
Pratarmė naujam leidimui 


Šiai knygai pasirodžius prieš dvidešimt ketverius metus, buvo noriai 
rašoma, kad tai pirmasis „ekologinis“ romanas, pirmasis šauksmas, 
kviečiantis gelbėti mūsų biosferą, kuriai iškilo grėsmė. Tačiau aš pats 
tais laikais nebuvau įvertinęs nei vykstančio naikinimo masto, nei 
visos to pavojaus apimties. 

1956 metais sėdėjau prie vieno didžio žurnalisto, Pierre'o La- 
zareffo, stalo. Kažkas ištarė žodį „ekologija“. Iš dvidešimties ten 
susirinkusiųjų tik keturi žinojo, ką jis reiškia... 

1980 metais bus išmatuotas nueitas kelias. Visame pasaulyje 
telkiasi jėgos, o tos kovos priešakyje - ryžtingas jaunimas. Jis, aišku, 
negirdėjęs Morelio, tos kovos pionieriaus ir mano romano herojaus, 
vardo. Tai nesvarbu. Širdžiai kito vardo nereikia. O žmonės visada 
atiduodavo geriausia, ką turi, kad išsaugotų tam tikrą gyvenimo 
grožį. Tam tikrą gamtos grožį... 

Savo pasakojimui pasirinkau vietovę, kuri 1956 metais dar vadi- 
nosi Prancūzijos Pusiaujo Afrika, nes esu ten gyvenęs, ir gal dar dėl 
to, kad nepamiršau, jog būtent Prancūzijos Pusiaujo Afrika kitados 
pirmoji atsiliepė į garsųjį kvietimą neišsižadėti ir nepulti į neviltį, 
ir kad mano herojaus atsisakymas susitaikyti su žmogaus luošumu 
ir mums primesta sunkia dalia mano sąmonėje siejosi su kitais le- 
gendiniais momentais... 

Laikai beveik nepasikeitė nuo tada, kai buvo išleistas šis kūrinys: 
tautomis ir toliau taip pat lengvai naudojamasi, remiantis jų teise. 


būti nepriklausomoms. Net pats „ekologinis“ sąmoningumas susi- 
duria su tuo, ką pavadinčiau Žmogaus nežmoniškumu. Dabar, kai 
rašau, Zimbabvėje, saugant kitų rūšių buveines, buvo išžudyta 1 200 
dramblių... Tai esminis prieštaravimas, kurio nepavyko išspręsti 
jokiai filosofijai, jokiai religijai. 

O jeigu žvelgsime bendresniu, platesniu žvilgsniu, tai gamto- 
sauga, žinoma, neturi jokių tik Afrikai būdingų bruožų: jau seniai 
mes staugiame taip, tarsi mums dirtų kailį. Reikia manyti, kad ir 
žmogaus teisės tampa varginančiais pasibaigusios geologinės epo- 
chos - humanizmo epochos - reliktais. Taigi mano romano dram- 
bliai - anaiptol ne alegorija: jie iš kūno ir kraujo, kaip ir Žmogaus 
teisės... 

Dar kartą noriu padėkoti tiems, kurių draugystė taip tvirtai mane 
palaikė, kol aš sunkiomis sąlygomis rašiau šį romaną: Claude'ui 
Hettier de Boislambert'ui, profesoriams J. E. de Hoornui, Renė Agi- 
dui, taip pat Jeanui de Lipkowskiui, Leighui Goodmanui, Roger 
Saint-Aubynui ir Henri Hoppenot, kuriam ši knyga ir skiriama. 


1956-1980 m. 


PIRMA DALIS 


Nuo pat aušros kelias driekėsi kalva: per bambukų tankmę, per 
žolę, kurioje arklys su raiteliu tarpais išvis pradingdavo; paskui 
baltu šalmu uždengta jėzuito galva ir vėl išnirdavo: stambi prakau- 
li nosis virš pašaipių vyriškų lūpų ir skvarbios akys, veikiau jau 
kviečiančios į beribius horizontus nei prie brevijoriaus puslapių. 
Aukštas dvasininko ūgis prastai derėjo prie apžergto ponio Kirdžio 
proporcijų: kojos, įstrigusios per trumpose balnakilpėse, sutaną 
išgaubė smailiu kampu ir tarpais raitelis pavojingai susverdėdavo 
balne, kai, staigiai pasukęs savo konkistadorišką profilį, apsidairy- 
davo po tą Ulė kalnų kraštovaizdį, kur sunkiai neįžvelgtum tvyrant 
„kažkokios laimės atmosferos. Prieš tris dienas jis paliko vietovę, kur 
vadovavo belgų ir prancūzų paleontologijos institutų surengtiems 
kasinėjimams ir, dalį kelio atvažiavęs džipu, štai jau dvi paras 
tęsė kelionę raitomis per sąžalynus, sekdamas paskui vedlį link tų 
vietų, kur turėjo glaustis Sen Deni. Nuo pat ryto vedlys pradingo 
jam iš akių, bet kelias nesišakojo, ir retkarčiais jėzuitas išgirsdavo 
priešais save šiugždant žolę ir kaukšint kanopas. Kartkartėmis jis 
užsnūsdavo ir dėl to subjurdavo nuotaika: vengdavo prisiminti, 
kad jam jau septyniasdešimt, bet po septynių valandų sėdėjimo 
balne nuovargis dažnokai nublokšdavo jo mintis prie svajų, ku- 
rių švelnumą bei miglotumą pasmerkdavo dvasininko sąžinė ir 
mokslininko protas. Retkarčiais jis sustodavo ir palaukdavo, kol 
jį pasivys jaunas tarnas drauge su arkliu, gabenančiu dėžėje kelis 


įdomius radinius - jo paskutinių kasinėjimų rezultatą - ir rank- 
raščius, su kuriais dvasininkas niekados nesiskirdavo. Jų pakilta 
nelabai aukštai: kalvų šlaitai nuolaidūs ir tarpais atšlaitės ima ju- 
dėti, tampa gyvos - tai drambliai. Dangus kaip visad neįveikiamai 
aptrauktas ūkana ir spindintis, prisodrintas visokio Afrikos žemės 
prakaito. Rodės, jame pasiklydę net paukščiai. Takas kopė aukštyn, 
ir ties vienu iš posūkių jėzuitas išvydo kitapus kalvų Ogo lygumą, 
apžėlusią tais jo nemėgstamais garbanotais tankiais brūzgynais, 
kurie, jo galva, didiesiems pusiaujo miškams buvo it šiurkštūs 
šeriai tauriai šukuosenai. Jis buvo apskaičiavęs, kad atvyks vidur- 
dienį, tačiau kalvos viršūnėje atsidūrė tik apie antrą valandą ir ten 
išvydo administratoriaus palapinę ir jauną tarną, kuris, pritūpęs 
prie rusenančio laužo, šveitė katiliukus. Jėzuitas kyštelėjo galvą 
palapinės vidun ir pamatė užsnūdusį ant kelioninės lovos Sen Deni. 
Netrikdė jo, liepė ištempti savo palapinę, nusiprausė, išgėrė arbatos 
ir truputį numigo. Nubudęs iškart pajuto maudžiant visą kūną. 
Kurį laiką gulėjo aukštielninkas. Mąstė, kad vis dėlto liūdnoka būti 
labai senam, kad laiko jam likę nebedaug, kad jis tikriausiai gaus 
pasitenkinti tuo, ką jau Žino. Išlindęs iš palapinės, Sen Deni rado 
rūkantį pypkę, pasigręžusį į kalvas, saulės dar neapleistas, nors, 
rodės, jau paliestas kažkokios nuojautos. Jis buvo gana žemo ūgio, 
plikas, netvarkingai apžėlęs barzda, akiniai plieno apsodais dengė 
kone visą išsekusį veidą su išsišovusiais skruostikauliais; siauri pa- 
kumpę pečiai veikiau bylojo apie sėdimą darbą negu paskutinio di- 
džiųjų Afrikos kaimenių sargo pareigas. Valandėlę jiedu šnektelėjo 
apie bendrus bičiulius, apie karo ir taikos gandus, paskui Sen Deni 
paklausinėjo tėvą Taseną apie jo tyrinėjimus, o būtent, ar iš tikrųjų 
po pastarųjų Rodezijoje padarytų atradimų galima pripažinti, kad 
Afrika yra tikrasis civilizacijos lopšys. Galiausiai jėzuitas pateikė 
savo klausimą. Sen Deni, regis, nenustebo, kad septyniasdešimt- 
metis žymus Šviesiosios Draugijos narys, tarp misijų brolių įgijęs 

reputaciją Žmogaus, daug labiau besidominčio moksline žmogaus 
kilme nei savo siela, nedvejodamas išsirengė į dviejų dienų kelionę 
raitomis, kad atvykęs pasiteirautų apie merginą, kurios grožis bei 
jaunystė vis dėlto neturėjo itin slėgti milijonais metų ir geologiniais 
amžiais įpratusio skaičiuoti mokslininko sąmonės. Tad atsakė jam 
nuoširdžiai, kalbėjo vis laisviau, su keistu palengvėjimo jausmu, 
taip, jog vėliau net patyliukais pasvarstydavo, ar tėvas Tasenas 
atsibeldė iki jo ne vien tam, kad padėtų administratoriui nusimesti 
vienatvės naštą ir slegiančius prisiminimus. Bet jėzuitas klausėsi 
tylėdamas, su kone santūriu mandagumu, ir nė karto nepamėgino 
pasiūlyti jokios paguodos, kuria taip pagrįstai garsėja jo religija. 
Taip juodu užklupo naktis, bet Sen Deni vis nesiliovė pasakojęs, 
tik kartą nutraukė savo kalbą, kad palieptų jaunajam tarnui Ngolai 
užkurti laužą —- ugnis kaipmat užgožė tai, kas liko iš dangaus, ir 
jiedviem teko truputį atsitraukti, kad vėl pajustų kalvų bei Žvaigž- 
džių draugiją. 


II 


— Ne, negalėčiau dėtis iš tikrųjų ją gerai pažįstąs, aš tik dažnai 
galvodavau apie ją, o tai - dar vienas būdas susirasti draugiją. Ji, 
žinoma, nebuvo man atvira ir netgi buvo tiesiog nesąžininga: kaip 
tik per ją vieno rajono, kurį labai vertinau, administracija mane 
atšaukė, ir man buvo patikėta rūpintis šitais didžiaisiais Afrikos 
kaimenių draustiniais, matyt, įsivaizduojant, kad patiklumas ir nai- 
vumas, kurių įrodžiau nestokojąs, apibūdina mane kaip veikiau 
tinkamą rūpintis gyvūnais nei žmonėmis. Aš nesiskundžiu ir net 
manau, kad su manimi buvo pasielgta labai maloniai: juk jie galėjo 
mane išsiųsti kur nors toli nuo Afrikos, o mano metuose vis dėlto 
būna išsiskyrimų, kurių gali ir neištverti. Na, o dėl Morelio... Apie 
tai viskas jau išsakyta. Manau, kad jis - Žmogus, vienatvės keliais 
nužengęs dar toliau negu kiti, - tikras žygdarbis, tebūnie pasaky- 
ta tarp kitko, nes kai kovojama dėl vienatvės rekordų, kiekvienas 
mūsų pajunta turįs čempiono sielą. Jis dažnai mane lanko nemigos 
naktimis: ta pikta veido išraiška, tos trys gilios raukšlės stačioje 
kietoje kaktoje po sušiauštais plaukais, o rankoje garsusis portfelis, 
prikimštas gamtosaugos peticijų ir manifestų, su kuriuo jis niekada 
nesiskiria; dažnai girdžiu jo balsą, kartojantį su ta priemiesčio tar- 
timi, tokia netikėta išsilavinusiam, kaip sakoma, žmogui: „Viskas 
labai paprasta, šunų nebepakanka. Žmonės jaučiasi keistai vieniši, 
jiems reikia draugijos, jiems reikia kažko didesnio, tvirtesnio, į ką 
būtų galima atsiremti, kas iš tikrųjų galėtų atlaikyti smūgį. Šunų 

nebepakanka, žmonėms reikia dramblių. Todėl aš ir nenoriu, kad 
kas nors kištų prie jų rankas.“ Jis man pareiškia tai kuo rimčiausiai 
ir visad šiurkščiai trenkia per karabino buožę, tarsi norėtų suteikti 
savo žodžiams daugiau svorio. Apie Morelį buvo kalbama, kad 
jį suerzino mūsų padermė ir, neturėdamas kitos išeities, jis buvo 
priverstas ginti nuo jos itin jautrius dalykus su ginklu rankose. 
Buvo rimtai teigiama, kad jis anarchistas, pasirengęs žengti toliau 
už kitus, norintis nutraukti ryšius ne tiktai su visuomene, bet ir su 
pačia Žmonių paderme, - „noras nutraukti ryšius“ ir „palikti žmo- 
nes“ buvo, man regis, tų ponų dažniausiai vartojami pasakymai. 
Ir, lyg tų plepalų dar nepakaktų, ką tik radau poroje senų Žurnalų, 
kurie pateko manį rankas Fort Aršambo, ypač gudrų paaiškinimą. 
Regis, drambliai, kuriuos Morelis gynė, buvo grynai simboliški ir net 
poetiški, o vargšas vyras svajojo apie savotišką Istorijos draustinį, 
panašų į mūsiškius afrikietiškus draustinius, kur būtų draudžiama 
medžioti ir kur visos mūsų senosios dvasinės vertybės, negrabios, 
pobaisės ir negebančios apsiginti, bei visos mūsų senosios Žmogaus 
teisės, tikros kažkokios pasibaigusios geologinės eros išlikėlės, būtų 
išsaugotos sveikut sveikutėlės, kad akiai būtų malonu pasiganyti ir 
kad sekmadieniais turėtume ko pamokyti mūsų proanūkius. - Sen 
Deni tyliai nusijuokė ir palingavo galvą. - Bet čia jau aš - stop. Man 
irgi reikia suprasti, tiktai ne tokiu lygmeniu. Apskritai aš kenčiu 
labiau, nei man atrodo, čia dėtas temperamentas - ir, man regis, kar- 
tais taip suprasti lengviau. Taigi nereikalaukite iš manęs pernelyg 
išsamių paaiškinimų. Galiu pasiūlyti tik vieną kitą atplaišą, koks 
esu ir aš pats, o dėl viso kito pasitikiu jumis, turėdamas galvoje jūsų 
įprotį kasinėti ir atkurti. Tačiau, esu girdėjęs, savo rašiniuose jūs 
teigiate, kad mūsų padermė evoliucionuos į absoliutų dvasingumą 
ir visuotinę meilę, ir tvirtinate tai įvyksiant greitai - reikia manyti, 
paleontologijos kalba, kuri toli gražu nėra žmonijos kančių kalba, 
žodis „greitai“ reiškia kelių šimtų tūkstančių metų mažmožį, - ir 
kad mūsų senajai krikščioniškajai išganymo sąvokai jūs esą sutei- 

kiate mokslinę biologinės mutacijos prasmę, tad prisipažįstu sunkiai 
įžvelgiąs, kokia vieta tokioje didingoje vizijoje tenka vargšei mergi- 
nai, kurios pagrindinė lemtis čionai, regis, buvo patenkinti anaiptol 
ne dvasines reikmes. Mat ją bala tą Miną - man žinomas kuklus, bet 
neišvengiamas vaidmuo, kurį Biblijoje vaidina prostitutės, - tačiau 
kokią vietą jūsų teorijose ir jūsų smalsumo apraiškose gali užimti 
toks žmogus kaip Habibas, kokią reikšmę galima suteikti tam tyliam 
juokui, keliskart per dieną be jokios aiškios priežasties supurtyda- 
vusiam juodą jo barzdą, kai, išsidrėbęs gulimoje kėdėje „Čadiečio“ 
terasoje su jūrininko kepure ant galvos, be perstogės vėdindamasis 
viena iš tų popierinių violetinių vėduoklių, paženklintų amerikie- 
tiško limonado ženklu, ir kramsnodamas drėgną užgesusį cigarą, 
jis stebėdavo tviskančius Logonės vandenis? Tad, jeigu atkakote 
iki čionai norėdamas sužinoti to galingo juoko priežastis, dvi balne 
praleistos dienos nebus visiškai bergždžios. Galiu pateikti jums savo 
aiškinimą. Patikėkit, aš daug mąsčiau apie tai. Kartais net, būdavo, 
staiga nubundu savo palapinėje, vienui vienas priešais gražiau- 
sią pasaulyje kraštovaizdį — turiu galvoje Afrikos dangų naktį, - ir 
klausiu savęs, kas gi galėjo paakinti tokį padugnę kaip Habibas taip 
nerūpestingai ir taip be galo džiugiai kvatoti. Ir priėjau prie išvados, 
kad mūsų libanietis - nuostabiai gebantis susilieti su gyvenimu 
žmogus ir kad tie patenkinto juoko pliūpsniai šlovina tobulą sąjun- 
gą su juo, abipusį supratimą, darną, kurios niekas niekada nebuvo 
sudrumstęs, trumpai tariant, laimę. Jiedu abu buvo graži pora. Gal, 
išgirdęs šituos žodžius, prieisite prie tos pačios išvados kaip ir kai 
kurie jauni mano kolegos, o būtent, kad Sen Deni tapo senu išpuiku- 
siu atsiskyrėliu, pikčiurna ir nenaudėliu, „kad jis jau nebe mūsiškis“ 
ir puikiai įsitaisė tarp Žvėrių mūsų draustiniuose, kur valdžia taip 
apdairiai ir taip rūpestingai jį išsiuntė. Nors sunku buvo likti ne- 
priblokštam tos Habibą supančios sveikatos bei džiaugsmo atmos- 
feros, jo herkuliškos jėgos, žemiško kojų tvirtumo bei tų pašaipių 
mirktelėjimų, kurie nebuvo adresuoti kam nors konkrečiai ir atrodė 

skirti pačiam gyvenimui, o žinant, kaip vykusiai tas mūsų niekšas 
padarė karjerą, neprieiti prie tam tikrų išvadų. Tikriausiai, kaip ir 
aš, pažinojote jį stovintį prie viešbučio „Čadietis“ vairo For Lami 
drauge su jaunuoju globotiniu de Vriesu po to, kai toji įstaiga antrą 
ar trečią kartą perėjo į kitas rankas - reikalai klostėsi prastai. Kitaip 
tariant, jie klostėsi prastai, kol atvykę ponai Habibas ir de Vriesas 
įsteigė barą, įdarbino administratorę, terasoje virš upės įrengė šo- 
kių aikštelę ir netrukus pažėrė visus išorinius tolydžio augančio 
klestėjimo ženklus, kurių tikrieji šaltiniai paaiškėjo tik daug vėliau. 
De Vriesui tas reikalas visiškai nerūpėjo. Jis retai pasirodydavo For 
Lami. Daugiausia laiko praleisdavo medžiodamas. Kai kas nors 
paklausdavo Habibo, kur dingsta jo dalininkas, tas pratrūkdavo 
tyliu juoku, paskui išsitraukdavo iš burnos cigarą ir plačiu rankos 
mostu aprėždavo upę, kojūkus, pelikanus, kurie aptūpdavo smėlio 
krantus sutemoms nusileidus, bei kaimanus, kurie dėdavosi esą 
medžių kamienai ant Kamerūno kranto. 

„Ką padarysi, mūsų jaunikaitis ne itin bičiuliaujasi su gamta — 
nuolat stengiasi priremti ją prie sienos. Jis geriausias šaulys šituos 
"kraštuos. Pasižymėjo Svetimšalių legione, o dabar priverstas ten- 
kintis kuklesniais žvėrimis. Sportininkas tikrąja to žodžio prasme.“ 
Apie savo dalininką Habibas visada kalbėdavo kupinas su pašaipa 
sumišusio susižavėjimo, o kartais neapykantos; vargiai galėjai ne- 
pajusti, kad tų dviejų vyrų draugystė veikiau buvo įsipareigojimas 
kažkokiam slaptam ryšiui, visiškai nepriklausomam nuo jų valios. 
De Vriesą buvau susitikęs tik vieną kartą, tiksliau pasakius, apsilen- 
kiau su juo kelyje prie For Aršambo. Jis grįžo iš medžioklės džipu, 
kurį vairavo pats, o paskui jį važiavo furgonas. Buvo labai lieknas, 
labai tiesus, šviesiomis garbanomis, gana gražaus veido, toks prū- 
siško stiliaus vyras. Žvilgtelėjo į mane, ir blankiai žydras žvilgsnis 
mane apstulbino, nors mudviejų susitikimas buvo labai trumpas: jis 
pylėsi ant kelio į kanistrus benzino ir, kai aš atvykau, buvo ką tiktai 
baigęs piltis. Taip pat prisimenu, kad jam ant kelių gulėjo šautuvas, 

pritrenkęs mane savo grožiu - buožė buvo inkrustuota sidabru. Jis 
nuvažiavo, neatsakęs į mano pasveikinimą, palikęs furgoną, o aš 
sustojau šnektelėti su sarų genties vairuotoju: šis man paaiškino, 
kad jie grįžę iš ekspedicijos Gandos rajone ir šeimininkas „medžiojo 
visas laikas, net tada, kai lyti“. Pastūmėtas nesuprantamo smalsu- 
mo, jau rengiausi pakelti furgono brezentą. Turiu pripažinti, kad 
man buvo užbėgta už akių. Furgonas buvo sausakimšas tikrąja to 
žodžio prasme „trofėjų“: ilčių, uodegų, galvų bei odų. Bet labiausiai 
stulbino paukščiai. Jų buvo visokiausių spalvų, visokiausių dydžių. 
Ir gražuolis ponas de Vriesas aiškiai pririnko jų ne muziejų kolek- 
cijai, nes didžiuma buvo išvarpyti kulkų taip, kad buvo sunku juos 
beatpažinti, šiaip ar taip, akies jų vaizdu nepamalonintum. Mūsų 
medžiojimo reglamentas yra toks, koks yra, - aš jo neginsiu, - tačiau 
jame nerasi leidimo, kuris galėtų pateisinti tokį niokojimą. Truputį 
paklausinėjau de Vrieso vairuotoją, ir tas man išdidžiai paaiškino, 
kad „šeimininkas medžioti savo malonumui“. Laužyta prancūzų 
kalba, daranti mums didžiulę gėdą Afrikoje, kelia man siaubą, tad 
kalbėjau su juo sarų kalba ir po ketvirčio valandos sužinojau pa- 
kankamai apie sportinius de Vrieso žygdarbius, kad įsūdyčiau jam 
gerą baudą -tą ir padariau grįžęs į For Lami. Tačiau tai buvo aiškiai 
tuščias reikalas: kaip jums žinoma, visuomet esti žmonių, linkusių 
sumokėti reikiamą kainą, kad patenkintų intymius savo sielos po- 
reikius. Be to, nuvykau iškelti scenos jo globėjui į „Čadiečio“ terasą 
ir paprašiau jo apmaldyti jaunojo draugo proveržius. Jis į valias 
išsijuokė. „Ko gi jūs norite, brangusis: tauri siela, šiurpus tyrumo 
poreikis — iš čia ir tas pašėlęs konfliktas su gamta, kitaip ir būti 
negali, toks amžinas sąskaitų suvedinėjimas. Daugybės medžiotojų 
draugijų narys, daugybę kartų premijuotas, didis medžiotojas prieš 
Amžinybę, - ši, laimei, yra apsaugota, kitaip... - šaipėsi jis. — Vadi- 
nasi, jis turi tenkintis vidutiniais žvėrimis, smulkme: hipopotamais, 
drambliais, paukščiais. Tikrai stambūs žvėrys lieka nematomi, labai 
apdairiai užsiglaudę. Gaila - koks puikus šūvis! Vargšas vaikinas, 

matyt, sapnuoja jį naktimis. Išgerkite limonado, vaišinu. - Ir jis to- 
liau vėdavosi, išsidrėbęs toje nepakeičiamoje gulimoje kėdėje, tad 
taip ir palikau jį ten, juk buvo savo namuose. Kai ėjau pro duris, 
dar sviedė man įkandin: - Ir nesivaržykite skirdami baudas: kas 
privalu, tas privalu. Reikalai eina kaip iš pypkės.“ 

Ir jie iš tikrųjų ėjo kaip iš pypkės. 

To suklestėjimo, kuris atrodė nepaprastas girdėjusiems apie vie- 
nas kitą pakeitusių „Čadiečio“ savininkų finansines bėdas, priežas- 
tys atsivėrė visiškai netikėtai. Sunkvežimis su limonado dėžėmis 
patyrė nelemtą eismo nelaimę į vakarus nuo Ogo: įvykusio sprogi- 
mo negalėjai paaiškinti dujų kiekiu limonade. Išaiškėjo, kad ponai 
Habibas ir de Vriesas aktyviai dalyvavo gabenant ginklus senais 
vergų prekybos keliais, vedančiais iš kai kurių gerai žinomų kon- 
trabandos bazių į Afrikos gilumą. Juk jums žinomos tos negirdimos 
kovos, kuriose rizikuojama senuoju mūsų žemynu: islamas didina 
spaudimą animistinėms gentims, iš pernelyg tankiai apgyventos 
Azijos pamažu kyla nauja ekspansijos svajonė, o ir ta kova be išei- 
ties, kurią anglai jau trejus metus kovoja Kenijoje, - gera pamoka 
visam pasauliui. Čia Habibas įsitaisė dar patogiau nei savo gulimoje 
kėdėje, ir jo byla teisme, kai pagaliau buvo susigalvota jį iškviesti, 
pasirodė esanti tikra tų padugnių triumfo giesmė. Tačiau tuomet 
jis buvo jau pasprukęs, drauge su savo gražuoliu dalininku, tuo 
gamtos priešu, tikriausiai perspėtas vieno iš tų slaptingų pranešimų, 
kurie, regis, visuomet pasiekia Afriką pačiu laiku, nors niekas nie- 
kad neišduoda skubos ar nerimo šaltakraujiškuose kai kurių mūsų 
arabų pirklių veiduose, kai jie sėdi gerai vėdinamų savo krautuvėlių 
prietemoje, tokie svajingi, malonūs ir, sakytum, visiškai nusišalinę 
nuo šio grėsmingo pasaulio triukšmo bei šurmulio. Taigi jie dingo 
ir vėl išniro visiškai netikėtai, nors, gerai pasvarsčius, visiškai natū- 
raliai, tik tada, kai Morelio žvaigždė buvo pačiame apogėjuje, išniro 
susižerti paskutinių žemiškosios šlovės spindulių, taip tikusių prie 
jų grožio sampratos. 


II 


- Šiaip ar taip, kaip tik Habibui, vos tik jis įsigijo „Čadietį“, kuris 
nuo tada, pasitelkus neoną, virto „kavine-baru-dansingu“, šovė į 
galvą mintis pagyvinti niūroką tos vietos atmosferą - ji buvo ypač 
jaučiama terasoje, priešais pašiušusią nuo vienatvės Kamerūno upę 
ir beribį dangų, kuris, rodės, buvo sumanytas kažkokiam priešisto- 
riniam tokio pat dydžio gyvūnui, - taigi Habibui šovė į galvą mintis 
pagyvinti tą šiek tiek per daug nostalgišką atmosferą pasikvietus 
čionai moterį. Lankytojams tą savo ketinimą jis pranešė gerokai iš 
anksto ir vis kartojo kiekvienąsyk, kai atsisėsdavo prie stalo, vė- 
duodamasis ta reklamine vėduokle, su kuria niekada nesiskirdavo 
ir kuri didžiulėje jo rankoje atrodydavo ypač lengvabūdiškai, - at- 
sisėsdavo, patapšnodavo mums per petį, tarsi norėtų mus paguosti, 
padėti mums dar trupučiuką pakentėti - mes jam rūpėjome - jis ką 
nors atsikvies - tai dalis „Čadiečio“ reorganizavimo plano - tik jau 
ne kekšę, įsidėmėkit — tiesiog kokią nors malonią moteriškaitę - jis 
puikiai suprantąs, kad bičiuliams, ypač tiems, kuriems, kad išsi- 
gautų iš užkampio, tenka sukarti penkis šimtus kilometrų, jau iki 
gyvo kaulo įgriso džiūti vieniems prie viskio stiklo - jiems trūksta 
draugijos. Jis atsistodavo ir eidavo kartoti savo tauzalų prie kito 
staliuko, ir reikia pasakyti, kad jam gana gerai pavykdavo sukurti 
smalsumo ir laukimo nuotaiką — visi svarstydavo su truputėliu 
gailesčio ir ironijos, kokia gi mergina pateks į tuos žabangus, ir 
esu tikras, kad buvo tarp mūsų keli vargšeliai — matote, aš nieko 

nuo jūsų neslepiu, - kurie savo kampe slapta svajojo apie ją. Šitaip, 
dar prieš čia pasirodydama, Mina jau tapo pokalbių objektu ato- 
kiausiose Čado vietovėse, o laikas, kurio prireikė, kad ji įsikūnytų, 
leido kai kam iš mūsų dar kartą konstatuoti, kad metai, praleisti 
atsiskyrus nuo visko brūzgynuose, bejėgiai prieš kai kurias kibias 
viltis ir kad lengviau išarti šimto hektarų plotą liūčių metu nei kai 
kuriuos intymius mūsų vaizduotės kampelius. Taigi, kai vieną dieną 
ji išlipo iš lėktuvo su berete ant galvos, su lagaminu rankoje, kojas 
apsitempusi nailono kojinėmis, toks įspūdingas kūnas ir niekuo 
neišsiskiriantis veidas, jeigu atmesim savotišką nerimo išraišką, 
dievaž, visai suprantamą tokiomis aplinkybėmis, iš tikrųjų buvo 
galima pasakyti, kad visi jos laukė. Regis, Habibas parašė į Tunisą 
vienam savo draugui, naktinio klubo, kuriame Mina šoko stripti- 
zą, savininkui. Jis tiksliai paaiškino, ko norįs: gražiai atrodančios 
merginos, turinčios viską, ko reikia, ten, kur reikia, pageidautina 
blondinės, kuri mokėtų tvarkyti barą ir padainuoti, tačiau užvis 
svarbiausia - būti maloni klientams - taip, labiausiai jam reikią 
paklusnios mergaitės - jis nenorįs jokių istorijų, ir tai svarbiausia. 
Nenorįs ir kekšės - jo įstaiga ne tokio pobūdžio - jam tiesiog, reikią 
merginos, kuri retkarčiais pabūtų maloni su vyrukais, kuriuos jis, 
Habibas, pats jai rekomenduotų. Tuniso klubo šeimininkas, matyt, 
atkreipė dėmesį į tai, kad Mina blondinė, tikriausiai prisiminė, kad 
ji vokietė ir kad jos dokumentai nesutvarkyti, o tai akivaizdžiai 
laidavo paklusnumą, tad pėrdavė jai tą pasiūlymą. 

„Ir jūs sutikote, va taip, iškart?“ 

Tą klausimą jai pateikė komendantas Šelšeris per apklausą, kuri 
įvyko ponams Habibui ir de Vriesui pradingus ir paaiškėjus jų įdo- 
miai veiklai. Jis išsikvietė Miną į savo kabinetą, kad pats susidarytų 
nuomonę apie Orsinio jai sviestus konkrečius kaltinimus. Apklausą 
vykdė policija, tačiau kariškiams jau kuris laikas rūpėjo pirmųjų 
gausiai ginkluotų Alžyro partizanų gaujų pasirodymas prie Libijos 

sienos, tad galimi Habibo įstaigos filialai Tunise bei kitur nusipelnė 
didžiausio dėmesio. Nedaug kas žinojo pasienį geriau už Šelšerį, ku- 
ris per penkiolika metų, vadovaudamas meharistų būriams, išnaršė 
dykumą nuo Sacharos iki Zindero ir nuo Čado iki Tibesčio ir kurio 
visos klajoklių gentys subėgdavo pasveikinti iš tolo, vos horizonte 
pakibdavo kupranugarių sukeltų dulkių debesys. Jau metai, - ir tai 
buvo pirmas kartas per visą jo karjerą, - kai jis turėjo beveik sėdimą 
tarnybą, pakviestas dirbti ypatinguoju patarėju Čado gubernato- 
riaus, kuriam sukėlė nerimą slaptas modernių ginklų srautas, regis, 
užliejęs tą teritoriją iki pat miško glūdumos. Mina į komendanto 
kabinetą atvyko su dviem snaiperiais prie šonų, visiškai išmušta 
iš vėžių kvotos, kurią ką tik atlaikė policijos nuovadoje, įsitikinusi, 
kad bus išgrūsta iš to pasaulio kampelio, prie kurio jautėsi keistai 
prisirišusi. 

„Man čia gera, suprantate! - šaukė ji Šelšeriui, kūkčiodama ta 
vokiška tartimi, kuri nori nenori priversdavo tave susiraukti. - Kai 
iš ryto atveriu langą ir pamatau tūkstančius paukščių, stypčiojančių 
ant smėlėtų Logonės krantų, jaučiuosi laiminga. Man nieko daugiau 
nereikia... Man čia gera, be to, aš neturiu kur dingti!“ 

Šelšeris buvo ne tokio temperamento, kad leistųsi į ironiškas me- 
ditacijas žmogiškos širdgėlos, kad ir kokia ji būtų, akivaizdoje, bet vis 
dėlto jis negalėjo atsispirti jį apėmusiam humoro jausmui: tai buvo 
pirmas kartas jo patirtyje, kai galimą draudimą gyventi Prancūzijos 
Pusiaujo Afrikoje žmogus siejo su išginimu iš žemės rojaus. Šitai 
akivaizdžiai bylojo apie merginos praeitį... ne itin laimingą - rodės, 
jis buvo linkęs jos pasigailėti, bent jau mano akivaizdoje. Jis iškart 
atspėjo, kad Mina nieko nežinojo apie tai, ką paslapčia veikė jos 
darbdavys, kuriam ji buvo tik fasado elementas, optinė iliuzija, kaip 
ir visa kita puošni „Čadiečio“ įranga: dvi palmės nykštukės dėžėse 


* Kupranugariais raita prancūzų kariuomenė. (Čia ir toliau — vert. past.) 

terasoje, prESyas monaoų) Aaa SUDAS po Eu ir 
atnešti jai kšiosi ir sumuštinį - ji buvo ištraukta iš lovos Senktą ryto- 
ir nebeuždavė klausimų, bet ji vis tiek mėgino aiškintis su nerimu 
akyse, pavargusiu veidu, įsikarščiavusi ir sykiu nuolanki, tarpais už- 
keldama balsą iki riksmo - kone aistringai norėjo būti suprasta. Gal 
Šelšerio žvilgsnyje išskaitė kažką, ką retai teišvysdavo vyrų žvilgs- 
niuose, ir, matyt, jai reikėjo užuojautos. Spyrėsi būtinai pasakyti 
viską, ką žinanti: ji iš tikrųjų neturinti ko sau prikišti ir nenorinti, kad 
ją ir toliau slėgtų įtarimas. Puikiai suprantanti, kad ją galima įtarti. 
Žinoma, galima savęs paklausti, kaipgi ji atsidūrė Čade, ji, vokietė, 
neturinti net tvarkingų dokumentų... Bet kaltinti ją padėjus ginklų 
prekeiviams, piktnaudžiavus svetingumu, su kuriuo ji buvo sutikta 
For Lami, kai neturėjo kur prisiglausti... Jos lūpos virpėjo, ašaros vėl 
sruvo skruostais, tad Šelšeris pasilenkė ir švelniai uždėjo ranką jai 
ant peties. „Nurimkite, niekas jūsų nekaltina. Tik pasakykite man, 
kodėl atvykote į Čadą ir kaip susipažinote su Habibu.“ 

Nosį įbedusi į nosinę, ji pakėlė akis ir ilgai žiūrėjo į komendantą, 
dvejodama ir susikaupusi, sakytum, stengėsi nuspręsti, ar gali jam 
prisipažinti. Ji atvykusi į Čadą, paaiškino, nes nebeištvėrusi - jai taip 
reikėję šilumos - ir dar dėl to, kad mėgsta gyvūnus. Ak, ji puikiai 
suprantanti, kad toks paaiškinimas menkai įtikinamas, bet ką gi ji 
gali padaryti: tokia yra teisybė. Šelšeris neparodė nei nustebimo, 
nei škeptiškumo. Kas gi čia ypatingo, kad Žmogui reikia šilumos ir 
draugiškumo. Ir vis dėlto ji, matyt, daug ko stokojo, jei pasitenkino 
Afrikos žemės šiluma ir kelių prijaukintų gyvūnų draugyste - jei 
nesvajojo apie kitus nuostabius dalykus, be tų didžiulių dramblių 
kaimenių, kartais regimų horizonte. Tai liudijo apie jos nuolanku- 
mą ir negalėjo jo nesujaudinti. Ji pasirodė jam visiškai beginklė ir 
pasiklydusi žemėje dar labiau nei visi tie klajokliai, kuriuos jam 
buvo lemta sutikti. 

„O Habibas?“ 

Ką gi, ji buvo pasiryžusi paaiškinti ir tai. Tačiau sklandumo dėlei 
jai reikėjo sugrįžti kelerius metus atgal. Jos tėvai žuvo per Berlyno 
bombardavimą, kai jai buvo šešiolika, ir ji persikėlė gyventi pas 
dėdę, su kuriuo jos šeima nebendravo. Tačiau jis vis tiek ja pasi- 
rūpino, kai tik ji liko viena, ir jam net šovė mintis padaryti iš jos 
naktinio klubo dainininkę, nors, anot jos pačios, ji neturinti balso. 
Taigi vienus metus ji viešai rodėsi klube „Kapelle“ - karas jau buvo 
lyg ir pralaimėtas, ir vyrams reikėjo moterų. Paskui sostinę užėmė 
rusai, ir ji patyrė daugelio Berlyno moterų dalią. Mūšiai baigėsi, ir 
vadovybė tik po keleto dienų vėl suėmė kariuomenę į savo rankas. 
Paskui... Ji atrodė sutrikusi, kone kalta, ir kurį laiką žvelgė pro atvirą 
langą. Paskui jai nutikę kai kas netikėta. Ji įsimylėjusi rusų karinin- 
ką. Vėl nutilo ir nuolankiai žvelgė į Šelšerį, lyg jo atsiprašinėtų. Ak, ji 
puikiai suprantanti, ką jis mano. Žmonės dažnokai sviesdavo tai jai 
į veidą. Rusą?! - sušukdavo nustebę. Kaip ji galėjusi įsimylėti rusą 
po viso to, kas jai nutikę? Truputį susierzinusi, ji gūžtelėjo pečiais. 
Juk tautybė čia, žinoma, neturėjo reikšmės. Tačiau jos tėvynainiai 
dėl to labai pyko. Gatvėje kaimynai praeidavo pro šalį nepasisvei- 
kinę, įdūrę į ją stingų žvilgsnį. Drąsiausieji, kai susitikdavo ją vieną, 
garsiai išrėždavo, ką apie ją mano. Kaip ji galėjusi įsimylėti vyrą, 
kuris, taip sakant, ją užgulė su visu savo būriu. Manau, Žmonės, 
kurie taip svarstė, kalbėjo perkeltine prasme, bet ji, regis, suprato 
pažodiškai. Bet šitai visai nebuvo tikra, aiškino ji karštai Šelšeriui. 
Žinoma, gal taip ir buvo atsitikę. Jiedu su Igoriu - toks buvo kariš- 
kio vardas - pasikalbėjo apie tai porą kartų, bet nieko nežinojo nei 
vienas, nei kitas ir, atvirai kalbant, jiems tai buvo nė motais. Jam, 
aišku, teko įžengti į vieną iš tų užmiesčio namų (fronto linijoje jis 
kovėsi jau trejus metus, vokiečiai sušaudė jo šeimą), bet jis buvo šiek 
tiek apgirtęs, O ji, ji neprisiminė veidų: vienintelis dalykas, visiems 
laikams įstrigęs jai į atmintį, buvo diržų sagtys. Be to, juk negalima 


spręsti apie vyrus iš jų lytinio elgesio, ypač per patį mūšio įkarštį, 
kai jie priėję ribą... Ji vėl pakėlė akis į Šelšerį, bet komendantas nieko 
nepasakė, nes neturėjo ko pasakyti. Tad ji toliau jam pasakojo apie 
Igorį. Jis jai patikęs iš karto: kažkas linksma ir simpatiška buvo jo 
veide, kaip daugelio rusų ir amerikiečių... prancūzų irgi, susizgri- 
bo ji nelabai mikliai. Ji susitikusi su juo dėdės namuose - pirmas 
aukštas buvo rekvizuotas kariuomenės, - jis droviai merginęsis jai, 
atnešdavęs gėlių, dalindavęsis su jais maisto daviniu... Galiausiai 
vieną vakarą nevykusiai pabučiavęs ją į skruostą - ji nusišypsojo, 
pakėlė prie skruosto ranką ir laikė ją ten, kur buvo pabučiuota, — 
„tai buvo mano pirmas patirtas bučinys“, pasakė vėl pažvelgusi į 
Šelšerį giedru žvilgsniu. 


IV 


Sen Deni nutilo ir giliai įtraukė oro, tarsi staiga jam būtų prireikę 
visos nakties gaivos. 

— Galiausiai, - tarė, - manau, kad esama dalykų, kurių sunai- 
kinti neįstengia niekas, ir jie amžinai lieka tokie kaip buvę. Reikia 
iš tikrųjų tikėti, kad Žmonėms negali nieko atsitikti. Tai padermė, 
kurios neįveiksi taip lengvai. 

Jėzuitas pasilenkė prie laužo, pakėlė šaką, pritraukė ją prie savo 
cigaretės. Valandėlę liepsnos klaidžiojo po jo ilgus žilus plaukus, 
sutaną bei prakaulų veidą, tarsi kirviu iškirstą vieno iš tų akmens 
tašytojų, kurių pėdsakų jis taip nenuilstamai ieškojo žemės gelmė- 
se. Nakčiai nusileidus, jis, regis, sutelkė visą dėmesį į žvaigždes, 
ir Sen-Deni buvo dėkingas jam už tą žvilgsnį, kuris lyg įkalbinėjo 
nusišalinti, danguje leidžiant per pirštus begalybės rožinį. 

— Taip, mano tėve, tikriausiai jūs teisus kviesdamas mane la- 
biau atsiriboti. Prisipažįstu, man darosi vis sunkiau kalbėti, užuot 
klausus, o naktys, net ir pačios žvaigždėčiausios, mums siūlo tik 
grožį be jokio atsakymo. Tačiau grįžkime prie Minos, nes, regis, 
būtent jai turime būti dėkingi, kad įžymus Jėzaus draugijos narys, 
kurio priešistorei skirti darbai lig šiolei, regis, buvo vienintelė že- 
miškoji įdomybė, pasirodė pačioje Ulė krašto glūdumoje, ant šio 
dramblių draustinio, kuriuo dabar man patikėta rūpintis, kalvų. 
Bet gal Šviesiajai Draugijai prireikė tyrimo ir ji įpareigojo jus už- 
vesti bylą - ko tik nepasakojama apie jėzuitus! - Jis nusijuokė sau 

į barzdą, ir tėvas Tasenas mandagiai nusišypsojo. - Taigi grįžkime 
prie Minos. Ji sakėsi gyvenusi laimingai šešis mėnesius, paskui 
tas karininkas turėjo būti perkeltas kitur. Nei vienas, nei kitas 
nebuvo pagalvojęs apie tokią galimybę, nors ją ir buvo galima 
numatyti. Tačiau jų laimė buvo tokia tobula, jog, regis, jos netemdė 
joks rūpestis dėl to, kad ji galėtų kada nors pasibaigti. Karininkui 
buvo duotos keturiasdešimt aštuonios valandos imtis priemonių, 
ir jis jų ėmėsi iškart. Nusprendė dezertyruoti ir pereiti drauge su 
Mina į prancūzų zoną. Ji paaiškino, kad jie pasirinkę prancūzų 
zoną, nes prancūzai garsėjo kaip geriau suprantą meilės istorijas. 
Aišku, jiedviem reikėję šiokio tokio talkininkavimo. Jie padarę 
didžiulę klaidą supažindindami su savo ketinimais dėdę. Kadangi 
jis buvo pasinėręs į nelegalią veiklą, jie manė jį būsiant kaip tik tą 
žmogų, kuris galės jiems padėti. Dėdė paslėpė Igorį pas vieną savo 
draugą, o paskui įdavė jį rusų policijai. Suprasti tikrųjų motyvų, 
pastūmėjusių jį taip pasielgti, buvo neįmanoma. Gal jis padarė tai 
iš patriotizmo — vis dėlto vienu rusų karininku bus mažiau, - o gal 
atvirkščiai, norėdamas prisigerinti sovietų valdžiai, - o gal jinai 
traukė jį fiziškai... Pastarąją prielaidą Mina išsakė lyg tarp kitko, ir 
atrodė, kad nė trupučio neįtarė, kokias gelmes atvėrė tau po kojų. 
Šelšeris nė nekrustelėjo. Jis ir toliau rūkė savo pypkę - tik apglėbė 
ją pirštais, kad delnu labiau pajustų draugišką jos šilumą. Beje, 
galimas daiktas, kad tuomet jo galutinis sprendimas jau buvo pri- 
imtas - sprendimas, taip nustebinęs jį pažįstančius, išskyrus Hasą, 
kuris, turiu pridurti, visuomet numatydavo, kaip Šelšeris pasielgs. 
„Visi tie senieji meharistai galvoja tik apie tėvą de Fuko, - sakydavo 
jis, kai retkarčiais apsilankydavo For Lami, - Šelšeris - ne išimtis.“ 
Trumpai tariant, atsiduso ji, Igoris buvo suimtas ir ji nebeišgirdo 
apie jį nė vieno žodžio. O pati sugrįžo į „Kapelle“... Pasišalinimas 
jai atsiėjo išskaičiuotą savaitės atlyginimą. Be to, ji vėl apsistojo 
pas dėdę. Rasti prieglobstį Berlyno griuvėsiuose tais laikais buvo 

beveik neįmanoma, ir jai atrodė natūralu vėl apsigyventi savo kam- 
baryje. Beje, jai jau viskas buvę vis vien. Per savo pažintis dėdė 
lengvai apsirūpindavo anglimis, ojeigu jai dar ir buvo kas nors likę, 
tai šiurpi šalčio baimė. Tačiau ištverti Berlyno atmosferą jai buvo 
sunku. Ji svajojo išsivaduoti, išvykti gyventi kur nors toli, labai 
toli, po kokiu nors maloningesniu dangumi. O vos pamačius rusų 
kareivį iškart suspausdavo širdį. Ir dar veikiausiai jai stigo vitami- 
nų, nes atrodė, kad numirs iš šalčio. Atkreipkit dėmesį, pasakė ji 
Šelšeriui, akivaizdžiai norėdama būti teisinga ir visiems sugrąžinti 
skolą, jos dėdė buvo jai gana geras, jis įtaisė jos kambaryje didelę 
krosnį, kuri degė dieną naktį. Bet ji svajojo išvykti gyventi į Italiją 
arba į Prancūziją —- per karą iš ten grįžę kareiviai entuziastingai 
pasakodavo jai apie tas šalis ir rodydavo apelsinmedžių, mėlynos 
jūros ir mimozų nuotraukas. Kaip toje dainoje: 


Kennst Du das Land, wo die Zitronen blūhen, 
Im dunkeln Laub die Goldorangen glūhen, 
Ein sanfter Wind vom blauen Himmel weht, 
Die Myrthe still und hoch der Lorbeer steht. 
Kennst Du es wohl? 

Dahin, dahin, 

Mūcht ich mit Dir, o mein Geliebter, ziehen.“ 


Ji dažnai dainuodavo tas eiles iš „Mignon“ viešai, kol vieną 
dieną, karui jau visiškai baigiantis, vienas SS karininkas nusileido 
į aikštelę ir skėlė jai antausį; po to ji buvo iškvosta gestapo, apkal- 
tinusio ją sarkastiškai dainavus dainas apie vokiečių kariuomenės. 


* Žinai tu šalį? Žydinčiame klony / Ten apelsinai juokiasi raudoni, / Mėlynė šviečia 
ištisus metus / Ir lenkias mirtai lauras išdidus. / Ar tu buvai ten? /O, greičiau! Te- 
nai / Gyvenčiau aš, brangusis, amžinai. (Johann Wolfgang von Goethe, eilėraštis 
„Mignon“ iš romano Vilhelmo Meisterio mokymosi metai, vertė A. Churginas) 

nesėkmes prie Viduržemio jūros. Taigi ji pamėgino parsisamdyti 
į pietus ir tarėsi dėl to su visais okupacinių būrių kariškiais. Ga- 
liausiai ne kas kitas, o „Kapelle“ pianistas padėjo jos svajonėms 
išsipildyti. Anksčiau jis su Afrika Korps dalyvavo Tuniso kampani- 
joje ir ten užmezgė ryšius su vieno naktinio klubo savininku - jis 
neabejojo galėsiąs gauti jai kokio darbo. Sunkiausia buvo apsi- 
rūpinti reikiamais dokumentais - ji sukišo visas savo santaupas, 
bet, ačiū Dievui, jai truputį pasisekė: po trijų mėnesių ji jau buvo 
atsidūrusi Tunise ir šoko striptizą „Žydinčioje kraitėje“. Ten ji 
ištvėrė mėnesį, daugmaž ramų, tik žiema ten buvo šaltesnė, nei ji 
įsivaizdavo, ir, žinoma, pasitaikydavo klientų, kurie jai įkyrėdavo. 
Bet, keistas daiktas, ji vis dar troškusi išsivaduoti, nusibelsti dar 
toliau, nesvarbu kur. Staiga ji nusijuokė ir pažvelgė į Šelšerį. „Jūs 
pasakysite, kad aš visuomet nepatenkinta. Bet taip jau buvo: kažin 
koks poreikis, noras dingti iš ten.“ Vieną vakarą klubo savinin- 
kas, toks storas tunisietis, buvęs su ja gana malonus - moterų jis 
nemėgo, - pasivedėjo ją į šalį ir paklausė, ar ji norėtų važiuoti į 
For Lami dirbti viešbučio administratore. Reikėtų rūpintis baru, 
truputį padainuoti — balsą turėti nebūtina, - o svarbiausia - būti 
maloniai su klientais. Ne, tai ne tokia įstaiga, atsakė jis lipšniai į jos 
kaipmat užduotą klausimą. Priešingai, tai puiki vieta. Tiesiog Čade 
daug vienišų vyrų, atvykusių iš brūzgynų, ir jiems reikia draugijos. 
Ji žinojusi, kad For Lami toli, kitapus dykumos, pačioje Afrikos 
širdyje — toks visiškai kitas pasaulis. Ir kad pagaliau ji galėsianti 
patenkinti savo šilumos poreikį - net Tunise būdavo akimirkų, kai 
ji nebeištverdavo. Būtent šitaip, pati nelabai suprasdama kaip, ji 
vieną gražią dieną ir atsidūrė „Čadiečio“ terasoje ir rytais nuo jos 
matydavo tūkstančius paukščių ant smėlio krantų - nubudusi ji 
pirmiausia ir bėgdavo žiūrėti paukščių. Ji rūpinosi baru ir šokių 
aikštele ir, priešingai, nei ji iš pradžių bijojo, Habibas niekada 
nereikalaudavo, kad ji miegotų su kuo nors, išskyrus vieną kartą, 

staiga susigriebė, — aišku, kad tą kartą ji buvo visiškai pamiršusi. 
Šelšeris nieko nepaklausė, tačiau ji paskubėjo patikslinti. Taip, 
vieną sykį Habibas priėjo prie baro ir sviedė jai: „Tu atsakysi „taip“ 
Sandro, jei jis tavęs to paprašys“, ir ponas Sandro iš tikrųjų jos to 
paprašė, O ji, savaime aišku, atsakė „taip“. Ji valandėlę luktelėjo, 
bet kadangi Šelšeris nieko nepasakė, šiek tiek iššaukiamai pakėlė 
į jį akis ir gūžtelėjusi pečiais pareiškė: „Suprantate, tos fiziologi- 
nės istorijos, aš nebekreipiu į jas dėmesio. Svarbu ne tai.“ O kas 
svarbu, ji nepasakė. 


V 


— Sandro turėjo sunkvežimių įmonę, aptarnaujančią tolimus už- 
kampius, kur didžiosios bendrovės nerizikavo leisti savo sunkveži- 
mių, nesiverždamos nudėvėti įrangos keliuose, kuriuos rimti žmonės 
žinojo esant neišvažiuojamus net pusę metų ir kur tik keli seni kariniai 
sunkvežimiai leisdavosi baigti savo dienų. Jis sistemingai tyrinėjo 
tą didžiųjų bendrovių visiškai ignoruojamą kelių tinklą, domėjosi 
smulkiomis jo atšakomis, iš pradžių pats vienas, sunkiai veždamas 
krovinį savo vieninteliu buldogu „Renault“, kurį netyčia nutvėrė 
padėvėtą, o po trejų metų, per patį bumą, jau vadovavo dvidešimt 
penkių sunkvežimių verslui: galima sakyti, jie turėjo menkesnių kelių 
tinklo monopolį ir garsėjo tuo, kad sulig kiekvienais metais įsibrau- 
davo vis giliau į brūzgynus, kol portugalų ir S. E. C. A. sunkvežimiai 
apdairiai laukė savo specialistų pranešimų apie naujų kelių būklę 
ir jų tikėtiną prekybinį rentabilumą. Šelšeris labai aiškiai suvokė, 
kodėl Habibas norėjo gerai sutarti su šeimininku įmonės, kuri, jam 
sumokėjus iki dešimties procentų brangiau už kilometrą, retai kada 
atsisakydavo išleisti savo sunkvežimius į vargiai tepradžiūvusį kelią, 
kur tiltai nebuvo tikrinti nuo praėjusio sezono. Gana dažnai galėdavai 
išvysti jo vairuotojus jau dvi dienas svajingai įsitaisiusius „potopoto““ 
priešais vandens tėkmę, „kurios čionai nebuvo, kai važiavome pro 
čia paskutinį kartą“, arba iki priekinio stiklo įklimpusius į purvą, 


* Tirštame dumble. (Afr.) 

nuo kurio atgal traukėsi net saulė. Tačiau krovinys vis tiek galiausiai 
pasiekdavo tikslą, - vietas, kur joks kitas sunkvežimis nerizikuodavo 
leistis tokiu metų laiku, ir patekdavo gentims, laikomoms nepasie- 
kiamomis kelių: Kamerūno dibunams, Sudano pakraščių krešams 
ir netgi ulė. Tokį „išėjimą“ į brūzgynus Habibas akivaizdžiai labai 
vertino: taip jis buvo tikras, kad jo siuntos, užlipintos antspaudu to 
paties amerikietiško limonado, kuris puikavosi ant amžinosios jo 
vėduoklės, atvyks į reikiamą uostą Afrikos gilumoj ir pranyks pas 
Sandro dvasia jam buvo nuoširdaus susižavėjimo ir pasitenkinimo 
šaltinis. Tas marselietis visiškai nenuraukė apie kai kurių jam patikėtų 
krovinių pobūdį iki tos dienos, kai vienas iš jo sunkvežimių susprogo 
paprasčiausiai apsivertęs griovyje, o kadangi toji nelaimė įvyko labai 
toli, policija tik po dviejų savaičių uždavė sau šiokius tokius klausi- 
mus, ir jeigu tądien ponai Habibas ir de Vriesas būtų likę For Lami, 
jie būtų gavę labai brangiai sumokėti sunkvežimių įmonės savininkui 
už masų genties vairuotojo mirtį. Bet tuomet jiedu buvo jau toli, ir 
Sandro nieko kito nebeliko, kaip aiškintis su Mina, o akivaizdus jos 
nekaltumas ir panika galiausiai pasidarė jam baisiai atgrasūs. Taigi 
prieš atvažiuodama į For Lami Mina Habibo nepažinojusi (to įrody- 
mas - kad jai reikėjo nusiųsti jam savo nuotrauką) ir jai net nebuvo 
šovę į galvą vykti į Prancūzijos Pusiaujo Afriką iki tos dienos, kai 
naktinio klubo Tunise savininkas jai tai pasiūlė. 

„Ir jūs tiesiog iškart sutikote?“ 

Taip, ji sutikusi nedvejodama. Girdėjusi kalbų apie Čadą dar 
tuomet, kai buvo vaikas, - jos tėvas buvo gamtos istorijos mokyto- 
jas licėjuje (šitai ji pareiškė savotiškai primygtinai, tarsi norėdama 
pabrėžti, kad gavo patirti ir geresnių dienų)... žinojusi, kad ta vieta 
toli nuo visko, labai toli, dar pirmykštės Afrikos teritorijoje, — ir iš 
karto pagalvojusi apie visas tas didžiules kaimenes, kurios vis dar 
ramiai klajoja po savaną. Ji buvusi viena kaip pirštas - na, išskyrus 

tą dėdę Berlyne - ir sutikusi nedvejodama... „Aš labai myliu gamtą 
ir gyvūnus“, - užbaigė ji pakiliai. 

„Įdomi mintis vykti į Čadą vien tik dėl to, - draugiškai tarė 
Šelšeris. - Galėjote nusipirkti šunį.“ 

Bet į tą pastabą ji sureagavo labai rimtai, užsiplieskė: buvo aišku, 
kad Šelšeris palietė jautrią vietą. Gyvenant tokį gyvenimą, kokį gy- 
veno ji, jai būtų buvę sunku laikyti šunį, paaiškino. Tunise jai buvo 
mokama kas savaitę ir ją nuolat lydėjo grėsmė atsidurti gatvėje, ji 
negalėjo sau leisti turėti įsipareigojimų. Be to, žinote, šunų labai 
stipri savimeilė, paaiškino. Ji tai dažnai pastebėdavusi. Berlyne jos 
kaimynas buvo senukas, kuris vidury dienos, lydimas šuns, eidavo 
raustis po šiukšlių dėžes. „Reikėjo pamatyti, kokią miną nutaisyda- 
vo tas šuo. Prisiekiu jums, jis nusisukdavo, tarytum nematytų, kad 
jo šeimininkas rausiasi šiukšliadėžėse, ir aš esu tikra, kad šuniui 
buvo gėda. Iš dalies dėl to niekada ir nenorėjau turėti šuns...“ Ji 
prajuko, pagauta netikėto linksmumo, kuris jai labai tiko: Šelšeris 
pirmą kartą atkreipė dėmesį, kad ji galėtų atrodyti graži. „Neišdrį- 
sau įsigyti šuns. Bet tai man netrukdo mylėti juos iš tolo. Aš iš tų, 
"kurios glosto svetimus šunis. O jeigu iš tikrųjų norite Žinoti, kodėl 
sutikau, galiu jums pasakyti: kad turėčiau ramybę. Tunise klientai 
niekada neduodavo man ramybės - juk žinote, ką reiškia šokti 
apsinuoginus naktiniame klube. Ir aš iš tikrųjų maniau, kad Čadas 
yra truputį ta vieta, kur gali pabėgti į gamtą, pabūti tarp dramblių 
ir Visų tų didelių taikių kaimenių, traukiančių per savaną. Ir tarp 
paukščių. Štai kodėl aš čia atvykau. Ir, žinote, nenusivyliau: man 
pakanka iš ryto praverti langą.“ Toks paaiškinimas, pateiktas mer- 
ginos, apie kurią gan šiurkščiai ir, mano galva, visiškai neteisingai 
buvo sakoma „dešimt tūkstančių už naktį“, būtų pasirodęs veikiau 
keistas ir tikrai įtartinas bet kuriam kitam vyrui, tik jau ne Šelše- 
riui. Pakartotas „Čadiečio“ terasoje, jis sukėlė juoką ir išmanymo 
kupinus galvos linkčiojimus. Jis pradžiugino Orsinį, ir vėliau, kai 
vyko tai, ką Čade visi vadino „įvykiais“, nematydami reikalo pa- 

tikslinti to žodžio prasmės, Orsinis citavo jį, džiūgaudamas žinovo 
džiugesiu, kaip visiško komendanto naivumo pavyzdį. Bet juk jūs 
pažįstate Šelšerį: tas žmogus mokėjo sukurti apie save nuomonę 
ir jo visiškai nejaudino jam už nugaros svaidomos pašaipėlės. Jis 
patikėjo Mina iškart, vos tik ji pasisakė jam apie savo meilę gamtai 
ir šilumos bei draugiškumo poreikį, aiškindama, kodėl atvažiavo 
į Čadą, ir, gavęs keletą patikslinimų iš Tuniso ir Vokietijos, davė 
jai ramybę. | 

Turiu pridurti, kad vieninteliai gyvūnai, kuriuos ji matydavo 
iš „Cadiečio“ terasos, kur, ponams Habibui ir de Vriesui išvykus, 
dažnai stovėdavo atsirėmusi į baliustradą, buvo keli kaimanai ant 
smėlio kranto, pelikanai ir miesto veterinaro prijaukinta antilopė, 
dažnai ateidavusi jos aplankyti sutemoms nusileidus, prieš pasiro- 
dant pirmiesiems klientams. 

Kartą mačiau ją taip stovint, kai diena slinko vakarop, antilopės 
snukutis gulėjo Minos delne, ojos veidas taip švytėjo jaunyste ir vai- 
kišku džiaugsmu, kad, anot mane ten atlydėjusio pulkininko Babko- 
ko: „Pamanytum, jog esi už šimto tūkstančių mylių nuo viso to“, -jis 
nepasakė ko būtent, bet esu tikras, kad jūs suprantate. - Jėzuito veidas 
liko abejingas, ir, luktelėjęs akimirką, Sen Deni vėl leidosi pasakoti. — 
Beje, tai buvo tas pats pulkininkas Babkokas, kuris truputį vėliau, kai 
Mina jau tapo „Čadiečio“ legenda, o jos prisiminimas - lyg ir kokia 
tos vietos nuosavybė, ko gero, buvo arčiausiai tiesos, kiek įmanoma 
būnant karininku ir džentelmenu, nes tai, savaime suprantama, šiek 
tiek suvaržo. Jis ilgokai užsisėdėjo tame bare, pats vienas, - tą vakarą 
jis su niekuo nesikalbėjo, - paskui pastatė stiklą, susimokėjo ir papra- 
šęs barmeno pasilikti grąžą, be jokio perėjimo, griežtai žiūrėdamas 
jam į akis, bet tikriausiai jo nematydamas, išpyškino: 

„Apskritai, ji buvo mergina, kuriai reikėjo meilės.“ 

Niekas į jį nė neatsigręžė: ne jo vieno mintys paslapčia sukosi 
apie tuos dalykus. Tiek tad apie pulkininką Babkoką. Apgailes- 
tauju, kad Jėzaus draugija negali jo apklausti dėl „viso to“, kaip jis 

pasakė: norint iki jo nusigauti, deja, vieno gero arklio ir ryžtingai 
nusiteikusio Bažnyčios tėvo nepakanka. 

Jėzuitas nusišypsojo: tai, ką pulkininkas turėjo pasakyti, anaiptol 
nenuėjo vėjais. 

- Taigi matote, mes iš tų, kurie nuolat užduoda sau jūsų klausimą 
ir kaskart vis iš naujo išgyvena tą nuotykį su menkiausiomis smulk- 
menomis. Kartais man atrodo, kad jis vis dar tęsiasi kažkur aplink 
mus, kitu lygmeniu, ir kad, šitaip paliesti amžinybės, jo herojai yra 
visiems laikams pasmerkti toms pačioms peripetijoms ir toms pa- 
čioms klaidoms, kol galiausiai koks nors broliško mūsų supratimo 
blyksnis išvaduos juos iš šito pragariško ciklo. Man dingojas, kad jie 
mums rodo nevilties kupinus ženklus, visomis išgalėmis stengiasi 
patraukti mūsų dėmesį, kartais netgi begėdiškai, lyg jiems trūks 
plyš reikėtų pelnyti mūsų užuojautą. Neabejoju, kad jūs visus juos 
matote lygiai taip aiškiai kaip aš ir kad jie lanko jus naktimis, kaip 
ir mane, jeigu jūs sėdite štai čia. 

Sen Deni nutilo ir pasisuko į savo kompanioną, tarsi lauktų atsa- 
kymo, patvirtinimo. Sukryžiavęs ant krūtinės rankas, jėzuitas pakėlė 
galvą. Mėnulis klaidžiojo virš kalvų, žvaigždės ligi pat lygumų 
krašto tęsė savo atkaklią ir lengvą nusišalinimo pamoką. Retkarčiais 
pasigirsdavo pro šalį dūlinanti kaimenė. Tėvas Tasenas išsitraukė 
cigaretę irją užsidegė. Truputį susierzinęs pasvarstė, ar pagaliau ras 
tai, dėl ko čionai atvyko, ar jam teks pasitenkinti tuo, ką jau žino. 
Pamanė, kad jo metuose Kantrybė jau liovėsi buvusi dorybe ir tapo 
prabanga, kurią jis vis mažiau galėjo sau leisti. Tad dėmesingai 
klausėsi Sen Deni pasakojimo, pasirengęs čiupti menkiausią naują 
ženklą, tačiau sykiu palinko ir prie savo prisiminimų, mėgindamas 
juos išsiaiškinti visiems laikams ir, padedamas kone užkrečiamos 
šitų kalvų rimties bei šilto jam prie šono skambančio balso, pasi- 
stengė paskutinį kartą pažvelgti į tą reikalą visiškai nešališkai ir 
visiškai ramiai, kaip ir pritinka mokslininkui. 


VI 


Jis visiškai nepanėšėjo į „pasipūtėlį“ - taip buvo pramintas dėl pa- 
našumo į tą dramblį, kuris gyvena vienas, dažnai slapta nešioja nuo- 
skaudą ir galiausiai tampa toks vaidingas ir piktas, kad net gali tave 
užpulti. Buvo gana kresnas, plačių pečių, energingo niūroko veido, 
garbanotais kaštoniniais plaukais, kuriuos kartais atmesdavo verž- 
liu mostu - viską, ką darydavo, darydavo greitai ir staigiai, - buvo 
justi, kad dvejoti nemėgsta. For Lami lankydavosi labai retai. Vėliau 
pasirodė, kad vis dėlto jis kurį laiką gyveno čiabuvių mieste - tiesiog 
niekas neatkreipė į jį dėmesio. Nors nesistengė likti nepastebėtas. 
Priešingai, rado būdą įkyrėti kone visiems ta savo painia ir keis- 
ta vyriausybei skirtos peticijos istorija. „Tai mus visus dominantis 
reikalas“, - sakydavo - išsitraukdavo iš portfelio popieriaus lakštą, 
rūpestingai jį išlankstydavo ir pirštu baksteldavo vietą, kur reikia 
pasirašyti, - regis, jis būdavo tikras, kad jam nebus atsakyta, nors 
to teksto apačioje nebuvo nė vieno parašo. Dažniausiai, vos išgirdę 
žodį „peticija“, žmonės atsukdavo jam nugarą pareiškę, kad politika 
jų nedomina. „Bet tai juk ne politika, atsipeikėkit! - iškart sušukdavo 
jis susierzinęs. — Tai tiktai Žmogiškumo klausimas.“ — „Kurgi ne, 
kurgi ne!“ - pašaipiai atsakydavo jam prašytieji pasirašyti, draugiš- 
kai patapšnodavo per petį ir nusisukdavo, parodydami minimumą 
pagarbos, kuri kolonijoje vis dėlto turi būti rodoma baltaodžiui. Jis 
neatkaklaudavo, pasiimdavo savo seną parudavusią fetrinę skrybėlę 
ir tyliai išpėdindavo, į nieką nežiūrėdamas, šaltakraujišku veidu 
žmogaus, įsitikinusio, kad paskutinis buvo jo tartas žodis. Tie, kurie 

pasivargino perskaityti jo „peticiją“, - o Orsinis išmoko ją beveik 
atmintinai, su niauriu pasitenkinimu perskaitęs daugybę kartų, 
matyt, šitaip duodamas peno neapykantai, jaučiamai tam, kas, kaip 
prisipažino, jam buvo užvis šlykščiausia, būtent tokiam Žmogaus 
tipui, kuris mano, kad jam viskas leista, - taigi tie, kurie perskaitė 
jo peticiją, juokdamiesi aptarinėjo ją „Čadiečio“ bare, patenkinti, 
kad susirado naują pokalbio temą, be medvilnės kainų kritimo ar 
paskutiniųjų Mau Mau žiaurybių Kenijoje. Mina, kartais pakviesta 
prisėsti prie stalelio, klausydavosi tų kalbų neatitraukdama akių 
nuo vaikinukų patarnautojų, zujančių su gėrimais po terasą priete- 
moje, skubriai įtraukdavusioje savin pasaulį: netrukus iš Afrikos lik- 
davo vien dangus, jis, regis, leisdavosi Žemyn ir prisiartindavo, tarsi 
norėdamas geriau tave įžiūrėti ir pamatyti, iš kur sklinda visas tas 
triukšmas. „Įsivaizduojate, mane aplankė toks pakvaišėlis - prašo 
pasirašyti peticiją, kad Afrikoje būtų uždrausta dramblių medžio- 
klė...“ Mina stebėjo, kaip virš upės lėtai suka ratus vanagas. Regis, 
jis taip kiekvienąsyk pasirašydavo danguj, leisdamas jam atversti 
naują puslapį. Akimirką kitam krante iš nendrių išnirdavo šuoliais 
atlėkęs raitelis: amerikiečių majoras, rodės, bėgantis nuo kažin ko 
žiauraus, gal nuo pačių tų sutemų; jau keli mėnesiai jis taip išnir- 
davo kaskart tą pačią valandą, lyg būtų neatskiriamas nuo kažin 
kokios nematomos rodyklės - ji nenumaldomai atsivilkdavo jį ant 
ciferblato, kurio gairės Minai buvo taip nuostabiai pažįstamos: keli 
medžiai, trys žvejų kaimo lūšnelės, kelios pirogos, žolių sujaukta 
horizonto linija, Šario upės žiotys, įsiliejančios į Logonę, ir toliau, 
rytuose, — vieniša For Furo palmė, o paskui ir vėl - milžiniškas 
dangus, tarsi kažin kieno stoka. 

— Kas nors pažįsta tą keistuolį? 

Kotovskis, policijos komisaras, - savo pavaldiniams „Koto“, — 
buvęs Svetimšalių legiono karys, su karo paliktais ant veido ran- 
dais, primenančiais ritualines pietų genčių žymes, paaiškino, kad 
to „keistuolio“ pavardė Morelis, kad jis For Lami jau metai, tačiau 

šviesiausią savo laiką praleido pačioj brūzgynų glūdumoj. Anketos 
lape profesijos skiltyje jis parašė „dantistas“, tačiau didžioji jo aistra, 
regis, buvo drambliai; kartą broliai Hiuetai sutiko jį rytų Čade pačia- 
me keturių šimtų dramblių kaimenės viduryje. Jam jis irgi mėginęs 
įkyrėti savo peticija. Atrodo, kad jis - toks ramus maniakas, visiškai 
nepavojingas. Kaip tik tuomet sutemose pasigirdo šiurpiai pagiežin- 
gas, agresyviai niekinantis Orsinio krankimas - visi jį pažįstantieji 
išvydo priešais, nors ir buvo tamsu, sarkastišką, suirzusį jo veidą, 
visiems bylojantį, kad dar niekam niekada nepavyko jo apmulkinti, 
jo, Orsinio d'Akvavivos — „Vadinkite mane tiesiog Orsiniu, - sakė 
jis, - Man nusispjaut“, - jis esą visus juos permatęs kiaurai, išaiški- 
nęs, užuodęs pačią pirmąją sekundę, žodžiu, tiksliai įvertinęs, kas 
jie tokie, tai yra menkystos. Tai buvo šūksnis, turintis keistos galios 
sutraukti visą žŽmogiškąjį horizontą iki adatos smaigalio. Minai tas 
pergalingas šaipymasis, rodės, skelbė, jog iš gyvenimo gali tikėtis 
vien tik to, kadjis tau leis paskui išsivalyti dantis ir išsiskalauti burną, 
jog visam tam, ką žmonės daro, lemta baigtis kažkokia milžiniška 
kiaulyste. Vos tik pažvelgusi į Orsinį, ji iškart atsisakė turėti su juo 
kokių nors reikalų. Perlieta kažin kokio nuožmaus, neviltį varančio 
ryžto, ji iškart kategoriškai atmetė jo norą suartėti. Nuo tada jis ne- 
bevadino jos kitaip, kaip tik „vokietpalaike“, tačiau dažniausiai, vos 
tik jo akivaizdoje būdavo ištartas Minos vardas, staiga nutildavo, 
pasitraukdavo iš pokalbio ir abejingai žvelgdavo į kitą pusę. Visa jo 
povyza, regis, rodė, kad šiuo klausimu jis žino daug, tačiau burnos 
neaušins, tam dar neatėjo laikas. Kartais toji gudrybė pavykdavo su 
vienu kitu nauju atvykėliu, ir tas atkakliai pradėdavo jį klausinėti. 
Kurį laiką Orsinis leisdavosi maldaujamas, paskui pratrūkdavo. Ar 
tik jie kartais nemaną, kad jis kvailys? Tegu komisaras Kotovskis 
leidžiasi mulkinamas arba užsimerkia gera valia, bet jis, Orsinis, jau 
seniai žinąs, kuo tai kvepia. Negi jie, rimti, patyrę žmonės, iš tikrųjų 
maną, kad ta mergina išdygo For Lami atsitiktinai, vien dėl to, kad 
nežinojo, kur dingti? Negijie iš tikrųjų maną, kad tokia dailiai sudėta 

mergina - jis, aišku, nesąs „vokietpalaikių“ tipo mėgėjas, bet vis 
dėlto reikia pripažinti, kad jai nieko netrūksta, - negi jie iš tikrųjų 
maną, jog tokia mergina atvyko į Prancūzijos Pusiaujo Afriką tik tam, 
kad patarnautų „Čadiečio“ viešbučio bare ir miegotų su tam tikrais 
žmonėmis - tiktai su tam tikrais, pabrėžė jis, ir ne su jokiais kitais — 
su itin kruopščiai parinktais žmonėmis? Tik Šelšeris gali būti toks 
naivus - 0 gal čia kas nors rimčiau nei paprastas naivumas. Tad ką 
gi, anot jo, ji veikia Čade? Orsinis gūžtelėdavo pečiais ir dar giliau 
įgriūdavo į fotelį. Jis nenorįs kalbėti apie tai. Bent kol kas. Tai pran- 
cūzų kontržvalgybos reikalas. Jam asmeniškai visa tai nė motais. Jis 
su tuo nesusijęs. Tai nereiškia, kad, atėjus laikui, jis neprabils, kad 
neišdėstys tam tikrų rimtų dalykų, - tačiau kol kas tepasakysiąs 
tiek: savo, kaip medžiotojo, gyvenime jis niekada nebuvo išsukęs 
iš tako, visados ėjo iki pat galo. Kol kas tik tiek ir tenorįs pasakyti. 
Koto, kuriam apie tas kalbas būdavo reguliariai pranešama, raportus 
išklausydavo abejingai, bet vieną dieną, susitikęs Orsinį turguje, 
probėgšmais tarė jam ryškia slaviška tartimi: 

— Beje, bičiuli, turiu naujieną, kuri sudomins jus. Manau, kad 
liepsiu išsiųsti mažylę Miną. Ketinu pakalbėti apie tai su guberna- 
toriumi. Žmonos pradeda skųstis. Tai po truputį ima kristi į akis. 
Sakau jums, nes girdėjau, kad ir jūs skundėtės tokia padėtimi, - po 
teisybei, skubu pasakyti. Taigi paprašysiu, kad ji išsidangintų su 
savo kerais kitur. 

Visa tai Kotovskis išpyškino, drauge su karo ligoninės gydy- 
toju apžiūrinėdamas rankas moteriškėms, kurios gūžėsi priešais 
praeiviams siūlomų žemės riešutų krūvas, apsisiautusios juodomis 
draperijomis ir skleisdamos stiprų vimdantį aliejaus, kuriuo iš ko- 
ketiškumo išsitepdavo plaukus, dvoką. Jie pradėjo tą apžiūrą, nes 
gavo žinią, kad viena iš tų moteriškių serga raupsais, jos rankos 
opėtos, o ji vis tiek stovi su tais išlukštentais Žemės riešutais... Or- 
sinis išbalo. Jo Adomo obuolys mėšlungiškai krutėjo. Jis pamėgino 
nusišypsoti. 

— Ką gi, matau, energingai imatės priemonių. 

— Kartais mums užeina, - atsakė komisaras. - Ar nusipirkote žemės 
riešutų? Man buvo pranešta, kad viena pardavėja serga raupsais. 

— Man nusispjaut, - atrėžė Orsinis. - Jie neužkrečiami. Aš jau 
dvidešimt metų šituos kraštuos, suprantate. 

— Suprantu. 

Koto pasisėmė saują Žemės riešutų ir ėmė juos triaukšti. Jis Ži- 
nojo, kad raupsuotosios jie neras, nes ji paspruko juos pamačiusi 
arba, kas dar labiau tikėtina, jis sureagavo į paskalą, kurią paskleidė 
krautuvininkai sirai, kovojantys su atvirais turgumis. Orsinis nepra- 
tarė nė žodžio, tačiau rytojaus rytą, vos tik atvykęs į kontorą, Koto 
rado jį įsitaisiusį laukiamojo krėsle. 

- Ar galiu tarti jums kelis žodžius apie reikalą, su kuriuo neturiu 
ničnieko bendro? 

— Varykite. Aš įsiklausau į patarimus, ypač senbuvio. 

— Klausykit, Koto, kodėl jums nepalikus tos merginos ramybėje? 

Komisaras net nesuraukė antakių. Jis puikiai viską suprato. 
Vieniša mergina Afrikos vidury, be to, dar vokietė, kurį laiką dar 
galėjo priešintis, bet anksčiau ar vėliau gaus nusileisti, juoba kad 
Orsinis -jos darbdavių draugas. Ojos sukeltas Orsiniui apmaudas 
galėjo būti numaldytas tik vienu būdu. 

— Ak šit kaip, matau, kad esate tarp laimingų išrinktųjų. 

— Klystate, taip lengvabūdiškai traktuodamas tą reikalą, - atšovė 
Orsinis, pagautas stipraus neapykantos pliūpsnio. - Ar jums dažnai 
teko matyti taip gražiai sudėtą merginą atvykstant dirbti barmene 
į For Lami? 

— Aš daug ko esu matęs, be kita ko, ir jus, Orsini, —- atšovė 
Koto. | 

- Juk ji atvyko iš Berlyno, ar ne? - įsiplieskė Orsinis. - Šiuo 
klausimu aš kaip tik turiu šiokios tokios informacijos. Ji dainavo 
naktiniame klube rusų zonoje. Ji buvo sovietinio karininko meilužė. 
Jeigu manote, kad Mau Mau atsirado patys savaime... 

— Dar viena priežastis jos atsikratyti, ar ne? 

— Leiskite jums pasakyti, kad šitai reikštų dirbti kiauliškai, - tarė 
Orsinis. - Priešingai, reikia ją čia palikti, bet kruopščiai sekti. Neleisti 
jai judėti, užspausti iš visų pusių. Anksčiau ar vėliau, klimato pade- 
dama, ji iškrės kokią nors kvailystę. Ir tuomet bus galima susemti 
visus jos draugelius. 

— Matau, ką jūs sumanėte, - rimtai pasakė Koto. 

— Manimi galite pasikliauti, aš jus nuolat informuosiu. Turiu 
savo šaltinius. 

- Ačiū. 

Jis įsistebeilijo į Orsinį. Šis išblyško ir pamėgino nusišypsoti 
virpančiomis lūpomis. 

— O kokia jūsų diagnozė, Koto? Juk jūs ją nustatinėjate, ar ne? — 
paklausė jis iššaukiamai. - Geras niekšas? 

Komisaras nieko neatsakė, tik nudelbė akis į gulintį ant rašomojo 
stalo popierių. Orsinis valandėlę patylėjo, kambarį, regis, užpildė 
jo kvėpavimas. 

— Štai jau dvidešimt metų, kai aš gyvenu Afrikoje, vienas. Ga- 
liausiai randu Žmogų, kuris man patinka... 

Komisaras tebedėbsojo į savo popierių. 

— Juk jūs jos neišsiųsite, Koto? Jūs man to nepadarysite? Juk 
negali visą gyvenimą guostis vien tik žudydamas dramblius... 

Jis pamažu nukėlė savo panamą, valandėlę luktelėjo atsakymo, 
tada šyptelėjo ir išėjo. Koto kelias sekundes sėdėjo nunarinęs galvą, 
sukandęs dantis, paskui staiga tiestelėjo ranką ir paskambino savo 
kapralui. Šis buvo iš sarų genties, apskrito giedro veido, visas sudėtas 
tik iš sveikatos pertekliaus, ryžių ir švelnaus svajingumo ramiame 
žvilgsnyje. Jis stovėjo poza „ramiai“, kol Koto tylėdamas įdėmiai ty- 
rinėjo jį. Nesistebėjo, nieko neklausė, tik laikė mažylį pirštą ant kelnių 
siūlės. Kurį laiką Koto žvilgsniu traukė syvus iš to gero, raminančio, 
visiškai sveiko veido, tobulai sutariančio su gyvenimu. Kai pasijuto 
gerėliau ir vėl galėjo kvėpuoti visais plaučiais, išprašė jį iš kabineto. 

Taigi prietemoje — vengiant gyvo galo vabzdžių, visuomet būdavo 
delsiama uždegti lempas - pasigirdo ne kieno kito, o Orsinio balsas — 
kažin koks klyksmas, beveik lyriškas dėl slypinčios jame čaižios 
ironijos ir šaipūniško pasipiktinimo, - klyksmas, regis, praturtinan- 
tis afrikietiškas sutemas kažkokiu nauju naktiniu paukščiu, - kai 
komisaras apibūdino kaip „nepavojingą“ tą Morelį, kuris, nutaisęs 
griežtą žvilgsnį, apėjo juos visus iš eilės, prašydamas pasirašyti po 
peticija. Visi lankytojai instinktyviai pasigręžė į tą nakties užkampį, 
iš kur sklido balsas: jis iš tikrųjų turėjo dovaną tų ugningų šūksnių, 
kimių kreipimųsi, kurie yra tarsi staiga tylos šonuose atsiveriančios 
žaizdos. Visi laukė. Tuomet iš tamsos gelmių pakilo virpantis balsas, 
beveik giesmė, - jo pasipiktinimas buvo beveik natūralus akcentas, 
toksai beribis pasipiktinimas, visuomet pranokstantis savo tiesio- 
ginį objektą: jame visuomet buvo vietos, kur Žmonės, planetos ir 
kiekviena dulkelė, kiekvienas atskiras gyvybės atomas, galėjo būti 
sutikti su deramu dėmesiu. Nepavojingas? Šiuo klausimu jis turėjo 
savo nuomonę, ir niekas negalėjo priversti jo ją pakeisti. Savaime 
aišku, švariems viskas švaru — ta mintimi jis pagerbė komendantą 
Šelšerį, - tačiau jis pats neturįs jokių per didelių pretenzijų į švarą. 
Morelis jį aplankė, kaip ir visus kitus, ir jis su dideliu susidomėjimu 
perskaitė jo peticiją. Šiaip ar taip, juk dramblių medžioklė buvo šiek 
tiek susijusi ir su juo. Savo suvestinėje, deramai patvirtintoje, jis'jų 
turėjo penkis šimtus. O ką jau kalbėti apie raganosius, hipopotamus 

bei liūtus: vertinant kukliai, juos reikėjo skaičiuoti tūkstančiais. 
Taip, jis medžiotojas ir tuo didžiuojasi, jis ir toliau vyks į didžiąsias 
medžiokles, kol jam užteks sveikatos brautis takais, o delnuose jėgų 
išlaikyti šaunamąjį ginklą. Taigi įsivaizduokit sau, jis perskaitė tą 
peticiją itin kruopščiai. Joje primenamas Afrikoje kasmet nudobiamų 
dramblių skaičius — taip sakant, trisdešimt tūkstančių praėjusiais 
metais - ir ilgomis tiradomis graudenama dėl tų gyvūnų, stumiamų 
vis tolyn ir tolyn į pelkes ir vieną dieną pasmerktų išnykti Žemėje, iš 
kurios Žmogus įnirtingai stengiasi juos išginti. Ten buvo pasakyta, 
jis cituojąs pažodžiui: „Neįmanoma, staiga išvydus tas didžiules 
kaimenes, bėgančias per plačias Afrikos erdves, iškart neprisiekti 
padaryti viską, kad įamžintum mus supančią gamtos prabangą, 
kurios vaizdas visuomet džiugins kiekvieną, vertą žmogaus vardo.“ 
Kiekvieną, vertą žmogaus vardo, pakartojo Orsinis, šaukdamas kone 
su neviltim, su šiurpia pagieža balse, ir nutilo, tarsi norėdamas la- 
biau pabrėžti tokios pretenzijos baisybę. Be to, ten buvo paskelbta, 
kad „puikybės laikai baigėsi“ ir mes turime atgręžti daug nuolan- 
kesnį ir supratingesnį žvilgsnį į kitas gyvūnų rūšis, „kitokias, bet ne 
žemesnes“. Kitokias, bet ne žemesnes! - pakartojo Orsinis su įnirčio 
kupinu pasitenkinimu. O toliau buvo rašoma: „Žmogus šioje plane- 
toje priėjo tokį tašką, kai jam jau iš tikrųjų reikia viso draugiškumo, 
kokį tik gali rasti, ir vienatvėje jam reikia visų dramblių, visų šunų, 
visų paukščių...“ Orsinis keistai nusijuokė, su savotiška pergalinga 
pašaipa, kurioje nebuvo nė kruopelės linksmumo. „Atėjo metas nu- 
raminti save pačius parodant, kad mes gebame išsaugoti tą milžiniš- 
"ką, nerangią ir stulbinančią laisvę, kuri gyvena šalia mūsų...“ Orsinis 
nutilo, tačiau galėjai nuspėti, kad jo balsas tiktai užsiglaudė tamsoje, 
pasirengęs pulti pirmą pasitaikiusį grobį. Vienur kitur pasigirdo 
juokas. Kažkas pažymėjo: jei iš tikrųjų toks buvo to nepamirštamo 
dokumento turinys, tuomet jo autorius, aišku, turėtų būti laikomas 
geraširdžiu keistuoliu, bet sunku būtų įžvelgti, kuo jis pavojingas. 

Orsinis tos pastabos nepaisė, tiesiog išbraukė ją paleidusį Žmogų iš 
mirtingųjų, kurie turėjo teisę į jo dėmesį, tarpo. Taigi, vėl prabilojis, 
žmogus, ištisus mėnesius zujęs po brūzgynus, pasiekęs tolimiausius 
užkampius ir išmokęs ne vieną dialektą nuo tada, kai trainiojasi 
tarp čiabuvių, atsidėjo atkakliai ir pavojingai ardomajai veiklai, 
nukreiptai prieš gerą baltaodžių vardą. Juk nereikia būti itin įžval- 
giam nei valdininkui, kuriam mokama už rūpinimąsi tos teritorijos 
saugumu - Šelšeris patamsyje nusišypsojo, - kad suprastum, kokio 
tikslo siekia ta peticija, kuri tikriausiai jau šitą akimirką keliauja iš 
vieno kaimo į kitą, galimas daiktas, komentuojama autoriaus dar 
aiškesnėmis sąvokomis nei tos, kuriomis jis pasinaudojo pačiame 
dokumente. Vakarų civilizacija, žinoma, buvo pristatoma Afrikos 
gentims kaip milžiniškas krachas, kurio jos privalančios žūtbūt 
išvengti. Štai koks Vakarų įvaizdis jiems pateikiamas. Jie kone mal- 
daujami sugrįžti prie kanibalizmo, kuris vertinamas kaip menkesnis 
blogis nei šiuolaikinis mokslas su savo naikinamaisiais ginklais, jie 
kone kviečiami garbinti savo akmeninius stabus, kurių kaip tik tokie 
žmonės kaip Morelis tarsi netyčia prigrūdo į viso pasaulio muziejus. 
Ak! Čia juk svarbu tik drambliai! Tie, kurie Kenijos Mau Mau judėji- 
me įžvelgė spontanišką sukilimą, be jokio išankstinio organizavimo, 
gali sau ir toliau būti užsimerkę. O jis, Orsinis d'Akvaviva, - jis 
nieko nesiūlo, nieko nenori įteigti, jis paprasčiausiai nesutinka būti 
apmulkintas. Taigi jis pakartosiąs: jam nėra mokama už rūpinimąsi 
teritorijos saugumu. Morelio peticija ramiai sau keliauja po Čadą, 
dabindamasi įvairiausiais parašais, kuriuos jis, Orsinis, taip sakant, 
nuspėjęs iš anksto... Jis kalbėjo jau truputį lėčiau, ne tokiu suirzusiu, 
bet pašaipesniu balsu, o jo lūpų raukšlės virto savotiška šypsena. 
Taip, tą akimirką, kai Morelis pakišo jam tą popierių, teksto apačioje 
jis pamatė dvi baltųjų pavardes - savaime suprantama, jas jis pa- 
matė pirmiausia. Dvi pavardes: majoro Forsaito, amerikiečių parijo, 
pašalinto iš savo šalies kariuomenės už tai, kad, per Korėjos karą 

atsidūręs nelaisvėje, maloniai prisipažino bombardavęs gyventojus 
musėmis, užkrėstomis cholera ir maru. Beje, galima savęs paklausti, 
kodėl Čado valdžia pamanė esant derama pasiūlyti viešnagę išdavi- 
kui, kurio jo paties šalis priimti nenorėjo. O dėl antrosios pavardės, 
tai jis paliksiąs savo klausytojams malonumą atspėti, kieno ji... Jis 
nutilo. Ir toje dviprasmiškoje ką tik stojusioje tyloje visi pajuto, 
kad jis staiga tapo santūrus, tapo tokiu džentelmenu iki panagių, 
žmogumi, kuris, kaip sakoma, šitaip nepasielgs... Tada pasigirdo 
Minos balsas. Ji ramiai pasakė: 
— Tai buvo mano pavardė. Aš irgi pasirašiau. 


VIII 


Jis išdygo priešais ją vieną popietę „Čadietyje“, kai ji už baro rinko 
plokšteles vakarui. Skubinai išniro tuščioje šokių aikštelėje ir sustojo 
sugniaužęs kumščius, dairydamasis aplinkui taip, tarsi ieškotų su 
kuo suvesti sąskaitas. Atrodė grėsmingas ir sykiu sutrikęs toje tuš- 
čioje terasoje, kur, regis, pats dangus laukė pirmojo kliento. Ji jam 
nusišypsojo, pirmiausia todėl, kad tam čia ir buvo priimta, ir dar 
todėl, kad niekada nebuvo jo mačiusi, o nepažįstamųjų atžvilgiu iš 
anksto buvo nusiteikusi palankiai. Ne, jis nepakišo jai savo garsio- 
sios peticijos, bent jau nepadarė to iš pat karto. Jis prisiartino prie 
jos, ir tuomet ji pastebėjo, kad jo marškiniai suplėšyti, veidas nusėtas 
kraujosruvų, o garbanoti susitaršę plaukai prilipę prie smilkinių ir 
užsispyrėliškos kaktos, stačios, išvagotos trijų gilių raukšlių. Atrodė, 
kad jis ką tik išsisuko iš vienų muštynių ir ieško kitų. Po pažastim 
laikė seną odinį portfelį. 

— Norėčiau pasikalbėti su Habibu. 

— Jo nėra. 

Jis lyg suirzo ir dar kartą apsidairė aplinkui, tarsi norėdamas 
įsitikinti, kad ji nemeluoja. 

— Ponas Habibas išvykęs į Maidugūrį. Grįš tik rytoj vakare. Gal 
galėčiau kuo nors padėti?.. 

— Jūs vokietė? 

- Taip. 

Jo veidas kiek prašviesėjo. Jis padėjo portfelį ant baro. 


44 


— Vadinasi, mudu beveik tėvynainiai. Aš irgi truputį vokietis, 
priėmiau tą pilietybę, jeigu taip galima pasakyti. Per karą buvau 
deportuotas ir dvejus metus išbuvau skirtingose stovyklose. Vos 
nelikau ten visiems laikams. Prisirišau prie tos šalies. 

Ji stovėjo palinkusi ties plokštelėmis, sutrikusi ir pasiruošusi 
iškart gintis, nors For Lami visi su ja buvo veikiau malonūs, tik jai 
užsiminus apie savo tautybę staiga pažvelgdavo su kiek ironišku 
dėmesiu. Staiga ji pajuto, kaip jis palietė jos ranką. 

— Na, žinoma, aš ir vėl pasakiau, ko nereikėjo sakyti. Gyvenda- 
mas vienas praradau įprotį kalbėti su žmonėmis. Beje, gal ir verta 
tai prarasti. 

— Jūs plantatorius? 

— Ne. Aš rūpinuosi drambliais. 

— Vadinasi, jūs pažįstate poną Hasą? Jis dirba zoologijos sodams 
ir cirkams. Jis —- dramblių gaudymo specialistas. Hamburge visi 
Hagenbeko žvėrys buvo parūpinti jo. 

— Aš pažįstu poną Hasą, - ištarė jis lėtai, jo veidas vėl paniu- 
ro. - Žinoma, pažįstu. Jau seniai jį aptikau... Anksčiau ar vėliau 
tas ponas Hasas bus pakartas. Ne, panele, aš negaudau dramblių. 
"Aš tenkinuosi tuo, kad gyvenu tarp jų. Ištisus mėnesius sekioju iš 
paskos, tyrinėju juos. Tiksliau pasakius, jais žaviuosi. Po teisybei, 
atiduočiau bet ką, kad pats galėčiau tapti drambliu. Teigiu šitai, 
norėdamas jums pasakyti, kad neturiu nieko prieš vokiečius, prie- 
šingai, nei ką tik pamanėte... Tas mano jausmas kur kas bendresnis. 
Įpilkite man romo. | | 

Ji nežinojo, ar jis kalba rimtai, ar juokauja. Galjis ir pats nežinojo. 
Tačiau jautė, kad už tų trikdančių žodžių slypi malonus, keistokas 
žmogus - geri žmonės dažnai būna keisti, vėliau ji aiškino Sen Deni, 
kitaip ir negali būti. 

— Kadangi Habibo nėra, gal galėčiau jam šį bei tą palikti? 

— Žinoma. 

— Norėčiau pagalbos. 

Ji nusekė jam iš paskos, svarstydama, kas gi tai galėtų būti. Prie- 
šais triumfo arką, puošiančią įėjimą į „Čadietį“, ji atpažino de Vrieso 
automobilį. Morelis atidarė dureles. Sportininkas tysojo ant užpa- 
kalinės sėdynės. Jo veidas buvo ištinęs, viena ranka parišta šaliku. 
Galva buvo sutvarstyta ir atrodė, kad jis negali pajudėti. Jis sviedė 
į juos kenčiantį, neapykantos kupiną žvilgsnį. 

- Pričiupau jį į rytus nuo ežero žudant tą dieną jau ketvirtą dram- 
blį. Šoviau į niekšą iš keturiasdešimties metrų atstumo, bet buvau 
bėgęs per ilgai, tad mano rankos drebėjo: nepataikiau. 

Atrodė, kad jis atsiprašinėja. 

— Tada truputį pasiaiškinau su juo buožės smūgiais. Būkite 
maloni pasakyti Habibui: jei dar kada užtiksiu šitą šungalvį prie 
kaimenės, padarysiu iš jo tokią tyrę, kad net patiems drambliams 
nepavyktų padaryti geriau. Iki pasimatymo. 

— Palaukite. 

Jis atsigręžė. 

- Jūs neatsiskaitėte už romą. 

— Kiek aš skolingas? 

- Jūs jo net neišgėrėte... Bent jau išgerkit iki dugno... Ateikit. 

Jis nusekė jai iš paskos iki baro. Ji paragino vaikinukus paplušėti 
aplink de Vriesą. Paskui jiedu kurį laiką tylėjo. Ji buvo atsirėmusi į 
sieną, sukryžiavusi rankas ir rimtai žiūrėjo į jį. Jis nunarino galvą, 
mašinaliai vedžiojo ratais taurę ant prekystalio. Ji ramiai laukė, nepa- 
prastai užtikrinta, ir valandėlę jis kovėsi su tuo bežadžiu klausimu. 
Paskui pasisuko veidu į upę, į kitą krantą - ten, kaip visur kur Afrikos 
kraštovaizdyje, buvo gausybė vietos, kur galėjai pradingti, tokia beri- 
bė erdvė, regis, bylojanti apie kažkokią stulbinančią atskalūnystę. Tai 
nenumaldomai perša mintį apie kažkokį jos mastą atitinkantį prieš- 
istorinį gyvūną, šiandieną jau išnykusį, nors, regis, visa toji tuščia, 
apleista erdvė šaukiasi jo sugrįžtant. Jis nusišypsojo ir pradėjo tyliai, 
švelniai su ja šnekėtis, truputį taip, kaip kalbamasi su vaikais. Nepa- 
sisakė jai nei kas esąs, nei iš kur atvykęs, tik kalbėjo apie dramblius, 

sakytum, tik jie vieni ir buvo svarbūs. Kasmet Afrikoje nužudoma 
dešimtys tūkstančių dramblių - pernai trisdešimt tūkstančių - ir jis 
nusprendęs padaryti viską, kad užkirstų kelią tokiems nusikalti- 
mams. Todėl ir atvykęs į Čadą: jis pradėjęs kampaniją drambliams 
apginti. Visi tie, kurie matė tuos nuostabius gyvūnus Žygiuojant per 
paskutines laisvas didžiąsias pasaulio erdves, Žino, kad čia esama 
gyvybės, kuri neturi išnykti. Netrukus Konge bus sukviesta konfe- 
rencija Afrikos faunai išsaugoti, ir jis pasirengęs apversti aukštyn 
kojom žemę, kad būtinos priemonės būtų įgyvendintos. Jis puikiai 
žinąs, kad toms kaimenėms gresia ne tik medžiotojai - dar esama 
miškų kirtimo, dirbamų žemių gausėjimo, žodžiu, pažangos! Tačiau 
medžioklė - pati niekšiškiausia veikla, tad nuo jos ir reikią pradėti. 
Ar ji, pavyzdžiui, žinanti, kad į pinkles papuolęs dramblys dažnai 
daug dienų merdi, pasmeigtas ant kuolų? Kad ugnies medžioklė vis 
dar plačiai praktikuojama čiabuvių ir kad jam yra tekę užeiti šešių 
drambliukų, gaisro aukų, griaučius? Suaugę drambliai, būdami dide- 
li ir greiti, sugebėjo pasprukti nuo to gaisro. Ir ar ji žinanti, kad ištisos 
dramblių kaimenės kartais pabėgdavo iš padegtos savanos, visi jie 
būdavo apdegę iki pilvo ir jų kančios trukdavo ištisas savaites? Jis 
"kiauras naktis girdėdavęs tų sužeistų gyvūnų baubimą. Ar ji žinanti, 
kad dramblio kaulo kontrabanda dar plačiai praktikuojama arabų ir 
azijiečių prekijų, raginančių gentis brakonieriauti? Trisdešimt tūks- 
tančių dramblių per metus — ar gali nors akimirką galvoti, ką tai 
reiškia, nepersiimdamas noru čiupti šautuvą ir stoti dramblių pusėn? 
Arji Žinanti, kad toks žmogus kaip Hasas, mylimas daugelio didžių- 
jų zoologijos sodų tiekėjas, regėdavo, kaip jo akyse dvesia bent jau 
pusė jo pagautų drambliukų? Čiabuviai bent jau turėjo pateisinimą: 
jų Maistui stigo baltymų. Nudobtus dramblius jie valgydavo. Jiems 
tai buvo mėsa. Taigi drambliams apsaugoti pirmiausia reikia pakel- 
ti Afrikos gyvenimo lygį — tokia išankstinė bet kurios kampanijos 
gamtai apsaugoti sąlyga. Tačiau baltieji? „Sportinė“ medžioklė - vien 
tik dėl šūvio „grožio“? Jis pakėlė balsą ir švelnus rudas jo žvilgsnis 

padvelkė liūdesiu, kuris geriau nei žodžiai paaiškino viską, apie ką 
jis kalbėjo. Nes Mina suprato jį iškart, iš pirmojo žodžio kirčio, ir be 
menkiausios dvejonės. Tai buvo dar viena vienatvės istorija. Vėliau 
ji tai patvirtino savo teisėjams, rimtai, net iškilmingai, žiūrėdama 
jiems tiesiai į akis, tarsi norėdama pabrėžti, kad čia nėra kuo abejoti: 
jai viskas aišku - ji išmano tuos dalykus. Jis buvo daug iškentėjęs 
žmogus, kuris puikiai jautėsi būdamas vienas. Ji tai supratusi iškart, 
nes jo poreikis būti tarp dramblių niekuo nesiskyrė nuo to, kuris 
užplūsdavo ją pačią, kai ji pasilenkdavo nuo „Čadiečio“ terasos į tą 
tuščią krantą ir smėlio klodus, ant kurių stovėdavo sustingę tūks- 
tančiai kojūkų ir kur kiekvienas persikreipęs krūmas, kiekvienas 
paukštis galiausiai virsdavo nebūties grimasa, karikatūra to, ko ten 
nėra. Vienintelis atsakas į švelnumą, vienintelis prieraišumas, kurį ji 
pajuto savo aplinkoje, buvo tas šiltas prijaukintos antilopės snuku- 
tis jos delne. Beje, būdavo įdomu matyti, kuo tapdavo tas jos gerai 
pažįstamas poreikis, kai jis pradėdavo augti, - galėtum sumesti į tą 
tuštumą visus Afrikos dramblius, ir nepavyktų jos užpildyti. Atsirė- 
musi į sieną, ji nejudėjo stengdamasi jo nenutraukti, nenusišypsoti 
atslinkus minčiai, kad veikiausiai niekada joks vyras nėra šitaip 
kalbėjęs moteriai apie dramblius. Ir dar ji pagalvojo, kad jis iš tikrųjų 
gerai pataikė ir kad tik mergina, kurią vyrai buvo užgriuvę net ne- 
nusijuosę diržų, galėjo nesistebėdama suprasti visus tuos keistus ir 
kartais truputį juokingus pavidalus, kuriuos gali įgauti draugystės 
ir globos poreikis. Jis nė karto neužsiminė apie nieką kita, išskyrus 
Afrikos dramblį, tačiau vėliau tą naktį, kai buvo arčiausiai gebėjimo 
paaiškinti, jinai pasakė Sen Deni, jog niekada joks vyras nėra atviriau 
papasakojęs jai apie save. „Aš norėjau jam padėti, štai ir viskas“, —. 
baigė ji, lengvai gūžteldama pečiais, ir Sen Deni pribloškė kontrastas 
tarp to, ką ji taip akivaizdžiai vėl pajuto, ir žodžių, kuriuos rado tam 
jausmui išreikšti, skurdumo. Tada jis klausinėjo ją ilgai, beveik agre- 
syviai, bet ji taip ir nepasistūmėjo toliau. „Aš aiškiai mačiau, kad jo 
jėgos išseko, kad jam reikia ko nors iš pašalies.“ Ji įtraukė cigaretės 

dūmo ir metė į Sen Deni vieną iš tų ilgų skvarbių žvilgsnių, kuriais 
dažnai užbaigdavo savo sakinius, tarsi norėdama juos pratęsti, įteig- 
ti, kad juose esama paslėptos prasmės, kad rūpestį ją surasti ji paliks 
tau. „Visi Žino, kas tai yra, kurgi ne...“ Sen Deni staiga pasirodė, kad 
tie iškleipti žodžiai, ta tarsi velkama tartis, ta cigaretė dažytų lūpų 
kamputyje ir tos nuogos kojos, sukryžiuotos po per trumpu peniu- 
aru, kad visa tai tėra būdas apsiginti, pasislėpti, Žemiška iniciatyva, 
protestas prieš kažkokį žiaurų bejėgiškumą: „Taip, aš Žinau, kas tai 
yra. Esu tikra, kad ir jūs žinote, pone Sen Deni, nes žmonės kalba, 
kad jau trisdešimt metų gyvenate pats vienas tuose brūzgynuose. 
Anksčiau ar vėliau nebegali be to apsieiti, pone Sen Deni, ir tuomet 
vienam tai būna drambliai, kitam šuo arba žvaigždės ir kalvos, kaip 
jums, - žmonės sako, kad jums to pakanka. Bet jis, aiškiai mačiau, jau 
nebetvėrė.“ Jėzuitas atsiduso, ir Sen Deni, pacitavęs Minos žodžius 
su trupučiu kartėlio, iš karto prisidėjo prie to atodūsio. „Taip, tėve, aš 
puikiai suprantu jūsų mintis. Tai, kad jis atsigręžė į gyvūnus, puikiai 
rodo tą tuštumą, kurioje atsidūrėme. Tikriausiai būtumėte pasiūlęs 
jam ieškoti ko nors didesnio už mūsų storaodį gyvūną. Gal iš esmės 
jis buvo Žmogus, kuriam stigo drąsos, ar paprasčiausiai įrodė turįs 
prastą vaizduotę. Šiuo požiūriu visiškai su jumis sutinku.“ Jėzuitas 
suraukė antakius, kiek nustebęs dėl tokios visiškai nekalto kvėpavi- 
mo reiškinio interpretacijos. „Mūsų pašaliuose - daug vietos, tačiau 
jai užpildyti nepakaktų visos Afrikos kaimenių. Žmogaus siela, tėve, 
vis dėlto ne Afrikos žemynas, neabejotinai didžiulis, bet vis dėlto 
turintis ribas, užspeistas jūrų ir vandenynų.“ Tėvas Tasenas prisi- 
merkė. Jis visad pasijusdavo nejaukiai, kai taip užtikrintai būdavo 
kalbama apie žmogaus sielą. „Aš tik norėjau jam padėti, ir tiek...“ 
Šitas paaiškinimas buvo kur kas suprantamesnis. Sutemos nusileido 
greitai, kupinos stulbinamos tylos, kuri, rodės, visuomet pasirink- 
davo tą metą nutūpti ant upės ir nendrių, tarp paskutinių paukščių. 
Morelis vis dar kalbėjo jai kurį laiką tuo kimiu, dudenančiu balsu, 
kupinu suturėtos aistros. Paskui nutilo ir pakėlė akis. 

— Bet aš jums įkyrėjau savo istorijomis. 

— Neįkyrėjote. Man įkyrima ne taip. 

— Be to, turiu pasakyti, kad, būdamas nelaisvėje, įsiskolinau 
drambliams ir dabar tik stengiuosi jiems atsilyginti. Ta mintis šovė 
vienam mano bičiuliui po to, kai jis kelias dienas praleido karceryje — 
metras dešimt iš metro penkiasdešimt - ir pajuto, kad jį tos sienos 
uždusins, tada pradėjo galvoti apie dramblių kaimenes laisvėje - ir 
kas rytą vokiečiai rasdavo jį puikios formos, juokaujantį: jis tapo 
neįveikiamas. Išėjęs iš vienutės, jis perdavė tą sėkmės laidą mums, 
ir kiekvienąsyk, kai atrodė, kad jau nebeištversime savo narve, im- 
davome galvoti apie tuos milžinus, nepaliaujamai traukiančius per 
didžiules atviras Afrikos erdves. Tam reikėjo didžiulių vaizduotės 
pastangų, tačiau tos pastangos palaikė mums gyvybę. Palikti vieni, 
leisgyviai, mes sukąsdavome dantis, šypsodavomės ir užsimerkę vis 
žvelgdavome į savo dramblius, kurie šluoja viską pakeliui, kurių 
niekas negali sulaikyti ar sustabdyti, - beveik girdėdavome drebant 
žemę po tos beribės laisvės žingsniais, ir jūros vėjas užplūsdavo 
mūsų plaučius. Savaime suprantama, stovyklos valdžia galiausiai 
sunerimo: mūsų bloko dvasia buvo ypač pakili ir jame mirdavo 
mažiau žmonių. Mus stipriau suėmė į nagą. Prisimenu vieną bi- 
čiulį, tokį Fliušą, paryžietį, jis buvo mano lovos kaimynas. Vakare 
pamačiau, kad jis jau nebepajuda - pulsas nukrito iki trisdešimt 
penkių, - bet retkarčiais mudviejų žvilgsniai susitikdavo, ir aš, iš- 
vydęs jo akių gelmėje vos regimą džiugesio blyksnį, žinodavau, 
kad drambliai vis dar čia, kad jis juos regi horizonte... Sargybiniai 
klausė savęs, koks velnias mus apsėdo. O paskui tarp mūsų atsirado 
skundikas ir pardavė jiems tą paslaptį. Galite įsivaizduoti, kas iš 
to išėjo. Mintis, kad mumyse dar yra kažko, ko jie negali paveikti, 
fikcija, mitas, kurio jie negali iš mūsų atimti ir kuris padeda mums 
laikytis, vedė juos pasiutin. Bet iš tikrųjų pelnėme jų pagarbą. Vieną 
vakarą Fliušas šiaip taip atsivilko iki bloko, ir aš gavau padėti jam 
nusikapstyti iki jo kampo. Ten jis valandėlę tysojo plačiai atmerktomis 

akimis, tarytum stengtųsi kažin ką įžiūrėti, paskui pasakė man, kad 
viskas baigta, kad jis jų nebemato, kad net nemano, jog jų esama. 
Padarėm viską, ką galėjome, kad padėtume jam išsilaikyti. Reikėjo 
matyti tą būrį griaučių, įnirtingai apspitusių jį, badančių pirštu 
įsivaizduojamo horizonto link, pasakojančių apie tuos milžinus, 
kurių jokia priespauda, jokia ideologija negalėjo išvaryti iš žemės. 
Tačiau vaikinukas Fliušas nebeįstengė patikėti gamtos stebuklais. Jis 
nebepajėgė įsivaizduoti, kad žemėje dar egzistuoja tokia laisvė - kad 
žmonės, tegu ir Afrikoje, dar geba pagarbiai elgtis su gamta. Bet vis 
dėlto pasistengė. Pasisuko į mane murzinu veidu ir mirktelėjo. „Dar 
vienas man liko, - sumurmėjo. - Aš jį gerai paslėpiau, pačiam gale, 
bet pasirūpint juo nebepajėgsiu... Nebeturiu to, ko reikia... Pasiimk 
jį su saviškiais. - Vargšui Fliušui buvo baisiai sunku kalbėti, bet 
šioks toks spinduliukas akyse dar žėrėjo. - Pasiimk jį su saviškiais. 
Jis vardu Rodolfas.“ - „Niekam tikęs vardas, - sakau jam. - Nenoriu 
gerai, - sutikau, - paimsiu iš tavęs tą Rodolfą, grąžinsiu, kai pasitai- 
sysi.“ Bet laikiau jo ranką savojoje ir iškart supratau, kad Rodolfas 
liks su manimi amžinai. Nuo tada visąlaik ir tampausi jį drauge. 
Štai kodėl, panele, aš atvykau į Afriką, štai ką aš ginu. Ir kai kur 
nors pasirodo šunsnukis medžiotojas, kuris nušauna dramblį, man 
sukyla toks noras paleisti jam kulką į tą vietą, kurjam šitaip patinka 
jas laidyti, kad naktį negaliu užmigti. Ir štai kodėl dar stengiuosi 
gauti iš valdžios labai menką priemonę... 

Jis atsegė portfelį, ištraukė iš jo popieriaus lapą ir rūpestingai 
išlankstė jį ant baro. 

— Turiu čia tokią peticiją, kurioje reikalaujama panaikinti dram- 
blių medžioklę visais pavidalais, pradedant pačia niekšiškiausia, 
medžiokle dėl trofėjaus — dėl malonumo, kaip sakoma. Tai tik pir- 
mas žingsnis, ir ne kažin koks. Nedidelis prašymas valdžiai. Būčiau 
patenkintas, jeigu galėtumėte pasirašyti čia... 

Ji pasirašė. 


IX 


Štai šitaip jiedu nejučia žengė vienas link kito pirmuosius žingsnius 
į nuotykį, kuriam buvo lemta suteikti Čadui tai, kas, metams pa- 
dedant, galėjo tapti legenda. „Aš pažinojau juos labai gerai“ - štai 
žodžiai, garantuotai užtikrindavę nenuginčijamą dėmesį, jei žmo- 
gus mokėdavo juos ištarti su kaip tik tokiu abejingumo šlakeliu, 
kurio reikia smalsumui sužadinti. Didžiojo troškulio valandėlė- 
mis tie žodžiai labai padėdavo kai kuriems iš daugybės tų, kurių 
medvilnės plantacijos vis dėlto nesužlugdė Nilo slėnio plantacijų, 
apie kurių aukso kasyklas jau buvo mandagiai nutylima, kurių 
didysis Panafrikos kelių tinklas galiausiai susitraukė iki surūdiju- 
buvo ta, kad Morelis neturėjo draugų, kad didžiausią savo laiko 
dalį jis praleido brūzgynuose ir kad niekas nekreipė į jį dėmesio, 
kai jis apsilankydavo For Lami su ta juokinga peticija, nustumiama 
vien tik pečių gūžtelėjimu, - niekas, išskyrus Orsinį. Mat jeigu ir 
buvo Žmogus, kurio teisumą įvykiai patvirtino, žmogus, „kurio 
nepavyko apgauti“, tai jis buvo ne kas kitas, kaip Orsinis, senbuvis, 
medžiotojas, mokantis užuosti aplink save priešą, sakytum, tik tam 
ir tegyvenantis. Argi jis nešaukęs nuo pat pradžių, kad tas Žmogus 
pavojingas, kad tai afera, kelianti grėsmę Afrikai - galinti užlieti 
ją ugnimi ir krauju? Argi ne jis bergždžiai sušuko savo įspėjamąjį 
šūksnį, tą stulbinantį šūksnį, kupiną nevilties ir sykiu pašaipų, 
kuris atrodė esąs amžina Čado naktinės faunos dalis ir buvo tarsi 

keistas siekio, kuriuo jį vis dėlto buvo sunku įtarti, aidas? Galiausiai 
argi jam nesukėlė įtarimų „vokietpalaikė“? Argi ir čia jis neatpaži- 
nęs reikšmingo sąmokslo elemento? Taip, Orsinis išgyveno triumfo 
valandas, tačiau jos buvo gana trumpos, ir nors jis tapo tos legendos 
dalimi, tai anaiptol ne taip, kaip pageidavo. Jis, Orsinis, padarė 
rimtą klaidą: pernelyg susitapatino su tuo dalyku. Jį sudegino per 
stipri jį traukusi liepsna. Jis pirmas atpažino žvėrį, davė signalą 
pjudyti ir puolė mūšin su nenumaldoma aistra, pajutęs, kad visa 
tai, kas kelia Žmogui pernelyg taurius reikalavimus, tarsi šis būtų 
pakilęs dešimt tūkstančių metrų virš žemės lygio, dešimt tūkstan- 
čių metrų virš Orsinio lygio, meta jam iššūkį. Jis buvo pasiryžęs 
apginti savo vertes, savo matmenis, o be jo, vienintelis žmogus, 
teikęs bent šiek tiek dėmesio Moreliui, buvo tėvas Fargas, šiaip jau 
veikiau besirūpinantis raupsuotaisiais. Kitados „Laisvosios Prancū- 
zijos“ aviacijos kapelionas, jis buvo pranciškonas, kurio kalba buvo 
šiurkšti, gerumas choleriškas, o lengvas kumščio smūgis į stalą — 
smūgis žmogaus, kuris per ilgą Leklero žygį nuo Čado iki Bavarijos 
Alpių matė, kaip krinta geriausi jo draugai, ir nebegalėjo pakęsti 
ateistinės abejonės vien todėl, kad ji siekė atimti iš jo būsimą di- 
džiai jam ištikimų ginklo brolių draugiją. Su ruda barzda ir buliaus 
sprandu, naivia kalba, kartais besiribojančia su piktžodžiavimu, 
jis priminė vienuolį pasileidėlį - „tai ne mano kaltė, - aiškino jis, — 
tai tik karkasas“, - tačiau gyveno pavyzdinį gyvenimą brūzgynų 
glūdumoje, į šiaurės vakarus nuo For Aršambo. Jis buvo pagarsėjęs 
savo netaktais, žinomiausias jų pateko į kolonijos folklorą, ko gero, 
visiems laikams. Tas netaktas įžengė į istoriją Bangyje, garlaivyje, 
kuris Kongo upe palaikė ryšį su Brazaviliu, ir jo ypatingumą lėmė 
kaip tik tos milžiniškos ir beviltiškos pastangos, kurias tėvas Fargas 
dėjo, kad netakto išvengtų. Jis perėmė eskadrilės žargono įprotį vi- 
sus, į ką tik kreipdavosi, vadinti „raguočiais“, vyrus skirstė į „gerus 
raguočius“ ir „blogus raguočius“. „Sveikas, raguoti“, - maloniai 

tave pasitikdavo. Kaip tik tuomet, kai tėvas Fargas pasirodė gar- 
laivio denyje, įprastinė jo draugija jau buvo susirinkusi, ir tarp kitų 
joje buvo toks Uardas, kurio reputacija tuose kraštuose buvo tvirtai 
susiklosčiusi padedant jaunai Žmonai: ne itin išranki, ji nuolatos 
ir atvirai būdavo jam neištikima. Fargas priėjo prie tos grupės ir, 
kaip buvo įprasta, sveikindamasis spaudė rankas visiems iš eilės. 
„Sveikas, raguoti, - kartojo eidamas nuo vieno prie kito. - Sveikas, 
raguoti, sveikas, raguoti, sveikas, raguoti, sveikas...“ Staiga susi- 
vokė, kad savo didžiuliame delne laiko nelaimėlio Uardo pirštus. 
Tada pademonstravo tai, ką veikiausiai manė esant labai didelį 
supratingumą. „Sveiki, pone Uardai!“ — suriaumojo laimingas, 
kad galiausiai gali parodyti esąs taktiškas, ir iškart, perėjęs prie 
kito vyro, varė toliau: „Sveikas, raguoti, sveikas, raguoti“, — ir Ši- 
taip iki paskutinio. Toks tad buvo tasai tėvas Fargas, mylimiausias 
raupsuotųjų ir mieglige sergančiųjų misionierius, per ilgai gyvenęs 
vidury džiunglių, juodžiausioje kančių šerdyje, kad sugebėtų pa- 
rodyti ką nors kita, be nekantrumo, kai kažin koks žmogus išdygo 
priešais jį For Lami misijoje, kur tėvas Fargas atvyko išsirėkti, nes 
vaistai vėluodavo šešias savaites ta dingstimi, kad nesą kelių, o čia 
mat kažkoks Žmogėnas kiša jam po nosimi juokingą peticiją, kurioje 
kalbama, kad reikia apginti dramblius. 

— Galite įsikišti tuos savo dramblius į vieną vietą! - šaukė gar- 
busis tėvas, kurdamas nenuneigiamai didingą viziją. - Šiame že- 
myne marios Žmonių serga mieglige, raupsais, o ką jau kalbėti apie 
frambeziją - ką jau kalbėti apie tai, kad visi jie krušasi dažniau, nei 
valgo, nors vaikai ir gaišta vos gimę, kitaip tariant, kaip musės, - o 
dar trachoma, ar esate apie ją girdėjęs? Ir spirochetos, ir filariozė! 
Ojūs dar sukate man galvą dėl dramblių! 

Tasai žmogus - Fargas niekad anksčiau nebuvo jo matęs, beje, 
jis atrodė ką tik išėjęs iš brūzgynų, toks netvarkingai apsirengęs, 
su blauzdinėmis, nešvariais marškiniais, keletą dienų nesiskutęs, — 

tasai Žmogus niauriai žvelgė į jį. Net tėvas Fargas, kuriam jautrumas 
nebuvo dominuojanti savybė, buvo priblokštas to aistringo, beveik 
smurtingo žvilgsnio, kur vis dėlto glaudėsi kažkokia pašėlusios 
ironijos kibirkštėlė. Jis pasitaisė ant nosies akinius ir pakartojo dar 
sykį, iš principo, tačiau be įsitikinimo: 

— Ojjūs dar sukate man galvą dėl dramblių! 

Morelis atsakė ne iš karto. Jis sugniaužė kumščius, paskui iš- 
sitraukė iš kišenės tabako kapšiuką ir valandėlę stovėjo tylomis, 
išskėtęs kojas, sukdamas suktinę. Jautei, kad jis tai daro norėda- 
mas nuraminti rankų nirtulį. Galiausiai pakėlė akis. 

— Išklausyk mane įdėmiai, klebone, - pasakė jis. - Na, gerai, tu 
esi klebonas. Misionierius. Gerai. Tu nuolat įkišęs nosį į tuos rei- 
kalus. Turiu omeny, kiaurą dieną matai visokias žaizdas, visokias 
bjaurastis. Gerai, sutinku. Matai įvairiausias niekšybes - na, žmo- 
giškas kančias. Tai negi, prisižiūrėjus viso šito, švariai nušluosčius 
žmonijai užpakalį, tau nesukyla noras pakelti akis aukštyn, užkopti 
ant kalvos ir pažvelgti į ką nors kita? Į ką nors gražaus pagaliau ir 
laisvo - į visiškai kitokią draugiją? 

— Kai noriu pakelti akis aukštyn ir kai man reikia kitokios 
draugijos, - užriaumojo tėvas Fargas, įspūdingai trenkęs kumščiu 
į stalą, - aš žiūriu ne į dramblius! 

— Gerai, klebone, gerai. Tau, kaip ir visiems kitiems, retkarčiais 
reikia apsižvalgyti, kad įsitikintum, jog dar ne viskas suteršta, ne 
viskas išnaikinta, ne viskas sugadinta. Kaip ir visiems kitiems, tau 
reikia įsitikinti, jog dar liko kažkas gražaus ir laisvo šitoje mėšlių 
žemėje, tegu tik tam, kad ir toliau galėtum tikėti savo Dievą. Tai 
pasirašyk čia. Neverta taip muistytis, klebone, ir bijoti: juk ne su 
velniu sutartį pasirašai. O tik kad nebebūtų žudomi drambliai. 
Jų nužudoma trisdešimt tūkstančių per metus. 

Staiga jis gudriai nusišypsojo. 

- Ir prisimink, klebone, jie niekuo dėti dėl visų mūsų daromų 
kiaulysčių. Jie nekalti, klebone, jie nekalti. 

— Kas? - užriaumojo Fargas. 

— Drambliai, klebone, kas gi kitas? 

Fargas taip ir liko išsižiojęs. 

— Po vel... 

Susizgribo pačiu laiku. Paskui pasakė: 

— Atsisėsk. 

— Tas vaikis atsisėdo, - vėliau pasakojo Fargas atėjusiam jo 
aplankyti tėvui Tasenui, kuris nustebino ir privertė sunerimti 
gerąjį pranciškoną dėl savo nepaprasto susidomėjimo tuo rei- 
kalu: tai buvo pirmas kartas, kai jį sudomino, kas buvo ne šimto 
tūkstančių metų senumo fosilija, - vaikis atsisėdo, ir mudu kurį 
durklą man į nugarą su tais savo „nekaltais“ drambliais. Taigi tas 
raguotis stengėsi įteigti, kad kalti žmonės, ir ką gi aš, klebonas, 
galėjau jam atsakyti? Kad tai neteisybė? O nuodėmė? Prigimtinė 
nuodėmė ir visas tas reikalas, na, jūs išmanote geriau už mane. 
Jis įsmeigė durklą man į nugarą, jis nukreipė mano žvilgsnį į 
religiją. Aš, kaip jums žinoma, veiksmo Žmogus: duokite man 
deramą sifilį, tulžies išsiliejimą, čia aš jaučiuosi puikiai. Tačiau 
teorija... Telieka tai tarp mūsų. Tikėjimas, Viešpats Dievas - visa 
tai glūdi mano įsčiose, viduriuose, bet tik ne smegenyse. Aš - ne 
smegeninis. Tuomet pamėginau įsiūlyti jam anyžinės, tačiau jis 
atsisakė. 

> Akimirką jėzuito veidas nušvito ir ta jaunatviška šypsena, regis, 
išlygino raukšles. Fargas staiga prisiminė, kad jėzuitų ordinas į 
tėvą Taseną žiūri ne itin palankiai, ne vieną sykį buvo sukliudyta 
išspausdinti jo darbus; buvo net šnabždamasi, kad jo viešnagė 
Afrikoje - nevisiškai savanoriškas pasirinkimas. Fargas girdėjo 
kalbant, kad savo rašiniuose tėvas Tasenas teigė išganymą esant 
paprasčiausią biologinę mutaciją, o žmoniją, kokią mes dar ją pa- 
žįstame, - archajišką rūšį, kuriai evoliucijos sutemose lemta priši- 
dėti prie kitų išnykusių rūšių. Jis paniuro: šitai kvepėjo erezija. 

— Pakartojau: jeigu jam reikia pamiršti žmones ir pasigręžti į 
kažką kita ir tikrai didį, tai jis klystąs sustojęs prie dramblių. Daug 
geriau būtų apginti gyvūną, kuriam dar labiau gresia išnykimas iš 
žmonių širdžių, kitaip tariant, Viešpatį Dievą! 

Fargas šitai pasakė taip nekaltai ir taip naiviai, kad žodis „gyvū- 
nas“ nenuskambėjo kaip piktžodžiavimas, veikiau jau kaip šiurkš- 
toka ir naivi didelio sūniško prieraišumo išraiška. 

— Jis leido man išsirėkti, paskui savotiškai nusišypsojo. „Ga- 
limas daiktas, klebone, bet pasakyk man, kas gi tau kliudo pa- 
sirašyti? Juk prašoma ne tavo sielos. Tik parašo. Aš noriu tik 
vieno - kad būtų liautasi žudyti dramblius. Čia juk nieko blogo. 
Tai ko gi tu muistaisi?“ Turiu pripažinti, kad jis mane prigriebė. 
Iš tikrųjų, kas gi man kliudė pasirašyti? Buvau apstulbęs. Pravė- 
riau burną, bet neradau ką pasakyti. O kadangi jis man vis kišo 
po nosimi tą savo skudurą, galiausiai įtūžau ir išgrūdau jį lauk 
su visais jo drambliais. Bet tai nesiliovė manęs kamavę. Kodėl 
aš nepasirašiau? Juk tai buvo visai nesvarbu, juk tai ne politika, 
vyskupas nebūtų galėjęs man nieko prikišti... Pusę nakties nesu- 
dėjau bluosto, ieškodamas tos priežasties, ir galiausiai, manau, 
kad man pavyko ją įvardyti. 

Fargas gudriai žvilgtelėjo į jėzuitą, tarsi norėdamas pasakyti: 
„Matote, bičiuli, aš vis dėlto nesu toks kvailas, kaip manoma.“ 

—.Ogi dėl to, kaip tasai raguotis pristatė visą tą reikalą, atrodė, 
kad jis per daug spjaudo ant rūšies, dėl kurios mūsų Viešpats mirė. 
Atrodė, kad reikia pasirašyti ne dėl dramblių, o prieš žmones. Neži- 
nau, kaip čia išeina, bet netgi susidarė įspūdis, kad išduosi, kad tapsi 
atskalūnu. Po velnių, aš neketinau leistis apmulkinamas. Juk dar 
nesu praradęs orumo... Nežinau, ar suprantate, ką noriu pasakyti. 

Jėzuitas suprato kuo puikiausiai. 

— Prisiminiau visus savo eskadrilės bičiulius, kurie atidavė gyvy- 
bę už kažką švaraus, ir pagalvojau, kad jis, tasai vaikinas, iš tikrųjų 

perlenkia lazdą su tais savo drambliais. Jis kalba vien tik apie juos. 
Be to, man nepatinka nusivylėliai. 

Fargo veidas įraudo, ir jis smarkiai trenkė kumščiu į stalą. 

— Kiekvienąsyk, kai pamatau kokį nors nusivylėlį, man kyla 
noras spirti jam į užpakalį. Visi jie kiaulės. 

Tėvas Tasenas švelniai jį nutraukė. 

— Labai norėčiau susitikti tą jaunuolį, - pasakė jis. 

— Susitiksite, būkite ramus, - iškošė Fargas. - Jis, matyt, dar 
trainiojasi For Lami ir kurią nors dieną tikrai ateis pakišti jums po 
nosim savo peticijos. | 

Bet For Lami jis nebesitrainiojo. O peticiją suplėšė, pasilikęs tik 
tą popieriaus skiautę, ant kurios puikavosi moteriška rašysena 
suraitytas parašas, ir dažnokai į jį pažvelgdavo. Mina ir toliau rū- 
pinosi baru, saulė ir toliau rašė sąskaitas balto afrikietiško dangaus 
ciferblate, nuolat laikydamasi tų pačių gairių: dešimtą valandą 
ryto - žvejų lūšnelės, vidurdienį - ruda uola virš Šario, ketvirtą va- 
landą dienos - vieniša For Furo palmė, o paskui, apie pusę šešių, — 
amerikiečių majoras, lekiantis šuoliais kitapus upės ir dingstantis 
toje pačioje pusėje, kur ir saulė, kurią jis, regis, įnirtingai vydavosi, 
ojo rausvi plaukai žybčiodavo paskutiniuose spinduliuose, tarsi 
suimančiuose juos į kumštį. Mina kartais susitikdavo jį turguje 
arba čiabuvių miestelyje — toks nenustygstantis gauruotas milži- 
nas su lakūno striuke, kurios niekada nenusivilkdavo, - o vieną 
vakarą rado jį išsipleikusį ant Maidugūrio kelio, įbestu į žemę 
veidu, apsuptą būrio juodaodžių, besijuokiančių jaunu, lengvu 
juoku, kuris ir yra jų būdas drąsiai stoti prieš viską. Ji paprašė jį 
įkelti į jos džipą ir gyvybės ženklų nerodančioje jo draugijoje nu- 
vyko į pulkininko Babkoko namus, kur buvo kviesta vakarienės. 
Pulkininką be galo paveikė amerikiečio būklė: jis nekantriai laukė 
to vakaro akis į akį su Mina, kurią reguliariai, kas trys mėnesiai, 
kviesdavo drauge pavakarieniauti. Jie paguldė jį terasoje po ap- 
klotu, bet kai pavakarieniavę atėjo pažiūrėti, kaip jis laikosi, rado 
jį stovintį ir žvelgiantį į naktį, kuri jau buvo nusileidusi aplink 

namą, pilna tos moteriškos šviesos, kurioje net gyvulių kaimenės 
jaučiasi saugios... 

— Kai kitą kartą rasite mane griovyje, ten ir palikite, - tarė jis, - o 
dar geriau, prisidėkite prie manęs, ten juk taip gera. Jausitės kaip 
namie. 

Pulkininko akys žybtelėjo. 

— Mano automobilis lauke. Imkite jį ir dinkite iš čia. Ši jauna 
moteris, ko gero, išgelbėjo jus nuo plaučių uždegimo, o jums pir- 
miausia, aišku, rūpi ją įžeisti. 

Amerikietis prapliupo juoktis. 

— O jūs, aišku, manote, kad mano pastaba skirta tik jai, o ne 
jums, ar ne, pulkininke Babkokai? Nežinau, iš kur anglai semia- 
si to nuostabaus pasitikėjimo savimi, tačiau manau, kad tai tik jų 
veidmainystės forma. Nurimkite, pulkininke, aš siūlau tai ir jums, 
jūs nesate išstumtas iš didžiosios griovio brolijos. Skirtumas tarp 
anglų ir kitų mirtingųjų tas, kad anglai puikiai, ir jau nuo seno, žino 
teisybę apie save pačius ir tai jiems leidžia visuomet diskretiškai 
jos išvengti, ją apeiti. Prakeiktas jūsų humoro jausmas - tai būdas 
apgauti, prisijaukinti tą teisybę, užuot su ja pasigalynėjus. Buvo 
metas, kai ir aš turėjau iliuzijų. Bet man nepasisekė - buvau paimtas 
kinų į nelaisvę Korėjoje, ir jie įsipareigojo apšviesti mane apie mane 
patį. Tiksliau pasakius, patyriau teisybę apie juos, 0 tai yra tas pat, 
nes, nors ir kilęs iš Pietų, kad ir kaip keista, nesu rasistas ir turiu 
pripažinti, kad jie —- tokie patys žmonės kaip ir aš. Jūs tikriausiai 
žinote, jog buvau gėdingai pašalintas iš kariuomenės už tai, kad per 
kinų radiją prisipažinau bombardavęs Korėją užkrėstomis musėmis, 
taigi kad mano šalis kariavo bakteriologinį karą. Žinoma, tai buvo. 
netiesa, bet, keistas daiktas, teisybė tai ar neteisybė, padariniai tie 
patys. Nesvarbu, kad komunistai įvykdė velnionišką apgavystę 
ar kad amerikiečiai pasėjo Kinijoje cholerą, svarbu tik tai, kad jūs 
atsidūrėte griovyje, pulkininke Babkokai. Iš komunistų niekaip 

neatimsi vieno nuopelno: jie žvelgė Žmogui į akis. Jie jo nesiuntė 
į Itoną, kad išmokytų slapstytis. Gal Vakarai ir yra civilizacija, bet 
komunistai yra teisybė. Nekaltinkite jų itin nežmoniškais metodais: 
jų viskas Žmoniška. Nereikia pamiršti, kad visi mes esame didelė, 
graži gyvūnų šeima. Štai kaip jūs, pulkininke Babkokai, atsidūrėte 
griovyje, ir jums neverta bėgti į vieną salą, tai yra į Angliją, ir ten 
vaidinti strutį: griovys yra čia pat, priešais jus, veikiau jumyse, jis 
teka jūsų gyslomis. Šitai taręs, prisistatau - Forsaitas iš Čarlstono 
Džordžijos valstijoje, - džiaugiuosi oficialiai su jumis susipažinęs. 
Kai gyveni tame pačiame kaimelyje, geriau jau pažinoti vienam 
kitą! Saldžių sapnų. 

Jis nubėgo žemyn terasos laiptais ir pradingo naktyje. Pulkinin- 
kas leido jam nutolti, paskui paėmė Miną už parankės ir švelniai 
tarė: 

— Vargšas jaunuolis. Kaip jis klysta... dėl Anglijos. 

Dabar, matydama, kaip tas aukštas siluetas šuoliuoja per sute- 
mas tolyn kitame Šario upės krante, Mina, perlieta draugiškumo, 
sekė jį akimis. Ji ne kartą mėgino sužinoti ką nors apie Morelį, bet 
For Lami jo nesimatė jau seniai. Ir kai vieną dieną nujojo arkliu prie 
plūktinės trobelės, kuri jai buvo nurodyta čiabuvių miestelyje, ten 
rado tik bedantę senę, linguojančią galvą, tiesiančią ranką ir nieko 
nežinančią. 

O paskui įvykiai vijo vienas kitą pritrenkiančiu crescendo, ir visas 
miestas iš pradžių netikėjo, paskui apstulbo, paskui pasipiktino, o 
galiausiai, kai pirmi laikraščių specialieji korespondentai pradėjo 
lipti iš lėktuvo For Lami, pajuto savotišką savininko išdidumą; tokia 
istorija galėjo nutikti tiktai Čade, buvo kartojama atlaidžiai, ir netgi 
tie, kuriems tas nuotykis jau seniai atsidavė tik chininu ir Motutės 
Strutės bei Motutės Česnakės veidais — tos dvi juodaodės pogulio 
valandomis lankydavo kai kurias trobeles, - pajuto, kaip juos apėmė 
keistas ilgesys. Lanževjelis, kuriam buvo leista medžioti dramblių 
kaimenes, nuolat siaubiančias jo plantaciją bei čiabuvių daržus, 
buvo nuskraidintas sanitariniu lėktuvu į For Lami ligoninę su kulka 
kojoje. Jis nieko nematė, nieko negirdėjo, tik tą akimirką, kai šovė 
į patį gražiausią patiną iš maždaug keturiasdešimties gyvūnų kai- 
menės, pasirengusios metodiškai suniokoti vieną lauką, kulka jam 
pervėrė kairę koją. Visi sujudo: Kano mieste, britų Nigerijoje, buvo 
prasidėję politiniai susirėmimai tarp federacijos šalininkų ir prie- 
šininkų - rytuose Mau Mau užliejo ugnimi ir krauju ilgai buvusias 
pačias taikiausias Afrikos teritorijas — iš šiaurės sklido grėsmingi 
gandai apie islamą, kuris vėl pasirinko senuosius vergų prekybos 
kelius, - galiausiai pietuose būrų Afrika aitrino juodaodžių sielose 
pačias seniausias žaizdas. Bet nieko nesurado. Paskui Hasas, toks 
dviejų metrų vyras, pusiau sugraužtas uodų per visus tuos metus, 
kuriuos praleido tarp Čado nendrių gaudydamas drambliukus ir 

aprūpindamas tais storaodžiais pusę pasaulio zoologijos sodų, buvo 
ant neštuvų atgabentas į Asua medicinos punktą riaumojantis gim- 
tąja olandų kalba dar negirdėto ilgumo keiksmus kolonijos istorijoje, 
kuri šiuo atžvilgiu buvo nepranokstama, - jo užpakalis buvo išvar- 
pytas to paties kalibro kulkos kaip toji, kuri taip nelemtai nutraukė 
dailų Lanževjelio šūvį. Hasas buvo originalas, labiau nei kuris nors 
kitas išmanantis dramblių įpročius. Jis buvo taip įsiutęs ir pasipik- 
tinęs, jog prireikė dviejų dienų, kad sutiktų atsakyti į klausimus 
kitaip negu keiksmais. Gulėdamas kniūbsčias, neatsitraukiant nuo 
jo užpakalio seselei, kuri jį pudravo, drėkino ir šukavo su griežto an- 
gelo pasiaukojimu, keikdamas Šelšerį, bergždžiai mėginantiį įsiūlyti 
jam pačių prasčiausių cigarų, jis galiausiai su baisiu pasišlykštėjimu 
įstengė išbambėti kelis miglotus paaiškinimus. Kaip ir kiekvieną 
vakarą, jis lankęsis aptvare, kur laikė savo pagautus dramblius. Tą 
rytą buvo sučiupęs dar vieną, tikrą žinduklį; drambliukas atkakliai 
stovėjo pasisukęs į užtvarą, nors kiti belaisviai visąlaik kvietė jį Žais- 
ti. Straublį laikė apvyniojęs apie vieno krūmo šaką, tarsi tikėjosi, kad 
jo motina staiga materializuosis tos įsivaizduojamos uodegos gale. 
„Tą rytą jis dar bidzeno paskui ją įprastine poza, lyg būtų susikibę 
rankomis, kai Hasas paleido tikrą šūvių fejerverką, ir tas didelis 
gyvūnas, išmuštas iš vėžių, kelias akimirkas visai pamiršo savo mo- 
tinišką pareigą. Kaimenė išsilakstė, palikusi pačius mažiausius jau- 
niklius, kurie stovėjo kaip įbesti sustingusiomis kojomis ir šlapinosi 
iš baimės. Hasas užmetė jam ant kaklo virvę ir nusivedė jį paskui 
save, padedamas dviejų raitų juodaodžių. Motina pabėgo drauge 
su visa kaimene, tačiau, matyt, buvo labai drąsi ar, priešingai, labai 
švelni, nes naršė po tuos brūzgynus kiauras valandas beviltiškai 
baubdama, pakėlusi straublį, stengdama užuosti ore savo mažylio 
kvapą. Hasas nutilo ir niūriai pažvelgė į Šelšerį. 

— Gal žinote, gal ne, bet esama dramblių kalbos, - pareiškė jis. — 
Kiekvienąsyk, kai išgirsdavau motiną šaukiant savo mažylį, atsidū- 

rusį mano rankose, visuomet girdėdavau tą patį garsą. Tris natas. 
Kažką panašaus į šitai... 

Jis pakėlė galvą ir stulbinamai įtaigiai subaubė su šiurpiu liū- 
desiu. Seselė įpuolė į palatą kaip kulkosvaidžio sviedinys ir ėmė 
prie jo plušėti. 

— Vargšeli pone Hasai, turėkite truputį kantrybės, - maldavo 
ji, - aš suleisiu jums nakčiai vaistų. | 

Hasas ištarė kelis žodžius olandiškai, ir seselė kuo skubiausiai 
pasišalino. 

— Trumpai tariant, ta motina man pasirodė itin ryžtinga, ir aš 
pasirūpinau gerai apsaugoti aptvarą. Stovykla buvo už dešimties 
kilometrų nuo tos vietos, kur pagavau drambliuką, ir man buvo 
neramu. Pasodinau abudu savo juodžius po akacijomis ir liepiau 
budėti. Saulei leidžiantis pats atėjau pažiūrėti, ar jie nesnaudžia; 
savaime aišku, jie snūduriavo. Drambliukas vis dar buvo prisirišęs 
prie tos šakos ir liūdnai švilpė... 

Hasas liūdnai švilptelėjo nosimi. 

- Pliaukštelėjau jam porą kartų per užpakalį ir jau rengiausi grįž- 
ti, kai išgirdau tą gerą seną uragano griausmą, besiritantį pažeme 
šimto per valandą greičiu manęs link. 

Hasas šyptelėjo džiaugsminga šypsena. 

— Gyvenime esu girdėjęs jį šimtus kartų ir dar dažniau svajojau 
apie jį naktimis, tačiau kiekvieną sykį, kai jį išgirstu, pasijuntu, lyg, 
bučiau dar skaistus, man jis padaro milžinišką įspūdį. Užplūsta 
noras pakilti tiesiai aukštyn į dangų ir pasilikti ten, sėdint ant de- 
besies, žiūrėti į visa tai iš didžiulio aukščio. Tai garsas, kuris nu- 
ščiuvęs palieka pasaulį geresnį. Beveik tuo pat metu išvydau, kaip 
dramblys šoktelėjo priešais mane su visu pasiruošusio tave užgriūti 
kalno lengvumu. Nusitaikiau, bet kaip tik tą akimirką, kai jau buvau 
benuleidžiąs gaiduką, gavau kulką į užpakalį. 

Šelšeris mąsliai rūkė. 

— Tas kalnas pradūmė už trijų metrų nuo manęs, nekreipdamas į 
mane nė menkiausio dėmesio, - toliau pasakojo Hasas. - Ji man pa- 
rodė panieką. Regis, jai nė trupučio nerūpėjo mano reputacija. Vie- 
nintelė mintis jos galvoje buvo mažylis. Ji sulaužė užtvaras, mažylis 
prilipo prie jos kaip blusa, ir jiedu kuo linksmiausiai nurisnojo. 

- O kulka? - paklausė Šelšeris. 

Olando veidą iškreipė pašaipa. 

— Tai tas kvailys Abdu, - suriaumojo Hasas. - Aš paskutinį kartą 
patikiu jam šautuvą. Manau, jis norėjo išgelbėti man gyvybę. Bet jo 
rankos taip dreba... 

— Kalbėjau su jūsų vaikinukais, - pasakė komendantas. - Jūs gerai 
juos primokėte, tačiau per menkai vertinate uniformos prestižą. Jie 
žino tik tai, kad rado jus plūstantį krauju ir besikeikiantį. 

Hasas atrodė pasirengęs pasiduoti. 

— Klausykite, bičiuli, aš viską jums pasakysiu, bet tegu lieka tarp 
mudviejų. Jei žmonės sužinos tą istoriją, tapsiu kolonijos pajuokos 
objektu. 

Šelšeris laukė. 

— Teisybė ta, kad, pamatęs, kaip tas dramblys artėja prie manęs, 
aš visai netekau galvos, blogai nusitaikiau ir paleidau kulką sau į 
užpakalį. 

Šelšeris atsistojo. 

"- Gerai. Aš taip ir maniau. Nesuprantu tik vieno - kodėl jūs 
norit jį apginti. 

Senasis olandas pakėlė galvą; jis atrodė rimtas ir truputį liū- 
dnas. 

— Įsivaizduokite, Šelšeri, kad ir aš myliu dramblius, - pasakė 
jis. - Netgi manau, kad myliu juos labiau už viską pasaulyje. Jei ir 
pasirinkau tą amatą, tai tik todėl, kad jis man leidžia štai jau trisde- 
šimt metų tarp jų gyventi, juos pažinti, ir aš žinau, kad kiekvienas 
mano sugautas dramblys išvengs medžiotojo kulkos, erkių, žaizdų, 

uodų, taip, uodų. Drambliai jiems ypač jautrūs. Bet esu numarinęs 
tuzinus dramblių, kol išmokau juos pamaitinti, kol supratau, kad, 
pavyzdžiui, be dumblino Čado vandens tam tikroje temperatūroje 
jie nugaišta. Ar esate matęs ant šono nuvirtusį drambliuką su ne- 
judančiu straubliu? Jis žvelgia į tave, o jo akyse, rodos, susitelku- 
sios visos taip aukštinamos Žmogaus savybės, kurių Žmonijai labai 
stinga. Taip, aš irgi myliu dramblius - taip myliu, kad kartais, kai 
meldžiuosi — visiems juk pasitaiko silpnumo akimirkų, - prašau 
tik vieno dalyko - po mirties nueiti su jais ten, kur nueina jie. Pasi- 
likti su jais, 0 ne su jumis. Tad gerai įsidėkite sau į galvą: aš nieko 
nemačiau, nieko negirdėjau. O dėl tos kulkos užpakalyje, tai aš jos 
nepavogiau. Beje, kas jums pasakė, kad tai kulka? Gal tai tiesiog 
nevykęs pirstelėjimas. 

Jis iššaukiamai žvilgtelėjo į Šelšerį. Komendantas svarstė, kokios 
gi priežastys galėjo pastūmėti tokį Žmogų kaip Hasas trisdešimt 
metų gyventi vienui vieną tarp Čado uodų. Jis visuomet buvo jau- 
trus tai mizantropijos kibirkštėlei, kurią dauguma Žmonių nešioja 
savyje ir kuriai kartais kyla grėsmė užsiliepsnoti ir įgauti stulbina- 
mus, nenumatytus pavidalus. Dar jis prisiminė senus kinus, kurie 
niekada nesikrausto į kitą vietą be savo numylėto svirplio, tuni- 
siečius, kurie į kavinę atsineša paukštį narvelyje, ir Peru indėnus, 
kurie dienų dienas gyvena akis įdūrę į šokčiojančią pupą. Jis truputį 
nustebo sužinojęs, kad Hasas - tikintis, ir įžvelgė čia prieštaravi- 
mą; tikra teisybė, mąstė jis, kad Dievas neturi šaltos nosies, kurią 
žmogus galėtų palytėti, kai pasijunta vienišas, kad jam negalima 
paglostyt už paausio, kad jis nevizgina kas rytą uodegos pamatęs 
tave ir nesišypso tau laiminga šypsena, kai jį užklumpi risnojantį 
tarp kalvų su plevėsuojančiomis ausimis ir vėjo purtomu straubliu. 
Jo netgi negali laikyti rankoje kaip šiltos pypkės, o kadangi žemės 
kelionė vis dėlto trunka penkiasdešimt ar šešiasdešimt metų, tai 
visiškai suprantama, kad galiausiai žmonės nusiperka pypkę ar 

šokčiojančią pupą. Jis ir pats penkerius metus praleido Sacharoje, 
vadovavo meharistų būriui, ir tie metai jam buvo patys laimin- 
giausi. Teisybė, kad dykumoje draugijos reikėjo mažiau nei kur 
kitur, gal todėl, kad gyvenai ten nuolat kone fiziškai liesdamasis 
su dangumi, kuris, regis, visad užimdavo visą vietą. Jis norėjo 
išdėstyti visa tai Hasui, bet tie Sacharoje praleisti metai padarė jį 
nekalbų, be to, jis pastebėjo, kad kai kurie dalykai, kuriuos jis jautė 
giliai širdyje, susilietę su Žodžiais įgaudavo visai kitą prasmę ir 
jam ne tik nepavykdavo jų ištarti, bet jis net jų neatpažindavo, kai 
tardavo. Jis net dažnai savęs klausdavo, ar pakanka vien minčių, ar 
jos nėra tik ieškojimas apgraibomis, ar tikrasis vaizdas nėra kažin 
kur kitur ir ar Žmonių smegenyse nesama dar nepanaudotų nervų, 
kurie juos vieną gražią dieną nuneš į beribio matomumo erdves. 
Vis dėlto jis pasakė: 

— Nesu visiškai tikras, kad šitoje istorijoje iš tikrųjų svarbu tik 
gyvūnai. 

— O kas tuomet joje svarbu, anot jūsų? 

Šelšeris jau buvo beatsakąs, kad reikmė turėti kitą draugiją — 
„leistinas dalykas, tačiau jam pasirodė, jog tokios kalbos ar netgi 
mintys nesiderina su jo vilkima uniforma. Matyt, tai siekė dar tuos 
laikus, kai, būnant jaunu Sen Siro karo mokyklos auklėtiniu, siauras 
jaunesniojo leitenanto antsiuvas atstojo jam visą horizontą. Jo veidas 
liko ramus, bet mintyse jis šyptelėjo savo jaunystės prisiminimams. 
Ilgą laiką uniforma jam netgi buvo simbolis to, ko nuo pirmųjų paau- 
glystės blyksnių jis geidė karščiausiai: ištikimai laikytis taisyklių. Tai 
versdavo atmesti tam tikrus požiūrius, tam tikras sielos būsenas. Tad 
jis nesidalijo savo samprotavimais, juoba kad pastaraisiais metais 
jautė vis mažesnį poreikį keistis mintimis su kitais, nes iš esmės tie 
svarstymai jam iškildavo ne klausimų pavidalu. Taigi jam liko tik 
šiokie tokie pasmalsavimai. 

— Tai kas gi, anot jūsų, svarbu, jei ne drambliai? - perklausė 
Hasas, grėsmingai pakėlęs balsą. 

- Kiti dalykai, - miglotai atsakė Šelšeris. 

Olandas nužvelgė jį su visišku nepasitikėjimu, primerkęs vieną 
akį. 

— Ar žinote, kaip jus vadina šituos kraštuos? - suniurnėjo. - Ka- 
reiviu vienuoliu. 

Šelšeris gūžtelėjo pečiais. 

— Taip, gūžčiokite pečiais, bet savo dienas baigsite tarp trapistų, 
mano drauge. Beje, kiekvienąsyk, kai pamatau meharistų karininką, 
vilkintį baltu burnusu, baspirčia įsispyrusį į sandalus, nuskusta 
galva ir degantį noru vėl kuo greičiau sugrįžti į dykumą, tariu sau: 
dar vienas, kuriam trukdo miegoti tėvo Fuko' prisiminimas. Bet dėl 
Morelio jūs apsirinkate. Kam komplikuoti tokį paprastą dalyką kaip 
žmogaus meilė gyvūnams? 

Šelšeris atsistojo. 

— Geriausia paslauga, kurią galėtumėte padaryti tam nelaimė- 
liui, - prabilo jis, - tai padėti mums jį sulaikyti. Priešingu atveju 
jis kitąkart ką nors nudės, ir mes nieko nebegalėsim padaryti. Jis 
supus kalėjime. 

Taip ir paliko jį, tylintį, paniurusį, ir grįžo namo svarstydamas, 
kaip toli gali nužengti apakę žmonės. 


* Charles de Foucauld (1858-1916) - prancūzų kariškis, tapęs trapistu, o vėliau . 
vienuoliu atsiskyrėliu ir įsikūręs Alžyro Sacharoje. 

Kelias dienas po to susitikimo jis praleido brūzgynuose, sekdamas 
Morelio pėdsakais, kurių jam nurodydavo esant įvairiose vietose. 
Grįžtantys medžiotojai prisiekinėjo matę jį tokiame kaimelyje, o 
kiekvienas apygardos viršininkas buvo įsitikinęs, kad Morelis slaps- 
tosi jo valdose ir rengiasi niekšingam išpuoliui. Beje, Šelšeris pradėjo 
svarstyti, ar Morelis iš tikrųjų veikia vienas, ar jis nesinaudoja kokių 
nors suinteresuotų bendrininkų pagalba: buvo sunku įsivaizduoti, 
kad baltaodis galėtų taip keliauti iš vienos vietos į kitą tuose brūzgy- 
nuose be niekieno pagalbos. Tačiau kiekvienąsyk, kai jis kaimeliuose 
imdavo klausinėti čiabuvių, išvysdavo tik bežadžius veidus: vos 
jam prabilus ta tema, atrodydavo, kad niekas nesupranta, apie ką 
jis kalba. Į For Lami jis grįžo apie pirmą nakties, bet vos tik spėjo 
atsigulti, buvo ištrauktas iš lovos skubaus Čado gubernatoriaus 
įsakymo prisistatyti. Paskubomis apsirengė, išgėrė pialą verdančios 
kąvos, įšoko į mašiną ir visas drebėdamas nuo šalčio nuriedėjo į 
tylų, žvaigždžių apgaubtą For Lami. Atvyko per patį karo tarybos 
posėdžio vidurį. Gubernatorius, vilkintis paradine apranga, nors ir 
išsipešiojęs, matyt, sugrįžęs iš kokio priėmimo (nuorūka stirksojo 
jo barzdoje, nežinia, ar parudavusioje nuo tabako, ar tokia buvo jos 
natūrali spalva), diktavo telegramas, talkinamas generalinio sekreto- 
riaus Fuasaro (to kepenų liga sergančio Žmogaus veidas priminė pa- 
galvę, ant kurios buvo daug, bet prastai miegota), pulkininko Boriu, 
Čado karinio komendanto, kuris linksojo ties žemėlapiu ir tyrinėjo jį 

taip akivaizdžiai susikaupęs, kad tas susikaupimas veikiau panėšėjo 
į nuostatą ir apdairų atsitraukimą nei tikrą susidomėjimą, ir įgulos 
budinčiojo karininko, kuris turėjo bjaurų polinkį išsitempti poza 
„ramiai“, vos tik prabildavo vienas iš dalyvaujančių asmenų. Kiek 
atokiau stovintis Loranso, medžioklių inspektorius, retai matomas 
For Lami (jis visą laiką trainiojosi kažkur kalvose, toks juodaodis 
gigantas, ne itin jaučiantis valdžios hierarchiją, tačiau vienintelis iš 
visų Šelšerio pažįstamų neatrodydavęs juokingas, kai kalbėdavo 
apie liūtus), atrodė čia susirūpinęs, čia susierzinęs. 

Gubernatorius pasitiko Šelšerį kupinas nekantrumo. 

— Ak, Šelšeri... pagaliau. Įtariu, kad jūs, kaip paprastai, nieko 
nežinote. Fuasarai, paaiškinkite jam. 

Generalinis sekretorius prabilo kapotais sakiniais, greitakalbe, 
kaip visą gyvenimą praleidęs tarp telegramų Žmogus. Kalba ėjo 
apie Ornandą... 

— Gal visgi esate girdėjęs apie Ornandą? - paklausė gubernato- 
rius sarkazmo kupinu balsu. 

Šelšeris nusišypsojo. Jau trys savaitės Ornando pavardė buvo 
linksniuojama per visą pusiaujo Afriką. Prieš jam atvykstant buvo 
gauta tiek oficialių telegramų, rekomendacijų, cirkuliarų, konfi- 
dencialių instrukcijų, kad, regis, net uodai zvimbė jo pavardę ties 
susierzinusių valdininkų ausimis. Ornandas buvo garsiausias Jung- 
tinių Valstijų Žurnalistas, kurio dienos apžvalgas skaitė, klausėsi 
per radiją, kiekvieną savaitę žavėjosi jomis per televiziją daugiau 
nei penkiasdešimt milijonų amerikiečių, tad kategoriški įsakymai, 
atėję iš Paryžiaus, reikalavo, kad jam būtų suteikta galimybė susi- 
daryti gerą įspūdį. Buvo tikimasi, kad grįžęs jis paveiks amerikiečių 
viešąją nuomonę Prancūzijos sandraugai palankia linkme. Taigi 
instrukcijose buvo aiškiai nurodyta, kad ponas Ornandas neturi 
užsikrėsti dizenterija, kad jam negali būti per karšta, per daug kra- 
tymo keliuose ar pristigti Žvėrių — mat didžiųjų žvėrių medžioklė 

buvo pagrindinis jo kelionės į Afriką tikslas. Nors nurodymuose tai 
ir nebuvo aiškiai suformuluota, vis tiek jutai patetišką Paryžiaus 
norą, kad po Ornando kojomis trykštų fontanai, kad švelnus brizas 
kedentų jo garbanas ir kad nė vienas uodas neįgeltų jo didingos 
personos. Jis buvo nutukęs, didžiulis vyras balzganu veidu, trum- 
pais šviesų karakulį primenančiais garbanotais plaukais. Sunkiose 
pereiti vietovėse jis leisdavosi pernešamas savotiškais neštuvais ir 
įbesdavo keistai stingų žvilgsnį į upes, kalvas bei prarajas, virš kurių 
buvo nešamas. Sunkiai galėjai įsivaizduoti, kokia neaiški reikmė jį 
pastūmėjo atvykt į Afriką medžioti stambių Žvėrių, jį, turintį repu- 
taciją vyro, galinčio vienu žodžiu užmušti žmogų. Globojamas ir 
vadovaujamas brolių Hiuetų, geriausių tos teritorijos medžioklės 
talkininkų, jis jau nudobė du liūtus, vieną raganosį, kelias stulbi- 
nančio grakštumo antilopes - jeigu apskritai galima kalbėti apie 
nudobto gyvulio grakštumą - ir galiausiai trečios dienos vidury, 
prie Jalos kranto, - nuostabaus grožio dramblį, kurio iltys svėrė 
keturiasdešimt kilogramų: dramblys sudribo jam prie kojų, per- 
lietas mirties įkvėpto nuolankumo. Tačiau praėjus pusvalandžiui 
+ Ornandas, pats vienas paėjęs toliau nuo palapinės nusišlapinti, gavo 
kulką į patį krūtinės vidurį, buvo skubiai išgabentas į For Aršambo 
ir klejojo ten su ta kulka, įvaryta arčiau negu per du centimetrus iki 
širdies. Šitai suteikė galimybę vienam iš jo konkurentų Jungtinėse 
Valstijose-pradėti dienos įvykių apžvalgą tokiais paprastais žodžiais: 
„Vadinasi, jis turėjo širdį!“ 

— Tai štai, - prabilo gubernatorius, pastumdamas tolyn nuo sa- 
vęs telegramų šūsnį. - Tai atsitiko prieš penkias dienas, ir nuo to 
laiko vienintelė bent kiek logiška Paryžiaus ir Brazavilio masinės 
informacijos priemonių pateikta išvada — manimi ten nelabai pa- 
tenkinti. Tiesiog nepamirštama patirtis. Niekad nebūčiau patikėjęs, 
kad oficialios telegramos plūsdamos galėtų būti tokios lyriškos, 
tačiau jų net gausu. 

Jis mostelėjo ranka į šūsnį ant rašomojo stalo. 

— Man duotos keturiasdešimt aštuonios valandos Moreliui su- 
laikyti. Nes, savaime suprantama, visą atsakomybę už tą įvykį aš 
priskyriau jam ir tikiuosi, jis manęs neapvils. Mūsų versija buvo 
pateikta iškart: tai darbas bepročio, mizantropo, kuris įsimušė į 
galvą privaląs ginti nuo medžiotojų dramblius ir iš pasibjaurėji- 
mo žmonėmis lyg ir nusprendė iškeisti savo padermę. Baltaodis, 
dėl mizantropijos patyręs amoką ir perėjęs į dramblių pusę. Reikia 
manyti, kad tai jo darbas: neverta nė sakyti - jei tai nepasitvirtins, 
susidursim su krūva be galo nemalonių hipotezių, ypač nemalonių 
tokiu metu, kai Mau Mau provokuoja, švelniai tariant, tam tikrus 
neramumus. 

- Ar kulka ištirta? - paklausė Šelšeris. 

- Šautuvas tas pats, iš kurio buvo šauta į Hasą ir į Lonževjelį, 
atsakė Fuasaras. — Tai patvirtinta. 

- Turėčiau jums pasakyti, kad visų pirma mūsų aiškinimai buvo 
sutikti labai nepalankiai, - tarė gubernatorius. - Paryžiuje jie trūks 
plyš norėjo vietinio politinio terorizmo versijos. Aš laikiausi savo- 
sios, ir jie akivaizdžiai pradėjo kalbėti su manimi nepatenkintu tonu. 
Pareiškė: jei tai nesąs organizuotas judėjimas, tuomet mano veikla iš 
tiesų nepateisinama. Galiausiai, prisiekiu, man pasirodė, jog neįvyk- 
džiau savo užduoties tiktai todėl, kad nemokėjau sukurti Mau Mau 
Čade. Apskritai, suprantate, tie žmonės įsitikinę, kad kolonizacija, 
kuri nesibaigia maištus kurstančiais judėjimais ir žudynėmis, - ne- 
vykusi kolonizacija. Gal tam tikra prasme jie ir teisūs. 

Šelšeris žinojo, kad po to seno afrikiečio ironija slypi daug kar- 
tėlio ir didžiulis nuovargis. | 

- Bet turiu pripažinti, kad galiausiai jie pakeitė nuomonę. Čia 
mums daug padėjo spauda. Manau, tai pirmas kartas šitos kolonijos 
istorijoje, kai Čadas pagaliau išsimuša į pirmą planą pasaulio spau- 
doje. Ji niekada nerašė nei apie mūsų kelius, nei apie mūsų kovą su 


72 


ligomis, nei apie sensacingą vaikų mirtingumo sumažėjimą, nei apie 
mūsų pasipriešinimo judėjimą per karą. Bet šįkart mums pavyko. 
Sulaukėme net specialiųjų korespondentų. Regis, šita istorija žmo- 
nes sujaudino, o tai įrodo, kad mizantropija, arba, jei norite, gyvūnų 
meilė, iš tikrųjų labai paplitusi. Aplinka, ekologija ir kiti skambūs 
žodžiai: neleisti žmogui pridaryti žalos, gyvenimo draugai, - štai į 
ką jie apeliuoja. Net gražių antraščių prigalvojo. Jeigu užmesit akį 
į spaudos telegramas, pamatysit, kad laikraščiai jau kalba tik apie 
„Stovyklą pakeitusį žmogų“ ir paskutinį „garbės banditą“, - turiu 
prisipažinti, kad nelabai suprantu, kokia garbė čia turima omeny. 

— Ojjuk tai gana aišku, ar ne? - įsiterpė Loranso. 

— Gal būsit toks malonus ir mums paaiškinsite savo gilią mintį, 
Loranso? - paprašė gubernatorius. - Jau trečia valanda nakties, ir 
iš biurokratų negali reikalauti per daug. 

— Noriu pasakyti tik tiek, pone gubernatoriau, kad iki šiolei 
drambliams stigo patobulintų ginklų. O tai reiškia, kad pernai Af- 
rikoje pavyko sunaikinti trisdešimt tūkstančių dramblių. 

— Dėstykit toliau. 

— Trisdešimt tūkstančių dramblių - tai vos trys šimtai tonų 
dramblio kaulo. O kadangi gero gubernatoriaus tikslas - padidinti 
produkciją, esu tikras, kad šiemet rezultatai bus geresni. Nepamirš- 
kime, kad vien tik belgų Kongas per pastaruosius, metus pristatė 
šešiasdešimt tūkstančių dramblių. Esu tikras, jog mes visi nuošir- 
džiai stengsimės, kad rekordas būtų pagerintas. Parodydami truputį 
geros valios pasieksime, kad visoje Afrikoje būtų nudobta šimtas 
tūkstančių dramblių per metus, kol bus pasiektos lubos, jei galima 
taip pasakyti. Tuomet turėsime pereiti prie kitų rūšių... 

Įsikandęs cigaretę, gubernatorius stebeilijo į savo degantį žieb- 
tuvėlį. Šelšeris pastebėjo, kad jis iš dramblio kaulo. Jam už nugaros 
kone visą sieną dengė dramblių iltys, parinktos su kolekcininko 
meile. Bet tai buvo kai kurių jo pirmtakų darbas. Pulkininkas Boriu 

susimąstęs uoliai linksojo prie Čado karinio žemėlapio su mina žmo- 
gaus, kuris nesikiša į svetimus reikalus. Įgulos leitenantas beveik 
visiškai išnyko, sustingęs labai keista poza „ramiai“. Tik Loranso, 
atrodė, jaučiasi kaip namie. Jis susidomėjęs stebėjo desperatiškus 
ženklus, kuriuos jam rodė generalinis sekretorius. 

— Prašom kalbėti toliau, - be galo mandagiai paragino guber- 
natorius. | 

- Ir aš, savaime aišku, kalbu jums tik apie naują dramblio kaulą: 
čiabuvių paslėptos senosios iltys pirklių jau seniai išviliotos iš kaimų 
seniūnų. Beje, jūs taip pat gerai kaip aš žinote, kad kolonizacija iš 
dalies įvyko per dramblių lavonus: juk tik dramblio kaulo medžio- 
klė leido prekijams bei kolonistams atlaikyti pirmąsias įsikūrimo 
išlaidas. 

— Nair? - klaustelėjo gubernatorius nepakitusiu balsu. 

— Nair atėjo laikas padaryti galą dramblių medžioklei, pone gu- 
bernatoriau. Gal tas Morelis ir beprotis, bet jeigu jam pavyks sukurs- 
tyti viešąją nuomonę, nueisiu į kalėjimą paspausti jam rankos. 

Gubernatorius sėdėjo labai tiesus už savo rašomojo stalo. Kai esi 
mažas, geriau jau laikytis tiesiai, pagalvojo Šelšeris. Šitaip jis galvojo 
turėdamas omeny ne vien tik gubernatorių. Generalinis sekretorius 
buvo nutaisęs sunerimusį ir nelaimingą veidą, kaip Žmogus, ži- 
nantis, kad jis vis dar bus čia, kai kitiems viskas bus baigta. Bet kai 
galiausiai gubernatorius atsakė, jo balse nebuvo nė šlakelio pykčio, 
jis buvo beveik draugiškas. 

- Arjūs nemanote, brangusis Loranso, kad dabar pasaulyje esa- 
ma dalykų, vertybių, na... tarkime, laisvių, šiek tiek daugiau negu 
drambliai vertų to nuostabaus atsidavimo, kurio mūsų bičiulis ir, 
regis, jūs esate pertekę? Mes esame dar iš tų, kurie neleidžia sau 
nusivilti, numoti ranka į viską ir geruosius gyvūnus... Va šitą pačią 
akimirką Žmonės kovoja ir miršta priverstinio darbo stovyklose ir 
totalitarizmo kalėjimuose... Vis dar galima labiau domėtis jais. 

Jis nutilo, įdėmiai stebeilydamas į savo žiebtuvėlį, kurį jo pirš- 
tai sukiojo čia į vieną, čia į kitą pusę. Kambarys buvo stulbinamai 
apšviestas sietyno, tačiau laukan pro langą plūstanti šviesa ūmai 
sustojo prieš afrikietišką naktį, nepajėgdama į ją įsiskverbti. Pasi- 
priešinimo judėjime gubernatorius neteko savo vienintelio sūnaus, 
ir sunerimęs Šelšeris svarstė, ar Loranso šitai žino, ar prisimena. 

— Žinau, pone gubernatoriau, - švelniai, beveik liūdnai atsakė 
Loranso. - Betjuk drambliai — tos pačios kovos dalis. Žmonės miršta, 
kad išsaugotų tam tikrą gyvenimo grožį. Natūralų grožį... 

Stojo tyla. Gubernatorius spragsėjo Žiebtuvėliu, tas neužsidegė. 
Šelšeris šypsojosi ir sykiu stebėjosi dėl kvailo malonumo, kurį jam 
teikė gebėjimas įžvelgti bejėgiškumą net ir pačiuose menkiausiuose 
žmonių judesiuose. Generalinis sekretorius prišoko, pasiūlė ugnies, 
gubernatorius susierzinęs ją priėmė: kaip ir daugumai rūkalių, to 
rankos judesio jam reikėjo kur kas labiau nei cigaretės. 

- Štai ką pridursiu jums, Loranso. Žmonija dar nepasiekė tokio re- 
zignacijos... ar vienatvės lygio, kurio prireikia senoms damoms, kad 
jos galėtų pasiguosti pekinais. Arba drambliais, jei norite. Gyvūnų 
meilė - vienas dalykas, o bjaurėjimasis žmonėmis - kitas, ir aš turiu 
savo nuomonę apie tai, šiuo atveju dėl mūsų draugo. Kaip tik todėl ir 
pasistengsiu patupdyti jį į cypę kuo greičiau ir su savotišku malonu- 
mu. Visai ne dėl to, kad esu plūstamas Brazavilio ar Paryžiaus: mano 
politinė egzistencija tvirtesnė už jų. O dėl to, kad man nepatinka, kai 
savo neurozes žmonės suvokia kaip filosofines pažiūras. 

Jis iš lėto nužvelgė Loranso per akinių viršų, griežtai kaip senas 
mokyklos mokytojas. 

— Man pirmą kartą atrodo, kad žurnalistai suprato aiškiai. Tas 
vaikinas stengiasi spjauti mums į veidą. Jis stengiasi mums pasaky- 
ti, ką apie mus mano. Kitados anarchistai stojo prieš institucijas, o 
mūsų draugas žengė žingsnį toliau. Tik, žinot, aš jau senas kelmas, 
artėjantis prie šešiasdešimties, tačiau dar neišmokęs niekinti žmonių. 

Ką gi, matyt, turiu ydų. Mano karta taip niekada nesielgė. Matyt, 
mes baisūs miesčionys. Taigi tas tipas, atvykęs į Čadą pasipuikuoti 
visokiais mostais, „įkišiu tave į cypę, bičiuli“, juk taip, pulkininke, 
man regis, sakoma, aukštųjų karininkų kalba? Jūs pasiųsite šaulių 
batalioną iššukuoti zonos tarp šešioliktosios ir aštuonioliktosios 
lygiagretės, ten, kur mūsų surūgėlis pasirodė paskutinį kartą. Jūs 
liepsite Koto įtraukti į tai savo informatorius ir pasakysite, kad aš 
pageidauju pagaliau sulaukti rezultato. 

— Kur kas drąsiau būtų uždrausti dramblių medžioklę, pone 
gubernatoriau, - atsakė Loranso. — Tas tipas savaip pasakė tai, ką 
aš kartojau jums dvidešimtyje oficialių pranešimų. 

— Jums reikėtų rašyti eiles, Loranso, esu tikras, kad jos palen- 
gvintų jums gyvenimą. 

Jis atsistojo. 

— O kol kas aš vykstu į Kanosą, kitaip tariant, į For Aršambo. 
Turiu vyriausybės vardu atsiprašyti pono Ornando. Beje, įsivaiz- 
duokit, kad tas... tas ponas, kuris po viso to triukšmo net nenumirė, 
išsikvietė mane tikrąja to žodžio prasme. Neįtikėtina, bet teisybė. 
Susitiksiu su jumis po valandos oro uoste. 


Šelšeris ir Loranso išėjo drauge. Naktis buvo dar tamsut tamsu- 
tėlė. Kurį laiką jiedu ėjo keliu tylėdami, dykumos vėjas siautė juos 
smėlio sūkuriais. Buvo šalta. Retkarčiais jie prasilenkdavo su ko- 
kiu nors siluetu, tarytum plūduriuojančiu dulkėse. Kartais tamsoje 
keistai sužibėdavo žalios akys, bet elektrinio žibintuvėlio blyksnis 
paversdavo jas benamiu šunimi, bidzenančiu su pabrukta uodega. 
Valstietės traukė į turgų savo karališka eigastimi su kraitele kiauši-. 
nių ar daržovių ant galvos. Šelšeris žinojo, kad kartais jos sukaria 
per naktį apie trisdešimt kilometrų, kad For Lami parduotų saujelę 
žemės riešutų. Bet jis taip pat žinojo, kad čia buvo dėtas ne tiek 
skurdas, kiek Afrika. Pažanga nenumaldomai reikalauja iš žmonių 

ir iš žemynų atsisakyti savo keistumo, išguiti paslaptį, ir kažkur 
tame kelyje nenumaldomai atsiranda paskutinio dramblio kaulai... 
Žmogus ėmė nebesutarti su erdve, žeme, net pačiu oru, kurio rei- 
kia jo gyvybei palaikyti. Dirbamos žemės plotai turi didėti miškų 
sąskaita, o keliai sprausis vis gilyn ir gilyn į didžiųjų kaimenių 
ramybę. Gamtos prašmatnumui vietos liks vis mažiau ir mažiau. 
Gaila. Jis šyptelėjo, stipriau suspaudė delne pypkę, maloniai pajuto 
jį supantį šaltą orą, dar labiau didinantį draugišką paguodą to šilu- 
mos šlakelio, kurį jis laikė rankoje, - tą šaltą orą, taip derantį prie 
žvaigždžių. Staiga prisiminė Haso žodžius: „Įsivaizduokite, kartais 
aš meldžiuosi, kad po mirties nueičiau su drambliais ten, kur eina 
jie“, ir valandėlę svarstė, ką jis darytų be savo pypkės. Sunkvežimis 
juos apšvietė savo žibintais iš labai toli tiesiame kelyje, ir dulkių sū- 
kuriuose priešais juos ėmė šokti ir žingsniuoti du didžiuliai šešėliai. 
Išeinant iš čiabuvių miesto staiga į kelią išgriuvo milžiniškas silue- 
tas, pakilo iki pat dangaus žibintams šviečiant tame dulkių ekrane, 
paskui susitraukė iki Žmogiškesnio dydžio - prie jų sverdėdamas 
priėjo gunktelėjęs amerikiečių majoras. 

— Vargšas žmogelis, - ištarė Loranso. - Kažin, kas jį taip ėda? 

- Jis metus išbuvo kinų kariuomenės nelaisvėje Korėjoje, - paaiš- 
kino Šelšeris. - Pasidavė trupučiui įkalbinėjimų ir trupučiui patogu- 
mų. Jis buvo iš tų amerikiečių karininkų, kuriems atrodė paprasčiau 
„prisipažinti“, kad Jungtinės Valstijos įsivėlė į bakteriologinį karą 
su Kinijos gyventojais. Užtat dabar jam tai atsirūgo. Atvyko į For 
Lami pasislėpti. Dar viena istorija dramblių naudai. 

— Jūsų nuomone, prieš valandėlę aš buvau neteisus? 

— Ne, nemanau. 

— Aš tik stengiausi kalbėti kaip gamtininkas. Šiaip ar taip, man 
už tai juk moka... 

Šelšeris klausėsi išsiblaškęs. Jis negalėjo žiūrėti į tą reikalą vien 
tik Afrikos faunos išsaugojimo požiūriu. Po šituo giedru dangumi, 

priešais tą horizontą, kurio ribos sutapo su Žmogaus akiračiu, jis 
jautė esant kažkokią kitą prasmę. Žurnalistai, ko gero, neapsiriko 
ironiškai praminę Morelį „garbės banditu“. Gal jis iš tikrųjų buvo 
iš tų maniakų, kurie neįžvelgia nieko aukščiau ir toliau už Žmogų ir 
galiausiai susikuria iš jo beribę, grandiozinę idėją, kupiną taurumo 
ir dosnumo, o paskui stengiasi ją apginti. Jis atvyko į pačią Afrikos 
brūzgynų glūdumą kautis garbės mūšyje. Vargšelis. Šelšeris pakė- 
lė akis į dangų. Tamsoje baltas serualis“ suteikė jo siluetui keistas 
formas. Jis mąsliai traukė pypkę. Bet gal jis klysta. Tai akivaizdžiai 
buvo byla, kurioje kiekvienas geriausiai matė savo paties širdį, ir 
Šelšeris buvo tikras, kad pasikėsinimas į Ornandą taip sudomino 
pasaulį veikiau ne dėl aukos asmenybės, o todėl, kad baimė, pa- 
gieža ir nusivylimas galiausiai paženklino milijonų Žmonių širdis 
mizantropijos krisleliu ir tai jiems leido su užuojauta, 0 gal net su 
asmeninio keršto jausmu sekti tą prancūzo istoriją, prancūzo, įsi- 
mylėjusio gamtą ir ginančio ją nuo persekiojimo, kurį jie jautė kaip 
grėsmę jiems patiems. Visa tai nebuvo labai sąmoninga ar atvirai 
pripažinta, bet vis dėlto turėjo būti taip. Jis su simpatija klausėsi 
Loranso. Buvo sunku nemėgti to tauraus, truputį melodingo balso, 
to milžino juodu veidu, kuris taip atvirai kalbėjo apie save patį, 
manydamas, kad kalba apie Afrikos fauną. 

— Aš tik stengiuosi dirbti savo darbą. Jūs taip pat gerai, kaip ir 
aš, suvokiate, kad, praradusi dramblius, Afrika praras save. Ir mes 
jau esame tame kelyje. Po velnių, Šelšeri, kaip mes galim kalbėti 
apie pažangą, kai vis dar naikinam aplink save gražiausias ir tau- 
riausias gyvenimo apraiškas? Mūsų menininkai, mūsų architektai, 
mūsų mokslininkai, mūsų filosofai lieja prakaitą, kad padarytų 
gyvenimą gražesnį, o tuo pačiu metu paskutiniuose savo miškuose 
mes spaudžiame pirštais automatinio ginklo gaiduką. Jeigu to Mo- 
relio nebūtų, reikėtų jį išgalvoti. Gal jam pavyks sukurstyti viešąją 


* Plačios drobinės kelnės. 

nuomonę. Viešpatie Švenčiausias, aš jaučiuosi galįs pasitraukti į 
makius", į jo pasipriešinimo šerdį. Juk kaip tik tai ir yra svarbu — 
reikia priešintis tam paskutinio grožio žemėje sunaikinimui ir 
minčiai, kad Žmogus pats kuria savo gyvenamąsias vietas. Negi 
mes iš tikrųjų nesugebame gerbti gamtos, tos gyvos laisvės, kuri 
nėra rentabili, neduoda naudos, nieko, išskyrus tai, kad retkarčiais 
leidžia į save pažvelgti? Laisvė jau pati savaime - anachronizmas. 
Sakysit, kad, gyvendamas vienas miškuose, aš susirgau viduriavi- 
mu žodžiais, bet man nusispjaut į tai, ką manote. Kalbu pats sau, 
kad taptų lengviau, nes man stinga drąsos pasielgti taip, kaip pa- 
sielgė Morelis. Būtina, kad žmonėms pavyktų išsaugoti ne vien tik 
tai, kas jiems teikia medžiagos batų puspadžiams ar siuvamosioms 
mašinoms, kad jie paliktų paraštę, draustinį, kur retkarčiais galėtų 
prisiglausti. Tik tuomet bus galima prabilti apie civilizaciją. Vien 
tik materialiai naudinga civilizacija visuomet prieis ribą, kitaip ta- 
riant, priverstinio darbo stovyklas. Mes privalome palikti paraštę. 
Be to, aš jums pasakysiu... Juk nėra kuo taip jau didžiuotis, ar ne? 
Juk iš tikrųjų tik Eifelio bokštas leidžia mums žiūrėti iš aukšto į visą 
kitą kūriniją. Jūs, kaip ir gubernatorius, pasiųsite mane rašyti eilių, 
bet pripažinkite, kad žmonėms niekada nereikėjo draugijos labiau 
nei šiandien. Jiems reikia visų šunų, visų kačių, visų kanarėlių ir 
visų vabalėlių, kuriuos tik galima rasti... 

Staiga jis smarkiai nusispjovė ant žemės. Paskui, nuleidęs galvą, 
tarsi nedrįstų pažvelgti į žvaigždes, pasakė: 

- Žmonėms reikia draugystės. 


* Šitaip buvo vadinami Prancūzijos Pasipriešinimo judėjimo per Antrąjį pasaulinį 
karą partizanai, dažnai slapstęsi krūmų sąžalynuose (pranc. maguis). 

Ornandas priėmė gubernatorių savo ligoninės palatoje. Jis vargiai 
įstengė kalbėti. Gulėdamas aukštielninkas stebeilijo į lubas viena 
akim, kurioje truputis įprastinės neapykantos vėl žybtelėjo tik tuo- 
met, kai jis išvydo įeinant šventiškai išsičiustijusį Prancūzijos įgalio- 
tinį su visomis regalijomis. Gubernatoriaus sekretorius, vertėjavęs 
jam, vėliau pasakė, kad toji neapykanta buvo pirmas Žurnalisto 
parodytas sveikimo požymis. Nuo tada, kai jį pakėlė nuo žemės, 
Ornandas nesiskundė, nepratarė nė žodžio, tik tyliai kraujavo; di- 
džiąją laiko dalį jo veide švietė keistas pasitenkinimas. Sakytum, tai, 
kas jam nutiko, jis manė esant normalų ir net patenkinamą dalyką. 
Kai kažkas pagaliau išdrįso prabilti jam apie Morelį, jis neatrodė 
per daug nustebęs ir toliau įdėmiai stebeilijo į lubas. Paskui parei- 
kalavo, kad jam iškviestų gubernatorių. O dabar įdėmiai jį tyrinėjo, 
abejingai išklausęs linkėjimus pasveikti ir valdininko reiškiamus 
apgailestavimus. 

— Pone, prašom jam pasakyti, kad kaltininkas bus deramai nu- 
baustas, - galiausiai baigė savo kalbą gubernatorius. 

Sekretorius išvertė jo žodžius. Ornandas staiga pagyvėjo. Jis 
pasistengė kilstelėti ir skubiai ištarė kelis žodžius. Sekretorius, ro- 
dės, apstulbo. 

— Ponas Ornandas primygtinai prašo jus duoti tam Žmogui ra- 
mybę, - galiausiai išvertė. - Jam tai labai svarbu. 

Gubernatorius šyptelėjo supratinga šypsena. 

— Ponas Omandas elgiasi labai kilniai, malonėkite jam už tai pa- 
dėkoti, - pasakė jis. - Mes informuosime spaudą apie gražų jo gestą, 
ir esu tikras, kad jo klausytojai tai kaip rėikiant įvertins. Vis dėlto 
teisingumas bus vykdomas. Ponas Ornandas, beje, ne vienintelis, 
užpultas to individo... 

Ornandas beregint užriaumojo. Nors ir sutvarstytam, jam pavy- 
ko pasikelti ant alkūnės, ir jis riaumojo iš bejėgio įsiūčio purtydamas 
galvą taip, kaip trepsima koja. 

— Ponas Ornandas jums primena, kad penkiasdešimt milijonų 
amerikiečių klausosi jo kiekvieną savaitę, - išvertė susijaudinęs 
sekretorius. - Jis prašo, kad pasakyčiau jums... jei jūs paliesite nors 
vieną plauką ant to žmogaus galvos, jis metų metus vykdys, jeigu 
prireiks, kampaniją prieš Prancūziją, ir jūsų šalis ją ilgai prisimins. 
Jeigu tas žmogus nebus paliktas ramybėje, jis panaudos visą savo 
įtaką, kad sugriautų Prancūzijos prestižą savo tėvynainių akyse... 

Ir paskubomis maldaujamu balsu pridūrė: 

— Pone gubernatoriau, nežinau, ar jums žinoma, kokią įtaką po- 
nas Ornandas turi Jungtinėse Valstijose... 

Ornandas pasikėlė dar aukščiau. Jam ant veido susitvenkė 
prakaito lašelių, jie tekėjo jo riebiu kaklu. Akys išsipūtė, kupinos 
kančios, kuri, regis, nė kiek nebuvo susijusi su žaizdomis, tačiau 
atrodė tokia pat įprasta jo Žvilgsniui kaip akių spalva. Išsižiojęs 
gubernatorius liko stovėti prie lovos. Per stojusią tylos akimirką 
ligoninės kieme pasigirdo-vaikų balsai, jie choru repetavo Korano 
eilutes. | 

— Be to, ponas Ornandas siūlo jums asmeniškai dvidešimt tūks- 
tančių dolerių, jeigu jūs duosite ramybę tam Žmogui, - vapėjo visiš- 
kai įbaugintas sekretorius, tikriausiai todėl, kad dar nebuvo persiė- 
męs beribiu savo šeimininko tikėjimu žmogaus niekšybe. 

Gubernatorius irgi pradėjo šaukti. Kažką savo sūnaus, žuvusio 
Pasipriešinimo judėjime, tema. Paskui sušuko kelis sakinius Prancū- 

zijos vardu, paskui sustingo, daužydamas kumščiu per savo Garbės 
legiono ordiną. 

— Vienaip ar kitaip, - lemeno sekretorius, aiškiai atrodantis kaip 
žmogus, kuris, jei tik galėtų, mielai palįstų po lova, - vienaip ar ki- 
taip, ponas Ornandas nuo šiolei įsteigia penkiasdešimties tūkstančių 
dolerių fondą tam Žmogui apginti, jeigu jis kartais būtų suimtas, 
nors to... tojis nelinki niekam. Ponas Ornandas tai laiko savo... savo 
asmeniniu reikalu... | 

Ornandas vėl atvirto aukštielninkas. Čado gubernatorius sušu- 
ko dar kažką apie orumą ir garbę, paskui pasisuko ant kulnų, įniro 
tikrąja to žodžio prasme į savo labai baltą šalmą ir puolė lauk barz- 
da į priekį; visi matė, kaip jis, išblyškęs ir labai tiesus, „kaip pašiušę 
plaukai“, anot kolonijos kariuomenės seržanto, įsėdo į savo limuzi- 
ną ir pervažiavo visą For Aršambo apgaubtas dulkių debesies - tas 
debesis atrodė sukeltas veikiau jo pasipiktinimo, o ne automobilio, 
ir dar ilgai plaukė iš paskos su savotiška vergiška pagarba. Oro 
uoste nebūdingu jam nepatenkintu balsu, nes jis buvo galantiškas 
ir veikiau geraširdis žmogus, linkęs į švelnų skepticizmą, vienodai 
puikiai jį saugantį ir nuo iliuzijų dėl Žmogaus prigimties, ir nuo 
abejonių jos atžvilgiu pertekliaus, jis pareiškė įgulos vadui, kad jam 
liko keturiasdešimt aštuonios valandos sulaikyti Morelį ir nuga- 
benti jį, surakintą antrankiais, į Brazavilį, „tą niekšą, tą niekšą, ar 
girdite, ką sakau?“, pakartojo pakeltu balsu, įdūręs į pulkininką itin 
griežtą Žvilgsnį, tarytum kaltintų jį daugiau ar mažiau slapta sim- 
patija „tam Žmogui, kuris norėjo iškeisti savo padermę“. Lėktuve 
jis tylėjo, sunėręs rankas ant krūtinės, iššaukiamai žiūrėdamas pro 
langelį, tarsi įtartų, kad Morelis slapstosi už kiekvieno tų brūzgynų 
krūmo su šautuvu rankoje, pasirengęs paneigti taurų Žmogaus 
vardą. Jis suraukė antakius, stumdė lūpomis sudrėkusią nuorūką, 
apie kurią jau visiškai pamiršo, varstė ugningu žvilgsniu Šario upę, 
brūzgynus ir visas kaimenes, kurias jie galėjo priglausti, visas esa- 

mas ir buvusias rūšis, nuo prieštvaninio pterodaktilio iki laukinio 
artišoko, versdamas nuorūką judėti iš dešiniojo lūpų kampučio į 
kairįjį, o barzdą pastirti iš pasipiktinimo, kupinas įtūžio, būdingo 
humanitarui, kuris, beje, dar tiki demokratija. Jis svaidė akimis 
žaibus į brūgynus ir stengėsi galvoti apie Mikelandželą, Šekspyrą, 
Einšteiną, apie technikos pažangą, apie peniciliną, apie pigmėjų 
moterų apipjaustymo panaikinimą, už kurį jis buvo atsakingas 
asmeniškai, apie prancūzų dvasios įsikūnijimą tapyboje ir skulp- 
tūroje, apie trečiąjį „Rigoleto“ veiksmą, atliekamą Karuzo, kurio 
plokštelę jis turi namuose. Galvojo apie Gėtę, apie prezidentą Erijo, 
apie mūsų parlamentines institucijas ir sulig kiekviena mintimi 
pergalingai pastumdavo nuorūką iš vieno lūpų kampučio į kitą 
ir žvilgsnio žaibu nutrenkdavo apačioje plytinčius brūzgynus ir 
Morelį, užsiglaudusį tarp laukinių dramblių - taip, taip, laukinių. 
Taigi jis numatė nuolatinę ir triuškinančią kovą su juo vienas prieš 
vieną ir jau pasiskelbė laimėtoju. Sėdėjo čia, labai aukštai ore, sunė- 
ręs rankas, su vis labiau šlampančia nuorūka burnoje ir skaičiavo 
taškus. Jis gerokai pasistengė siekdamas visuotinės kultūros žinių 
ir buvo patenkintas savo klasikiniu išsilavinimu. Petrarka, Ronsa- 
ras, Johanas Sebastianas Bachas - visi jie buvo išstudijuoti. Tai iš 
tikrųjų buvo kova dėl garbės. Labai mikliai ir tvarkingai, su seno 
kovingo radikalaus socialisto sumanumu, jis įstengė išvengti visų 
žabangų, kuriuos Morelis, nors ir nematomas, jam akivaizdžiai 
spėndė. Jam pavyko išvengti minties, nesvarbu, kad tik sekundei, 
apie tą branduolinę niekšybę - nė šimtosios to dalies nereikėtų 
visiems iki vieno Žemės gyventojams išnaikinti — jis tiesiog stul- 
binamai sparčiai perstūmė nuorūką iš vieno lūpų kampučio į kitą 
ir apsukriai užpuolė priešą jo paties apkasuose: pagalvojo apie 
atominės energijos pranašumus, apie tai, kad ji būtent Afrikai su- 
teiks galimybę paversti savo dykumas derlingomis žemėmis. Labai 
aukšta jo padėtis - jie buvo trijų tūkstančių metrų aukštyje, pačiame 

dangaus viduryje, virš Bongo kalnų - gerokai padėjo jam šitoje 
kovoje, tad kai lėktuvas nusileido For Lami, jis jau buvo atgavęs 
gerą nuotaiką ir tyliai niūniavo ariją iš „Fausto“ scenos sode, ku- 
rią labai mėgo ir kurios įkvepiantis grožis jau pats savaime buvo 
atsakymas visiems Žmonijos puspročiams, tokiems kaip Morelis 
ir Ornandas. Jo laukusiems žurnalistams - trims specialiesiems 
korespondentams, atskridusiems tą pačią dieną iš Paryžiaus, o „Air 
France“ bendrovė paskelbė dar kitus atvyksiant rytoj, - jis pareiš- 
kė, kad turima reikalo su mizantropo byla, kuriai labai klaidingai 
siekiama suteikti politinių implikacijų, - su tuščiu svajokliu, kuris 
veikia pats vienas, su žmogumi, virtusiu „amoku“ arba, jei norite, 
„pasipūtėliu“, kaip tas dramblys, kuris, nepagydomai sužeistas, 
atsiskiria nuo kaimenės ir tampa ypač piktas bei agresyvus. Žur- 
nalistai užsirašė žodį „pasipūtėlis“ ir apibėrė gubernatorių klau- 
simais. Ar jis galėtų suteikti jiems kokios nors informacijos apie tą 
Morelį? Kas apie jį Žinoma iš tikrųjų? Ar kas nors turi jo biografijos 
duomenis? Ar iš tikrųjų jis buvęs Pasipriešinimo judėjimo dalyvis, 
kurį vokiečiai deportavo už jo partizaninę veiklą? Gubernatorius 
žvilgtelėjo į Šelšerį, šis pritariamai linktelėjo galvą... Jis ką tik gavo 
telegramą iš Vidaus reikalų ministerijos - Morelis iš tikrųjų buvo 
jos kartotekoje. Bet gubernatoriui atrodė, kad bus kur kas suma- 
niau, jei jis išsisuks keliais pašmaikštavimais. Viskas, ką jis kol kas 
galėtų pasakyti, paskelbė jis geraširdiškai, kad jie turį reikalą su 
dantistu ir visą tą juokingą istoriją galima paaiškinti tuo, jog tas 
Morelis, ko gero, apsėstas dramblio kaulo. Vienur kitur nuskardėjo 
juokas, ir gubernatorius suprato apsirikęs dėl tono, tad nutaisė 
truputį nepatenkintą miną. Jis žengė žingsnį prie automobilio, bet 
Žurnalistai nuo jo nesitraukė. Ar iš tikrųjų Morelis mėginęs įteikti 
jam savo peticiją prieš pasitraukdamas į makius, ojis vis atsisaky- 
davęs jį priimti? Pasaulyje ta byla sukėlė nepaprastą susidomėjimą, 
ir atrodė, kad visuomenės palankumas veikiau krypsta į Morelį, 


84 


į dramblius, o ne į... na, į valdžią. Ar iš tikrųjų Afrikoje kasmet 
nužudoma apie trisdešimt tūkstančių dramblių, ir tik tam, kad 
būtų iš ko gaminti biliardo rutulius ir popieriaus pjaustiklius? Ar 
iš tikrųjų nebeužtenka medžioklės plotų? Žurnalistas, uždavęs 
šį klausimą, buvo neaukštas guvus vyrukas, su pasipiktinimu 
suraukęs antakius po akiniais, - jis pats atrodė gana pasipūtęs, 
vaidingas ir trypinėjo vietoje, lyg būtų pasirengęs bėgti į gerą vietą, 
o gal ir prisidėti prie Morelio makių. Ar gubernatorius galėtų ką 
nors pasakyti apie gamtos turtų saugojimą Afrikoje? Gal pernelyg 
patogu aiškinti visą tą reikalą vien mizantropija - gal Morelis esąs 
žmogus, susikūręs labai taurią pareigų ir atsakomybės sampratą ir, 
nepaisant visų pastarųjų dvidešimties metų nusivylimų, nesutikęs 
eiti į sandėrį? Jis energingu mostu pasitaisė ant nosies akinius, tarsi 
norėdamas parodyti, kad ir pats stovi tos kovos avangarde. Šįkart 
gubernatorius gerai apgalvojo atsakymą: jis suvokė, kad žemė slys- 
ta jam iš po kojų. Jis pasakė, kad Prancūzija tradiciškai prisirišusi 
prie dramblių. Ji ketina užtikrinti jiems visą būtiną apsaugą. Jis 
ir pats - didelis gyvūnų draugas ir galįs užtikrinti žurnalistus, 
O jie privalą užtikrinti savo skaitytojus, kad padaryta viskas, ko 
reikia, kad tie mieli storaodžiai, kuriuos išmokome mylėti nuo 
vaikystės, būtų apsaugoti. Galiausiai, lydimam Fuasaro ir Šelšerio, 
jam pavyko įsėsti į savo automobilį. Jis buvo taip sujaudintas to 
netikėto žurnalistų antpuolio ir reikšmės, kurią šie akivaizdžiai 
teikė tam reikalui, kad net nepastebėjo, jog generalinis sekretorius 
atrodo mirtinai išblyškęs, nesveikas, o sykiu nutaisęs tą jaudinančią 
pasipiktinimo kupiną miną, kuri būdinga geriems valdininkams, 
atsidūrusiems žemės drebėjimo, potvynio ir kitokio svarbių bylų 
praradimo pavojaus akivaizdoje. 

— Uch! - atsiduso gubernatorius, šluostydamasis nuo kaktos 
prakaitą. - Na ir ką gi jūs pasakysite, vaikeliai? Nė žodžio apie 
Ornandą! Vienintelis juos dominantis dalykas - Morelis. 

— Laikraščiai iš tikrųjų rašo tik apie jį, - prisivertęs patikino Fu- 
asaras. - Žmonės visuomet aistringai domisi gyvūnų istorijomis. Jų 
akimis, šioje istorijoje viskas romantiška. 

— Ką gi, neketinu vaidinti išdaviko šioje byloje. Ir man šovė į 
galvą... Kadangi aš, be abejonės, turėsiu priimti žurnalistus savo 
kabinete, jūs suteiksite man malonumo nukabindami nuo sienų 
dramblių iltis. Priešingu atveju, suprantate, kas išeis, jei jie pradės 
fotografuoti? 

Šelšeris nusišypsojo. 

— Galite šypsotis, bičiuli, bet po jų klausimų labai aiškiai matyti, 
kur krypsta Žmonių simpatijos. Aš nesivaikau populiarumo, tai 
ne mano temperamentui, bet nenoriu ir pagarsėti kaip nė šlake- 
lio jautrumo neturintis valdininkas. Pamatysite, jeigu tas niekšas 
nebus greitai sulaikytas, jis taps savotišku didvyriu. Ką jie kalba 
Paryžiuje? 

- Jie, regis, jau viską pasakė, pone gubernatoriau. Užtat... 

Jie ėjo pro vakcinacijos centrą. Gubernatorius žvilgtelėjo į tą 
pastatą savininko žvilgsniu: nuo to laiko, kai jis čia atsirado, vaikų 
mirtingumas sumažėjo dvidešimčia procentų. Kai praeidavo pro tą 
centrą, jo nuotaika visuomet pagerėdavo. Čia jis truputį jautėsi esąs 
geras tėtušis. Jo veidas nušvito. Fuasaras pasinaudojo ta šypsena ir 
kyštelėjo jam karčią piliulę. 

— Užtat yra naujienų iš Morelio. 

Gubernatorius pašoko - o gal tik krestelėjo jo automobilis. 

— Ei, ei! Kas gi dar? 

- Jis užpuolė plantaciją. Sarkio plantaciją. Paties siro nebuvo, bet 
jie sudegino jo namus. Ir jis jau nebe vienas. Su juo visas būrys. 

Keistas dalykas, gubernatoriui, rodės, atlėgo ir jis beveik nu- 
siramino. Šelšeris stebėjo jį susidomėjęs. Jis prisiminė visa tai, kas 
kalbama apie visus tikrus kūrėjus: didieji kūriniai — tie, kurie ga- 
liausiai išslysta jiems iš rankų. 

— Ką gi, šitai man dar labiau patinka, - lėtai ištarė gubernato- 
rius. - Dabar bent jau viskas aišku kaip dieną. Mes turime reikalą 
su paprastu banditu, kuris apsiribojo ūkių plėšimu. Taip, šitai man 
dar labiau patinka. Jei iš tikrųjų tai būtų buvę drambliai, būtų beveik 
neįmanoma ką nors jam padaryti... Labai sunku kovoti su legendo- 
mis. O dabar jokių dvejonių nebelieka. Tai desperado, gal paskutinis 
baltaodis nuotykių ieškotojas Afrikoje... 

Buvo graudu matyti Žmogų šitaip atkakliai ginant savo gerą. 

— Tikrai taip, pone gubernatoriau, - paskubėjo pritarti Frua- 
saras. - Be to, jis užpuolė Banerdžio dramblio kaulo parduotuvę 
Bangasoje. Tą indą liepė pririšti prie medžio ir perskaitė jam savo 
peticijos tekstą... 

Šelšeris nesuturėjo šypsenos įsivaizduodamas Banerdžį, vieną 
pačių lepiausių Žmonių, kokį tik jam buvo tekę sutikti, tokį ramų 
storulį, ištrauktą vidury nakties iš lovos, pririštą prie medžio ir 
priverstą išklausyti tą neįtikėtiną tekstą jo parduotuvę niokojančio 
gaisro šviesoje. 

— Paskui jis nubaudė jį šešiais rimbo kirčiais ir turto konfiska- 
vimu „Pasaulinio dramblių gynimo komiteto (ar kažko panašaus) 
vardu“. Taip pat pareiškė jam, kad kada nors ketina vykti tęsti savo 
kampanijos į Indiją, „nes Azijos drambliams gresiantis pavojus nė 
kiek ne mažesnis“. Banerdžis - dabar jis guli ligoninėje ištiktas ner- 
vinės depresijos - įsitikinęs, kad čia turime reikalą su bepročiu, kuris 
iš tikrųjų tiki savo „misija“, tačiau kažkas juo manipuliuoja. Kol kas 
jie iki pamatų sudegino jo parduotuvę. Paėmė visus rastus pinigus, 
ginklus ir šaudmenis. Viena sarų genties moteris buvo išprievartau- 
ta. Visi jį lydėję juodaodžiai buvo ulė genties, ir tarnai atpažino porą 
kalinių, prieš tris mėnesius pabėgusių iš Bangio kalėjimo, tarp jų ir 
garsųjį Korotorą. Tačiau Banerdžis dievagojasi, kad su Moreliu buvo 
dar ir kitų europiečių, ir vieno jų požymiai, kuriuos nusakė, ganėti- 

nai atitinka danų gamtininko Pero Kvisto, kuris kaip tik darbavosi 
tuose kraštuose Kopenhagos gamtos muziejaus labui... 

— Šiaip ar taip, jokių sąsajų su politika? - lėtai paklausė guber- 
natorius. 

— Atrodo, kad nėra. Bent jau tiesioginių... 

Šelšeris atidžiai stebėjo tuodu pareigūnus, taip narsiai besisten- 
giančius susidoroti su ta šlykščia šmėkla, palinkusia jiems virš pe- 
ties. Jie neatsispyrė pagundai įžvelgti toje istorijoje juos persekio- 
jančias mintis, visas nemigas, baimes ir kone prietarus. Jie pernelyg 
didžiavosi savo sėkme, kad nepajustų jos grėsmės. Bet, galimas 
daiktas, toji sėkmė nebuvo neatšaukiama, kaip kad jie baiminosi, ojų 
kūrinys nebuvo toks didingas ir gražus, kad staiga atgytų jų akyse ir 
imtų gyventi nepriklausomą gyvenimą. Jie laukė. Jie matė pernelyg 
stambiu planu ir žiūrėjo iš per daug toli. Tačiau staiga, pagautas šilto 
ir tarsi draugiško polėkio, Šelšeris pajuto jiems dėkingumą. 

— Manau, neverta ieškoti pernelyg toli, pone gubernatoriau. 
Mums reikia kuklesnio požiūrio, jei galima taip pasakyti. Gal čia 
ir mūsų kaltė, tačiau dar per anksti matyti Čadą būtent tokį. Man 
regis, viskas daug paprasčiau - ir kur kas fantastiškiau. Sarkis — 
didžiausias dramblių medžiotojas šituos kraštuos. Jis yra gavęs 
ne vieną baudą už tai, kad organizavo „represijas“ prieš jo laukus 
trypiančias kaimenes ir kad jas vykdė be medžioklių inspektoriaus 
priežiūros. Banerdžis verčiasi dramblio kaulo prekyba... Manau, 
neverta ieškoti niekur toliau. Prieš mus - negirdėta avantiūra, ir gal 
net pati gražiausia pasaulyje. 

Fuasaras nepritariamai žvilgtelėjo į jo pusę. 

— Taip, o ulė - primityviausia Afrikos gentis, — atkirto guber- 
natorius. - Sutinku su jumis, Šelšeri. Mes tampame truputį per 
imlūs įspūdžiams. Juokinga sieti šią istoriją su politika. O po šitų 
žodžių... 

Jis karčiai nusišypsojo. 

— O po šitų žodžių - Kenijoje viskas prasidėjo ne kitaip. 

„Nesuprantu tik vieno dalyko, - tą vakarą griaudėjo tėvas Far- 
gas, pasikvietęs vakarienės jėzuitą, —- kodėl šitoje istorijoje visi jie 
elgiasi taip, lyg jaustų grėsmę sau ar būtų asmeniškai įžeisti. Visi 
nutaiso apstulbusias fizionomijas, lyg tas vargšas Morelis būtų 
juos apspjovęs. Ar jūs pats suprantate čia ką nors?“ Jėzuitas nesu- 
siturėjo nepaerzinęs šeimininko. „Puikybė, puikybė!“ — paaiškino 
jis. Tėvas Fargas, rodės, sunerimo: jei kas ir kėlė jam siaubą, tai 
kalbos, susijusios su jų darbu. „Tai jau tikrai, - paskubėjo atsakyti, 
karčiai apgailestaudamas, kad paakino kolegą prabilti ta vargi- 
nančia tema. - Įsidėkite dar vištienos.“ Tėvas Tasenas nusišypsojo. 
Jiedu puikiai suprato vienas kitą. „Beje, tai geras ženklas. Žmonės 
pradeda miglotai jausti, kad Žmonija turi sielą, sąmonę - tai, ką jie 
vadina garbe, - nepriklausomas nuo kiekvieno individo atskirai. 
Puikybė, bet padermės puikybė, o tai jau kur kas geriau. Gaila, 
kad mano ordinas su tokiu... kaip čia pasakius, atsargumu žiūri 
į mano mintis apie visus tuos dalykus. Šiaip ar taip, tikiuosi, kad 
po mirties mano rankraščiai bus išspausdinti. Bus įdomu vieną 
gražią dieną išvysti žmoniją išlendant kaip vieną gyvą visumą iš 
savo dviejų milijardų kokonų.“ Fargui tos kalbos visiškai nepatiko: 
jis Žinojo, kad jėzuitas visur keliauja su didžiule savo rankraščių 
dėže. Trūko vos vieno žingsnio, kad jis priverstų jį perskaityti kurį 
nors išjų, ir vienas Dievas težino, kokių kiaulysčių ten galėjai rasti. 
„Man pakanka maldos!“ - pareiškė jis niauriu balsu su įprastiniu 
delikatumu ir puolė doroti vištą taip įnirtingai, kad apie jokį kitą 
rūpestį negalėjo būti nė kalbos. 

For Lami niekada nebuvo tokia vieta, kur liežuviams nebūtų buvę 
darbo. Taigi ta proga paskalos pasiekė aplinkybes atitinkantį lygį. 
„Jis“ susijęs su Mau Mau. Vadovaudamas juodaodžių gaujai, „jis“ 
užpuolęs atokų karinį postą, nužudęs karininką ir puskarininkį, o 
kareivius išsivedęs į brūzgynus, - mat „jis“ kūręs Afrikos nepri- 
klausomybės legioną, - „ką jūs, brangus žmogau, jūs juk netikit 
tais drambliais?“ Bet žmonės, priešingai, tikėjo. Jie netgi stebėjosi, 
kad kas nors panašaus neatsitiko dar anksčiau. Apskritai Morelis 
sulaukė moterų simpatijų, buvo gailimasi, kad neatkreipta į jį dė- 
mesio, visa tai juk taip romantiška, taip jaudina, duokite ramybę 
tiems vargšams drambliams. Kad ir kiek vyrai aiškino, jog čia turima 
reikalo visai ne su drambliais, o su teroristu, kuris įsivaizduoja esąs 
žmonių padermės priešas, moterys atsisakė matyti Morelį kitaip, 
kaip tik gražų jaunuolį degančiomis akimis, savotišką Pranciškų 
Asyžietį, tik energingesnį, raumeningesnį. „Čadietyje“ Mina, apsi- 
siautusi pečius skepeta, vaikščiojo nuo staliuko prie staliuko gau- 
dydama menkiausias pokalbių nuotrupas. 

— Taip, kaip tik šitai jinai ir darė, - patvirtino pulkininkas Babko- 
kas, nežymiai šypsodamasis jėzuitui, kuris atėjo aplankyti jo į ligoni- 
nę, praėjus vos kelioms dienoms po karininką pakirtusio širdies prie- 
puolio. - Ji eidavo nuo staliuko prie staliuko mechanišku žingsniu, 
būdingu būtybėms, kurių galvoje tūno tik viena mintis, vienas tikslas, 
paskui, atsisėdusi, tiesi kaip styga, valandėlę klausydavosi naujie- 
nų - niekas, savaime suprantama, nieko nežinojo, tačiau vaizduotė 

nesnaudė, - pasėdėdavo, nepratarusi nė žodžio, pirštais gniauždama 
skepetos galus, paskui atsistodavo ir žengdavo prie kito staliuko. 
Nieko neklausinėdavo. Tačiau atrodė, kad ji nerimastingai, su vis 
didėjančiu nekantrumu kažin ko laukia, o štai dabar, kai pagalvoju 
apie tai, aišku, žinau, kokią gyvybiškai svarbią žinią ji tikėjosi išgirsti. 
Mes nė iš tolo neįtarėme, kas sukasi jos mintyse. Ir nieko čia keisto: 
mūsų patyrimo laukas buvo ribotas... Kalbu ypač apie save. 

Pulkininko veidas vėl įgijo sutrikimo bei sielvarto žymių ir labiau 
bylojo apie širdies kančią nei apie širdies ligą. 

— Manau, kad vieną kartą privalau dėl to pasiaiškinti. Mano 
klasės, mano aplinkos žmonės įgijo tam tikrą išsiauklėjimą - veikiau 
turėčiau pasakyti, tam tikrą pasaulio viziją. Jau kokia ji yra, tokia 
yra, tai nesvarbu. Tikriausiai nusišypsosite, jei pasakysiu, kad buvo- 
me išauklėti užimti vietą džentelmenų pasaulyje. Aišku, žinojome, 
kad gresia pavojus gauti smūgį žemiau juostos, bet buvome išauklėti 
tikėti, kad toks smūgis — už įstatymo ribų. Mums niekada nešovė į 
galvą, kad smūgis žemiau juostos galėtų būti įteisintas - tapti taisy- 
kle. Jei norite, galit laikyti mane nukvakusiu senamadišku kvailiu, 
tačiau tokie kaip aš nieko nenutuokė apie aplinkybes, kuriomis gali 
atsirasti koks nors Morelis ar kokia nors Mina. Prisipažįstu, net 
ir šiandien beveik nesugebu laikyti Morelio niekuo kitu, kaip tik 
originalu, beje, simpatišku, nusprendusiu apginti dramblius nuo 
medžiotojų, ir tiek. Visa kita... 

Jis sunkiai pasirangė lovoje, lyg norėtų rasti pagaliau patogią 
padėtį. 

— Mintis, kad gal tai būta ne vien tik gesto - paniekos ir pa- 
sibjaurėjimo žmonėmis gesto, savotiško... santykių nutraukimo, 
spjūvio, - jūs taip pat puikiai, kaip ir aš, žinote, kas apie visa tai kal- 
bama, - man visada buvo ir tebėra visai nesuprantama. Kad Žmogus 
būtų galėjęs nužengti taip toli neigdamas, išsižadėdamas - mūsų 
draugijos, turiu omeny, - jog iš tikrųjų norėtų iškeisti savo padermę, 
kaip buvo parašyta... Tai liguistos, niekingos mintys, ir man sunku 

patikėti, kad gyvenime esama aplinkybių, kurios galėtų jas visiškai 
pateisinti. Bet atrodo, kad tokių aplinkybių esama. 

Jis sielvartingai žvilgtelėjo į jėzuitą, ir tai vėlgi buvo žvilgsnis, 
neturįs ničnieko bendra su fiziniu išsekimu. 

— Supraskite mane teisingai, aš nesu visiškas mulkis, tačiau bu- 
vau prastai išauklėtas: manęs neišmokė žaidimo taisyklių. Savaime 
suprantama, galiausiai mes vis tiek pastebėjome tam tikrus dalykus. 
Buvo anglų, patekusių į japonų koncentracijos stovyklas. Londonas 
buvo bombarduojamas, o paskui tos baisios dujų kameros žemyne. 
Aišku, tai nė iš tolo nebuvo panašu į kriketą. Tačiau mes visa tai 
laikėme tik anomalijomis, siaubingomis Istorijos nelaimėmis, išimti- 
mis. Mes visada manėme, kad tai - ne žaidimo taisyklės, kad tai - tik 
smūgiai žemiau juostos. Mums nešovė į galvą, kad, priešingai, šitaip 
mums atsiskleidė tikrosios, autentiškos žaidimo taisyklės. Mes per 
ilgai gyvenome nugrimzdę į moralinę aklybę, bet naciai ir Stalinas 
galiausiai vis dėlto įpiršo mums mintį, kad teisybė apie Žmogų, ko 
gero, slypi jų pasaulyje, o ne žaliose Itono vejose. Nelabai žinau, 
kodėl, kalbėdamas apie visa tai, sakau „mes“, bet paprasčiausiai 
noriu pabrėžti, kad Anglijoje buvo ir galbūt dar yra daug tokių 
kvailių kaip aš. Ir, galimas daiktas, kad tai, kas vadinama civilizacija, 
yra amžinos pastangos apgauti Žmones nuslepiant tiesą apie juos 
ir kad būtent taip buvo sukurta Anglija. Giliai širdyje mes tikime 
tam tikru elementariu visų Žmonių padorumu. Bet aš sutinku, kad 
galbūt mes - pasibaigusios epochos išlikėliai ir kad bjaurių tikrovės 
faktų gausa netrukus privers mus išnykti iš planetos, panašiai kaip 
dramblius, suprantate. 

Jėzuitas pervėrė jį akimis, tačiau atrodė, kad ligonis nesuteikė 
tam palyginimui ypatingos reikšmės. 

— Visa tai kalbu tik tam, kad pasakyčiau, jog man stigo patirties, 
būtinos suprasti tokiai būtybei kaip Mina. Man, kaip ir daugeliui 
mano tėvynainių, stigo tam tikro intymaus mūsų tikrovės pažinimo — 
tos kančių bangos, kurios nusiaubė žemyną, mūsų nepaskandino. Aš, 

aišku, žinojau, kad ta mergina daug kentėjo, bet neturėjau jokios nuo- 
vokos apie tai, kiek pagiežos susikaupė jos širdyje. Šiaip ar taip, nė iš 
tolo neįtariau apie tą beprotišką žygį, kurį ji ketino atlikti ir apie kurį 
svarstė vaikščiodama skubriais žingsniais tarp „Čadiečio“ lankytojų. 
Ji prisėdo ir prie mano staliuko, ir turiu pasakyti, kad šypsojosi kaip 
visada - ji visados šypsodavosi mane pamačiusi, turbūt atrodžiau 
jai komiška persona. „Na, pulkininke Babkokai, ką gi jūs manote 
apie tą nuotykį?“ Atsakiau, kad visada jaučiu palankumą Žmogui, 
mylinčiam gyvūnus, ir kad Morelis nė trupučio neklysta teigdamas, 
jog drambliai jau beveik išnaikinti kai kuriose Afrikos srityse, tačiau 
jis iš tikrųjų praradęs saiko jausmą. „Anglijoje, - paaiškinau jai, - visa 
tai tikriausiai būtų sutvarkyta vienui vienu laišku į Times. — viešo- 
sios nuomonės spaudžiamas parlamentas nubalsuotų už įstatymus, 
būtinus Afrikos faunai apginti.“ Matote, koks aš senas kvailys, aš 
nuoširdžiai tikėjau, kad visas reikalas apsiriboja vien drambliais. 
„Jis akivaizdžiai neturi jokio šanso išsikapstyti iš tos bėdos“, - pa- 
sakė ji taip, tarytum pareikštų apie jau įvykusį faktą. Atsakiau, jog, 
mano nuomone, Morelis iš tikrųjų neturi beveik jokių šansų. Niekada 
nepamiršiu, kokį žvilgsnį ji tada į mane įdūrė: sutrikusį, kažkur 
nuskendusį, maldaujamą. Paskubėjau pridurti, kad jis tikriausiai 
išsisuks vienais metais kalėjimo, jei per tą laiką nenudės ko nors, o 
tai, žinoma, buvo visiškai įmanoma. Paklausiau, ar ji nesutiktų ko 
nors su manimi išgerti, taip norėdamas, prisipažįstu, diskretiškai jai 
priminti, Kad sėdžiu jau kuris laikas, o joks vaikinas neatėjo priimti 
užsakymo. Tai buvo man brangus pirmojo viskio stiklo metas. Bet, 
manau, ji net neišgirdo manęs. Sėdėjo šalia, šaltmiriškai supdamasi 
į savo pilką skepetą, ir galvojo apie kažką, kas, savaime suprantama, 
buvo ne mano viskis. Labai graži - sakydavau tai sau kiekvieną sykį, 
kai ją išvysdavau, - labai graži. 

Pulkininkas nutilo. 

— Gaila, - tarstelėjo, niekaip nepatikslindamas savo minties. — 
Taip, gaila. 

Ir vėl nutilo. 

— Aiškiai supratau, kad ji susirūpinusi. Pasakiau jai, kad atro- 
do sunerimusi. Ji pažvelgė į mane nustebusi. Paskui nusišypsojo. 
Prisimenu, staiga parodė man savotišką draugiškumą, simpatiją ir 
pasirūpino mano viskiu. 

Pulkininkas atsiduso. 

- Žinoma, puikiai įsivaizduoju, ką ji apie mane galvojo tą akimir- 
ką. Tikriausiai pamanė, kad aš senas, nieko nesuprantantis pusgal- 
vis. Bet gal ji taip galvojo su šiokiu tokiu palankumu, juk vis dėlto 
turėjo Žinoti, kad mano vadovaujami kariuomenės būriai niekada 
nieko neišprievartavo. Taigi ji nuėjo pasirūpinti mano viskiu, paskui 
grįžo, vėl atsisėdo prie mano staliuko ir, žinote, ką padarė? Ji suėmė 
man ranką. Galiu su apgailestavimu pasakyti, kad esu ne iš tų vyrų, 
kuriems moterys šiaip jau suima ranką viešai. Sutemos jau buvo pra- 
dėjusios leistis, bet tąkart garsiosios afrikietiškos sutemos, visuomet 
taip skubančios, rodės, visiškai neskubėjo. Dauguma „Čadiečio“ 
lankytojų mane pažinojo ir, matyt, suprato, kad čia nesusipratimas, 
bet aš vis tiek ganėtinai varžiausi. Juoba kad nesumečiau, ką jai 
pasakyti. Turėjau tenkintis pakosčiojimais ir nuožmiai grėsmingu 
apsižvalgymu, kad jiems nešautų į galvą nusišypsoti. Tačiau visų 
nemaloniausia buvo dar priešaky. Nes taip sėdėdamas ir laikydamas 
savo ranką jos rankoje, nedrįsdamas jos ištraukti, kad nepasirody- 
čiau šiurkštus, staiga pajutau ant plaštakos kažką drėgną - ašaras! Ji 
verkė. Laikė mano plaštaką stipriai suspaustą ir verkė. Prasižiojau, 
norėdamas ką nors pasakyti, nesvarbu ką, pamėginti padėti jai, 
paguosti, bet išgirdau juoką. Taip, juoką. Turiu prisipažinti, kad 
nustėrau ir visiškai suakmenėjau. Ir tą pačią akimirką, kai nieko ne- 
besupratau, nieko o nieko, išgirdau tariant sielvartingu, raudančiu 
balsu, kurį, aišku, išgirdo visi, sėdintys terasoje: „Ak, pulkininke 
Babkokai, jūs drąsus vyras!“ - ir tada toji mergina, toji Mina, staiga 
pakėlė mano ranką prie savo lūpų ir pabučiavo ją. 

Pulkininkas sunkiai įkvėpė oro. 

— Kąji tuo norėjo pasakyti ir ką aš padariau ar nepadariau, kad ji 
taip pasielgė, man tebėra paslaptis iki pat šios dienos. Kartais savęs 
klausiu, ar mano širdies liga neprasidėjo kaip tik tuomet. 

— Nelabai teprisimenu, ką pasakiau ar padariau. Ji, matyt, vis 
dėlto suprato mano padėtį, nes ranką paleido. O gal jos mintys jau 
sukosi apie ką kita. Manau, veikiausiai taip ir buvo ir ji net negal- 
vojo apie mane. „Bet juk dar yra šiek tiek laiko, ar ne?“ - paklausė. 
Neturėjau nė menkiausio supratimo, apie ką ji kalba. Vos neatsa- 
kiau, kad nors ir kaip tam ruošiamasi, mes staiga neišnyksime per 
branduolinį holokaustą. „Taip, dar yra šiek tiek laiko“, - patvirtinau 
dėl viso pikto. Buvau visai sumišęs. Ką tik buvo uždegtos lempos, ir 
man aiškiai atrodė, kad visi mus stebi šypsodamiesi. Jūs paklausit: 
kodėl jums taip rūpi kiti? Ką gi, juk niekam nepatinka būti pajuo- 
kos objektu, net seniems, į pensiją išėjusiems anglų pulkininkams. 
Jūs man taip pat pareikšite, kad mano amžiuje tokie dalykai jau 
nebesvarbūs. Bet galgi esama dalykų, kuriems niekada nesi per 
senas. Ir sulaukus šešiasdešimt trejų metų jausti, kad jauna moteris 
nebelaiko tavęs vyru, nėra maloniau nei šešiolikmečiui jausti, kad ji 
tave laiko dar vaiku. Vyrui gana nemalonu staiga pajusti, kad jauna 
jį... kaip nors kitaip. 

Jėzuitas parodė suprantąs jo žodžius. Jis apgailestavo, kad pa- 
saulis praėjo pulkininkui pro šalį, neparodęs jam bent kiek daugiau 
dėmesio. Tai buvo šakelė, be galo mažas evoliucijos ūglis, kurį žmo- 
nijai būtų įdomu patyrinėti išsamiau. Akivaizdu, kad padorumas - 
daiktas be didelių ambicijų, be genialumo, be milžiniškų galimybių, 
bet vis tiek posūkis, prieš kurį Žmonija turėjo padvejoti labiau, nei 
dvejojo. Be to, jis labai gerbė humorą, nes humoras buvo vienas 
geriausių ginklų, kurį Žmogus nusikalė kovai su savimi pačiu. 

— Vis tiek galiausiai supratau, kad ji man kalba apie Morelį, — 
dėstė toliau pulkininkas. - Man iš tikrųjų palengvėjo matant, kad 

pagaliau ji galvoja apie kažką kita. Pasakiau jai, kad kurį laiką Mo- 
relis dar gali išsisukti nuo paieškos, bet tai daugių daugiausia tik 
dienų klausimas. 

Pulkininkas krustelėjo lovoje. 

- Ji klausėsi mano žodžių su didžiausiu dėmesiu. Buvo palinkusi 
prie manęs, labai tiesi, išsitempusi kaip styga, rankas sugniaužusi 
taip tvirtai, kad, rodos, jos įsirėžė viena į kitą. Ji neslėpė nuo manęs 
savo jausmų, suprantate, neslėpė, matyt, žinojo, kad su manim ji 
niekuo nerizikuoja, kad aš vis tiek nesuprasiu. Tikriausiai sakė sau, 
jog visados galima pasikliauti džentelmenu, kai svarbu nesuprasti 
moters. Turiu pasakyti, kad visiškai pateisinau tą pasitikėjimą. Bu- 
vau gretajos, ramiai jai aiškinau, kad Morelis neturi jokių šansų, kad 
tikriausiai jo jėgos jau išseko ir kad brūzgynuose baltaodis anksčiau 
ar vėliau bus įduotas gretimų kaimų juodaodžių. Ji klausėsi manęs 
su tokia pačia aistra, su kokia kiti kalba, - jei galima taip pasakyti, 
ji klausėsi manęs greitakalbe. 

Pulkininkas nutilo. 

— Nežinau, ar prisimenate tas akis, - vėl prabilo po valandė- 
lės. — Jos buvo pilkos, labai šviesiai pilkos, ir visados atrodė, kad 
jos skaudžiai tavęs kažin ko klausia. Buvo justi savotiškas prieš- 
taravimas tarp jos akių ir to, kas jai nutiko. Betgi patamsyje karei- 
ypatingu nekaltumu, bet gal tai tebuvo jų spalva - tai buvo akys, 
mačiusios viską, bet pergalingai. Turiu pridurti, kad jos balsas labai 
jau skyrėsi nuo akių, gal dėl to vokiško akcento. Jame buvo kažkas 
sunkaus, kažkokia patirtis... Tačiau ji daug rūkė. Taigi aiškinau jai, 
kad Morelio suėmimas, žinoma, jau tik kelių dienų klausimas ir 
kad jis neturi jokių šansų išsisukti, būdamas vienas brūzgynuose, 
bet ji mane nutraukė. 

„Jis juk ne vienas, - pareiškė. - Aš kalbėjau su žurnalistais, ir jie 
visi man sakė tą patį: jis išsikovojo žmonių palankumą. O kad kas 
nors galėtų jam tai pasakyti...“ Kaip tik tada ir riūktelėjau pastabą, 

kurią laikau pačia kvailiausia per visą savo karjerą, - o aš ištarnavau 
tikrojoje karo tarnyboje keturiasdešimt metų. „Ką gi, matau, kad 
ir jūs mylite dramblius“, - pasakiau. Ji man nusišypsojo, akimirką 
žvelgė į mane žvilgsniu, kuris, regis, dvelkė draugiškumu, pas- 
kui palietė mano ranką. Tada atsistojo ir nuėjo. Aš likau vienas, su 
savo pypke, stengiausi atrodyti abejingas, bet man visados būdavo 
sunku, kai ji mane palikdavo. Kai pradėjau senti, man vis labiau 
ir labiau reikia draugijos. Pasėdėjau ten dar valandėlę, nes ji ėjo 
nuo stalelio prie stalelio ir dar galėjo sugrįžti. Kartais ji grįždavo 
du ar net tris kartus per vakarą - aš ateidavau apie šeštą, ir kai 
nenorėdavau grįžti namo, pasilikdavau ten vakarieniauti; ji papras- 
tai ateidavo, kai užsisakydavau vakarienę, o paskui geriant kavą, 
bet, aišku, tai priklausydavo nuo to, kiek lankytojų prisirinkdavo. 
Niekada negalėdavau būti tikras iš anksto. Šeštadienio vakarais į 
„Čadietį“ niekad neidavau, minia man kelia siaubą. Ir ji mane pa- 
miršdavo!.. Turiu omeny, aš likdavau neaptarnautas. Pirmadienis 
būdavo geriausia diena, pirmadieniais ji būdavo daug laisvesnė. 
Vėliau visą pusvalandį aš tegalėjau lydėti ją akimis, iš tolo. Dažnai 
įją Žiurėdavau - visiškai ne todėl, kad ji buvo graži ar grakšti, nors 
“ tokia buvo, buvo tokia, be jokios abejonės, o stebėdamas, ar ji sugrįš 
prie manęs, - man susidarė įspūdis, kad ji jaučiasi truputį vieniša, 
ir aš nenorėjau atrodyti mėginąs išsisukti. Taigi paskyriau jai visą 
vakarą - likau vakarieniauti terasoje - ir jaučiau, kad ji man už tai 
dėkinga. Miglotai spėjau, kad jai reikia kieno nors draugiško buvimo 
šalia. Turiu didžiulę vienatvės patirtį ir žinau, kiek gero gali duoti 
geranoriškai nusiteikusio žmogaus buvimas šalia, net iš tolo. Man 
nelabai patinka „Cadietis“. Pirmiausia todėl, kad jo kainos skanda- 
lingos ir kad ten visada matai tuos pačius veidus, bet vis tiek lan- 
kydavausi ten beveik kas vakarą dėl jos - ji visados nusišypsodavo, 
pamačiusi mane įeinant, manau, kad buvau jai savotiškai brangus. O 
šiaip jau toji vieta šiurpoka, su savo vabzdžiais, plokštelėmis, visada 
tomis pačiomis - viena vadinasi „Prisimink užmirštus vyrus“, ir aš 


97 


ją su didžiausiu malonumu sulaužyčiau, — ir su tuo pragaištingu 
tipu, Orsiniu, kurio balsą atėjęs visada išgirsdavai pirmiausia. 

— Turiu pasakyti, kad visada stengiuosi būti ypač malonus su 
juo, nes manau, kad privalu būti pakančiam ir kad šeškas nekaltas, 
jog smirdi. Neturi teisės rodyti žmonėms, kad jie tau nemalonūs. 
Taigi visuomet stengiuosi parodyti jam palankumą. Galiausiai jis 
pradėjo laikyti mane vienu iš savo gerų draugų - kartą netgi pasakė 
kažkokiu šlapiu - baisiai atgrasiu - balsu, kad aš esąs vienintelis jo 
draugas, ir taip privertė mane retkarčiais kviestis jį į namus, kad jo 
neužgaučiau, ir galiausiai pradėjau jo taip nekęsti, jog vien jį išvy- 
dus man prasidėdavo migrena. Tada buvau priverstas dar labiau 
stengtis slėpti tikruosius savo jausmus: nejaučiu turįs teisę juos jausti 
ar rodyti Žmogui, nors ir koks jis būtų. O padarinys buvo tai, kad 
mudu dažnai praleisdavome vakarus kartu jo arba mano namuose, 
terasoje, žiūrėdami į žvaigždes, ir turiu pasakyti, kad tas nelaimėlis 
buvo man toks atgrasus, jog net žvaigždės man pasidarė šlykščios 
do, mėgojas ir laikė gražiomis. Tai irgi kažkodėl man buvo šlykštu. 
Kad tokiam Žmogui kaip jis galėjo patikti žvaigždės, regis, įrodė, 
kad jos nėra tai, kuo šiaip jau būna laikomos. Taigi mudu dažnai 
praleisdavome vakarus drauge, ir aš būdavau priverstas išklausyti, 
kaip jis lieja tulžį ant visko ir ant visų, ir kai jis taip sėdėdavo gre- 
ta manęs ir tyliai, svajingai žvelgdavo į žvaigždes, susidarydavo 
įspūdis, kad jis tiesiog suka galvą, kaip jas apspjauti. Galima netgi 
pasakyti, kad iš dalies jam tai pavykdavo, nes visą savo laiką jis 
leisdavo spjaudydamas į Miną, prigalvodamas įvairiausių jos kū- 
niškų nuotykių su įvairiausiais individais, - savaime suprantama, 
kalbėdamas apie Miną užsimenu apie Žvaigždes ne iš juokingo 
romantiškumo, kuris nebedera prie mano amžiaus, 0 paprasčiau- 
siai, kad parodyčiau, jog Orsiniui ji buvo tokia pat nepasiekiama, 
kaip ir bet kuris tolimas mūsų dangaus skliauto šviesulys, ir kad 
jis guodėsi ją koneveikdamas. Aš niekad nepakęsdavau, kai kas 

nors bjauriai kalbėdavo apie moteris. Tad paklausite, kaip galėjau 
pakęsti, kad Orsinis taip kalbėtų mano akivaizdoje ir man vienam 
mano namų terasoje, už penkių kilometrų nuo pirmojo kaimyno. 
Bet jei būčiau liepęs Orsiniui padoriai elgtis, jis, būdamas toks įta- 
rus ir piktavalis, būtų apkaltinęs mane balažin kokiais absurdais, 
tarkim, kad jaučiu tai moteriai kažkokį slaptą jausmą. Tas Žmogus 
matė tik visiškai žemus dalykus. Be to, jei būčiau jam uždraudęs 
pasakoti visas tas su Mina susijusias bjaurias istorijas, tuomet jis 
būtų liovęsis išvis apie ją kalbėjęs, nes kitaip kalbėti nemokėjo. Bū- 
davo akimirkų, kai savęs klausdavau, ar jį pakenčiu po savo stogu 
du arba tris kartus per savaitę ne vien dėl to, kad jis vienintelis 
žmogus, kuris kalba man apie ją. Be to, išsikalbėdamas man, jis ne- 
išliedavo pamazgų srauto kur nors kitur, prie žmonių, kurie galėjo 
pasirodyti labiau linkę tuo patikėti negu aš. Taigi matote, į kokią 
sunkią padėtį aš patekau. Juoba kad galiausiai pasijutau esąs labai 
nesąžiningas Orsinio atžvilgiu ir tai paskatino mane elgtis su juo 
dvigubai maloniau, ypač viešuomenėje, kad išvengčiau kaltinimo 
veidmainyste, taip lengvai metamo mums, anglams. Galiausiai 
visi patikėjo, kad mudu esame draugai, nors tikriausiai visame For 
Lami kaip tik aš Orsinio nekenčiau labiausiai. Tą vakarą kitame 
terasos gale, juodaodžių patarnautojų, kurie suprato kiekvieną 
jo Žodį, akivaizdoje jis plūdo čiabuvius, kurie, anot jo, be jokios 
abejonės, padėjo Moreliui vien tik todėl, kad pasaulis pamanytų, 
jog Čade, kaip ir Kenijoje, prasidėjo neramumai. Tai buvo viena 
iš tų bukagalviškų kalbų, kurios taip pakenkė mums Afrikoje. Aš 
taip susinervinau dėl jo nesąmonių, kad galiausiai išleidau iš akių 
Miną, paskui staiga išvydau ją vėl prie savo staliuko. Atsistojau. 
Dabar, kai apie tai galvoju, netgi prisimenu, kad mano širdis ėmė 
daužytis neįprastu greičiu, o tai įrodo, kad jau tada ji buvo pažeista 
ir pats menkiausias staigokas judesys nežmoniškai pagreitindavo 
jos plakimą. Bet tuomet nekreipiau į tai dėmesio. 
Pulkininkas Babkokas, rodės, susimąstė. 

— Manau, labiausiai stulbino jos akys. Ji buvo aukšta jauna mote- 
ris, labai gražiai sukirpta, apie moteris, regis, sakoma „sudėta“, labai 
šviesūs plaukai, veidas ir lūpos... na, putlios, išsišovę skruostikauliai 
ir pasitikėjimą keliančios akys. Žiūrėdamas į ją visuomet jausdavaisi 
truputį susijaudinęs. Kai ji su tavimi kalbėdavo, beveik užmiršda- 
vai jos tartį. Ji atsisėdo į pintą krėslą ir kurį laiką sėdėjo sustingusi, 
nieko nematydama, įbedusi akis į kažin kokį tašką man už nugaros 
kitame Šario krante — vos neatsisukau pažvelgti, kas gi ją ten taip 
apkerėjo. „Orsinis mano, kad čiabuviai jį gina, - tarė ji. - O kad tai 
būtų teisybė.“ Pasakiau jai, kad man tokia mintis atrodo absurdiška. 
„Čiabuviams dramblys - tik mėsa, - paaiškinau. —- O afrikietiškos 
faunos grožiui, patikėkite, jie visiškai abejingi. Kai kaimenės sunio- 
koja derlių ir administracija liepia nudobti kelis žvėris, dažniausiai 
jų kūnai paliekami supūti vietoje, kad būtų pavyzdys kitiems. Bet 
vos tik medžioklių inspektorius nusisuka, juodaodžiai suryja mėsą 
ir palieka tik griaučius. O dėl dramblio grožio, taurumo, orumo ir 
panašiai, tai grynai europietiškas mąstymas, kaip ir žmonių teisė 
būti nepriklausomiems.“ Ji nekantraudama pasisuko į mane. „Štai 
žmogus, kuris jumis tiki, pulkininke Babkokai, kuris kreipiasi į jus, 
norėdamas pamėginti apginti, išsaugoti kažką, ojūs tesugebate šaltai 
aptarinėti jo šansus, tarytum visa tai būtų ne jūsų reikalas. Jis tiki 
gamta, drauge ir Žmogaus prigimtimi, kurią visi jūs tik šmeižiate, 
jis mano, kad galima šį tą padaryti, kad galima šį tą išgelbėti, kad 
viskas anaiptol nėra negrąžinamai pasmerkta sunykti.“ Mane taip 
nustebino tas netikėtas protrūkis, tie žodžiai, juoba kad išsakyti jos, 
suprantate, po viso to, ką ji patyrė, po viso to, ką ji, na... na, matė 
savo akimis, kad pypkė iškrito man iš burnos. „Bet, mielas vaike- 
li, - mykiau aš, - nesuprantu, kuo tas rūpestis dėl Afrikos faunos 
išsaugojimo...“ Ji nutraukė mane. „Viešpatie Švenčiausias, pulkininke 
Babkokai, nagi, pamėginkite suprasti... Negi jūs nematote, kas čia 
svarbu? Juk svarbu tik Žinoti, ar jūs pasitikite savimi pačiu, savo 
sveiku protu, savo širdimi ir galimybe išsisukti, taip, išsisukti visiems 

jums, tokiems, kokie esate. Tenai, tuose miškuose, yra žmogus, kuris 
jumis tiki, žmogus, kuris tiki, kad jūs galite būti geras, taurus, jausti... 
tokią... tokią didelę meilę, kad joje atsirastų vietos net paskutiniam 
iš šunų!“ Jos akys priplūdo ašarų ir, žiūrėdamas į tuos labai šviesius 
plaukus ir į tą gražų veidą, iš tikrųjų pamaniau, kad ji teisi. „Jeigu 
jūs, anglai, nesuprantate, kas svarbu, vadinasi, Anglija - dar vienas 
melas, tik tuščiai pasakojama istorija, ein Wintermūrchen“, - užbaigė 
ji kalbą vokiškai. Paskui atsistojo, perėjo per terasą, ir aš tą vakarą 
jos nebemačiau. Pasistengiau atsitokėti. Ein Wintermūrchen? Ein Win- 
termūrchen? Manau, kad tai reiškia „pasaka“. Nelabai perpratau, ką 
ji norėjo pasakyti. Negi ji iš tikrųjų tikėjosi, kad Anglija su Vinstonu 
Čerčiliu priešakyje puls ginti dramblių, kad eis išvien su Moreliu, 
tarsi būtų milžiniška gyvūnų globos draugija? Beje, ji, rodės, norėjo 
pasakyti, kad svarbu ne gyvūnai - bet kas gi tada svarbu? Nelabai 
suvokiau, dėl ko ji priekaištauja man, ir kartu jaučiausi lyg ir kaltas. 
Ko norėti, tokie kaip aš, seni į pensiją išėję pulkininkai, nepajėgūs 
susidoroti su tokio pobūdžio situacijomis. Kiaurą naktį nesudėjau 
bluosto. Vis varčiausi, varčiausi lovoje, mačiau priešais save jos veidą 
ir buvau tikras, kad ji teisi, nes ji kentėjo taip akivaizdžiai. Jaučiau, 
kad kažin kokiu paslaptingu būdu nepateisinau jos pasitikėjimo, o 
kadangi neturėjau nieko kito, išskyrus ją, šiame pasaulio kampelyje — 
aš dar turiu tolimą pusseserę, kuri gyvena Anglijoje, Devone, - savai- 
me suprantama, pasijutau labai liūdnai. Juoba kad truputį jaučiau, 
jog, galimas daiktas, ji dėl. manęs klysta. Suprantate... 

Pulkininkas pakėlė akis. Atrodė pavargęs, dar labiau įkritu- 
siomis akimis, dar ryškesniais bruožais. Bet Žvilgsnis, nepaisant 
kančių pėdsako, buvo žvitrus ir iki galo ieškojo priebėgos humoro 
jausme. 

— Tikrai nežinau, kaip paaiškinti. Suprantate... man atrodo, kad 
aš visą gyvenimą gerbiau dramblius, jeigu taip galima pasakyti. 

Žurnalistai nekantravo, leisdavo paslaptingiems „emisarams“ iš- 
lupti iš jų įspūdingas sumas - šie siūlydavosi juos nulydėti pas 
Morelį, paskui išgaruodavo su pinigais, duotais nupirkti „tam ti- 
krų sudėtingų dalykų ir būtinos įrangos“, - tokie seniai užmiršti 
apgailėtini Čado padarai, regis, jau senų seniausiai gulėję kažkur 
tūkstančio metrų gylio dugne ir staiga išplaukę į paviršių rimtais 
veidais, labiausiai slepiančiais didžiulį suglumimą dėl to, kad jiems 
dar kartą pavyko būti priimtiems už tikrą pinigą. Jie susitikinėjo su 
žurnalistais paslapčia - „pone, juk jūs puikiai suprantate, nereikia, 
kad mus matytų drauge, aš visą savo gyvenimą paskyriau čiabuvių 
pasitikėjimui užsitarnauti ir, beje, neketinu jų išduoti“ — valandė- 
lę šitaip paplūduriuodavo, iškišę galvą iš vandens, pašaipaus For 
Lami aukštuomenės bendrininkavimo dėka, tiek, kiek trunka kokia 
nors civilizuota vakarienė: sensacingai išnirdavo „Čadiečio“ tera- 
soje, vilkintys nepriekaištinga eilute ir užsivožę tviskėte tviskančią 
panamą - „įrangą“, - o paskui, kiauliškai prisišnioję, diskretiškai 
išnykdavo, vėl grįždavo į savo dumblą gelmėse ir tikriausiai įsitai- 
sydavo jame su palengvėjimo atodūsiu. O tuo pačiu metu jau buvo 
tvirtinama, kad pietuose tamtamai griaudėja per visą mišką apie 
Morelio žygdarbius, juos pagražindami: girdi, čiabuviai, pagarsėję 
savo nusistatymu prieš baltuosius, o būtent Vaitaris, buvęs Ulė 
krašto deputatas, prisidėjo prie jo brūzgynuose ir drauge su juo 
puldinėja plantacijas, girdi, iš tikrųjų Morelis - komunistų agentas. 

Buvo kalbama... bet ko tik nebuvo kalbama! Ta teritorija išliedavo 
ant Morelio visus savo įsisenėjusius slaptus rūpesčius. O paskui 
Sen Deni, išniręs iš tolimiausio užkampio, kur vykdė jam patikėtas 
Ulė krašto administratoriaus pareigas taip uoliai, kad su kiekvie- 
nais metais jo vis mažėjo ir galiausiai iš jo teliko plika galva, juoda 
barzda ir akys, kankinamos nežinia kokios gluminančios visuotinės 
higienos ir visuotinio sveikatingumo svajonės, atvyko suteikti tai 
istorijai kuklesnių, žmogiškesnių proporcijų. Jis paskelbė sutikęs 
Morelį brūzgynuose - šis buvęs leisgyvis nuo karštligės, vienas ir be 
šaudmenų. Kai buvo paklaustas, kur jiedu susitiko, Sen Deni ilgai ir 
įdėmiai tyrinėjo klausėjo veidą, šiek tiek nustebęs, bet nė trupučio 
nesupykęs, - paskui nusakė ilgumą ir platumą taip tiksliai, taip 
geraširdiškai, kad niekas daugiau jo nebespyrė. Taip, jis susitikęs 
su juo pačiam brūzgynų vidury, ir Morelis paprašęs jo chinino. „Ir 
jūs jam davėte jo?“ Na, žinoma, jis davęs, tada dar nežinojęs, su 
kuo turįs reikalą. Iš pažiūros, užtikrino jis sąžiningai, pervėręs Žur- 
nalistą degančiu, karštligišku, mistišku žvilgsniu, kuriame slypėjo 
nežinia kokia bedievystė, iš pažiūros negalėjai įtarti, kad Morelis 
ne žmogus. Taigi jis davęs jam chinino. Paskui pradėjo garsiai me- 
dituoti, jog vieną dieną būtinai reikėtų sugalvoti kokį nors triuką, 
kuris padėtų atskirti žmones nuo nežmonių, nustatyti kriterijų, 
kuris leistų pasakyti: štai čia Žmogus, o štai čia - ne, nors ir atrodo 
kaip žmogus, kažką panašaus į specialias logaritmų lenteles, kurios 
padėtų susigaudyti iškart, o gal naujus Niurnbergo įstatymus... Gal 
šie ponai Žurnalistai, tam tyčia atvykę čionai iš taip toli - iš pačių 
civilizacijos aukštumų, - gal šie ponai Žurnalistai galėtų išrutulioti 
tą reikalą, talkinami šiuolaikinio mokslo.. Paskui palaukė, kol liausis 
įžeidinėjimai ir, pasipūtęs kaip tūkstantyje kovų nupeštas, bet vis 
dar kovoti pasiruošęs gaidukas, pridūrė: „Aš daviau jam net šaud- 
menų.“ Pasigirdo visokie „ok!“, „ak!“, ir Sen Deni jau žinojo, kad, 
nepraėjus nė pusvalandžiui, jis vėl bus iškviestas pas gubernatorių, 

su kuriuo ką tik turėjo audringą pasimatymą. „Taip, aš daviau jam 
šaudmenų. Pamėginkit įlįsti į mano kailį: nežinojau, ar turiu reikalą 
su pasipūtėliu, ar su patrakėliu. Aš jau šešias savaites važinėjau po 
apylinkes, tyrinėdamas vieną iš garsiųjų paribio zonų, kurią mes 
norime atsikariauti iš musės cėcė. Ir nieko nežinojau. Kažin koks 
baltaodis išeina iš dramblių žolės ir sako man, kad, kirsdamas Obą, 
prarado savo medžioklės šaudmenis, ir klausia, ar negalėčiau duoti 
jų bent truputį. Pasisakė esąs gamtininkas ir tyrinėjąs Afrikos fauną, 
o aš atsakiau, kad tai taurus užsiėmimas, ir tiek. Vėliau, kai jam, 
kaip ir visiems kitiems, nebeliko nieko kito, tik svarstyti be galo be 
krašto tuos „kodėl“ ir „kaip“ istorijos, kurioje kiekvienas galiausiai 
tematė tik savo širdį, kai iš viso to liko tik ilgos Žvaigždėtos Afrikos 
naktys, kurioms visuomet priklauso paskutinis žodis, Sen Deni 
prisipažino jėzuitui, kaip tą akimirką jis beveik fiziškai pajuto šalia 
savęs nerimo apniktą moterį. Ji jo klausėsi — bet taip įdėmiai, kad 
jis turėjo pasigręžti į ją, lyg būtų išgirdęs jos klausimą. 

— Ji stovėjo šešėlyje, rankomis sugniaužusi pilko kašmyro ske- 
petos galus, jos aistringam stinguly buvo justi tai, kas iki tol man 
buvo pažįstama vien iš graikų tragedijų. Vos tik pamatęs ją taip pa- 
sitempusią, sustingusią už tos mažos varganos rujos, įžeidinėjančios 
mane įvairiausiomis intonacijomis, vos tik išvydęs jos žvilgsnį, iš 
karto pajutau, kad ji čia kažkuo dėta, kad vienaip ar kitaip tai susiję 
ir su ja ir kad ji palaiko Morelį. Prisimenu, kaip pagalvojau: „Še tai 
tau“, lyg koks kvailys, bet veikiau ne pagautas ironijos, o norėdamas 
apsiginti nuo tos neaiškios aistros, kuri plūste plūdo iš jos žvilgs- 
nio ir kurios nepaisyti buvo neįmanoma. Aišku, tuomet nė iš tolo 
neįtariau, kas dedasi gražioje jos galvoje, - sakau „tuomet“, nors ir 
šiandieną mes ne kažin kiek tepažengėm į priekį. Galiu tik pasakyti, 
kad tai istorija, kurioje apstu vietos, vietos ir jums, ir man, ir dram- 
blių kaimenėms, ir netgi daugeliui kitų dalykų, - pavyzdžiui, visam 
tam, kas dar negimę. Bet tuomet, aišku, nieko dar neįtariau. 


104 


Jis įmetė į ugnį kelias šakeles, liepsnos šoktelėjo aukštyn, priar- 
tėjo, paskui ir vėl nuslūgo. Jėzuitas varstė akimis tamsą. 

— Galiausiai, - vėl prabilo Sen Deni, - galiausiai, žinote, gal dėl 
to, kad taip ilgai gyvenau vienas, manau, kad tai visų pirmiausia — 
vienatvės istorija. Manau, tam tipui, Moreliui, taip reikėjo draugijos, 
jis jautė greta savęs tokią spragą, tokią tuštumą, jog jai užpildyti 
prireikė visų Afrikos kaimenių, tikriausiai būtų neužtekę ir jų. Jūsų 
akimis, tėve, jis nužengė labai toli, bet esu tikras - jūsų manymu, 
tik todėl, kad apsiriko pasirinkdamas kryptį. - Sen Deni akimirką 
nutilo, kad vėl užmegztų ryšį su nakties tyla ir su ta kaimene kalvų, 
kuri suplūdo jiems po kojų iki mėnesienos krašto. 

- Veikiausiai mano žvilgsnis buvo pastebėtas, nes galvos pasigrę- 
žė į Miną, vienur kitur suskardo juokas ir kažkoks balsas ironiškai 
paklausė: „Jūs, aišku, žinote, kad Mina pasirašė?“ Tuomet man 
buvo išdėstyta visa peticijos istorija ir kad ji po ja pasirašė. „Ateikite 
išgerti su manimi taurės“, - pasiūliau jai. Ji atsiprašė. Neturinti lai- 
ko, privalanti prižiūrėti patarnautojus, rūpintis gramofonu. Atsuko 
man nugarą ir nuėjo. Nežinia kodėl pasijutau kvailai - lyg būčiau 
ją praradęs visiems laikams. Ji nuėjo uždėti naujos plokštelės, „Pri- 
simink užmirštus vyrus“ ar kažko panašaus. Bet kone iškart grįžo 
ir atsisėdo prie mūsų staliuko, tarsi prieš savo valią. Ją akivaizdžiai 
domino tai, kas buvo kalbama. O kalbama, aišku, buvo vis dar apie 
Morelį. Kad jis neturįs šaudmenų, išskyrus tas kelias mano duotas 
apkabas, kad jis negalės ilgai išsilaikyti miške, kad turės pasiduoti. 
Taip, kažkas pridūrė, jis jau žŽlugęs ir sunku įsivaizduoti, kad dram- 
bliai galėtų jam kuo nors padėti. Staiga pajutau, kad man visko jau 
per akis: ore tvyrojo Žmogaus medžioklės ir Dievas težino kokių 
neaiškių kiekvieno jų sąskaitų su savimi suvedinėjimo savam kam- 
puty atmosfera. Ji ypač sklido nuo Orsinio. Jis sėdėjo ne prie mano 
staliuko - manau, jis mane niekino nuo dvidešimties amžių baltosios 
civilizacijos aukštumų dėl to, kad aš „suafrikėjau“, - tačiau jo balsas 

persekiojo mane net iš kito terasos galo, tas balsas, dėl kurio, žino- 
ma, negalėjai ant jo pykti ir kurį reikėjo atlaikyti drauge su visais 
kitais nakties garsais. Jis kalbėjo su žurnalistais. Jie susibūrė aplink 
jį ratu, pagarbiai, nes, be viso kito, jis buvo pirmas žmogus, viską 
„pamatęs aiškiai“. Jis garsiai pasisakė prieš „nusikalstamą valdžios 
aplaidumą“ ir nepataisomą žalą, padarytą baltaodžių prestižui Afri- 
koje. Be to, kalbėjo apie kažkokį „aukštų pareigūnų“ talkininkavimą 
ir kaip tik tuomet pasakė stulbinančią frazę apie Morelį, tikrai toli 
siekiančią frazę. Tuo spigiu balsu, kupinu egzaltuoto neteisybės 
jausmo —- o Viešpatie, aš ir vėl persiėmiau jo intonacijomis, - vie- 
nu metu jisai su keista pergalės ir sykiu patyčių gaidele sušuko: 
„Ir, ponai, nepamirškit, kad būtent šitai jūs vadinate idealizmu!“ 
Niekad nebuvau girdėjęs, kad neapykanta kirstų taip arti teisybės. 
Mat man pasirodė, jog Orsinio mintis, pati kupina pagiežos, kaž- 
kaip neaiškiai, iškreiptai ir pagiežingai pataikė į dešimtuką ir jog 
kažkokiu sunkiai paaiškinamu būdu, bet nepaneigiamai, jo balsas 
nuskambėjo kaip gedulingas varpas, skelbiantis žlugimą kitos labai 
senos ir didelės kaimenės, tų nerangių ir tokių jaudinančių milžinų, 
kurie įnirtingai siekia savotiško žmogiškojo dorumo idealo, o kąjau 
kalbėti. apie pakantumą, teisingumą ar laisvę. Beliko patikėti, kad, 
žlungant vienai bylai po kitos, einant nuo vieno nusivylimo prie 
kito, vieną iš jų ištiko amokas, ir jis, nebežinodamas, kam atsidėti, 
atvyko į juodąją Afriką numirti greta paskutinių didžiųjų dramblių! 
Aišku, tai buvo nevilties ir žlugimo įvaizdis, negalėjęs praslysti pro 
Orsinio akis. Tačiau jis žengė dar toliau. Jis žengė toliau be galo ko- 
miškai, ir tą kitą jo šūksnį visad prisiminsiu kaip vieną maloniausių 
savo gyvenimo akimirkų. 

„Aš jums pasakysiu, ponai, - sušuko jis, - aš jums pasakysiu: 
jis - humanistas!“ Vos neatsistojau ir nenuėjau paspausti jam ran- 
kos. Akimirką net patikėjau, kad jis turi humoro jausmą, gebėjimą 
sutraukti į komišką įvaizdį daugelio mūsų viltį ir neviltį. Deja, taip 

nebuvo, toli gražu. Jis tik nurodė priešą, ir tiek. Orsinis neturėjo 
humoro jausmo, jis negebėjo būti galantiškas su savo priešu. Jis 
buvo Žmogus, kuris tik staugdavo, kai jam skaudėdavo. - Sen Deni 
palinkčiojo galvą. 

— Ir vis dėlto vieno dalyko niekada nesuprasiu iki galo: kodėl 
nuo pat pradžių Orsinis tą reikalą pavertė savo asmenine drama, 
tarsi jam tai būtų gyvybinis klausimas? Sakysite, kad jis neklydo, 
kad kaip tik taip ir buvo, kad galiausiai jis veikė savo paties labui — 
ir kad, vartojant jo mėgstamą pasakymą, „jis nebuvo apgautas“ 
iki pat pabaigos, - bet šitai nieko neįrodo, juk nuojauta, kas jo 
laukia, turėjo, priešingai, skatinti jį laikytis ramiai. Gal jis visiškai 
pripažino Morelio teisumą, kai sušuko taip tvirtai įsitikinęs: „Jis - 
idealistas!“, bet tuomet reikėtų manyti, kad dvikova, į kurią jis 
iškvietė Morelį, buvo visiškai nesavanaudiška ir beveik tyra, nes 
keista jo jausena, kad viskas, kas daugiau ar mažiau susiję su ide- 
alizmu, meta iššūkį jam, vis dėlto liudijo jį turint giliai įsišaknijusį, 
kankinantį pašaukimą. Dar prisimenu jo paskutinę jausmingumu 
trykštančią pastabą: rodės, ji buvo skirta kažkokioms jį supančioms 
slaptoms galioms, nuolat keliančioms jam grėsmę, kurių pėdsakąjjis 
amžinai matydavo visuose žŽmogiškuose reikaluose: „Valdžiai ven- 
giant atlikti savo pareigą, esant nepajėgiai dėl tam tikrų infiltruotų 
asmenų, netrukus keletas senų ryžtingų medžiotojų bus priversti 
perimti tą reikalą į savo rankas!“ Aš pasišalinau. Skubėjau iš ten 
dingti, pabėgti nuo tos tarties, nuo tos vidutinybės, kuri galiausiai 
tapo grandiozinė ir į savo menkystę įsiurbė visą pasaulį. Tai buvo 
viena iš akimirkų, kai prireikia visos tos begalybės, kurią akis gali 
tau atverti aplinkui žemėje ir danguje, kad nurimtum dėl savęs 
paties. Akimirka, kai reikia tąsos ir kai medžiagos svoris, netgi pats 
jos buvimas, žadina svajones apie kažkokią neįmanomą draugystę. 
Skubėjau išeiti į lauką, vėl sugrįžti prie savo žvaigždžių, nes juk iš 
to, argi ne, ir sudaryta mūsų senoji Afrika, kai moki žiūrėti į ją taip 

kaip privalu. - Sen Deni kilstelėjo veidą į dangų, kuris plytėjo visur, 
buvo toks begalinis, kad atrodė esąs arti. - Ranka pasiekiamas, ar 
ne? — tarė su tokia rimtimi, kad, rodės, jo balsas semiasi peno iš 
pačios ramybės. - Man buvo liūdna, ir manau, kad nuo to vakaro 
kiekvienąsyk, kai mąstau apie Orsinį, jaučiu ne priešiškumą, o 
kažkokį supratimą, kuris galiausiai suartino mane su juo. Vis dar 
regiujį, vilkintį baltai, jo lūpos iškreiptos savotiškos visiško pasau- 
lio pažinimo neapykantos - tokio šlykštaus įžvalgumo, šypsena 
to nepavadinsi, - jis protestuoja iš paskutiniųjų prieš visus tuos, 
kurie stengiasi kaip Morelis, kad garbė būti žmogumi skambėtų 
labai aukšta gaida ir labai aiškiai, reikalaudami iš mūsų to didžia- 
dvasiškumo, kuriame lengvai atsirastų vietos visoms gamtos praš- 
matnybėms, - taip, aš vis dar jį regiu ir tikriausiai regėsiu visados: 
akys jausmingai persunktos pagieža, jis taip mojuoja kumščiais, 
kad matyti visas jų bejėgiškumas. Neišsilavinęs, beveik beraštis 
ir slepiantis tai po nepakenčiamai pakiliais žodžiais ir sumaniai 
parinktomis, iš anksto nukaltomis frazėmis, jis vis dėlto pirmasis 
perprato Morelį ir tikrąją viso to reikalo riziką: tai vis dėlto įrodo 
keistą brolystę. Gal juodu abu kankino toji pati stipri, įkyri idėja, 
tik vienas jai pakluso, o kitas puolė ją su visu besaikiu savo men- 
kumu. Gal juodu abu kankino tas pats siekis, tik jie prieš jį sukilo 
skirtingais būdais, ir jiedviem buvo lemta susitikti. Beje, aš nieko 
nežinau. Šioje istorijoje viskas lieka atvira. Gali įeiti, atsinešdamas 
savo peno. Kartais man topteli, kad Orsinis tik gynė, bet su savo- 
tiška knerklio drąsa, savo paties menkumą nuo perdėm pakylėtos 
žmogaus sampratos - sampratos, iš kurios jis pats buvo išbrauktas. 
Aišku, Orsinis buvo pasirengęs save niekinti, - dėl savęs jis irgi 
neapsigaudinėjo, - tačiau visiškai nebuvo pasirengęs susitaikyti su 
tuo, kad ta daugiau negu kukli jo nuomonė apie save išskirtų jį iš 
visos žmonijos. Priešingai. Veikiausiai ją laikė priklausymo ženklu. 
Kiek įmanydamas jis traukė į save, žemyn, tą antklodę, kurios kitą 


108 


galą Morelis buvo iškėlęs labai aukštai, ir stengėsi ja užsikloti; no- 
rėjo trūks plyš įrodyti, kad jis nėra išbrauktas. Apskritai jis, matyt, 
kentėjo nuo skaudaus brolystės poreikio. 

Sen Deni nutilo. Gal pajuto prieštaravimą tarp jo žodžiuose gir- 
dimos užuojautos ir tos vienintelės brolystės, kurią skelbė sava, — 
žvaigždžių brolystės. Bet jis taip pat Žinojo, kad prieštaravimai — 
neišvengiama visų bent kiek žmogiškų tiesų kaina. Jis gūžtelėjo 
pečiais. 

- Bet tikriausiai jau įkyrėjau jums su Orsiniu. Esu tikras, kad jūsų 
jis nedomina, ir tai taip pat yra dalis lemties, prieš kurią jis nesiliovė 
protestavęs. Žinau ir tai: jei spaudi sielas kaip dantų pastos tūbelę, 
galiausiai visada išspaudi kelis švarius lašus. Taigi čia ir baikime 
su Orsiniu, jei pageidaujate. Šitose aukštumose jis ne savo vietoje. 
Taigi aš palikau terasą ir patraukiau lauk. Buvau jau po ta juokinga 
triumfo arka, pro kurią įeinama į „Čadietį“, kai pajutau kažkieno 
ranką ant savosios. Suriaumojau: kartais juodaodės merginos - jei ne 
vaikinai - atsibeldžia iki ten nuolankiai pasiūlyti tiksliai apibrėžtų 
paslaugų, skubiai teikiamų tarp tuščių turgaus prekystalių. Bet tai 
buvo Mina. „Ar galėčiau šnektelti su jumis valandėlę?“ Nelabai no- 
rėjau suja kalbėti. Nuo to laiko, kai ją pažįstu, kiekvienąsyk, atvykęs 
į For Lami, vengdavau ją užkalbinti ir net į ją Žiūrėti. Gyvenu pats 
vienas, brūzgynuose, be prisiminimų, tad labai jau nekas sugrįžti 
devyniems mėnesiams į mišką su tokios kaip ji merginos atvaizdu 
akyse. Jis graužia, graužia, graužia, kol vieną dieną pradeda atro- 
dyti, kad tu ne pasirinkai savo gyvenimą, o praėjai jam pro šalį. 
Bet, aišku, atsakiau „taip“. Tikiuosi, padarysite iš to išvadą, kad 
esu tvirtos prigimties ir nebijau pavojų. 

- Ji nusivedė mane į savo kambarį. „Čadiečio“ viešbutis pastaty- 
tas gražiausiu 1937 metų kolonijų parodos stiliumi, ir jos kambarys 
buvo sraigtinių laiptų viršuje, viename iš dviejų bokštų, į kuriuos 
rėmėsi jau minėta triumfo arka. Turiu pasakyti, kad savo kambarį 
ji įrengė labai skoningai. Buvo matyti, ką ji galėtų padaryti su tikru 
namu, su „namais“, kaip sako anglai... Na, bet... 

„Jie niekada čia neateina, - pasakė ji, - niekada.“ Įdėmiai pa- 
žvelgė į mane, kiek iššaukiamai, pasiruošusi gintis, teisintis, bet aš 
visai nebuvau linkęs pradėti tokio pobūdžio diskusijos, tai iš tikrųjų 
buvo nesvarbu. Prisimenu, kad ypač mane pritrenkė prie sienos 
prismeigti piešiniai: jie pažadino mano sąmonėje kažkokį miglotą 
vaikystės prisiminimą ir netgi tėvų prisiminimą. Taip, pamaniau, 
ji ne šiaip sau čionai jų nesivesdavo. Apnikti savo polėkio, čia jie 
galėjo pasijusti nejaukiai. Kaip matote, nebuvau labai gerai nusitei- 
kęs. Pasisukau į ją, tokią aukštą moterį su šviesių plaukų kupeta, 
vokietę - apsirikti buvo neįmanoma, - labai blyškiu veidu ir akimis, 
kurios - kaip čia pasakius? — neturėjo su visu tuo ničnieko bendra. 
Staiga man kilo noras ją paklausti: bet ką gi jūs čia veikiat? Kodėl jūs 
čia? - tą klausimą lengvai gali užduoti daugeliui žmonių Čade, todėl 
jis niekada ir neužduodamas. Be to, man pasirodė, kad ji šiek tiek 
išgėrusi. Jos akys žvilgėjo, vokai buvo įraudę, o veidas degė aistra: ji 

jau nebesitvardė, nebesislėpė, kaip ką tik apačioje, terasoje, tarp lan- 
kytojų. Jos elgsena nė kiek nebedvelkė nuolankumu, ji nebesisiautė 
į savo skepetą taip, tarsi tik toji ir galėtų apginti ją nuo pasaulio, ji 
laikė galvą aukštai iškėlusi ir žvelgė beveik triumfuojamai, be to, 
iššaukiamai. Nesuprantu kodėl, bet pajutau jai savotišką antipatiją, 
beveik fizinį priešiškumą. Ji vaikščiojo po kambarį tokiais skubriais, 
staigiais, kiek mechaniškais žingsniais. Atrodė, kad skuba. Ant stalo 
stovėjo konjako butelis ir viena taurė. Pradėjau ją stebėti įdėmiau, 
bet ji tik krestelėjo galvą su kone paniekinama šypsena. 

„One, aš ne girta. Žinoma, pasitaiko, kad pati viena išgeriu tau- 
relę.“ Prancūziškai kalbėjo toli gražu ne tobulai. Bent jau akcentas 
buvo labai ryškus, ji tardavo beveik „až“ vietoj „aš“, ir balsui stigo 
santūrumo, diskretiškumo, ji kalbėjo per garsiai. 

„Bet šįvakar susidaužiau taurėmis su žmogumi, kurio čionai 
nėra.“ 

Prisipažįstu, tą akimirką aš irgi apsirikau, kaip apsirikdavo visi. 
Klysti buvo taip lengva ir taip patogu. Tos merginos istorija buvo 
man truputį Žinoma, o ypač gerai žinojau Berlyno istoriją: karas, 
šturmu paimtas miestas, revanšas, griuvėsiai, gyvenimo nepritekliai 
ir dar tie vyrai, pasinaudoję ja niekingoms savo reikmėms paten- 
kinti. Tad turėjau suprasti, kaip ji užsikrėtė palankumu Moreliui ir 
jo surengtai gamtos apsaugos kampanijai. Tačiau, nepaisant visko, 
klysti buvo taip lengva ir taip patogu. Tad apsirikau drauge su 
visais kitais, aš irgi pasiririkau niekšybės kelią, tarsi jis būtų pats 
lengviausias, kai turi paaiškinti Žmogaus poelgius, ir tai man ne- 
daro garbės. Bet čia ir glūdi pragariškoji to reikalo pusė. Visuomet 
įsivaizduodavai esąs svečiuose, o iš tikrųjų būdavai namie. Taigi 
tariau sau, kad ta dvidešimt trejų metų mergina jau mačiusi viską, 
ką, truputėlį pasistengusi, žmonija gali pasiūlyti tau kaip bjaurų 
reginį, ir kad dabar, ko gero, ji jaučia piktą džiugesį, jog Afrikos 
brūzgynų glūdumoje yra žmogus, išėjęs į makius kovoti su mumis, 

su visa ginkluote perėjęs į dramblių pusę. Staiga išvydau, kaip ta... 
ta berlynietė užrakino savo kambario duris ir, pakėlusi taurę, ištarė 
prosit - į sveikatą - tokiam pačiam pasiutėliui kaip ir ji, kuris stojo 
prieš bendrą priešą. Neapykanta, kurgi ne. Pamačiau tai iškart, su 
ta skuba, kuri pasako daug, ypač apie mano paties akių spalvą. 
Labiau apsirikti neįmanoma. 

Žmogus, klausantis Sen Deni kalbos kalvų ramybėje, pajuto 
senojo afrikiečio balse kartėlį, kad toji klaida taip ir liks su juo am- 
žinai. 

— Nežinau, ar man kada nors pavyks viską gerai sau paaiškinti. 
Ko gero, pirmiausia čia būta prietaro. Instinktyvaus nepasitikėjimo 
pernelyg daug iškentėjusiais žmonėmis. Susierzinimo, kurį nevalin- 
gai pajunti, kai luošiai kiek per Žiauriai rėžia tau akį. Be to, minties, 
kad pernelyg daug iškentėję Žmonės jau nebesugeba su... sutarti 
su tavim, o čia ir slypi visa esmė. Kad jie jau nebesugeba pasitikėti, 
būti optimistai, laimingi, minties, kad jie jau savotiškai sugadinti. Jie, 
aišku, varginantys Žmonės, mes juos užjaučiame dėl nelaimių, tačiau 
truputį priekaištaujam, kad jie jas pergyveno. Būtent toji mintis ir 
buvo pagrindas, kuriuo remdamiesi vokiečių rasizmo teoretikai 
patarė išnaikinti žydus: jie buvo priversti per daug kentėti, vadinasi, 
jie negali būti niekas kitas, kaip tik žmonių padermės priešai. Tokia 
tad buvo mano pirmoji reakcija — su kruopele užuojautos, turiu 
pridurti teisybės dėlei. Nuoširdžiai patikėjau, kad vienintelis saitas, 
susiejęs tą merginą su Moreliu, buvo bendra pagieža ir panieka. Bet 
kad ten būta, kaip buvo kalbama, o ypač rašoma, žmogaus orumo 
istorijos, žmogiško pasitikėjimo, išrutulioto iki pat galo, peržengus 
visas ištirtas jo ribas, o be to, maišto prieš sunkų mums primestą 
įstatymą - šitai man iš tikrųjų sunku suvokti. Bet turiu pasakyti, 
kad toji mergina, Mina, mūsų reikalų nepalengvino. 

„Norėčiau jums atsidėkoti“, - pasakė ji kažkaip iškilmingai, tarsi 
ketintų susisieti su manim kažkokiu oficialiu saitu. Ich wollte Ihnen 

danken, prieš savo valią agresyviai išsiverčiau mintyse. Ji paėmė 
cigaretę ir ją prisidegė. „Norėčiau atsidėkoti, kad jam padėjote. 
Kad davėte jam chinino ir šaudmenų ir neįdavėte jo policijai. Jūs 
bent jau supratote.“ 

Ne, Viešpatie Švenčiausias, aš nesupratau! —- Sen Deni balsas 
pritvinko šaipūniško nuožmumo. - Ne, aš ničnieko nesupratau, — 
bet, sakau jums, ta mergina reikalų nepalengvino. Žinote, ką ji 
staiga padarė? Gal perskaitė kažką mano žvilgsnyje - sunku buvo 
atitraukti nuo jos akis... Šiaip ar taip, ji man nusišypsojo, - o svar- 
biausia, jos akyse susitvenkė ašaros, - ji nusišypsojo ir atrišo savo 
peniuaro diržą. Paskui jį praskėtė. „Jeigu norite? - pasisiūlė. Ji 
taip stovėjo, įsirėmusi į klubus, praskėtusi peniuarą, ir aukštai 
norėjo pasakyti, kad aš - ne išimtis. - Jeigu norite, - pakartojo 
ji, - man tai neturi reikšmės, to nėra, to niekad nebuvo, tai nebe- 
palieka dėmės. Tad jei tai gali suteikti jums malonumo...“ Ji vėl 
man nusišypsojo, kaip slaugė, kaip gailestingoji seselė... Kalbama, 
kad po Berlyno užėmimo visos tos merginos seksualiai pakriko, 
tapo isterikėmis. 

Sen Deni nirčiai papurtė galvą. 

— Tad pamėginkit išsisukti iš tokios padėties. Reikėjo matyti 
tą pranašumą, tokį būdingą Herrenvolk“, ar ne? „Man tai neturi 
reikšmės, to nėra, to niekad nebuvo... tai nebepalieka dėmės.“ Dar 
ir dabar girdžiu ją ramiai man tai pareiškiant, su tokia triumfo 
gaidele, lyg niekas niekados nebuvo jos užgulęs. Ką ji norėjo tuo 
pasakyti? Kad tie dalykai negali tavęs suteršti? O gal šitaip ji norėjo 
nusiplauti savo praeitį, savotiškai atgaut skaistybę? Išsilaisvinti 
nuo prisiminimų? O galji norėjo atimti iš rusų Berlyną, ar ką? Arba 
buvo tik vaikas, kuris stengėsi apsiginti, tokia narsiai kariaujanti 

mergaičiukė, besistengianti sumenkinti tai, kas ją labiausiai sužeidė 
ir įskaudino? Žodžiu, ji taip stovėjo priešais mane, praskleidusi 
peniuarą ir... 

Sen Deni smarkiai spūstelėjo delnus vieną į kitą, tarsi norėdamas 
sutraiškyti tuštumą. 

— Aš jos nepaliečiau. Iš žmogiškos pagarbos - juk kiekvienas 
turim savo dramblius. Man reikėjo nusiraminti dėl savęs paties. 
Bent jau taip teisinu save šiandieną. Manau, kad tiesiog buvau už- 
kluptas iš netyčių ir man pristigo reflekso, štai ir viskas. Šiaip ar 
taip, nepraleidau jos glėbyje nepamirštamos nakties, net tų penkių 
minučių, kurių vyrui reikia, kad pasijustų visiškai laimingas žemė- 
je. Manau net, kad mano žvilgsnis išreiškė savotišką gailestį, nes 
ji truputį nervingai susiautė peniuarą ir prisipylė sklidiną taurę 
konjako, kaip daro visos mergaičiukės, kai nori tau parodyti, kad 
mesis į alkoholį. 

„Jūs per daug geriate“, - pasakiau jai. Tai buvo viskas, ką galėjau 
padaryti, norėdamas parodyti, kad ji man rūpi. Ji pastatė taurę. Ir, 
savaime suprantama, apsiverkė. 

„Kur jis?“ Nežinau, kas nuskambėjo tame balse, kokia netikė- 
ta aistra, bet aiškiai prisimenu pagalvojęs: iš tikrųjų yra Žmonių, 
kuriems viskas sekasi. Man penkiasdešimt penkeri, bet daug ką 
atiduočiau, kad atsidurčiau Morelio vietoje, o tuomet, patikėkite, jo 
vieta buvo ne už penkių šimtų kilometrų nuo čia, pačioje Ulė krašto 
brūzgynų glūdumoj, o tame balse. Ir ji dar klausė manęs, kur jis! 

Sen Deni pažvelgė į jėzuitą beveik pasipiktinusiu žvilgsniu, ir 
tėvas Tasenas skubiai palinkčiojo galvą, norėdamas parodyti, kad 
pritaria jo nuostabai. 

— „Panele, - pasakiau jai, te Viešpats man atleidžia, kiek pikto- 
kai, - Žinau, kad jūs pasirengusi bėgti į pačią miškų tankmę, kad 
griebtumėte jį už rankos ir pamėgintumėte išgelbėti, bet reikia 
būti protingai. Aš jums prisipažinsiu. Susitikau jį miško pakrašty 

neatsitiktinai. Apverčiau aukštyn kojom pasaulį, kad sužinočiau, 
kur jis, kad susisiekčiau su juo, kad pamėginčiau atvesti jį į protą. 
Kaip matote, man nepavyko.“ Ji nieko neatsakė, tik rūkė savo ciga- 
retę ir žvelgė į mane savo pilkomis akimis, kurios labai jau stengės 
neišduoti, ką ji apie mane galvoja, - o ji tikriausiai galvojo, kad aš 
vargšas kvailys. 

Jėzuitas skubiai palingavo galvą, tarsi norėdamas išreikšti man- 
dagų savo nepritarimą. 


— Jau daugelį savaičių, toliau jai aiškinau, miške tamtamai tik 
apie jį ir kalba, o aš - paskutinis gyvas baltaodis, suprantantis Af- 
rikos būgnų kalbą. Tai, ką jie sakė, nepranašavo nieko gero nei Mo- 
reliui, nei tų kraštų ramybei, nei gentims. Buvo kuriama legenda, ir 
aš žinojau, kad Moreliui bus sunku jos išvengti. Tamtamai kalbėjo 
neapykantos kalba, ir aš prisiekiu jums, kad jie nieko nebylojo apie 
dramblius. Šitai labiausiai ir norėjau pasakyti Moreliui. Paaiškinti, 
kad jis vedžiojamas už nosies. Nes galiu pasakyti jums ir ką tik pa- 
sakiau gubernatoriui, kad Morelis jau nebe vienas, kad jis pateko į 
letenas vienam iš tų politinių agitatorių, kuriems mūsų mokyklose, 
mūsų universitetuose ir ypač kalbomis įskiepyti mūsų prietarai, 
mūsų elgsena, mūsų pavyzdys, visos tos ydos, kuriomis mes patys 
jau seniai esame užsikrėtę: rasizmas, absurdiškas nacionalizmas, 
dominavimas, valdžia, ekspansijos svajonės, politinės aistros, - čia 
nieko netrūksta. 

Aš jau per senas afrikietis, kad kartais ir pats nepasvajočiau 
apie Afrikos autonomiją, apie Jungtines Afrikos Valstijas, tačiau 
norėčiau, kad toji rasė, kurią myliu, išvengtų naujų afrikietiškų 
vokietijų ir naujų juodaodžių napoleonų, naujų islamo musolinių 
ir naujų išvirkščio rasizmo hitlerių, o kaip tik tas gaidas mano pa- 

tyrusi ausis lengvai atpažino tamtamų kalbose. Štai kodėl norėjau 
trūks plyš susitikti su Moreliu, nors jis - teritoriškai arba esi, arba 
nesi biurokratas — ir nepriklauso mano apygardai. Mano rajono 
gentys dar nepaliestos tų ydų, aš jau dvidešimt metų atsakau už 
tai ir prisiekiu: kol būsiu čia, niekas neatvyks jų užkrėsti. Mano 
apygardoje dar yra kampelių, kur čiabuviai gyvena medžiuose, - ne 
aš priversiu juos nulipti žemyn. Aš linkęs padaryti tik viena - iš- 
saugoti kelias šakas tiems, kas išliks šitam atomo amžiuje. Puikiai 
žinau, jog administraciniuose centruose mane vargiai pakenčia ir 
jog ten laukiama, kad kokia nors tulžinga tarnaitė atvyktų padėti 
jiems atsikratyti manimi. Žinau ir tai, kad esu atsilikėlis, toks gyvas 
anachronizmas, be to, nelabai protingas, ir kad Afrikoje išmokau 
mylėti juodaodį valstietį, nepritampantį prie „pažangos“. Netgi 
naiviai tikiuosi, kad Afrikos nepriklausomybė vienąsyk bus iško- 
vota afrikiečių labui, bet Žinau, kad tarp islamo ir SSSR, tarp Rytų 
ir Vakarų, jau įsteigtas aukcionas Afrikos sielai įsigyti. Tai Afrikos 
sielai, kuri yra neišsenkamas žaliavų šaltinis ir puiki rinka mūsų 
pramonės produktams. Be to, taip jau yra, kad aš labiau tikiu savo 
juodaodžių fetišais nei tuo politiniu ir pramoniniu šlamštu, kuriuo 
juos norima užtvindyti. Be jokios abejonės: aš anachronizmas, kitos 
geologinės epochos išlikėlis - na, kaip drambliai, jeigu jau kalbam 
apie juos. Iš esmės aš ir pats esu dramblys. 

Štai keli dalykai, kuriuos skubėjau pasakyti Moreliui. Paaiškin- 
ti, kad jis apsuptas nesąžiningumo, kurį nors vakarą išversti jam 
tamtamų kalbą, o svarbiausia — neleisti jam prisiartinti prie mano 
apygardos. Buvau pasiruošęs pašukuoti jam užpakalį švinu, jeigu jis 
nesupras arba spyriosis. Ir vis dėlto nė trupučio neabejojau jo nuo- 
širdumu, turiu subtilią uoslę ir niekad neapsirinku dėl tų dalykų. 

Neturėjau žalio supratimo, kur jis yra, jau vien dėl tos nuostabios 
priežasties, kad buvo pranešama jį esant visur vienu metu: kiek- 
viename turguje pramaniūgai girdavosi jį matę - dažniausiai ant 

sparnuoto žirgo su ugningu kardu rankoje, - o kai kurie, visuomet 
tie patys, dėjosi jo įpareigoti perduoti nerimą keliančias žinias. Mitui 
sukurti nėra nieko geriau už tamtamus - mes Europoje per daug 
gerai tai žinome. Galiausiai pasiunčiau savo tarną Ngolą, kuris yra 
paties didžiausio - ir tikriausiai paskutinio — ulė genties fetišisto 
sūnus, pas tėvą su prašymu man padėti. Dvala - mano senas drau- 
gas, didis stebukladarys - kai reikia, jis gali iššaukti lietų, prikelti 
kai kuriuos numirėlius ir išvaryti iš tavęs demonus, jei jie ne per 
ilgiausiai tavyje užsibuvo ir jei ne tu pats juos pasikvietei. Jis labai 
didis žmogus ir suteiktų garbės bet kuriai šaliai. Aš jį be galo gerbiu. 
Buvau tikras, kad jis supras, ir neapsirikau. 

Po trijų dienų Ngola sugrįžo ir pasakė, kad tėvas kviečia mane 
su juo pasimatyti. 

Aš nuvykau pas Dvalą. 

- Jis mane priėmė savo trobelės šešėlyje, toks mažas, senas, susi- 
raukšlėjęs, sėdėjo sukryžiavęs kojas, užsimerkęs. Jo kūnas ir veidas 
buvo išdažyti mėlynai, geltonai ir juodai. Taip sužinojau, kad jis 
pargrįžo iš magijos apeigų. Atrodė visiškai išsekęs. Ngola pasakė, 
kad jis prikėlė iš mirusiųjų vieną mergytę. - Sen Deni liovėsi kalbė- 
jęs, sučiaupė lūpas ir susierzinęs pažvelgė į jėzuitą. 

— Tėve, man pasirodė, kad jūs nusišypsojote. Jūsų valia tai dary- 
ti - būsit ne pirmas kunigas, kuriam stinga vaizduotės. Jūsų valia 
laikyti mane labai naiviu ir gal vėliau šnabždėtis su kai kuriais jau- 
nais mano kolegomis, kad Sen Deni visai suafrikėjo, kad, išgyvenęs 
šitiek metų tarp juodaodžių, jis persiėmė jų prietarais ir kad, beje, jis 
senas reakcionierius, trukdantis skverbtis naujoms idėjoms į terito- 
rijas, kuriomis rūpintis jam patikėta. Žinau, kas apie mane kalbama. 
Bet taip jau atsitiko, kad aš ir pats buvau Dvalos atgaivintas, kai 
ilgokai - dvi valandas - išgulėjau negyvas po sunkios karštligės. Jis 
sakė turėjęs padėti siaubingų pastangų, kad mane atgaivintų, nes 
buvau jau toli, - ir aš nematau čia nieko nepaprasto. Jie turi savų 
paslapčių, mes savų, ir dėl manęs, tai aš tikiu Afrika. — Jėzuitas 
skubomis pritariamai mostelėjo ranka. 

— Šiaip ar taip, ta mergina, Mina, klausėsi manęs dėmesingai 
ir visiškai nesišypsojo. Regis, ji netgi jautė man didelę simpatiją. 
Sėdėjo ant fotelio ranktūrio, užsikėlusi koją ant kojos, o aš norėjau 
jai papasakoti viską apie savo gyvenimą. Bet tuomet galėjau jai 

kalbėti tik apie Morelį, dominantį ją. Kitaip nebūčiau turėjęs jokio 
pagrindo ten būti. Gal paskui ji paklaus ko nors ir apie mane patį. 
Atrodė susidomėjusi ir gerai nusiteikusi mano atžvilgiu. Nenuleido 
nuo manęs akių ir vis nervingai traukė vieną cigaretę po kitos. Aš 
net truputį dėl to sunerimau. Juk, būdamas senas barzdočius, nebesi 
jautrus dėmesiui, kurį tau rodo jauna moteris. O aš jaučiau, kad 
Mina visai manim pasitiki. Pavyzdžiui, kai ji staigiau pasisukdavo 
ir peniuaras ant kojų prasiskėsdavo, ji visiškai nebekreipdavo į 
tai dėmesio, o aš, beje, stengiausi į ją nežiūrėti ir pasakojau toliau. 
Pasakojau, kaip kalbėjau su Dvala ir kaip jis klausėsi manęs apsi- 
blaususiomis akimis su užkritusiais vokais, sustingęs, net nepaju- 
dindamas rankų; rodės, net nekvėpavo. Net nežinojau, ar jis manęs 
klausosi. Gal jis jau buvo išvykęs ieškoti Morelio ir sukoręs miške 
tūkstančius kilometrų jo beieškodamas. Šiaip jis buvo energingas ir 
skubrus žmogeliukas, visuomet gestikuliuojantis ir susirūpinęs. Dėl 
žilais plaukais apaugusių galvos ir smakro atrodydavo pasišiaušęs. 
Bet šįkart iš tiesų, regis, buvo išsekęs. Vis dėlto nesilioviau kalbėjęs: 
galgi jis vis dėlto mane išgirs. 

Neką teturėjau jam paaiškinti. 

Mudu pažįstami jau nuo seno. Pasitikėjome vienas kitu. Abu 
vienodai mylėjome savo Afrikos Žemę, savo gentis ir vienodai buvo- 
me prisirišę prie jų tikėjimo, tradicijų, vienodai norėjome užtikrinti 
joms ramybę. Be to, mudu siejo vienodas nepasitikėjimas civilizacija 
ir jos nuodais. Vienintelis mudviejų skirtumas buvo tas, kad man 
buvo geriau pažįstamas pavojus, gresiantis mūsų kaimo pasauliui, 
o Dvala tik miglotai jį nujautė. Dažnai su juo apie tai kalbėdavausi, 
bet man buvo sunku paaiškinti visą siaubą to, ką mes vadiname 
technikos pažanga. Ulė kalba neturi tam pakankamai išraiškingų 
žodžių. Joje nėra jokio termino, kuris atitiktų mūsų technologinius 
terminus, mūsų vis naujus išradimus, ir man teko griebtis tradicinių 
įvaizdžių, kurie visuomet turi magiškos prasmės, kad paaiškinčiau 


119 


kai ką, kas iš esmės neturi jokios magijos. Taigi kalbėjau mažai ir tik 
prašiau, kad jis padėtų man. Jis ir toliau sėdėjo nuleistomis akimis, 
bet vienu metu aš ištariau Vaitario vardą, ir jis staiga atgijo. Atsi- 
merkė, jo galva sudrebėjo ir jis pratrūko piktai kalbėti, paskubomis 
regzdamas sakinius ir kartais mosikuodamas kumščiais. Vaitaris — 
išdavikas, pasakė jis ir pavartojo Žodį gouanga-ala, kuris pažodiškai 
reiškia „tasai, kuris iškeičia savo gentį ir naująją gentį sukursto 
eiti prieš tą, iš kurios jis kilęs“; mūsiškės vakarų gentys tai vadina 
guisling. Jis šaukė man, kad Vaitaris nebepriklauso ulė genčiai, o kai 
lankosi kaimuose, lankosi su baltaodžių mintimis, su svetimšalių 
mintimis. Jis nori panaikinti senolių valdžią genčių tarybose, užda- 
ryti fetišistų vienuolynus, uždrausti magiškąsias apeigas, nubausti 
tėvus, kurie dar praktikuoja klitorio apipjaustymą mergaitėms, - jis 
nuodija valstiečių sąmonę iš prancūzų perimtomis mintimis. Bet 
svarbiausia - Vaitaris drumsčia baltaodžių miegą. Labai įbauginęs, 
jis juos šiurkščiai pažadina, ir baltieji sukrunta, stengiasi pakeisti 
Afriką, nutraukti jos saitus su praeitim, suteikti jai naują pavidalą. 
Iškėlęs aukštyn kumščius, senasis mano draugas drebėjo iš įsiūčio, 
ir ant jo kūno nubrėžtos magiškos linijos — geltonos, raudonos ir 
mėlynos.- sruvo prakaitu ir miešėsi viena su kita. Jis akivaizdžiai 
grįžo į Žemę, nuovargio ar nusišalinimo nebeliko nė ženklo, jis buvo 
vienas iš mūsų. „Ką gi veikia prancūzai? — dejavo jis. - Kodėl jie 
nesudraudžia tokių žmonių kaip Vaitaris? Kodėl jie juos skatina? 
Kodėl su jais diskutuoja? Argi jie nėra pasižadėję gerbti gentis, jų 
papročius, jų protėvių dievus?“ 

Pasakiau jam, kad valdžia nebepasitiki Vaitariu ir kad šis išėjo į 
makius ir prisidėjo prie Morelio. Jis gudriai juo naudojasi provokuo- 
damas neramumus. Pasistengiau sugrąžinti kalbą prie Morelio. Bet 
Dvala klausėsi manęs su nekantra. Jį domino ne kas kitas, o Vaitaris. 
Manau, kad Morelio istorijos jis nesuprato. Jam tai buvo dar viena 
tarp jų gyvenančio baltaodžio istorija. Kai pamėginau paaiškinti, 


120 


jis mane nutraukė: mūsų tauta visada medžiojo dramblius. Jų mėsa 
gardi. Galiausiai išaiškinau, kokios naudos Vaitaris gali išpešti iš 
Morelio, - Dvala taip pat puikiai, kaip ir aš, žinojo, kas pasakojama 
turguose ir ką pranašauja ginkluoti plantacijų užpuolimai. Buvau 
tikras, kad menkiausia tos gaujos judėjimo smulkmena jam buvo 
žinoma dienos tikslumu. Vaitario jis nekentė, bet aiškiai stengėsi 
palaikyti su juo gerus santykius: niekada nežinai, ką tau parengusi 
ateitis. Gal rytoj Vaitaris turės balsą prancūzų tarybose. Prancūzų 
minčių neperprasi, o kadangi jie nepakorė Vaitario, nors tai padaryti 
reikėjo jau seniai, vadinasi, iš jų gali tikėtis visko. O ar burtininko 
amatas, paklausiau jo šypsodamasis, nėra tinkamų santykių su de- 
monais palaikymas, kad nebūtum užkluptas iš netyčių? 

Mano seno bičiulio veide pasirodė savotiška šypsena - kažkas 
panašaus į labai senos šito pasaulio dalykų, ne vien magijos, patir- 
ties pėdsaką, - mūsuose tai būtų įvardyta kaip cinizmas, bet mudu 
buvome toli nuo mūsų pasaulio. Mudu supratome vienas kitą iš 
pusės žodžio: jau dvidešimt metų drauge ėjome slėpynių. Pasakiau 
jam, kad neturiu jokių abejonių dėl jo tikrųjų jausmų Vaitariui, kurie 
labai panašūs į manuosius, bet sykiu esu tikras, kad jis palaiko su 
juo nuolatinius ryšius ir turbūt reguliariai siunčia jam sorų ir viš- 
tų. Gal jis net turi porą savo kaimo vaikinukų toje grupelėje, kuri 
kilnojasi drauge su Vaitariu ir Moreliu? Kairioji Dvalos akis pusiau 
prisimerkė — prisipažinimas, - paskui keliomis mirtinos tylos mi- 
nutėmis jis pagerbė seną ir visišką mudviejų tarpusavio supratimą. 
akimi — visa bėda, kad tas yra netikintis ir prakeiksmai jo neveikia. 
Tačiau tikra teisybė, kad tame būryje yra kaimo vaikinukas, nenu- 
leidžiantis nuo jo akių, ir kad jo, Dvalos, sūnus palaiko su juo nuo- 
latinius ryšius. Jis patarė man grįžti namo ir laukti. Jo sūnus Ngola 
žinąs visus kelius, pridūrė, ir aš supratau, kad tai - nepaneigiamas 
pažadas. 

Štai taip po savaitės drauge su Ngola atsidūriau kažkur ties 
Galangalės pakraščiais, Bongo kalnuose. 

Aš pažinojau tuos kraštus, prieš keletą metų turėjau ten reikalų 
su banditais krešais, kurie tuomet nuolat puldinėjo ir dar dabar pul- 
dinėja juos iš saviškės anglų Sudano teritorijos, žudo draustiniuose 
dramblius ir išgabena dramblio kaulą. 

Nesitikėjau, kad Morelį rasiu ten. Anot paskutinių pranešimų, 
jis veikė daug labiau į pietus, ir paskutinį kartą Žmonės jį matė ten 
tuomet, kai jis užpuolė Kolbo plantaciją. Tai, kad jis galėjo taip grei- 
tai ir taip lengvai judėti rajone, kur nestigo kaimų, daug bylojo apie 
dar gyvą Vaitario prestižą. Pirmą kartą man pasirodė, kad Morelis 
gal ir nebuvo taip jau apmulkintas to buvusio Ulė krašto deputato, 
kaip daugelis manė, ir gal turėjo su juo kažkokį bendrą interesą. 

Prisipažįstu, į pasimatymą atvykau kupinas baisaus smalsumo 
ir net tam tikro jausmo. Mėginau įsivaizduoti, kaip jis atrodo. Jau- 
čiau beprotišką poreikį jį pamatyti, ir tas poreikis, ko gero, labiau 
nei bet kuri kita paskata galėjo paaiškinti, kodėl dėjau tiek daug 
pastangų su juo susisiekti. Negali nugyventi gyvenimo Afrikoje ir 
nepajusti drambliams kažko panašaus į labai didelį prieraišumą. 
Kiekvienąsyk, kai tik išvysti juos savanoje banguojančius straubliais 
ir didžiulėmis ausimis, negali sulaikyti šypsenos. Jau pats jų mil- 
žiniškumas, jų nerangumas, gigantizmas byloja apie tokią laisvės 
gausybę, kuri verčia tave svajoti. Iš esmės tai paskutiniai individai. 
Pridurkite prie to, kad mes visi esame daugiau ar mažiau mizantro- 
pai ir kad Morelio gestas palietė manyje ypač jautrią stygą. Tokios 
tad buvo mano mintys, kai, išsukus iš kelio, Ngola lydėjo mane raitą 
klaidžiais Bongo kalnų takais. Paskui, vieną rytą, mums traukiant 
iš lėto dygiu pomiškiu bei vulkaninėmis Galangalės uolomis, iš 
tankynės išniro toks juodaodis ir čiupo mano arklį už kamanų. Mes 
jau atvykome. 

— Morelis pats vienas žengė prie manęs skynime, apsuptame uo- 
lingų pertvarų, bet vos tik pakėliau galvą, iškart išvydau prie krioklio 
būrį ginkluotų vyrų, stovinčių prie arklių. Jis žingsniavo skubriai, 
skynėsi kelią per žolę, kuri jam siekė iki krūtinės: plika galva, su 
žemyn nukreiptu šautuvu ant peties, jis ėjo energingai, nutaisęs 
ryžtingą, beveik nuožmią miną, kuri man pasirodė erzinanti, bet 
jums, kaip draugijos, pagarsėjusios iliuzijų dėl mūsų puikavimosi 
neturėjimu, nariui, ji tikriausiai būtų sukėlusi tik atlaidžią šypseną. 
Turiu pripažinti, kad iš pat pirmo žvilgsnio mane apstulbino to žmo- 
gaus menkumas. Gal dėl to, kad dangus aplink mus buvo didžiulis 
ir audrotas virš per amžius susikaupusio bazalto ir piršo visiškai 
kitokias proporcijas. Bet, matyt, nejučiomis buvau per daug paveik- 
tas jo legendos. Žodžiu, tikėjausi susitiksiąs su didvyriu. Kažkuo, 
pranokstančiu gamtą, jeigu suprantate, ką noriu pasakyti. O stovėjau 
prieš kresną vyrą, kiek vulgaroką, niūraus ir užsispyrėliško veido, 
susitaršiusiais ir nuo prakaito sulipusiais plaukais, jo skruostai buvo 
apžėlę keleto dienų barzda, ir jis darė jėgos ir netgi brutalumo įspūdį. 
Bet akys gerokai stebino — didelės, tamsios, nirčios, - akys, kurios 
tikrąja tų žodžių prasme lipte lipo iš orbitų, sprogdamos iš pasipikti- 
nimo. Buvo justi ir kažkas netašyto, liaudiško, kažkoks paprastumas, 
kuris ypač reiškėsi jo rimtumu, veido išraiška, bylojančia, jog jis tikrai 
tiki tuo, ką daro. Jis man paliko įspūdį vieno iš tų, kurie mums tampa 
visiškai aiškūs, kai būna apibūdinti kaip „kovotojai“. Pridurkime, 

kad rankoje jis laikė, tvirtai suspaudęs, popierių prikimštą odinį 
portfelį. Nežinau, kodėl kaip tik tas portfelis mane labai pralinks- 
mino, gal dėl to, kad atrodė kur kas labiau tinkantis konferencijų 
salei, pavyzdžiui, Ženevoje, ar profsąjungos susirinkimui kokiame 
nors Paryžiaus priemiestyje nei laukinėms Galangalės tankmėms. O 
paskui supratau, kad taip ir yra, kad yra būtent taip: jis atėjo derė- 
tis su priešu ir atsinešė savo bylas. Vos nepratrūkau juoktis, tačiau 
kažkas vertė jo pasigailėti. Gal ta akivaizdi jo humoro stoka: man 
dažnokai atrodydavo, kad, pasiekęs tam tikrą rimtumo, solidumo 
lygį, žmogus gyvenime tampa bejėgis: visuomet kyla noras padėti 
jam pereiti per gatvę. Štai taip aš apibūdinau jį Minai, nevalingai 
pabrėždamas jo truputį juokingus bruožus - kiekvienas gudrauja, 
kaip išmano. Ji šyptelėjo, ir iš pradžių, silpnybės priveiktas, palaikiau 
tą šypseną pagarba savo ironijos jausmui. Tačiau apsirikau. Beveik 
iš karto supratau, kad tai švelnumo išraiška ir kad ji visiškai palan- 
kiai priima mano sukurtą įvaizdį. Net pajutau šlakelį pranašumo, 
nuolaidžiavimo man, sakytum, ji norėjo parodyti, kad tai iš tikrųjų 
kažkas, ko aš suprasti negaliu, kažkoks asmeniškas, slaptas pasau- 
lis, kur man patekti draudžiama. Juk jums pažįstamas tas jausmas, 
kurį kartais taip tvirtai gali tau įpiršti moteris: pasijuntate išmestas 
laukan, nušalintas. - Jėzuitas parodė ženklą, kad jam tas jausmas iš 
tikrųjų pažįstamas. - Kadangi, išmuštas iš vėžių, aš ir toliau tylėjau, 
ji nekantriai paragino mane atsipeikėti. „Ką gijis jums pasakė?“ Tru- 
putį susierzinęs jai paaiškinau, kad prabilau pirmasis. Paklausiau, 
ar jis išėjo į makius, kad įsitrauktų į Afrikos nacionalizmo reikalą. 
Paklausiau, ar jis iš tikrųjų ragina gentis kilti į maištą. Pasakiau, kad 
pažįstu Vaitarį ir žinau jo siekius. Paklausiau, ar jis norėtų išvaryti 
baltaodžius iš Afrikos ir kuo gi čia dėti drambliai. Jis klausėsi manęs 
nekantraudamas ir akivaizdžiai suirzęs. 

„Jie atsiuntė jus čionai, kad papasakotumėt man visa šitai? - už- 
riaumojo kimiu balsu, nors jautei, kad jis tvardosi. - Tikrai nevertėjo 

varginti arklio. Iš tikrųjų, taip jau atsitiko, kad su manimi yra vienas 
žmogus, kuris galvoja apie Afrikos nepriklausomybę. Bet kodėl? Ogi 
kad būtų užtikrinta dramblių apsauga. Jį tatai irgi domina. Jis nori, 
kad afrikiečiai perimtų gamtosaugą į savo rankas, nes, nepaisant 
visų mūsų konferencijų, mums nepavyko to padaryti... Štai ką mudu 
turime bendra ir štai kodėl aš priėmiau jo pagalbą. Jis nori to paties, 
ko ir aš, jis man parašė tai, vos tik išgirdęs apie mano akciją, ir net 
įrašė tai į savo sukurtą konstitucijos projektą, kurį turiu čionai...“ 

Jis papliaukšėjo ranka per portfelį. Tokio naivumo akivaizdoje 
bergždžiai sukau galvą, ką čia pasakyti. Tai pribloškė ir stačiai 
nuginklavo. Jis buvo iš tų užsispyrėlių, kurių neatbaido jokia van- 
denilinė bomba, jokia priverstinio darbo stovykla ir kurie toliau 
ramiai jumis pasitiki ir viliasi. Jis kalbėjo su pasitenkinimu, plekš- 
nodamas ranka per savo brangų portfelį, ir akivaizdžiai įsivaizda- 
vo esąs didelis gudruolis, mokėjęs apsirūpinti visomis būtinomis 
garantijomis. 

„Man asmeniškai, aišku, nusispjaut į visus nacionalistus, kad ir 
kokie jie būtų: baltaodžiai, juodaodžiai, raudonodžiai, geltonodžiai, 
nauji ar seni. Mane domina tik gamtos apsauga...“ 

Jis staiga nusispjovė, tarsi norėdamas išsivaduoti iš susikaupusio 
šėlo pertekliaus. Jo kalbėsena buvo įdomi, jis nerūpestingai pereidavo 
iš gana taisyklingos kalbos į žargoną, kartais su tokiomis pratisomis 
priemiesčių intonacijomis, dažnai tyčia jas suvulgarindamas. Tada 
maniau, kad jis taip daro siekdamas apsaugoti perdėtą jautrumą. 
Vėliau turėjau daug laiko pamąstyti apie jį ir padariau kitokią išvadą 
dėl jo kalbos. Jis daug metų praleido liaudies lankomose vietose, ten, 
kur verda pyktis: kareivinėse, kalėjimuose, tarp makių, priverstinio 
darbo stovyklosę, ir kiekvienąsyk, kai jį supurtydavo jausmai, prabil- 
davo taip, kaip kalbama tenai. Bet gal aš iš tikrųjų per daug galvojau 
apie jį, ir jis įsirėžė į mano atsiminimus beveik epinio dydžio. 

„Tačiau aš sutikau, kad jie veiktų drauge su manimi, nes jie man 
padeda ir pažadėjo, kad pirmas dalykas, kurį jie, tapę šeimininkais, 

padarys, bus užtikrinti dramblių apsaugą, jie pasiryžę įrašyti tai be 
jokių sutrumpinimų į savo programą, net į savo konstituciją...“ 

Įdėmiai pažvelgiau į jį, tirdamas, ar jis iš manęs nesityčioja: bet 
ne, nieko panašaus - jis atrodė paprasčiausiai įtūžęs. 

„Jie taip visuomet sako“, - atkreipiau jo dėmesį. 

„Taip, - sutiko jis ramiai, - jie taip visuomet sako. Bet kas gi 
trukdo belgų, anglų, prancūzų ir kitoms valdžioms, nieko nelau- 
kiant, parodyti tikrąjį kelią? Bukavu netrukus bus sukviesta nauja 
konferencija Afrikos faunai apginti...“ 

Jis ir vėl postringavo man apie Afrikos fauną: negi jo galvoje iš 
tikrųjų nebuvo nieko kito? Aš dar kartą pervėriau jį akimis - bet 
veltui ieškojau jo akių gelmėje kokio nors blyksnio, nors kruopelės 
negailestingo humoro. O kad jis būtų sutikęs prisiliesti prie mizan- 
tropo, kurį kiekvienas mūsų truputį nešiojamės savy, ir supratingai 
mirktelėti jam - iškart būtum galėjęs pasijusti lengviau, juk kurio iš 
mūsų nėra pagavusi staigi trumpalaikė neapykanta savo padermei? 
Bet ne, nieko panašaus - jis atrodė tiktai įtūžęs. 

„Niekšai, —- rėžė jis rūsčiu veidu, pritildęs balsą. - Jie šauna į 
krūvą vien todėl, kad ji didelė ir graži. Tai, kas vadinama gražiu 
šūviu. Trofėjumi. Tarp nušautų gyvūnų mes radome patelių, ir pa- 
mėginkite man pasakyti, kad tai neteisybė.“ 

Tai buvo teisybė. 

„Ir vis dėlto jūsų draugai sudegino plantaciją, - pasakiau jam, 
nebūdamas dėl to labai tikras. - Tai darosi per daug panašu į pa- 
prasčiausią banditizmą.“ - „Šiaurėje mes iš tikrųjų sudeginom plan- 
taciją, - pripažino jis. - Sarkio plantaciją. Bet tas atvejis buvo ypač 
aiškus, ir mes darysim tai tiek kartų, kiek reikės. Jūs žinote tą reikalą 
taip pat puikiai kaip ir aš.“ 

Iš tikrųjų Žinojau: ta dingstimi, kad reikia nubaidyti laukus try- 
piančius dramblius, kai kurie plantatoriai pradėjo oficialiai naikinti 
kaimenes. Pagal įstatymą tokio pobūdžio baudžiamoji ekspedici- 

tikrųjų plantatoriai neturėdavo laiko, o dažnai ir noro pasitelkti 
valdžią ir patys imdavosi to reikalo, labai patenkinti, kad gali at- 
siduoti tam malonumui. 

„Vis dėlto tie atvejai buvo išskirtiniai“, - pasakiau jam. 

Tai buvo neteisybė, ir aš tai žinojau. Žinojau, pavyzdžiui, kad tą 
pačią valandėlę, kai su juo kalbu, Pietų Afrikos, Rodezijos ir Bečua- 
nalando pareigūnai sistemingai naikina kaimenę iš aštuonių šimtų 
dramblių plėšikų, kurie, išvaryti iš visur nenumaldomos dirbamų 
žemių plėtros, siaubia derlių Tulio rajone, Limpopo ir Šašio santa- 
koje. Tai buvo vienas iš neišvengiamų konfliktų plintant pažangai, 
ir jokia gera valia negalėjo tų dramblių išgelbėti. 

„Vis dėlto tai tik išimtys“, - pakartojau. 

Pirmą kartą jo gaurais apėjusiame veide pasirodė kažkas pana- 
šaus į šypseną. 

„Mes nesirengiame sudeginti visų ūkių, - pasakė jis. Atsegė 
portfelį ir tiestelėjo man popieriaus lapą. - Perduokite jiems mūsų 
sudarytą sąrašą: čia išvardytos visos rūšys, kurioms gresia pavojus 
išnykti ir kurias būtina globoti.“ 

Paėmiau sąrašą ir iškart pastebėjau, kad žmogaus ten nėra, o 
man jau buvo taip įgrisęs tas žodis ir tas daiktas, kad atsidusau 
su palengvėjimu ir jis iškart man tapo simpatiškesnis. Jis vis dėlto 
mokėjo išvengti nereikalingo jausmingumo. Be dramblių, sąraše dar 
figūravo kalnų gorilos, baltieji raganosiai, geltonnugariai dukeriai ir 
apskritai visos tos rūšys, į kurias mūsų miškininkai ir gamtininkai 
jau daug metų bergždžiai stengėsi atkreipti valdžios dėmesį. Bet, 
kaip jau sakiau, tėve, pagrindinis suinteresuotasis nebuvo įtrauktas, 
ir mane perliejo švelnus džiaugsmas pamanius, kad šįkart jis gal 
nebeišvengs to, kas jam skirta, ir kad, galimas daiktas, netrukus jo 
bus atsikratyta. Žiūrėjau į Morelį tarsi darydamas užuominą, bet 
veltui jo veide ieškojau pritarimo ženklo, jis atrodė tiesiog įtūžęs, 
nė pėdsako kokios nors slaptos minties, ir, pajutus tokį atsisakymą 

bendradarbiauti, mano gera nuotaika virto susierzinimu. Jis aiškiai 
buvo vienas iš tų geros valios žmonių, kuriems visiškai svetimas 
ironijos jausmas ir kurie nemato toliau savo nosies. Stovėjo žolėje 
priešais mano arklį, truputį praskėtęs kojas, su kvaila ryžtingo už- 
sispyrėlio mina ir, regis, iš tikrųjų niekuo neabejojo. 

„Aš reikalauju iš jų tik vieno - dekreto, draudžiančio medžioti 
dramblius, - pareiškė jis. - Tuomet iš karto pasiduosiu. Jie galės 
patupdyti mane į cypę. Žinau, kad nėra tokio prancūzų teismo, 
kuris galėtų mane nuteisti.“ 

Aš pasipiktinau. Taip, aš iš tikrųjų pasipiktinau, įsižeidžiau, 
siaubingai įtūžau, mane pagavo baisus noras sumalti jam marmūzę, 
prikulti jį tik tam, kad priminčiau, iš kur kojos dygsta. Akimirką 
net prisiminiau gestapo kankinimus, krematoriumo krosnis, pa- 
skutinius branduolinius sprogdinimus ir visus kitus akivaizdžius, 
nenuneigiamus požymius, kad vėl pajusčiau žemę po kojomis ir 
nesileisčiau sutrikdomas. Nes, be visa ko, jis pasitikėjo mumis. 
Jis manė, kad pakaktų vien atkreipti mūsų dėmesį į paskutinių 
didžiųjų dramblių likimą ir mes iš karto imtumėmės būtinų prie- 
monių jų nemirtingumui užtikrinti. O labiausiai piktino tai, kad 
jis atrodė ramiausiai įsitikinęs tuo, kad mes ką nors galime, kad 
žmonių ir dramblių likimą mes laikome savo rankose, kad gamtos 
apsauga - užduotis, tinkanti žmogaus rankoms, kad nėra nustatyto 
laiko kam nors trukti ir laiko kam nors baigtis, kad mes dar galime 
išsisukti iš padėties. Jis aiškiai buvo šunsnukis, atsilikęs galvijas ir 
racionalistas, vienas iš tų amžinųjų raguočių, kurie ničnieko nenu- 
tuokia, netgi tuomet, kai dalyvauja ceremonijoje. Atleiskit už tokias 
kalbas, tėve, bet vienas dalykas varyte varo mane pasiutin - tai tie 
gudručiai, kurie mano, kad žmogaus dalia - paprasčiausias organi- 
zacijos klausimas. Maniakai, iškrypėliai, kurie ničnieko nenutuokia 
ir tik švytuoja tau prieš nosį sprendimais bei priemonėmis, kurių 
esą reikia imtis, ir drumsčia tau ramybę. - Sen Deni nosis liūdnai 

švilptelėjo patamsyje. Jėzuitas lingavo galvą rimtai pritardamas, o 
Sen Deni nepatikliai jį stebėjo ir klausė save, kam gi jis šitaip pri- 
taria. - Ir vis dėlto neišdrįsau jam nieko pasakyti. Juk, be visa ko, 
jaučiau norąjo pasigailėti. Nors kartu geidžiau jį supurtyti, sušukti 
jam teisybę apie mus pačius ir padėti jam ją paneigti. Jis išsitraukė iš 
kišenės popieriaus, tabako ir susisuko suktinę, stovėdamas priešais 
mane, po pažastim laikydamas tą portfelį, truputį praskėtęs kojas, 
labai užtikrintai, nutaisęs malonią miną, toks garbanotas, riesta- 
nosis, atviro, tiesaus žvilgsnio ir be šlakelio cinizmo, paskui toliau 
ramiausiai dėstė man savo nesąmones, nė kiek nesivaržydamas, 
nesigėdydamas. 

„Visa tai vyksta todėl, kad Žmonės nieko nežino ir leidžia tai 
daryti. Bet kai jie atskleis iš ryto laikraštį ir pamatys, jog trisde- 
šimt tūkstančių dramblių nužudoma per metus vien tik popieriaus 
pjaustikliams gaminti arba dėl mėsos ir jog yra vaikinas, kuris iš 
kailio neriasi, kad tam būtų padarytas galas, pamatysite, koks kils 
triukšmas. Kai jiems bus paaiškinta, kad iš šimto pagautų dramblių 
aštuoniasdešimt nudvesia jau pirmosiomis dienomis, pamatysite, 
„ką paskelbs viešoji nuomonė. Būtent tokie dalykai ir nuverčia vy- 
riausybes, sakau jums. Pakanka, kad tauta sužinotų.“ 

Tai buvo nepakenčiama. Klausiausi išsižiojęs, visai suakmenėjęs. 
Tas vaikinas mumis pasitikėjo, visiškai ir nepalaužiamai, o sykiu tai 
buvo kažkas taip paprasta, taip neišprotauta kaip jūra arba vėjas — 
garbės žodis, kažkas lašas į lašą panašaus į pačią tiesos jėgą. Man 
iš tikrųjų reikėjo pasistengti apsiginti - nepasiduoti tam stulbinan- 
čiam naivumui. Jis iš tikrųjų tikėjo, jog mūsų laikais žmonės dar 
yra pakankamai kilniasieliai, kad pasirūpintų ne tik savimi, bet ir 
drambliais. Kad'jų širdyje dar yra daug vietos. Nors imk ir verk. 
žavėjausi — ta jo niūri, užsispyrėliška mina ir portfelis, prikimštas 
įvairių peticijų, įvairių manifestų, kokius tik galima įsivaizduoti. 

Toks keliantis juoką, jei norite, bet sykiu nuginkluojantis, nes jautei, 
kad jis persiėmęs visais tais gražiais dalykais, kuriuos Žmogus pa- 
sipasakoja apie save įkvėpimo akimirkomis. O drauge užsispyręs, 
atkaklus - lyg koks piktinamai stropus mokyklos mokytojas, kuris 
įsimušė į galvą priversti žmoniją atlikti namų darbus ir nedvejoda- 
mas ją baudžia, kai ji blogai elgiasi. Tad matote, tai buvo labai jau 
užkrečiantis žmogus. 

Jėzuitas patamsyje nusišypsojo. 

— Dabar suprantu, kokia klaidinga buvo mano iš pradžių susi- 
daryta nuomonė. Ėjau su juo susitikti tikėdamasis rasti vertą savo 
legendos žmogų ir buvau apviltas jo papraštumo, jo menkumo, 
jo šiurkštokos minos. Tačiau toks paprastumas buvo būdingas vi- 
siems liaudies herojams, kurių istorijos ir naivumas bus nuolatinė 
pasakojimų tema. Taip, dabar žiūrėjau į jį visai kitaip, man buvo 
puikiai pažįstama ta užsispyrėliška išraiška, tas ryžtingas, įtūžęs 
veidas po pasišiaušusiais plaukais, ir man atrodė, kad jau girdžiu jo 
balsą tariant: „Kartą gyveno toks patiklus berniukas, jis taip mylėjo 
dramblius, kad išėjo pas juos gyventi ir ginti jų nuo medžiotojų...“ 
Jis vis dar man kalbėjo. Nutaisė gudragalvio miną ir kalbėjo beveik 
konfidencialiu tonu, ir iš pradžių man pasirodė, kad sapnuoju, o 
paskui kilo noras čiupti savo šalmą, tėkšti jį ant Žemės ir pratrūkti 
neapsakomais keiksmais. 

„Pamatysite, koks kils triukšmas, - pareiškė jis su pasitenkini- 
mu. - Suprantate, iki šiol daugeliui žmonių pakako šunų. Jie guos- 
davosi taip. Bet jau kuris metas, dalykams pakrypus jums žinoma 
linkme, šunų nebepakanka. Nuo tokio darbo jie visai nusibaigė, 
jie jau nebevalioja. Tik pamanykit, nuo tų laikų, kai ėmė vizginti 
priešais mus uodegą ir duoti mums leteną, jiems šitai gerokai įsi- 
pyko...“ 

Jis nusijuokė, bet, patikėkit, tai buvo nejuokinga. Jis baigė laižyti 
suktinę ir laikė ją įsikišęs tarp lūpų neuždegtą. 


130 


„Jiems šitai įsipyko, kurgi ne. Ir tai suprantama: jie per daug 
visko matė. O žmonės jaučiasi tokie vieniši ir apleisti, jiems reikia ko 
nors tvirto, kas tikrai viską atlaikytų. Šunų nebepakanka, žmonėms 
reikia dramblių. Štai kaip aš matau tą reikalą.“ 

Iš tikrųjų pamaniau, kad jis iš manęs tyčiojasi. Beje, jūs Žinote: 
buvo daug kalbų, kad jis ypač nirtus ir pašaipus anarchistas, savo- 
tiškas patyčių ekstremistas. Aš tuo suabejojau. Gerai į jį įsižiūrėjau: 
bet ne, nieko, ironijos - nė ženklo, jokio mirksnio, visiškai rimtas 
vaikinas. Jis užsidegė cigaretę ir žvilgtelėjo į mane, tarsi norėdamas 
patikrinti, ar sutinku su juo. Pamėginau pasišaipyti, tiesa, padrąsina- 
mai, bet jis, rodės, tik nustebo dėl to. Tada kažin kas persisuko mano 
pilve, manau, net truputį pažaliavau. Manau, netgi akys pritvinko 
ašarų. Staiga man pasirodė, kad ką tik jis kalbėjo apie mane patį. 
Laukiau, stovėdamas švelniai siūruojančioje žolėje po plaukiančiais 
debesimis, o jis žiūrėjo į mane beveik draugiškai, beveik maloniai. 
Nebežinojau, ką ir galvoti. Dar ir šiandieną nežinau. Galiu pasakyti 
tik tiek: kai pasakojau Minai apie tą jo stulbinantį pasirodymą prie- 
šais mane, ji atsitiesė, jos akys pergalingai švytėjo, ji tvirtai spaudė 
sunertas rankas ir, rodės, grūmėsi su nenumaldomu polėkiu, o jos 
lūpose ir vėl išvydau visiško supratimo šypseną. „O paskui? O 
paskui?“ - ragino ji mane. O paskui, atšoviau jai sausokai, nusikei- 
kiau sau į barzdą ir numojau ranka. Nusprendžiau būti šiurkštus 
ir lyg globėjiškas. Pasakiau Moreliui, kad po kelių dienų būsiu For 
Lami ir papasakosiu valdžiai apie mudviejų susitikimą. Paprašiau 
jo laikytis ramiai, kol galėsiu pradėti ginti jo reikalą. Pridūriau, kad 
jo veikla taip suerzino kai kuriuos medžiotojus, tarp jų ir Orsinį, jog, 
už tai sumokėti gali tekti drambliams. Galiausiai paklausiau, ar jis 
neturįs perduoti kokios nors asmeniškos žinios kam nors For Lami, 
nes galėčiau tuo pasirūpinti. Jis padvejojo. 

„Mes beveik nebeturime šaudmenų, - pasakė. - Galite jiems tai 
pranešti.“ 

Nelabai supratau, ką bendra tai galėtų turėti su mano pasiūlymu 
perduoti žinią į For Lami: juk jis nemanė, kad jam atsiųs šaudme- 
nų? Bet kur tau, būtent taip jis ir manė, ir vėl nustėręs pajutau, kad 
jis jaučiasi ne izoliuotas, o priešingai, esąs visuotinės simpatijos 
centre: buvo nuoširdžiai įsitikinęs, jog, vos išgirdę, kad jam trūksta 
šaudmenų, visi iš visų pusių puls jam juos nešti. Regis, pradėjau 
juoktis. Šiaip ar taip, numečiau jam visus savo šaudmenis, išskyrus 
kelias medžioklės apkabas. Sakysit, kad neturėjau teisės aprūpinti 
jais Žmogų, atsidūrusį už įstatymo ribų, - ir vis dėlto aš šitai pa- 
dariau. Tad nenuostabu, kad su tokiais administratoriais viskas 
griūva ir kad vyriausybė nebegali niekuo pasikliauti. - Sen Deni 
niūriai papūtė sau į barzdą. - Paskui dirstelėjau į būrelį ginkluotų 
vyrų po uola. 

„Taip, - tarė Morelis. - Eikit pasikalbėti su jais. Tuomet galėsite 
paaiškinti savo viršininkams, kad iš tikrųjų viską išmėginote. Eikit 
pas juos pats vienas, tada jie galės nesivaržydami pasakyti, ką mano 
apie mane...“ 

Pirmąsyk jo veidas nušvito nuoširdžiu linksmumu. Jis paėmė 
savo ponio vadžias iš jo laukiančio juodaodžio raitelio, vilkinčio 
mėlynu burnusu, įšoko į balną ir ramiai pasišalino. O aš paraginau 
savo arklį žengti prie krioklio. 

— Ten vykdamas aiškiai žinojau, kad Morelį rasiu ne vieną. Taip 
pat žinojau, kad Afrika nestokoja avantiūristų, visuomet pasiruo- 
šusių nepraleisti pirmos pasitaikiusios progos pavogti, apiplėšti ir 
apskritai „laisvai pagyventi“. Mūsų žemynas dar neprarado savo 
patrauklumo žmonėms, kurie iš tikrųjų laisvi jaučiasi tik su ginklu 
rankoje. Taigi tikėjausi rasti šalia Morelio įstatymą pažeidusių žmo- 
nių, kurių jau seniai ieškoma. Ir nebuvau nuviltas. Pirmasis, kurį 
atpažinau, eidamas prie tos gaujos, buvo Korotoras, parduotuvių ir 
turgų plėšikas, prieš kurį laiką pabėgęs iš Bangio kalėjimo. Jis linkso- 
jo pritūpęs, ant kelių laikė automatą, juokėsi ir gestikuliavo drauge 
su kitu juodaodžiu. Į mane nė nežvilgtelėjo. Bet Korotorą netrukus 
pamiršau. Jūs, aišku, žinote, kad, grįžęs į For Lami ir išvardijęs, 
kokius Žmones buvau susitikęs Morelio stovykloje, neabejotinai 
buvau palaikytas melagiu ir apkaltintas noru išpūsti visą tą reikalą 
iki neįmanomo dydžio ir visiško neįtikimumo ir taip paversti jį 
savotiška savo paties mizantropijos projekcija. Žinoma, galimas ir 
netgi tikėtinas dalykas, kad tie Morelio bendrai, kurių asmeniškai 
nepažinojau, prisistatė man netikrais vardais, nes viso pasaulio 
policijos, be abejonės, švelniai svajojo apie juos. Bet teigti, kaip tai 
buvo daroma, kad niekas, išskyrus mane, niekada nėra jų matęs ir 
kad jie tėra seno išpuikėlio, neturinčio draugų ir besistengiančio 
jų susikurti pagal savo pageidavimą, vaizduotės vaisius - tai jau 
tikrai, tėve, man labai didelė garbė, ir aš neisiu dėl šito protestuoti. 

Šiaip ar taip, galite įsivaizduoti mano fizionomiją, kai iš pat pradžių 
atpažinau tame būrelyje žmogų, kurį puikiausiai pažinojau, - danų 
gamtininką Perą Kvistą, pasiųstą tyrinėti Centrinės Afrikos, - ir ku- 
riam pats asmeniškai ne kartą buvau padėjęs, kai jis kilojosi iš vienos 
vietos į kitą. Jis buvo senolis - žodis „pagyvenęs“ čia netinka, - lie- 
sas kaip kartis, o veidas visada sustingęs ta pačia rūsčia išraiška ir 
slepiantis po patriarchiška barzda irzlų jautrumą. Jis buvo vienas 
iš tų personažų, kurių humanistiniai jausmai galiausiai pasidaro 
lašas į lašą panašūs į neapykantą žmonijai. Nežinau, kiek jam buvo 
metų, bet jis atrodė esąs aiškiai penkiasdešimčia metų vyresnis; jis 
įdėmiai mane nužvelgė savo mėlynomis ir kaip ledukai šaltomis 
akutėmis. Greta jo, atsirėmęs į šautuvą, stovėjo sarkastiško veido 
vyras — taip ir nesužinojau, kas jis toks, bet aiškiai buvo vienas iš 
tų, kurių niekas niekada nesuranda, net ir po to, kai byla jau būna 
nutraukta. Buvo manoma, kad jis galėjo pasitraukti į Keniją ir kad 
buvo vienas iš tų dviejų baltaodžių, kurie kovėsi išvien su Mau Mau 
Aledino miškuose. Jums juk Žinoma legenda, kad tarp Mau Mau 
buvo keli baltaodžiai ir vienas iš jų reikalavo būti vadinamas pran- 
cūzų generolu. Nieko tikra apie jį nėra Žinoma, išskyrus į nelaisvę 
patekusių kikujų paistalus, nieko ir nebus sužinota, kol jie nebus 
deramai sutriuškinti - be to, reikės paskubėti ten atsirasti dar prieš 
skruzdėles. Per dvi pokalbio su juo minutes tesužinojau, kad jis 
paryžietis; kai mėginau jį įtikinti, kad jų sumanymas - beprotybė, 
jis nutraukė mane juokaudamas: „Klausykite, pone, aš trejus metus 
dirbau 91 maršruto autobuso kontrolieriumi ir siūlau jums pasiva- 
žinėti tuo autobusu spūsties valandomis. O tai reiškia, kad gavau 
pažinti ten besitrainiojančius Žmones, ir jie natūraliai pastūmėjo 
mane prie gyvulių. Tikiuosi, tokio paaiškinimo jums pakaks.“ 

Jo bendražygis buvo ypatingas personažas išraudusiu veidu, 
šiek tiek išsprogusiomis akimis, su trumpais žilstančiais ūsiukais 
tarp dviejų išsipūtusių skruostų, už kurių tarsi buvo kažkas užkišta: 

atodūsis, juoko pliūpsnis ar koks nors visiškas vėmalas, - jis sėdėjo 
ant uolos truputį virpančia sėdyne ir atrodė pasiekęs paskutinę al- 
koholinio stuporo stadiją; vilkėjo visais kitiems horizontams tinkan- 
čiais drabužiais su elegancijos likučiais: tvido eilutė ir tirolietiškas 
skryblius buvo įplyšę ne vienoje vietoje; ant kelių laikė medžioklinį 
šautuvą; buvo aišku, kad tie drabužiai ir jų savininkas yra patyrę 
geresnių dienų. Kai pamėginau persimesti su juo keliais žodžiais, 
įsiterpė jo bendražygis, su kuriuo buvau ką tik šnektelėjęs; jis pasakė: 
„Baronas, nors ir iš labai garsios šeimos, irgi nusprendė iškeisti savo 
padermę ir nutraukti visus ryšius; jo pasibjaurėjimas toks didelis, 
kad jis net atsisako kalbėti žmonių kalba.“ Kaip tik tuomet vadina- 
masis baronas, tarsi norėdamas patvirtinti jo žodžius, išleido seriją 
stulbinančių trumpų žarnyno dujų salvių. „Matote, - paaiškino jo 
bendrininkas, - matote, jis vartoja tik Morzės abėcėlę, jo nuomone, 
mes tik tiek ir teverti.“ Buvo visiškai aišku, kad tie banditai anaiptol 
neketina atskleisti man, kas esą iš tikrųjų, ir nors bent kiek pasisten- 
giau prisiminti paskutines ieškomų nusikaltėlių korteles, kurias man 
kas tris mėnesius atsiųsdavo iš For Lami, pakako žvilgtelėti į pasku- 
tinį tos gaujos vyrą, kad kaipmat dingtų bet koks noras domėtis ta 
niekinga smulkme. 

Jis stovėjo kiek atokiau, uolos papėdėje, ir nustebau iš tolo ne- 
atpažinęs jo milžiniško silueto: tačiau tai buvo pirmas kartas, kai 
mačiau buvusį Ulė krašto deputatą vilkintį ne europietišką, gerai 
sukirptą eilutę. Jo liemuo buvo plikas, ant pečių karojo užmes- 
ta karinės uniformos palaidinė; nepatenkintai patempęs lūpą, jis 
rankose spaudė kulkosvaidį - taip, Vaitaris... - Tą vardą Sen Deni 
ištarė su Žiupsneliu ironijos ir kartėlio. - Gerai jį pažinojau: būtent 
aš prieš dvidešimt metų išrūpinau jam studijų stipendiją. Vėliau, 
daug vėliau, jau kaip deputatas, jis lankydavosi mano apygardoje 
ir, grįžęs į Sionvilį, turėdavo daug ką pasakyti apie „mano gebėjimą 
nieko nedaryti, kad atsilikusios gentys būtų išlaisvintos iš praeities 

vergovės“. Jis buvo teisus: aš iš tikrųjų neskubu to daryti. Priešingai, 
man kyla vis labiau ir labiau nesuvaldomas noras ne tik išsaugoti 
Afrikos miško papročius bei ritualus tokius, kokie jie yra, bet kar- 
tais ir pačiam juos praktikuoti. Aš jais tikiu... Bet apie tai kitąsyk. 
Pakanka pasakyti, kad, vos tik jį pamatęs stovintį dramblių žolėje, 
tokį aukštą, išdidų siluetą su ginklu rankoje - tarytum norintį paro- 
dyti, jog tarp mudviejų iš tiesų viskas jau baigta, - iš karto supratau, 
kur šuo pakastas ir ką jis tikisi išpešti iš Morelio beprotybės. Ir kaip 
visuomet negalėjau nepastebėti jį supančio Afrikos dangaus grožio. 
Priėjau prie jo. Mudu žvelgėme vienas į kitą. Jis stovėjo už kelių 
žingsnių nuo krioklio, tarp garuojančių vandens purslų, drėkinan- 
čių man veidą ir sūkuriuojančių aplink mus, sustingęs priešiškai 
nusiteikusio žmogaus poza, kuri labai pritiko prie jo žvilgančių 
raumenų ir viso to uolų bei laukinės pasišiaušusios žolės peizažo, 
ir nors Žinojau, kad jis pozuoja afrikietiško sukilimo reklamai ir 
tikriausiai tikisi, kad aš turiu fotoaparatą, viskas alsavo autentiš- 
kumu, prieš kurį aš buvau bejėgis: grožio autentiškumu. Jis atrodė 
beveik arogantiškas — galvos laikysena, galingų pečių ramybė: jis 
buvo puikus selekcijos produktas - toli gražu ne natūralios selek- 
cijos, nes gentis, iš kurios jis buvo kilęs, per daugelį kartų atsikratė 
šalutinių produktų - žmonių, patekusių į arabų bei portugalų vergų 
pirklių rankas. Nepatikliai jį stebėdamas vyliausi pamatysiąs tarp 
dantų kramtomąjį tabaką. 

„Tikiuosi, jūs man padėsit išsklaidyti kai kuriuos nesusiprati- 
mus, - prabilo jis, ir, rodės, jau pats jo balsas skolinosi akcentus iš 
bazalto uolų, bet gal jis tik stengėsi pergalėti krioklio ūžesį. - To, kad 
aš čia esu, turėtų pakakti jums apšviesti. Visur truputį stengiamasi. 
užmaskuoti šitą reikalą, paslėpti mus nuo viešosios nuomonės - no- 
rima užleisti ant Afrikos sukilimo ekologinių dūmų uždangą...“ 

Aš vis dar tylėjau. Kramčiau savo tabaką, laukiau. Žiūrėjau į jį, 
jaučiau gaivius vandens lašus, kurie miešėsi su prakaitu ant mano 

veido, kuteno barzdą, ir galvojau apie visa tai, ką jau esu regėjęs Af- 
rikoje, kuri yra mano tėvynė ir iš kurios jokia pasaulio jėga negalėtų 
manęs išginti. Pasikėliau šalmą ir nusišluosčiau kaktą. Virš krioklio 
purslų verpete saulė išlenkė vaivorykštę tarp dviejų uolos kraštų. 

„Morelis - svajoklis. Bet jis mums naudingas. Ir yra bent jau vie- 
nas punktas, dėl kurio su juo sutariame: pasauliniam kapitalizmui 
atėjo metas liautis gėdingai eksploatuoti Afrikos gamtos turtus. O 
visa kita...“ 

Jis žvilgtelėjo susidomėjęs skynimo link. 

„Jis jausmingas ir senamadiškas idealistas...“ 

„Suprantu, - atsakiau. Ir be jokios ironijos pridūriau: - Jums vis 
tiek reikėtų jį su tuo supažindinti.“ 

Jis manęs nesiklausė. Jo nedomino tai, ką aš turėjau pasakyti, jam 
už nugaros stovėjo dešimt kartų ulė genties vadų, o šlovės metai, 
praleisti parlamente, regis, nieko nepakeitė. Be to, jis puikiai suvokė 
esąs už Mane protingesnis, mokytesnis, na, pranašesnis visais at- 
Žvilgiais. Staiga mano atmintyje išniro kita tragiška figūra, Kenjata, 
dvasinis Mau Mau vadovas, pūvantis kažkuriame Tanganikos kalė- 
jime. Tai buvo toji pati išdidi grimasa, tas pats galingas nuogumas, 
tik pridengtas leopardo oda, rankoje trumpa ietis, ant kaklo amule- 
tai — tas pats autentiškumas, skirtumas tik tas, kad anoji nuotrauka 
puikavosi jo ką tik tuomet Oksforde išleisto antropologijos veikalo 
priekyje. Šaltai jį stebėjau, toliau kramtydamas savo tabaką. 

„Kiek jūsų Ulė krašte? = vis dėlto paklausiau. — Keturi, penki? 
Tuzinas? Gentys nusistačiusios prieš jus...“ 

Apmaudo plyksnis, kažkas niūraus jo veide ir balse. 

„Niekas ir nesirengia kurstyti ulė genties. Šitai dar per anksti, 
gerokai per anksti. Bet aš noriu paskirti pasimatymo dieną. Ir noriu, 
kad pagaliau pasaulis išgirstų mūsų balsą - tegu tai kol kas tik mano 
vieno balsas... Noriu, kad jis būtų išgirstas Indijoje, Kinijoje, Ameri- 
koje, SSRS, netgi Prancūzijoje... Metas nutraukti didžiąją juodąją tylą. 

Beje... - Padvejojo, bet pergalėti savęs jam nepavyko: - Jūs žinote, ko- 
kiomis aplinkybėmis praradau deputato mandatą per pastaruosius 
rinkimus. Valdžia metė visas jėgas mano priešininkui padėti...“ 

Tai buvo teisybė. Bet padarė prastą įspūdį. Labai prastą. Jis tai 
pajuto. 

„Tai, aišku, neturi nieko bendra... Aš vienaip ar kitaip būčiau 
daręs tai, ką daryti privalau.“ | 

„Kurgi ne, - pagiežingai įsiterpiau. Paskui pridūriau: - Jūs sėsite 
į kalėjimą.“ 

Jis gūžtelėjo galingais pečiais. O kad turėčiau tokius pečius, pa- 
galvojau... 

„O paskui? Šiandien kolonijų kalėjimai - ministerijų prieškamba- 
riai... - Jis nusišypsojo. - Bet jūs bergždžiai dėl manęs nerimaujate. 
Gal aš niekada nebūsiu suimtas. Sudanas netoli... Be to, Kaire yra 
labai garsi radijo stotis. Nežinau, ar konfliktas tarp kapitalizmo ir 
naujojo pasaulio pribrendęs jau šiandien, ar pribręs tik rytoj, bet 
žinau, kas iš to laimės: Afrika...“ | 

„Jūs pamąstėte apie viską. Kaip laikosi jūsų Žmona?“ 

„Ji Prancūzijoje, pas motiną. Juk Žinot, kad ji prancūzė.“ 

„Žinau. O jūsų sūnūs vis dar Žansone?“ 

„Taip, - atsakė jis ramiai. - Noriu, kad jie gautų gerą išsilavinimą. 
Mums jų prireiks...“ 

Pritariamai linktelėjau. Jis nebuvo cinikas. Jis pažinojo mus, ir 
tiek. Žinojo, kad gali mumis pasitikėti. Ir vis dėlto gana tūžmingai 
išspjoviau į žolę savo kramtomąjį tabaką. 

„Ar galėčiau paprašyti jūsų perduoti jiems žinią? —- paklausė 
jis. — Tik tiek; kad aš esu gyvas ir sveikas.“ 

„Pasakysiu jiems šitai, kai būsiu For Lami. Esu tikras, kad jie 
pasiskubins padaryti viską, kas būtina.“ 

Jis nežymiai linktelėjo galvą. Jam tai atrodė visiškai natūralu. — 
juk mes civilizuoti Žmonės. Taip, jis buvo mūsiškis. Jis mąstė taip 

kaip mes, mūsų mintys ir mūsų politinė žaliava buvo jo penas. 
Pagalvojau: tu nori kurti Afriką pagal mūsų įvaizdį, todėl ir nusi- 
pelnai, kad tau gyvam nudirtų kailį saviškiai. Puikiai Žinau, kad 
tai bus totalitarinė Afrika, bet tai irgi, ypač tai, atėjo iš mūsų. Taip 
pagalvojau, bet nepasakiau. Tik dar kartą nusispjoviau. Tai buvo 
geriausias būdas pasinaudoti savo seilėmis. Jo nedomino, ką aš 
galvoju ar jaučiu. Užtat jį domino, ką papasakosiu For Lami ir ką 
apie tai išspausdins laikraščiai. O mane nuo šiol domino tik viena: 
ar mano bičiulis Dvala tesės savo pažadą. Žinojau, kad jis turi ga- 
lios po mirties paversti žmogų medžiu, o kartais net ir prieš mirtį, 
ir buvau išgavęs iš jo iškilmingą pažadą išlaisvinti mane visiems 
laikams nuo priklausomybės, kuri man buvo pernelyg šlykšti, kad 
galėčiau ilgiau ją tverti. Mane visuomet gąsdino mintis, kad vėl 
atgimsiu Žmogaus kailyje. Nuo to siaubo kartais naktį nubusda- 
vau visas išpiltas šalto prakaito. Todėl galiausiai sudariau sutartį 
su Dvala, ir jis man pažadėjo, net prisiekė kitąsyk paversti mane 
storažieviu medžiu, giliai suleidusiu šaknis į Afrikos žemę, - teko 
padaryti šiokių tokių administracinių paslaugų, būtent pažadėti, 
„kad per Ulė kraštą nebus nutiestas kelias. Ta viltis mane paguodė 
ir keletą akimirkų jaučiausi visiškai pralinksmėjęs. Nusišluosčiau 
veidą ir barzdą — buvau visiškai šlapias — ir vėl užsivožiau šalmą. 
Nepasakiau, ką pagalvojau. Ir ne todėl, kad neturėjau noro. Norėjau 
jam pasakyti: „Pone deputate, aš visuomet svajojau būti juodao- 
džiu, turėti juodaodžio sielą, juodaodžio juoką. Ir žinote kodėl? 
Maniau, kad jūs nuo mūsų skiriatės. Laikiau jus kitokiais. Norėjau 
pabėgti nuo baltaodžių materializmo, nuo jų vargano seksualumo, 
nuo liūdnos baltaodžių religijos, nuo jų džiaugsmo stygiaus, nuo jų 
magijos stygiaus. Norėjau pabėgti nuo viso to, ką jūs taip puikiai iš 
mūsų išmokote ir vieną gražią dieną per jėgą įšvirkšite į afrikiečio 
sielą, - o tam, kad tai pavyktų, reikės tokios priespaudos ir tokio 
žiaurumo, su kuriais lyginant kolonializmas bus tik rožių vanduo 

ir kurį įgyvendinti pavyko tik Stalinui, bet šiuo atžvilgiu jumis 
pasitikiu: jūs padarysite viską, ką galite. Taip padėsite Vakarams 
užkariauti Afriką galutinai. Įšvirkšite į Afrikos kraują mūsų mintis, 
mūsų fetišus, mūsų tabu, mūsų tikėjimus, mūsų prietarus, mūsų 
nacionalistinį virusą, mūsų nuodus... Mes visąlaik vengėme tokios 
operacijos — bet jūs atliksite už mus tą darbą. Jūs - vertingiausias 
mūsų agentas. Aišku, mes šito nesuprantame: mes per kvaili. Ko 
gero, tai vienintelis Afrikos šansas. Ko gero, kaip tik dėl šito Afrika 
ir išslys iš rankų ir jums, ir mums. Bet tai toli gražu nėra tikra. Ra- 
sistai dažnai sakydavo, kad negrai iš tikrųjų ne tokie žmonės kaip 
mes, bet labai galimas daiktas, jog ir tai apgaulinga viltis, kuria 
švytuliuojame prieš mūsų juodųjų brolių akis.“ Štai ką norėjau jam 
pasakyti, tačiau susilaikiau. Nenorėjau jo veide išskaityti tų pačių 
ženklų, bylojančių apie jausmą tarp paniekos ir atlaidumo, kuriuos 
staiga išvysdavau savo administracijos kolegų veiduose, kai jiems 
sakydavau tą patį. „Vargšelis Sen Deni, jis šaunuolis, bet visiškai 
atsilikęs, toks pats anachronizmas ir griozdas kaip ir drambliai. Jau 
pats metas atnaujinti mūsų kadrus Afrikoje.“ Nenorėjau tapti tokių 
samprotavimų objektu. Taigi prasižiojau, bet tik tam, kad įsikiščiau 
naują Žžiupsnį kramtomojo tabako. Jis man nusišypsojo. 

„Liaukitės gynęsis, Sen Deni. Jūs kaunatės pats su savimi, tačiau 
puikiai žinote, kad jūsų vieta - tarp mūsų. Jūs atidavėte Afrikai ge- 
riausia, ką turite, ir išsaugosite valdžios, kuriai priklausote, garbę 
stodamas kautis ir gal net žūti išvien su mumis...“ 

Prisipažįstu, mano akys paplūdo ašaromis. Gyvenimas ma- 
nęs nelepino, oficialių paskatinimų ir dėkingumo ženklų mano 
kelyje pasitaikydavo labai retai. Nors, vien jau kovodamas su 
muse cėcė, atvėriau ištisus rajonus gyvulininkystei ir išgelbėjau 
nežinia kiek žmonių gyvybių. Vienintelis požymis, kad tos mano 
pastangos neliko nepastebėtos, buvo pravardė Cėcė, kurią man 
prikergė jauni kolegos, nors taip ir nežinau, ar, jų supratimu, tai 

buvo komplimentas, ar požiūris į mane kaip į seną plepį. Ir štai 
pagaliau pats Vaitaris pripažįsta istorines paslaugas, kurias aš 
suteikiau jo žmonėms, ir siūlo pagaliau įmanomą brolystę, kurios 
man niekad niekas nebuvo pasiūlęs: nei vyras, nei moteris, nei vai- 
kas. Nieko daugiau pasaulyje aš ir nenorėjau, tik būti pripažintas 
savo juodukų vienu iš jų, padėti jiems ir apsaugoti nuo žabangų, 
kuriuos jų kelyje statė civilizacija. Bet aš neapsikvailinau. Ne tam 
įveikiau musę cėcė, kad leisčiausi apvyniojamas apie pirštą kaž- 
kokio politiko, kurio juoda oda negalėjo paslėpti, jog jis vienas iš 
mūsiškių. Dvidešimt metų turėjau tik vieną tikslą, beveik galima 
sakyti, buvau jo apsėstas: išgelbėti juodaodžius, apginti juos nuo 
naujų idėjų invazijos, nuo materialistinio užkrato, nuo politinės 
infekcijos, padėti jiems išsaugoti genčių tradicijas ir nuostabius 
tikėjimus, neleisti jiems Žengti mūsų keliu. Niekas manęs taip 
nežavėjo, kaip galimybė matyti negrus besilaikančius savo pa- 
pročių, ir kai kurioje nors iš mūsų genčių staiga išvysdavau jau- 
nikaitį, uždengusį protėvių nuogybę kelnėmis ir skrybėle, pats 
asmeniškai pasivargindavau įspirti jam į užpakalį. Penicilinas ir 
DDT - tai visos nuolaidos, su kuriomis sutikau, ir, prisiekiu jums, 
dar negimė toks, kuriam pavyktų priversti mane žengti toliau. 
Mudu su senuoju Dvala visuomet buvome pirmose gretose tarp 
tų, kurie gynė juodąją Afriką nuo to šlykštaus šarvuoto gyvio, 
vadinamo Vakarais, ir narsiai kovėsi, kad išsaugotų mūsų juoda- 
odžius, kokie jie yra. Aš pats asmeniškai žiūrėdavau, kad kai kurie 
primygtiniai cirkuliarai dėl „politinio auklėjimo“ atsidurtų ten, 
kur jiems vieta, — viešosiose išvietėse: mano pagrindinis rūpestis 
Afrikoje visuomet buvo sukliudyti skleisti mūsų nuodus, išnau- 
dojimą pateisinančias Vakarų sąvokas ir maniakišką ideologiją. 
Taigi neketinau prisidėti prie Žmogaus, kuris norėjo paaukoti savo 
tautos sielą garsiakalbiams ir totalitarinėms mašinoms, kad ji būtų 
sutrinta ir sumalta taip, jog liktų tik toji nebeatpažįstama tyrė — 
masės. Ryžtingai papurčiau galvą. 

„Kol aš čia būsiu, - pasakiau, — niekas neateis pakeisti mūsų 
magiškųjų apeigų partijos susirinkimais...“ 

Jis paniekinamai mostelėjo ranka, tarsi mane nušalindamas. 

„Žinau, kad jums reikia vietos kolorito ir išraiškingumo... Be to, 
jūs - reakcionierius ir rasistas. Jūs mylite juodukus iš mizantropijos, 
kaip mylima gyvūnus. Mums nėr ko veikti su tokia meile...“ 

Pasijutau pavargęs ir gana sutrikęs. Gal jis ir buvo teisus. Gal 
juodaodžiai, pamaniau, iš tikrųjų tokie kaip ir mes, ir nėra kur eiti 
ieškoti, į ką pasigręžti. Staiga pasijutau milžiniškos kiaulystės, iš 
kurios nemačiau išeities, vidury. Ir lyg tam „maloniam“ įspūdžiui 
sustiprinti staiga tarp medžių išvydau nešvarią jūrininko kepurę ir 
kresną siluetą, iš kurio per kraštus liejosi jėga bei gyvastis, - jis man 
pasirodė tarsi pažįstamas, nors iškart jo ir neatpažinau. 

— Vyras, nešantis per petį permestas tris didžiules žuvis, už- 
vertas per akis ant šakos, mane išvydęs stabtelėjo, paskui priėjo 
išskėstomis rankomis, galingam juokui purtant jo barzdą ir juodus 
kaip derva ūsus. 

„Sen Deni! Te mane papurto vandenynas! Ką jūs čia veikiate, 
senas vienišiau? Atvykote prie mūsų prisidėti? Prireikė draugijos? 
O gal dėjote į kojas, pagrobęs apygardos kasą, ir ieškote tauraus 
prieglobsčio pas makius? Cha! Cha! Te jūra mane praryja, jei tai ne 
vaidingiausias, seniausias ir išdidžiausias mūsų administratorius 
iš užjūrio!“ 

Pasistengiau prisiminti, kas tas galvijas, nes iš pasibjaurėjimo, 
kurį jis man sukėlė, supratau, kad tai turėtų būti draugas. 

„Nagi, sumautas administratoriau... nebepažįstame senų bičiū- 
lių? Štai ką reiškia praleisti visą gyvenimą brūzgynuose: visų žmo- 
nių veidai supanašėja. Habibas, tolimojo plaukiojimo kapitonas, 
vienintelis čia denio šeimininkas, - ir tai, kad jisai čia, įrodo, jog tas 
šaunuolis nesiliovė plaukiojęs!“ 

Nustebau ne iš karto atpažinęs tą padugnę iš jo gyvastingumo 
ir sveikos išvaizdos. Jis apkabino mane per pečius, nors ir nutai- 
siau nemalonesnę miną nei paprastai. Korotoras ir Habibas - štai 
kokiais žmonėmis apsupo save Vaitaris. Sunkus atvejis čia buvo tik 
Morelis, bet jis, aišku, buvo priklydėlis. Iš karto pasijutau geriau, 
kaip sakoma, atgavau jėgas. Dabar galėjau grįžti į savo užkampį, 

susidėti rankas ant krūtinės ir laukti, kada šitai praeis, žvelgdamas 
į žvaigždes, kurios vis dar atrodė gražios tik dėl to, kad buvo stulbi- 
namai toli. Apskritai viskas vėl sugrįžo į savo vėžes. Tai akivaizdžiai 
buvo šio pasaulio pradėtas žygis, neišvengiamai pasmerktas toms 
pačioms niekšybėms, tiems patiems kompromisams kaip visi kiti. 
Kuo pašaipesniu balsu paklausiau apie kito su Habibu susijusio 
žemiškojo piligrimo lemtį. 

„Jis pakerėtas tauraus reikalo, brangusis, pakerėtas tam tikro 
idealo grožio. Pasiruošęs viskam, kad apgintų gamtos grožybes. 
Perėjo į dramblių stovyklą ir viską paaukojo, kad šis galingas gamtos 
laisvės įvaizdis išliktų. Be to, trokšta įnešti savo indėlį į taurią tautų 
teisės būti nepriklausomoms bylą, nori įrašyti savo vardą į Istoriją 
greta Bairono, generolo Kinijos, generolo Rusijos ir didžiojo Arabijos 
Lorenso" vardų! Taigi įliejo savo menką atodūsį į sukrečiantį maišto 
vėją! Kaip visuomet dalyvauja visose reikšmingose bylose, žūtbūt 
į jas įsitraukia! Atėjo vidury nakties manęs pažadinti, kilniai mane 
įkalbinėjo, pasiėmė savo šautuvą „Mannlicher“ ir cianidą, paliko 
visas žemiškas gėrybes ir išrūko policiją aplenkęs vos keliomis va- 
landomis - senas įprotis, cha! cha! - gelbėti dramblių. Kaipmat buvo 
apkaltintas visais banalios baudžiamosios teisės nusikaltimais - nors 
iš prigimties neturi ničnieko banalaus: menų mylėtojas, didis jau- 
nimo auklėtojas, Oksfordas, Kembridžas, aristokratas visais atžvil- 
giais. Taigi mes ir vėl makiai, senas įprotis, idealas nemiršta, kartais 
jam tenka misti mėšlu, bet jis nemiršta! Visa bėda, labai jautri siela: 
šiuo metu guli palapinėje kankinamas Dievo rūstybės pasiųstos 
dizenterijos, maldauja, kad leisčiau jam numirti, nieko nepadarysi, 
mano rūpesčiu nugyvens iki pat galo, sužvejojau jam kelias Žuvis, 
reik pasistengti išgelbėti mūsų elitą, tai svarbiausia, gyvenimas 


* Thomas Edward Lawrence (1888-1935) - anglų karininkas, kovotojas už arabų 
nepriklausomybę. 

gražus, ir jums tai sako tolimojo plaukiojimo kapitonas Habibas - o 
Dievas Žino, ar tas šelmis išmano tuos dalykus!“ 

Jis dar kartą pliaukštelėjo man per petį ir nubidzeno savo iš- 
lenktomis kojomis su labai raumeningomis ir tvirtomis, labai jau 
žemiškomis blauzdomis, nuėjo su savo Žuvimis ir sveika išvaizda 
bei gyvenimo džiaugsmu, kuris bylojo daug - nežinau apie ką. 
Staiga pajutau keistą palengvėjimą. Kad ir kokia būtų mano vie- 
natvė, tokios rūšies draugijai aš dar nepribrendau. Ir dabar aiškiai 
mačiau, kas slypi už to garsaus dramblių reikalo ir ką pridengia 
Morelio naivumas. Toksai žmogus kaip Peras Kvistas čionai atvyko 
akinamas gamtininko aistros, savo garsiosios mizantropijos, kuri 
iš tikro buvo tik kilnus pyktis, sužadintas prieš gamtą nukreip- 
tų veiksmų, branduolinių bandymų, priverstinio darbo stovyklų, 
totalitarinių režimų, rasistinės barbarybės ir visų kitų bjaurasčių, 
keliančių grėsmę Žemės grožiui ir galinčių išsekinti pačius gyvybės 
šaltinius. Už jo stovėjo Vaitaris, tikintis trečiojo pasaulinio karo 
neišvengiamumu ir turintis vilties po Europos nuopuolio išnirti 
kaip pirmasis panafrikinio nacionalizmo didvyris. Už jų, kaip ir 
visų tikrai žmogiškų bylų šešėlyje, spietėsi paprasčiausi banditai ir 
galvažudžiai, tarsi koks žemiškos sėkmės laidas. O dar toliau - tyli 
ir nebyli juodaodžių tautų masė su įdėmiais žvilgsniais, tų juoda- 
odžių tautų, kurioms nebuvo atskleisti visi tie planai, bet kurių 
valanda išmuš, kad ir kas būtų. O dar toliau, labai toli užpakaly, o 
gal tik Morelio širdyje, glūdėjo drambliai. Apskritai tai buvo tikras 
partizaninis judėjimas: geros valios Žmonės ir padugnės, taurus 
pasipiktinimas ir gudrūs apskaičiavimai, drambliai tolumoje, o sy- 
kiu ir priemones pateisinantis tikslas. Makiai, sakau jums, saujelė 
žmonijos, taurus sapnas ir visas tas tyrumas, kurio reikia didžiulėms 
žudynėms sukelti... - Sen Deni valandėlę patylėjo. Gal dėl jo kiek 
mongoliškos išvaizdos, tos plikos galvos, išsišovusių žandikaulių 
ir tvirto kūno sudėjimo tėvui Tasenui staiga pasirodė, kad jis pri- 

mena iš balno išmestą ir ant Žemės nusviestą raitelį. - Aš su jais 
atsisveikinau. Nuėjau tiesiai prie savo arklių, kuriuos Ngola laikė jau 
paruoštus. Peras Kvistas palydėjo mane kelis kilometrus. Jis laikėsi 
balne labai tiesiai, veidas buvo rūstus, vienas pentinas ilgesnis už 
kitą, kad būtų atrama nelanksčiai kojai - dešinės kojos sąnarius jis 
susitraiškė viename Arkties ledyno plyšyje. Svarsčiau, kodėl jis, ne- 
prataręs man nė žodžio, nusprendė lydėti mane tas kelias minutes. 
Gal todėl, kad staiga pasijuto artimesnis man nei kitiems. Mudviejų 
arkliai žengė į priekį tiesiu taku tarp uolų. Saulė ką tik nusileido 
už miško; bambukai ir medžiai, rodės, dalijosi jos ryškiai raudona 
išnara. Mums taip iš lėto traukiant pirmyn, galingas trenksmas 
atvilnijo iki mūsų nuo Galangalės pusės, visas miškas ėmė drebėti, 
paskui pasidavė kažkokiam įnirtingam puolimui, ir oras prisipildė 
besiskinančios kelią prie vandens dramblių kaimenės maurojimo; 
kelias akimirkas su šaknimis išrautų medžių traškesys, žemės, uolų 
drebėjimas ir dramblių baubimas įgavo gamtos kataklizmo mastą. 
Įsiklausiau. Buvau prie to pripratęs, ir vis dėlto kiekvienąsyk tas 
gyvas griausmas paakindavo mano širdį smarkiau suplakti, ir tai 
buvo ne baimė, o kažkoks keistas užkratas. Įsiklausiau. Miškas, ro- 
dės, iš visų pusių atsivėrė ir skardėjo toks triukšmas, kad nustatyti 
jo krypties buvo neįmanoma. Tačiau nuo aukštumos pamačiau, kaip 
kitapus galerijos, dengiančios vandens srovę, visa miško dalis virpa 
lyg purtoma kažkokios klaikios baimės: medžių viršūnės staiga nu- 
linkdavo ir pradingdavo pomiškyje; tuomet išvysdavau vieną prie 
kito prisispaudusius didžiulius pilkus pavidalus, tas stambias ap- 
valias nugaras, kurios man buvo taip gerai pažįstamos. Pagalvojau: 
netrukus šių dienų pasaulyje nebeliks vietos tokiam erdvės porei- 
kiui, tokiam karališkam nerangumui. Ir kaip kiekvienąsyk, kai juos 
išvysdavau, negalėjau suturėti palengvėjimo šypsenos, sakytum, jų 
vaizdas būtų mane nuraminęs, paliudijęs, kad kažkas svarbaus dar 
yra. Šitame nėgalės, tabu, draudimų ir beveik fiziologinės vergystės 

amžiuje, kai Žmogus įveikia savo senąsias tiesas ir atsisako pačių 
esmingiausių savo poreikių, klausantis šito įstabaus triukšmo, man 
visuomet atrodydavo, kad mes dar nesame galutinai atkirsti nuo 
savo šaltinių, kad mūsų dar neišromijo visiems laikams dėl melo, 
kad mes dar nevisiškai pavergti. O vis dėlto pakako įsiklausyti į tą 
seną žemišką griausmą, pakako vieną kartą dalyvauti toje gyvoje 
griūtyje, kad suprastum, jog netrukus tarp mūsų nebeliks vietos 
tokiai laisvei. Tačiau to išsižadėti buvo sunku. Tako apačioje Peras 
Kvistas sustabdė savo arklį. Staiga pagalvojau, kad nuo tada, kai jį 
pažįstu, visad matydavau tik vieną išraišką taip giliai raukšlėtame 
jo veide, jog tos raukšlės tapo beveik didingos. Tai buvo begalinės 
rūstybės išraiška, ir, rodės, mėlynos jo akutės išsaugojo kažką iš tų 
amžinųjų Arkties ledynų, kuriais jis kitados gėrėjosi drauge su Fri- 
tjofu Nansenu. Lūpos virš tos pilkos barzdos buvo kietos ir tiesios, 
be jokios atlaidumo žymės. 

„Gerai įsiklausykite, — tarė jis. - Tai pats gražiausias Žemės 
triukšmas.“ 

„Ašjo klausiausi visą gyvenimą.“ 

„Kalbu ne vien apie dramblius...“ 

Valandėlę patylėjęs atsakiau: „Mes girdime jį nuo tada, kai at- 
sidūrėm Afrikoje.“ 

„Bet šiandien, Sen Deni, jūs jau nebe tas pats Žmogus. Anksčiau 
tas triukšmas pasiekdavo tik jūsų ausis. Šiandieną jis pasiekia jūsų 
širdį. Jūs nebegalite atsispirti jo grožiui. Kitados, kai jis trukdyda- 
vo miegoti, jūs paimdavote šautuvą, ir tiek tos kalbos. Šiandieną 
jūsų šautuvai įvaro jums kur kas daugiau pasibjaurėjimo negu tas 
triukšmas baimės. Manau, kad tai vadinama proto amžiumi. Ką 
jiems pasakysite For Lami?“ 

„Tai, ką nesiliauju kartojęs jau daugybę metų, - atsakiau šiurkš- 
čiai. — Kad galiausiai reikia pradėti gerbti Afrikos dramblį. Kad 
gamtą reikia saugoti taip kaip būtina.“ 

Niekas nekrustelėjo jo veide. Sakau sau, kad nuo tam tikro am- 
žiaus veidai turi polinkį sustingti vienintele išraiška ir nebesivargina 
lengvai keistis. 

„Ar manote, kad jie vis tiek atsiųs prieš mus kariuomenę?“ 

„Jos beveik nebėra Prancūzijos Pusiaujo Afrikoje. Tačiau me- 
džiotojai labai sujudę...“ 

Jo veidas liko toks pat griežtas kaip ir anksčiau, bet tai, ką jis 
pasakė, pritrenkė savo juokingumu: „Tikriausiai įdomu būti nušau- 
tam mano amžiuje.“ 

„Tikriausiai labai juokinga, - patikinau. - O kiekgi jums 
metų?“ 

„Aš labai senas“, - rimtai atsakė jis. 

Ir pridūrė kaip pripažintą faktą: „Aš džiaugsiuosi mirdamas 
Afrikoje.“ 

„Nair kodėl?“ 

„Nes čia žmogaus pradžia. Žmonijos lopšys yra Niasalande. Tai 
jau beveik įrodyta.“ 

„Keista priežastis.“ 

„Mirti savo namuose maloniau.“ 

Dar vienas, pamaniau, ieškantis savo namų žemėje. Ir paklau- 
siau: „O Morelis?“ 

„Visiems mums reikia globos...“ 

Jo balsas nuskambėjo labai liūdnai. 

„Vargšas Morelis, - pridūrė jis. - Jis pateko į neįmanomą padėtį. 
Niekam niekada nepavyko išspręsti šito prieštaravimo: norėti ap- 
ginti žmogaus idealą Žmonių draugijoje. Sudie.“ 

— Tą naktį beveik nesudėjau bluosto, vis varčiausi ir varčiausi 
palapinėje ir dar niekada nebuvau pasijutęs toks vienišas nei toks 
apleistas. Gal net patys drambliai per maži, galvojau, akis įdūręs į 
tamsą, ir mums reikia dar didesnio ir prieraišesnio mylimo gyvūno 
šalia. Tačiau kol kas ir tos kategorijos, kaip sako boksininkai, ho- 
rizonte nebuvo matyti ničnieko, išskyrus dramblius. Grįžau į For 
Lami ir turėjau audringą susitikimą su gubernatoriumi: jis pasakė 
seniai mane pažįstąs ir nė per nago juodymą netikįs, kad tiksliai 
jam nurodžiau žemėlapyje vietovę, kur įsikūręs Morelio štabas, - ir 
jis ne itin klydo. Pamėginau paaiškinti, kad jie bergždžiai atkak- 
„lauja norėdami sutvarkyti tą reikalą su policijos pagalba, kad kur 
kas paprasčiau būtų gauti iš Paryžiaus skubiai pakeistus didžiųjų 
medžioklių įstatus, kurie, kaip nesiliauja skelbę visi miškininkai ir 
visi administratoriai, jau seniai pasenę. Jis siaubingai įširdo, kalbėjo 
apie metafizinį Miuncheną ir šaukė man, kad jis pats nepasiruošęs 
nusilenkti prieš mizantropijos vėliavą, kad jo pasitikėjimas žmogaus 
rankomis lieka nepakitęs ir kad mūsų padermė dar tikrai sulauks 
šviesaus rytojaus. Jis pamojavo kumščiu ir užtikrino mane, kad savo 
teritorijoje netoleruos taip aiškiai rodomos neapykantos tam, ką 
sukūrė žmogus, ir tokių arogantiškų ir juokingų pastangų dorotis 
su žmogaus dalia. Išlindo iš už rašomojo stalo, pripuolė prie manęs 
smulkiais skubriais Žingsneliais ir pasistiebęs ėmė šaukti, kad visa 
šita gamtos apsaugos kampanija tėra politinė diversija, bet jeigu ko- 

munizmas Afrikoje nugalės, tai drambliai bus pakarti patys pirmieji; 
paskui susikišo rankas į kišenes ir sarkastiškai paklausė, ar aš žinąs, 
kad drambliai iš tikrųjų yra paskutiniai individai - taip, pone, - ir 
kad jie, regis, atstovauja paskutinėms didžiosioms Žmogaus as- 
menybės teisėms, tokie nerangūs, gremėzdiški, tokie atgyvenos, 
kuriems iš visų pusių gresia pavojus, ir vis dėlto būtini gyvenimo 
grožiui, — štai, pone, ką tam tikra prancūzų spauda - jis smarkiai 
trenkė kumščiu per laikraščių krūvą ant stalo - štai ką vadinamoji 
protinga spauda sukūrė iš tos istorijos, - o dėl jo paties, tai į visą 
tą metafizinę rašliavą, visiems tiems pasidavusiems ir susipainio- 
jusiems seiliams rašeivoms jis galįs atsakyti tik garsiu, sveiku ir 
nuoširdžiu juoku, kaip respublikonas, tikintis ateitimi Žmogaus, 
dorai atliekančio savo pareigas ir kupino ramaus išdidumo dėl to, 
kas padaryta. Tai išpyškinęs, jis išplėtė akis, parodė iltis ir pradėjo 
kraupiai kvatoti —- cha cha cha cha! O paskui teko paguldyti jį ant 
sofos ir bėgti ieškoti jo žmonos. - Sen Deni valandėlę pakikeno sau 
į barzdą. - Gal aš kiek ir perdedu, tėve, tačiau sunku įsivaizduoti 
susierzinimą, kurį visos tos nesąmonės, tuomet išspausdintos apie 
Morelio bylą, sukėlė For Lami. Net pažinojau tokių, kurie ieškojo 
žodyne žodžio „ekologija“. Išvykau iš ten labai patenkintas savi- 
mi, lydimas Fuasaro. Jis man paaiškino, kad gubernatorius liovėsi 
miegojęs, kad Paryžiuje nesiseka įtikinti amerikiečių, jog visas tas 
reikalas esą susijęs tik su Afrikos faunos apsauga, kad spauda ap- 
kaltino vyriausybę išgalvojus Morelį nuo pradžios iki galo, norint 
užmaskuoti rimtus politinius neramumus, ir kad visas pasaulis šai- 
posi iš Prancūzijos naivumo: ji dar įsivaizduoja galinti jį, sulaukusį 
tokio amžiaus, priversti tikėti drambliais. 

- Štai ką aš papasakojau Minai, kaip kad dabar pasakoju jums, ir 
man atrodo, kad niekada gyvenime neturėjau garbės būti išklausytas 
moters taip dėmesingai. Ji sėdėjo ant fotelio ranktūrio nejudėdama, 
tokia visiškai sustingusia poza, kuri išduoda sunkiai valdomą aistrą, 
ir prisipažįstu - man pavyko pamiršti, kad tas beveik maldaujamas 
susidomėjimas, kurį ji rodė man, skirtas ne man. Buvo neįmanoma 
nesusijaudinti ir net truputį nesunerimti dėl to kilnumo polėkio, 
dėl viso to jautrumo ir užuojautos, kuriuos jutai ją apėmus. Taip, 
tai buvo moteris, kurią buvo sunku palikti vieną... 

— Kai priėjau prie to neįtikėtino kreipimosi į žmoniją, kurį Mo- 
relis taip nuoširdžiai paprašė manęs perduoti, ir kai kartojau jo 
žodžius: „Pasakykite jiems, kad aš beveik nebeturiu šaudmenų“, 
jos lūpos suvirpėjo, ji staiga atsistojo, nuėjo į kitą kambario galą ir 
padarė visai nereikalingą dalyką - pastūmė vazą į kitą vietą, ir liko 
taip stovėti, veidu į sieną, virpančiais pečiais. Pasijutau šiek tiek 
sutrikęs. Žinojau ją jaunystėje patyrus daug nelaimių ir iš pradžių 
patikėjau, kad, anot to garsaus Morelio pasakymo, šunų jai nebe- 
pakanka, kad jai irgi reikia didesnės draugystės, ko nors, kas savo 
didumu prilygtų jos vienatvei pasaulyje, ir kad būtent todėl dram- 
bliai tapo jos aistra. Tačiau dabar mačiau, jog tai istorija, kur visa 
vieta jau užimta ir kurjos liko labai nedaug, bent jau man. Pasakiau 
jai, kad nežiūrėtų į viską taip tragiškai, kad Morelis tikriausiai bus 

medikų paskelbtas nepakaltinamu ir išsisuks vienais arba dvejais 
metais psichiatrijos ligoninėje. 

Ji pasigręžė į mane su tokiu įnirčiu ir pasipiktinimu, kad man už- 
kando žadą. Dažnai ją sapnuoju ir matau va tokią - stovi su praskleis- 
tu peniuaru, nuo manęs ją teskiria tik kelnaitės ir liemenėlė, plaukai 
sutaršyti, ji rėkia beveik kaip žuvies pardavėja ta siaubinga vokiška 
tartimi, kuri nežinia kokiais burtais iškart sumažina jos grožį. 

„Taigi, pone de Sen Deni, - sviedė ji man - visiškai nenutuokiu, 
kodėl ji man prikergė tą kilmingumo dalelytę, - manote, kad jeigu 
žmogui jau per akis jūsų, per akis jūsų Žiaurybių, per akis jūsų veidų, 
jūsų balsų ir jūsų rankų, - tai manote, kad jis beprotis? Kad jis turi 
būti uždarytas, nes nebenori turėti nieko o nieko bendra su jumis, su 
jūsų mokslininkais, su jūsų policijomis, su jūsų kulkosvaidžiais - su 
visu tuo? Patikėkite, šiandien tokių kaip jis - daugybė. Tikriausiai 
jiems stinga drąsos padaryti tai, ką reikia, nes jie pernelyg apatiški 
ir pernelyg... pernelyg pavargę ar ciniški, bet jie jį supranta - jie jį 
supranta puikiai. Jie eina į savo įstaigas arba į savo laukus, arba į 
savo kareivines, arba į savo fabrikus, visur, kur paklūstama ir kur 
viskas jau įgriso iki gyvo kaulo, ir tie, kurie gali, šypsosi galvoda- 
mi apie jį ir daro taip kaip aš... - Ji čiupo savo taurę. - Jie geria į 
jo sveikatą... Prosit! Prosit!“ — pakartojo, žiūrėdama man per petį 
į vieną tašką erdvėje. Niekad nepakenčiau šito vokiško žodžio, o 
jaunos moters lūpose jis skambėjo kažkaip ypač skaudžiai. Be to, 
staiga jos balsas, mostai, tas su visišku abejingumu praskleistas 
peniuaras ėmė dvelkti kažkokiu vulgarumu - žodžiu, jutai, kad ji 
pažino daug vyrų. 

„Brangus vaikeli...“ — prakalbėjau. Ji mane nutraukė. 

„Be to, pone de Sen Deni, pasakysiu jums dar šį bei tą: jūsų 
kailis nėra vertingesnis už dramblių kailį. Rodos, Vokietijoje per 
karą mes gaminome šviestuvus iš žmogaus odos - jei kartais jūs 
nežinote. Ir nepamirškite, pone de Sen Deni, kad mes, vokiečiai, 

mes visuomet buvome pirmtakai... - Ji nusikvatojo. - Mes gi net 
abėcėlę išradome.“ 

Tikriausiai ji turėjo galvoje spaudą. 

„Ak, nenutaisykite tokios minos. Gailesčio man nereikia. Tikra 
teisybė, kad mane buvo užgulę daug vyrų, bet su tuo susitaikoma. 
Negali vertinti vyrų pagal tai, ką jie daro, kai nusimauna kelnes. 
Tikrosioms savo niekšybėms jie apsirengia.“ 

Ji užsidegė cigaretę. Pasijutau visiškai išmuštas iš vėžių. Nega- 
lėjau suprasti, kaip šita mergina, tokia kukli, visuomet tokia santūri 
ir tokia baikšti, galėjo taip pratrūkti. Pasistengiau paaiškinti, kad 
ji neteisingai suprato mano žodžius apie Morelį. Aš tik norėjęs pa- 
sakyti, kad jis pateko į nagus politinių agitatorių ir banditų gaujai, 
ir jie naudojasi jo nuoširdumu. Ir kad mes nebegalime jam niekaip 
padėti. Ji mane nutraukė. Audringai tvirtino, kad aš klystu, kad dar 
yra laiko, jeigu tik sutikčiau jam padėti. Ji manęs prašanti tik vieno — 
pranešti apie ją savo draugui Dvalai, kad jis padėtų jai susisiekti su 
Moreliu. Aš, žinoma, stengiausi ją paprotinti. Priminiau, jog man 
prireikė dvidešimt atsidavimo metų, kad užsitarnaučiau ulė genties 
pasitikėjimą, ir jog tai, ką senasis Dvala padarė man, negali būti per- 
duodama kitiems. Mudu buvome seni sąjungininkai, susiję garbės 
kodeksu, kurį sulaužęs būčiau visiškai pakirtęs savo padėtį tame 
rajone, kurį administravau. Keli kaimai, kur Vaitaris turi prijau- 
čiančiųjų, griežtai sekami, ir ji pateks tiesiai į pirmojo karinio posto 
komendanto rankas. Beje, aš abejojau, kad Vaitaris turėtų daugiau 
nei kelis tuzinus draugų, ir šie daugiausia glaudėsi miestuose: jis 
buvo išsilavinęs, ir čiabuviai tai žinojo. Jis buvo mūsiškis, jo galva 
buvo prikimšta mūsų minčių, jis niekino jų apeigas. Priminiau jai, 
kad Morelis vis dėlto buvo apkaltintas bandymu nužudyti ir kad jai 
geriausia laikytis nuošaly, juk ji svetimšalė... žodžiu, vokietė. 

„Vadinasi, - šaukė ji man, - jūs norite, kad jis veiktų toliau, kol 
galiausiai ką nors nužudytų ir mes jau iš tikrųjų niekuo nebegalė- 

tume jam padėti? Jūs kalbate apie administratoriaus pareigas, bet 
argi viena išjo priedermių nėra nutraukti pasikėsinimus ir parsivežti 
Morelį gyvą? Gubernatorius jus net pasveikintų, - sviedė ji višiškai 
man nepatinkančiu tonu. - Jei tik galėčiau su juo pasikalbėti, esu 
tikra, kad jis mane išklausytų.“ 

Aš irgi buvau dėl to tikras. Ji akivaizdžiai turėjo tam tikrų po- 
veikio priemonių. | 

„Ir argi jūs nejaučiate, pone de Sen Deni, kad ten yra žmogus, 
kuris jumis pasitiki, kuris jumis pasikliauja, kuris prašo pagalbos? 
Žmogus, kuris... kurį reikia... kurį reikia apginti...“ 

Jos balsas užlūžo. Akys priplūdo ašarų: tai buvo argumentas, 
kuriam atsispirti buvo sunku. Aš skubiai mąsčiau. Jos mintis, kad ir 
kaip ten būtų, man jau nebeatrodė tokia beprotiška, su sąlyga, kad 
bus imtasi tam tikrų atsargumo priemonių. Nežinau, kaip paaiškinti, 
bet buvau įsitikinęs, kad Morelis nusileis jos maldavimams, kad jis 
seks paskui ją: gal įsivaizdavau save jo vietoje. Man netgi pasirodė, 
kad čia yra proga įrodyti savo sumanumą ir neturiu jos praleisti. 
Matyt, regėjau save kaip kokį savotišką Fušė", kupiną suktybių, pa- 
sinaudojantį įsimylėjusia moterimi, kad sučiuptų pavojingą priešą. 
Juk tokiame darbe galų gale visuomet galėjai pasikliauti meile. Tą 
žino visi policijos specialistai. Ji bus mums jaukas: tereikėjo sumaniai 
jį užmauti, ir daugiau nieko. Aš vos negrybštelėjau žiupsnelio taba- 
ko iš įsivaizduojamos tabakinės, tėve, ir nepakėliau jo prie nosies 
su tikro aristokrato šypsena. Taigi ne tik kad jai nusileidau, bet dar 
ir dėjausi esąs gudragalvis. O visa teisybė ta, kad buvo neįmanoma 
pasakyti „ne“ jos jaunystei, jos grožiui, tai sutrikusiai ir jaudinančiai 
veido išraiškai, su kuria ji priešais mane stovėjo. Taigi pasisiūliau 
pasiųsti Ngolą pas Morelį ir pažiūrėti, ar šis sutiks su ja susitikti. 
* Joseph Fouchė (1758-1820) - prancūzų valstybės veikėjas, Napoleono Bonaparto 


policijos ministras. Jo pavardė - klastingo politinio manevravimo ir išdavystės 
simbolis. 

O kol kas būtų geriau, jeigu jinai išvyktų iš For Lami ir palauktų 
atsakymo Oge, mano administraciniame centre, kur ji būtų mano 
viešnia ir kur jai bus nevalia jokia dingstimi išeiti iš namų. Jeigu 
Morelis norės su ja susitikti, reikėtų susitarti dėl susitikimo vietos, 
kuri turėtų būti už Ulė krašto ribų, kur nors Ubangyje. Jei visa tai 
pavyks, juo geriau. Jei ne - ji ramiai sugrįš į For Lami ir paaiškins, 
kad praleido kelias dienas brūzgynuose. 

Ji man labai karštai padėkojo, ir tai mane suerzino, gal todėl, kad 
tas dėkingumas buvo susijęs su kitu vyru. 

„Liaukitės, liaukitės, nedėkokite man, dar pažiūrėsim, ar jums 
pavyks. Pamatysim, ar tai vienatvės istorija - turiu galvoje, ar jis tapo 
pasipūtėliu todėl, kad jam stigo Žmogaus greta. Aš šitaip suprantu 
visą tą reikalą, nors neturiu su jūsų Moreliu nieko bendra.“ 

Ji užsidegė dar vieną cigaretę ir ėmė nervingai rūkyti. Šiaip ar 
taip, reikia veikti skubiai, pasakė ji man: Bangyje jau laukiama šaulių 
būrio, ir jis iškart bus pasiųstas į Ulė kraštą. Būtų daug geriau, jei 
visa tai būtų sutvarkyta dar prieš kariuomenei atvykstant. Aš gerokai 
nustebau: nemaniau, kad valdžia tikėjo tą reikalą esant tokį rimtą, jog 
vertėtų siųsti kariuomenę, ir iš kurgi ji tai sužinojo? Žinoma, klau- 
sydamasi tų ponų kalbų „Čadiečio“ terasoje, pamaniau. Pažadėjau 
beregint duoti Ngolai būtinus nurodymus, 0 dėl jos pačios, tai aš 
išvykstu iš For Lami po kelių dienų, ir ji galėtų važiuoti su manimi. 
Ji atrodė nepatenkinta dėl tokio delsimo. Ar ji negalėtų vykti į Ogą 
jau rytoj? Geriau bus, jeigu niekas nematys mūsų keliaujant kartu, 
ji nenorėtų užtraukti man nemalonumų. Prisimenu, kad, tai sakyda- 
ma, ji pirmą kartą pažvelgė į mane tikrai maloniai. Ką gi, atsakiau, 
darykite, kaip išmanote. Beje, užsibūti For Lami aš neketinąs. Ngola 
išvažiuos auštant su portugalų sunkvežimių, kurie kas rytą važiuoja 
į Bangį, vilkstine. O tuomet beliks palaukti jo sugrįžtant. 

Dabar ji virpėjo tame vėsiame ore, vėl suglaudusi peniuarą ant 
plikų kelių. Buvo antra valanda nakties. Bet aš niekaip negalėjau 


155 


išeiti. Vis dar kalbėjau jai balažin ką: apie mišką, apie klimatą, apie 
savo juodaodžius... Ji atrodė išsekusi ir akivaizdžiai negirdėjo nė 
vieno mano žodžio. Netgi prisimenu, kad vienu metu susizgribau 
jai aiškinąs viską, ką nuveikiau savo apygardoje, kovodamas su 
muse cėcė. Keista, ta prakeikta musė, nuo tada, kai ją išnaikinau, 
visąlaik apie ją galvoju: sakytum, man jos trūksta. Vis dėlto palaikė 
man draugiją. Galiausiai Mina ištiesė man ranką ir nulydėjo mane 
prie durų - išprašė, jeigu pavadinsime dalykus tikrais vardais. Tu- 
rėjau palikti tą pastatą, praeiti po triumfo arka — tas tipas stovėjo 
kaip stovėjęs savo vietoje! Pastebėjau jį atsirėmusį į vieną stulpą, 
blyškų siluetą ir raudoną cigaro švieselę: Orsinis. Jis stovėjo klientus 
cinizmo bei neapykantos išraiška veide. Grįžau namo, pažadinau 
Ngolą, paaiškinau užduotį, ir naktį jis išvyko į paskirties vietą su 
visu deramu šaltakraujiškumu. 

— Kurį laiką nieko negirdėjau kalbant apie Miną. Tą naktį mane 
ištiko stiprus maliarijos priepuolis, ir aš dvi savaites kalenau dan- 
timis po tinklu nuo moskitų, o kai man pavykdavo pramerkti akį, 
dažniausiai matydavau palinkusį virš manęs susirūpinusį gydytoją 
Tero. Porą sykių lyg ir atpažinau Šelšerio veidą, nors mudviejų 
santykiai anaiptol nepateisino tokio jo rūpinimosi manimi. Paskui 
karštis nuslūgo, bet Žinojau, kad galiu sulaukti dar vieno ar dviejų 
priepuolių tą mėnesį: mane jie visuomet ištinka keli iš eilės. Vos 
išlipęs iš lovos ir žengęs pirmą žingsnį, užėjau Šelšerio pavaduotoją, 
„patogiai įsitaisiusį mano terasoje ir skaitantį. Jis, rodės, pasijuto tru- 
putį nejaukiai, paaiškino man, kad komendantas prieš išvykdamas 
į pietus mėgino susitikti su manimi pats, bet gydytojas uždraudė 
klausimus apie Morelį. Jis jau tris dienas nepasikeliąs, taip sakant, 
iš šito fotelio. Pasakiau jam su tam tikru kartėliu, kad būtų buvę 
paprasčiau pastatyti prie mano durų sargybinį. Ir pridūriau, kad 
pasakiau jiems viską, ką Žinau, ir kad jie, beje, juokingai sureikš- 
mina tą įvykį. Jis mandagiai mane išklausė. Vieną ranką laikė savo 
uniforminės palaidinės kišenėje ir dvelkė ta skurdoka pedantiška 
kavalerijos karininko elegancija, kuri taip pritiko prie lazdos, pakiš- 
tos po alkūne, prie balto serualio ir gražaus smakro. Aš jo nemėgau. 
Man visuomet kildavo noras pasakyti jam ką nors nemalonaus ir 
neteisingo, vien tik tam, kad atsverčiau visa, ką jam tekdavo išgirsti 

iš moterų lūpų. Leitenantas kantriai praleido pro ausis mano blo- 
gos nuotaikos apraiškas ir tik dar labiau mane suerzino, nes tai jis, 
be abejonės, laikė atlaidumu, kurį dera rodyti seniems brūzgynų 
gyventojams, kuriuos amžius ir vienatvė galiausiai padarė truputį 
ekscentriškus. Vos neparodžiau jam, kur jo vieta, ir nepasakiau, kad 
rūpintis, kaip išsikovoti moterų palankumą, kur kas lengviau nei 
atkariauti teritoriją iš musės cėcė, bet išlikau šaltakraujiškas. Jis man 
paaiškino, kad Prancūzijos sandrauga išgyvena sunkias valandas, 
kad mūsų pasienyje rengiamasi šventam karui ir kad Prancūzijos 
Pusiaujo Afrika būtinai turi parodyti ramybės pavyzdį. Teritorija 
liko visiškai be kariuomenės: iki pat belgų Kongo galima nuke- 
liauti nesutikus nė vieno žandaro. Tokiomis sąlygomis menkiausia 
banditizmo apraiška galėtų turėti neįvertinamų padarinių. Jis ir 
pats jaučiąs savotišką palankumą Moreliui, bet visa bėda, kad tas 
nesupranta, jog nūdienos pasaulis nesugeba domėtis drambliais. 
Žmonės turi kitų užsiėmimų. Yra labiau neatidėliotinų dalykų, rei- 
kalaujančių jautrumo, kuris, beje, jau gerokai atbukęs. Jiems rūpi tik 
jų pačių kailis. Viešoji nuomonė net nebegali patikėti, kad Morelis 
egzistuoja. Iš pradžių, kai prancūzų valdžia pateikė oficialią ir tik- 
rą to reikalo versiją, kurį laiką tvyrojo nuostaba ir smalsumas, bet 
šiandien visi tik garsiai juokiasi ir reakcija, ypač Jungtinėse Vals- 
tijose, yra tokia: „Prancūzai iš tikrųjų mano, kad mes pusgalviai.“ 
Leitenantas nekantriai mostelėjo ranka. 

„Ko norėti, - pasakė jis, - mes turime atsižvelgti į amerikiečių 
viešąją nuomonę. Jie ten įsitikinę, kad prancūzų vyriausybė išgal- 
vojo Morelį nuo pradžios iki galo, norėdama užmaskuoti tikrąją 
neramumų priežastį — nacionalistinius čiabuvių siekius. Beje, jau 
vien mintis apie dramblius be galo erzina Vašingtoną, jie sako, kad, 
užuot dirbę, prancūzai ir vėl užsiima niekais. - Jis pasikasė ūsus 
lazdos galu. - Tikra teisybė, kad Amerikoje jau seniai nebėra dram- 
blių, nors atrodo, kad mioceno epochoje jų būta. Taigi labai svarbu 

sulaikyti Morelį ir jį nuteisti, jau vien tam, kad parodytume, jog jis 
egzistuoja. Kitaip įtikinti amerikiečius bus labai sunku. Prisiminkite 
Ruzvelto neapykantą de Goliui 1940 metais: o de Golis 1940 metais 
savotiškai primena šiandienykštį Morelį ir dramblius. Mūsų dienų 
utilitarinės demokratijos nesupranta tokio pobūdžio užsispyrėliškų 
ir nesavanaudiškų žmogaus orumo ir garbės deklaracijų. Ir netgi 
be tokių samprotavimų šiuo metu pavojinga atskleisti, kad Afrikoje 
nėra mūsų saugumo pajėgų, parodant, kaip lengvai už įstatymo ribų 
atsidūręs Žmogus galėjo išsprūsti iš nagų.“ 

Su kandžia ironija pasakiau jam, kad tas aukštosios politikos 
kursas buvo labai įspūdingas ir kad buvo įdomu pamatyti, kaip 
kiaušiniai pradeda mokyti vištą, bet kad man Morelio bylos pavojai 
gerai Žinomi ir kad nieko naujo jis nepranešęs. 

„Tikriausiai žinote ir tai, - pridūrė jis gana sausai, - kad ta mer- 
gina, na, žinote, ta... „Čadiečio“ dainininkė, pradingo ir kad mes 
turime rimtą pagrindą manyti, jog ji prisidėjo prie Morelio... Šelšeris 
mano, kad jūs, pone Sen Deni, šiuo klausimu galėtumėte suteikti 
mums labai įdomios informacijos ir paaiškinti, ką toji mergina veikė 

pas jus Oge prieš dešimt dienų...“ 

“Jis man paaiškino, kad Miną, lydimą amerikiečių majoro, žmo- 
nės matė vieną rytą išvykstant furgonėliu, taip sakant, į medžioklę, 
kuri turėjo trukti keletą dienų. Iš pradžių niekas neatkreipė į tai 
dėmesio, bet neseniai tas furgonėlis buvo pamestas tokio kelio gale, 
pačiame Ūlė krašto vidury. Įrėmęs smakrą į lazdą, jis įdėmiai mane 
tyrinėjo. Pakėliau akis. „Kalbėkite toliau.“ Ką gi, jis turėjo man pri- 
minti, kad aš buvau paskutinis asmuo, kuris ilgai bendravo su Mina 
prieš jai išvykstant, jeigu galima tikėti Orsiniu. Regis, Orsinis labai 
domėjosi tuo reikalu - jis laikė Morelį svetimšalių agentu, atsiųstu 
į Prancūzijos Pusiaujo Afriką kurstyti neramumų ir organizuoti 
partizaninio judėjimo, turint galvoje bręstantį pasaulinį konfliktą, o 
toji mergina, Mina, buvo jo informatorė ir... verbuotoja. Leitenantas, 
regis, pasijuto nepatogiai. 

„Jus jis irgi įkišo į tą patį maišą, - pridūrė lyg tarp kitko. - Jis 
mano, kad širdyje jūs pritariate jų idėjoms. Dievagojasi, kad jūs slap- 
ta svajojate apie juodaodžių Afriką, atskirtą nuo Europos, atskirtą 
nuo visų ryšių su civilizacija, kurios nekenčiate.“ 

Jis pakėlė ranką: protestuoti negalėjau, jis tik citavo Orsinį. O šis, 
matyt, turėjo kitokių priežasčių domėtis ta mergina: ji buvo gana 
graži, aš, regis, irgi atkreipiau į tai jūsų dėmesį. Nė nekrustelėjau. 
Išdidokai pareiškiau neneigiąs, kad suvaidinau tam tikrą vaidmenį 
toje istorijoje, bet kad toji mergina nuvyko pas Morelį tik norėdama 
ji įtikinti pasiduoti, nes mėgina jį išgelbėti. Mano nuomone, ge- 
riausia leisti jai veikti. Ji parveš jį mums kaip šiltą vilną. Moterys, 
užbaigiau savo kalbą su kartėliu, turi tokių įtikinimo priemonių, 
kurių neturi net geriausiai organizuotos policijos. Leitenantas man- 
dagiai mane išklausė, kaip kantrus ir atlaidus jaunuolis, atsidūręs 
brandaus amžiaus paklydimų akivaizdoje. „Tikriausiai nustebsite 
sužinojęs, - tarė jis, - kad, pasak pirmųjų Žinių, toji mergina išsivežė 
furgonėlyje ištisą arsenalą - ginklų ir šaudmenų dėžių, kurių užtek- 
tų tikrai apgulčiai atlaikyti. Jie ką tik visu tuo pasinaudojo puldami 
ir iš dalies sudegindami Vagemano sodybą į rytus nuo Batangafo. 
Paryžius liepia mums išvalyti tą regioną, ir mes tikimės baigti tai 
iki liūčių sezono - jei pasiseks.“ Taigi buvo visiškai aišku, kad ji 
išvažiavo pas Morelį ne įkalbinti jo pasiduoti, o priešingai, prisidėti 
prie „žmogaus, kuris norėjo iškeisti savo padermę“, ir padėti jam 
tęsti tai, ką jis pradėjo: aprūpinti jį ginklais bei šaudmenimis, kuriuos 
laikė paruošusi jau seniai; netikėtas jos išvykimas, regis, rodė, kad 
jam reikėjo jų labai skubiai, - gal kas nors perdavė jai kokią žinią. 
Leitenantas, įrėmęs smakrą į lazdą, mąsliai žiūrėjo į mane. 

— Aš įtemptai galvojau apie savo bičiulį Dvalą ir apie jo pažadą 
man, tikriau tariant, apie mudviejų sudarytą sutartį. Tai atsitiko dar 
prieš keletą metų, ir nuo to laiko aš stropiai moku sutartą kainą: 
vieną karvę ir vieną ožką kas pavasarį. Prisimenu, kokią rūsčią 
miną jis nutaisydavo, kai ateidavau jam to priminti, ir kaip leis- 
davosi prašomas, ir kaip galiausiai įtūžau ir pagrasinau jį apkulti, 
nors tai buvo tik būdas derėtis, ir jis tai puikiai žinojo, juoba kad 
visiškai priklausiau nuo jo geros valios. Jis sėdėjo ant demblio savo 
trobelės kampe, toks mažiukas, plikas, susiraukšlėjęs ir niurzgus, 
prietemoje buvo matyti tik žili jo plaukai ant galvos ir šeriai ant 
skruostų. Jis skundėsi, kad jam skauda pilvą, prašė ateiti kitą die- 
ną ir sakė apskritai nežinąs, ar išvis galėsiąs tai padaryti: aš esąs 
baltaodis ir krikščionis, nepriklausąs jo genčiai, gimęs ne jo žemėje, 
o jis nebeturįs jėgų to atlikti netikinčiajam. Priminiau jam visas 
mano padarytas paslaugas nuo tada, kai mudu pažįstami, o dėl 
krikščionies ir netikinčiojo, tai aš pasitikįs juo labiau nei kai kurie 
jo genties jaunikliai ir jis tai žinąs. Jis ir toliau kartojo man mangaja 
ouana, eik su saviškiais, bet Žinojau, kad jis tai daro tik norėdamas 
užkelti kainą, o jis žinojo, kad man tai ne paslaptis. Galiausiai už- 
rikau ir pažadėjau: jei jis atsisakys, pasirūpinsiu, kad per patį Ulė 
krašto vidurį ir per jo kaimą būtų nutiestas kelias. Jis žinojo, kad to 
niekada nepadarysiu, bet tai vis tiek buvo svarbu mūsų derybose. 
Jis sudejavo, iškėlė kumščius, prisiekė, kad niekada nėra to daręs 

baltaodžiui ir kad niekas to nėra daręs prieš jį, ir aš supratau, kad jis 
sutinka. Mudu sutarėme dėl kainos, ir jis pasakė, kad parinks man 
gerą vietą. Bet vietą buvau išsirinkęs jau seniai, ieškojau jos daug 
mėnesių, lyginau su kitomis, klaidžiojau po kalvas ir miškus. Man 
reikėjo daug erdvės, bet kartu nenorėjau būti per daug atsiskyręs, 
man reikėjo kitų medžių aplinkui. Galiausiai išsirinkau gražią kalvą 
su vaizdu į didžiąją Ulė krašto plynaukštę - labai ją mėgstu, nes tai 
pati Afrika su savo kaimenėmis, kurioms dar ilgai negrės pavojus 
būti iš ten išgintoms. Mudviem prireikė pusantros dienos tenai 
nukeliauti, o kai atsidūrėme vietoje, Dvala ir vėl pradėjo spyriotis, 
sakydamas, kad ta kalva per toli nuo jo namų: jis nesąs tikras, kad 
jo galios sieks taip toli. Pasiūlė man kitą sklypą, arčiau kaimo, kuris 
priklausė genčiai, primerkė savo bjaurią akį, ir aš supratau, kad jis 
tiesiog nori priversti mane nusipirkti sklypą, o šitą galėjau gauti 
dykai. Audringai išdėsčiau Dvalai, ką manau apie jo pasiūlymą, ir 
jis pažvelgė į mane su šiokiu tokiu priekaištu: kodėl pyksti, regis, 
klausė jis, aš juk turiu pamėginti. Tiksliai nurodžiau savo pasirinktą 
vietą. Jis pasiūlė man kitą kalvą, visiškai pliką, kur man būtų dau- 
giau vietos. Bet man reikėjo šito vaizdo ir iš ryto į akis krintančios 
saulės, ir šįkart aš nenorėjau būti per daug atsiskyręs, man reikėjo, 
kad aplink mane būtų kitų medžių. Ten buvo labai gražių kedrų, ir 
aš parodžiau vieną, kad jis aiškiai suprastų, ko noriu. Jis palingavo 
galvą, paniurzgėjo, dar pasibrangino ir pažadėjo man pabandysiąs, 
bet aš privaląs paprašyti misijos tėvų, o ypač tėvo Fargo, kad rečiau 
lankytųsi jų kaime: jie jam trukdą, jis negalėsiąs reikiamai paveikti 
dvasių ir nesąs tikras, ar jam apskritai pavyks, jei jie lankysis per 
dažnai. Pažadėjau. Štai apie ką galvojau savo terasoje tuo metu, kai 
leitenantas man kalbėjo. Žinojau, kad Dvala turi galios paversti tave 
po mirties, tavo naujajame gyvenime, medžiu, ir savo akimis buvau 
matęs medžių, kuriuos Ngola man parodė ir kurie kitados buvo jo 
genties nariai. Jis žinojo jų vardus ir jų istoriją, jis man sakė: „štai 

šitas buvo suėstas liūto“ arba „anas buvo didis ulė genties vadas“. 
Tie medžiai dar tebėra, ir aš galiu jums juos parodyti. Pats įsitikin- 
site, kad dėl Dvalos galių negali būti jokių abejonių, kitaip išvis 
niekuo nereikia tikėti. Tačiau tai buvo pirmas kartas, kai Dvala tai 
darė baltaodžiui, ir jis taip nerimavo dėl padarinių, kurie galėjo jį 
ištikti, kad viename kaime, kur mudu sustojome grįždami, pasigėrė 
nuo palmių degtinės, bet vis tiek dejavo kiaurą naktį ir dairėsi ap- 
linkui su siaubu. Žinau, kad jam dažnokai pasitaikydavo pasigerti, 
tačiau manau, kad jis išties labai rizikavo susipykti su savo dvasio- 
mis, norėdamas suteikti man malonumą. Štai apie ką galvojau vis 
labiau rimdamas, kol leitenantas postringavo apie tuos absurdiškus 
dalykus, kurie jau buvo tartum labai toli, apie padermę,; kuriai aš 
jau beveik nebepriklausiau. 


ANTRA DALIS 

Jie visi trys išniro kalvos viršūnėje tarp aukštos žolės, per kurią 
arkliai žengė lėtai, iškėlę šnerples; Morelis ėjo priekyje, prie balno 
prisirišęs tą neatskiriamą odinį portfelį, prikimštą dokumentų; Idris 
sekė jam įkandin šiugždant bambukams ir dramblių žolei, besitri- 
nantiems arkliui į šonus; lenktas jo profilis, budrios šnervės ir akys 
be blakstienų po baltu turbanu, skubrios ir stingios sykiu, dėme- 
singos menkiausiam savanos virptelėjimui, - žiūrėdamas į jį numa- 
nydavai, kad jis seniai įpratęs prie brūzgynų ir įvairiausio plauko 
žvėrių, ir būdavo akimirkų, kai netgi pats Habibas nesijausdavo 
saugus lydimas to seno patyrusio žvilgsnio. Jie jau tris valandas 
leidosi tomis kalvomis į susitikimo vietą, ir kapitonas, užsismaukęs 
ant ausies kepurę su snapeliu, įsikandęs užgesusį cigarą, sandalais 
apautas kojas įbrukęs į arabiškus pentinus, sunkokai laikėsi balne 
per visą tą kelionę: tai buvo ne jo stichija. Bet Vaitaris buvo įsakęs 
neišleisti to bepročio Morelio iš akių. 

— Reikia sutrukdyti jam padaryti kvailystę. Jis toks tikras, kad 
viešoji nuomonė jį palaiko, jog gali pasiduoti valdžiai, tikėdamasis 
būti išteisintas ir pasveikintas. Tuomet mes jį prarasime: Žmonės 
pamatys, kad tai tik ekscentrikas, tikintis savo drambliais. Moreliu 
galima naudotis tol, kol jis dar yra legenda: dabar arabų radijas 
pristato jį pasauliui kaip afrikietiško nacionalizmo įkvėptą figūrą. 
Nekaltinkite manęs cinizmu, tačiau visuose revoliuciniuose judėji- 
muose iš pradžių visada iškyla migloti, įkvėpimo kupini idealistai, 

o realistai, tikri statytojai, atsiranda vėliau, pamažu, nenumaldomai. 
Sakau visa tai dėl to, kad svarbu sukliudyti jam leistis sulaikomam... 
gyvam. Manjis patinka, jis toks nekaltas padaras, bet iš esmės būtų 
geriau, jeigu jis dingtų pačioje šlovės, legendos viršūnėje. Tada atei- 
ties kartų atmintyje išliktų pirmasis baltaodis, atidavęs gyvybę už 
Afrikos nepriklausomybę... užuot atsiskleidęs kaip paprasčiausias 
svajoklis. 

Rankos mostas. 

— Nereikia nė sakyti, kad aš jums nieko nesiūlau. 

Habibas labai stengėsi nuvyti nuo veido bet kokį džiaugsmo 
pėdsaką. Jis degė tikra profesionalo aistra visoms Žmogiškosios pri- 
gimties apraiškoms. Jis išmoko labai gerai pažinti žmones, ir daž- 
niausiai tai pasireikšdavo galingu tyliu juoku. Atkragindavo galvą, 
akys pavirsdavo mažais plyšeliais, barzda virpėdavo, ir jis uždėdavo 
ranką ant krūtinės, lyg norėdamas sulaikyti ją kilnojantį džiaugsmą. 
Bet, būdamas ginklų prekeivis, vengė atvirai rodyti savo linksmumą 
susidūręs „su teisėtais tautų siekiais“, „vaduotojais“, „revoliucijos 
tribūnais“ ir kitokiais panašiais į Morelį didžiųjų nemirtingų prin- 
cipų gynėjais: jie buvo jo kasdieninė duona. Palaukdavo akimirkos, 
kol pasiliks pats vienas. O dabar, sekdamas paskui Morelį į tą susi- 
tikimo vietą šiugždant geltonoms žolėms, į kurias arkliai pasiner- 
davo, kartais sužvengdami iš nerimo, ir prisimindamas tą vadą be 
kariuomenės, sėdintį vieną, nuo visų atsiskyrusį savo oloje, galingas 
rankas uždėjusį ant „operacijų“ žemėlapio ir tribūno balsu postrin- 
gaujantį apie būsimąją Afrikos federaciją, nusidriekusią nuo Sueco 
iki Keiptauno, kurios nenuginčijamu vadu save jau regėjo, Habibas 
leido laisvai lietis savo džiugesiui už bendražygių nugarų. Čia būta 
didybės ir galios svajonės, kuriai tame dulkėtame kelyje buvo lemta 
sekti visų kitų žmogiškosios didybės svajų pėdsakais. Jis pamėgino 
pralinksminti tuo komišku vaizdu savo jauną bičiulį de Vriesą, bet 
šis, susmukęs ant demblio, su pagieža akyse, kankinamas raižomų 

vidurių, sukąstus dantis pražiodavo tik tam, kad sviestų Habibui 
kelis audringus priekaištus, kaltindamas jį dėl tos beviltiškos pa- 
dėties, į kurią jie abudu pateko, - sakytum, atkirsdavo Habibas 
tam jaunatviškam naivumui, sakytum šioje žemėje būtų Žmogus, 
kurį galėtum laikyti kaltu dėl tos beviltiškos padėties, į kurią jiedu 
pateko. Tačiau de Vriesas susierzinęs klausėsi išraiškingos libanie- 
čio, kuriam jis neprilygo ištverme, kalbos; išvargintas viduriavimo 
ir karščio, musių, uodų bei ilgų valandų ant arklio, jis, regis, buvo 
beketinąs palikti Habibą be draugijos. Pastarasis galiausiai sune- 
rimo. Jis stengėsi įtikinti Vaitarį, kad jiems būtina vykti į Sudaną: 
sklido kalbos apie Bandungo konferenciją, kur bus atstovaujama 
visų kolonijų tautoms, tarp jų ir juodosios Afrikos, kurių lig šiolei 
buvo beveik nepaisoma. Reikėjo trumpam pasitraukti iš tiesioginės 
veiklos ir susitikti su tarptautiniu areopagu, leisti išgirsti jų balsą. 
Nuolatiniai gaisrai, nesunaikinamas partizaninis judėjimas, ginan- 
tis Afrikos gamtos turtus nuo kolonistų godumo - štai taip reikėjo 
nupiešti padėtį. Vaitarį įtikinti buvo juo lengviau, kad jis ir pats 
taip manė. Stovėjo priešais urvą, uždėjęs kumščius ant žemėlapio, 
prie kurio kartais svajodavo būti nufotografuotas. „Afrikos nepri- 
klausomybės kariuomenės vadas savo vadavietėje“ - jis prisiminė 
panašią Tito nuotrauką, padarytą per karą. Tačiau jam trūko kadrų, 
partizanų, kuriuos parūpintų politiškai sąmoningos masės, o ne 
primityvios jo niekinamos gentys. Kartais jis pasijusdavo sugniuž- 
dytas vienatvės. Jis beveik neišeidavo iš to urvo, vieno iš keturių 
ar penkių „atramos punktų“, kuriuos sugebėjo slapta įrengti per 
paskutines oficialias keliones, numatydamas pasaulinį konfliktą, 
kurį tuomet manė esant neišvengiamą. Jis blogai apskaičiavo laiką. 
Konfliktas neįvyko. Vaitaris liko vienas, be kariuomenės, izoliuotas, 
trys iš penkių „atramos punktų“, kur jis laikė sukauptus ginklus, 
buvo išplėšti ir surasti valdžios. Jam teko bėgti į Kairą ir niekingai 
vegetuoti, kol išgirdo apie „Afrikos dramblių gynimo kampaniją“. 

Kaipmat suprato, kokios naudos galėtų iš jos išpešti. Tai būta išsva- 
joto propagandos instrumento: pakako mostelėti pirštu ir galėjai 
suteikti tiems neramumams reikiamą interpretaciją. Bet jis atsimušė 
į sunkiai tikėtiną nesupratimo sieną. Nepaisant visų arabų radijo 
pastangų, pasaulio viešoji nuomonė ir toliau tikėjo Moreliu bei jo 
drambliais. Taigi minios nuoširdžiai tikėjo, kad kažkur Afrikos gi- 
lumoje yra prancūzas, išties ginantis gamtos grožį. Aišku, ši versija 
buvo palaikoma kolonialistų spaudos ir valdžios, atkakliai vengian- 
čios suteikti tam reikalui politinį turinį. Visu svoriu remdamasis į 
žemėlapį, klausydamasis Habibo, kurio bergždžias sumanumas jį 
erzino, argumentų, Vaitaris labiau nei kada nors jautėsi vienišas ir 
nutolęs nuo savo tikslo. Urvas tvoskė žemėmis ir puvėsiais, jame 
stigo oro, nors čia buvo dvi angos, pro kurias veržėsi ryški akinanti 
šviesa, krintanti ant pilkų veidų. Priešais pertvarą - pripučiamasis 
čiužinys, drabužių krūva, žibalinė lempa, automatas su prikabinta 
apkaba. Atokiau - dėžė su lengvaisiais kulkosvaidžiais, tačiau di- 
džioji dalis šaudmenų buvo netinkamo kalibro. 

— Kaire tik ir laukiama jūsų pareiškimų... Ir jeigu užsibūsite čia, 
nenukreipdami reikiama linkme viešosios nuomonės, graži Morelio 
ir jo dramblių legenda įsišaknys liaudies vaizduotėje pernelyg giliai, 
ir jums nebepavyks paaiškinti jos kitaip... 

Vaitaris karčiai šyptelėjo. 

— Vis tiek bus gana juokinga ir gana baisu, jeigu prancūzai išsi- 
suks iš padėties keliais naujais gamtosaugos įstatymais... O jie tai 
sugebės. Beje, prisipažįstu: jeigu nepažinočiau Morelio taip puikiai, 
pamanyčiau, kad jis - prancūzų žvalgybos agentas, kuriam patikėta 
paskleisti gražią dūmų uždangą ant kolonialistinės tikrovės... Vis 
dėlto žmonių, galinčių užjausti Afrikos dramblių likimą, skaičius 
Prancūzijoje ir kitur - labai įtartinas dalykas... 

Norėdamas paslėpti juoką, Habibas beveik droviai nuleido akis. 
Šitas negras Napoleonas su kariškos uniformos palaidine ant pečių, 

stovintis prie vargano savo „operacijų“ žemėlapio atkampiame Ulė 
krašto urve, be ginklų, be paramos, be organizacijos, be partiza- 
nų, apdovanotas tribūno iškalba, kurią deramai įvertinti galėjo tik 
prancūzų masės, su savo didybės poreikiu, svajojantis apie Istoriją 
didžiąja raide, sugniaužtais kumščiais, taip puikiai išreiškiančiais 
galią, kurios jis siekė, buvo didžiai jo širdį džiuginantis spektaklis. 
Dar ir dabar, kai traukė kalvomis paskui Idrį, jį retkarčiais supur- 
tydavo galingas tylus juokas prisiminus tą negrą, kuris savo urve 
laukė, kol pasaulis išgirs apie jį. Visi jie tikriausiai sės į kalėjimą, 
bet tai jam nekėlė jokių nemalonių prisiminimų: kalėjime jis pra- 
leido ne vieną geriausių savo gyvenimo akimirkų, bent jau sekso 
prasme. Jis mėgavosi puikia fizine ir dvasine pusiausvyra, jam net 
pavykdavo visu kūnu ir krauju pajusti stulbinantį nemirtingumo 
tikrumą: tuomet tuo tyliu juoku jis išsilaisvindavo iš jį apėmusio 
pilnatvės jausmo - atkragindavo galvą, praverdavo burną, užsi- 
merkdavo, veidas pavirsdavo beveik grimasa, kurios niekas niekada 
nesuprasdavo, tačiau ji buvo tiesiog jo gyvenimo džiaugsmo, įsiti- 
kinimo, kad jis savo stichijoje, išraiška. Taigi Vaitaris jam patikėjo 
"sekti Morelį, „vienaip ar kitaip“ užtikrinti, kad šis nepateks gyvas 
į valdžios rankas, vykdamas į tą susitikimą, kuris tikriausiai buvo 
pasala: tačiau Habibas neturėjo jokių užgaulių ketinimų to gamtos 
grožį ginančio Žmogaus atžvilgiu. Priešingai, šis labai jį domino. 
Jis paprasčiausiai norėjo būti ten reikiamu metu, tą neišvengiamą 
valandėlę, kai tas svajotojas gaus jam skirtą pamoką. Iš esmės Ha- 
bibas turėjo auklėtojo, moralisto sielą, jam patikdavo, kai žmogaus 
pretenzijų menkumas ir bergždybė būdavo gerai suprasti ir suvirš- 
kinti. Jis buvo pasiruošęs, jeigu prireiks, paspartinti įvykius - tiek, 
kiek reikėtų, kad gyvenimo skonis nenueitų vėjais. O kol kas reikėjo 
budriai saugotis Idrio ir įdėmių, sustingusių jo žvilgsnių, į kuriuos 
jis apdairiai atsakydavo kokiu nors draugišku ženklu. Tas senis 
buvo nenuginčijamai vienas geriausių Prancūzijos Pusiaujo Afrikos 

medžiotojų, o tai, ko apie brūzgynus nežinojo, Žinoti ir nevertėjo. 
Reikėjo būti apdairiam. Ilgą laiką buvo manoma, kad jo jau nebėra 
gyvo, ir žinia, jog Idris išniro iš, kaip sakoma, anapilio, kad prisidėtų 
prie Morelio „makių“ ir drauge su juo apgintų dramblius, „ČCadie- 
čio“ terasoje, kaip ir kitur, sukėlė pašėlusius ginčus ir netikėjimo 
šūksnius. Net pats Orsinis, pats Orsinis pirmas dievagojosi, kad 
tai nė nesvarstytina, neįmanoma ir neįtikėtina: Idris tarnavęs jam 
pačiam, ir jis pats matęs, kaip tas medžiotojas nykte nyko ir seno, 
paveiktas kažin kokios rimtos ligos — „juk visi jie serga sifiliu, argi 
ne“, - ir galiausiai pasitraukė į mišką kaip visi vieniši nukaršę gy- 
vūnai, jaučiantys ateinant galą. 

— Įsivaizduokim, - mestelėjo kažkas, - kad ta liga, apie kurią 
kalbate, buvo... savotiška sąžinės graužatis arba liūdesys, sukilęs 
mąstant apie žemę, kuri prarado turėtas milžiniškas kaimenes. 

Į tą lengvatikybę, kvailumą, neišmanymą, tokį būdingą ir tokį 
svarbų negro sielai, Orsinio balsas atsiliepė pačiomis gražiausiomis 
gaidomis. Kurgi ne, kurgi ne! Jis atpažįstąs legendų kūrėjus! To 
dar betrūko - Idrio šmėkla sugrįžo į žemę apginti kaimenių nuo 
vis tobulinamų ginklų. Jis nusijuokė, pusiau išrėkdamas, pusiau 
išgiedodamas neapykantą, valandėlę palaukė, paskui ir vėl prabilo, 
kupinas nenumaldomos ramybės, kaip žmogus, visada pataikantis 
į taikinį. Neseniai į Afriką atvykę pienburniai labiausiai jį stulbi- 
no visišku čiabuvių sielos neišmanymu - žodžiai „čiabuvių siela“ 
Orsinio lūpose klausytojus privertė nustėrti, ir juos apniko beveik 
aistringas smalsumas: ką gi Orsinis norėjo jais pasakyti. Visiems 
tiems, kurie jau beveik keturiasdešimt metų kasdien tyrinėjo čia- 
buvių sielą, kurie savotiškai tuo vertėsi, buvo visiškai aišku, kad 
juodaodžiams drambliai tėra vaikščiojanti mėsa, ėdesys - tai, kuo 
užkemši pilvą, jei gali, kai gali, ir nieko daugiau. Mintį, kad tokį pro- 
fesionalų medžiotoją kaip Idris gali staiga pradėti kankinti poetiška 
sąžinės graužatis, melancholija, ilgesys, prisiminus savo užspeistus 

žvėris, tokią mintį galėjo pagimdyti tik dekadentiška sąmonė ir 
rafinuotas jautrumas - visų mūsų blogybių šaltinis, ne tik čia, bet ir 
visur kitur, pridurkime tarp kitko. Idriui, kaip ir visiems kitiems jo 
pažįstamiems juodaodžiams, -ojis jų pažinojo nemažai, - dramblys 
visų pirmiausia buvo penkios tonos mėsos ir dar dramblio kaulas, jei 
jie galėjo jį nugvelbti. Įsivaizdavimas, kad Idris, taip sakant, galėtų 
sugrįžti į nusikaltimo vietą ir čia klaidžioti, pasipiktinęs tuo, kad 
nyksta jo pažinota Afrika, daug pasako apie užgrūdinimą tų, kurie 
mums šiandien atsiunčiami į Afriką, bei apie mūsų nuosmukio 
priežastis, - ir tegu tie, kas turi ausis, išgirsta, ypač komendantas, 
kuriam ir patikėta rūpintis teritorijos saugumu. 

— Bet juk, — prabilo kažkas, ne tiek iš įsitikinimo, kiek iš noro 
įstumti Orsinį į paskutinį apkasą, kur jis išleistų savo gražiausius 
riksmus, juokingiausiai sugriežtų dantimis, sugiedotų tikras nea- 
pykantos ir pagiežos giesmes, praturtindamas Afrikos naktį nauju 
aidu, - juk pagaliau tai ne pirmas kartas, kai matome besišlykštintį 
ir atgailaujantį Afrikos medžiotoją, ir jeigu Idris iš tikrųjų buvo 
išskirtinis medžiotojas, argi negalima manyti jį turint išskirtinių 
jausmų? Tuomet nenuostabu, kad jis prisidėjo prie Morelio, norėda- 
mas apginti tai, kas, galimas daiktas, visų brangiausia jo širdžiai ir 
kas, turime pripažinti, buvo beišnykstą nuo draugėn susipynusios 
medžiotojų ir pažangos grėsmės? Beje, Ulė krašto kaimiečiai aiškiai 
matė jį šalia Morelio su baltu turbanu ir mėlynu bubu', senoliai 
atpažino jį, su juo kalbėjo ir netgi teigė, kad jis nė kiek nepasikeitęs 
ir kad jo veidas vis toks pats, nenuspėjamo amžiaus, paženklintas 
arabų kraujo, žodžiu, ten buvęs ne kas kitas, o Idris, teigė jie kate- 
goriškai. 

Tačiau Orsinis pasistengė reaguoti ne taip, kaip iš jo buvo tiki- 
masi, jo dramos pojūtis buvo labai stiprus. Gerai, sutiko, jis nesis- 


* Ilga tunika. 

pyrios, Idris nemirė: jis ir vėl leidosi takais apginti savo protėvių 
miško, širdžiai brangių kaimenių draugijos, pasipriešinti gėdingam 
Afrikos gamtos turtų naudojimui - ir tai kur kas geriau, nes galima 
padaryti legenda tą paprastą maištą ir politinę propagandą - Idrio 
šmėkla sugrįžo iš anapilio, kad vėl žengtų greta Morelio, kad jam 
padėtų paskleisti šventą Afrikos nepriklausomybės ugnį ir mojuo- 
tų laisvės deglu. Moreliui, aišku, tai suteiks nenugalimą prestižą, 
antgamtiškumo prietaringų čiabuvių akyse ir bus be galo naudinga 
tiems politiniams agitatoriams, kuriems jis tarnauja, — taigi visa 
šita legenda apie Idrio sugrįžimą neturinti jokio kito tikslo. Bet jis, 
Orsinis d'Akvaviva, senas afrikietis, - vienas iš tų, kurių jau, regis, 
nebereikia, tebūnie tai tarp kitko pasakyta, - pažįstantis ir negrus, 
ir dramblius - penki šimtai šių jo trofėjų sąraše, ojis suskaičiavo tik 
pačius gražiausius, - jis eisiąs miegoti - jis neabejojąs, kad jam tai 
bus atleista, - jis ne toks ir nesutinka būti maustomas - jis leidžia 
sau palinkėti legendų mėgėjams labos nakties, tačiau geranoriškai 
juos įspėja, kad nubudimas bus skaudus ir jie pabus anksčiau, negu 
tikisi, kaip šitai atsitiko Kenijoje. Jis mestelėjo ant stalo banknotą - 
čia esama žmonių, iš kurių jis nieko nenorįs priimti, - ir pasišalino, 
o Afrikos naktis staiga sugėrė kelis pačius gražiausius jo šauksmus. 
Tačiau dabar tarp bambukų paskui Morelį sekė ne mėlyna šmėkla, 
o tikrų tikriausias tas, kurį vyriausiasis iš brolių Hiuetų praminė 
„didžiausiu visų laikų medžiotoju“, ojo lūpose šitai reiškė daugiau 
nei tūkstantį per keturiasdešimt metų užmuštų dramblių. Vilkintis 
mėlynu bubu, su užleistu ant kaktos baltu turbanu, beraukšliu 
veidu, jei neskaitysim dviejų įdiržusių vagų nuo kumpos nosies iki 
lūpų kertelių, veidu, kuriam reikėjo kone geologo amžiui nustatyti, 
nejudriomis akimis be blakstienų, Idris nesitraukė nė per žingsnį 
nuo to prancūzo, padėjo jam brautis per brūzgynus, ir tuo buvo 
galima paaiškinti, kodėl šis taip lengvai išvengdavo persekiojimų. 
Jo žvilgsnis stebėjo žolės paviršių, ir Habibas jautėsi įtrauktas į tą 

dėmesio lauką. Tačiau jis neturėjo jokių ketinimų nudėti Morelį, 
kad šis nepakliūtų gyvas į valdžios rankas. Vaitaris ir jo siekiai 
jam visiškai nerūpėjo. Jis buvo paprasčiausias tolimojo plaukioji- 
mo kapitonas, kurį neramios laivybos atsitiktinumai įmetė į tuos 
audringus vandenis. Su Vaitariu jis susiėjo, kai šis užėmė oficialų 
postą, ir parūpino ginklų jo „atramos punktams“. Prieš tą dieną, 
kai, sprogus granatas vežančiam sunkvežimiui, buvo sulaikytas 
For Lami, jis prisidėjo prie Vaitario makių vien tik dėl to, kad jam 
nepavyko pabėgti į Sudaną. Jis patyrė visą virtinę netikėtų ne- 
malonumų. Vienas iš jų buvo jaunojo de Vrieso liga - libanietis 
jautėsi kiek suirzęs ir nerimavo, jam atrodė, kad globotinis išslys, 
taip sakant, jam iš nagų ir jis neteks vieno didžiausių žemiškų 
džiaugsmų šaltinio. Reikėjo gydytojo, slaugos, ir jis nebuvo tikras, 
kad jo draugas ištvers iki Chartumo, net nešamas neštuvais, kas 
gerokai apsunkino kelionę. Jei ir buvo kai kas, ko Habibas nepajėgė 
suprasti, tai kaip išvis galima susirgti, pristigti fizinės arba dvasinės 
sveikatos, patirti gyvenimo sunkumų. Jis caktelėjo liežuviu nega- 
lėdamas tuo patikėti, pasitaisė ant pakaušio kepurę ir spustelėjo 
kulnais ponį, kad tas neatsiliktų. 


XXVI 


Buvo pusiaudienis ir tokia šviesa, kad viskas, kas susiliesdavo su 
ja, netekdavo spalvos ir likdavo tik pilkas arba juodas siluetas: 
žolės, mimozų krūmai, skruzdėlynai, kalvos, bambukai, o tolė- 
liau, nuokalnės apačioje, - dienos kaitroje sustingusių dramblių 
kaimenė. Morelis sustabdė arklį, ir valandėlę jie stovėjo ant kalvos 
toje įkaitusių pelenų visatoje. Silpnuose vėjo gūsiuose, atsklin- 
dančiuose iš rytų, jutai skvarbų degančių savanų alsavimą, kuris 
visuomet juntamas kažkur aplinkui, - Afrikoje ugnis gyveno savo 
karališką ir sykiu slaptą saulės ordos gyvenimą, kiekvieną sausą 
metų laiką niokodama brūzgynus, kaimus, ir prieš tuos netikėtus 
pliūpsnius juokinga buvo girtis, kad ją išrado žmogus. Staiga it 
koks kilvateris perkirto kalvos šlaitą, it kokia įplėša perrėžė dram- 
blių žolę: karpuočiai. Virš jų praskrido marabu, iš lėto apsisuko, 
tarsi žvalgytųsi, paskui iš visų pusių visa, kas pagaliau užuodė 
čia esant Žmogų, pamažėle pradėjo trauktis, tolydžio užsikrės- 
dami baime vienas nuo kito per dešimtis kilometrų - Morelis tai 
žinojo. Matydamas tą bėgsmą, Morelis kaip visados akimirką 
pašėlusiai nusivylė, bet pašaipiai nusišypsojo senai savo svajonei 
būti priimtam ir įsileistam, regėti, kad paukščiai nenuskrenda jam 
prisiartinant, gazelės ramiai peša žolę jam traukiant pro šalį, o 
dramblių kaimenės kuo ramiausiai jį prisileidžia, ir jis gali juos 
paliesti. Habibas jam už nugaros šūktelėjo sodriu, dėl juoko dar 
žemesniu balsu: 

— Ką gi, jūs - vienas iš mūsų, gyvūnai tai puikiai supranta ir sako 
tiesiai šviesiai: žinok savo vietą, lik sveikas. 

Morelis galiausiai pajuto nuoširdžią simpatiją tam niekšui: jo 
atvirumas ir cinizmas turėjo kažką įtikinamo, regis, pasisemto iš 
kažin kokių profesionalaus ryšio su žmogumi šaltinių, ir kai jis kar- 
tais, atlošęs galvą, užsimerkęs, paleisdavo į dangų garsų juoko 
pliūpsnį, atrodydavo, kad jis žino ir suvokia kažką, kam niekas ne- 
galėtų paprieštarauti, ko negalėtų atmesti. Taigi jis beveik draugiškai 
žvilgtelėjo į Habibą ir puolė priekin per žolę, tokią tankią, kad, sau- 
godami šnerves, arkliai tolydžio kėlė galvas ir trypė kanopomis, su 
nerimu užuodę Žvėrį ar netoliese esant irštvą. Jie aplenkė bambukų 
mišką ir išniro išdžiūvusioje pelkėje: lietūs vėlavo, ir vandens skro- 
dės bei upeliai Ulė kalnyno atšakose buvo tik vos sudrėkęs greitai 
kietėjantis purvas. Už kokio šimto metrų jie pasuko į kairę tarp eti- 
opinių palmyrų ir mimozų, kur jau prasidėjo savana, nusidriekusi 
priešais per daugiau nei tris šimtus kilometrų; sustingę drambliai 
panėšėjo į iškaltus iš granito stabus, paliktus čionai išnykusio kulto 
sekėjų. Tik pora patinų su milžiniškomis iltimis sukosi ratu ant su- 
skeldėjusios pelkės, kartais pakeldavo straublį ir įtraukdavo oro 
vildamiesi aptikti bent kokį drėgmės pėdsaką, kuris pranašautų 
lietų. Morelis žinojo, kad ta pelkė - tarpsnis sezoninėje kaimenių 
kelionėje prie Mamūno ežero, jų įprastiniame to metų laiko kelyje iš 
Mamūno į Pietų Birao, Jatą, Nguesį, Vagagą, kur paprastai jie būda- 
vo tikri rasią vandens net per pačias didžiausias sausras. Per 1947 
metų sausrą visa ta sritis administracijos buvo paskelbta draustiniu; 
tuomet kelias savaites ten galima buvo matyti susitelkus didžiausias 
kaimenes, kokias kada nors yra regėjusios žmogaus akys, o laikraš- 
čiai tai įvardijo kaip „žemės rojaus reginį“ — reikėjo tik ramiai pa- 
laukti ties tos uždraustos zonos riba ir galėjai būti tikras, kad turėsi 
rinktinį trofėjų. Tuomet ten susirinko gražių šūvių mėgėjai iš viso 
pasaulio, užtikrinti, kad už pinigus tai jau tikrai gaus pašaudyti: 

daugiau kaip penkiasdešimt ekspedicijų per penkis mėnesius - gra- 
žus sambūris impotentų, alkoholikų bei patelių, kurių seksualumą 
dažniausiai pirmą kartą pažadina jaučių bėgsmas, o kulminacijos 
akimirka pasiekiama uždėjus pirštą ant gaiduko, akį įbedus į raga- 
nosio ragą ar gražaus dramblio patino iltis, - už nugaros stovi pro- 
fesionalus medžiotojas: atsargumo vis dėlto paisoma. Morelis ins- 
tinktyviai sugniaužė kumščius ir pajuto, kad iš pykčio jam susitrau- 
kė ir pabalo šnervės, kaip visuomet, kai jis įsikarščiuodavo, nors 
šįkart bijoti nebuvo ko ir nebuvo grėsmės, kad viskas vyks taip. 
Incidentas su Ornandu turėjo reikiamą poveikį, ir vyriškumo mėgė- 
jai ieškojo pasitenkinimo kitur. Tačiau iš pelkės vaizdo ir kaimenių 
vadų nervingumo lengvai galėjai numanyti, kad sausra bus grės- 
minga, 0 gal net išskirtinė; iš sukepusio dumblo kyšančios apdegu- 
sios nendrės dar žalių stiebų pusmetriu rodė, kiek jas buvo apsėmęs 
dabar jau išdžiūvęs vanduo. Vanduo garavo itin greitai, ir Morelis 
atkreipė dėmesį, kad jau dvi dienas dramblių kaimenės nebesiuntė 
į priekį žvalgų patikrinti takų ar ištirti laukų, kuriuos ketino nusiaub- 
ti. Priešingai, jie, rodės, kėlėsi iš vienos vietos į kitą glaudžiomis ir 
sutrikusiomis kaimenėmis. Jis pamėgino nusiraminti galvodamas, 
kad vanduo dar laukia dramblių ne vienoje jų kelio vietoje ir kad jie 
galės pasidžiaugti tomis vandens šventėmis, kurias jis taip dažnai 
stebėdavo pro nendres, kai drambliai prausdavosi ir purkšdavo van- 
denį vieni ant kitų ar kiauras valandas gulėdavo jo liūliuojami, ilge- 
singai, su giliais pasitenkinimo atodūsiais judindami straublius. Jis 
išsitraukė iš kišenės rūkomojo popieriaus, tabako ir ėmė sukti suk- 
tinę, nenuleisdamas žvilgsnio nuo kaimenės, primerkęs draugiškai 
besišypsančias akis. Tai, ką jis gynė, buvo Žmogiškumo paraštė, pa- 
saulis, kuriame, kad ir koks jis būtų, turėjo būti vietos net ir tokiai 
nerangiai ir griozdiškai laisvei. Dirbamų žemių plėtra, elektrifikaci- 
ja, poreikis tiesti kelius, statyti miestus ir nykstantys senieji krašto- 
vaizdžiai tokio milžiniško neatidėliotino darbo akivaizdoje, tačiau 

tas darbas turėjo likti pakankamai žmogiškas, kad būtų galima pa- 
reikalauti iš Žengiančiųjų pirmyn vis dėlto pasivarginti dėl tų nevi- 
krių milžinų, kuriems, regis, nebeliko vietos būsimame pasaulyje... 
Sustingęs balne, jis rūkė savo suktinę, su romiu malonumu stebė- 
damas tą kaimenę, tarytum neturėtų kitokių rūpesčių. Ji susidėjo iš 
kokių šešiasdešimt dramblių, o tolėliau, už bambukų miško ant 
kalvos šlaitų, jis įžvelgė pirmuosius kitos kaimenės siluetus. Anot 
Pero Kvisto, Prancūzijos Pusiaujo Afrikoje ir Kamerūne buvo ma- 
žiau nei šešiasdešimt tūkstančių suaugusių dramblių, kokie du 
šimtai tūkstančių visame Afrikos žemyne, ir tik nedaugelis jų nu- 
gaišdavo nuo senatvės, nedaugelis nebuvo ar nebus taikiniais tris, 
keturis ar penkis kartus. Laukų ir derliaus apsauga buvo juokinga 
dingstis: juk pakakdavo kelių petardų, kad drambliai niekad nebe- 
grįžtų į tą vietą; o dėl medžioklės leidimų, tai neatsirado tokio me- 
džioklių inspektoriaus, kuris nebūtų patvirtinęs, kad su vienu ofi- 
cialiai išduotu leidimu nelegaliai buvo nudobta penkiolika ar dvi- 
dešimt gyvūnų. Afrikos miškuose, įpuolę į neviltį dėl vis vergiškes- 
nio, nuolankesnio gyvenimo, žmonės kasdien suvedinėjo sąskaitas 
su tuo paskutiniu didingu žemėje dar išlikusios gyvos laisvės įvaiz- 
džiu. Buvo sunku reikalauti, kad Afrikos valstietis, jaučiantis mėsos 
stygių, apsuptų dramblius derama pagarba: tad vargana fiziologinė 
jų būklė darė Morelio gamtos apsaugos kampaniją dar labiau nea- 
tidėliotiną. Kad ir kokie sunkūs buvo tie uždaviniai, kad ir kiek 
daug jų buvo, nepaisant jokių kliūčių, reikėjo prisiimti tą papildomą 
triūsą ir pasivarginti dar ir dėl dramblių. Morelis nesutiko eiti dėl 
to į kompromisą. Neriboto efektyvumo ir našumo sabotuotojas, 
gyvenimo sistema paversto prakaito ir kraujo priešininkas, jis pa- 
darys viską, ką tik pajėgs, kad Žmogus amžinai liktų kaip pagalys 
tuose ratuose. Jis gynė tą paraštę, kurioje galėtų prisiglausti visa tai, 
ko negali pritaikyti praktiškai, kas neefektyvu, bet slypi Žmogaus 
sieloje kaip nenykstanti reikmė. Juk to jis ir išmoko už spygliuotos 
vielos tvorų priverstinio darbo stovyklose, ir to mokslo, tos pamo- 

kos nei jis, nei jo draugai pamiršti neketino. Štai kodėl jis taip ais- 
tringai ėmėsi gamtosaugos kampanijos. Rezultatai teikė vilčių - apie 
tai buvo kalbama visur: per radiją, per televiziją, spaudoje; jis tapo 
populiariu Žmogumi, už įstatymo ribų, „garbės banditu“, suaudri- 
no viešąją nuomonę, ir pamažėle visi ėmė suvokti, kokia didžiulė 
ta pastatytoji suma. Žvelgdamas į snūduriuojančią, pavargusią kai- 
menę, jis ramiai rūkė sau toliau. Dabar jau neabejojo, kad gaus tai, 
ko nori. Reikėjo kantrybės, bet būti kantriam nebuvo lengva. Neį- 
manoma suskaičiuoti, kiek sužeistų gyvūnų kartais metų metais 
gyvendavo šiurpų gyvenimą su kulka kūne, su žaizda, kuri tik 
pagilėdavo nuo gangreną sukeliančių erkių bei musių spiečių, tačiau 
pakakdavo pasikalbėti su broliais Hiuetais, su Remi, su Vaslaru, 
kad sužinotum jų nuomonę. Prieš tris dienas Morelis pats nudobė 
vieną tokį dramblį, kuriam kulka išplėšė kairę akį, o žaizda atvėrė 
kiaušą - aptiko jį Jalos vagoje: jis sukosi ratu vienoje vietoje ir purš- 
kė drėgną purvą sau ant kaktos, bergždžiai mėgindamas numaldy- 
ti skausmą. Morelis žinojo, jog paskutiniai didieji medžiotojai su- 
žeistus gyvūnus vaikydavosi tik siekdami juos pribaigti, ir ne tik 
todėl, kad šie tapdavo pavojingi. Jis buvo tikras, kad tie žmonės 
jaučia jam slaptą draugiškumą ir prireikus ateis jam į pagalbą, padės 
pasislėpti. Afrikos „įdomybių“ ir „suvenyrų“ medžioklės jam buvo 
visiška paslaptis, kelianti šleikštulį. Prieš kelias dienas jis užpuolė 
ir sudegino vieno Prancūzijos Pusiaujo Afrikos išdirbtos odos „eks- 
perto“ fabriką; jis buvo vadinamas ponu Vagemanu, o jo fabrikas 
buvo už kelių kilometrų į šiaurę nuo Golos. Viena labai paprasta 
ypatybė skyrė jo įmonę nuo kitų liūtų, leopardų ir zebrų kailių 
prekeivių, indų, portugalų ar dar kokių kitų tautų atstovų, kuriuos 
Morelis persekiojo taip pat atkakliai: ponas Vagemanas įsivaizdavo, 
kad Belzeno' lempų gaubtų iš žmogaus odos gamintojai galėtų jam 
pavydėti. Jam iš tikrųjų pavyko rasti svajonių prekę. Beje, ji buvo 


* Bergen-Belsen - vietovė Vokietijoje, kur buvo nacių koncentracijos stovykla. 

labai paprasta, tačiau reikėjo ją sugalvoti. Dramblio kojos būdavo 
nukertamos maždaug dvidešimt centimetrų žemiau kelių. Ir iš to 
strampo, tinkamai išdirbto nuo pat pėdos, išgremžto ir išrauginto, 
buvo gaminamos arba kraitelės popieriui, arba vazos, arba skėčių 
dėklai ir net šampano kibirėliai. Toji prekė tapo be galo paklausi, 
ne tiek tarp vietinių, kur visi jau buvo persisotinę tokių puošmenų, 
kiek užsienyje. Ponas Vagemanas eksportuodavo jas šimtais kas 
mėnesį, įskaitant raganosių ir hipopotamų kojas bei orangutanų 
letenas, naudojamas kaip prespapjė. Užpuolęs jo sandėlį, Morelis 
rado jame aštuoniasdešimt dramblio kojų, išgremžtų ir paruoštų 
rauginti, ir tiek pat raganosių bei hipopotamų kojų, išrikiuotų an- 
gare, - tai buvo košmariškas vaizdas, išnykusių gyvūnų paveikslas, 
šiurpių pamėklių kaimenė. Jis padegė tą sandėlį, o seną prekiją iš- 
pėrė dvidešimčia bizūno kirčių, be to, kumščiu jam išmušė kelis 
dantis ir būtų, ko gero, jį užmušęs, jei santūrumu pasižymintis Ha- 
bibas nebūtų jo suturėjęs. Ta istorija sukėlė daug triukšmo ir, atrodo, 
pritraukė jam daug simpatijų. Reikėjo tik dar truputį luktelėti ir, 
spaudžiant viešajai nuomonei, naujoji Afrikos faunos globos kon- 
ferencija imsis reikiamų priemonių gamtai apsaugoti. Staiga More- 
lis prisiminė, ką jam iš pat pradžių, kai jis atėjo paprašyti pasirašy- 
ti po peticija, pasakė Erbjė, Šiaurinio Ulė krašto administratorius, — 
Erbjė buvo ramus Žmogus, per ilgus administravimo metus pripra- 
tęs prie šiurkščios Afrikos kasdienybės ir nelabai linkęs į apiben- 
drinimus. Jis užsidėjo akinius, perskaitė peticiją, paskui rūpestingai 
ją sulankstė ir padėjo ant stalo. 

— Bičiuli, jūs sergate pernelyg kilnia žmogaus idėja. Galiausiai 
tapsite pavojingas. 

Įsirėmęs į pentinus, Morelis pasitempė, kad pailsintų įskau- 
dusias šlaunis, viena ranka atsirėmė į balną ir, baigdamas traukti 
suktinę, toliau iš tolo stebėjo apsnūdusią kaimenę. Vietinės gentys 
davė jam pravardę Ubaba-Giva, kuri išvertus reiškia „dramblių 


179 


protėvis“, ir nors ta pravardė kėlė jam šypseną, gražesnio vardo 
sau jis negalėjo geisti. Jis privalėjo ir toliau ginti Afrikos dramblius, 
o užterštų miestų ir žemių gyventojams, ypač prancūzams, palikti 
rūpestį suprasti visą tos kampanijos reikšmę. Šiuo atžvilgiu jis jais 
pasitikėjo, tai buvo jų reikalas, jų tradicijų dalis. Jis dar palūkuriavo 
truputėlį, sutrynė nuorūką į balną ir netikėtai užniūniavo, nuste- 
bindamas Habibą (tas palingavo galvą ir pacaksėjo liežuviu, išvy- 
dęs absurdišką viltį, švytinčią bepročio ir taip savimi pasitikinčio 
prancūzo akyse), tada vėl suėmė pavadžius, paragino arklį judėti 
rytų link per nendres ta sausa, po kanopomis šokčiojančia žeme. 
Atsidūręs ant kalvos viršūnės kitoje pusėje, dar kartą atsisuko nu- 
sišypsoti drambliams, toks patenkintas, kad libanietis pasikrapštė 
ausį ir nusikeikė, su žinovo susižavėjimu įvertinęs didingą Morelio 
beprotybę su visais jai būdingais nenugalimumo požymiais, beje, 
apgaulingais, ir tik tada energingai spūstelėjo kulnais savo arklį 
ir nusekė iš paskos tam, „kuris dar tuo tikėjo“ - jei pakartosim jo 
žodžius, be jokių komentarų pasakytus de Vriesui, - į susitikimo 
vietą. 

Po dviejų valandų jie atvyko į kaimą ir nujojo tarp trobelių. Prie 
jų pribėgo keletas vaikų, tačiau kaimiečiai atkakliai vengė į juos 
žiūrėti, išduodami didelę baimę ir tvirtą valią nesikišti į tai, ką aki- 
vaizdžiai laikė tarp jų gyvenančių baltaodžių reikalu. Tai sugadino 
Moreliui nuotaiką, tas nesusipratimas jį skaudino, nes jis norėjo, kad 
afrikiečiai prie jo šlietųsi. Apskritai, jo būreliui artinantis, kaimai 
tuštėdavo ir jis rasdavo juose tik senas moteris ir išsigandusias, savo 
vaikų nepaleidžiančias motinas. Jis nesuprato to priešiškumo ar 
tos baimės priežasčių. Juk visuomet sumokėdavo už maistą, kurio 
prašydavo, o po kelių pirmų ekscesų privertė savo Žmones, ypač 
Korotorą bei jo draugus, laikytis drausmės be jokių išlygų. Argi 
jis negynė pačios Afrikos dvasios, jos integralumo ir jos ateities? 
Ir vis dėlto žinojo: vos tik spėdavo atsukti nugarą, jie skersdavo 

dramblius. Bet jis ant jų už tai nepyko. Tai buvo nejų kaltė. Tai buvo 
mėsos tragedija, baltymų ir gyvulinės kilmės maisto stoka ir kaip tik 
todėl savo peticijose jis nesiliovė skelbęs, kad neatidėliotinai reikia 
pakelti Afrikos čiabuvių gyvenimo lygį. Tai buvo jo mūšio, jo kovos 
už dramblių išsaugojimą dalis. Tą reikėjo padaryti pirmiausia, norint 
išgelbėti tuos milžinus, kuriems grėsė pavojus. Jis nevalingai vėl 
prisiminė atsakymą to seno juodaodžio mokytojo iš For Aršambo, 
kuris paniekinamai nustūmė jo peticiją: 

— Jūsų drambliai - dar viena visko pertekusio europiečio idėja. 
Tai persisotinusios buržuazijos idėja. Mums drambliai - vaikščio- 
janti mėsa. Kai duosite mums pakankamai jaučių ir karvių, galėsime 
vėl pakalbėti apie dramblius... 

Jie turėjo keturis ponius, trys buvo apkrauti ginklais bei šaudme- 
nimis, o ketvirtasis — viskiu, ir kai buvo atidaryta paskutinė dėžė 
ir atkimštas paskutinis butelis, Džonis Forsaitas nebežinojo, kas gi 
dabar nutiks. Tokia visiška nežinomybė, kaip sakoma. Nustebęs 
kasėsi skruostą tokio stulbinančio ateities nebuvimo akivaizdoje 
ir retkarčiais Žvilgteldavo į merginą, kuri sekė jam įkandin per tą 
įkaitusį kraštovaizdį, kur net šešėliai atrodė užspeisti. Jis nežinojo, 
kas jų laukia kelionės pabaigoje, bet visos viltys buvo leistinos. Jis 
šaipėsi ir purtė galvą. Gal irjis, kaip daug kitų, galiausiai puls melsti 
dangaus pagalbos, kurios niekas lig šiol nebuvo gavęs - bent jau 
turint galvoje geros kokybės viskį. Tamsos zona, kur galėjo slėptis 
prancūzų kalėjimas, kulka į kaktą ar amerikiečių konsulo veidas 
Brazavilyje, išvargęs, be galo išvargęs: „Nepamirškite, kad čia kiek- 
vienas mūsų atsakome už savo šalies prestižą.“ Džoniui Forsaitui 
buvo labai smalsu, ką dabar pasakytų tas rafinuotas pareigūnas. Tas 
konsulas, be abejonės, buvo gražiausias dviem kojom vaikščiojančio 
žinduolio, kokį tik jam teko susitikti, pavyzdys. „Žmogus - dviem 
kojom vaikštantis žinduolis“: tokį Žmogaus apibrėžimą jis kartą 
aptiko, vartydamas žodyną, kuris mėtėsi jo bičiulio juodaodžio mo- 
kytojo namuose Abesėje. Jis vėl išsiviepė ir palingavo galvą. 

— Jums reikėtų trumpam liautis gėrus, majore Forsaitai, kitaip 
nebegalėsite tęsti kelionės. 

— Nebijokit, aš liausiuos gėręs vos atsidūręs tarp dramblių. Gerti 
mane skatina Žmonių draugija. Galiu ištverti vieną jų ryte, dieną - 

daugiausia du, tačiau ketvirtą penktą valandą po pietų jie darosi 
nebepakenčiami, ir aš pradedu gerti. 

Nuo kelionės pradžios jis išplempė tiek alkoholio, kad jo būtų 
užtekę silpnesniam ar tiesiog mažiau apnuodytam vyrui pribaigti. 
Minai teko vairuoti džipą paskutinėje kelionės dalyje, nes jis jau 
nebeišlaikė vairo. Jie gavo palikti džipą Niamėjuje ir palaukti vedlio, 
kurį jiems pasiuntė Morelis: jis buvo vardu Jusefas, toks paauglys, 
dusyk atvykęs į For Lami užmegzti ryšio su Forsaitu. To etapo na- 
kvynės vietoje, kur ji sustabdė džipą, nebuvo nė gyvos dvasios. Per 
visą kelionę jiedu nesigriebė jokių saugumo priemonių: buvo vos už 
trisdešimt kilometrų nuo kelio For Aršambo-For Lami, niekas jų dar 
neįtarė ir nežinojo, ką jie gabena, taigi, kad jie čia, nekėlė jokios nuos- 
tabos ir jokio įtarimo. Artėjant prie susitikimo vietos naktis užėjo 
vienu gaistu, lyg nusileidusi užuolaida. Mina sustabdė džipą, Džonį 
Forsaitą paliko sudribusį sėdynėje, o pati išlipo. Pasigirdo daugybė 
nerimą keliančių garsų, tarp jų tik nepaliaujamas vabzdžių čirpimas 
buvo vienintelė pažįstama, raminanti gaida. Naktį Afrika vėl atga- 
vo savo paslaptingumą, nesuskaičiuojamas nedarnias intonacijas, 
šauksmus, juoką ir kreipinius, ir žemė kartais sudrebėdavo pro šalį 
einant kaimenei. Automobilio žibintų šviesoje driekėsi apleistas 
takas. Vis dar pritvinkęs dykumos gaivos oras atrodė pakylėtas vir- 
pančių garsų, tarsi suteikiančių kvėpavimą ir balsą pačiam dangui. 
Netikėtai, tarsi suerzintas vabzdžių sukelto triukšmo, to smulkmės 
choro, staiga stojusioje tyloje pasigirdo riaumojimas, kuris per bet 
kokį atstumą visada atrodo esąs čia pat, ir Minai pasidingojo, kad 
net aplink mėnulį susitelkę debesys staiga pradėjo greičiau plaukti 
tolyn. Širdis jai ėmė šokčioti, ji spazmiškai nurijo seiles ir valandėlę 
įsiklausė, virpanti ir laiminga, į tą garsą, kuris vienintelis galėjo kilti 
aukštyn į tą žvaigždėtą begalybę ir neatrodyti juokingas. Jai pasi- 
rodė, kad riaumojimas artėja, ji žengė atgal, pasitraukė iš nakties, 
sugrįžo ir atsisėdo ant automobilio buferio, pasiėmė odinę rankinę 
ir, Žibintų atskirta nuo tamsos, tokia sunerimusi, beveik pašiurpusi, 

galiausiai, save drąsindama, griebėsi įprasto reflekso: sukryžiavo 
kojas, timptelėjo sijoną Žemiau kelių, išsitraukė lūpdažį, veidrodėlį, 
nutaisiusi iššaukiamą miną pasidažė lūpas ir staiga prajuko: kiek- 
vieną liūto suriaumojimą atliepdavo garsus Forsaito knarkimas 
džipe. Paskui stojo tyla ir vėl sučirpė vabzdžiai; ji pasiėmė skepetą, 
apsisiautė pečius ir taip sėdėjo virpėdama, laiminga, toli nuo visko, 
liūliuojama tų mėlynų, fosforescuojančių nakties bangų. Dangus 
buvo toks ryškus, kad milijonai baltų virš kelio plasnojančių dru- 
gelių, rodos, priartėdavo prie Paukščių Tako ir darė jį tarsi ranka 
pasiekiamą. Ji svarstė, ar Morelis leis jai pasilikti drauge ir padėti, 
kuo tik gali, jam vykdyti tą kampaniją. Tikriausiai jis paprašys ją 
pasiaiškinti, ir ji nesugebės to padaryti. Ji veikė instinktyviai, visų 
pirma dėl to, kad labai mylėjo gyvūnus, paskui, nors jai ir pačiai 
tas ryšys nebuvo aiškus, dėl to, kad dažnai jautėsi viena ir visų 
apleista, ir dar dėl to, kad jos tėvai žuvo Berlyno griuvėsiuose, dėl 
savo „dėdės“, karo, skurdo, sušaudyto mylimojo ir dėl viso to, kas 
jai nutiko... 


— Ak, suprantate, aš nežinau, kodėl šitaip pasielgiau, - aiškino 
ji Šelšeriui, gūžtelėjusi pečiais, pakėlė nuo stalo butelį konjako ir 
įsipylė jo į taurę - tai buvo pirmas kartas nuo jų pokalbio pradžios, 
kai ji išgėrė. - Visi jie klausė manęs kodėl, visi taip ir nepatikėjo, kai 
pasakiau, kad noriu ką nors nuveikti gyvūnų labui... O be to, juk 
reikėjo, kad greta jo būtų kas nors iš Berlyno - es war aber doch ganz 
natūrlich dass ein Mensch aus Berlin bei ihm war, nicht?.. 

Sėdėdama ramiai, su konjako taure ir cigarete rankoje, ji įsmeigė 
akis į Šelšerį, norėdama pamatyti, ar jis suprato. Nuojos dvelkė kaž- 
koks kone iš vėžių išmušantis paprastumas, o visa ta laikraščių jai 
sudaryta reklama, rodės, nelabai ją jaudino. Ji papasakojo Šelšeriui, 
kad jiedu laukė ant to tako valandų valandas, kaip jai pasirodė, kad 
ji jau pradėjo snausti, sėdėdama tarp dviejų Žiojinčių automobilio 
žibintų šviesų, kai kažkieno ranka liestelėjo jos petį ir ji pamatė 

priešais save baltą siluetą - Jusefą. Ji sėdo prie vairo, o paauglys 
įlipo jai iš paskos. Jie važiavo iki išauštant, paskui džipą paliko 
brūzgynuose tako gale, kur Jusefas buvo pririšęs arklius. Ten snūs- 
telėjo, paskui leidosi, jau arkliais, kalvų link ir vakarop dramblių 
žolėje išvydo ant ponio įsitaisiusį apvalų pavidalą su baltu šalmu 
ir pažįstamu veidu - jis mėgavosi saule, gaudydamas ją savo rudos 
barzdos plaukais tarytum tinklu. Tėvas Fargas, regis, neapsidžiaugė 
juos išvydęs, niurzgėjo ir bendravo tik vienskiemeniais žodžiais, 
paklausė visiškai nesmalsaudamas, ką jie veikią tokiame apleistame 
krašte... Akivaizdžiai norėjo pasakyti „Dievo apleistame“, bet susiz- 
gribo pačiu laiku ir pats papurtė galvą dėl šitokio piktžodžiavimo. 
Forsaitas nerišliai paaiškino, kad jie vykstą į Diuparko plantaciją: 
šis pasikvietęs juos savaitėlę paviešėti. 

— Ką gi, jūs atvykote per vėlai, - suniurnėjo misionierius. - Jis 
sudegino tą plantaciją prieš tris dienas... 

— Kas „jis“? 

— Morelis, o kas gi kitas? Jie gausiai apšlakstė Diuparką ir pa- 
degė jo namą... Vargšelis, regis, nusikalto tuo, kad šiemet nudėjo 
dvidešimt dramblių - tų, kurie trypė jo derlių. 

— Vadinasi, visa tai dar tęsiasi? - juokdamasis paklausė Forsaitas. 

Fargas smalsiai žvilgtelėjo į jį. 

— Kurgi ne, dar klausi... 

Jis kažką suniurnėjo, bet tie keli žodžiai mikliai pasislėpė jo 
barzdoje. 

- Aš ką tik keturias dienas išsibaladojau ant arklio per kalvas, 
ieškodamas to kiaulės Morelio, bet vos tik ištariu jo vardą, juo- 
daodžius surakina tokia baimė, jie apsimeta tokiais kvailiais, kad 
nors imk ir įsikąsk sau į gaidį... Atsiprašau, panele, neužsigau- 
kit dėl mano kalbos. Nemažai bendravau su kariškiais ir kartais 
nesuvaldau liežuvio... Jums reikėtų pernakvoti Adoje, ten yra 
baltųjų tėvų misija. Ji jums pakeliui, ir jie turi šviežių daržovių 
bei žemuogių. 

Misija buvo jiems nepakeliui, tačiau jie negalėjo to prisipažinti. 
Tą vakarą po kelių didžiulių raudonojo vyno taurių Fargas išliejo 
savo kartėlį. 

— Aš noriu paaiškinti tam vargšui bukagalviui, - griaudėjo jis, 
daužydamas kumščiu į stalą, tarsi ir jį norėtų atversti į savo tikė- 
jimą, — aš noriu paaiškinti tam vargšui tipui, sustojusiam pusiau- 
kelėje, kad drambliai, aišku, labai gražu, bet vis dėlto esama ir kai 
ko geresnio, didesnio, gražesnio - 0 jis, regis, to nė neįtaria! Nes, 
atsakykit man pagaliau, kokią vietą čia užima Dievas?. 

Jis trenkė į stalą su tokia jėga, kad galėjai pamanyti, jog tas sta- 
las - Žmogus: buvo sunku patikėti, kad jam neskauda. 

— Duokit tam stalui ramybę, - patarė Forsaitas, - jis juk niekada 
nesupras. 

— Na, žinote, kai jau trenkiu, tai trenkiu, - niūriai atsakė pranciš- 
konas. - Juk vis dėlto yra kuo piktintis, pripažinkite. Juk kai nešioji 
tai savyje, leidi tam reikalui augti, nepasidarai aborto, neapsiriboji 
drambliais... Fe! 

Jis nusispjovė taip smarkiai, kad nuo plūktinės aslos pakilo dul- 
kių debesis. 

— Ir pasakysiu jums dar vieną dalyką: kartais man susidaro įspū- 
dis, kad tas tipas taiko į mane asmeniškai... 

— Kaip? 

Fargas akimirką patylėjo, paskui išskėtė rankas ir sušuko beveik 
dejuodamas: | 

-Iš kurgi man žinoti? Gal tas kiaulė teisus? Gal aš nuveikiu per 
mažai? Gal raupsuotieji ir sergantys mieglige - tai dar ne viskas? 
Gal man dar reikia būti ir tarp dramblių? 

Džoniui Forsaitui pradėjo darytis linksma. 

— Fargai, kiek laiko jūs jau nesumerkėte akių? 

— Aštuonias naktis! - sušuko misionierius, trenkdamas į stalą 
kumščiu, kuris tikrai būtų pagelbėjęs religijai, jei būtų tvojęs ko- 
kiam nors bedieviui į galvą. - Drambliai šokčioja man akyse nuo 

vakaro iki pat ryto! Nepatikėsite, bet kai kurie iš jų net rodo man 
straubliais ženklus. 

— Kokio pobūdžio ženklus? 

— Argi aš Žinau, kokio pobūdžio? Jie rodo man straubliu „eikš, 
eikš, eikš“, ir tiek! 

Sulenkęs smilių, jis parodė tą mostą, nutaisęs velniškos klastos 
miną ir mirktelėdamas akį. 

— Ką gi, tėve, - įsiterpė Forsaitas, - nieko sau pramogėlė! 

— Kad bent žinočiau, iš kur tie drambliai atsiranda! - sudejavo 
nusiminęs Fargas. - Iš kurgi gali Žinoti! Bet kas gali man juos atsiųsti, 
ir kai sakau „bet kas“, žinau, ką sakau! 

— O, - vėl įsiterpė Forsaitas, - kol tai tik drambliai, o ne plau- 
kuotos fulbės... 

- Ak! Irjūs tuo tikite? - paklausė Fargas. - Dėl plaukuotų fulbių, tai 
bent jau Žinai, iš kur jos atsirado, ir kai staiga išvysti jas priešais save 
naktį, su tabaluojančiais papais ir besirangančiomis subinėmis... 

Jis nutilo. Forsaitas klausėsi jo su akivaizdžiu dėmesiu. Fargas 
smarkiai išraudo ir vėl pradėjo daužyti kumščiu į stalą. 

— Ką gi, jeigu man privalu eiti pas dramblius, eisiu pas dram- 
blius, - užriaumojo, ryžtingai raitodamasis rankoves. - Jeigu ten 
aukštai atrodo, kad aš nuveikiu per mažai, kad rūpintis raupsuotai- 
siais ir sergančiais mieglige nepakanka, gerai, aš eisiu ir pas dram- 
blius. Ojei paskui reikės eiti pas kaimanus ir gyvates, ką gi, eisiu pas 
kaimanus ir gyvates! Man nusispjaut! Nepatrūksiu! Jeigu manoma, 
kad aš darau nepakankamai... 

Sukaupęs jėgas, jis trinktelėjo kumščiu į stalą. 

— Liaukitės, - pasakė Forsaitas juokdamasis ir išpilstė tai, kas liko 
butelyje, į taures, - su tiek energijos, kiek išeikvojote šiam stalui, ge- 
rasis tėve, būtumėte atvertęs į katalikybę visą musulmonų gentį. 

Fargas liovėsi daužęs kumščiu. 

- Iš tikrųjų, - sutiko jis, - ko gero, jūs teisus. Ko gero, man verčiau 
susiturėti. Bet noriu pasakyti jums štai ką... 

Fargas pasilenkė prie Forsaito, jo veide susimetė šelmiškos 
raukšlelės, jis prisimerkė. 

— Manęs taip nepaimsite, gudruoliai, - pareiškė jis. - Sakau 
jums, manęs taip niekas nesuraito. Prieš stodamas į tas gretas, 
noriu žinoti, iš kur tie drambliai atsirado. Noriu žinoti, kas už 
viso šito slypi. Ar tai jau viskas, kas tam tipui liko, ar tai iš tikrųjų 
paskutinis dalykas, kuriuo jis tiki, ar tai tik dar vienas iš tų tipų, 
kurie sustoja pusiaukelėje, nes neturi jėgų, neturi pautų žengti 
iki pat galo, ar tai tik dar vienas triukas išsisukti ir elgtis taip, lyg, 
Viešpaties Dievo nebebūtų ir reiktų sugalvoti, kuo jį pakeisti, - ką 
gi, tuomet, po perkūnais... 

Jis sukando dantis ir pradėjo daužyti kumščiu į stalą taip smar- 
kiai, kad staiga nakties gelmėse iš labai tolimų brūzgynų atsklido 
tamtamų gausmas. Fargas, rodės, labai nustebo. 

— Kas gi čia dabar? 

— Nieko, - ramiai atsakė Forsaitas. - Jie jums atsako. Savo tamta- 
mu, pats to nežinodamas, tikriausiai prišaukėte juos į šventą karą, 
ir rytoj visi mes būsime išnaikinti. 

Fargas mestelėjo į juos niaurų žvilgsnį, atsistojo ir iškėblino gan 
netvirtomis kojomis, palinkėjęs labos nakties; Forsaitas nusikvatojo, 
pasiraivė, irgi atsistojo be menkiausios girtumo Žymės: jeigu jis dar 
kam nors ir buvo tinkamas, tai atsilaikyti. 

— Labanakt, tėve! - šūktelėjo Fargui pavymui į naktį. - Man bus 
liūdna, kai jūs galiausiai iškeliausite į dangų drauge su paskutiniais 
drambliais ir jau niekad jūsų nebepamatysiu! 

Jis irgi išėjo iš trobos ir valandėlę pastoviniavo tyrinėdamas 
dangų, tarsi ieškotų, į ką tas doras pranciškonas viršuje, reikalui 
atsiradus, galėtų trenkti kumščiu. Išaušus jie vėl leidosi į kelią ir, 
pajoję dvi valandas taku tarp dramblių žolės ir etiopinių palmyrų, 
kyšančių iš pilkų uolų jiems virš galvų, ir sargybines primenančių 
karpažolių, kalvos viršūnėje pamatė jų laukiantį mėlyną siluetą. 
Jie buvo vietovėje, pavadintoje Geigerio kalnais, pagerbiant visus 

savanorius tyrinėtojus, kurie atklysdavo čionai su Geigerio skai- 
tikliu rankoje. Urano ten nebuvo rasta, bet stebuklų mėgėjai liko 
įsitikinę, kad kažkur po tomis uolų sankaupomis slypi pasakiškos 
gyslos, kurias jie vieną gražią dieną atras. Užkopę į kalvos viršūnę ir 
atsidūrę tarp pirmųjų kaimo trobų, jie pamatė Habibą - švytintis iš 
pasitenkinimo ir netvarkingai apsitaisęs, jis atrodė panašus į ką tik 
kranto baruose puikiai pasismaginusį jūreivį - ir besišypsantį Morelį 
plika galva su senu odiniu prie balno pririštu portfeliu, kurį Mina 
atpažino iškart. Tiesdamas ranką, jis žengė prie jos su ta linksma 
veido išraiška, į kurią negalėjai neatsakyti. 

— Ar viskas gerai pavyko? 

— Labai gerai. 

Forsaitas pasisuko į kalvas ir sarkastiškai, truputį teatrališkai pada- 
rė platų mostą ranka jų link - jis buvo girtas jau nuo dešimtos ryto. 

— Atsisveikinimo akimirka. Iš anksto atšvenčiau tą įvykį... Kai 
palieki prakeiktą išperą, kuri tau vienu metu gali pasiūlyti „genialų 
tautų tėvą“, atominę radiaciją, smegenų išplovimą ir spontaniškus 
prisipažinimus, kviečiančius gyventi gamtos prieglobstyje, vis dėlto 
gali leisti sau pasigerti... 

Morelis jo neklausė. Jis suėmė delnais Minos ranką ir, perlietas 
gerumo bei meilumo, žvelgė į ją. 

— Ačiū. Tai, ką mums padarėte, labai drąsu ir labai naudinga. 
Dvi mūsų ginklų slėptuvės buvo aptiktos, mes beveik nebeturime 
šaudmenų ir... 

Jis nusišypsojo. 

— Be to, geri ketinimai - kur kas svarbiau už visa kita. Bet lengva 
nebus. 

- Žinau. 

— Dar reikės ilgai, suprantate... 

Jis nusijuokė. 

- Politikams šiuo metu gamtosauga nerūpi. Bet liaudis ja domisi. 
Tai, ką stengiamės iškovoti, kursto aistras, ir atrodo, kad apie tai 

kalba visi laikraščiai. Taigi mes savo tikslą pasieksime. Nauja kon- 
ferencija faunos ir floros apsaugos klausimais susirinks po dviejų 
savaičių, ir aš pasiryžęs stulbinamai... atkreipti pasaulio dėmesį į jos 
darbą. Jie bus priversti imtis būtinų priemonių. Jei ne, reikės tęsti... 
turėti daug kantrybės... 

— Aš niekur neskubu. 

— Turėkite galvoje: jus galit grįžti, kada tik panorėsit. Jie nieko 
jums nepadarys. Neišdrįs. Jie puikiai Žino, kad viešoji nuomonė 
mus palaiko... 

Apie pirmąsias jųdviejų susitikimo akimirkas ji kalbėjo su tokiu 
malonumu ir taip gyvai, kad tai labiau nei žodžiai rodė, ką ji patyrė. 
Ji valandėlę patylėjo, pakėlė prie lūpų plono stiklo taurę ir nuleidusi 
akis su truputėlį paslaptinga šypsena pasakė: 

— Jis suprato, kad, galimas daiktas, aš ne mažiau už jį myliu 
gyvūnus... 

Kaimo gale kėpsojo kiek didesnė už kitas troba su plūktinės aslos 
priebučiu bei priestatais, o prie jos durų stovėjo juodaodis, vilkintis 
šortais ir chaki palaidine, su fetrine skrybėle ant galvos; rankose jis 
laikė automatą ir švelniai kalbėjo kažką Moreliui į ausį - jis ją šiek 
tiek nugąsdino, ir Morelis, matyt, tai pastebėjo, nes paaiškino: 

- Šitas — profesionalus vagis... Jis pabėgo iš kalėjimo Bangyje, ir 
mudu susidraugavom.... 
segtomis kelnėmis, kuris nervingai vėdavosi japoniška vėduokle, 
akivaizdžiai ne tiek gindamasis nuo karščio ar musių, kiek norėdamas 
apmaldyti nerimą, kuris buvo matyti jo tamsiame veide ir maldaujan- 
čiose akyse; pamatęs įeinant Morelį, pradėjo mojuoti ta vėduokle ri- 
tmingai kaip ventiliatorius, atsistojo ir, užsisegęs dvi sagas iš pagarbos 
damai, kurią be jokios nuostabos - jo akivaizdžiai niekuo nebūtum 
nustebinęs - atpažino kaip „Čadiečio“ administratorę, prabilo: 

— Pone Moreli, taip toliau nebegalima. Jūs jau keturios dienos 
laikote mane kaip kalinį mano paties namuose, ir aš esu priverstas 

prašyti jus išvykti. Nenoriu turėti nemalonumų su valdžia. Negaliu 
taikytis su tuo, kad mano sandėlis taptų organizuoto banditizmo ge- 
neraliniu štabu. Juodaodis, saugantis mano duris, turiu patikslinti, su 
automatu rankose, - vienas garsiausių Prancūzijos Pusiaujo Afrikos 
niekšų ir elgiasi su manimi nepakenčiamai. Mano reputacija - neprie- 
kaištinga, ir per karą aš buvau vienas iš tų, kurie finansiškai ir mora- 
liai prisidėjo prie to, kad ši teritorija įsitrauktų į Sąjungininkų veiklą. 
Nenoriu, kad apie mane būtų kalbama, jog pagelbėjau teroristams, 
raginau kelti maištą ir susidėjau su svetimšaliais agentais, juoba kad 
esu arabas, ir mus visuomet kaltina nežinia kokia paslaptinga veikla 
Afrikoje. Primygtinai prašau jus palikti mano namus. 

Morelis pakėlė nuo stalo ąsotį su vandeniu ir atsigėrė. 

- Jeigu per karą tu buvai su Sąjungininkais, šaunuoli, tai šiandien 
turi būti su mumis, - atsakė jis vyriškiui. - Tai tas pats reikalas. Toji 
pati kova. Privalai padaryti šį bei tą gamtos labui, juk šitai mudu ir 
gynėme kare, argi ne taip? 

Vėduoklė energingai sušmėžavo virš riebalų klosčių. 

— Pone Moreli, nenoriu jums prieštarauti, jūsų ketinimai man 
nesuprantami, aš nežinau, ką jūs norite daryti, bet štai jau keturios 
dienos kartoju, kad jūs mane įžeidžiate, laikydamas mane tokiu 
naiviu — negi galėčiau įsivaizduoti, jog čia svarbu tik drambliai? 
Kartoju jums, pone Moreli, anaiptol nesu toks bukagalvis, ir trys 
mano sūnūs va štai dabar, kai su jumis kalbu, eina geriausius moks- 
lųs Paryžiuje. 

- Tai kas gi čia tada, anot tavęs, svarbu? 

— Nežinau, pone Moreli, nežinau, kas čia svarbu, ir nenoriu Ži- 
noti. Aš nelendu į politiką. 

— Aišku, kad nelendi į politiką, - atšovė Morelis. - Bet mes vis 
tiek po tavo stogu radome daugiau nei penkiasdešimt tonų dram- 
blio kaulo, paruošto supakuoti, supjaustyti mažais gabalėliais, kaip 
daroma prieš sudedant į ąsočius, kad būtų galima pervežti per sieną 
ir sukrauti į laivą prie Zanzibaro. 

— Man tą dramblio kaulą pristatė čiabuviai. Jis buvo legaliai su- 
rinktas iš miške nugaišusių gyvūnų. Mano žmonės apžiūri mišką 
ieškodami negyvų dramblių. Tas dramblio kaulas - ne medžioklės 
trofėjus. Be to, pone Moreli, prašau manęs netujinti. 

— Tu man kenki, - pareiškė Morelis. - Už šimto kilometrų nuo čia 
brūzgynai per daugiau nei keturiasdešimties kilometrų liniją buvo 
sunaikinti ugnies tikrąja to žodžio prasme - esu tikras, kad tu esi 
prie to prisidėjęs. Keletą naktų negalėjau užmigti, nes Jalos vagoje 
apdegę gyvūnai prieš nugaišdami kėlė pragarišką triukšmą. Jeigu 
ištirtum upės vagą, kaip ištyriau aš, pamatytum, kad ji visa išrausta 
dramblių, kurie raičiojasi, stengdamiesi numaldyti išdegintų žaizdų 
skausmus... Bet tai dar ne viskas... 

— Pone Moreli, prašau jus dar kartą neįžeidinėti manęs... Jūs 
neturite teisės... 

— Bet tai dar ne viskas. Mano portfelyje - oficialūs dokumentai, 
komisijų apklausų ataskaitos... Jei kartais tai tave sudomintų... Nie- 
kas niekada nėra matęs jūsų nešikų sugrįžus į kaimus, kuriuose jie 
buvo užverbuoti... 

Vėduoklė sušmėžavo spazmiškai. 

— Matau, kad supratai mane. Atrodo, kad jaunesnis nei ketu- 
riasdešimties metų vyras oazėse - tiksliau pasakius, Lico turguje — 
parduodamas už pusantro tūkstančio rialų, o gerai sudėto penkio- 
likmečio vaikinuko su sveika išange kaina siekia keturis tūkstančius 
rialų... Oficialūs skaičiai, kuriuos pateikė Jungtinių Tautų kovos su 
vergove komisija... Nenuostabu, kad jūsų vaikinukai niekad ne- 
grįžta. Jūs juos pakraunate į sambukus' drauge su dramblio kau- 
lu - tiems, kurie išpažįsta musulmonų tikėjimą, pažadama kelionė 
į Meką... Juk tai suteikia man teisę laikyti tave niekšu, ar ne? 

Tada Mina pirmąkart išvydo toje prietemoje baltą siluetą, stovintį 
prie plūkto molio sienos. Jo pečiai ir kaklas buvo apjuosti šydu, 


* Dvistiebis burlaivis. 

vieną ranką jis laikė ant klubo, o kai prabilo trūksmingu gerkliniu 
balsu, ji pamatė ir jo gelsvą veidą su dviem juodos barzdos ruožais 
nuo smakro iki lūpų. Tai, ką jis kalbėjo, matyt, buvo užgaulu, nes jo 
bendražygis atrodė susigėdęs ir vėduoklė jo rankoje ėmė greičiau 
šmėžuoti. 

— Ką jis sako? — paklausė Morelis. 

— Nesvarbu, ką jis sako, pone Moreli. 

— Kąjis sako, juk jis drąsus Žmogus? 

- Jis siūlo atiduoti jus šunims. 

Morelis nusišypsojo. 

— Malonu. Neabejoju, kad, išgirdęs tą jo pasiūlymą, kada nors 
juo pasinaudosiu. Kuo jis vardu? 

- Isr Edinas. 

— Pasakyk jam, kai pamatysiu nusususį šunį, paaiškinsiu, kad 
atėjau nuo Isr Edino, jų genties vyriausiojo. 

— Pone Moreli, - atsakė prekeivis sunkiai vėduodamasis, - mū- 
suose sakoma, kad žodžiai išskrenda greitai, bet sugrįžta lėtai. 

Morelis pažvelgė į juos beveik draugiškai. 

— Nebekalbėkim apie tai. Man jau nuo seno žinoma, ką žmogui 
reiškia garbė. Tu mokėsi savo nešikams ir grąžinsi juos namo. O 
žmonai tuo tarpu liepsi mus pavalgydinti. Be to, pasakysi šitam 
smėlynų džentelmenui: jeigu dar kartą išgirsiu naktį jo troboje rė- 
kiant berniuką, taip tvosiu jam per jo orumą, ten, kur jis jį laiko, 
kad namo jis sugrįš atsikratęs didelės naštos. Kaimo moterys buvo 
atėjusios su manimi pasišnekėti. Kasnakt aiškiai girdėti, kaip jis 
plėšo kuriai nors motinai širdį. 

— Džiovinta sūdyta mėsa užkuria kraują, - pamokomai tarė pre- 
kijas. | 

Jis atsistojo ir nudūlino į kiemą, kur apkūni negrė ryškiai mėlyna 
kartūno suknele buvo palinkusi prie akmeninio židinio. Jo bendra- 
žygis nužingsniavo paskui jį ta eigastim, kuriai didingumo teikia 
plazdantys virš sandalų šydai ir su deramu orumu tiesiai laikoma 

graži galva. Jiedu liko vieni. Tai buvo pirmas kartas nuo jųdviejų su- 
sitikimo „Čadiečio“ terasoje, kai ji matė Morelį akis į akį. Bet Šelšeriui 
ji prisipažino galvodavusi apie jį taip dažnai, kad galiausiai, kadangi 
buvo mačiusi jį labai trumpai, visiškai jį perkūrė. Pirmiausia jam 
visai nebuvo būdinga ta herojiška povyza, kurią ji suteikė jam savo 
prisiminimuose, ir jo veide nebuvo nė kiek to nepaprasto taurumo, 
kuriuo jį pagražino. Tas veidas buvo gana paprastas, kvadratinis, ba- 
nalokas, išskyrus akis, kurios buvo labai gražios, labai prancūziškos, 
bentjau kiek ji prisiminė tuos kareivius, su kuriais bendravo Berlyne. 
Vos tiedu vyrai išėjo, jis pasisuko į ją juokdamasis. 

— Kaip matote, kuo tik žmonės manęs nelaiko... Vieni man pri- 
skiria reikšmingas politines pažiūras: regis, esu žvalgybos skyriaus 
agentas, besistengiantis sumaišyti visas kortas ir nuslėpti Afriką 
purtantį maištą, kitiems esu komunistų agentas, dar kitiems - nu- 
samdytas Kairo, kad sukurstyčiau nacionalistinę ugnį... 

Jis gūžtelėjo pečiais. 

— O viskas kur kas paprasčiau... Laimei, vis dėlto yra toks daly- 
kas, kuris vadinamas liaudies širdimi. Priešingai, negu manoma, tai 
ne legenda, tai ne vien tik kažkoks dainoms kurti tinkamas dalykas... 
Mums svarbu paliesti liaudies širdį, mes tai ir darome. Turime iš- 
silaikyti dar kelias savaites, iki liūčių sezono, jeigu įmanoma, kad 
palenktume svarstykles savo naudai. Apie mus dar nepakankamai 
kalbama, reikia dar trupučio reklamos, kad pasiektume kuo daugiau 
žmonių, kurie labai gerai supras, kas pastatyta ant kortos. Gamto- 
sauga yra tiesioginis jų reikalas... 

Štai kodėl jis taip patikliai stovėdavo ant tų kalvų, kaip Mina 
paskui dažnai jį matydavo vos išaušus, - pliku liemeniu, su karabinu 
rankoje, su pašaipoka šypsena lūpose, budriai saugodamas tuos 
milžinus, kuriems iškilo grėsmė. 

Dvidešimto amžiaus vidury tai buvo vienas labiausiai neatidėlio- 
tinų ir sunkių uždavinių, ir tiems, kurie kartais pristigdavo vilties, 
pasitikėjimo ir jau seniai laukė padrąsinančio ženklo, Morelio veikla 
pažadino stulbinantį entuziazmą. Anot kažkieno, įpratusio sėdėti 
„Čadiečio“ terasoje, žodžių, kai buvo pasakyta, kad „ne visi vokie- 
čiai yra tokie, ne visi rusai yra tokie, ne visi arabai yra tokie, ne visi 
kinai yra tokie, ne visi Žmonės yra tokie, apie žmogų buvo pasakyta 
viskas, paskui, kad ir kiek būtum šūkalojęs mėnesienai: „Johanas 
Sebastianas Bachas! Einšteinas! Šveiceris!“, mėnesiena žinojo jau 
viską. Staiga pasirodė, kad visi nusivylę humanistai, dar neišsiža- 
dėję humanizmo, radę lėšų susimokėti už lėktuvo bilietą, stengiasi 
atskristi į Prancūzijos Pusiaujo Afriką prisidėti prie to, kuris tapo 
gyvu nepasiduodančios vilties simboliu. Norint atvykti į Prancūzijos 
Pusiaujo Afriką reikėjo gauti specialią vizą, ir Dualoje, Brazavilyje, 
Bangyje ir For Lami teko padidinti kontrolę, kad tarp turistų būtų ga- 
lima susekti „savanorius“, vykstančius „stoti į tarnybą“ pas Morelį. 
Savaime suprantama, tarp jų buvo vienas kitas klasikinis nestabilus 
pilietis, nekantraujantis nuskristi į mėnulį, tačiau buvo ir bent jau 
vienas tikrai reikšmingas ir sensacingas „stovyklos pakeitimas“, 
sukėlęs pasaulyje, ko gero, ne mažiau triukšmo nei pati Morelio 
byla. Kovo 15-ąją amerikiečių laikraščiai milžiniškomis antraštėmis 
paskelbė, kad profesorius Ostrachas, vienas žymiausių Jungtinių 
Valstijų fizikų ir vienas iš vandenilinės bombos tėvų, dingo nepalikęs 
jokio pėdsako. Po Pontekorvo bylos, Openheimerio gėdos, Berdžeso 

ir Maklino pabėgimo" ši naujiena sukėlė rimtą nerimą. Ostrachui 
buvo žinomos ne tik visos smulkmenos apie vandenilinę bombą, bet 
ir viskas apie naujosios kobalto bombos, prie kurios dieną naktį su 
beribiu atsidavimu šventam reikalui darbavosi didžiausi amžiaus 
protai ir SSRS, ir Amerikoje, perspektyvas; tas ginklas buvo ypač 
lemtingas, nes jis galėjo sunaikinti ne tik fauną, bet ir florą, ir net, 
galimas daiktas, po kelių reikalingų patobulinimų visiškai suardyti 
visus skystus žemės paviršiaus elementus, pradedant vandenynais 
ir baigiant šaltiniais. Buvo prisiminta, kad per ispanų pilietinį karą 
Ostrachas skyrė pinigų tarptautinių brigadų kovotojų vaikams ir ne 
kartą mėgino padaryti įtaką kolegoms, siekdamas sumažinti kobalto 
bombos galingumą, kad būtų galima išsaugoti žemėje bent kokią 
elementarią gyvybės formą, būtent: planktoną, augalus ir apskritai 
jūros aplinką, kur užsimezgė gyvybė ir kur, kas Žino, gal vieną dieną 
galėtų užsimegzti iš naujo jau geresnėmis sąlygomis. Komisija, kuriai 
buvo patikėta ištirti Ostracho lojalumą, nuplovė nuo jo menkiausią 
įtarimą, o dėl jo pastangų sumažinti naikinamąją bombos galią, tai 
kvotėjai ir atlaidi spauda paaiškino jas kaip „ekscentriškumą ir nai- 
vumą, dažnai būdingus didiesiems mokslininkams“. Tad kaip tik 
apie šito Žmogaus dingimą visas pasaulis sužinojo vieną gražų rytą. 
Galiausiai buvo atskleista, kad, pasiskolinęs kitą pavardę, jis išskrido 
į Europą. Dvi savaites nebuvo gauta jokių Žinių ir buvo manoma, 
kad jis neabejotinai prisidėjo prie būrio „mirties spindulį“ kuriančių 
sovietinių mokslininkų, kurių darbai sėkmingai stūmėsi į priekį. 
Tačiau gegužės pradžioje vieno bagų genties kaimo į šiaurės rytus 
nuo Lajaus seniūnas pranešė tos apylinkės administratoriui, kad 
keturiasdešimtojo kilometro pakelės prieglaudoje yra svetimšalis, 


* Bruno Pontecorvo, mokslininkas, dirbęs branduolinės fizikos srityje, 1950 m. 
pabėgo iš Didžiosios Britanijos į Sovietų Sąjungą; Robertas Oppenheimeris, 
amerikiečių fizikas, kūręs atominę bombą, buvo apkaltintas nelojalumu ir sim- 
patijomis komunizmui; Guy Burgessas ir Donaldas Macleanas, Sovietų Sąjun- 
gos šnipai, 1951 m. pabėgo iš Londono į Maskvą. 

kuris, atrodo, kažko laukia, - o tame rajone ką tik buvo pasirodęs 
Morelis. Visai nesunkiai buvo atpažinta, kad tasai svetimšalis, iškart 
suimtas ir, nepaisant energingų jo protestų, nuvežtas į For Lami, yra 
profesorius Ostrachas. 

Jungtinėse Valstijose tai sukėlė tokią sensaciją, kad Žurnalistų 
skaičius For Lami per parą patrigubėjo. Ostrachas, jaunas vyras ilgu 
kaklu su dideliu Adomo obuoliu, trumpais jau žilstančiais plau- 
kais ir ironiškomis akimis, dėjosi labai nustebęs dėl savo sukeltos 
audros. Po mandagios apklausos, per kurią iš jo nepavyko išpešti 
nieko, išskyrus tai, kad jis neketinąs perduoti drambliams karinių 
paslapčių, Ostrachas susitiko su žurnalistais „Čadiečio“ terasoje. 
Ne, jis neketinąs prisidėti prie Morelio. Jis tik norįs pafotografuoti 
gyvūnus laisvėje, nes labai myli gamtą, o fotografinė medžioklė - jo 
mėgstamiausias sportas. Ar jis ketinąs fotografuoti ir dramblius? 
Taip, žinoma, jis nematąs čia nieko blogo. Ar jis žinąs, kad Afrikos 
komunistų partija pasirinko žodį komoun, dramblys, kaip visos Af- 
rikos vienijimosi šūksnį, kaip kovos su Vakarais simbolį? Ne, jis to 
nežinąs. Priešingu atveju, nebūtų mėginęs fotografuoti dramblių. 
Nuo šiol jis nebeturįs su jais nieko bendra. Jis norįs tai pareikšti 
garsiai ir kategoriškai. Ostrachas nusišluostė nuo kaktos prakaitą. 
„Jėzau Švenčiausias, - teisinosi jis, - pasistenkite tinkamai paaiš- 
kinti, kad aš nesu politiškai nuovokus ir kad norėjau fotografuoti 
tuos dramblius, neturėdamas omeny nieko blogo ir gal neįvertinęs, 
kokius padarinius tai galėtų sukelti. Aš ne visą gyvenimą buvau 
labai matomas Žmogus ir ne visada kreipiau dėmesį į savo poelgius. 
Jėzau Švenčiausias, dabar, pagalvojęs, prisiminiau, kad porą kartų 
buvau nusivedęs savo vaikus į zoologijos sodą Bronkse parodyti 
ne ko kito, o dramblių, ir kad pamiršau tai paminėti senato komi- 
sijai, kai jie apklausinėjo mane dėl lojalumo. Bet, kaip jau sakiau, 
mano politinis jausmas nėra labai išlavintas, ir aš nesuvokiau, kad, 
turint omeny mano darbus atomo srityje, to daryti buvo negalima. 
Nuoširdžiai gailiuosi. Bet, kita vertus, ne aš įkišau tuos dramblius 

į zoologijos sodą ir, mano galva, vyriausybė neturėtų jų ten palikti, 
jei jiems būdinga kokia nors ardomoji veikla. Jėzau Švenčiausias, 
juk iš tikrųjų negali visko numatyti.“ — „Profesoriau Ostrachai, ar 
jūs katalikas?“ — „Ne, aš žydas.“ — „Tai kodėl visąlaik minite mūsų 
Viešpaties vardą?“ Ostrachas, regis, išsigando. „O kas nutiko, jis 
irgi į tai įsivėlė? Turiu omeny, eina išvien su drambliais - pradėjo 
ardomąją veiklą? Suprantate, čia tik toks kalbos būdas, ir galima 
minėti kieno nors vardą nemąstant taip kaip jis...“ Tas žmogelis dė- 
josi esąs labai išsigandęs ir jautei, kad jį krečia tūžmingas, nevilties 
kupinas juokas, vos netampantis viena iš ardomosios veiklos formų. 
Vadinasi, jis nemėginęs kaip Morelis, veikiamas kažkokio neuroti- 
nio pasišlykštėjimo Žmonija, pereiti į dramblių pusę? Ne, jokiais 
būdais - absurdiška manyti, kad žmonija keltų jam tokį pasišlykš- 
tėjimą. Jo lūpos suplonėjo dar labiau. Ne, žmonija nekelia jam tokio 
baisaus pasišlykštėjimo. Priešingu atveju, negi jis būtų atidavęs 
geriausius savo gyvenimo metus tokiam atkakliam triūsui - apdo- 
vanoti ją iš pradžių vandeniline, o paskui ir kobalto bomba? Vienas 
iš Žurnalistų staiga nusikvatojo, ir amerikiečio mokslininko akyse 
Šelšeris vėl išvydo to seno, nesunaikinamo linksmumo blyksnį, tarsi 
kokią išlikimo garantiją. Ar jis manąs, kad drambliai - vienintelė 
rūšis, kuriai gresia išnykimas? „Atleiskite, bet negaliu aptarinėti 
paslapčių, susijusių su nacionaliniu mano tėvynės saugumu.“ Ar iš 
tikrųjų atominiai bandymai ir radiacija gali baigtis rimtomis visos 
žmonijos kančiomis, o jų padariniai gali būti tragiški ateities kar- 
toms? Jis ir vėl turįs pakartoti negalįs diskutuoti klausimais, kurie 
susiję su jo tėvynės karine gynyba. Reikėtų leisti mokslininkams 
ramiai dirbti savo darbą laboratorijų tyloje. „Taip, bet kokį darbą? — 
šūktelėjo kažkas terasos gale kone nevilties persunktu balsu. - Pa- 
tikslinkit kokį.“ - „Mums leista turėti įvairiausių vilčių, - džiugiai 
nusišypsojęs paaiškino Ostrachas. - Nereikia kurti kliūčių grynojo 
ir nesavanaudiško mokslo tyrimų kelyje, kur svarbu ne praktiniai 
rezultatai, kad ir kokie jie būtų, o tik žmogaus genijaus apraiškos.“ 

Kitaip tariant, jeigu kuris nors mokslininkas paleis į orą visą žemę, 
įvykus kokiai nors nelaimei laboratorijoje, tai bus nesavanaudiška 
žmogaus genijaus apraiška? Jis atsisakąs plėtoti tokį pesimistišką 
klausėjo požiūrį. Mokslo tyrimų toli gražu nereikėtų sieti su jokiu 
rūpesčiu dėl netikėtų praktinių padarinių... Jis dar kelias dienas 
pabuvo For Lami, lankė įvairiausias to rajono vietas, tikriausiai 
vien norėdamas paerzinti valdžią, ir kiekvienąsyk jį lydėdavo visa 
vilkstinė žurnalistų, kuriems jo ketinimai nekėlė jokių abejonių, 
kaip, beje, ir gubernatoriui, budriai sekančiam, kad mokslininkas 
turėtų nė akimirkos nuo jo neatsitraukiančią palydą. Taip visą sa- 
vaitę kiekvieną mielą rytą motorizuota vilkstinė išvykdavo iš For 
Lami paskui tą prie pikapo vairo sėdintį mažiuką linksmaplautį 
pašaipūną, ir tas leisdavosi sunkiausiai įveikiamais rajono keliais, 
kartais atsisukdamas ir draugiškai pamodamas žurnalistams bei 
policininkams, sekantiems jam iš paskos ir jį keikiantiems. Jeigu 
koks nors Morelio emisaras ir laukė jo kur nors tame kelyje, to 
niekas taip ir nesužinojo. Bet Ostrachas, be abejonės, norėjo ne tiek 
pabėgti nuo Žurnalistų ir prisidėti prie Žmogaus, kuris kovojo gin- 
damas gamtą, kiek suteikti visam tam reikalui deramą spindesį bei 
prasmę, ir jam tai pavyko kuo puikiausiai, tad jis vėl sėdo į lėktuvą, 
draugiškai atsisveikinęs su nuvarytais nuo kojų spaudos atstovais, 
o šie negalėjo patikėti savo laime, kai tas veidukas, liūdnas ir sykiu 
šypsantis, ironiškai žvelgė į juos pro lėktuvo iliuminatorių. 

Taip, Šelšeris žinojo, kad Morėlis nėra vienišas ir kad iš visų 
pusių ekscentriški ar paprasčiausiai supratingi žmonės mėgina su- 
sitikti su juo ir jam padėti. For Lami ir Bangio pašto skyriai lūžte 
lūžo nuo jam adresuotų laiškų bei telegramų, o gubernatorius gau- 
davo laiškų iš visų pasaulio kampelių visomis pasaulio kalbomis: 
jų prakeiksmų grožiui prilygo tik tie, kuriuos jis pats kiaurą dieną 
košdavo pro dantis sau į barzdą. Visiems tiems, kurie stebėjo įvykius 
iš arti ir kuriems jau pabodo būti išjuokiamiems per jų vardu vyk- 
domus politinius, karinius, mokslinius ir kitokius nukrypimus nuo 

normos, Morelio žygis, regis, palietė jautrią stygą ir atliepė kažkokį 
pyktį ar laukimą, kuris virsdavo didžiuliu pasitenkinimu, kai jie 
skaitydavo apie jo žygdarbius. Taigi didelei publikos daliai More- 
lis tapo savotišku didvyriu, bet, aišku, buvo sunku surasti žmogų, 
kuris Žavėtųsi juo taip kaip toji mergina, dalyvavusi jo avantiūroje 
daug savaičių ir nepatyrusi atsitolinimo miražo, beveik visuomet 
būtino, kad gimtų legenda. Per visą teismo procesą, vos tik kas nors 
ištardavo Morelio vardą auditorijos akivaizdoje, ji pakeldavo galvą, 
atkusdavo ir klausydavosi su didžiausiu dėmesiu, pamiršusi publi- 
ką, greta jos sėdinčius teisėjus ir žandarus. Kai vienas plantatorius, 
pavarde Diuparkas, pasakojo, kaip Morelis ir keli juodukai ištraukė 
jį iš lovos, apskaldė šonkaulius ir pririšo prie medžio, o jo sodyba 
tuo tarpu buvo padegta, Mina staiga pašoko nuo suolo pykčiu ki- 
birkščiuojančiomis akimis ir ta labai ryškia vokiška tartimi ir kone 
vulgariu balsu, koks jis tapdavo per daug užkeltas, sušuko: 

— Pone Diuparkai, kodėl gi jūs nepasakot visos teisybės? Juk 
žinote ją taip pat puikiai kaip aš, tad jeigu jums gėda ją pasakyti, 
ką gi, aš irgi ją Žinau, kaip ir ponas Peras Kvistas, ponas Forsaitas 
ir dar kiti čia esantys. 

Diuparkas, rodės, labai susijaudino ir pasigręžė į ją. 

- Aš neprašiau paliudyti, - ištarė jis lėtai. - Bet rengiausi pasakyti 
visą teisybę iki pat galo, ir kažin kokiai vokietei nėra reikalo man 
šitai priminti. 

Mina išgirdo pasakojant „Diuparko istoriją“, vos spėjusi atvykti 
į For Lami; Habibas ne vieną kartą užsiminė apie ją Minos akivaiz- 
doje ir kiekvieną sykį pratrūkdavo juoku, tad galiausiai ji truputį 
baimingai paklausė Morelio: 

- Kas gi tai per istorija, kad taip visus prajuokina? 

Morelis sėdėjo greta jos, plikas jo liemuo žvilgėjo žibalinės lempos 
šviesoje, o ant pečių ji matė vytinio paliktus randus, gautus koncentra- 
cijos stovykloje Vokietijoje, - ji palietė juos pirštų galiukais, paskui il- 
gai laikė uždėjusi ant jų ranką - antrą juos liečiančią vokišką ranką. 

— Iš esmės joje nėra nieko tragiško, - pasakė jis, - ir manau, kad 
jie pagrįstai juokiasi iš mūsų. Stovykloje, Vokietijoje, turėjau drau- 
gą, kuris, įsitraukęs į Pasipriešinimo judėjimą, pasivadino Roberu 
ir buvo didžiausias narsuolis, kokį tik esu matęs. Toks rudaplaukis 
žaliūkas, kietų kumščių ir kieto žvilgsnio - galėjai juo pasikliauti. 
Jis buvo nesunaikinamas mūsų bloko branduolys, tas, aplink kurį 
instinktyviai susibūrė visi „politiniai“. Be to, jis visada būdavo links- 
mas, koks linksmas būna žmogus, kai įninka į pačią dalykų esmę ir 
grįžta iš ten nurimęs. Drąsai nuslūgus, kai visi aplinkui sėdėdavo- 
me nukabinę nosis ir susigūžę, pasigręždavome į jį, ir jis visuomet 
rasdavo, kaip mums įkvėpti narsos. Pavyzdžiui, vieną dieną jis 
įžengė į bloką vaidindamas, kad vedasi jam į parankę įsikibusią 
moterį. Mes tūnojome susmukę kiekvienas savo kampe, nešvarus, 
prislėgti, praradę viltį, o tie, kurie dar buvo nevisiškai susibaigę, 
garsiai dejavo, skundėsi ir burnojo. Roberas perėjo per baraką, vis 
dar vesdamasis priešais mūsų nustėrusias akis tą menamą moterį, 
įsikibusią jam į parankę, paskui suvaidino, kad kviečia ją atsisėsti 
ant savo lovos. Nors visi buvom nugrimzdę į marazmą, vis dėlto 
„vienas kitas dar sugebėjo parodyti susidomėjimo ženklų. Vaikinai 
pasikėlė ant alkūnių ir apstulbę stebėjo, kaip Roberas meilinasi tai 
nematomai moteriai. Jis čia paglostydavo jai smakrą, čia pabučiuo- 
davo ranką, čia pašnibždėdavo kažką į ausį, o kartais nusilenkdavo 
prieš ją su meškino galantiškumų; vienu metu, pamatęs, kad Žane- 
naš, jau nusimovęs kelnes, kasosi plaukus, priėjo prie jo ir staigiai 
užmetė antklodę jam ant pasturgalio. 

— Ką? - suniurnėjo Žanenas. - Kas tau užėjo? Neturiu teisės 
pasikasyti? 

— Elkis bent kiek padoriau, po velnių! - užriko Roberas. - Tarp 
mūsų yra kilminga dama. 

— Ką? Ką tu čia paistai? 

— Tu išprotėjai? 

— Kokia dama? 

— Na, žinoma, - iškošė pro dantis Robertas. - Nesistebiu... Kai 
kurie iš jūsų dedasi, kad jos nepastebi, ar ne? Mat šitai jiems leidžia 
būti sutriais. 

Visi tylėjo. Gal jis ir išprotėjo, bet tuomet jo kumščiai buvo dar 
kieti ir netgi kriminaliniai nusikaltėliai pagarbiai prieš juos nu- 
tildavo. Jis grįžo prie savo menamos kilmingos damos ir švelniai 
pabučiavo jai ranką. Paskui pasisuko į žado netekusius draugus, 
kurie spoksojo į jį išsižioję. | 

— Gerai. Taigi aš jus įspėju: nuo šiandien viskas pasikeis. Pir- 
miausia liausitės verkšlenę. Jos akivaizdoje pasistengsite elgtis taip, 
lyg būtumėte vyrai. Sakau „lyg būtumėte“ - tik tai ir tėra svarbu. 
Pasistengsite, po velnių, laikytis švaros ir būti orūs, kitaip jums 
bus riesta. Tokioje dvokiančioje atmosferoje ji neištvers nė dienos, 
be to, mes - prancūzai, tad privalome būti galantiški ir mandagūs. 
Ir pirmasis, kuriam pristigs pagarbos, kuris, tarkim, nusipers jos 
akivaizdoje, turės reikalų su manimi... 

Visi žiūrėjo į jį ištįsusiais veidais, tylėdami. Paskui vienas kitas 
pradėjo susivokti. Vienas kitas kimiai nusijuokė, tačiau visi miglotai 
suvokėme, kad jeigu šiomis aplinkybėmis nesusitarsime dėl orumo, 
kuris mus palaikytų, jeigu neįsikibsime į kokią nors fikciją, į mitą, 
tuomet jau nieko kito nebeliks, kaip paleisti vadžias, pasiduoti bet 
kam, netgi kolaboruoti. Nuo tos akimirkos iš tikrųjų ėmė darytis 
kažkas nepaprasta: K bloko ūpas staiga pakilo aukštyn per keletą 
įrantų. Buvo pradėta laikytis negirdėtos švaros. Kartą Šatelis, nebe- 
ištvėręs, o gal ir pats nepasidavęs tik per plauką, užsipuolė krimi- 
nalinį nusikaltėlį: girdi, tas „nepagarbiai elgėsi su panele“. Paskui 
mes dar kelias dienas džiūgavome prisimindami jo pasiaiškinimą 
apstulbusiam Kapo“. Kas rytą vienas iš mūsų eidavo į kampą palai- 
kyti ištiestos antklodės, „kol panelė rengdavosi“, kad ją apsaugotų 
nuo nekuklių žvilgsnių. Rotšteinas, pianistas, nors ir buvo labiausiai 

iš mūsų visų paliegęs, dvidešimt pusiaudienio pertraukos minučių 
praleisdavo skindamas jai gėles. Bloko intelektualai žėrėjo priešais ją 
sąmojumi, kalbomis, ir kiekvienas šaukėsi jame likusio vyriškumo, 
kad galėtų pasirodyti nenugalėtas. Savaime suprantama, stovyklos 
komendantas netrukus viską sužinojo. Tą pačią dieną, per pertrau- 
ką, jis išdygo priešais Roberą, šypsodamasis tik jam vienam būdinga 
glotniai nuskusta šalta šypsena... 

— Roberai, girdėjau, kad jūs į K bloką atsivedėte moterį. 

- Jūs juk galite apieškoti baraką, ar ne? 

Komendantas atsiduso, palingavo galvą. 

- Aš suprantu tokius dalykus, Roberai, - tarė jis švelniai. - Pui- 
kiai suprantu. Tam ir gimiau, kad juos suprasčiau. Tai mano amatas. 
Todėl ir iškilau Partijos gretose. Suprantu juos, ir jie man nepatinka. 
Galiu net pasakyti, kad jų nekenčiu. Kaip tik todėl ir tapau nacio- 
nalsocialistu. Roberai, aš netikiu proto visagalyste. Netikiu kilniais 
susitarimais, orumo mitu. Netikiu, kad Žmogaus protas nenugali- 
mas. Netikiu dvasios pirmenybe. Toks žydiškas idealizmas - mano 
labiausiai nekenčiamas dalykas. Duodu jums laiko iki rytojaus iš- 
vesti tą moterį iš K bloko, Roberai. Ir dar... 

Lornetu pridengtos jo akys šypsojosi. 

— Aš pažįstu idealistus, Roberai, ir humanistus. Specializavausi 
šitoje srityje nuo tada, kai užėmėme valdžią. Kaip tik „dvasinėmis 
vertybėmis“ aš ir rūpinuosi. Nepamirškite, kad iš esmės mes - ma- 
terialistinė revoliucija. Taigi... Rytoj ryte prisistatysiu į K bloką su 
dviem kareiviais. Atiduosite man tą nematomą moterį, kuri taip 
pakelia jums ūpą, o ašjūsų draugams paaiškinsiu, kad ji bus nuvesta 
į artimiausią kariškių viešnamį, kad patenkintų materialias mūsų 
kareivių reikmes... 

Tą vakarą K bloke viešpatavo nusiminimas. Dauguma jo gy- 
ventojų jau pasiryžo paklusti ir atiduoti moterį - realistai, blaiviai 
mąstantieji, patyrusieji, apdairieji, tie, kurie mokėjo tvarkytis, kurie 
stovėjo tvirtai įsispyrę kojomis į žemę, - nors ir žinojo, kad niekas jų 

nieko neprašys, kad klausimas bus pateiktas Roberui. Ir kad Roberas 
nepaklus. Pakako vien į jį pažvelgti: jis džiūgavo. Sėdėjo patenkintas, 
šaudė akimis, tad nevertėjo net mėginti: jis neketino paklusti. Jeigu 
mums stigo jėgų ar tikėjimo tikėti savo pačių susitarimais, savo mitu, 
visu tuo, ką apie save pasakojome savo knygose ir savo licėjuose, ką 
padarysi, bet jis, Roberas, nesutiko to išsižadėti ir žvelgė į mus pa- 
šaipiomis akutėmis, toks kalinys, turintis daug nuostabesnės galios 
nei nacių Vokietijos galia. Ir jam buvo linksma, jam buvo linksma 
pagalvojus, kad tai priklauso tik nuo jo paties, kad esesininkai negali 
jėga atimti nematerialaus jo proto kūrinio, kad tik nuo jo priklauso, 
ar jis sutiks jį atiduoti arba pripažinti, kad jo nėra. Mes žvelgėme į jį 
nebyliai maldaudami. Tam tikra prasme, jam sutikus paklusti, paro- 
džius nuolankumo pavyzdį, viskas taptų lengviau, daug lengviau, 
juk jeigu galiausiai pavyktų atsikratyti susitarimo būti oriems, tuo- 
met mums būtų leista viltis visko. Nebeliktų jokios dingsties nestoti 
į Partiją... Bet pakako pažvelgti į linksmą Robero fizionomiją, kad 
būtum tikras, jog jis neis į sandėrį, jog jis ne iš tų. Manau, tą vakarą 
K bloko kriminaliniai nusikaltėliai pamanė, kad mes išties išpro- 
tėjome. Tie iš jų, kurie suprato, ciniškai kikeno ir spoksojo kupini 
susidomėjimo, atlaidžiai kaip išminčiai, kaip patyrę Žmonės, kaip 
realistai, mokantys tvarkytis ir gyventi protingai, susitaikę su savo 
dalia, su savo gyvenimu, na, tokiu Habibo žvilgsniu... 

— Ką darome? 

— Klausykit, aš sugalvojau. O ką, jei rytoj leisim jai išeit, o vakare 
susigrąžinsim? 

— Ji nebegrįš, - tyliai paaiškino Rotšteinas. - Arba sugrįš jau 
nebe ta... 

Roberas tylėjo. Klausėsi įdėmiai žvelgdamas. 

— Mane erzina tai, kad jie nori įkišti ją į viešnamį... 

Galiausiai Emilis, mažiukas komunistas geležinkelininkas iš 
Belvilio, stebėjęs visą tą reikalą su didžiai nepritariančio žmogaus 
mina, nebeištvėrė. 

— Roberai, tau pasimaišė galvoj, esi visiškai trenktas! Juk nesilai- 
kysi įsikibęs į kažin kokią fikciją, kvailystę, išgalvotą istoriją, mitą! 
Juk neisi dėl tos kvailystės į vienutę ir nesileisi išplakamas! Mums 
juk svarbu išlikti, išeiti iš čia gyviems ir papasakoti kitiems, kad 
ateityje ši kiaulystė nebepasikartotų, svarbu sukurti naują pasaulį, 
o ne laikytis įsikibus į mitus, į kvailas fantazijas! 

Tačiau Roberas tyliai juokėsi, tad Emilis, atsukęs mums nugarą, 
nupėdino į savo kampą norėdamas pabrėžti, kad jis jau nebe su 
mumis. Rytojaus rytą Roberas išrikiavo mus visus poza „ramiai“. 
netą. Jo šypsena buvo dar šaltesnė ir labiau iškreipta nei paprastai, 
ojo lornetui, regis, buvo labai linksma. 

— Taigi, pone Roberai, - prabilo. - Kaip ta dorovingoji panelė? 

— Ji pasiliks čionai, - atsakė Roberas. 

Komendantas išblyško. Lornetas suvirpėjo. Jis suprato patekęs 
į keblią padėtį. Du esesininkai tik dar ryškiau liudijo jo bejėgišku- 
mą. Dabar jis priklausė nuo Robero malonės. Nuo jo geros valios. 
Nebuvo tokios jėgos, nebuvo tokių kareivių, nebuvo tokių ginklų, 
kurie pajėgtų išvaryti tą fikciją iš bloko. Be mūsų sutikimo jai nieko 
negalėjo atsitikti. Komendantas atkando dantį, atsitrenkęs į žmo- 
gaus ištikimybę savo sudarytai sutarčiai: buvo visiškai nesvarbu, 
ar ji tikra, ar išgalvota, svarbu buvo tik tai, kad ji įžiebdavo mums 
orumą. Jis luktelėjo vos akimirką - labai sumaniai, kad nepabrėžtų 
ir neužtęstų savo pralaimėjimo. | 

— Gerai, - pasakė. - Suprantu. Tuomet sekite paskui mane... 

Prieš išeidamas Roberas mums mirktelėjo. 

— Vaikinai, palieku jums ją saugoti! - šūktelėjo. 

Manėme, kad jo jau nebepamatysime. Tačiau po mėnesio jis 
buvo mums grąžintas, gerokai susitraukęs, beveik suplota nosi- 
mi ir be kelių nagų, bet akyse nebuvo jokio pralaimėjimo ženklo. 
Vieną rytą jis įžengė į baraką, sublogęs kokia dvidešimčia kilo- 
gramų, sutirpusių nuo paslaptingos karcerio dietos, sakytum, su- 

trumpėjusiomis kojomis, pasmėlusiu veidu, bet iš esmės jis buvo 
nepasikeitęs. 

— Sveiki, vaikai. Mėnuo vienutėje, kad galėčiau jums būti nau- 
dingas. Metras dešimt iš metro penkiasdešimt, negali išsitiesti - bet, 
žinote, padariau pribloškiantį atradimą. Tuoj jums atskleisiu, nes ma- 
tau rūgščias kai kurių išjūsų minas, neklausiu, kodėl jos tokios. Buvo 
akimirkų, kai ir aš taip jaučiausi, tuomet man kildavo noras trenkti 
galvą į sieną ir išeiti į gryną orą. Jūs kalbate apie klaustrofobiją!.. Ką 
gi, galiausiai man šovė viena mintis. Kai jau nebegalėsite ištverti, 
darykite kaip aš: galvokite apie dramblių kaimenes laisvėje, bėgančias 
per Afriką, - šimtų šimtai tų nuostabių gyvūnų, prieš kuriuos niekas 
nepajėgia atsilaikyti, jokia siena, jokia spygliuota viela. Jie skrieja per 
tas didžiules atviras erdves ir šluoja viską savo kelyje, viską apverčia, 
ir niekas nepajėgia jų sustabdyti, kol jie gyvi, jie - pati laisvė, kurgi 
ne! Ir net kaijie jau nebegyvi, kas Žino, gal ir toliau bėga kitur, tokie 
pat laisvi. Taigi, kai pradedate kentėti nuo klaustrofobijos, nuo spy- 
gliuotų vielų, gelžbetonio ir visuotinio materializmo, įsivaizduokit 
tas dramblių kaimenes, visiškai laisvas, sekite jas žvilgsniu, įsikibkit 
į jas ir į jų bėgsmą ir pamatysite - iš karto palengvės... 

Ir palengvėjo iš tikrųjų. Gyvendami su tuo įvaizdžiu, su ta gyva, 
visagale laisve prieš akis, jutom keistą, paslaptingą džiugesį. O 
galiausiai žiūrėdavome į esesininkus šypsodamiesi nuo minties, 
kad tuoj drambliai perbėgs per juos ir iš jų nieko nebeliks... Beveik 
jautėm, kaip Žemė dreba artėjant tai iš pačios gamtos širdies ištryš- 
kusiai galybei, kurios niekas negali sustabdyti... 

Morelis nutilo ir, regis, įsiklausė, lyg dar tikėtųsi išgirsti Afrikos 
naktyje tą tolimą drebėjimą. 

- Po išlaisvinimo Roberas pradingo man iš akių. O paskui... 

Balse suskambo kartėlio gaidelė, veidu nuslydo šešėlis, staiga jį 
visiškai pakeisdamas: balsas tapo žemesnis, griaudžiantis paslėptu 
pykčiu, ir staiga Morelis tapo panašus į visuomenės sukurtą įvaiZ- 
dį: toks „pasipūtėlis“, žmogus, pavirtęs „amoku“, šešis mėnesius 

su ginklu rankoje vadovaujantis partizaniniam judėjimui, ginantis 
dramblius iš mizantropijos, atsukęs nugarą žmonėms. 

— Yra įstatymas, kuris leidžia nudobti kiek tik nori dramblių, 
kai jie trypia tavo laukus... Kai jie kelia grėsmę derliui ir kultū- 
roms. Įrodymų pateikti nereikia: pasitikima tavo žodžiu. Puiki 
dingstis mūsiškiams taikliesiems šautuvams. Pakanka įrodyti, kad 
dramblys perėjo per tavo plantaciją, sutrypė tavo moliūgų lauką, ir 
jau gali sunaikinti visą kaimenę, imtis represijų ramių ramiausiai, 
su valdžios palaiminimu. Nėra valdžios atstovo, kuriam nebūtų 
žinoma, kaip jau daug metų piktnaudžiaujama ta „tolerancija“. 
Nėra nė vieno medžioklių inspektoriaus, kuris būtų pareikalavęs 
griežtesnės tų baudžiamųjų ekspedicijų kontrolės... Todėl aš pats 
šiek tiek tuo pasirūpinau. Norėjau jiems parodyti, kad yra kas 
gina jų dramblius, ir atkreipti dėmesį į tokį piktnaudžiavimą, pa- 
kurstyti viešąją nuomonę Afrikos faunos apsaugos konferencijos 
Konge išvakarėse. Prieš kurį laiką sužinojau, kad toks Diuparkas, 
vienintelės medvilnės plantacijos dviejų šimtų kilometrų spinduliu 
savininkas, nušovė per tokias „baudžiamąsias“ gaudynes geras dvi 
dešimtis dramblių. Jis rengdavo jas nuolat ta dingstimi, kad plan- 
tacija įsikūrusi kelyje, kuriuo kaimenės migruoja šiaurėn sausuoju 
metų laiku, ir drambliai visad renkasi maždaug tą patį kelią, einantį 
per anksčiau jų aptiktą vandens telkinį. Diuparkas skundėsi, kad, 
traukdamos šiaurėn, susitikimo vieta kaimenės, regis, pasirinko jo 
plantaciją, lyg būtų tikros, kad čia bus saugios. Per dvejus metus jis 
nušovė apie dvidešimt dramblių. Trumpai tariant, vieną mėnesėtą 
naktį liepiau ištraukti tą Diuparką iš lovos - jis miegojo prie atvirų 
langų ir durų, - ir kai atvykau, Habibas ir Vaitaris jau buvo padegę 
jo namus. Pižama vilkintis vyrukas stovėjo pririštas prie akacijos ir 
Pasaulinio dramblių gynimo komiteto vardu paaiškinčiau, kaip 
dera elgtis. Mudu pažvelgėme vienas į kitą pirmą kartą: atpažinau 
Roberą... 

Morelis ilgokai tylėjo, ir Mina nežinojo, ar jis kažką mąsto, ar, 
priešingai, nori užgniaužti visas mintis. Dabar jinai suprato, kodėl 
Habibas džiūgavo ir juokėsi kaip krūtinę išpūtęs vaikas, kai užsiminė 
apie tą istoriją, o Šelšeris irgi prisiminė kaltinamųjų suole tarp dviejų 
žandarų stovintį libanietį, įsirėmusį į turėklą, su akivaizdžiu pasiten- 
kinimu liudijantį apie tą incidentą ir kartais rankos mostu ar intonacija 
kviečiantį publiką bei teisėjus pasimėgauti žemišku jo skoniu. 

— Niekada nebuvau matęs dviejų Žmonių, žvelgiančių vienas į 
kitą su tokia nuostaba. Jiedu abu dalyvavo Pasipriešinimo judėjime 
ir susidraugavo koncentracijos stovykloje Vokietijoje. Jų veidai buvo 
puikiai apšviesti liepsnų, šokčiojančių nuo vieno lango prie kito, - 
ir tikrai vertėjo pamatyti jų išraiškas. Morelis pirmas atgavo žadą. 
„Tu! -išvebleno. - Jei ir yra koks nors žmogus, kuris turėtų prisidėti 
prie mūsų ir ginti dramblius, tai tas Žmogus - tu! O tu pats pirmas 
puoli jų žudyti, nes jie trypia tavo laukus!“ Apdujęs Diuparkas 
spoksojo į jį atvipusiu žandikauliu. „Jie trypia mano plantaciją, - 
pakartojo, - pereitais metais jie man padarė milijoninį nuostolį, jie 
nuolat siaubia mano valstiečių daržus... Aš juk turiu teisę gintis! O 
jei tu nori, kad patikėčiau, jog visa šitai daroma dėl dramblių... Tik 
pažiūrėk, su kuo tu susidėjai!“ Turėjo omeny mane, - pasišaipė Ha- 
bibas. - Paskui jis pradėjo tampyti virves taip smarkiai, kad pižama 
suplyšo, o akacija taip virpėjo, kad, rodės, tuoj bus išrauta su šakni- 
mis. Tikriausiai norėjo bėgti su vandens kibirais prie savo namų, o 
gal net pats pulti į ugnį - dievaž, gražus galas idealistui, - bet namas 
puikiai pleškėjo po trijų mėnesių sausros. Morelis irgi mostelėjo 
kolegos namų link - tokiu bejėgiu mostu. Paskui nunarino galvą. 
„Tu neturėjai teisės medžioti dramblių, - pakartojo. - Tik jau ne tu. 
Tik jau ne tu. Atriškite jį...“ Paskui nuėjo sukumpusia nugara. 

Morelis papasakojo jai tą istoriją ramiai, vienodu balsu, kaip 
žmogus, jau įpratęs tai daryti, ir baigė šitaip: 

— Na, štai taip ir buvo. Bet tai dar nieko neįrodo. Nesusipratimų 
pasitaiko, bet apskritai žmonės pradeda suvokti. Bet kuris vyrukas, 

patyręs badą, baimę ar priverstinį darbą, pradeda suvokti, kad gam- 
tosauga - tiesioginis jo reikalas... 

Ji matė jo randų išvagotus pečius, lietė juos pirštais. Plukto molio 
siena žibalinės lempos šviesoje perbėgo driežas, ir Morelis mostelėjo 
ranka į tą padarėlį. 

— Ir net be tų dalykų... Lajuje toks Vandenų ir miškų departa- 
mento inspektorius puikiai visa tai apibendrino, kai nuvykau pas 
jį su savo peticija... Jis sakė, kad jau daug metų iš eilės rašo vieną 
pranešimą po kito, siekdamas veiksmingesnės Afrikos gyvūnų ap- 
saugos... Jis juodaodis, tad gal geriau supranta. Šiaip ar taip, jis 
man pasakė: „Turint omeny dabartinę mūsų būklę, visa tai, ką mes 
išradome, ir visa tai, ką sužinojome apie save pačius, mums reikia 
visų šunų, visų paukščių ir visų vabalėlių, kuriuos tik galima rasti... 
Žmonėms reikia draugystės.“ 

Ji savotiškai iškilmingai, pergalingai pakartojo Morelio žodžius, 
tarsi norėdama kartą visiems laikams įrodyti visų jam mestų kalti- 
nimų bergždumą, paskui pažvelgė karininkui tiesiai į akis ir kupina 
įnirčio išrėžė: 

— Štai šitaip, komendante. O buvo mėginama jį parodyti kaip 
"piktą, žmonių nekenčiantį mizantropą, nors jis, priešingai, tik norėjo 
juos apsaugoti, apginti... | 

Niekas nepažinojo dykumos geriau už Šelšerį — jis ten praleido 
tiek Žvaigždėtų naktų ant smėlio kopų, ir niekas geriau už jį nesu- 
prato to poreikio globoti, kuris kartais suspaudžia žmonėms širdis 
ir paakina duoti šuniui tai, ką jie patys taip pašėlusiai svajoja gauti. 
Tas poreikis, ko gero, niekad nebuvo labiau pritvinkęs nerimo nei 
prasidėjus radioaktyviųjų dulkių, vėžio, genialaus tautų tėvo Sta- 
lino epochai ir išradus per atstumą valdomus mechanizmus, pasi- 
rengusius sunaikinti ištisus žemynus po pražydusiais pabaisiškais 
grybais, kurių „taikūs“ pasirodymai buvo nuolat fotografuojami 
siekiant apšviesti tautas. Pašaipus ir sykiu piktas šauksmas, staiga 
atsklidęs iš Afrikos gilumos, rado jau išpurentą dirvą, ir to pakako 

paaiškinti, kodėl Morelis, regis, būdavo iš anksto įspėjamas apie 
kiekvieną valdžios pastangą jį sučiupti. Šelšeris neabejojo, kad pa- 
gavo sunkiai slepiamo pasitenkinimo išraišką paties gubernatoriaus 
akyse, kai atėjo jam pranešti, jog sulaikė visą „gaują“, išskyrus pa- 
grindinį ieškomąjį asmenį. 

— Vadinasi, mūsų bičiulis dar sykį išslydo mums pro pirštus? 
Visi jau čia, išskyrus jį? Galiausiai patikėsiu, kad jis turi draugų 
aukštuose sluoksniuose... | 

— Taip, apie tai jau sklinda daug kalbų. Aš asmeniškai manau: jei 
mes negalime pagauti Morelio, vadinasi, jo čia nebėra... 

— Kąjūs tuo norit pasakyti? 

—- Kad jis tapo politinių sąskaitų suvedimo auka... Gavo kulką į 
nugarą kur nors tankmėje. 

— Aš netikiu nė vienu tokiu žodžiu, - atsakė gubernatorius. 

Jis įdūrė akis į karininką virš savo rašomojo stalo, - jo barzdoje 
karojo drėgna užgesusi cigaretė, akys buvo išsprogusios, jį purtė 
užkietėjusio rūkaliaus kosulys. Jis buvo gana tipiškas Trečiosios 
respublikos produktas, toks tikras žmogaus teisių lygos atstovas, 
gal masonas, antiklerikalas, cinikas, žmogus be jokių iliuzijų, bet 
įnirtingai prisirišęs prie senųjų respublikoniškųjų principų, kuriuos 
prancūzai vis dar rašo savo vėliavose. 

— Jūs per daug skubinatės jį palaidoti, bičiuli. Gal manote, kad 
šitaip jo atsikratysime, bet klystate. Jeigu Morelis iš tikrųjų buvo 
nukeptas nacionalistų — ką gi, tuomet jis taps gerokai nepatogus. 
Žmogaus, kuris jau nebegali apsiginti, legendą galima priversti 
byloti ką tik nori... 

— Tikrai taip, manding, tai ir yra priežastis, dėl kurios nėbepa- 
matysim jo gyvo... 

— Nežinau, Šelšeri, kuriam religiniam ordinui save priskiriate, 
bet, ko gero, nuspėju... Regis, jūs nesate pertekęs pasitikėjimo žŽmo- 
gaus prigimtimi ir ja nesižavite. O aš neabejoju, kad mūsų bičiulis 

tebelaksto po miškus ir kad jis dar pridarys mums pačių didžiausių 
nemalonumų... 

Šitai buvo ištarta su viltimi ir kone su pasitenkinimu. Tokios pat 
nuomonės buvo ir žurnalistai, telegrafavę savo redakcijoms fantas- 
tiškiausią informaciją, gautą iš „pasitikėjimo vertų“ liudytojų, tikrai 
atpažinusių persirengusį Morelį dešimtyje skirtingų vietų vienu 
metu. Pats areštuotasis Peras Kvistas, įsitaisęs priešais garuojan- 
čios arbatos termosą, su storu cigaru dantyse, visai nesivaržantis ir 
atsipalaidavęs besigrūdančių karininkų akivaizdoje Lajaus įgulos 
komendanto kabinete, kur buvo atvesdintas, savo sodriam balsui su- 
teikė atlaidžių ir kone geranoriškų gaidų, ironiškai pareikšdamas: 

— Ponai, jūs klystate, gadindami sau dėl to kraują... Jis atkaklus 
vaikinas, žino, ko nori, ir dar, patikėkite, jums duos garo. 

Forsaito atsakymai ne mažiau tai patvirtino. Sukinėdamas sko- 
linto fonografo jungiklį, kad pritildytų garsą, ir keliu vis mušdamas 
klausomos džiazo plokštelės ritmą, pečių gūžtelėjimu jis atmetė bet 
kokią mintį, kad Moreliui būtų galėję kas nors nutikti. 

— Nežinau, kurjis, nes mudu išsiskyrėme prieš kelias dienas. Bet 
dėl vieno dalyko esu tikras: jis puikiai laikosi. Ir kol nebus imtasi 
reikiamų priemonių, jis vers apie save kalbėti. 

Tačiau vienas Šelšerio baimę patvirtinantis varpo dūžis vis dėlto 
nuskambėjo: arabų radijas paskelbė, kad Morelis buvo nušautas 
prancūzų „kolonistų“ per vieną susirėmimą Ulė kalnuose. Du, tris 
ar keturis kartus jis buvo nuvykęs aplankyti Vaitario į jo palatą 
karo ligoninėje, kur pastarasis buvo perkeltas, - buvęs Sionvilio 
deputatas sveikata nesiskundė, bet iš Paryžiaus atėjo kategoriški 
nurodymai: kol jis įkalintas, nevalia su juo elgtis per griežtai. Vai- 
taris kiekvienąsyk priimdavo jį su šaltu mandagumu, kaip ir dera 
civilizuotiems priešininkams. 

— Pasakiau jums viską, ką Žinau. Aš išsiskyriau su Moreliu kokią 
savaitę prieš tai, kai jūs paskelbėt, kad jis dingęs. Regis, vienas ame- 
rikiečių Žurnalistas lydėjo jį iki pat galo: kreipkitės į jį. Bet kadangi 

atrodo, kad jūs norit išgirsti mano nuomonę, galiu pasakyti: gyvo 
Morelio niekas nesuras. 

— Atrodo, kad jūs ne tik įsitikinęs, bet ir informuotas. 

— Kolonistai negali toleruoti, kad prancūzas stotų į kovą prieš juos, 
už Afrikos nepriklausomybę. Visas pasaulis pripažįsta, kad Morelis 
buvo keistuolis ir net ekscentrikas, bet jo simpatija mūsų bylai buvo nė 
kiek ne mažiau tikra. Drambliai jam buvo tik galingos ir milžiniškos 
laisvės, mūsų laisvės, simbolis... Galit daryti, ką tik norite, jums niekad 
nepavyks sudrumsti šitos visiškai aiškios tiesos. Štai ką jo žodyne, gal 
juokingame, bet tikrame, reiškė „ginti gamtos grožį“... Laisvę. 

Kažin kur, gūdžiose tankmėse, mąstė Šelšeris, baigia pūti žmo- 
gaus lavonas, kad jo legenda pasitarnautų reikalui, visiškai prie- 
šingam jo siekiams, kažin kokiai siaurai ir uždarai ideologijai. Jis 
pažvelgė į pilkos flanelės eilute vilkintį afrikietį, stovintį priešais jį: 
mūsiškis, staiga pamanė. 

— Kalbama, kad judu susikirtote... 

— Sunkumų būta. Mudu ne visados sutardavome dėl metodų... 
priemonių. Jūs irgi patyrėte tokių pačių konfliktų su prancūzų ma- 
kiais per okupaciją, jų pasitaiko ir Šiaurės Afrikos partizanams... 
Tačiau jis ėjo išvien su mumis. 

- Net ir po to, kas įvyko prie Kuru ežero? Aš juk buvau ten nu- 
vykęs, kaip jums Žinoma. Aš mačiau... 

— Jau sakiau, kad Morelis buvo ekscentrikas, ir nors tai nemenki- 
no jo nuoširdaus prisirišimo prie Afrikos nepriklausomybės bylos, 
bet ir nelengvino santykių su juo... Mudu susikirtome ne vieną kartą, 
ir gan nuožmiai. Tačiau galiu jus užtikrinti, kad niekas mudviejų 
neskyrė kalbant apie laisvę... 

O Habibas su antrankiais ant riešų, žingsniuodamas tarp dviejų 
kareivių, kad duotų atkirtį visiems pilte pasipylusiems ekstradici- 
jos reikalavimams, - vienas jų buvo už kvaišalų prekybą, - bet vis 
dar tvirtai jausdamasis nepraradęs bendrystės su gyvenimu, kuris 
vienaip ar kitaip ištrauks jį iš bėdos, geraširdiškai aiškino: 

— Ko gi jūs norite, aš visada buvau filantropas. Teisėtiems tautų 
siekiams reikėjo sprogmenų, o teisėtiems Žmogaus dvasios siekiams 
reikėjo kvaišalų. Kaip matote, aš visada buvau pirmose Žmonijos 
geradarių gretose. 

...O dabar toji mergina visą laiką pasipiktinusi kartojo: 

— Ir vis dėlto teisme jie stengėsi parodyti jį kaip mizantropą, 
žmogų, kuris nekenčia žmonių, nors jis, priešingai, norėjo padaryti 
viską, ką gali, kad jiems padėtų... 

— Ar jis kada nors jums paaiškino, kokiomis aplinkybėmis jam 
šovė galvon toji puiki mintis organizuoti kampaniją gamtai ginti? 

Na, žinoma, jis jai paaiškinęs. Jis pradėjo ne nuo dramblių. Jis 
pradėjo nuo šunų. Išėjo iš koncentracijos stovyklos po to, kai atvyko 
amerikiečių armija, jautęsis išmuštas iš vėžių ir netgi truputį pri- 
slėgtas, - jis tai prisipažinęs juokdamasis ir truputį drovėdamasis, 
tarsi norėdamas atsiprašyti, kad jautėsi prislėgtas, nors tai truko 
labai trumpai. Jis nelabai žinojo, ką daryti, nuo ko pradėti - kaip 
kibt į darbą, iš kurio galo imtis jo, kad daugiau šitai niekad nepa- 
sikartotų, — ir jam labai nesisekė, kartais net atrodydavo, kad tas 
darbas jį sutriuškins. Jis perėjo per visą Vokietiją kaip koks klajoklis, 
gyvendamas kaip milijonai keliais traukiančių perkeltųjų asmenų 
ir pabėgėlių. Kartą vakare viename iš miestų, eidamas pro buvusį 
Hamburgo banką - iš jo tebuvo likęs tik fasadas, - jis pamatė ant 
šaligatvio stovinčią mergytę. Ji buvo be palto ir verkė. Praeiviai ją 
nužvelgdavo nepritariančiais Žvilgsniais: atrodė siaubinga palikti 
mergytę lauke be palto per tokį šaltį. 

— Neverk. Ar nematai, kad visus erzini? 

Mergytė liovėsi verkusi ir įdėmiai jį nužiūrėjo. Aiškiai norėjo 
suprasti, su kuo ji turi reikalą. 

— Arjums nereikia šuns? 

Šuniukas buvo baltutėlis, tupėjo baloje ir taip pat atrodė kaip 
be palto. 

— Mes negalime jo laikyti. Mamai reikia dirbti, mes neturime 
pinigų. 

Prieš karą mama nedirbusi, regis, jos net turėjusios automobilį. 

Viena šuns ausis buvo juoda. Lyg foksterjeras ir dievai žino kas 
dar. Šuo gali praversti, pamanė Morelis rimtai. Jis gali saugoti na- 
mus, sodą, miegoti po sunkios darbo dienos tau prie kojų prie di- 
delio židinio svetainėje... To nebuvo gana. Jis gali tave sušildyti, kai 
miega prisiglaudęs, vizginti uodegą tave pamatęs ir įbrukti į delną 
snukį... Trumpai tariant, jis gali palaikyti tau draugiją. Jis pakėlė 
šunelį už pakarpos, pasidėjo šlapią jo dugną ant delno. 

- Čia šuniukas? 

— Juk puikiai matote, kad kalytė. 

Jis nepritariamai pažvelgė į mergaitę. Ši aplinkybė darė visą tą 
reikalą neįmanomą. Jo gyvenimo būdas buvo toks, kad kalė lengvai 
galėjo viską apsunkinti. Ji atsives šuniukų kas pusę metų. Po karų 
visuomet taip būna. Gamta stengiasi atsigriebti ką praradusi. Ne, 
kalės tai jis tikrai negalįs priglausti. 

— Gerai, imu, - staiga nusprendė. - O tu bėk namo. Pasakyk savo 
motinai, kad ji kvėša. Išleido tave tokiu oru į lauką be palto! 

- Ji nekalta. Ji dirba ir negali manęs prižiūrėti. 

— Dumk! 

Mergytė spustelėjo šunelį prie krūtinės, paskui nubėgo verkda- 
ma. Morelis pasijuto smarkiai prislėgtas. Nereikėjo pasiduoti pagun- 
dai. Jautė, kaip šunelis dreba jo rankose. Įsikišo jį į striukės kišenę ir 
laikė apglėbęs ranka. Šaltas, drėgnas kamuoliukas pamažėle sušilo 
ir liovėsi drebėjęs. Taip jis ir įsigijo bendražygį. Jiedu traukdavo 
drauge keliais, susitikdavo kitų Žmonių, kitų šunų: baltų ir lenkų, 
čekų ir rusų, vokiečių ir ukrainiečių - visą pasiklydusią žmoniją, kuri 
blaškėsi, ieškodama pastogės, duonos kriaukšlės, kampo, kur galop 
galėtų pasijusti kaip namie. Jis žvelgdavo į juos visus įdėmiai ir svars- 
tydavo, kuo gi galėtų jiems padėti. Šunelis tupėdavo jo kišenėje, ir jis 

čiuopdavo delnu jo meilų snukutį. Tačiau reikėjo daug didesnės nei 
jo kišenės ir galingesnės rankos. Jam atrodė, kad nepakanka rūpintis 
pabėgėliais ar mestis į politiką, kovoti su skurdu ir priespauda, - to 
negana, reikėjo žengti toliau, paaiškinti visiems jiems, kas iš tikrųjų 
dedasi, kokia viso to reikalo esmė, tačiau jis nežinojo, iš kurio galo 
imtis. Dažnai sėdėdavo ant kelio krašto su kalyte prie šono ir vis 
svarstydavo, nuo ko pradėti. Reikėjo iš tikrųjų sukelti protestą, kuris 
toli nuaidėtų, pasiektų Žmones visuose pasaulio užkampiuose. Rei- 
kėjo eiti tiesiai prie esmės ir neišsibarstyti, žadinti ne tiktai protą, bet 
ir jausmus, nes vienas be kito jie bejėgiai. Jis taip sėdėdavo ant šlaito, 
glostydavo tą gyvūnėlį ir įsikandęs smilgą mąstydavo. Vieną rytą 
kalytė nubėgo palakstyti po laukus, o vakare negrįžo. Kitą rytą irgi. 
Jis taip jos ir nebepamatė. Ieškojo visur, klausinėjo, bet tais laikais 
žmonėms nerūpėjo pasiklydę šunys. Galiausiai kažkas pasiūlė jam 
nueiti pasiteirauti į benamių šunų prieglaudą. Jis nuėjo. Sargas jį 
įsileido. Tokia penkiasdešimt iš dešimt metrų patalpa, apjuosta spy- 
gliuota viela. Viduje koks šimtas šunų, daugiausia negrynaveislių — 
tokių, kokių jis matė visuose keliuose, šunų be kilmės dokumentų... 
Jie žvelgė į jį įdėmiai, su viltimi, išskyrus tik labiausiai nusiminusius, 
kurie net nepakėlė galvos... Bet tie kiti - reikėjo juos pamatyti, tuos, 
kurie vis dar vylėsi, kad juos kas nors paims... 

— Ką jūs su jais darote, jei niekas neateina jų pasiimti? 

— Čia jie išbūna savaitę, o paskui juos nuvaro į dujų kamerą. 
Nudiria odą, o iš kaulų verda želatiną ir muilą... 

Morelis akimirką patylėjo. Ji nematė jo veido, tik žvilgančius 
pečius su vytinio paliktais randais. 

— Manau, kad ten tai ir atsitiko, staiga. Iš pradžių aš vos neužmu- 
šiau to sargo, o paskui ir sakau sau, ne, ne iš karto, ne taip. Apžiū- 
rėjau šunis, iš kurių buvo ketinama virti želatiną bei muilą, ir tariau 
sau: nagi palaukite, niekšų gauja, aš jūs išmokysiu gerbti gamtą. Aš 
susidorosiu su jumis ir jūsų dujų kameromis, atominėmis bombomis 
ir muilo poreikiu... Tą vakarą pasikviečiau porą vaikinų nuo kelio, 

du baltus ir vieną Lenkijos žydą, ir mes patraukėme į šunidę atlikti 
ir padegėme tą baraką. Taip viskas ir prasidėjo. Buvau tikras, kad 
radau siūlo galą. Reikėjo tik tęsti tai, ką pradėjau. Nevertėjo pradėti 
ginti vienų ar kitų, Žmonių ar šunų, atskirai, reikėjo imtis problemos 
esmės, gamtosaugos. Tarkim, pasigirsta kalbų, kad drambliai per 
dideli, per daug gremėzdiški, kad jie griauna telegrafo stulpus, try- 
pia derlių, kad jie - anachronizmas, ir galiausiai tas pats pradedama 
kalbėti apie laisvę - laisvė ir Žmogus ilgainiui tampa griozdiški ir 
neparankūs... Štai kaip aš visa tai pradėjau. 

„O Peras Kvistas staiga sužvilgusiomis pasmėlusiomis akimis 
nusisuka į atvertą langą ir sako: 

- Islame tai vadinama „dangaus šaknimis“, Meksikos indėnams 
tai „gyvybės medis“, ir šitai verčia ir vienus, ir kitus pulti ant kelių 
ir pakelti akis aukštyn daužant sau į iškankintą krūtinę. Jiems reikia 
globos, kurios tokie užsispyrėliai kaip Morelis stengiasi išvengti 
peticijomis, kovos komitetais ir gynybos sindikatais, - ojie mėgina 
susitarti tarpusavy, patys atsakyti į savo teisingumo, laisvės, mei- 
lės poreikį - tas dangaus šaknis, taip giliai įsiskverbusias jiems į 
krūtinę... 

...O toji mergina, sėdinti priešais jį, užkėlusi koją ant kojos, su 
nailono kojinėmis, su cigarete rankoje ir tuo žvilgsniu, kuriame ga- 
lėjai išskaityti tokį patį nesupratimą ir tokį patį šauksmą kaip anos 
šunidės šunų akyse, maldauja apginti ką tik įžengusį vyrą... O tėvas 
Fargas, įtūžęs ir išraudęs prie savo džipo vairo, išvyksta ieškoti to, 
kurį jis pavadino „didžiausiu pagoniu, kokį tik teko matyti Prancū- 
zijos Pusiaujo Afrikoje nuo gubernatoriaus Kondė laikų“ - guberna- 
torius generolas Kondė sumažino finansavimą krikščionių misijoms 
Prancūzijos Pusiaujo Afrikoje ir pareikalavo, kad gailestingosios 
seselės turėtų medicinos diplomus. Su ta raudona saulės nutvieksta 
barzda, aidžia Marselio tartimi, sutana, užkelta ant nuogų po šortais 
šlaunų, lydimas susižavėjusių misijos tarnų ir seserų žvilgsnių, jis 

tikrai atrodė vykstąs į kryžiaus žygį, — nors visa tai, kuo jis buvo 
komiškas ir vaikiškas, nė truputėlio nesumažino orumo, kurio jam 
teikė jo meilė. Šelšeris dažnokai klausdavo savęs, kaip Bažnyčios 
valdžia pakenčia jo kalbą ir jo būdą daryti gerus darbus - lygiai 
taip, kaip užsispyrėliui vaikui tarp dantų įbrukama laisvinamųjų 
tabletė, - tačiau atsakymas buvo jo akivaizdus tikėjimas, kurio pa- 
darinys, regis, buvo ir pati jo fizinė jėga. 

— Aš surasiu jį, - riaumojo tėvas Fargas, mindamas akcelerato- 
rių. - Kai pagalvoju, kad tas niekšas dabar, ko gero, sėdi ant kalvos 
ir džiaugiasi drambliais, užuot pakėlęs akis aukštyn ir radęs kai 
ką kur kas didesnį ir daug gražesnį, man kyla noras trenkti iš visų 
jėgų! Aš taip pat gerai kaip jis žinau, kad mums reikia globos, bet 
tam juk nepakanka leisti per rankas peticijas ir rengti mitingus, dar 
privalu paprašyti pagalbos iš To, iš kurio turim teisę... 

Viena sesuo šuoliais išgriuvo iš misijos, suglėbusi sijonus, nešina 
po pažastimi jo pamirštu brevijoriumi. Tėvas Fargas jį susigrūdo į 
kišenę. 

— Žinau, kur jį rasti. Reikia tik sekti paskui dramblius, jis bus 
tarp jų, džiaugsis jais, o šiuo metų laiku kaimenės sukasi ratu aplink 
"vandens telkinius Jatoje, palei Mamūno ežero pietinius pakraščius, 
irjis tikriausiai sekioja jiems iš paskos su karabinu rankoje ir saugo 
juos kaip koks piemuo! Puikiai žinau, kas jį graužia. Bet jeigu jis 
įsivaizduoja, kad Viešpats Dievas išeis iš savo irštvos kaip bet kuris 
kitas brūzgynų gyvūnas tik tam, kad įrodytų, jog jis tenai yra ir rūpi- 
nasi juo, tam, kad paglostytų jam galvą ir galbūt pasakytų „vargšeli 
mano“, tai jis žiaurių Žiauriausiai apsirinka, šitai sakau jums aš! 

Jis iš visų jėgų paspaudė akceleratorių ir išjudėjo iš vietos, su- 
keldamas dulkių debesį, o Šelšeris, atvykęs pasiteirauti apie jo su- 
sitikimą su Mina ir Forsaitu, kuriuos jis matė paskutinis, draugišku 
žvilgsniu nulydėjo tą Žmogaus masę, kurios fizinė jėga buvo niekis, 
palyginti su jo visa apimančio tikėjimo galia. 

Grįžęs į For Lami, Šelšeris gubernatorių rado itin bjaurios nuotai- 
kos, be jokio malonumo tyrinėjantį mašinėle spausdintą popieriaus 
lapą. 

— Įsakymas pradėti žygį. Ulė krašto šukavimas sraigtasparniais, 
liepsnosvaidžiais ir visais tais tralialia... Nesuprantu tik vieno - ko 
jie dar varginasi mane informuoti. Ko gero, jie iškrypę... 

— Kiek jūs galite nuvilkinti tą ekspediciją? 

Gubernatorius pašnairavo į jį. 

- Nenoriu būti nemalonus, Šelšeri, tačiau įspėju jus, kad jūsų prašy- 
mas dar nepatenkintas. Teks dar kelioms savaitėms atidėti tą akimirką, 
kada galėsite visiškai nusišalinti nuo mūsų varganų žmogiškų reika- 
liūkščių ir slampinėti tarp žvaigždžių. O kol kas dar dėvite uniformą ir 
tarnaujate tvarkai, o ne dieviškajam gailestingumui ar krikščioniškajai 
artimo meilei. Man išties ima atrodyti, kad meharistų eskadronus ir 
postus dykumose Prancūzija sukūrė vien tam, kad suteiktų mūsų 
kariškiams galimybę pereiti mistinę iniciaciją... Tėvas de Fuko dėl elito 
karininkų galiausiai mums labai brangiai atsiėjo. Sacharos pakraščiuo- 
se dangus jau ne verbuoja, o ragina dezertyruoti. Jei gerai suprantu, 
jūs norit pamėginti užverbuoti Morelį į savo slaptą legioną... 

— Galėjote jiems paaiškinti, kad pradėti šukavimo operaciją Ulė 
krašte dvi savaitės prieš liūčių sezoną - tuščias darbas... 

- Tropiniai lietūs nelabai jaudina tuos, kurie sėdi Paryžiuje. Regis, 
ministerijose jie nesušlampa... Aš ką tik priėmiau pasiuntinį, kuris 
specialiai atvyko pranešti man: Boriu jau daro tai, ką gali... 

— Bet kariuomenės panaudojimas taikiausiame Afrikos rajone 
iškart tam reikalui suteiktų kitokį pobūdį... | 

— Ką turit galvoje? 

— Politinį pobūdį, - paaiškino Šelšeris. 

Gubernatoriaus kantrybė ėmė sekti. 

— Klausykite, bičiuli, jūs jau perlenkiate lazdą. Jums juk žinoma, 
kaip šia byla naudojasi arabų radijas. Jums žinoma, kas dedasi Vi- 
duriniuosiuose Rytuose - Tunise, Maroke, Alžyre. Jūsų pasiutėlis 
pasirinko kaip tik šį metą Ulė kalnų ūkiams pulti ir jiems deginti 
drauge su vienu garsiu panafrikiniu ekstremistu - ir jūs dar norit 
Paryžiui įrodyti, kad čia nėra jokios politikos? Žinau, kad tokiame 
labai... atskirtame pasaulyje kaip jūsų žmonių reikalais tikima ne 
per labiausiai, tačiau įspėju jus, kad šitas amžius regėjo triumfuojant 
doktriną, kuri jau įsismelkė tarp pusės žemės rutulio gyventojų, o 
ji kaip tik ir teigia, kad žmonių reikalai - ne kas kita, kaip politiniai 
reikalai... 

— Bet tai ne pagrindas padėti jiems tą įsitikinimą dar sustiprin- 
ti, - atšovė Šelšeris. | 

— Kol kas mums labai sekėsi. Liaudies vaizduotė įsižiebė dėl tos 
dramblių istorijos, laikraščiai mums labai padėjo - trumpai tariant, 
žmonėsja tiki. Tačiau valdžia ja netiki - nė per nago juodymą. Ji tyli, 
nes negali jos paneigti, nepateikdama kokios nors kitos versijos, - o 
mūsų priešai trina rankas. Bet galiu jus užtikrinti, kad Paryžiuje 
netikima nė vienu mano aiškinimų žodžiu. Manoma, kad aš tiesiog 
gudriai išsisukau, - tuo ir galima paaiškinti, kodėl dar sėdžiu šioje 
kėdėje. Įsivaizduokit, mane jie laiko stulbinamai sumaniu... 

Jis atsiduso ir papurtė galvą. 

— Bet jei skaitot laikraščius, tai žinote, kad juose kalbama apie 
slaptą Afrikos nepriklausomybės kariuomenės rengimo stovyklą 
ir kad toji stovykla esanti Ulė krašte, o Vaitaris - „makių“ vadas, ir 
dar priduriama, jog Morelis - paprasčiausias Kominformo agentas, 
o drambliai — paprasčiausia propagandos gudrybė, kaip tabako 

boikotas Šiaurės Afrikoje. Mudu žinome, kad tai netiesa, bet mudu 
mąstome afrikietiškai, o ten mąstoma europietiškai, ir atvykus į Af- 
riką atsivežamas savas maistas... Be to, Vaitaris juk egzistuoja. Taip, 
aš žinau, turiu Erbjė ataskaitą: atrodo, kad Vaitaris dabar Sudane. Tai 
reiškia, kad jis kalbės per arabų radiją, šauks spaudos konferencijas 
ir trauks antklodę į savo pusę, naudosis Moreliu bei jo manija kiek 
tinkamas ir tai istorijai suteiks deramą politinę prasmę... Beje, labai 
gražu, kad Erbjė man nurodė, kaip Vaitaris ir jo šutvė perėjo sieną 
paskui kontrabandininkus, bet būtų buvę kur kas gražiau, jeigu būtų 
juos susėmęs, kai jie ją kirto, jei jau buvo taip gerai informuotas... 

— Erbjė turi tris sargybinius dviejų šimtų tūkstančių kvadratinių 
kilometrų plotui apjuosti, - pasakė Šelšeris. 

— Ką gi, visi puikiai dirba savo darbą, ar ne? Net graudu. Ste- 
biuosi, kad Paryžius nesveikina mūsų kiekvieną dieną... 

Jis pakėlė pieštuką. 

— Dar kai kas. Lyg iš netyčių visur, kur praėjo Vaitaris, ulė gentis 
sukruto. Jūs tai žinote. Suprantu: per iniciacijos šventes kiekvienais 
metais vyksta maždaug tas pats... Tačiau dar niekada nebuvo nueita 
taip toli. Erbjė buvo vos ne mirtinai užsvaidytas akmenimis... 

Šelšeris nieko nepasakė. Gubernatorius taip pat puikiai kaip jis 
žinojo, kodėl kiekvienais metais tuo pačiu laiku ulė gentis sukrus- 
davo, kaip jis tai pavadino. Sausros metui įpusėjus kaimenės pra- 
dėdavo traukti nuolatinių vandens telkinių link. Tuomet dramblių 
kaimenės prisiartindavo prie kaimų ir badydavo akis aistringiausiai 
ir labiausiai įgudusiai medžiotojų genčiai visoje Centrinėje Afrikoje. 
Trys ketvirčiai Ulė krašto tradicijų siejosi su karu arba medžiokle: 
taigi viena tapo nebeįmanoma, 0 kita daugiau ar mažiau uždraus- 
ta arba apribota griežtų valdžios reglamentų. Per kiekvieną tokią 
dramblių kelionę gubernatorius gaudavo iškilminga ir jaudinančia 
kalba surašytų peticijų, reikalaujančių parako bei medžioklės gin- 
klų, leidimo laisvai apsirūpinti drambliena, slenkančia jiems palėi 
nosis. Gaudavo ir raštų, protestuojančių prieš nudobtų dėl to, kad 

trypė moliūgų laukus, dramblių ilčių konfiskavimą, - jei jos nebūtų 
buvusios konfiskuojamos, dramblių medžioklė įvairiausiais būdais, 
tarp jų ugnimi, slapta jau praktikuojama gana plačiai, greitai būtų 
pasibaigusi - kaimenės būtų išnykusios. Kai dramblių gausa per 
sezoninę migraciją tapdavo ypač provokuojanti, ulė genties vyrai 
netekdavo galvų ir kartais atsigręždavo prieš administratorius arba 
puldavo tuos didžiulius gyvūnus ietimis, kaip kad darydavo jų 
protėviai. Mėsos trauka juos apsvaigindavo, ir jie nebepajėgdavo 
atsispirti kraujo šauksmui. Tačiau užvis svarbiausia buvo tai, kad 
visoms magiškoms apeigoms žūtbūt reikėjo dramblių sėklidžių, ir 
jaunuoliams, sugebėjusiems parsinešti tų trofėjų, buvo leidžiama 
dalyvauti genties sueigose kaip vyrams. Kasmet iniciacijos laiko- 
tarpiu jie kentėdavo nuo stipraus devirilizacijos jausmo, kartais 
virstančio tikrais nevilties priepuoliais arba kolektyvine beprotybe. 
Šiais metais tie nukrypimai buvo itin rimti. 

- Žinau, - tarė nuovargio kamuojamas gubernatorius, Šelšeriui 
taip ir neprabilus. - Žinau visa tai... 

Ir mostelėjo ranka durų link. 

— Bet pamėginkite tai paaiškinti jiems. Pamėginkite jiems pa- 
aiškinti, kad ulė gentis žygiuoja ne išsikovoti politinės, tautinės 
nepriklausomybės, o parsigabenti dramblių pautų. Pamėginkite... 
Ir paskui man papasakosite. 

Durys atsivėrė, ir vidun įžengė pulkininkas Boriu su lankytoju, 
tokiu labai savimi pasitikinčiu jaunuoliu, vilkinčiu flanelės eilute 
sakytum, jis norėjo parodyti pernelyg skubėjęs, kad persirengtų 
ir pasirūpintų atogrąžų apdaru. Rankose jis laikė saulės akinius. 
Gubernatorius atsistojo ir pristatė vienus kitiems. 

— Aš sakiau pulkininkui: jei po šešių savaičių prasidės liūtys, 
juolab turime pradėti policijos operaciją nieko nelaukdami. Jeigu 
šešių savaičių nepakaks teroristų saujelei suimti, tai jų bent apsčiai 
pakaks sukliudyti tam reikalui išsiplėsti ir galbūt persimesti į gre- 
timas gentis... 

— Gentys į tai neįsitraukusios, - paaiškino gubernatorius. - Tarp 
gyventojų visame rajone viešpatauja visiška ramybė. Jų tas reikalas 
nedomina. Galite pats su jais pasikalbėti, paklausinėti. Jiems tai — 
baltaodžių tarpusavio byla. Jeigu Morelis iki šiol dar nesuimtas, tai 
ne todėl, kad gentys jam padeda, o priešingai, todėl, kad joms tai vi- 
siškai neįdomu. Joms tai atrodo ne jų reikalas. Žinoma, čia prisidėjo 
ir Vaitario sukelti politiniai neramumai. Beje, aš pirmas paprašiau 
policijos paramos. Bet ne pusantro tūkstančio vyrų su tanketėmis, 
sraigtasparniais ir patrankomis. Dvidešimt grupių po tuziną vyrų, 
įsitvirtinusių Ulė krašto kaimuose, pakaks su kaupu. 

- Indokinijoje iš pradžių irgi nenorėta imtis pakankamų priemo- 
nių... Mažų dozių politika atvedė prie katastrofos. 

Gubernatorius pasistengė būti malonus. 

— Pone, - prabilo jis, - tikėkite ar netikėkite, aš pripažįstu, kad 
patikėti tuo labai sunku, tačiau Ulė kalnuose veikia žmogus, kuris 
tikrai įsimušė į galvą, kad jis privalo apginti Afrikos dramblius nuo 
medžiotojų. Prie jo yra prisidėjęs danų gamtininkas, kuris dar prieš 
keturiasdešimt metų buvo pasodintas į kalėjimą savo šalyje už tai, 
kad atsivedė savo studentus pulti banginių medžiotojų būstinės, 
protestuodamas prieš banginių naikinimą Šiaurės jūroje. Nuo to laiko 
jis prisideda prie visų tokio pobūdžio kovų. Kai tik reikalas susijęs 
su gamtosauga, jį visuomet išvysi tose muštynėse. Jiedu dviese, pa- 
sitelkę dar keletą kitų vyrukų be pusiausvyros, sužeidė tris ar ketu- 
ris medžiotojus ir padegė kelis dramblio kaulo sandėlius bei porą 
plantacijų. Nesumenkinu jų kriminalinės veiklos. Bet iki Indokinijos 
mums dar toli. Kartoju: tarp jų yra ar buvo, - nes atrodo, kad jie jau 
perėjo Sudano sieną, - politinių agitatorių, kurie iš bet kokios žiežir- 
bos tikisi įpūsti ugnį... Aš to visai neneigiu. Vaitaris buvo su juo, ir 
esu tikras — jis padarys viską, ką tik galės, kad Morelis traukytų jam 
kaštonus iš ugnies, kaip katinas beždžionei Lafonteno pasakėčioje... 
Jis buvo vienos iš mūsų politinių partijų — regis, tos pačios kaip ir 
jūsų ministras — narys, bent jau iš pradžių. Jo siekiai nesiderino su 

parlamentiniu režimu... Jis svajoja viešpatauti, turėti galios, žodžiu, 
apie tokią kolonizaciją, su kuria palyginti mūsiškė bus tik gražutė 
pasaka prieš miegą, - o Dievas žino, kad šešėlių mūsų paveiksle ne- 
trūksta... Tarp jų dar yra vienas ginklų prekeivis, vienas kriminalinis 
nusikaltėlis, vienas paprasčiausias nuotykių ieškotojas - šis neseniai 
buvo parsidavęs broliams musulmonams vien tik todėl, kad galėjo 
užsidirbti skatiką. Vienas ar du legionieriai, užverbuoti iš tų dezerty- 
rų, kurie paneria po vandeniu, kai mūsų laivai plaukia Sueco kanalu. 
Spauda išpūtė tą reikalą iki tikrovės neatitinkančio paveikslo... 

— Yra ir viena moteris, ar ne? Ir vienas amerikietis? Jie, kiek 
pamenu, visai neseniai kuo ramiausiai išvyko iš For Lami prisidėti 
prie jų? 

- Taip, jie išvyko iš mano teritorijos. Bet tikrai būtų bergždžia ieš- 
koti čia kokios nors politikos... Laikraščiai sukėlė tiek triukšmo dėl 
tos istorijos, kad galiausiai iškreipė jos prasmę. O kadangi Žmonės 
nugrimzdo į mizantropiją, pasidavę jai po savo nuostabiųjų moks- 
linių atradimų, paskatintų žavingos amerikiečių ir rusų konkuren- 
cijos, - o gal ir dėl Žmogaus dalios apskritai, - šita dramblių istorija 
daugeliui tapo puikia proga pasireikšti... For Lami mes matėme kelis 
iš tokių norinčiųjų pasireikšti, pradedant profesoriumi Ostrachu. 

Jaunuolis pakėlė ranką... 

— Pone gubernatoriau, jūs nuo pat pradžių sugebėjote labai su- 
maniai pateikti tą istoriją spaudai... Sužavėjote mus visus. Tačiau 
mintis, kad Morelis išties galėtų domėtis vien tik gamtos grožybė- 
mis, yra... kaip čia pasakius?.. naivoka. Mes žinome, kas jis ir iš kur 
atsirado. Jis ne veltui aktyviai dalyvavo Pasipriešinimo judėjime, jis 
dvejus metus išbuvo koncentracijos stovykloje Vokietijoje, ir mintis, 
kad jis gali būti kas nors kitas, o ne profesionalus sovietų pasiųstas 
politinis agitatorius, mums atrodo visiškai absurdiška. Kartoju, mes 
suprantame priežastis, kurios pastūmėjo jus palaikyti tą versiją... bet 
būtų pavojinga puoselėti tokias iliuzijas: privalu atpažinti tą varpo 
skambesį. Nereikia apgaudinėti savęs pačių. 

Gubernatoriui, rodės, tai jau visiškai įsipyko. Jis metė niaurų 
žvilgsnį į Šelšerį, tarsi norėtų pasakyti: „Matote, aš juk sakiau: jie at- 
siveža savo maistą.“ Netgi tuomet, kai Kenijos kikujai, iš kurių buvo 
pavogti afrikietiški dievai, guodėsi apeigomis, kurių pagrindinės 
sudedamosios dalys buvo vyro sėkla ir vaikų smegenys, buvo įžvel- 
giama tik politinė frustracija tautos, persiėmusios šventomis Vakarų 
tradicijomis. Jis palenkė galvą, norėdamas paslėpti ironišką šypseną, 
kuri svečio galėjo būti klaidingai suprasta. O tas ir toliau ramiai sau 
aiškino su derama pagarba, kurią paprastas klerkas privalo rodyti 
aukštam pareigūnui, bet ir su atkaklumu, kuris akivaizdžiai liudijo 
iš anksto šusidarytą nuomonę, ir ne tik jo asmeninę. 

- Šitos istorijos elementai tokie aiškūs ir taip puikiai suderinti, 
kad negalime nuslėpti jų nuo Žmonių akių, - beje, mes nieku gyvu 
ir neketinam to daryti... Turite ginklų prekeivių tinklą, kuriam at- 
stovauja jūsų minėtasis agentas. Turite iš savo šalies kariuomenės 
išvarytą amerikietį, kuris Korėjoje perėjo tarnauti raudonajai Ki- 
nijai ir tęsia savo darbą čionai. Turite vokietę, kuri Berlyne, regis, 
buvo rusų karininko meilužė ir kuri dingo brūzgynuose su ginklų 
ir šaudmenų pakrautu džipu... Galiausiai turite buvusį Ulė krašto 
deputatą, kurio pažiūros, atsišaukimai ir deklaracijos žinomi vie- 
šai... Čia aš reiškiu ne savo asmeninę nuomonę, bet turiu pasakyti, 
kad šitaip lengvai prasmukti pro ją sekančios policijos akis, kaip 
sugebėjo ta moteris... 

Jis nutilo. 

— Niekas jos nesekė, - įsiterpė Šelšeris. - Nebuvo jokio pagrindo 
ją sekti. 

— Prieš išvykdami iš Paryžiaus, mes gavome jūsų telegramą apie 
ulė genties maištą... 

— Nėra jokio maišto, - patikino gubernatorius. - Jeigu būtumėte 
perskaitę telegramą, kurią siunčiau jums tokiu pat metu pernai — 


»wu- 


lygiai tokias pačias manifestacijas, apie jas irgi buvo paskelbta iš 

anksto. Ulė krašto kaimai įsikūrę palei dramblių sezoninių migracijų 
prie vandens kelius. Sausuoju metų laiku ten susiburia didžiausios 
Afrikos kaimenės. Prieš keletą metų esu matęs, kaip ištisomis valan- 
domis drambliai traukė per kaimą, kur mes tūnojome visai bejėgiai, 
nors ir turėjome ginklų, kiekvieną akimirką laukdami, kad būsime 
sutrypti drauge su trobesiais. Tai buvo per keturiasdešimt septin- 
tųjų metų sausrą. O šiemet mūsų laukia panaši sausra: Gornono 
apylinkių kaimuose jau randama gyvūnų sulaužytais nugarkauliais 
šulinių dugnuose... Tai metų laikas, kai dar prieš kolonizaciją ulė 
genties jaunuoliai išvykdavo nešini ietimi po iniciacijos ritualo, ir 
tie, kurie pargrįždavo su dramblio sėklidėmis, būdavo įšventinami 
į vyrus ir gaudavo teisę vesti. Mes visa tai sunaikinome, kad apsau- 
gotume dramblius ir ulė gentį. (Vienas iš trijų jaunuolių žūdavo per 
tas grumtynes.) O to padarinys - ulė genties jaunuoliai jau nebe- 
įšventinami į vyrus taip, kaip būdavo įšventinami jų protėviai. Jie, 
aišku, veda, tačiau jiems vis dar kažko trūksta - magiškąją tradiciją 
sunaikinti lengva, o užpildyti keistą tuštumą, kurią ji palieka va- 
dinamojoje primityvioje sąmonėje - aš tai vadinu Žmogaus siela, - 
sunku. To padarinys - kiekvieną sezoną, kai kaimenės traukia pro 
šalį, ulė genties Žmonės pameta galvą ir reiškia savo frustraciją, kaip 
tik įmano, o šiemet ta išraiška buvo smurtingesnė nei ankstesniais 
metais... | 

— Gal būtų paprasčiau leisti jiems medžioti dramblius po vieną 
ar.du mėnesius kasmet. Aš pakalbėsiu apie tai Paryžiuje. 

- Šiuo klausimu mus saisto tarptautiniai įsipareigojimai, - gana 
sausai atkirto gubernatorius. 

— Tai sutvarkyti galima. Geriau jau kiek sušvelninti reglamentus 
negu kasmet matyti neramumus, kuriais užsienyje, savaime aišku, 
naudojamasi jums žinomu būdu... 

Dabar jau Šelšeris nebeįstengė sutramdyti beveik nuožmaus 
virpulio, iš anksto numatydamas, kas atsitiks. To dar betrūko, kad 
Morelio veikla baigtųsi galiojančių ir aiškiai nepakankamų Afrikos 

faunai apsaugoti įstatymų sušvelninimu. Dar ir dabar, praėjus šitie- 
kai mėnesių, jis negalėjo sulaikyti šypsenos tai prisiminęs. 

— Administratorius Erbjė susitiko su jumis už trisdešimties kilo- 
metrų į pietus nuo Golos, apsuptas ulė genties gaujos, ką tik sude- 
ginusios kilnojamąjį profilaktikos centrą. Aš čia kažko nesuprantu: 
jie staugia reikalaudami teisės laisvai medžioti dramblius, tiek, kiek 
norėtų. O savo ataskaitoje Erbjė parašė, kad Morelis nenuginčijamai 
yra jų vadas, kad jie jį sveikina šauksmais ir kad jis atrodo einąs su 
jais išvien... 

Taip, ji puikiai tai prisimenanti, nes tai buvo pirmas kartas, kai 
ji pamatė jį išmuštą iš vėžių. Vaitaris ir Habibas jau buvo atsiskyrę 
nuo jų prieš dvi savaites ir išvykę į Sudaną drauge su dviem pre- 
keiviais, Žinančiais kelius į pasienį, ir su nešėjais, nešančiais ant 
neštuvų, regis, mirtimi besivaduojantį de Vriesą. Pakeliui, įvairiose 
sustojimo vietose, Vaitaris sukviesdavo kaimuose tikrus viešus su- 
sirinkimus ir aiškino gentims, kad jos privalančios sukilti, kad būtų 
patenkinti teisėti jų reikalavimai. Jis kalbėjo joms apie Morelį, esą jis 
suteiks joms „laisvę“, kurios esmė tokia: jie galės medžioti į valias 
ir apsirūpinti mėsa, kiek tik geis jų širdis. O to padarinys buvo tai, 
kad kiekvienąsyk, kai tik Morelis pasirodydavo kuriame nors Ulė 
krašto kaime, jaunuoliai puldavo sekti jam įkandin, dainuodami ir 
sveikindami jį šauksmais, nors senoliai, kur kas skeptiškesni bet 
kokių ir bet kieno pažadų atžvilgiu, patardavo jiems būti atsargiems. 
Nuraminti jų būdavo neįmanoma. Tai buvo iniciacijos sezonas, ir 
jie būdavo apgirtę nuo palmių degtinės, o dar labiau nuo traške- 
sio, aidėte aidinčio juos supančiuose brūzgynuose, ir nuo bėgančių 
kaimenių vaizdo - sausra ginė dramblius prie Kuru ežero. Morelis 
ne iškart suvokė tą nesusipratimą, jis pasisuko į Perą Kvistą ir pa- 
tenkintas pasakė: | 

— Manau, jie jau darosi mums neabejingi. 

Tuo metu jie jau buvo palikę Ldinio kaimą, nes sraigtasparnis 
atkakliai, vieną po kito, suko virš jo ratus, ir jau kopė į vieną iš dviejų 

urvų, kuriuos buvo įsirengę kalvose ir iš kur Morelis ketino žygiuoti 
su savo garsiuoju „smogiamuoju būriu“ į Sionvilį, - ta operacija 
turėjo sukelti didžiulį triukšmą. Danas, atrodė, dėl to nebuvo toks 
tikras, jis įdėmiai įsiklausė į juos apsupusių šokančių jaunuolių 
šauksmus. Blankios tarsi ledukai jo akutės, regis, bylojančios, kad 
jis neturi jokių iliuzijų, dėmesingai stebėjo tą sceną. Jam prie šono 
stovėjo Džonis Forsaitas, kreivai apsirišęs kaklą skepetaite su rau- 
donais žirneliais, pliku liemeniu po lakūno palaidine, ant kurios dar 
buvo matyti buvusių antsiuvų Žymės; visas nusėtas strazdanų, jis 
juokėsi ir sveikino visus iš eilės, keldamas aukštyn sudėtas rankas, 
kaip koks rungtynes laimėjęs boksininkas, o įbauginti jų arkliai 
stumdėsi dulkėse ir purtė žąslus. 

— Ką gi, - tarė Forsaitas, - pagaliau ir aš tapau populiarus, ir 
ne per anksti. Nebuvau sukėlęs tokio susidomėjimo nuo tada, kai 
grįžau iš Korėjos... Arba aš labai apsirinku, arba esu pirmas džen- 
telmenas iš pietinių Amerikos valstijų, kurį afrikiečiai taip sveikina. 
Ką jie gieda? 

Peras Kvistas nieko neatsakė ir, staiga smalsiai žvilgtelėjęs į 
Morelį, paragino arklį. Ji pastebėjusi, kad Morelis iš pradžių klau- 
sėsi patenkintas, paskui, po keleto sekundžių, staiga atrodė kaip 
išmuštas iš vėžių, įdūrė akis į kažką priešais save ir jo veide nieko 
negalėjai išskaityti. Tik jau paliekant kaimą danas pagaliau išvertė 
tai, ką giedojo jaunuoliai, košdami pro dantis: 


Žygiuojam užmušti didelio dramblio 
Žygiuojam valgyti didelio dramblio 
Mes sulipsime jam į pilvą 

Suvalgysim jo širdį ir kepenis 

Mes niekad nebebūsime alkani 

Kol gyvuos Ulė kalvos 

Ir bus dramblių, kuriuos galim nudobti. 

Džonį Forsaitą nupurtė toks juoko priepuolis, kad jis vos neiš- 
krito iš balno. 

— Tokio laisvės himno aš dar nesu girdėjęs. 

Ji pamaniusi, kad Morelis puls ant jo. Akimirką iš tikrųjų regėjo 
jį tokį, kokį buvo stengiamasi parodyti: pasipūtėlį, žmogų, pavir- 
tusį amoku, sukąstais dantimis, neapykantos kupinomis akimis. 
Kiekvienas jo veido raumuo įsitempė taip, kad visas veidas, rodės, 
susigniaužė kaip kumštis. 

— Užsičiaupk, Džoni. Matyt, labai jau didelė paguoda pasislėp- 
ti už cinizmo ir savo paties bjaurastį paskandinti guodžiančioje 
visuotinės bjaurasties vizijoje, tai lengviau nei apsirūpinti viskiu 
ir mažiau kainuoja. Tie žmonės vis dar šitaip mąsto dėl to, kad 
medžioti jiems uždraudė, o vietoj to nieko nepasiūlė. Kai mūsiškiai 
mato juos kiaurą dieną sėdinčius prie savo trobų durų, sako, kad 
jie tinginiai ir niekam tikę. O kai žmonės atskiriami nuo praeities 
vietoj jos nieko nepasiūlius, jie ir gyvena pasigręžę į tą praeitį... Aš 
tau viską paaiškinsiu, vyruti... 

Ir pirmą kartą nuo tada, kai ji buvo su juo pažįstama, jo balsas 
įgavo vaidingų gaidų. 

— Gal tai tave paguos. Kadangi šliaužiojai Korėjoje ant pilvo, įsi- 
vaizduoji esąs tipiškas Žmonijos egzempliorius. Tai, aišku, būtų gana 
baisu. Bet aš tave apraminsiu. Šiaip jau esama dar vienos galimybės: 
gal tu ir ne tipiškas, gal tu - išskirtinis niekšas, ir tai, ką esi pada- 
ręs, ar netgi tai, ką jie yra padarę tau, dar nieko neįrodo visų kitų 
nenaudai, ir Žmonės čia niekuo dėti. Gal žmonės niekuo dėti, kad 
ir kas vyktų, kad ir kas būtų daroma jų vardu. Tuomet neverta taip 
jaudintis. Esu tikras, kad toks paguodžiantis svarstymas išeis tau į 
gera. Gal šitai net atims tau norą pasigerti, kaip darai visuomet... 
kažkas panašaus į prieraišumą. Paskui pasilenkė, išsitraukė iš prie 
balno pritvirtinto krepšio viskio butelį ir mestelėjo jį Moreliui. | 

— Gaudyk, tau jo reikia labiau nei man! - šūktelėjo draugiškai. 

Morelis sugavo butelį ore, sviedė į uolą, ir tas pabiro smulkiomis 
šukėmis. 

— Po perkūnais, - nusikeikė Forsaitas, - jis buvo mano pasku- 
tinis... 

Visame kelyje iš Mato į Valė jie buvo entuziastingai sutinkami 
visuose Ulė krašto kaimuose, pro kuriuos traukė. Valė kokias dvi- 
dešimt minučių juos buvo apsupusi šokanti ir riaumojanti minia, 
kurios šūksnis kamoun, dramblys, skardėjo ypač pergalingai, ir 
tai galėjai paaiškinti tuo, kad keli to būrio jaunuoliai buvo atėję 
iš gretimo kaimo, kur dalyvavo siaubiant profilaktikos punktą, 
įsteigtą tame rajone po vienos encefalito epidemijos: jie apkūlė 
sanitarus ir padegė medikamentų atsargas. Žmonės bėgo keliu 
paskui Morelį, kartais, pernelyg įsiaudrinę, užbėgdavo į priekį, 
giedodami ir stumdydamiesi. Bet kitame kaime juos jau pasitiko 
tyla. Trobos atrodė visiškai tuščios ir apleistos. Tik lojo geltoni 
šunys ir, stovėdami prie pirmųjų kūginių trobų, kėpsančių palei 
Vos spėjo jų arkliai įžengti į kaimą, kai jie išvydo jų link einantį 
vyrą - atrodė, kad jis jų laukė tuščioje aikštėje. Jis buvo baltaodis, 
tvirtai spaudė rankose karabiną, ir jį lydėjo du juodaodžiai karei- 
viai, abu ginkluoti šautuvais. Tai buvo administratorius Erbjė, tuo 
metu lankęs savo apylinkes; jam jau nuo seno buvo žinomos ulė 
genties jaunuolių nuotaikos per ritualines šventes, o profilaktikos 
punkto sanitarai, kuriems, apkultiems, įbaugintiems, bet gyviems 
ir sveikiems, pavyko pabėgti, jau buvo jam pranešę apie sukel- 
tą sąmyšį. Erbjė beregint nuskubėjo į Golą drauge su „daliniu“: 
dviem masų genties apsaugininkais, kurie tarnavo jam jau trejus 
metus. Pamatęs įjojusių į kaimą raitelių būrelį, lydimą išsekusių 
nuo dvidešimties kilometrų bėgimo jaunuolių, kuriems vis dėlto 
dar užteko jėgų mojuoti ietimis ir kartą kitą riaumojant šoktelėti 
aukštyn, administratorius pakėlė savo ginklą ir Žengė per tuščią 
kaimą jų pasitikti, uždėjęs pirštą ant gaiduko ir nutaikęs vamzdį į 

juos. Du masų genties vyrukai visiškai tuščiais veidais sekė jam iš 
paskos su šautuvais rankose. Nutaisęs itin linksmą miną, Korotoras 
nutaikė automatą į administratorių, einantį jų link, ir liko stovėti 
ta poza su Erbjė taikiklyje visą tą laiką, kol jie ten buvo. Su šepetį 
primenančiais ūsais, apskritu pilvuku, Erbjė nei išvaizda, nei lai- 
kysena neatitiko savo pareigų, bet buvo sunku nesižavėti jo narsa. 
Jaunuoliai kelis kartus grėsmingai šūktelėjo, tačiau skubiai nutilo 
ir pasislėpė už arklių. | 

— Tikiuosi, neturi jokių iliuzijų dėl to, kas tavęs laukia, More- 
li, - prabilo administratorius. - Taip pat manau, kad tau į šitai nu- 
sispjaut. Kai apsimeti kvailiu, paprastai esi tikras, kad laimėsi. Tu 
laimėsi. Gausi kulką į kaktą, aš tave įspėju. 

— Ką gi, kakta, regis, tam ir skirta, ar ne? 

- Jei neturėčiau Žmonos ir keturių vaikų, - paaiškino Erbjė, - jau 
būčiau paspaudęs gaiduką ir viskas būtų baigta. Tuomet ramiai nu- 
mirčiau, žinodamas, kad iš tikrųjų šį bei tą nuveikiau Afrikos labui. 
Tačiau turiu vaikų. Tad esu priverstas savo norus apriboti. 

— Visi mes tokie, - atsakė Morelis šypsodamasis. - Taip jaudin- 
damasis tu klysti. Aš irgi esu priverstas apriboti savo norus. Aš 
apsiriboju dramblių globa... Aš kuklus. 

— Tu dar ir bailys, - atšovė Erbjė. - Tu naudojiesi aplinkybėmis. 
Žinai, kad nenorime griebtis jėgos ir skatinti pasaulį patikėti, jog Ulė 
krašte vyksta politinis maištas ir mes imamės represijų... Įsivaizduo- 
ju, kad už tokio įspūdžio sudarymą tau mokama. Iš pradžių laikiau 
tave nuoširdžiu. Dabar manau, kad tave tampo už virvučių Kairas, 
o galjos driekiasi iš kur nors dar toliau. 

— Jums nėra reikalo griebtis jėgos, - patarė Morelis draugiškai. — 
Aš pasirengęs pasiduoti. Mano sąlygas jūs žinote. Jums pakanka 
uždrausti dramblių medžioklę bet kokiu pavidalu ir imtis visų rei- 
kiamų priemonių Afrikos faunai apsaugoti. Ir tuomet aš leisiuosi 
teisiamas. Beje, kertu lažybų, kad jums sunku bus rasti prancūzų 
teismą, kuris mane nuteistų... 

Erbjė nusikvatojo. Gal tas juokas buvo ir nelabai linksmas, bet jis 
stengėsi kaip įmanydamas. Tačiau netrukus jo veidas vėl tapo toks 
pat piktas kaip ir anksčiau. Jis tiestelėjo ranką į Golos jaunuolius. 

— Ar Žinai, ko jie reikalauja? Eik, paklausk jų. Prakalbink juos. 
Nagi, eik, sakau! 

Jis kažką šūktelėjo tiems jaunuoliams ulė kalba. Valandėlę jie dar 
pastovėjo už arklių, paskui pasigirdo, kaip jie ginčijasi. Galiausiai 
vienas jų žengė prie Morelio. Jam buvo kiek mažiau nei dvidešimt. 
Nuskusta galva, kūnas pilkas nuo dulkių ir srūvantis prakaitu. Jis 
atsistojo priešais Morelį ir daužydamas ietimi žemę prabilo greita- 
kalbe. Kalbėdamas ir jausdamas, kad jo klausomasi, jis ėmė svaigti 
nuo jam rodomo dėmesio ir net paspyrė basa koja dulkių debesį į 
administratorių. Erbjė jo klausėsi paniuręs, su karabinu rankoje, ne- 
krutėdamas. Kartais žvilgteldavo į Morelį, lyg norėdamas įsitikinti, 
kad šis supranta. Tasai ulė genties jaunuolis aiškino, kad jau daugel 
metų jis ir jo gentainiai siekia teisingumo, o dabar su Ubaba-Giva ir 
Vaitario pagalba jie išsikovos tai, kas jiems teisėtai priklauso. Pran- 
cūzai neleidžia jiems laisvai medžioti ir skiria griežtas baudas tiems, 
kurie puola kaimenes. Administratoriai neduoda jiems pakankamai 
parako, jie priversti liedintis savadarbes kulkas, o kai nušauna kokį 
dramblį, kuris trypė jų laukus, iš jų atimamos jo iltys. Tai esą ne- 
teisinga. Jis ir jo gentainiai - puikūs medžiotojai, jokia kita gentis, 
nei vangai, nei sarai, negali su jais lygintis, bet valdžia privertė juos 
nuobodžiauti kaimuose lyg moteris, ir jiems buvo uždrausta galy- 
nėtis su drambliais. Jie turi sėdėti sudėję rankas, 0 plėšikai krešai 
ramiausiai sau atsibeldžia iš Sudano, užmuša tiek dramblių, kiek 
tik nori, ir išsidangina su visomis iltimis ir mėsa, tyčiodamiesi iš 
ulė, ir niekas jiems nieko nesako. Ulė genties jaunuoliai nebegali 
įrodyti, kad jie vyrai. Per iniciacijos šventes jie, didžiulei savo mi- 
rusių protėvių gėdai, yra priversti tenkintis buivolų sėklidėmis, ir 
šitai paaiškina menką gimstamumą gentyje ir tai, kodėl mergaičių 
gimsta daugiau negu berniukų. O netrukus nebeliks ir paties Ulė 


231 


krašto, juk visi žino, kad Ulė kalvos - tai apaugusios žole dramblių 
kaimenės, sumedžiotos ulė genties medžiotojų. Jis kalbėjo trūksmin- 
gu, ritmingu balsu, ir galiausiai iš jo lūpų jau liejosi tikra giesmė, 
pyktis nuslūgo, sakytum jis būtų išsėmęs jį visą ir užleidęs vietą 
rimčiai, kai pasakojo, kaip atsirado Ulė kalvos. Netrukus, užbaigė 
jis, vėl rodydamas pirštu į Morelį, jie galės vėl pradžiuginti savo 
protėvių dvasias pridurdami prie Ulė kalvų daug kitų kalvų - jos 
nusidrieks iki pat horizonto, sekdamos nudobtų dramblių pėdsa- 
kais. Jis jau buvo visai pamiršęs savo pyktį ir, nutaisęs rimtą veidą, 
kėlė balsą darydamas savotišką iškilmingą pareiškimą - buvo sunku 
nepatikėti, kad būtent šitaip atsirado Ulė kraštas, ir Morelis gavo 
pasipurtyti, kad atsilaikytų prieš tuos kerus: štai randasi dar vienas 
liaudies tribūnas. 

— Na štai, - prabilo patenkintas Erbjė, - ar tau viskas aišku? 

— Man jau daug metų viskas aišku, - atsakė Morelis. - Aš ne 
rasistas ir niekada netikėjau, kad esama kokio nors skirtumo tarp 
baltaodžių ir juodaodžių. Bet tai dar ne pagrindas nuliūsti... O dabar, 
tėvuk, pasitrauk iš ten arba būsi sumindytas... 

Jie paleido arklius šuoliais ir paliko administratorių vieną su 
dviem masais kaime, kuris atrodė negyvenamas. Tačiau tą vakarą 
Morelis atgavo jam būdingą linksmumą bei pasitikėjimą savimi, 
ir kai jie sustojo prie bambukų miško, o pilkos Ulė krašto kalvos 
driekėsi jiems po kojų iki begalybės, žvelgdamas į tą milžinišką 
suakmenėjusią kaimenę, kuri retkarčiais atgydavo ir sujudėdavo, 
jis prisiartino prie Minos ir išsižergęs, akis įdūręs į suktinę, kurią 
šypsodamasis vyniojo pirštais, pradėjo aiškinti jai visa tai su akivaiz- 
džiu malonumu, kartais rankos mostu parodydamas kraštovaizdį, 
kuriam, regis, nieko netrūko. Jo balse buvo justi šlakelis pasiten- 
kinimo, beveik tuštybės, ir jautei, kad jis iš tikrųjų kliaujasi savo 
„gudrybe“ siekdamas savo tikslų. 

— Supranti, jeigu aš paprasčiausiai pasakyčiau jiems, kad jie 
šlykštūs, kad metas keistis, kad metas pagaliau pradėti gerbti gamtą, 

susitarti tais klausimais ir išsaugoti tą Žmogiškumo paraštę, kur 
būtų vietos net visiems drambliams, jų tas per daug nesutrikdytų. 
Jie tiktai gužtelėtų pečiais ir atkirstų, kad aš - svajoklis, aistruolis, 
verkšlenantis humanistas. Tad reikia būti gudresniam. Štai kodėl 
noriu juos įtikinti, kad drambliai - tik dingstis, maskuotė, o už to 
slypi politiniai sumetimai, susiję su jais tiesiogiai. Tuomet jie, be 
jokios abejonės, gali nubusti, sukrusti, ką nors nuveikti, suprasti, kad 
mano veikla rimta. O sumaniausia, gudriausia, ką galima padaryti, 
atimti iš mūsų dingstį, kitaip tariant, visiškai uždrausti dramblių 
medžioklę. Tai jie ir padarys per naują Kongo konferenciją. Tik to 
ir reikalauju. O visa kita... 

Jis mostelėjo ranka. 

— Viską reikia kaip nors pradėti... 

„O tėvas Fargas, šitiek savaičių bastydamasis po Ulė kalvas, 
ieškojo to bedievio, kuris norėjo padaryti žmogų savo paties gynėju 
ir įsivaizdavo esąs pakankamai didis ir pakankamai stiprus, kad 
sugebėtų tą užduotį įvykdyti, ir manė, kad jam nereikia niekieno 
pagalbos. 

— Tegu tik surasiu jį, mano drauge, aš jam pažersiu iš akių tiek 
žiežirbų, kad jam, ko gero, viskas paaiškės, aš jį pamokysiu, kaip 
su savo prašymais ir peticijomis kreiptis į ką reikia... 

...O areštuotas Peras Kvistas sėdėjo labai tiesiai prieš savo ver- 
dančią arbatą, tokiu veidu, kuriame net pačios raukšlės kietumu 
labiau primindavo jo jėgą nei amžių. 

— Aš - senas gamtininkas. Aš ginu visas šaknis, kurias Dievas 
pasodino Žemėje, ir tas, kurias jis visiems laikams pasodino žmo- 
gaus sieloje... 

„O pulkininkas Babkokas gulėjo savo palatoje For Lami karo 
ligoninėje su senegaliečiu sargybiniu prie durų į verandą - saky- 
tum ginkluotas žmogus galėtų sukliudyti planuojamam pabėgi- 
mui. Įėjusį į palatą Šelšerį apstulbino nepriekaištinga paklodžių ir 
pagalvės tvarka, labiau rodanti ligonio išsekimo laipsnį nei slaugės 

rūpestingumą. Pulkininkas Babkokas nebesistengė slėpti savo hu- 
moro, vienintelio nepaklusnumo, leistino Jos Didenybės, Didžiosios 
Britanijos karalienės, karininkui: 

— Jis gynė Žmogaus orumą. Jis norėjo, kad su Žmogumi būtų 
elgiamasi garbingai, ko iki šiol beveik nebuvo daroma, - išskyrus, 
žinoma, Angliją. Tai buvo nuostabus protestas, kuriam joks džen- 
telmenas negalėjo likti abejingas... 

Jis nutilo, norėdamas atgauti kvapą. Tada kambaryje pasigirdo 
toks tylus sausas garsas, sklindantis iš kartoninės dėžutės pulki- 
ninko galvūgalyje. Dėžutė buvo atvira. Joje gulėjo šokčiojanti pupa, 
ji kartais šokteldavo į viršų. Pulkininkas draugiškai pažvelgė į ją. 
Dabar For Lami visi žinojo apie tą jo užgaidą: jau kelis mėnesius 
jis visur vežiojosi tas šokčiojančias Meksikos pupas, kuriose gyve- 
no mažytis kirminėlis: staigiai susiriesdamas ir išsitiesdamas, jis 
mėgino išsiveržti iš jį uždariusio kiauto ir taip šokdino pupą. Jau 
kuris laikas pulkininkas Babkokas, atsisėdęs „Čadiečio“ terasoje, 
pirmiausia atidarydavo tą dėžutę ir pasidėdavo ją priešais save ant 
stalo. O kartais pristatydavo: 

— Meet my friend Toto“, - ištardavo, ir dažniausiai kaip tik tą aki- 
mirką pupa pasirinkdavo šuoliukui. Tada pulkininkas užsakydavo 
stiklą viskio tam, kurį jis kartą pavadino savo nelaimės draugu. 
Niekas „Čadietyje“ nekreipė dėmesio į tą nekaltą užgaidą: jie buvo 
matę ir kitokių. 

— Žinoma, iš dalies taip elgtis jį skatina vienatvė. Galiu kalbėti 
su jumis apie tai su išmanymu: tik visiškai neseniai man teko laimė 
patirti tikrą, didelę draugystę... 

Pupa šoktelėjo dėželėje, ir pulkininkas jai nusišypsojo. Tokiu su- 
lysusiu veidu, lyg koks tikras ispanų grandas, su pražilusia barzdele, 
sustingusiomis rankomis, jis neatrodė panašus į teroristą, nors kaip 
tik toks ir buvo: humoras - tylus, mandagus dinamitas, leidžiantis 


* Susipažinkite su mano bičiuliu Toto. (Angl.) 

išlėkti į orą tavo būklei kiekvienąsyk, kai tau jos jau per akis, tačiau 
kuo santūriau ir be purvo tiškalų. 

— Vargšas Toto, - virkavo pulkininkas. - Jis dėl manęs gadina sau 
kraują. Jis nerimauja dėl mano širdies būklės. Gera Žinoti, kad kai 
kam tavęs trūks. Jeigu tai, ko jis bijo, nutiks, ar galėčiau paprašyti, 
kad jį įvaikintumėte? Ak, teisybė. Jūs jau priglaustas. Daug kalbama, 
kad rengiatės pasitraukti į vienuolyną... 

Tose juodose akyse buvo pernelyg daug švelnumo, kad tai būtų 
užgaulu. 

— Manau, kad Morelis gynė tam tikrą Žmogaus orumo sampratą, 
jį Žiauriai piktino tai, kaip su mumis čia elgiamasi. Iš esmės jis buvo 
anglas, pats to nežinodamas. Trumpai tariant, man pasirodė visiškai 
natūralu, kad britų karininkas įsitrauktų į tą reikalą... Šiaip ar taip, 
mūsų šalis pagarsėjusi meile gyvūnams... 

Toto pašoko: atrodė, kad pupa smaginasi. 

— Taigi vieną rytą aš sėdau į savo pikapą, pasiėmiau Toto, kurį 
štai matote ir kurio irgi labai graži prigimtis, be to, pasiėmiau gin- 
klų bei šaudmenų ir patraukiau trumpais etapais Ulė kalnų link, 
kur, kaip buvo kalbama, glaudėsi tas prancūzas su keliais kitais 
maištautojais... Kaip jums žinoma, ne itin toli nusigavau. Nežinau, 
ar tai buvo emocijos, ar tiesiog artinosi tas fiziologinis nesusiprati- 
mas, vadinamas mirtimi, bet, prieš atvykstant į Golą, mane ištiko 
apmaudus širdies priepuolis, ir štai dabar prie mano durų - sargy- 
binis, kad sutrukdytų man pabėgti. Tardytojas pranešė, kad būsiu 
apkaltintas mėginimu padėti nusikaltėliams... 

Tačiau po pokalbio su gydytoju Šelšeris nemanė, kad pulkininkui 
gresia tokia galimybė. Jis iš tikrųjų mirė po kelių dienų, ir paskutinė 
jo valia buvo skrupulingai įvykdyta, nors britų konsulas, specialiai 
atvykęs iš Brazavilio dalyvauti toje ceremonijoje, akivaizdžiai tam 
nepritarė. Jam atrodė savaime suprantama, kad pulkininko karstas 
buvo užklotas britų vėliava, bet tai, kad ant tos vėliavos buvo padėta 
šokčiojančioji pupa ir kad ji nesiliovė šokčiojusi per visą ceremoniją, 

tam oriam pareigūnui pasirodė prasto skonio viršūnė ir puikus 
pavyzdys to, prie ko gali privesti gyvenimo tarp prancūzų įtaka 
tam tikrus individus, kurie jos neatlaiko, nesugebėdami pasikliauti 
išganinga senos savo šalies drausme. 

„O Hasas, pagaliau nusileidęs iš Čado nendrynų ir išgirdęs 
naujieną, kad galiausiai prieš Morelį rengiama ekspedicija, trūks 
plyš norėjo dalyvauti joje ir pareiškė: 

- Jei tas nenaudėlis iš tikrųjų gina dramblius, nukelsiu prieš jį 
kepurę ir eisiu išvien su juo. Bet jeigu jis tik naudojasi jais politi- 
kos labui ar paprasčiausiai pokštauja, jei tai tik ideologinis triukas, 
nenuoširdus propagandos triukas, tuomet aš noriu dalyvauti tose 
gaudynėse ir išmokyti jį neteršti paskutinio Žmonėms dar likusio 
švaraus dalyko... 

Tačiau nors visur aplinkui žmonės interpretavo tą nuotykį sa- 
vaip, tie, kurie jį išgyveno greta Morelio, vienu balsu liudijo: jis tai 
darė, turėdamas vieną siekį - apginti dramblius. Jis galėjo valandų 
valandas sėdėti už krūmų ir linksmomis, laimingomis akimis stebėti 
tuos milžinus laisvėje, ir Idris dažnai gaudavo uždėti ranką jam ant 
peties, kad neprileistų jo pernelyg arti. Vakare, grįžęs į stovyklą, jis 
atsisėsdavo prie ugnies su karabinu tarp kojų, nusmaukęs kepurę 
ant pakaušio, ir kalbėdavo ta priemiesčių tartimi, kuri visuomet 
paryškėdavo, kai jis būdavo laimingas ar susijaudinęs: 

— Apskritai aš noriu, kad vėliau juodaodžiams vaikams moky- 
klose būtų pasakojama: Morelis, prancūzas, buvo tas žmogus, kuris 
išgelbėjo dramblius ir privertė gerbti Afrikos gamtą. Noriu, kad tai 
būtų sakoma taip, kaip sakoma, kad Flemingas išrado peniciliną. 
Matai, aš nesu nesavanaudis. Gal vieną dieną netgi gausiu Nobelio 
premiją, jei kada nors bus įsteigta Nobelio žmogiškumo premija... 

Jis įsivaizdavo save populiarų, apsuptą visuotinės simpatijos 
ir visuomet kalbėdavo taip, lyg pasaulyje būtų milijonai varganų 
šaunuolių, kurie neturi daugiau ką veikti, kaip tik rūpintis gamtos 
grožybėmis. Kiekvienąsyk, kai jis išvysdavo, kaip antilopių kaimenė 

šuoliuoja per geltoną žolę, jo akyse įsižiebdavo džiaugsmas ir aiškiai 
jusdavai, kad jis laimingas... Ir pati Mina šypsojosi tai prisimindama, 
paskui valandėlę pamąstė ir atsiduso. Matyt, jis gerokai prisikentėjo 
nelaisvėje - toje „šunidėje“, kaip pats sakydavo. Matyt, dėl to taip ir 
buvo. Kartą vakare jie išvydo horizontą apsitraukiant dūmų skraiste ir 
užklupo vieno kaimo vyrus, grįžtančius iš ugnies medžioklės, - gais- 
ras nesiliovė keletą dienų, nusiaubė visą rajoną. Morelis siaubingai 
supyko ir liepė sudeginti visų žymių to kaimo Žmonių trobas... Ji 
pakėlė akis į Šelšerį. 

— Teisme tai buvo pateikta kaip jo „beprotybės“ pavyzdys... 
Stengiausi paaiškinti, bet jie manęs net neklausė. Tie žmonės per 
mažai kentėjo, jie negali suprasti... Visi jie norėjo įrodyti, kad mes — 
anarchistai, kaip kad jie nuolat kartoja... Visi man užduoti klausimai 
buvo skirti įrodyti, kad aš - paklydusi mergina, pykstanti už tai ant 
viso pasaulio, ir nieko daugiau. Jiems tereikėjo atsakymų „taip, ne, 
taip, ne“, ir galiausiai aš gūžtelėjau pečiais ir nebepaisiau jų, galite 
įsivaizduoti, kaip man buvo vis vien... 

„Salėje, kur posėdžiavo baudžiamasis teismas, iš ventiliatorių 
tebuvo tiek naudos, kad jų ūžesys suteikė karščiui balsą. 

— Vadinasi, jūs prisidėjote prie Morelio vien tik iš meilės gam- 
tai? 

— Taip. 

— Kad padėtumėte jam vykdyti gamtosaugos kampaniją? 

"- Taip. 

— Be jokios kitos priežasties? 

— Be jokios. 

— Ar turėjote lytinių santykių su Moreliu? 

— Taip. 

— Po to, kai prie jo prisidėjote, ar prieš tai? 

— Po to. 

— Buvote jį įsimylėjusi? 

- Aš... 

— Mes jūsų klausome. 

— Nežinau. Tai buvo ne tai... 

— Taip reiškėsi jūsų meilė gamtai? 

— Taip. 

— Ar teisybė, kaip liudija vokiečių policijos informacija, kad po 
išlaisvinimo jūs dirbote, jei galiu taip pasakyti, prostitucijos na- 
muose? 

— Aš... 

— Atsakykite „taip“ arba „ne“. 

— Taip. 

— Kiek laiko? 

— Užėmę Berlyną, rusų kareiviai uždarė mus „Rytų jūros“ viloje. 
Jie mus išžagino. Mes ten išbuvome keletą dienų. Paskui, kai karinė 
policija mus ten rado, ji priskyrė mus prie prostitučių, kad viskas 
būtų paprasčiau. 

- Išėjusi iš tos... vilos, kaip sakote, jūs grįžote pas dėdę? 

— Ne, aš kurį laiką buvau ligoninėje. 

— Sirgote? 

— Buvau užsikrėtusi venerine liga ir buvo nėštumo pradžia. 

- Jūs turite vaiką? 

— Ligoninės gydytojai padarė man abortą. 

- Jūsų pačios prašymu? 

— Taip. 

— Kiek jums tada buvo metų? 

— Septyniolika. 

— Tikriausiai pajutote pagiežą vyrams? 

— Jaučiausi labai nelaiminga, bet pagiežos nejutau niekam. 

- Jūs ant nieko nepykstate? 

- Ant nieko. 

- Taip visiškai, kad, išėjusi iš ligoninės, net tapote rusų karininko 
meiluže? 

- Taip. 

— Ar ilgai su juo gyvenote? 

— Tris mėnesius. 

— O paskui? 

- Jis turėjo būti perkeltas kitur. Jis dezertyravo, kad galėtų pasi- 
likti su manimi. Mano dėdė įskundė jį, ir aš daugiau jo nemačiau. 

- Jūs paskatinote jį dezertyruoti? 


— Ne. 

— Buvote jį įsimylėjusi? 

— Taip. 

- Ir jūsų dėdė jį įskundė? 

— Taip. 

- Tas karininkas buvo suimtas ir tikriausiai sušaudytas? 
— Taip. 

— Dėl jūsų dėdės kaltės? 

- Taip. 

— Ir tuomet jūs likote visiškai viena? 
— Taip. 


- Ir kur jūs tada ėjote? 

— Grįžau gyventi pas dėdę. 

Salė sėdėjo apmirusi. Pirmininkas valandėlę patylėjo, pratęsda- 
mas to prisipažinimo įspūdį. 

— Vadinasi, jums buvo vis vien, kad jis įskundė vyrą, kurį my- 
lėjote? 

-— Man tai nebuvo vis vien. 

— Bet jūs grįžote gyventi pas jį? 

— Tuomet Berlyne buvo sunku susirasti būstą. 

— Ar esate kada girdėjusi apie rusų nihilistus? 

— Ne. 

— Taigi sugrįžote gyventi pas dėdę? 

— Taip. 

— Ar turėjote su juo lytinių santykių? 

Advokatas pašoko. 

— Pone Pirmininke, tokie klausimai daro gėdą prancūzų teisin- 
gumui ir... 

— Aš prašau, kad kaltinamoji atsakytų į mano klausimą. Prieš 
mūsų akis guli užpildyta Berlyno policijos anketa ir patvirtinti 5ą- 
jungininkų kontrolės komisijos liudijimai. Ar turėjote lytinių san- 
tykių su savo dėde? 

- Jis nebuvo man tikras dėdė, - paaiškino Mina truputį drebančiu 
balsu. - Jis buvo mano tetėnas..... | 

— Ar turėjote su juo lytinių santykių? 

— Mano tėvai žuvo per bombardavimą, kai man buvo penkioli- 
ka metų, ir jis mane iškart pasiėmė. Tada ir privertė mane lytiškai 
santykiauti. 

— Ir jūs nepasiskundėte policijai? 

— Ne. 

— Kodėl? 

— Man buvo gėda. 

- Jūs sutikote lytiškai santykiauti su savo dėde, užuot pasiskun- 
dusi policijai? 

— Taip. Be to... 

— Be to? 

- Tai nebuvo labai svarbu. Milijonai žmonių žuvo... Iš miesto liko 
vieni griuvėsiai, ir vaikai mirė gatvėse. Ne tai buvo svarbiausia. 

— Vadinasi, seksualinė žmonių elgsena neturi jokios reikšmės, 
ar ne? 

— Svarbiausia buvo ne tai, - pakartojo ji užsispyrėliškai. 

— Paskui jūs atlikdavote... apsinuoginimo numerį viename nak- 
tiniame Berlyno bare? 

- Taip. 

— Ar jums yra tekę lytiškai santykiauti su jo klientais? 

— Taip. 

— Dėl pinigų? 

— Taip. 

— Jums tai visai nesvarbu? Svarbiausia buvo ne tai? 

Ji neviltingai pasidairė į kairę ir į dešinę, tarsi ieškodama, kas 
ją suprastų ir apgintų. Salėje Šelšeris, pasidėjęs ant kelių kepurę su 
snapeliu, draugiškai žiūrėjo į ją. Tarp dviejų baltųjų tėvų sėdintis 
Sen Deni atsistojo, paskui vėl atsisėdo išbalusiu veidu. Kaltinamų- 
jų suole Peras Kvistas ramiu ir sykiu rūsčiu veidu sukryžiavo ant 
krūtinės rankas, o Habibas, rodės, baisiausiai smaginosi. Forsaitas 
nuleido galvą. Tik ją atlydėję Vaitaris ir jaunuoliai, rodės, buvo visai 
abejingi tam reikalui ir, regis, net nesiklausė. Buvo akivaizdu, kad 
tai jų nedomina. Ji dar truputį pasidairė, paskui jos skruostais ėmė 
riedėti ašaros. 

- Ir vis dėlto tvirtinate, kad kai jūs prisidėjote prie Morelio su 
tais ginklais ir šaudmenimis, nejautėte jokios ypatingos pagiežos 
vyrams? 

— Aš norėjau palikti visa šitai... Aš norėjau padėti jam... 

— Dėl to ir prisidėjote prie Morelio? Kad jam padėtumėte? 

- Taip. 

— Ir manote, kad veikėte be jokios pagiežos? 

— Norėjau padėti jam apginti dramblius... 

- Jūs buvote jį įsimylėjusi? 

— Nežinau. 

- Jūs jį gerai pažinojote? 

— Ne. Buvau jį mačiusi tik vieną kartą. 

— Ir šito jums pakako, kad leistumėtės į avantiūrą, kurios pada- 
rinius, aišku, galėjote numanyti? 

Valandėlę jinai nepratarė nė žodžio, uždėjusi rankas ant skersi- 
nio, ir smarkiai purtė galvą, tarsi norėdama nusikratyti jų klausimų. 
Ir vis dėlto paskutinis žodis buvo jos. Ji nužvelgė juos visus publikai 
jau pažįstamu užsispyrėlišku žvilgsniu ir rėžė: 

- Jis buvo Žmogus, tikintis kažkuo švariu. 

„„Už dviejų šimtų metrų nuo tos vietos prekijas Arafas Irnitas iš 
Kano, sėkmingai pardavęs miros krovinį, atsisėdo po akacija greta 

savo asilo, užsidėjo akinius ir atsipūtė valandėlę su šventąja knyga 
rankoje, lūpos tyliai krutėjo skaitydamos eilutes: „Aš sutelkiau savo 
pasitikėjimą į Gyvąjį, kuris nemiršta. Tebūnie pagarbintas Dievas, 
neturintis vaikų, neturintis dalininkų savo karalystėje, nereikalin- 
gas pagalbininkų. Skelbkime jo didybę. Tu čia - tik praeivis. Šlovė 
Tam, kuris buvo paslėptas lobis, bet leido save pažinti ir sukūrė 
kūriniją...“ Jo lūpos tebekrutėjo, kol žvilgsnis lakstė po tuščią aikštę, 
sustojo prie asilo, nulydėjo tris moteriškes juodais šydais su aliejaus 
ąsočiais ant pečių, paskui lūpos ėmė krutėti sparčiau, jis užsimerkė 
ir prispaudė kumštį prie krūtinės. „Nėra kito Stogo, nėra kitų Durų, 
nėra kito Grožio, nėra kito Švelnumo. Būk Pasveikintas, atėjęs į 
mano širdį, į mano akis, į mano lūpas, Tu, keliantis akmenis...“ Va- 
landėlę pasvarstė, ar ne per daug žema kaina pardavė savo prekes, 
ir iškart sudavė sau į krūtinę, susverdėjo, paskui nusiėmė akinius ir 
nusišluostė akis. „Dėkoju, kad esi Toks, tu esi Turtingas, o kūrinija 
vargana. Tu esi Šlovingas, o kūrinija niekinga. Tu esi Didis, o kūrinija 
menka. Tu esi Stiprus, o kūrinija silpna. Dėkoju, kad esi Toks...“ Jis 
tyliai giedojo, retkarčiais pažvelgdamas į akacijos šešėlį, tolydžio 
ilgėjantį toje aikštėje, paskui - į golų genties raitelį, jojantį pro šalį 
su melsvu šydu ant veido, į vaikų gaują, kuri išdykavo, gaubiama 
vakaro dulkių, o kai jo žvilgsnis kiek nutoldavo, jis vėl suduodavo 
sau į krūtinę, pažiūrėdavo į dangų, pakeldavo balsą ir imdavo lin- 
guoti. Paskui, kai pasijuto visiškai pailsėjęs, įsikišo šventąją knygą 
į dėklą ir paslėpė po burnusu, užlipo ant asilo, spūstelėjo jį kulnais 
ir patraukė keliu, svarstydamas, ar tik nebus neatsargu vakare leis- 
tis į kelią su tieka pinigų, juk visi golai - pagarsėję vagys. Tuo pat 
metu kiek piečiau fulbė Fatima, kurios vyras buvo šaulys Fecane, 
sėdėjo prie savo namų durų, priiminėdama kaimynių dovanas ir 
pasveikinimus. Viduje gulėjo negyvo jos sūnaus lavonas, ir Fati- 
ma šypsojosi, liesdama rankas visų, atnešusių maisto kelionei tam, 
kuris, toks jaunas, jau buvo išrinktas. Kupranugarių karavanas, 
traukiantis atgal iš Murzuko į Fecaną su druskos prikimštais odos 

maišais, sustojo už šimto kilometrų į vakarus nuo pirmosios van- 
dens vietos - Saros šaltinio, ir dykumos nuogybėje penkiasdešimt 
vyrų, tarp kurių buvo ir garsusis Kamzinas, sėkmingai atvedęs į 
paskirties vietą daugiau nei penkiasdešimt karavanų, pakrautų Al- 
žyro pasieniui skirtų automatinių ginklų, suklaupė, švytėdami savo 
baltais burnusais, ir kakta palietė smėlį, o Kamzinas, kurio viena akis 
buvo aptraukta giedravalkio, dalis nosies nuėsta vilkligės, kiekvieną 
sykį pasilenkdamas murmėjo: „Barakatum il Khadhizi, la Ilahi, m'ana 
Tadhur Ilahi... del Kahdhir, o Viešpatie! Būk tarp mūsų, o Viešpatie! 
Te Baraka Uvair, didžiųjų valdovų Baraka, būna tarp mūsų...“ Prisi- 
merkęs Šelšeris regėjo juos visus, leidusius jam užgrūdinti islamu 
savo krikščioniškąjį tikėjimą. Jis šyptelėjo savo tvirtam įsitikinimui. 
Tačiau žinojo, kad bergždžia norėti ištiesti ranką žmogui, pernelyg, 
nutolusiam nuo tavęs. Su Žžiauroka ironija jis vėl atkišo Minai ciga- 
rečių pakelį. Ji įtraukė dūmo, dar kartą timptelėjo sijoną ant kelių ir 
patikliai krestelėjo plaukus. Ak, ji ant jų nepykstanti. Juos irgi reikia 
suprasti. Morelis dar kartą išslydo jiems iš rankų, tad jie atsigriebia 
puldami čia esančius. Niršti buvo dėl ko - argi nesklido kalbos, 
kad Morelis ketino įvykdyti pasikėsinimą per patį teismo posėdį, 
kad, persirengęs, jis buvo atpažintas arabų turguje, kad jis ruošėsi 
suburti „smogiamąjį būrį“ kaltinamiesiems išlaisvinti ir teisėjams 
išplakti, —- o iš avantiūristo, kuriam pavyko Sionvilio žygis, galėjai 
laukti visko. 

- Jiems niekaip nesisekė nuryti tos Sionvilio piliulės - savaitę laik- 
raščiai tik apie tai tekalbėjo, o kaip tik toks ir buvo to žygio tikslas, dėl 
to Morelis ir susigundė jį įvykdyti. Nauja Afrikos faunos apsaugos 
konferencija turėjo prasidėti Konge, ir Morelis nusprendė suduoti tai, 
ką jis vadino „didžiuoju smūgiu“, tikėdamasis paveikti jos delegatus 
ir tokiu sensacingu būdu atkreipti į jų darbus viešosios nuomonės 
dėmesį. Tuomet jis su savo žmonėmis glaudėsi tokiame urve brūz- 
gynų pakraštyje, papėdėje pusiaujo miško, prasidedančio bambukų, 
uolų ir dygliuotų augalų, apaugusių stačius Ulė kalnų skardžius, 

raizgynėmis. Sunkvežimis turėjo atvykti paimti „smogiamojo“ būrio 
iš kitos Ulė kalnų pusės, nuo Lačio kelio Sionvilyje, pirmąjį birže- 
lio antradienį; įvykdę savo reidą, keturi tos grupės nariai: Morelis, 
Forsaitas, Peras Kvistas, Korotoras, ir keturi sunkvežimyje jų laukę 
studentai turėjo sprukti prie Sudano sienos ir Chartumo, kur Vaitaris 
aptarinėjo padėtį su Nasero atstovais. Idris privalėjo nuvesti juos iki 
sunkvežimio, paskui grįžti prie urvo, prieš vykdamas drauge su Ju- 
sefu ir Mina prie Kuru ežero, kur Vaitaris buvo įkūręs tai, ką vadino 
„atramos punktu“, nors kai kuriuose laikraščių straipsniuose tai jau 
buvo laikoma „Afrikos nepriklausomybės kariuomenės mokymo 
centru“, ir žurnalistai, pasikliaudami savo vaizduote, nurodydavo 
jį esant dvidešimtyje skirtingų Prancūzijos Pusiaujo Afrikos vietų. 
Abu tie pogrupiai turėjo susijungti prie Kuru ežero ir drauge nuva- 
žiuoti tuos penkiasdešimt kilometrų, kurie juos skyrė nuo Sudano 
sienos. Anot Forsaito, kuris tokio gražiai drąsaus plano akivaizdoje 
staiga pasijuto profesionaliu kariškiu, „kad tai pavyks, buvo maž- 
daug tiek pat šansų kaip man laimėti Jungtinių Valstijų prezidento 
rinkimus“. Tarp tos vietos, kur jų laukė sunkvežimis, ir Sionvilio 
septynių valandų kelio atstumu buvo du administraciniai centrai, 
tad jie neabejojo, kad net jeigu ta operacija ir pavyks, grįždami atgal 
bus sučiupti. Forsaitas pateikė Moreliui visus tuos argumentus, o šis 
ramiai, toliau kruopščiai valydamas karabiną, atsakė: 

— Visa bėda, kad tu visiškai nepasitiki savo artimu. Žinoma, kad 
jie bus įspėti. Na ir kas? Jie nusigręš, kad mūsų nepastebėtų, ir tiek. O 
paskui galės pasakyti, kad mūsų nematė. Žmonėms tai jau nusibodo, 
patikėk, nesvarbu, ar jie valdžios atstovai, ar paprasčiausi civiliai. 
Jie skaito laikraščius, žino, kas dedasi pasaulyje, ir pasirengę mums 
padėti. Patys jie gal ir nerizikuoja, bet jiems patinka, kad kažkas 
kažką daro, kad apsaugotų gamtą. Tu klysti tuo abejodamas. 

Džonis Forsaitas kasėsi pakaušį ir bergždžiai ieškojo nors men- 
ko pašaipos pėdsako Morelio akyse - šis atrodė nusiteikęs visiškai 
rimtai. Vienintelis jį dominantis dalykas buvo artėjančios liūtys. 

Ikisudaninės waterless track dykumos sritis driekėsi į rytus nuo Ulė 
krašto iki Kuru ežero - šimtas kilometrų raudonų dulkių, akmenų, 
karpažolių bei uolų be jokio vandens telkinio, tačiau po kelių va- 
landų lietaus kelias jau nuo Golos tapdavo nebeišvažiuojamas. Bet 
buvo jau birželio vidurys, o dar nebuvo iškritęs nė vienas lietaus 
lašas. Sausra nuniokojo visą Afriką. Paprašytas pasakyti savo nuo- 
monę, Idris dvejojo kelias valandas, žiūrėdamas į dangų mažytėmis 
akutėmis, plačioms jo šnervėms virpant, tarsi ieškotų menkiausio 
drėgmės pėdsako ore, ir galiausiai pareiškė: sausra dar nesibaigia. 
Miške nebeliko jokio gyvybės ženklo, gyvūnai pasitraukė prie tų 
vandens telkinių, kuriuos žinojo tikrai esant; menkutė Galės sro- 
velė jau buvo seniai pranykusi tarp akmenų. Jiems ir patiems teko 
nukakti penkis kilometrus prie vieno kaimo šulinių, kad pasisemtų 
vandens. Dramblių kaimenės atsisakė įprastinių sezoninių maršrutų 
ir patraukė prie Kuru ežero, kurio vandenys niekada neišdžiūdavo. 
Bet iki jo buvo šimtas penkiasdešimt kilometrų be jokio šaltinio, tad 
tik suaugę gyvūnai galėjo rizikuoti leistis tuo keliu. Idris mostaga- 
vo- plika jo ranka vis išlįsdavo iš mėlynos rankovės, smunkančios 
nuo peties, - ir kalbėjo su visiškai jam nebūdingu gyvumu. Kiek 
siekia žmogaus atmintis, šito dar nėra buvę, ir, ištarta jo lūpomis, 
tai nuskambėjo taip įtaigiai, kad niekam nė nešovė į galvą tuo su- 
abejoti. Raupuotu jo veidu klaidžiojo prietaringos baimės išraiška, 
įgaunanti begalinio pamaldumo pavidalą. Jis vis daugiau melsda- 
vosi ir ilgai išklūpodavo, prispaudęs kaktą prie žemės, - buvo gana 
graudu matyti garsiausią Prancūzijos Pusiaujo Afrikos medžiotoją 
taip meldžiantis, kad būtų apsaugotos kaimenės, kurias jis pats 
padėjo naikinti. Jautei, kad jis priblokštas artėjančios katastrofos 
masto; susigūžęs burnuse, jis retkarčiais paimdavo žiupsnelį žemės 
ir žiūrėdavo, kaip smėlis išbyra jam pro pirštus, paskui, neprataręs 
nė žodžio, palinguodavo galvą. Visi jie aiškiai jautė, kad pats juos su- 

pantis oras buvo pritvinkęs slogios baimės. Miško balsai nuščiuvo, 
vabzdžiai visai liovėsi zvimbę, išaušus ant žemės nebūdavo matyti 
jokio rasos pėdsako. Atrodė, kad šakose išdžiūvo visi syvai, ir nuo 
menkiausio spustelėjimo jos lūždavo. Kaimenių beveik nebeliko: 
nė vieno buivolo ten, kur jie matydavo tūkstančius, nė vieno kudu 
kalvose, jokio karpuočio ar dygliatriušio trepenimo pomiškyje, ir 
jie jau pradėjo rasti prie medžių kamienų nustipusių šakalų. Kar- 
tą išvydo seną dramblį, patį vieną traukiantį palei Galės vagą, ir 
tą patį vakarą rado jį nebegyvą ant akmenėlių, paliktą kaimenės, 
pernelyg seną tokiai ilgai kelionei. Tai buvo metai, kai Mozambiko 
paplūdimiuose, priėję prie jūros po ištisų troškulio savaičių, įsiutę 
drambliai, prisiplempę sūraus vandens, po kelių valandų nustipda- 
vo; kai babuinų gaujos supuldavo į kaimų šulinius ir nuskęsdavo 
juose kiauksinčiomis kekėmis; kai beveik visas derlius Žuvo, o visoje 
Centrinėje Afrikoje, iki pat Indijos vandenyno, žodis „vanduo“ tapo 
visuotine, nuolat kartojama malda. Morelis jautėsi jau nebe toks už- 
tikrintas ir, įdūręs akis į dangų, ilgai stebeilydavo, tarsi jame ieškotų 
kokio gerumo pėdsako. Forsaitas jį stebėjo su šlakeliu ironijos, tačiau 
parodyti jos atvirai nedrįso, tik vienui vieną kartą uždėjo ranką ant 
to seno odinio portfelio, kurį Morelis visur vežiojosi, ant to amžinojo 
portfelio, prikimšto manifestų bei peticijų, ir tarė: 

— Jau nebeaišku, į ką su visu šituo kreiptis, ką? 

Morelis palenkė galvą. 

— Ko gero. Tačiau mes turim labai seną priežodį - na, Žinai, tokią 
liaudies išmintį, - gal ir amerikiečių kalboje toks yra. Mes sakome: 
daryk, ką privalai, o jau kas bus, tas bus... 

Rytojaus rytą, vos išaušus, mažas „smogiamasis būrys“ iš ke- 
turių Žmonių patraukė gilyn į mišką, kad įvykdytų tai, kas turėjo 
būti sensacingiausias to dramblius ginančio Žmogaus žygdarbis, ir 
sulauktų naujo atgarsio į savo kampaniją visame pasaulyje. 

Vėliau Forsaitas aiškino, kad trys to žygio dienos ir dvi naktys, 
kurių jiems prireikė pereiti Ulė kalnų masyvui tokioje vietoje, kur 
negalėjai pasinaudoti arkliais, paliko jam ne ką mažiau slogų pri- 
siminimą nei prisiminimas to garsiojo „mirties Žygio“, kurį ameri- 
kiečių belaisviai turėjo atlikti per Korėjos kampaniją komendantų 
komunistų įsakymu, kai traukėsi iš Seulo. Nors iškart po sulaikymo 
jis kalbėjo apie jį su pasitenkinimu ir net su savotišku malonumu, 
kuris, žinoma, padidėjo skaitant laikraščius, giedančius ditirambus 
Sionvilio reidui - įžvelgdavai beveik jaudulio ašaras tose gaidose, 
kurių Žurnalistai rasdavo aukštindami didvyriškumą ir nesavanau- 
diškumą „tos saujelės vyrų, kurie, vieni vidury brūzgynų įrodė, kad 
mes, net užgriūti didžiausių sunkumų, dar gebame rūpintis kitomis 
rūšimis, saugoti gamtą, kad gebame būti kilnūs ir nesavanaudiški“. 
„Nors šitai nesukliudė tų žodžių autoriui, - komentavo Forsaitas, — 
ramiai trinti sėdynę į kėdę, paliekant atlikti tą darbą kitiems... Be to, 
atkreipkite dėmesį, kad jis nesavanaudiškumo įrodymu laiko tai, 
jog tie vyrai iš kailio neriasi saugodami gamtą, ir tai aiškiai rodo, 
kad, to drąsuolio supratimu, verta pabrėžti skirtumą tarp Žmogaus 
ir gamtos ir kad jis dar nespėjo pastebėti, jog, gindamas vieną, gini 
ir kitą, - trumpai tariant, jis visiškai nesuprato, ką Morelis daro. Bet 
tiek jau to. Vis tiek jie malonūs, kad laiko mus didvyriais, ir aš jiems 
už tai dėkingas. Galiu jus užtikrinti, kad tos dvi priverstinio žygio 
dienos manęs vos nepribaigė - juolab kad per pastaruosius dvejus 

metus buvau suvartojęs gana didelę alkoholio dozę, ir tai buvo ti- 
kras detoksikacijos kursas. Kartais man atrodydavo, kad kiekviena 
mano kraujo ląstelė staugte staugia venose ir reikalauja įprastinio 
raciono. Bet atlaikiau. Prisimenu, kartą, kai nebegalėjau atsikelti 
po ketvirčio valandos poilsio, Morelis priėjo prie manęs su viskio 
gertuve — jis akivaizdžiai buvo viską numatęs. Savo paties nuosta- 
bai - niekada nepažįsti savęs iki galo, - aš atsisakiau. Leidau savo 
ląstelėms staugti — kaip gyvus mačiau tuos milijonus išsižiojusių 
ląstelių - ir vėl nužingsniavau, lydimas pritariamai mane stebinčio 
Pero Kvisto žvilgsnio. Nors jo kelias ir nesilankstė, tas senas galvijas 
nerodė jokio regimo nuovargio ženklo; aš visąlaik mačiau prieš save 
didžiulį jo siluetą: jis nenuilstamai ropštėsi aukštyn ir saulėkaitoje, 
ir tarp šešėlių, kopė aukštyn ir leidosi žemyn miško galerijose, tarp 
uolų ir bambukų, per nendrynus ir kalvas, su kone neįtikėtinu at- 
kaklumu, toks nesunaikinamas, tarytum būtų nemirtingas, jam iš 
paskos ėjo Korotoras, su automatu per petį, laikydamas dilbį ant 
vamzdžio, ir kartais padrąsinamai man nusišypsodavo, parody- 
damas savo nuostabius smulkius baltus dantis, už jo - Idris, kurio 
mėlynas burnusas čia išnirdavo, čia vėl pasislėpdavo tarp medžių, 
ir galiausiai, pats paskutinis, Morelis, spausdamas rankoje garsųjį 
portfelį, pilną manifestų ir proklamacijų, kuris man tapo lyg pačiu 
jo beprotybės simboliu...“ 

Į susitikimo vietą jie atėjo penktą valandą ryto ir pamatė tą sunk- 
vežimį. Neprataręs nė žodžio, Idris vėl įnėrė į mišką. Trys jauni 
juodaodžiai sėdėjo prie laužo ir visi iškart pašoko su automatais 
rankose. Morelis žengė prie jų. 

— Prastas darbas, - pasakė. - Niekas nežino, kas jūs tokie, niekas 
jūsų niekuo neįtaria, bet jums būtina, kad jus pastebėtų. Paslėpkite 
savo laistytuvus. 

Trys jaunuoliai paieškojo kažko žvilgsniu, ir vienas jų galiausiai 
ištarė Vaitario vardą. Morelis jiems paaiškino, kad jų vadas buvo 
priverstas nusigauti į Sudaną anksčiau, nei buvo numatyta, ir kad 

perdavė jam ekspedicijos įsakymą: jie atrodė siaubingai nusivylę. 
Jautei jų visišką atsidavimą savo vadui ir norą pasirodyti, o gal net ir 
numirti greta jo. Tai, kad jo čia nėra, sukėlė jiems nerimą, jie pasijuto 
nepasitikintys savimi ir išmušti iš vėžių. Vienas, vardu Madžumba, 
buvo iš ulė genties, plačių pečių ir nervingumą slėpė po amžinai 
nepatenkinta mina, net ir jo balsas, perteikdamas prancūzų kalba, 
kurios visus niuansus jis išmanė kuo puikiausiai, skubrų, tankų, ger- 
klinį savo gimtosios kalbos ritmą, rodės, skambėjo tik vienu - pyk- 
čio - tonu. Antras, Ingėlė, buvo subtilaus, švelnaus veido, svajingas 
jo grožis ir drovumas atspindėjo sielos jautrumą bei jausmus, ku- 
riuos susidūrimai su tikrove, regis, pavertė slaptu troškimų; nelabai 
linkęs į politiką, sutrinkantis, vos tik draugai pakreipdavo pokalbį 
ta linkme, rodės, jis buvo su jais susijęs taip, kaip romantiškas jauni- 
mas kitados Graikijoje ėjo mirti už Ipsilantį, be to, kone moteriškai 
gracingas, jis, matyt, jautėsi turįs pateikti daugiau savo vyriškumo 
įrodymų. Pats maloniausias iš visų trijų, kultūringiausias ir gal 
natūraliausiai drąsus, jis vis dėlto buvo visai užgožtas savo bendra- 
žygių, ypač Madžumbos, sekė juo aklai, kur kas labiau negu pačiu 
Vaitariu, kurį jis buvo matęs tik vieną kartą ir daugiausia pažinojo 
"iš liepsningų jų pasakojimų. Jis skleidė tą skaistumo spindesį, kuris 
kartais daro jaunimą viena iš tų retų Žmonijos aukščiausios galios 
apraiškų, ir būtent Ingėlę Morelis labiausiai gerbė, spontaniškai, o 
gal dar dėl to, kad įžvelgė jį puoselėjant tuos pačius troškimus kaip 
kai kurie jo draugai iš koncentracijos stovyklos. Trečiasis, Ndolas, 
vieno iš turtingiausių Sionvilio prekijų sūnus, - jo tėvo sunkvežimis 
be savininko žinios ir buvo panaudotas tame žygyje, - buvo tos gru- 
pės intelektualas: išraiškingo, gyvo veido, jis labai stengėsi atrodyti 
abejingas ir šaltakraujiškas, be abejonės, žinodamas, kad jo rasei 
priekaištaujama dėl per didelio emocingumo; jis buvo moksliukas, 
nusprendęs griebtis veiklos ir teorijas įgyvendinti praktiškai; Mo- 
reliui jis pasakė, kad jis ir jo bičiuliai dalį mokslų išėjo Prancūzijoje, 
„nes buvo privilegijuotų tėvų vaikai“. Pakalbėjęs su jais vos kelias 

minutes, Morelis atrodė pasibjaurėjęs ir sunerimęs, o atsakydamas 
į Forsaito grimasą sumurmėjo: 

— Taigi — ir jiems dar nėra nė dvidešimties... 

Paskui užsiropštė ir įsitaisė šalia Ndolo, sėdinčio prie vairo. Visą 
kelią studentas nesiliovė jo kamantinėjęs, berdamas klausimus vieną 
po kito taip, kad atsakyti nebuvo kada, ir po tuo slypėjo paauglio, 
mėginančio elgtis su keturiasdešimtmečiu vyru kaip su sau lygiu, 
nepasitikėjimas savimi. Buvo žymu ir vos regimas jo priešiškumas 
bei susierzinimas, matyt, dėl to, kad ten nebuvo Vaitario, ir nejau- 
kumas, jaučiamas draugijoje Žmogaus, kurį laikė svajokliu ir kurio 
tikslai jam atrodė neįtikėtinai naivūs, neturintys nieko bendra su jo 
paties siekiais. Jis tą tvirtino kaskart iš naujo, įdūręs akis į siaurą ke- 
lią tarp nesibaigiančių medžių sienų, retkarčiais nukeldamas ranką 
nuo vairo, kad pasitaisytų ant nosies akinius, kurių taisyti visiškai 
nereikėjo: drambliai jam tebuvo pirmarūšė propaganda, įvaizdis 
judančios į priekį afrikietiškos galios, kurios jau niekas nebesulai- 
kys. Tai buvo puikus politinės kovos ginklas, proga išrėkti Afrikos 
tautų pyktį dėl svetimšalių kapitalizmo eksploatuojamų jų gamtos 
turtų. Jie nepamiršo, kad kolonializmas įsigalėjo Afrikoje dėl dram- 
blio kaulo dar prieš tai, kai prasidėjo tas pelningas plėšimas. Jam 
asmeniškai dėl dramblių buvo nei šilta, nei šalta. Jie buvo veikiau 
anachronizmas, girnos, pririštos prie modernios, pramoninės, elek- 
trifikuotos Afrikos kojų. Jie buvo genčių nakties atgyvena. Ndolas 
nematė reikalo paversti žemyną ekologiniu draustiniu. Jis pasisuko 
į tylintį ir žvelgiantį priešais save Morelį. Pasitaisė akinius ir vos 
neįvažiavo į duobę. Sunkvežimis brūžinosi į krūmus. Ramiai, nė 
nepasukęs galvos, keliu perėjo leopardas. Kartais nuo šakų priešais . 
juos nukrisdavo keli babuinai ir puldavo bėgti - dengdamas užnu- 
garį, patinas šaukdavo ir grasindavo, o patelė čiupdavo jauniklius, 
tie įsikibdavo jai į gaurus, ir visa šeima kiauksėdama pradingdavo 
tarp medžių. Mes šito nebenorime, pasakė Ndolas, krestelėjęs gal- 
vą jų pusėn, mes nebenorime būti pasaulio zoologijos sodu, mes 

norime gamyklų ir traktorių, o ne liūtų ir dramblių. Kad pasiektu- 
me tą tikslą, pirmiausia turime padaryti galą kolonializmui, mielai 
tarpstančiam tame egzotiškame pūvančiame liūne, kurio pagrindinė 
teigiamybė ta, kad jis tiekia žaliavas ir pigią darbo jėgą. Jo privalu 
žūtbūt atsikratyti, o paskui, su tokia pačia energija ir atkaklumu, 
apšviesti ir patraukti savo pusėn mases: sutriuškinti gentinę pra- 
eitį, visais įmanomais būdais įteigti naujas politines sąvokas tiems 
primityvių tradicijų aptemdytiems protams. Kadangi masės dar 
nepasiruošusios paimti valdžios, diktatūros tarpsnis neišvengiamas: 
Atatiurko pastangos Turkijoje ir Stalino Rusijoje istoriškai pateisi- 
namos... Morelis klausėsi ramiai: jis jau seniai nebeturėjo iliuzijų 
dėl Afrikos ateities. Ir, žinoma, reikėjo atsižvelgti į šito nuo visų 
atskirto ir savimi nepasitikinčio paauglio, besistengiančio parodyti, 
ką jis gali, jaunumą bei nervingumą. Tie liepsningi žodžiai buvo 
savotiškas būdas giedoti naktį save drąsinant. Ir vis dėlto gaila, 
pamanė jis, kad tokio amžiaus vaikas toks nereiklus. Kai esi jaunas, 
turi būti toliaregis, didžiadvasiškesnis, nesukalbamesnis, atsisakyti 
kompromisų, neleisti savęs apriboti... Bet paaiškink tiems jauniems 
siaurakakčiams, kad reikia ne tik ryžtingai tęsti pradėtą darbą, bet 
dar ir pasivarginti dėl dramblių, prisirišti prie kojos tokio dydžio 
patrankos sviedinį, - ir jie palaikys tave bepročiu, beje, toks ir esi. Jie 
gūžtelės pečiais ir nuspręs, kad tu idealistas, o tai dar senamadiškes- 
nis, labiau atgyvenęs, pasenęs dalykas, didesnis anachronizmas nei 
drambliai. Jie nesupras. Gal todėl, kad jie dar nepažino priverstinio 
darbo stovyklų, tos naudingumo ir visuotinio našumo žengiant 
į priekį apoteozės. Taigi jie neįsivaizduoja, kaip tokios didžiulės 
žmogiškumo paraštės, kad joje sutilptų net drambliai, gynimas ga- 
lėtų būti vienintelis civilizacijos vertas motyvas, kad ir kokios būtų 
sistemos, doktrinos ar ideologijos, kuriomis remiamasi. Jie praleido 
kelerius metus Lotynų kvartale, bet turėtų įgyti dar ir kitą išsilavi- 
nimą, kurio negali duoti mokyklos, licėjai, universitetai, - jiems dar 
reikėtų įgyti žmogiškumo išsilavinimą. Anksčiau ar vėliau, kurią 

nors atokvėpio akimirką, jis pasistengs jiems visa tai paaiškinti, o 
kol kas reikėjo tenkintis jų sunkvežimiu. Nauja konferencija Afri- 
kos faunai apsaugoti susirinks po savaitės Bukavu; jų nutarimai 
paprastai nesulaukdavo jokio atgarsio laikraščiuose. Bet šįkart jis 
pasistengs, kad būtų kitaip... Jis su pasitenkinimu atsiduso, įkišo 
pirštus į tabako kapšelį ir ėmė sukti suktinę. Sunkvežimis netikėtai 
sustojo staigiai paspaudus stabdį, ir Morelis šastelėjo prie priekinio 
stiklo. Pašėlęs raudonkojų keklikų skrydis, skubrus dygliatriušio ris- 
nojimas, paskui sudrebėjo, nulinko medžiai, pakilus kurtinančiam 
triukšmui, iš miško lėtai išėjo koks dvidešimt dramblių ir užkirto 
jiems kelią. Jie buvo ties Bijundžio nacionalinio parko riba, ir gyvū- 
nai, matyt, jautėsi saugūs, 0 gal sausra padarė juos tokius abejingus 
viskam, kas buvo ne pagrindinis jų rūpestis, kad jie nekreipė jokio 
dėmesio į sunkvežimį. Tik vienas drambliukas, vienintelis iš viso 
būrio, viltingai pasisuko į jų pusę, jau pasirengęs žaisti, bet motina 
beregint jį sudrausmino. Kurį laiką tie milžinai tapnojo palei kelią, 
paskui pasuko dešinėn, palikę šlaitą nuklotą nulaužtomis šakomis, 
o kelią užtvertą nulinkusiais arba išrautais medžiais. Ndolas bejė- 
giškai skėstelėjo rankomis. 

— Kaip galima sukurti modernią šalį su visu šituo? - sušuko 
jis. | 

Ir pasisuko į Morelį. Tačiau prancūzas, kuris, sunkvežimiui su- 
stojus, pirštais maišė tabaką, nė nekrustelėjo, rūkomojo popieriaus 
skiautė buvo prilipusi jam prie apatinės lūpos, o rudos akys juokėsi 
su tokiu malonumu, kad susierzinęs studentas mostelėjo ranka ir 
nutilo: tikras vargšas, taip ir neatsigavęs po nelaisvės metų, - Vai- 
taris teisus mėgindamas pasinaudoti jo aistra, tačiau kalbėti su juo 
apie rimtus dalykus neverta. 


Sėdėdamas prie sulankstomo stalo priešais šiaudinę trobą, kur 
įsirengė vadavietę, gydytojas-komendantas Sekaldis išsiblaškęs klau- 
sėsi tėvo Fargo, liejančio ant jo pasipiktinimą, susikaupusį per tas 

savaites, kai jis bergždžiai vaikėsi Morelį po Ulė kraštą, neturėdamas 
jokios kitos auditorijos, išskyrus savo arklį Biutorą. Komendantas 
su savotišku nerimu žvelgė, kaip tas Žmogus-statinė ritasi prie jo 
kalvos šlaitu, ir atsisakė paskirti jam atvangos valandėlę tarp dviejų 
operacijų. Pranciškonas su žvilgančia tonzūra — beje, žvilgėjo tik 
prakaitas - šėlo ant to „bedievio“, „burnotojo“ ir „tiesiog kiaulės“, 
kurį jis be paliovos vijosi, kad pamėgintų atvesti į protą. Juodaodžiai 
valstiečiai, vilkėdami baltais bubu, sėdėjo ant žemės priešais kilnoja- 
mąją chirurgų brigadą, laukdami savo eilės su kantrybe, kuri galėjo 
rastis tiek iš vilties, tiek iš susitaikymo su likimu. Dėl onchocerkozės 
epidemijos prasidėjo vienas didžiausių Žmonijos mūšių Prancūzijos 
Pusiaujo Afrikoje. Kariniai sraigtasparniai, pasitelkti Oreše, be per- 
stojo purškė pelkes ir upes, kuriose glaudėsi mašalai, tos epidemijos 
skleidėjai, bet liga jau išvarė iš namų ištisus kaimus: devyniasdešimt 
tūkstančių dirbamos žemės hektarų buvo apleisti, kai kuriuose kai- 
muose apako pusė gyventojų. Sekaldis beveik nesustodamas operavo 
cistas, nuo tos kampanijos pradžios jis miegodavo vidutiniškai tris 
valandas per parą. Tokiomis aplinkybėmis jis galėjo skirti labai ne- 
daug dėmesio Moreliui ir jo drambliams, o dar mažiau - buvusiam 
Ulė krašto deputatui ir jo menamam „Afrikos nepriklausomybės 
legionui“, apie kurį irgi buvo daug kalbama. Tačiau tėvas Fargas 
buvo senas kovotojas su visokiausiu blogiu, tad Eyayiojas vis dėlto 
klausėsi j jo, susikaupęs, kaip tik galėjo. 

— Diuparkas mano, kad ta manija jis užsikrėtė nacių koncentra- 
cijos stovykloje. Regis, ten jie tokiu būdu kovojo su klaustrofobija 
ir spygliuota viela: įsivaizduodavo didžiules dramblių kaimenes, 
bėgančias per laisvas Afrikos erdves... Šitai išliko jo širdyje. 

Sekaldis stebėjo ilgą per kaimą traukiančių valstiečių vilkstinę. 
Mėgino suskaičiuoti, kiek atvejų bus beviltiški: visi tie, kurie leidosi 
vedami ar ėjo pasiramsčiuodami lazda... Jam knietėjo suprasti, kodėl 
akliai visuomet žiūri į dangų. Bet jau visa savaitė nepagydomųjų 
dalis buvo linkusi mažėti. 

— Galimas daiktas, - pasakė jis išsiblaškęs. — Iš tikrųjų galėjo 
nutikti tai, ką mes, medikai, savo žargonu vadiname „fiksacija“... 

— Ir kas iš to? - užriaumojo Fargas. - Manot, jis vienas svajoja 
apie nuostabią laisvę? Juk mes visi tokie! Reikia elgtis, kaip elgiasi 
visas pasaulis, reikia tik turėti truputį kantrybės, ir tai ateis, reikia 
tik palūkėti. Visi mes sergam klaustrofobija, visiems mums nusibodo 
vienutė... kūnas! | 

Jis smarkiai sudavė sau kumščiu į krūtinę. 

- Visi mes sėdim cypėje, ne jis vienas! Žemėje nėra nė vieno 
krikščionies, kuris nesvajotų būti išlaisvintas. Bet palaukit, mielieji! 
Reikia atsistoti į eilę, kaip stoja bičiuliai, ir pakelti akis į Tą, kuris 
sukūrė sielą ir jos kalėjimą ir uždarė vieną kitame! Argi ne taip? 

— Žinoma, žinoma, - labai galantiškai atsakė Sekaldis. 

Jis atsistojo. 

— Atsiprašau, bet aš turiu pasirūpinti visu kaimu... 

Akivaizdžiai patenkintas savo svariomis teologinėmis pastan- 
gomis, Fargas irgi atsistojo. 

— Eime, - pritarė jis. - Aš atvykau čionai jums padėti. 


Sunkvežimio viduje, sėdėdamas tarp Ingėlės ir jam ant peties 
knarkiančio Korotoro, Džonis Forsaitas klausėsi ilgos kandžios Ma- 
džumbos kritikos dėl juodaodžių padėties Jungtinėse Valstijose. 
Studento žinios buvo įspūdingai tikslios, jis visąlaik bėrė statistikos 
duomenis ir tikrus faktus. Linčo teismai, segregacija, ekonominės 
juodaodžių sąlygos pietuose ir didžiuosiuose miestuose - sunkve- 
žimiui riedant siauručiu keliuku per Ulė mišką, jaunuolis su pasi- 
piktinimu dėstė jam visa tai: kone asmeniškai jį kaltino. Jo lūpose 
Forsaitas beveik žodis žodin atpažino Amerikos rasizmą smerkian- 
čias frazes, kurias komunistinė Kinijos valdžia privertė jį skaityti 
per radiją, kai jis tapo Korėjos karo belaisviu. | 

- Taip, - pritarė jis. - Žinau, esu su tuo susipažinęs, čia daug tiesos. 
Kitados net sakiau apie tai kalbą... Tai sukėlė tam tikrą triukšmą. 

Jis pasistengė nuvyti tą prisiminimą, pratrūkdamas visai ne- 
linksmu juoku. Maloniajam Ingėlei, regis, palengvėjo nuo to tai- 
kaus tono. Forsaitas nelabai suprato, ką tarp jų veikia šis drovus, 
grakščios laikysenos paauglys ilgomis blakstienomis ir veidu, kurio 
subtilūs bruožai turėjo taurumo, nors tai, ko gero, tebuvo grožis. 
Ingėlė anaiptol nebuvo moteriškas, bet, kaip ir daugelis jo amžiaus 
jaunuolių, kurių vyriškumas dvelkė švelnumu, matyt, dažnai girdė- 
davo užgaulių pajuokavimų ir, ko gero, tik dėl to buvo čia: leidosi į 
tą beprotišką avantiūrą, nepaisančią jokių sėkmės galimybių, greta 
tų dviejų nuožmių nacionalistų, kurių idėjos jam reiškė kur kas 
mažiau nei karštas paauglio troškimas įrodyti savo drąsą, net ir 
gyvybės kaina. 

- Šiaip ar taip, jūs nuostabiai gerai informuotas, - pripažino 
Forsaitas. - Tikriausiai studijavote Prancūzijoje? 

— Taip, aš gavau gerą politinį išsilavinimą Paryžiuje, - pasakė 
Madžumba. - Čia mane mokė baltieji tėvai, bet jie nieko neišmokė... 
Jie - fosilijos, praėjusios epochos atgyvenos... 

Jis nutilo ir, pasijutęs truputį nejaukiai, pažvairavo į Perą Kvistą, 
paskui nudelbė akis į mažą Bibliją, kurią danas laikė rankose. Tačiau 
senasis nuotykių ieškotojas negirdėjo, ką jis pasakė. Su Biblija ant 
kelių jis snaudė. Jau ilgą laiką miegodavo tik porą valandų per parą 
ir šitaip atpažino senatvę, kurios poveikio šiaip nejautė nei valiai, nei 
širdžiai; jam vis dažniau pasitaikydavo pasinerti į tą snūduriavimo 
kažkur tarp dabarties ir tolimos praeities būseną. Tai buvo akimir- 
kos, kai jį užplūsdavo kraštovaizdžių, gyvūnų, miškų, saugojamų 
rūšių bei žemių prisiminimai, o kartais ir jau seniai pradingusių 
žmonių veidai, pikti, sarkastiški ar kvaili jo kelyje švystelėję veidai, 
iš kurių nieko nebeliko. Jo akys buvo truputį pramerktos, vokai visai 
nejudrūs, nors jis regėjo, kaip blyški saulė kyla virš Laplandijos elnių 
kaimenių Tolimosios Šiaurės tundroje, kur šaltis pilkšvai melsvas, 
paskui regėjo išsigandusius nuo medžio pasitraukusių berniūkš- 
čių veidus, kai pirmą kartą, būdamas devynerių, su kuoka rankoje 

parodė savo netikusį būdą, vėliau jį išgarsinusį, gindamas nuo ma- 
žųjų plėšikų lizdą. Kai Suomijos miškai pamažėle buvo aukojami 
dėl popieriaus masės, jis iš pradžių gynė juos nuo caro pareigūnų, 
o kai jo įspėjimai liko be jokio atsako, su keliais studentais sukūrė 
tikrą skraidančiąją globos brigadą ir puldinėjo medkirčių stovyklas. 
Žinoma, buvo kalbama, kad jo tikslai politiniai ir kad miškai tik 
dingstis pamėginti ištraukti Suomiją iš carų rankų, - beje, galiausiai 
jis įsitraukė ir į kovą už Suomijos laisvę, juk visa tai siejosi. Taip, jis 
visada vykdė savo, kaip gamtininko bei rūšių saugotojo - vienin- 
telis oficialus titulas, kurio jis neniekino, - pareigą, ir tai jam atsiėjo 
daugiau smūgių, žaizdų, priešų, įžeidimų ir sarkazmo, išvarymų ir 
dienų kalėjimuose, nei jis galėjo prisiminti. Jo 1950 metais surengta 
kampanija prieš ruonių ir banginių naikinimą, prieš žemės ozono 
ir vandenynų teršimą cheminėmis medžiagomis sulaukė visiško 
abejingumo. Atsirėmęs į sunkvežimio bortą, didžiulėmis gysloto- 
mis rankomis apglėbęs Bibliją, su retais plaukais, prilipusiais prie 
smilkinių po nuslydusia fetrine skrybėle, su karabinu prie kojų, virš 
dviejų amžiaus nublukintos mėlynos šviesos plyšelių sustingusiais 
vokais, jis regėjo Šiaurės jūrą, kurios banginius galbūt išsaugojo tai, 
kad kartą jis sutriuškino banginių medžiotojų būstinę, meškiuko 
koalos, ateidavusio pamiegoti ant jo rankos ir įsikibdavusio į ją kaip 
į šaką, snukutį ir veidą Fritjofo Nanseno, kuris buvo ne tik didis 
Arkties tyrinėtojas, bet ir žmogus, apdovanotas didžiausia meile 
visoms gyvoms šaknims, kurias kažin kokia visagalė jėga pasodino 
į Žemę, - kai kurios iš jų visiems laikams įaugo Žmonėms į širdis; 
kaip ir Morelis, jis gynė tą žmogiškumo paraštę ir visą gyvenimą dėl 
jos ginčijosi su valdžiomis, režimais, politinėmis sistemomis, tota- 
litarizmu; jis atėjo aplankyti jo į kalėjimą ir liūdnai pasakė: „Bičiuli 
Perai, žmonės tave laiko mizantropu, bet tu jaunesnis už mane, tu 
gyvensi ilgai ir vieną dieną stosi ginti kitos rūšies, kuriai sulig kiek- 
viena diena gresia vis didesnis pavojus, - mūsiškės...“ Nansenas, 
atidavęs šiai užduočiai paskutinius savo gyvenimo metus, sukūręs 

pirmąjį pasaulio piliečio pasą ir privertęs visas šalis pripažinti pri- 
vilegijuotojo statusą, tas Nansenas buvo įžvalgus: atėjo laikas, kai 
Peras Kvistas pasitelkė visą savo netikusį būdą kovai su mirties 
stovyklomis, su priverstinio darbo stovyklomis, su vandeniline 
bomba ir tylia, bet pamažu jau numatoma grėsme - žemėje, ore ir 
jūrų dugne susikaupusių radioaktyviųjų atliekų pavojumi; su tokiu 
pat įtūžiu, su kokiu kitados gynė paukščius, jis griaudėjo ir protes- 
tavo prieš nusikalstamą Ženevoje susirinkusių fizikų abejingumą 
ir grėsmingą nuolaidžiavimą: jie rengėsi sumokėti už „pažangą“ 
keliais milijonais naujų vėžinių susirgimų. Jis regėjo veidą savo 
draugo pastoriaus Kajaus Munko, fašistų sušaudyto už tai, kad gynė 
nuo priešų vieną atspariausių šaknų, kada nors dangaus pasodintų 
žmonių širdyse, kurią jie vadina laisve ir kuri gyvuoja juose kaip 
dieviškos rankos prisilietimas; regėjo būrį Vajomingo indėnų amžių 
sandūroje, kai juos dar buvo galima išgelbėti, bet buvo nutarta ver- 
koralų rifus palei Australijos pakrantę, kur buvo nuvykęs pailsinti 
akių ir pasisemti narsos, nes žmogui dar nepavyko sukelti grėsmės 
tiems dviem tūkstančiams kilometrų koralų, vibždančių pasakiška, 
pirmykščiams laikams artima gyvybe; jo kova su erozija, už intensy- 
vios eksploatacijos sunaikintą žemę, - išvarytas iš vienur, nepagei- 
daujamas kitur, išbrauktas iš vieno instituto, iš vienos akademijos 
sąrašų, paskui pakviestas ten sugrįžti po dešimties metų, kai faktai 
patvirtino jo teisumą, bet buvo jau per vėlu, - tarytum koks nors 
oficialus atpildas galėtų kompensuoti įvykdytą nusikaltimą, - tik 
garbus jo amžius ir ekscentriškumas pelnė jam savotišką atlaidų ir 
maloningą populiarumą: tas senas užsispyrėlis Peras Kvistas, tas 
netikusio būdo žmogus dar priverčia apie save kalbėti... Kiek kovų, 
kiek pastangų, ir viską reikėjo nuolat daryti, nuolat ginti; visos tos 
gyvos šaknys, tie nuostabūs išsišakojimai su visa savo įvairove ir 
gajumu turėjo būti ginami be atokvėpio... Pati Pasaulinė faunos ir 
floros apsaugos organizacija nebenorėjo nieko apie jį girdėti, jam 

teko palikti valdybą, kur jo „metodai“ nebuvo pripažinti: jam buvo 
priekaištaujama ne tik dėl jo, kaip gamtininko, ekscesų, bet ir dėl 
dažnų įsivėlimų į politines kovas... Jie neklydo. Tos šaknys buvo 
nesuskaičiuojamos, stulbinančios begaline savo įvairove bei grožiu, 
ir kai kurios iš jų giliai įsitvirtino Žmogaus sieloje - nepaliaujamas 
skausmingas siekis kilti aukštyn ir žengti pirmyn - begalybės po- 
reikis, kitų tolių troškulys ir nuojauta, beribis laukimas - visa tai, 
apribota Žmogaus rankų dydžio, tampa orumo poreikiu. Laisvė, 
lygybė, brolybė, orumas... Gilesnių ir vis dėlto labiau grėsmės ištiktų 
šaknų nebuvo. Peras Kvistas niekada nepamynė savo, kaip gamti- 
ninko, pareigos, ir visi tie, kurie mėgino išrauti šias šaknis iš žemės, 
visuomet sutikdavo jį savo kelyje. Ir visa tai dar reikėjo atlikti, o jis 
buvo jau toks senas... „Bet atrodo, kad pyktis turi konservuojančių 
savybių, - pagalvojo jis. - Aš dar kurį laiką pratempsiu...“ Jis pajuto 
ant savo peties ranką - Džonis Forsaitas. 

— Kas yra? 

— Aš aiškinu šitam jaunuoliui, ką mes čia veikiame. Jis netiki 
drambliais. Jis netiki, kad jie mus iš tikrųjų domina, kad tiktai jie 
mus ir domina. Jis sako, kad tai gali būti teisybė, kai turimas omeny 
tas beprotis Morelis, bet juk vis dėlto esama ir kitų dalykų, kuriuos 
privalu ginti, labiau neatidėliotinų uždavinių, kaip antai teisėti žmo- 
nių lūkesčiai. Paaiškinau, kad aš pats atsidūriau tarp dramblių tik 
dėl to, kad nežinojau, kur dėtis. O tu? 

— Ak, aš, - prabilo Peras Kvistas savo pratisu, žemu balsu, iš 
kurio taip sunku buvo įtarti jį juokaujant, - aš buvau gavęs užduotį 
iš Kopenhagos gamtos muziejaus. Tik tiek. 

Prieš pat nusileidžiant saulei jie pamatė priešais juos atvažiuo- 
jantį sunkvežimį, ir Morelis išlipo iš mašinos, kad padėtų Ndolui 
manevruoti siaurame kelyje. Jis nebijojo būti atpažintas: išspausdin- 
tos senos paso nuotraukos labai nedaug tepanėšėjo į šiandieninį jo 
veidą. Sunkvežimio vairuotojas pasirodė besąs grįžtantis namo por- 
tugalas, pavarde Sanšilis. Jis surizikavo leistis keliu, kuris po dviejų 

valandų lietaus galėjo tapti neišvažiuojamas, ir dar tokiu metu, kai 
valdžia buvo pasirengusi visur sustiprinti užtvaras, nes Ngelėje, 
kur jis turėjo prekių sandėlį, jo Žmona ruošėsi gimdyti. Tai buvo 
jo devintas vaikas. Jie valandėlę šnektelėjo kelio vidury rūkydami, 
portugalas pasiskundė prastai besiklojančiais reikalais... 

— Aš - dramblio kaulo eksportuotojas, - paaiškino jis. - Tad, 
suprantama, įsigalėjus plastikui... 

Kasydamasis skruostą, Morelis įdėmiai jį tyrinėjo. Akimirką 
padvejojo... 

— Ką gi, - galiausiai prabilo, - tikiuosi, kad, savo dešimties ir visų 
būsimų vaikų laimei, nesutiksite šitam kely Morelio... Jis nutrauktų 
jums kiaušus. 

Portugalas net kratėsi nuo linksmo juoko. 

— Geras juokelis... Papasakosiu jį žmonai. Prisipažįstu, neno- 
rėčiau jo susitikti... Juk esu didžiausias dramblio kaulo prekijas 
šiame rajone. Na, iki malonaus. Prašom, čia mano vizitinė kortelė, 
jei kartais atsidurtumėte Ngelėje... 

— Būtinai atvyksiu, —- patikino Morelis. - Pažadu. Sakote, jūsų 
sandėlis ana tenai? 

— Taip, iškart išsukus iš kelio. Apsirikti neįmanoma, ten užrašytas 
mano vardas... Būsit laukiamas svečias. Na, sėkmės ir gal iki greito 
pasimatymo. 


XXXI 


Apie dešimtą vakaro jie pervažiavo Sionvilį, nuriedėjo palei upę tarp 
mangų medžių, paskui, įsukę į kelią, nuvažiavo penkis kilometrus 
ir galiausiai sustojo ant pakilumos priešais Šaliu sodybą. Morelis 
iššoko iš automobilio. Naktis buvo beveik apčiuopiama, it kūnas, it 
šnaranti gyvybė; jautei jos prakaitą, jos intymumą; sodriai kvepian- 
čiame sode vabzdžių choras smarkiai pulsavo, suteikdamas tamsai 
aidų reljefą, tankų kvėpavimą; dabar, kai sunkvežimio variklis nuti- 
lo, Morelis girdėjo jį supančią gyvastį: jie buvo toli nuo pusdykumės 
ir jos tuštumos. Ranka liestelėjo jam petį - Ndolas. 

— Aš einu su jumis. 

— Apie tai negali būti nė kalbos. Tu lieki prie vairo, kaip ir buvo 
sutarta; O jei tavo nervai per silpni, kad ištvertų laukimą, reikėjo 
pagalvoti apie tai anksčiau... 

Studentas grįžo prie sunkvežimio. Morelis pasiėmė savo po- 
pierių prikimštą portfelį ir patraukė prie vartų. Kiti jo jau laukė. 
Jis vienintelis neturėjo ginklo. Sode stovėjo išsirikiavę pustuzinis 
amerikietiškų automobilių. Šitai nebuvo numatyta. 

- Pasidarbuosim prie padangų? 

— Ne. Jei bus norinčių išvykti, tegu sau vyksta... Jeigu jie ras 
susprogusias padangas, tai bus dingstis sukelti aliarmą. Pažiūrėsim 
paskui. 

Artėdami prie Šaliu, laikraščio ir vienos didžiausių rajono kasy- 
klų savininko, vilos, jie pamatė apšviestus langus ir išgirdo muziką. 

Du laiptų sparnai kilo į terasą, langai buvo atviri, matėsi šokančios 
poros. Korotoras stabtelėjo. 

— Raito padus, - tarė plačiai nusišypsojęs. 

Moreliui teko kepštelėti jam per petį, kad eitų į priekį. Tačiau jis 
pralinksmėjo išgirdęs, kaip tas vaikinas, niekad neišsigavęs iš Afrikos 
miestų padugnių kvartalų bei kalėjimų, staiga prabilo paryžietišku 
žargonu. Tai buvo tikras asimiliacijos stebuklas. Perą Kvistą ir Ingėlę 
jiedu paliko krūmuose priešais vilą, o patys nutykino alėja iki laikraš- 
čio spaustuvės, įrengtos angare sodo gilumoje. Morelis įžengė vidun 
pirmas. Numeris buvo jau surinktas, rotacinė mašina buvo jau pa- 
ruošta. Kampe du šortais vilkintys juodukai žaidė ant stalo šaškėmis. 
Trečiasis, senas žilas spaustuvininkas, stovėjo palinkęs virš teksto. 

— Sveiki, vaikinai. 

Abu šaškių žaidėjai pakėlė galvas. Jų veidai liko ramūs, bet buvo 
justi, kad jie tik stengiasi tokie atrodyti. Spaustuvininkas ramiai 
žvelgė į juos per akinių viršų. 

— Labas vakaras, - pasisveikino jis. 

Kiti du visiškai sustingo, vienas jų vis dar laikė ranką ant šaškės, 
kurią ketino pastumti. Forsaitas draugiškai prie jų priėjo. 

— Kas laimi? 

Suburzgė automobilis, sudžeržgė stabdžiai, pasigirdo balsai... 
Madžumba, pakėlęs automatą, pasisuko į sodą. 

„— Tai tik svečiai atvažiuoja, mažiau, - nuramino jį senukas. — 
Čionai jie niekad neateina... 

Morelis neskubėdamas pasikniausė portfelyje. Išsitraukė vieną 
popierių ir padėjo jį ant stalo. 

- Šitą įdėsi į pirmą puslapį... 

Spaustuvininkas valandėlę stovėjo palinkęs virš to teksto su 
pieštuku rankoje: Pasaulinis dramblių gynimo komitetas praneša: me- 
džiotojams, nepaklususiems Komiteto reikalavimams, buvo įvykdytos to- 
kios sankcijos. Nusikaltimo vietoje užklupti dramblių gaudytojas Hasas, 

medžiotojai Lonževjelis ir Ornandas buvo nubausti fizine bausme. Me- 
džiotojų Sarkio, Diuparko sodybos, Banerdžio dramblio kaulo dirbinių 
parduotuvė ir Vagemano odų fabriko sandėlis, kur laikomos iš nupjautų 
dramblių kojų daromos vazos, krepšiai popieriui, šampano kibirėliai ir 
šiaip puošmenos, buvo sudeginti. Dramblio kaulo prekijas Banerdžis gavo 
dešimt kirčių. Dar lieka įvykdyti: viešai įkrėsti į uodegą poniai Šaliu, 
didžiųjų medžioklių „čempionei“. Norėdamas išsklaidyti piktavališkus 
gandus, Komitetas primena, kad jis nė kiek nesusijęs su jokia politika ir 
kad politiniai klausimai, ideologiniai svarstymai apie doktriną, partiją, 
rasę, klasę ar tautą jam visiškai svetimi. Jis vykdo tik humanistinę veiklą. 
Jis apeliuoja tik į kiekvieno žmogaus orumo jausmą, nieko neišskirdamas, 
nediskriminuodamas, jam rūpi tik sutarimas gamtosaugos klausimais. Jis 
užsibrėžė aiškų ir ribotą tikslą - saugoti gamtą, pirmiausia dramblius ir 
visus gyvūnus, kurie viso pasaulio mokyklų vadovėliuose vadinami „žmo- 
gaus draugais“, ir, jo manymu, visi žmonės, kad ir kokie būtų, kad ir iš kur 
būtų, gali ir privalo dėl to susitarti. Svarbu tik pripažinti, jog egzistuoja 
tokia žmogiškumo paraštė, kurią visos vyriausybės, partijos, tautos, visi 
žmonės įsipareigotų gerbti, kad ir kokie neatidėliotini bei svarbūs būtų 
jų darbai, siekiai, kūryba ar kova. Tuo metu, kai Bukavu renkasi nauja 
konferencija Afrikos faunai ir florai apginti, Komitetas mano esant būtina 
atkreipti pasaulio viešąją nuomonę į tos konferencijos darbą, nes tas darbas 
dažniausiai vyksta visuotinio abejingumo atmosferoje. Konferencijos dele- 
gatai privalo dirbti lydimi įdėmaus pasaulio viešosios nuomonės žvilgsnio. 
Komitetas iškilmingai įsipareigoja liautis veikęs, kai tik bus imtasi būtinų 
priemonių. Komiteto vardu pasirašyta: Morelis. 

Spaustuvininkas, rodėš, nenustebo. Kiek sunerimęs Morelis ste- 
bėjo jį skaitant. 

— Na, ką apie tai galvoji? Sutinki? 

— Gerai pasakyta. 

Morelis atrodė patenkintas. 

— Tuomet varyk. 

Spaustuvininkas rimtai jį nužvelgė. 

— Manau, kad reikia įdėti į puslapio vidurį, aprėmintą, ar ne? 

— Padaryk kuo geriau. 

— Raudonai? 

— Tebūnie raudonai. Tai turi kristi į akis... 

Spaustuvininkas griebėsi darbo. Du šaškių žaidėjai nepajudėjo iš 
vietos. Korotoras prie jų priėjo ir automato vamzdžio galu sumaišė 
šaškes. Išmušti iš vėžių, jie išvertė akis, jų Adomo obuoliai trūkčiojo, 
jie tylėjo išpilti prakaito. Netrukus sukruto ir Forsaitas. 

— Ar čia nieko nėra išgerti? - paklausė. 

Senukas užsikišo pieštuką už ausies. 

— Ne, bet jeigu norite, galiu atnešti iš virtuvės butelį alaus. 

- Ir įspėti šeimininką? - rėžė Madžumba. - Kuo tu mus laikai? 

Senukas jo visiškai nepaisė ir pasisuko į Morelį. Šis suko suk- 
tinę. 

— Eik, - ramiai paragino. 

— Gal išsikraustėte iš proto? - riktelėjo Madžumba. - O jeigu jie 
turi telefoną? 

— Jie turi telefoną, - patvirtino spaustuvininkas. 

— Eik, - pakartojo nepakeldamas akių Morelis. 

Senukas išėjo. Įsitaisęs ant taburetės, Forsaitas ironiškai lingavo 
galvą čiulpdamas gėlę. 

— Labai gražu, - prabilo. - Gera matyti žmogų, kuris taip šventai 
tiki Žmogiškąja prigimtimi... Vis dėlto būna akimirkų, kai aš tavęs 
nesuprantu. 

— Nieko baisaus, - atsakė Morelis su humoro gaidele. 

Laikas slinko lėtai. Madžumbos veidas buvo priešiškai uždaras. 
Sustingęs, alkūne atsirėmęs į automatą, jis atrodė kupinas paniekos 
ir metantis iššūkį. Jis taip ir nesuprato motyvų, pastūmėjusių Vaitarį 
remti šitą beprotį, stovintį čia su savo portfeliu, prikimštu peticijų 
bei „humanistinių“ manifestų, ir laižantį suktinę, ramų, lyg dalyvau- 

tų kokiame nors profsąjungos susirinkime Paryžiaus priemiestyje, 
bet kaip visuomet jis nedvejodamas pakluso savo vadui ir dabar 
jam tikriausiai už tą ištikimybę teks sumokėti. Ilgas Ndolo paaiški- 
nimas, kai Jusefas atvyko su ta žinia, įtikino jį tik pusiau. „Svarbu 
pasinaudoti visais skandalais, kad ir kokie jie būtų, - greitakalbe 
aiškino Ndolas. - Net girtuoklių peštynėmis, net Žmoną mušančiu 
vyru, kiekviena sudaužyta stikline. Turime skleisti gandą, kad už to 
stovi Partija. Taip išplečiamas prisiekusiųjų ratas. Žmonės pamano, 
kad jūs labai stiprūs, ir jus remia. Ši Morelio byla - unikali proga. 
Negalima jos praleisti. Šalis pernelyg rami, pernelyg atsipalaida- 
vusi. Gentims visiškai nusispjauti į nepriklausomybę, jos nežino, 
ką tai reiškia, mūsų kalboje net nėra tokio žodžio. Negali sukelti 
masių, kurios dar ne masės, o tik primityvios gentelės, turime per 
jų galvas kreiptis į tuos, kurie geba mus suprasti, į išorinį pasaulį, į 
išsivysčiusių šalių viešąją nuomonę. Turime reikštis, pranešti apie 
save panašiems pasaulio judėjimams, įrodyti, kad mes egzistuoja- 
me, kad pasiryžę nuveikti dar daugiau, jei mums padės kiti, duoti 
pagrindą pakalbėti apie mus Kairo, Budapešto radijams, suteikti 
progą mūsų draugams iš užsienio šaukti apie priespaudą. Eilinių 
kovotojų nėra, masės dar neturi jokio politinio išsilavinimo, jos 
neina paskui mus - iš penkiasdešimties mokslus ėjusių ulė genties 
atstovų keturiasdešimt eitų išvien su valdžia. Kodėl? Todėl, kad per 
tuos mokslus jie jaučiasi artimesni prancūzams nei genčiai, nuo ku- 
rios jie labai nutolo. Turime pamėginti juos suvienyti. Pradėti reikia 
nuo įrodymo, kad ulė nacionalizmas egzistuoja. Turime kurstyti bet 
kurią degančią ugnį. Štai kodėl turime įtraukti į tai Morelį ir pasi- 
naudoti smalsumu, kurį jis kelia. Kartoju tau - negalima praleisti 
progos, Vaitaris žino, ką daro...“ 

Madžumba pakluso, tačiau jis tikėjosi bent jau rimtos ir didvy- 
riškos veiklos, o ne šito streiko nepaliekant darbo vietos. Jis norėjo 
išsivaduoti bent jau iš savo nervinės įtampos, nekantrumo, poreikio 

žudyti arba būti nužudytam, labai garsiai išriaumoti savo vardą, 
juk vis dėlto jo kraujas - tai kraujas karių, kurie per amžius valdė 
šį Afrikos rajoną. O vietoj to — va šitas nesibaigiantis laukimas ir 
tas patenkintas kvailys, manantis, kad jam nieko negali atsitikti, 
ir įsivaizduojantis, kad jį supa tokia visuotinė simpatija. Tas senis, 
kolonistų tarnas, žinoma, juos išduos - ir jie bus išgalabyti kaip 
žiurkės. Jis laikė parengęs ginklą, neketindamas pasiduoti gyvas... 
Išgirdo žingsnius ant žvirgždo. Senukas grįžo su sumuštinių pri- 
krauta lėkšte ir dviem buteliais alaus. Nuvėrė Madžumbą triuški- 
nančiu žvilgsniu ir vėl griebėsi darbo. Viename kampe gulėjo senų 
Prancūzijos laikraščių krūva, Morelis šoko prie jų ir ėmė smalsiai 
raustis. „Atlanto bloko spauda jau kelias savaites tvindo savo skai- 
tytojus sensacingais pasakojimais apie tai, ką ji vadina „nuostabiu 
nuotykiu Žmogaus, išvykusio į Afriką ginti dramblių“. Didžiausios 
antraštės skirtos tam mitiniam personažui, kurio egzistavimas, rei- 
kia pripažinti, yra daugiau nei abejotinas... Griebiamasi visų prie- 
monių siekiant nukreipti viešosios nuomonės dėmesį nuo aktyvaus 
rengimosi branduoliniam karui...“ Bet tas numeris buvo senas. Jis 
paieškojo ko nors naujesnio. „Nebėra jokios abejonės, kad Ulė krašte 
veikia ginkluotas judėjimas, siekiantis nepriklausomybės... Reikia 
įžvelgti jaudinančias tam tikros spaudos pastangas slėpti tiesą po 
menamos humanistinės Afrikos faunos apsaugos kampanijos dūmų 
uždanga...“ Ir dar vienas naujesnis numeris: „Dramblys buvo ir bus 
Afrikos proletariato kovos su kapitalistų eksploatacija simbolis.“ 
Morelis atrodė labai patenkintas, skaitydamas kartais pritariamai 
linkteldavo galvą. Kiekvienąsyk, kai rasdavo jam skirtą straipsnį, 
rūpestingai išplėšdavo tą puslapį, sulankstydavo ir įsikišdavo į 
portfelį. Toliau besirausdamas po tuos laikraščius, jis atidėjo į šalį 
kai kuriuos numerius, o paskui padavė juos Forsaitui... 

— Perskaityk šitą, apie tave vis dar kalbama... 

Forsaitas nusivylęs susiraukė. 

— Matau iš čia... 

Vėl pasipylė purvo srautai, išlieti ant jo nuo tada, kai jis grįžo iš 
Korėjos ir patyrė dishonorable discharge" iš kariuomenės... Jis pasisten- 
gė nutaisyti cinišką miną ir išlankstė laikraštį. „Iš tikrųjų tikėjausi 
visko, tik jau ne šito, - vėliau aiškino jis Šelšeriui per pirmąjį tardy- 
mą. - Nė lašo užgaulės, įžeidinėjimo, kaltinimo... Priešingai, regis, 
tapau labai populiarus Jungtinėse Valstijose. Rodės, visi staiga ėmė 
labai didžiuotis, kad tarp tų „taurių nuotykių ieškotojų“, išėjusių į 
makius ginti Afrikos dramblių, yra amerikietis. Žmonės, kurių ne- 
pažinojau, kurių niekada nebuvau matęs, tvirtino niekada dėl manęs 
neabejoję. Buvo išspausdintas interviu su mano tėvu, kurjis aiškino, 
kad didžiuotųsi galėdamas mane apkabinti, ir su mano sužadėtine, 
kuri paliko mane per Korėjos bylą: ji sakė meldžianti Dievą, kad aš 
greičiau pargrįžčiau. Tikra reklamos ištroškusi kekšelė. Aišku, ne- 
sunku pamatyti, kas už to slypi: Ornandas ir keturiasdešimt milijonų 
jo nekenčiamų klausytojų ir skaitytojų. Jis kas vakarą, skirdamas 
man po minutę savo laidoje, tarp kitų gražbylysčių aiškino, kad 
aš - tauriausias amerikietis nuo tų laikų, kai Lindbergas perskrido 
Šiaurės Atlantą, ir reikalavo peržiūrėti mano bylą, kuri, anot jo, 
buvo akivaizdžiai frame up“. Kaip sako prancūzai, galėjai mirti iš 
juoko... Tačiau, prisiekiu, neturėjau jokio noro juoktis. Man nuo to 
buvo bloga. Iš pasišlykštėjimo ar susijaudinimo, nežinau... bet man 
buvo bloga. Tai buvo tie patys Žmonės, ne kokie kiti, kurie į mane 
spjaudė, jei ne blogiau, kai grįžau iš Kinijos... Ornandas apvertė juos 
kaip blynus savo laikraščiais ir televizijos laidomis, ir dabar jie kal- 
bėjo apie mane su virpuliu balse, aš juos beveik girdėjau. Nežinau, 
ar mane suprantate, bet, prisiekiu jums, dar niekad taip nemylėjau 
dramblių ir nebuvau taip draugiškai nusiteikęs jų atžvilgiu, kaip 
tuomet. Buvau pasirengęs pasirašyti sutartį pasilikti tarp jų iki savo 


* Gėdingas pašalinimas. (Angl.) 
** Sukurpta byla. (Angl.) 

„Tavo akcijos, regis, vėl pakilo“, - pasakė jis. „Taip, - atsakiau, kaip 
visada mėgindamas juokauti. - Pas mus visada taip. Tai kyli aukš- 
tyn, tai krenti žemyn...“ 

Vidurnaktį trys tūkstančiai laikraščio egzempliorių jau buvo 
išspausdinti. Jiems išeinant iš angaro, senasis spaustuvininkas priėjo 
prie Morelio ir padavė jam ranką. 

— Sėkmės, - palinkėjo. - Apgailestauju, kad esu senas ir neką 
tegaliu jums padėti... Bet aš papasakosiu apie jus savo anūkams... 
Esu daug skaitęs ir suprantu, apie ką čia kalbama. 

Jie nusigabeno laikraščius į sunkvežimį. Sodas aidėte aidėjo nuo 
pergalingos cikadų giesmės. Ndolas persikreipęs sėdėjo prie vairo. 
Atrodė, kad jis vairuoja stovintį sunkvežimį sustingęs iš siaubo. 
Neištaręs nė žodžio atsisuko į Morelį švytinčiu veidu, ir jo panika, 
regis, virto aidžiu, trūksmingu vabzdžių pulsavimu. 

- Jau nebeilgai, - tarė Morelis. - Dešimt minučių. Eik išleisk orą 
iš padangų. Tu jau niekuo neberizikuoji. Mes jau čia. 

— Atvažiavo vienas automobilis... Jie nieko manęs nepaklausė, 
bet... 

- Žinau, žinau. Eik. 

Jie sugrįžo į sodą, kur priešais vilą stovėjo Peras Kvistas ir In- 
gėlė. Išgirdo muziką ir pamatė, kaip poros sukasi už lango, atverto 
į terasą. 

— Man tai primena mano pirmąjį balių, - rimtai pasakė Peras 
Kvistas. 

Jie užlipo abiem laiptų sparnais ir drauge įėjo vidun. Koks tuzi- 
nas žmonių, balti smokingai ir šampano kibirėliai. Mažyčiai pyra- 
gaičiai. Zebrų, leopardų, antilopių oda išmušti foteliai - visur odos 
ir vienas kitas nuostabių dramblio ilčių pavyzdys kampuose, kudu, 
okapijų ragai - rinktiniai egzemplioriai. Moters riksmas, dūžtančios 
taurės žvangtelėjimas, paskui tyla — tik vis dar skambėjo „Žydrasis 
Dunojus“, kol Madžumba numušė adatą šautuvo buože. Tuomet jau 

tebuvo girdėti, kaip skimbčioja taurės, sustatytos ant padėklo, kurį 
laikė virpančios išsigandusio jauno tarno rankos baltomis pirštinė- 
mis. Forsaitas priėjo prie jo ir švelniai apkabino jį per pečius. 

- Eikš, gražuoli... Abudu pasitvarkysime prie telefono. 

Gydytojas Gambjė ir svečiai vėliau štai šitaip nupasakojo tą sce- 
ną - su retrospektyviu malonumu, kurio jie nesistengė nuslėpti: 
„Morelis stovėjo truputį priekyje su prilipusia prie viršutinės lūpos 
užgesusia nuorūka, praskėtęs kojas, ir įdėmiai nužvelgė mus vieną 
po kito. Rankose laikė išsipūtusį portfelį ir buvo vienintelis negin- 
kluotas. Greta jo stovėjo du jauni juodaodžiai, laikydami pirštus 
ant šautuvų gaidukų, jie pasirodė man itin grėsmingi, - trečias, 
užsimaukšlinęs suplėšytą fetrinę skrybėlę, užėjo mums už nugarų ir 
saujomis dorojo pyragaičius. Peras Kvistas, tas senas beprotis, kurį 
dauguma mūsų pažįsta - aš net buvau jį pasikvietęs į svečius, - ir 
galiausiai tas liūdnai pagarsėjęs amerikietis dezertyras. Parsidavęs 
komunistams Korėjoje, išmestas iš savo šalies kariuomenės, susimo- 
vęs Čade ir tikriausiai be skatiko kišenėje, jis pirmiausia nusisamdė 
kaip instruktorius Kairui — taip bent jau buvo kalbama, - kaip kai 
kurie mūsiškio legiono dezertyrai, skandinę Sueco kanalu plaukian- 
čius laivus. Rodės, jis laikė visa tai pokštu, toks linksmaplautis, gan 
simpatiško veido, kreivai apsirišęs kaklą skarele, su prasegta odine 
striuke ant nuogo gaurais apžėlusio kūno ir didžiulėmis brutalaus 
žmogaus rankomis, laikančiomis ginklą. Bet užvis labiausiai dėmesį 
traukė Morelis. Jis nė kiek nepanėšėjo į išspausdintas nuotraukas, 
bet apsirikti buvo neįmanoma, ir aš girdėjau, kaip labai gražios lūpos 
sušnabždėjo man prie šono, tarsi iškvėpdamos orą, bet geidulingai: 
„Tai Morelis.“ Jis permetė žvilgsniu gyvūnų oda aptrauktus fotelius 
bei dramblių iltimis nukabinėtas sienas, ir linksma kibirkštėlė jo 
akyse kaipmat užgeso. Jis atrodė įtūžęs, net pavojingas, sukandęs 
dantis nusviedė ant žemės nuorūką ir ją sutrynė. Taigi jis stovėjo 
priešais mus, už daugiau nei tūkstančio kilometrų nuo Ulė kalvų, 

kur, pasak gandų, turėjo slėptis. Nė vienas mūsų nekrustelėjome: 
nebuvome užmiršę, kas nutiko Hasui, Ornandui ir kai kuriems 
kitiems. Gerokai nerimavau, bet negalėjau susiturėti nežiūrėjęs į 
Morelį su didžiausiu smalsumu. Mes apie jį tik ir tekalbėjome jau 
ištisus mėnesius, ir vis dėlto buvo sunku patikėti, kad jis egzistuoja 
ir nėra tik legenda: daugelis mūsų buvome įsitikinę, kad valdžia 
išgalvojo jį nuo pradžios iki galo su visais jo drambliais, norėda- 
ma atitraukti dėmesį nuo Vaitario, regis, atsakingo už neramumus 
Ulė krašte, nors jo veikla, beje, nesulaukė jokio atgarsio. Aš sakau 
„daugelis mūsų“, bet pats niekada nebuvau tarp tų žmonių. Aš tikiu 
stebuklinga Afrikos aura, čia viskas dar yra ir visada bus įmanoma, 
nuotykių ieškotojai niekada nepasakys savo paskutinio žodžio - ir 
jie nebūtinai yra tie, kurie slankioja čia ieškodami aukso, deiman- 
tų, urano. Aš visada maniau, kad Afrika gali nuveikti daugiau - ir 
štai ji šitai daro mano akyse. Nepamirškite, kad tuo metu, po viso 
to triukšmo, kurį sukėlė aplink jį sensacijų besivaikanti spauda, 
daugeliui žmonių Morelis iš tikrųjų tapo liaudies didvyriu. Jie tuo 
tikėjo. Jie tuo tikėjo, jie tikėjo juo pačiu ir netgi jo drambliais. Šaliu, 
aišku, atsipeikėjo pirmasis, ir nenuostabu, juk tai žmogus, apie kurį 
nepasakysi, kad jis lengvai praranda nuovoką... „Ką šitai reiškia?“ — 
užriaumojo jis. Morelis pažvelgė į jį gana draugiškai. „Priešjus mes 
nieko neturime, - pasakė jis. - Bet norime tarti žodelį poniai Šaliu. 
Gamtos apsaugos komitetas nepamiršo, kad jai priklauso moteriškas 
dramblių medžioklės „rekordas“. Kiek man žinoma, šimtas nudobtų 
dramblių...“ Jo balse skambėjo tvardomas pyktis. Paskui jis iš lėto 
atsegė portfelį, ištraukė popieriaus lapą ir perskaitė tą neįtikėtiną 
dokumentą, tą savotišką jums žinomą manifestą, kurį rytojaus dieną 
išvydome išspausdintą laikraštyje... Turiu pasakyti, kad jo povei- 
kis buvo triuškinantis. Kai buvo prieita prie pastraipos: „Dar lieka 
įvykdyti: viešai įkrėsti į uodegą poniai Šaliu, didžiųjų medžioklių 
„čempionei“, pasigirdo „ak“ ir „ok“, visų žvilgsniai nukrypo į ją. 

Ji baisiausiai išbalo. Jūs ją pažįstate: mažytė, energinga, gana graži, 
keturiasdešimtmetė; nors jos mostuose ir balse yra kažko truputį 
vyriško, nieku gyvu nepamanytum, kad ją galėtų ištikti toks daly- 
kas. Ji pasisuko į savo vyrą. „Tu neleisi jam to padaryti!“ — sušuko 
ji. Kiek Žinau, tai buvo pirmas kartas, kai ji paprašė jo pagalbos ir 
apsaugos...“ 

Šaliu žengė žingsnį į priekį. Jis buvo tvirtas, netašytas vyras, nors 
ir vilkėjo baltu smokingu, buvęs šiaurės kasyklų šachtininkas, aukso 
ieškotojas, mėgstantis kartoti su tvirtu įsitikinimu: „Aš pats save 
sukūriau.“ Jis suraukė kaktą, ir net jo balsas, sklindantis iš pačių jo 
įžeisto orumo gelmių, pritilo. 

— Moreli, jei tu tai padarysi, - ištarė jis lėtai, - aš nudirsiu tau 
kailį, net jei man tai kainuos viską, ką turiu. Žinau, kam tu dirbi. 
Žinau tą dainelę. Drambliai, kurgi ne... Bet iš tikrųjų tik europie- 
čiai turi medžioklės ginklų ir žino, kaip įsigyti leidimą, o tu nori 
pasakyti, kad mes vieninteliai eksploatuojame ir aliname Afrikos 
gamtos turtus. Girdžiu tą dainelę nuo tada, kai čia įsikūriau, o 
teisybė yra ta, kad tie turtai eksploatuojami dar nepakankamai, 
o be mūsų jie išvis nebūtų eksploatuojami ir net nebūtų žinoma, 
kad jų esama... Be mūsų nebūtų buvęs atrastas nė vienas telkinys 
ir per dvidešimt metų gyventojų skaičius nebūtų išaugęs dvigu- 
bai. Kai atvykau į Afriką, čia klestėjo vien tik sifilis, raupsai ir 
miegligė: aš pagydžiau, pamaitinau, aprengiau savo juodaodžius, 
daviau jiems darbo, namus ir išugdžiau siekį darbuotis taip, kaip 
darbuojamės mes. Tokie kaip aš buvo ir tebėra Afrikos raugas. Tu 
ir taviškiai šitai vadinate „gėdinga Afrikos turtų eksploatacija“. 
O aš tai vadinu „kurti Afriką dėl visų ir pirmiausia dėl pačių afri- 
kiečių“. Kadangi mes beveik vieninteliai turime ginklų ir galime 
gauti leidimą sportinei medžioklei, tu gudriai sugalvojai dramblių 
medžioklę paversti „kapitalistinio Afrikos gamtos turtų eksploa- 
tavimo“ simboliu... Taip, aš skaičiau visa tai jūsų komunistiniuose 

laikraščiuose. Bet man nereikėjo visų tų aiškinimų. Aš jau buvau 
anksčiau supratęs... 

— Hmm... - ištarė Morelis. 

Iš patenkinto jo veido buvo matyti, kad jam toks supratimas 
atrodo tiesiog žavus. Vėliau jis pasakė Perui Kvistui: „Puiki išvada. 
Nebuvau apie tai pagalvojęs. Šaliu prie jos priėjo pats, paprastų 
paprasčiausiai, kaip kad raugėjama. Na, kai jautiesi apsisnargliavęs, 
išsišnirpšti į nosinę. Bet vis tiek tas jų užsispyrimas labai juokingas. 
Jie tiesiog nepajėgia suvokti, kad kas nors gali tiesiog pasibodėti nie- 
kingais jų reikaliukais ir imtis kokio nors rimtesnio dalyko, didesnės 
paraštės. Jie negali tuo patikėti. Jiems reikia, kad už viso to slypėtų 
koks nors triukas, koks nors nenuoširdus triukas, kas nors kvailo, 
ką jie pajėgtų suvokti. O tu, matai, nesuteiki jiems to malonumo. 
Jie taip įpratę uostyti savo pačių subines, kad kai prireikia įkvėpti 
giliau, pagaliau atsigręžti į ką nors iš tikrųjų svarbaus, didelio, ką 
žūtbūt reikia išgelbėti, tai jau pranoksta jų gebėjimą suprasti. Ir 
vis dėlto apmaudu...“ Jis aiškino tai ramiai, sėdėdamas prie laužo, 
visiškai nuoširdžiai, o Perui Kvistui vos netrūko kantrybė, ir jis 
jau prasižiojo sakyti, kad gudrauti neverta, kad jis, Peras Kvistas, 
"puikiai žinąs, ką Morelis gina iš tikrųjų, bet susidūrė su dėmesingu 
ir truputį ironišku savo vado žvilgsniu ir, jau pasirengęs riebiai 
skandinaviškai nusikeikti, tik susivyniojo į apdangalą nuo mašalų 
ir atsuko jam nugarą. 

—Aš juk'supratau šitos manifestacijos prasmę, ar ne? - riaumojo 
Šaliu. - Puiku. Taigi dabar gali dumti iš čia ir palaukti dienos, kai 
turėsime progos susitikti. O jei išdrįsi paliesti bent plauką ant mano 
žmonos galvos... 

Morelio veide šmėkštelėjo savotiška riebaus humoro išraiška. 
Atrodė, kad jis ilgai mėgaujasi puikiu juokeliu. 

— Plaukas bus paliestas ne ant jos galvos, - paaiškino jis. - Bet 
pamoką ji gaus. Iš pagarbos geroms manieroms parinksime seniau- 
siąjį iš mūsų tam reikalui atlikti, kad nekiltų nesusipratimų... 

Jis pamojo danui. Šaltakraujis Kvistas prisiartino prie ponios 
Šaliu, o ši pradėjo klykti: 

— Nelieskite manęs! 

„nepaisant Šaliu įtūžio ir jo žmonos klyksmų, buvo sunku iš- 
turėti nenusišypsojus, - vėliau pasakojo gydytojas Gambjė. - Peras 
Kvistas, aišku, tvatijo nesigailėdamas, bet jis ėmėsi savo užduoties 
su tokia rimta mina, kad tai kėlė juoką. Kadangi jis buvo vienas 
seniausių iš mano pažįstamų žmonių, - nors jis ir labai rūpestingai 
save puoselėja, - dėl žilos jo barzdos ir griežtos kaktos visa ta scena 
neatrodė nepadori ir, regint mažąją Anetę Šaliu to patriarcho rankose 
su ore maskatuojančia sėdyne, juokas smaugte smaugė. Apskritai, 
tarp mūsų kalbant, mažoji Šaliu per daug įsivažiavo. Gali manyti ką 
nori, bet nuo moters, kuriai žudyti dramblius - didžiausias džiaugs- 
mas, tau vis dėlto suka vidurius. Juk yra ir kitų būdų savo reikmėms 
patenkinti... arba atsigriebti. Kaip gydytojas, aš nemėgstu leistis į 
tokio pobūdžio psichologiją, bet atrodo, kad vis dėlto ji per Žiauriai 
atsikeršydavo tiems didžiuliams patinams dėl kažko ar kažkurio... 
Trumpai tariant, ne aš vienas jaučiau, kad ji gavo tai, ko nusipelnė. Ir 
rimtumas, su kuriuo senasis skandinavas įvykdė savo užduotį, tik su- 
stiprino įspūdį, kad tai puiki pamoka. Taigi, kad ir ką būtum galėjęs 
apie visa tai pasakyti, manau, jog Morelis buvo visiškai nuoširdus, ir 
žinote, tikri, senieji medžiotojai jau seniai visaip stengiasi sumažinti 
„nuostolius“ ir neslepia savo pasibjaurėjimo safariais...“ 

Kai baudžiamoji ekspedicija jau ėjo iš vilos, terasoje išniro Šaliu, 
labai ryškus šviesos fone, su karabinu rankoje... Madžumba jau 
buvo spėjęs pakelti automatą, bet Morelis nustūmė buožę jam nuo 
peties. 

— Su kuojūs, pone Moreli? - suriaumojo paauglys. - Su mumis 
ar su jais? 

— Yra dar ir kitų vietų, jaunuoli, kur gali prisišlieti, - atsakė 
Morelis. - Yra dar paraštė... Ir mano vieta ten. Išmok valdyti savo 

nervus. Dar prižudysi, kiek norėsi, savų ir svetimų, kai būsi vadas. 
O kol kas čia vadas aš. 

Jie sušoko į sunkvežimį, Ndolas pajudėjo iš vietos ir pasileido 
visu greičiu. 

— Lėčiau, skubėti nėra reikalo... Turime gražaus laiko prieš akis. 
Juk pasidarbavai prie padangų? 

— Taip. 

Tas laikraščių krūvas jie sumetė priešais viešbučio duris - iš ten 
juos paims jauni tarnai, kai penktą ryto eis į turgų. Jie jau važiavo 
priemiesčiu su skardos, lentų ir dervuoto kartono lūšnomis, kuris 
driekėsi palei upę visą kilometrą į rytus nuo Sionvilio, kai auto- 
mobilio žibintų šviesoje išvydo keistą siluetą, stovintį ant kelio pa- 
keltomis rankomis. Tai buvo kokių dviejų metrų ūgio ulė genties 
vyriškis, jis rėmėsi į lazdą ir vilkėjo juoda eilute su kieta apykakle, 
ant galvos turėjo užmaukšlinęs kolonijinį šalmą, kojos buvo apautos 
baltais sandalais. Už jo, vėjo pučiamose dulkėse, stūksojo dar du ar 
trys šortais mūvintys siluetai. Ndolas staigiai sustabdė automobilį. 
Žmogus priėjo. 

— Sveiki, draugai, - pasisveikino. - Mes jau pradėjome nerimauti. 
Mums liko labai mažai laiko jiems paskirstyti, bet galite būti tikri, 
kad tai bus padaryta. Draugai, leiskite jus pasveikinti. Puiki mintis. 
Aš turiu politinės kovos patirties ir galiu pasakyti, kad tai puiki 
mintis. Net mūsų neraštingi draugai, neturintys marksistinio išsila- 
vinimo, viską suprato, kai paaiškinome, ką reiškia tie drambliai. Ir 
kolonistai monopolistai, imperialistai, karų sukėlėjai bei jų politiniai 
tarnai irgi suprato, kai pamatė žodį komoun, dramblys, rašomą ant 
jų namų sienų. Įrodymas, kad jie suprato, - jų policija jau trina tuos 
užrašus. Partija suteiks jums paramą iš pagrindų. Tai puiki politinė 
mintis, draugai, ir mes mokėsime ja pasinaudoti. 

Ir staigiai pakėlė kumštį. 

— Komoun! 

— Komoun, - draugiškai atsakė Morelis, pakėlęs kumštį. 

Korotoras numetė jam prie kojų paskutinį laikraščių ryšulį, ir jie 
paliko jį stovėti Afrikos naktyje, tokį į lazdą atsirėmusį siluetą iki 
dangaus su iškeltu kumščiu. 

Tokie nesusipratimai Morelio neerzino. 

Kol dramblių gynimas buvo paprasta humanistinė idėja, bylo- 
janti apie žmogišką orumą, taurumą, širdį, paraštę, kurią, kad ir 
kokia sunki būtų kova, reikia išsaugoti, nebuvo ko baimintis, kad 
bus nueita per toli. Bet vos tik iškilo grėsmė, kad dramblių gynimas 
taps politine idėja, jis ėmė darytis pavojingas, ir valdžia privalėjo 
pažvelgti į tai rimtai. Nebebuvo galima leisti šiai idėjai laisvai plisti, 
leisti, kad ja pasinaudotų kiti, nusikratyti jos gūžtelėjus pečiais, leisti 
jai atsigręžti prieš tave patį. Reikėjo tuojau pat griebtis ko nors jai 
neutralizuoti. Ir geriausias dalykas, kurį galėjai padaryti, žinoma, 
buvoją perimti. Kitaip tariant, iš tikrųjų aktyviai pradėti ginti Afri- 
kos fauną, uždrausti dramblių medžioklę visais pavidalais ir besą- 
lygiškai, apsupti tuos griozdiškus milžinus, kuriems grėsė pavojus, 
visa būtina globa ir draugiškumu. Morelis buvo įsitikinęs, kad už 
tai atsakingos vyriausybės galiausiai tai supras ir taip pasielgs - tik 
to jis ir reikalavo. Be to, nereikėjo pamiršti tam tikrų subtilumų. Jis 
išsitraukė tabako kapšelį, rūkomojo popieriaus ir, nepaisydamas 
sunkvežimio kratymo ir tamsos, apgraibomis susisuko suktinę ir 
ją užsidegė. 

— Tau, rodos, linksma, - tarstelėjo Forsaitas. 

Degtukas užgeso. 

Aušo rytas, kalvos pradėjo artėti prie jų iš rytų ir Sen Deni pasirodė, 
kad jos klausėsi jo visą naktį, o dabar grūdasi aplinkui berdamos 
klausimus. Jis matė išnyrant iš tamsos ir savo bendražygio veidą, 
kuriame nebuvo regėti bemiegės nakties pėdsakų, lyg jie būtų už- 
sislėpę už amžiaus žymių. 

— Naktis praslinko, ir aš matau, kad prisimindamas praleidau 
daug daugiau laiko nei kalbėdamas. Sakėte, kad šįryt ketinate su- 
grįžti į savo kasinėjimų vietas, ir aš tikriausiai niekada nesužinosiu, 
ko jūs atvykote į šias kalvas. Negaliu jums apie tą reikalą pasakyti 
nieko, ko nebūtumėte sužinojęs per tuos keturiasdešimt metų, ku- 
-riuos rausiatės žemėje, rinkdamas liekanas to, kas prieš milijoną 
metų buvo Žmonės: net primityviausi jų ginklai jau byloja apie drąsą 
ir kovą, kurią jie kovojo nuo priešistorės pradžios, kad įveiktų savo 
dalią. Drąsa, matyt, ir bus paskutinis žodis, maištas prieš tą griežtą 
įstatymą, primestą mums nuo pat pradžių. Pakanka su jauduliu pa- 
silenkti prie pirmykščių Žmonių nutašyto akmens ginklo fragmento, 
kad išgirstum, kaip iš praėjusių geologinių epochų į mus kyla tarsi 
kokia herojinė giesmė iš epopėjos, prie kurios Morelis ir jo bendra- 
Žygiai tiktai pridūrė dar vieną gaidą, naują akcentą. Bet galgi visa 
tai buvo tik dingstis aplankyti mane ir jums paprasčiausiai reikia 
draugijos. Tikra teisybė, tėve, kad šito turite per akis ir jums, matyt, 
nešaus į galvą pabėgti pas dramblius. O vis dėlto, jeigu sukorėte 
daugiau kaip penkis šimtus kilometrų vien tik norėdamas pasikal- 

bėti apie tą bylą, apie Morelį ir apie tą merginą, vokietę, kuri jį taip 
gerai suprato, vadinasi, ir jūs, matyt, staiga pajutote, ir labai jau 
skaudžiai, kad mums reikia globos ir kad visos maldos, nukreiptos 
į jį nuo pat pirmųjų magiškųjų ritualų urvuose, visi maldavimai ne- 
davė norimų vaisių. Galimas daiktas, jūs nesate pernelyg priešiškas 
tiems, kurie taip narsiai pamėgino viską perimti į savo pačių rankas 
ir stengėsi tai padaryti kuo geriau. Tikriausiai toks ir yra Morelio 
fenomeno paaiškinimas. Jo drąsos, jo atkaklumo, jo atsisakymo 
prisitaikyti. Ir tos merginos, kuri Berlyno griuvėsiuose suprato, kad 
gamta nebegali apsieiti be globos, ir pasekė juo instinktyviai, lyg 
varoma paprasčiausio išlikimo reflekso. Nuo to laiko, kai vyriausybė 
patikėjo man prižiūrėti tas kalvas, tas paskutines didžiąsias Afrikos 
kaimenes, jie - mano bičiuliai, ir man atrodo, kad ir aš esu prisidėjęs 
prie Morelio. Buvo daug šnekama, kad Morelio jau nebėra, kad jis 
nukautas vieno iš savo bendražygių politiniais sumetimais. Aš tuo 
netikiu. Nebuvo įrodyta nei viena, nei kita, ir aš asmeniškai tebe- 
manau, kad jis vis dar yra tose kalvose. Jis turėjo daug draugų ir 
pamažu apsisupo savotiška globėjiško bendrininkavimo užuolaida, 
tad būtų sunku įsivaizduoti jį nugalėtą. Man jis vis dar tebėra čia, 
pasiruošęs vėl iš naujo pradėti faunos gynimo kampaniją, trumpai 
tariant, jis dar nepasakė savo paskutinio žodžio. Jis dažnai lanko 
mane, vienišių, su tuo savo juokingu portfeliu, pilnu išspausdin- 
tų vilčių, ir sako man ironiškai ta savo paryžietiška tartim, tokia 
neįprasta šiose kalvose: „Šunų jau nebepakanka. Žmonės jaučiasi 
desnio, tvirtesnio, kas tikrai atlaikytų smūgį. Šunų nebepakanka, 
reikia bentjau dramblių.“ Kaip ir Šelšeris, kuris vaikščiodavo, lydi- 
mas smalsių turgaus Žmonių žvilgsnių, toks elegantiškas, vyriškas 
siluetas, su tuo baltu serualiu, lazda, mėlyna it dangus uniformine 
kepure, o jo giedras veidas bylodavo apie širdies ramybę, kokią 
jaučia žmogus, pagaliau radęs visą trokštamą draugystę. Dabar jis 
trapistų vienuolyne Šovinji, ir „Čadietyje“ tas jo apsisprendimas 

buvo aiškinamas įvairiai, pamiršus patį akivaizdžiausią paaiškini- 
mą. Galimas daiktas, kad artimas jo sąlytis su islamu per šitiek metų, 
kuriuos jis praleido tolimuose kraštuose, atliko savo vaidmenį - pa- 
dėjo staigiai prasiveržti tikėjimui. Manau, tas sprendimas subrendo 
iš lėto, per sąlytį su dykuma ir su tais, kurie joje gyvena, - per sąlytį 
su Afrikos žeme. Tai žemė, į kurios įsčias nukritusios šakos, siekiai 
ir Žmonės sugrįžta greičiau negu kitur. Tai žemė, kuri labiau nei bet 
kuri kita yra perėjos, laikinos stovyklos, etapo vieta, kur patys kai- 
mai atrodo vos besilaikantys ant jos paviršiaus, tarytum pasiruošę 
išnykti. Kiekvienas mūsų čia gavome nereikšmingumo pamoką, ir 
Šelšeris jai buvo aiškiai jautresnis nei kiti. Taip, kartais man pakanka 
menko nieko, šviesesnės už kitas nakties, itin skaudžios vienatvės 
akimirkos, kad išvysčiau visus juos aplink save, išgirsčiau jų balsus. 
Matau Miną, atkakliai purtančią galvą, su tokia užsispyrėliška veido 
išraiška, kokią mačiau per teismą, kai jos klausė, ar ji prisidėjo prie 
Morelio dėl to, kad buvo jį įsimylėjusi, kartojančią tiek kartų, kiek 
reikėjo jiems įtikinti: „Aš ten nuvykau savo pačios sumetimais. Aš 
norėjau jam padėti. Norėjau, kad su juo būtų kas nors iš Berlyno...“ 
„Apskritai, tėve, kad suprastum jų manifestaciją, nereikia būti labai 
protingam: pakanka būti patyrusiam kančią. Ji nebuvo labai pro- 
tinga ir akivaizdžiai buvo neišsimokslinusi, o vis dėlto jos veidui 
netrūko paslaptingumo: kai ji, sėdėdama tarp žandarų, užkėlusi 
sius plaukus, kartais jos veide išskaitydavai savotišką humorą ir 
neviltingą ironiją, - ji pakankamai iškentėjo, kad be jokių dvejonių 
suprastų, kas tai per reikalas. Iš pradžių teisėjai mėgino jai padėti, 
tiesė pagalbos ranką, ypač po mano parodymų: aš paliudijau, kad 
ji išvyko man pritarus, o ginklų ir šaudmenų jam nugabeno tik 
norėdama įgyti jo pasitikėjimą, nors pagrindinis jos tikslas buvo 
priversti jį išsižadėti to beprotiško žygio, įtikinti jį pasiduoti val- 
džiai. Bet ji pasipiktinusi nustūmė tą ištiestą ranką. „Aš norėjau kaip 
nors padėti jam apginti gamtą“ - tai viskas, ką jiems pasisekė iš jos 

išpešti, ir dėl to ji galiausiai buvo nuteista kalėti šešis mėnesius. Ji 
iki pat galo nesutiko prisipažinti, kad buvo jį įsimylėjusi, - ir net 
pyko, lyg jie stengtųsi kažką iš jos atimti, sumenkinti to, ką ji padarė, 
reikšmę, - netgi paliudijimus, regis, įrodančius, kad ji turėjo, kalbant 
tos auditorijos kalba, „lytinių santykių“ su Moreliu, ji palydėjo tik 
pečių gūžtelėjimu ir ramiai dar kartą pakartojo: „Taip, aš norėjau 
jam padėti.“ Matau Perą Kvistą su savo maža Biblija rankoje, vėl 
tvirtinantį teismui, kad ketina tęsti kovą ir niekad nesiliauti ginti 
visos begalinės įvairovės šaknų, kurias dangus pasodino žemėje ir 
žmogaus sielos gelmėse, kur jos įsikimba kaip nuojauta, kaip sie- 
kis, kaip tiesos, orumo, laimės ir begalinės meilės poreikis. Ir net 
Forsaitą, kuris galiausiai suprato, kad Žmogaus prigimtis yra tai, 
ką reikia tik apginti, o ne išvemti, - skaičiau laikraštyje, kad, išėjęs 
iš kalėjimo ir sugrįžęs į Ameriką, jis buvo iškilmingai sutiktas kaip 
didvyris ir dabar aistringai kovoja gindamas gamtą savo šalyje. 
Matau Habibą po teismo, vedamą prie sunkvežimio, su antrankiais, 
bet vis tiek tokį šaunuolį, su užsmaukta ant ausies nešvaria tolimojo 
plaukiojimo kapitono kepure, smalsiai žvilgčiojantį į vieną žandarą, 
itin tvirtą ir dailų vaikiną, - per teismo posėdį jis be galo smagino- 
si, nepraleisdamas nė žodžio iš to, kas buvo sakoma, akivaizdžiai 
sužavėtas pastangų, kurias vargšės muselės dėjo, kad išsigautų iš 
padėties, kuri jį visiškai tenkino, ir šūktelėjo man, eidamas pro šalį, 
raminamaijuokdamasis: „Aš dar nebaigiau plaukioti!“ Jis neklydo: 
jam pavyko pabėgti, kai buvo vežamas į Dualą, padedamam vieno 
siima ginklų kontrabanda Viduržemio jūros rytų regione, visuomet 
pasirengęs tarnauti „teisėtiems tautų ir apskritai žmogaus sielos 
siekiams“, kaip pats sakydavo. Niekada negalėjau atsikratyti savo- 
tiškos simpatijos jam - visoje toje kampanijoje jis jautėsi kaip Žuvis 
vandeny! Ir nepamirškime Orsinio... | 

Sen Deni nutilo ir pasisuko į čia pat esančias kalvas, tokias atjau- 
nėjusias ir dėmesingas kiekvienai aušros pašvaistei. Buvo jau gana 

slydo tėvui per pirštus. Sen Deni tylėjo, kad nesudrumstų to, ką 
manė esantjo rytine malda, bet jėzuitas pasekė jo žvilgsnį ir šypsena 
padrąsino jį kalbėti toliau: jis jau seniai atsisakė smulkių dvasininko 
įpročių, bet rožinis užimdavo jo pirštus ir padėjo mažiau rūkyti. 

— Nepamirškime Orsinio: jis mums to neatleistų. Visas jo gyve- 
nimas buvo ilgas protestas prieš savo nereikšmingumą: tikriausiai 
tai ir pastūmėjo jį nudobti tiek nuostabių gyvūnų, vienus pačių gra- 
žiausių ir galingiausių iš visos kūrinijos. Kartą man teko išklausyti 
vieno amerikiečių rašytojo, kasmet atvykstančio į Afriką nudobti 
savo dramblių, liūtų ir raganosių normos, prisipažinimus, kai jis 
buvo girtas. Paklausiau, iš kur jam kyla toks poreikis, ir jis buvo 
pakankamai išgėręs, kad būtų nuoširdus: „Aš visą gyvenimą miriau 
iš baimės. Baimės gyventi, baimės mirti, baimės susirgti, baimės pa- 
sidaryti impotentu, neišvengiamo nukaršimo baimės... Kai tai tampa 
nebepakenčiama, visas mano nerimas, visa mano baimė susitelkia 
į mane puolantį raganosį, staiga žolėje išnirusį prieš mane liūtą, į 
mane traukiantį dramblį. Galiausiai mano nerimas tampa apčiuo- 
piamas, jį galima užmušti. Aš šaunu ir kurį laiką būnu išvaduotas, 
"jaučiuosi visiškai ramus, nukeptas gyvūnas nusitempia į savo mirtį 
visą mano susikaupusią baimę - nusikratau jos kelioms valandoms. 
Per šešias savaites tai tampa tikru gydymo kursu, veiksmingu keletą 
mėnesių...“ Matyt, taip buvo ir Orsiniui, bet daugiausia tai buvo au- 
dringas protestas prieš žmogaus menkumą ir bejėgiškumą - Orsinio 
kaip individo menkumą. Kad kompensuotų tą nevisavertiškumo 
jausmą, jam reikėjo nudobti daug dramblių ir liūtų. Tad nepamirški- 
me Orsinio: tai būtų rimta klaida. Jaučiu jį kaip kenčiančią sielą prie 
šito pasakojimo vartų: ji stengiasi įeiti, protestuoja prieš dėmesio 
stoką — stengiasi prabilti, priversti išgirsti savo balsą. Jis irgi buvo 
žmogus, nemėgstantis jaustis vienas, - bet kad pasiektų mažiausią 
bendrą Žmogiškumo vardiklį, tas vardiklis turėjo atitikti jo dydį, 
nebūti per aukštas. Veikiausiai todėl jis visą savo gyvenimą ir ne- 


279 


kentė to, kas Žmoniją per daug išaukštintų ar suteiktų jai per daug 
kilnumo. Toks reiklumas kaip Morelio jį stačiai įvarydavo pasiutin. 
Jam atrodė, kad taikoma į jį asmeniškai. Kad iš žmonių būtų galima 
pareikalauti tokių plačių pažiūrų, tokio didžiadvasiškumo, kad jie 
dar sutiktų pasirūpint ir drambliais, - štai kas taikė tiesiai į Orsinį, 
kokį jis save pažinojo, į patį jo nevisavertiškumą. Aš net manau, 
kad visi politiniai judėjimai, nukreipti prieš Žmogaus asmens tei- 
ses, prieš pakylėtą mūsų orumo sampratą, atsirado iš šitokio noro 
nusiraminti dėl savęs pačių - nesugebantieji atlikti tokios užduoties 
iš savo įžeisto menkumo semiasi nuožmios neapykantos tiems užsi- 
spyrėliams, kurie, kaip jie teigia — ir su kokia panieka! - „puoselėja 
iliuzijas“. Šiaip ar taip, po Sionvilio reido visi, kurie matė Orsinį 
„Čadiečio“ terasoje, jautė, kad jis „nesileis apgaunamas“, kad jis 
priims iššūkį, - jis aiškiai norėjo sudaryti tokį įspūdį. Jo elgesys 
visiškai pasikeitė. Jo balso nebesigirdėjo, jis su niekuo nebesikalbėjo 
ir, kai prisėsdavai prie jo staliuko, dėdavosi tavęs nematąs: kumpa 
nosimi, baltais drabužiais, jis sėdėdavo aukštai iškelta galva - tarsi 
statula, pastatyta įžeistai menkystai. Niekas nebedrįsdavo į jį kreip- 
tis, pliaukštelėti jam per petį: tai būtų atrodę kaip kokių apeigų nu- 
traukimas - jo atnašaujamos tylios neapykantos apeigų. Kas dėjosi jo 
galvoje, po ta nepriekaištinga panama, sužinojome tik vėliau, deja, 
per vėlai! Jau po to, kai jis sušaukė tą „griežtai konfidencialų susi- 
rinkimą, skirtą bendram interesui apginti“. Jis išplatino tą šiek tiek 
paslaptingą kvietimą tarp stambiausių Prancūzijos Pusiaujo Afrikos 
medžiotojų - ir atsirado vienas kitas, kurie į tą pasimatymą atvyko. 
Atvyko kaip tik todėl, kad nepasitikėjo Orsiniu ir neketino leisti jam 
veikti jų vardu, tiksliai nežinodami, ką jis sumanė. Taigi jie susirin- 
ko viename bungale, kur buvo rūpestingai pašalintas menkiausias 
Afrikos pėdsakas - vien europietiški baldai ir jokio trofėjaus, - jis ne 
iš tų, kuris puošia savo sienas „parazitais“. Savo svečius jis pasitiko 
tylėdamas, stipriai paspaudė kiekvienam ranką, įbedęs žvilgsnį 
jiems, ginklo broliams, į akis, paskui išprašė savo jaunus tarnus, 

uždarė duris - toks tikras konspiratorių susirinkimas, visi tą aiškiai 
jautė. Ten buvo broliai Hiuetai, nors jie retai atvykdavo į For Lami, 
nes gyveno su savo juodaodžiais vaikais ir žmonomis Kamerūno 
šiaurėje; ten buvo Bonė - netekęs rankos Pirmajame pasauliniame 
kare, tačiau visiems dvirankiams palikdavęs įspūdį, kad luošiai 
yra jie, - stambus raudonskruostis su lygiai pakirptais žilais plau- 
kais, auksiniais dantimis ir viena į kišenę įkišta rankove; Goderas, 
kuriam didžioji medžioklė tebuvo skyrius iš audringo gyvenimo, 
nusidriekusio nuo brolių Moro laikų Fonteno gatvės „aplinkos“ 
iki garsiosios Popskio „privačios kariuomenės“, veikusios Libijos 
dykumoje prieš Romelį'; Gojė, kuris drauge su vyresniuoju Hiu- 
etu buvo vienintelis, prisimenantis beveik laisvos profesionalios 
dramblio kaulo medžioklės laikus, ir kuris dar kartais, pritrūkęs 
pinigų, priimdavo turistus, kad ir kokį pasibjaurėjimą jie jam kėlė. 
Pildydamas taures, Orsinis žengė nuo vieno prie kito, paskui atsi- 
tiesė, nužvelgė juos visus ir prabilo. Būna aplinkybių, kai paprastų 
metodų nebepakanka, tada tenka perimti teisingumą į savo rankas 
ir griebtis teisėtvarkos. Toks laikas jau atėjo — šiuo klausimu jis ne- 
besiplės. Jau šeši mėnesiai nė vienas užsienio turistas nėra atvykęs 
"medžioti į Prancūzijos Pusiaujo Afriką. Negali jų dėl to smerkti: jie 
neketina rizikuoti savo kailiu dėl paprasčiausio medžioklės malo- 
numo. Pasaulio spauda begėdiškai pasinaudojo Morelio veikla, kad 
padidintų tiražus, ir ta kampanija pasiekė tokį lygį, kad buvo suabe- 
jota pačiomis didžiosiomis medžioklėmis ir jos jau pradėtos laikyti 
gėdingomis. Trumpai tariant, jų profesijai, vienai pačių gražiausių 
ir kilniausių, iškilo pavojus būti diskredituotai visiems laikams. Ir 
visa tai todėl, kad politikai jaučia Moreliui nusikalstamą silpnybę, 


* Popskio privati kariuomenė (oficialiai Naikinimo eskadronas Nr. 1, PPA) - 
nereguliarus Britanijos specialiųjų pajėgų dalinys, įkurtas 1942 m. Kaire pulti 
Rommelio degalų atsargoms per al Alameino mūšį; Erwin Rommel (1891-1944), 
žinomas Dykumų Lapino pravarde, - garsus Antrojo pasaulinio karo vokiečių 
feldmaršalas. 


281 


tiesiog dėl to, kad jie eina išvien su Vaitariu ir, kaip ir jis, yra papirkti 
Arabų lygos, kuri dramblių naikinimą pavertė menamo baltaodžių 
vykdomo Afrikos „išnaudojimo“ simboliu. Reikia padaryti tam galą 
visiems laikams, ir kad tai pavyktų, tėra vienas būdas: priversti 
Morelį išlįsti iš savo skylės. Tad štai ką jis siūląs... Svečiai klausėsi 
tylėdami. Bonė prabilo pirmasis. 

— Ne, seni, aš neinu. 

— Aš šitai vadinu gražia kiaulyste, - užriaumojo Gojė. - Jei susi- 
remčiau su Moreliu, sumalčiau jam snukį. Bet nežinau, kodėl už tai 
turėtų sumokėti drambliai... Iš esmės tas tipas teisus: jų nukepta jau 
ganėtinai. O turistus reikia leisti tik į fotomedžiokles... 

Goderas čiulpė savo cigarą, žiūrėdamas į Orsinį pašaipiai pri- 
merktomis akimis. Visi trys broliai Hiuetai stovėjo prie Židinio, 
nerodydami nė menkiausio susidomėjimo ženklo. Orsinis išbalo. 

- Kitaip jūs negalėsite susiremti su Moreliu, - pasakė jis virpančiu 
iš susijaudinimo balsu. Yra tik vienas būdas priversti jį išlįsti iš savo 
irštvos — nudėti tiek dramblių, kiek reikia, kad jis pultų jų gelbėti. 
Puikiai Žinau, kad tai prieštarauja įstatymui, bet esama situacijų, ku- 
rių įstatymas nenumatė, kai reikia įvykdyti teisingumą patiems... 

Goderas išsitraukė iš burnos cigarą. 

— Vadinasi, reikia nusiųsti jam tavo vizitinę kortelę? 

- Jeigu nori. 

— Įdomus būdas įrašyti savo vardą... 

Bonė išėjo pirmas, paskui jį —- broliai Hiuetai, per visą vakarą 
nepravėrę burnos. Goderas su Gojė irgi atsistojo. 

-Jeijūsų pautai per menki, aš eisiu vienas, - rėžė Orsinis. - Bijote, 
kad teks sumokėti baudą? Šaliu ją mielai sumokės už jus. 

— Nemėgstu nevykusių smūgių, - paaiškino Gojė. - Kitados 
priklausiau nusikaltėlių pasauliui, bet net ir ten veikia įstatymas 
prieš nevykusius smūgius... Per savo sumautą gyvenimą esu nudėjęs 
nemažai gyvūnų ir netgi Žmonių, jei gerai prisimenu... Atmintis 
visai nusilpo. Jei tau reikia suvesti sąskaitas su Moreliu, varyk, 

pribaik jį, bet nemėgink veikti suktai... O jei nori patarimo, išmesk 
tai iš galvos. Pridarysi mums daugiau bėdos nei gero... Kalbos apie 
Morelį netrukus nutils. Jam tas šišas praeis. Žmonėms greitai viskas 
praeina... 

— Aš eisiu pats vienas, - pakartojo Orsinis. - Aš nebijau. 


Sen Deni karčiai nusišypsojo. 
- Turiu pripažinti, kad jis iš tikrųjų nebijojo. Žinia apie pergalin- 
. gą Orsinio žygį per brūzgynus For Lami pasiekė po dešimties die- 
nų, o kadangi tai vyko mano apygardoje, buvo kreiptasi į mane su 
prašymu sustabdyti jo žygdarbius. Tai buvo nesunku: jis darė viską, 
ką galėjo, kad būtų žinoma, kur jis. Tamtamai skelbė jį esant viena- 
me kaime po kito, ir mėsos mėgėjai visur sutikdavo jį iškilmingai. 
Orsinis leidosi žemyn palei Jatos upę žudydamas visus dramblius, 
kuriuos tik rasdavo prie vandens telkinių, visiškai nesirinkdamas: 
patinus, pateles su jaunikliais, - jis tikėjosi, kad garsas apie jo žygdar- 
bius pasieks Morelio ausis. Apskritai jis siekė išgarsėti. Jis nevengė 
draustinių ir pasiėmė su savimi porą gerų šaulių iš aplankytų kaimų; 
visame rajone tik apie jį ir buvo kalbama. Jis tapo liaudies didvyriu, 
"mėsos dalintoju, maitintoju, geradariu, pasiųstu Apvaizdos, - per 
kelias dienas jo žemiškoji šlovė gerokai pranoko Morelio šlovę. Tie, 
kurie jį matė to pergalingo žygio metu - Rodrigesas Vasoje mėgino 
ji paprotinti, - sakė man, kad jis iš tikrųjų nesuvokė, ką daro, buvo 
bevėik kaip apsėstas, įkritusiais skruostais, apaugusiais nešvaria 
barzda, kad jis nemiegodavo ištisas naktis, išdidžiai šypsodamasis 
"kaimuose, kur jo garbei buvo šokama iki aušros, o vos išaušus vėl 
leisdavosi vytis dramblių, sausros išvarytų į kokią nors lengvą aptik- 
ti vietą, - atrodė, kad jis iš tikrųjų turi suvesti kažkokias asmenines 
sąskaitas su tais senais milžinais. Praėjus keturioms dienoms po to, 
kai jis išvyko iš For Lami, septintą valandą ryto, tikėdamasis po- 
pietės pradžioje pasiekti paskutinę Orsinio stovyklavietę, - vakare 
pagaliau prapliupo liūtys, su neprilygstamu šėlu atsigriebdamos 


283 


už pavėlavimą, — ant tako priešais save dramblių žolėje išvydau 
keistą procesiją. Iš pradžių atpažinau matytą siluetą, baltą šalmą 
ir parudavusią tėvo Fargo sutaną, - už jo bidzeno du nešikai su 
neštuvais ir būrys juodaodžių su pririštais prie šakų dar kruvinais 
mėsos gabalais. Nieko nepasakęs, Fargas paspaudė man ranką, ir 
aš priėjau prie neštuvų. Iš po apkloto išlindęs veidas buvo Orsinio, 
bet man reikėjo valandėlės, kad atpažinčiau jį po barzda, kuri siekė 
jo išsišovusius skruostikaulius, - tik siaubinga kančia akyse man 
buvo pažįstama gairė. Pakėliau apklotą, bet iškart jį nuleidau. Fargas 
manęs pasiteiravo, ar neturiu morfijaus, bet aš buvau palikęs savo 
vaistinėlę džipe, už dvidešimties kilometrų. „Teisybę pasakius, jam 
beveik nebeliko kūno kančioms, - sumurmėjo Fargas, - jie jį sutvarkė 
prieš šešiolika valandų... Dar nesu matęs, kad Žmogus taip kabintųsi 
į gyvenimą.“ — „Kaip tai nutiko?“ — paklausiau veikiau mašinaliai 
negu norėdamas sužinoti: to vieno žvilgsnio, mesto po apklotu, 
man pakako. „Drambliai perėjo per jį, - paaiškino Fargas. - Kaip 
man pasakojo berniukai tarnai, jie prisiartino prie kaimenės per 
šimtą metrų, Orsinis paliko ten du šaulius, o pats paėjėjo arčiau, 
kad sulaikytų dar vieną ar du, kai jie puls į šalis. Visa kita girdėjau 
iš jo paties, ir, galimas daiktas, tai buvo kliedesys, nes kai man jį 
atgabeno — aš jo ieškojau dvi dienas, - jis buvo tokios būklės jau 
daug valandų ir pats nebesuprato, ką kalba. Šiaip ar taip, jis įsivaiz- 
duoja, kad, atvykęs į skynimą, staiga pajuto iš už krūmų gresiantį 
pavojų ir, pasukęs galvą, pamatė už kokių penkiasdešimt metrų 
nuo jo stovintį Morelį. Jis dievagojasi, kad tai tikrai buvęs Morelis, 
vienas, su karabinu rankose ir visiškai sustingęs, sakytum, visada 
ten stovėjo ir jo laukė. Orsinis pakėlė ranką ir šovė. Nepataikė - iš 
penkiasdešimties metrų, atkreipkite dėmesį, jau vien šitai gan keista, 
juk jis vienas iš geriausių mūsų didžiųjų medžioklių specialistų, ir 
tai patvirtina mano prielaidą, kad dėl nervinio nuovargio ir dėl tos 
manijos galvoti apie Morelį dieną naktį jį ištiko haliucinacija. Jiš 
sakė man, kad šovė dar kelis kartus, ir kiekvieną sykį pro šalį. Ir 

kaip tik tuomet drambliai, pasiutę nuo tų šūvių arba, jei jums taip 
labiau patinka, pasak išlementų to nelaimėlio žodžių, „norėdami 
ateiti Moreliui į pagalbą“, puolė jį ir sutrypė, - ir štai jūs matote to 
padarinį, ne patį gražiausią iš mano matytų dalykų...“ Aš priėjau 
prie Orsinio. Šiaip ar taip, turėjau parašyti ataskaitą, o For Lami 
buvo karštai ginčijamasi dėl to, ar Morelis tebėra gyvas, ar buvo 
nukautas vieno iš savo bendražygių politiniais sumetimais, kaip 
manė kai kurie. Pasilenkiau prie jo. „Orsini, ar jūs tikras, kad matėte 
Morelį?“ Juodais krešuliais apkepusios lūpos krustelėjo. „Tikras, — 
sumurmėjo jis. — Bet...“ Tas „bet“ padėjo klaustuko ženklą. „Pasi- 
stenkite atsakyti.“ — „Aš tiek galvojau apie jį... Net miegodamas... 
Mačiau jį visą laiką...“ Tasai paliudijimas nebuvo įtikinamas. Staiga 
pajutau kruvinos mėsos kvapą: kaimiečiai nešėsi ją namo. Orsinio 
akys nukrypo į tėvą Fargą, lūpos sukruto, ir pabaigos žodis buvo 
pats baisiausias, užgauliausias ir labiausiai bauginantis, kokį tik 
buvo galima išgirsti: „Aš noriu gyventi“, - sumurmėjo tai, kas buvo 
likę iš to žmogaus. Net tėvas Fargas atrodė sukrėstas. „Kiaulė!“ — 
suniurnėjo jis su gumulu gerklėje. Ir užspaudė jam akis. Tiek apie 
Orsinį. Bet, kaip jums ir sakiau, jo paliudijimas man neatrodė įtikina- 
mas - Morelis buvo taip apsėdęs jo mintis, kad jis tikrai galėjo tapti 
haliucinacijos auka. Kita vertus, aš niekada nepriėmiau už gryną 
pinigą šnekų, kad mūsų draugas nebegyvas, sklindančių vien todėl, 
kad jau kuris laikas nebegirdėti apie jį kalbant. Tą prancūzą supo 
daug nematomų geros valios žmonių - mūsų laikų Žmonės negalėjo 
jo nesuprasti ir jam nepadėti... Net buvo manoma, kad jūs, tėve, 
kurį laiką slėpėte jį savo kasinėjimų vietoje, - bet iš jūsų šypsenos 
matau: tai visiškai.nepagrįstas kaltinimas ir atvykote iki čionai ne 
tam, kad išgautumėte iš manęs žinių ir jas jam perduotumėte... Su 
juo iš tikrųjų buvo bendrininkaujama - nuo radisto, nepranešusio 
žinios apie jo buvimo vietą, iki mano kolegos ir draugo Serizo, ku- 
rio dabar jau garsus poelgis dar labiau sustiprins užsieniečių nuo- 
monę, kad prancūzų valdininkai Afrikoje nepaklūsta gaunamiems 

įsakymams, kad jie vykdo vadinamąją „savą“ politiką. Aš manau, 
jog tai labai prancūziškas ir labai suprantamas gestas, - ir Serizo 
nepraleido progos išrėkti savo nuomonę tą akimirką, kai Morelio 
sunkvežimis važiavo pro jo būstinę po Sionvilio ekspedicijos jums 
žinomomis aplinkybėmis... 


Nuo Sionvilio iki Jango sunkvežimiu - šešios valandos kelio, 
jei važiuosi vidutiniškai keturiasdešimties kilometrų per valandą 
greičiu. Serizo, administracinės apygardos komendantas, gavo ra- 
dijo pranešimą, informuojantį apie „teroristų reidą“ Sionvilio laik- 
raščio spaustuvėje ir raginantį imtis visų, jo nuomone, „reikiamų 
priemonių“, kad sučiuptų Morelį ir šešis vyrus iš jo gaujos, kai jie 
važiuos atgal penktą valandą ryto. Laiko jam susivokti buvo likę 
tik tik. Serizo buvo apkūnus, nervingas, choleriškas žmogus, jo 
energija ir geranoriškumas liejosi per kraštus, jis visuomet laikė- 
si labai tiesiai, tikriausiai dėl savo labiau nei kuklaus ūgio. Labai 
kruopščiai sulankstė ką tik gautą radijo pranešimą. Jam pasirodė, 
kad tai proga, kurios jis laukė jau seniai, gal net visą gyvenimą. 
Beje, jis pats abejojo, ar Morelis bus toks optimistas, kad vyktų per 
Jangą, - tikriausiai jis paliko tą sunkvežimį prie Sionvilio, - bet 
jeigu jis pasitikės savim ir padarys tai, bus sutiktas deramai. Serizo 
kaipmat kibo į darbą. Nubėgo apsivilkti atsargos leitenanto uni- 
formos - į ją įsisprausti jam pavyko tik paaukojus gerą pusę savo 
kvėpavimo pajėgumų. Paskui mobilizavo visas savo karines pajėgas: 
tris sargybinius, radistą, vėliau aštuonis kariuomenėje tarnavusius 
kaimiečius, paskirstė jiems šautuvus ir išstatė juos palei kelią. Pats 
atsistojo priekyje, šauniai užsismaukęs ant ausies karišką kepurę. 
Vakarykštę dieną jis praleido skaitydamas laikraščius ir žurnalus, 
kuriuos gaudavo iš Prancūzijos du kartus per mėnesį, ir jautėsi 
puikiai pasikaustęs sutikti „Žmogų, norėjusį iškeisti savo rūšį“, kaip 
šis to nusipelnė. Jį ypač sujaudino reabilitacija liaudies demokratijos 
šalyse (pakarti politiniai veikėjai dabar buvo paskelbti nekaltais tų 

pačių, kurie juos pakorė); atradimas, kad Stalinas tapo paranojišku 
žudiku tiems patiems, kurie dvidešimt metų skelbė jį „genialiu tautų 
tėvu“; paskutinio japonų Žvejo, tapusio jūros užteršimo gyvsidabriu 
auka, mirtis; paskutinės prancūzų vaikų žudynės vardan šventos 
tautų teisės būti laisvoms; baltaodžių, juodaodžių, geltonodžių ar 
raudonodžių rasizmas ir netgi žaibiškas vėžio plitimas pasaulyje, 
bent jau įrodantis, kad Žmogus - ne vienintelis, kuris elgiasi su 
gamta žiauriai ir nepagarbiai. Serizo ilgai laukė progos tarti savo 
Žodį apie visa tai. Jis porą kartų patikrino savo žmones, griežtai 
nurodė jiems pakeisti kelias laikysenos smulkmenas ir privertė juos 
pamanevruoti, kad pramankštintų savo refleksus. Kai kelio gale tarp 
didžiulių medžių galiausiai pamatė sunkvežimį Žmogaus, kuris taip 
drąsiai kovojo gindamas gamtą, jo apskritas veidukas sudrebėjo iš 
susijaudinimo. Jis pasisuko į savo žmones. 

— Ramiai! 

Sunkvežimis padidino greitį. Iš kabinos kyšojo nutaikytas į juos 
automatas. 

— Ginklu... gerbt! 

Sunkvežimis visu greičiu pralėkė pro dvylika pagarbą atiduo- 
dančių vyrų ir vos matomą miške mažiuką prancūzą karininką, 
sustingusį poza „ramiai“. Morelis nužvelgė juos su pasitenkinimu,. 
nė kiek nenustebęs. 

— Žmonės suprato, - pasakė ramiai. - Aš visada sakiau, kad 
nereikia prarasti vilties. 


Bankyje seržantas radistas gavo tokią pačią telegramą kaip ir 
jo kolega iš Jango. Valandėlę žiūrėjo į ją be jokios išraiškos veide, 
su pieštuku rankoje. Jis buvo juodaodis iš Ubangio, tarnaujantis 
jau dešimt metų ir daug mąstęs tuo klausimu. Kelias ėjo pro pašto 
langą. Jis ilgai sėdėjo priešais tą popieriaus lapą, retkarčiais žvilgtel- 
damas į kelią. Laukti jam teko beveik dvi valandas. Kai sunkvežimis 
pravažiavo, jis pasilenkė virš aparato: „Prašom pakartoti paskutinį 

pranešimą. Priėmimo trukdžiai.“ Jis dar kartą užrašė pranešimą, 
patvirtino jį gavęs ir nunešė telegramą komendantui. 


Jie vis važiavo, važiavo, sustodavo tik prisipilti į kanistrus benzi- 
noir alyvos. Visą kelią, kiekvienąsyk, kai tik sustodavo, tie trys jau- 
nuoliai tyliai pasitardavo, kartais mesteldami į Morelį pasipiktinimo 
kupinus žvilgsnius. Iš pažiūros priešiškiausias buvo Madžumba. 
Jis darė beveik fizinę įtaką kitiems dviem; nebuvo toks protingas 
kaip Ndolas nei, aišku, kaip Ingėlė, kuris buvo per jautrus, kad 
reikštųsi, tačiau iš jo sklido nuožmi, beveik kūniška valia, ir buvo 
nesunku pastebėti, kad būtent jo balsas skambėjo ta gryna aistra, 
kuri stimuliavo kitus du. Morelis nekreipė į juos dėmesio, bet Peras 
Kvistas sekė juos akies kampučiu. Jis nesuprato jų nebylaus prie- 
šiškumo motyvų, bet nujautė kažko prisikaupus. Šįryt, kai jie, nuo 
pat aušros važiavę pro miškus, antrą kartą sustojo prisipilti benzino 
ir pasišildyti kavos, Ndolas priėjo prie Morelio, kuris išbalęs, susi- 
taršęs, uždusęs plušo prie perkaitusio motoro. Studentas pasitaisė 
ant nosies akinius ir tarė: 

— Norime, kad mums paaiškintumėte... Mes manome, kad jūs mus 
apmovėte. Kokią teisę turėjote paskelbti to išspausdinto manifesto 
tekste, kad mūsų veikla nesusijusi su jokia politika? Kas jums leido 
tai padaryti? Kodėl neparodėte mums to teksto prieš jį spausdinda- 
mas? Mes besąlygiškai sutikome jums padėti, bet jūs neturėjote teisės 
"nuslėpti nuo viešosios nuomonės mūsų judėjimo tikslų... 

Morelis metė į jį pavargusį žvilgsnį. 

- Nair kas? - paklausė. 

— Tas pareiškimas aiškiai buvo nukreiptas prieš mus. Jums ne- 
buvo jokio reikalo jo daryti. Jūs mus išdavėte. Mes - politinis ju- 
dėjimas. Mes esame nepriklausomybės kariuomenės smogiamasis 
būrys. Paskutinę akimirką jūs sabotavote mūsų veiklą, pašalinote 
bet kokį politinį jos atspalvį. 

Morelis atsitiesė, nusišluostė kaktą. Buvo paniuręs, išsekęs. 

— Klausyk, mažiau, - prabilo jis. - Tu dar jaunas, ir aš turėčiau tai 
pasakyti Vaitariui, bet jeigu jau taip nori... Vienintelis dalykas, kuris 
mane domina, - apginti dramblius. Žinau, kad tave tai erzina, bet 
man nusispjaut, taip jau yra. Aš nuo pat pradžių aiškiai pasakiau, 
ko noriu, ką ginu. Jūs panorote prie manęs prisidėti. Puiku. Sakėte, 
kad jus irgi domina dramblių globa. Ką gi, puiku. Pasisiūlėte man 
padėti, besąlygiškai, be jokių užslėptų minčių. Labai gerai, ačiū, aš 
sutikau. Jūs darėte gerą darbą. Aš nieko neatstumiu... Žinoma, jūs 
"turite savo priežasčių, aš tai puikiai matau: nesu toks kvailys, kaip 
atrodau. O aš turiu savų... Bet tai nekliudė mums veikti drauge, nes 
sutarėme dėl artimiausių tikslų. Tačiau nereikia pamiršti, kad jūs 
patys atėjote pas mane, kad ašjūsų nieko neprašiau, kad neieškojau 
jūsų. Be to, jūs visą laiką šaukėte, jog jums rūpi tik man padėti, nes 
drambliai ir jums labai brangūs, nes jie - Afrika. Netgi sakėte, kad 
tądien, kai jau būsite šeimininkai, dramblių globa jums taps šventu 
dalyku, įtrauksite ją į savo konstituciją. Aš sutikau. Bet jeigu gamta 
pati savaime jūsų nedomina ir jums pakanka nacionalizmo, jeigu 
jums reikia tik nepriklausomybės, o drambliai gali dvėsti, svarbu 
tik ją atgauti, reikėjo pasakyti anksčiau. Aš neužsiimu politika. Aš 
"ginu dramblius, ir tiek. Bet, kad tave paguosčiau, pasakysiu tau dar 
šį bei tą. Tau nėra reikalo jaudintis. Jie sukurps iš to politinę bylą. 
Gali jais pasikliauti. Jie nieku gyvu nesutiks, kad tai būtų kas nors 
kita, o ne politinė byla. Ir dėl to padarys viską, ko reikia. Tad tau 
nėra ko jaudintis. | 

— Ar jūs už tautų teisę būti nepriklausomoms, ar ne? - sušuko 
-Ndolas. 

Morelis atrodė nuoširdžiai nuliūdęs. Jis pasisuko į Perą Kvistą. 

— Neįmanoma, jis nenori suprasti. 

- Jūs esate prieš Afrikos nepriklausomybę, - pareiškė studen- 
tas. - Štai kur teisybė. 

— Gal aš kalbu nepakankamai aiškiai, ar ką? - užriaumojo More- 
lis. - Mane domina tik vienas dalykas - dramblių globa. Aš noriu, 

kad jie čia būtų, gyvi, riebūs, ir kad visi galėtų juos pamatyti. Ar tai 
padarys prancūzai, ar čekoslovakai, ar papuasai, man nusispjaut, 
svarbu tik, kad jie atliktų tą darbą. Bet geriau susidėti visiems drauge, 
ko gero, tai vienintelis būdas tai įgyvendinti. Pasiunčiau savo peticiją 
į visas pasaulio šalis ir dar Jungtinėms Tautoms, visur, kur yra pašto 
skyrių. Kol kas bus sukviesta tarptautinė konferencija, ir aš į juos 
kreipiuosi, aš jiems sakau: jūs privalote susitarti dėl tų dalykų, tai la- 
bai svarbu. Gal jiems pavyks tai sutvarkyti. O jeigu ne, jei pirmiausia 
reikia sukurti naujas valstybes, naujas tautas, Afrikos ar kitas, man tai 
irgi tinka: su sąlyga, kad jos tikrai gins dramblius. Bet aš noriu būti 
tikras. Man reikia pamatyti. Aš ir mano draugai buvome apmauti 
tiek kartų... Apskritai aš nepasitikiu ideologijomis: dažniausiai jos 
užima visą vietą, o drambliai dideli, griozdiški ir, kai skubi, atrodo 
visiškai nereikalingi. O nacionalizmas, apsiribojantis vien savimi, 
kaip visur matyti šiuo metu, ir visiškai spjaunantis į dramblius, - tai 
dar viena iš didžiausių kiaulysčių, kurias žmogus čia sugalvojo - jis 
yra jų prigalvojęs. O dabar, kai viską puikiai paaiškinau ir tave nu- 
raminau, būk malonus, padėk man su šitais kanistrais. 

Kai Ndolas nuėjo, Morelis pasisuko į Perą Kvistą ir paklausė: 

- Juk aš išdėsčiau gana aiškiai, ar ne? 

— Taip, - liūdnokai atsakė danas. - Iš tikrųjų. Bet jo neįtikinai. 
Man tai jau nuo seno žinomi dalykai. Dar Suomijoje, kai gyniau 
miškus, o rusų valdininkai kantriai man aiškino, kad popieriaus 
masė vis dėlto daug svarbiau už medžius, buvo tas pats... Jie suprato 
tik tada, kai miškų beveik nebeliko. Visa tai tęsiasi, ką padarysi. Ir 
banginių medžiotojai man aiškino, kad būtina turėti rinkoje bangi- 
nių taukų ir kad tai daug svarbiau už banginius... 

Nuo to laiko trys jaunuoliai nebesikalbėjo su Moreliu ir nebe- 
slėpė savo priešiškumo. Kai Ndolas vairavo, jo veidas buvo piktas, 
o kai jų žvilgsniai susitikdavo, Morelis išskaitydavo jo akyse pa- 
nieką. Kartą, nužvelgęs jį taip porą kartų ir dvi valandas ištylėjęs, 
studentas riūktelėjo: 

— Ašjums pasakysiu, kas yra tas jūsų „ekologinis“ alibi. Tai triu- 
kas, kuriuo jūs norite išsisukti. Taip jūs nuraminate sąžinę. Tokia 
dūmų uždanga, suprantate? Už kurios jūs ramiai plušate kolonia- 
lizmo ir kapitalizmo labui... 

Morelis ramiai sutiko. 

— Visko gali būti, - tarstelėjo. 

— Po velnių, - sušuko įsiutęs studentas, - atsakykite man vieną 
kartą visiškai tiesiai, be jokių užuolankų! Arjūs už tautų nepriklau- 
„somybę? Taip ar ne? 

Morelis instinktyviai pravėrė burną, tačiau laiku sustojo. Never- 
tėjo to daryti. Jei jie iki šiol nesuprato, vadinasi, suprasti negalėjo. 
Supranti arba nesupranti. Ne jie vieni negalėjo to suprasti. Dar ne- 
atėjo tas laikas, pamanė jis rimtai, kai pasaulio tautos išeis į gatvę ir 
pareikalaus iš savo vyriausybių gerbti gamtą. Bet nėra ko nusiminti, 
juk, šiaip ar taip, Afrika visada buvo šalis, traukianti nuotykių ieš- 
kotojus, karštakošius ir pionierius, kurie, mėgindami eiti vis toliau, 
paliko čia savo kaulus, - tiesiog reikia elgtis taip kaip jie. O dėl 
sėkmingos pabaigos... Jis nepuolė į neviltį. Reikia tęsti, kas pradėta, 
viską išmėginti. Aišku, jei žmonės nesugeba truputį pasispausti, kad 
užimtų mažiau vietos, jei jiems taip stinga didžiadvasiškumo, jeigu 
jie nesutinka vargintis dėl dramblių, kad ir kokio tikslo siektų, jeigu 
jie atkakliai laiko tą paraštę prabanga, ką gi! Tuomet ir pats žmogus 
galiausiai taps nereikalinga prabanga. Asmeniškai jam, žinoma, 
visa tai vis vien. Beje, jo mizantropija buvo pagarsėjusi, oficialiai 
pripažinta ir apskelbta. Jis atsitiesė, nusišluostė kaktą, ir linksmumo 
Žiburėlis, niekada nesislepiantis labai giliai, nušvietė akis: jis žinojo, 
kad nei Pero Kvisto, nei Forsaito jo šypsena nestebina, o dėl kitų, dėl 
viso pasaulio, tai jie jau seniai tvirtino, kad jis beprotis. 

Kitame etape trys jaunuoliai laikėsi atskirai, valgė atskirai. Jie 
neišleido iš rankų ginklų ir elgėsi taip, lyg galėtų būti užpulti, vos 

bendraudavo su jaunimu, tad suprato jų blogą nuotaiką, bet vie- 

nas Žmogus nenuleido nuo jų akių tikrąja tų žodžių prasme - tai 
buvo Korotoras. Paniuręs, užsitraukęs ant akių tą nešvarią fetrinę 
skrybėlę, jis nuolat laikė ant plikų kelių šauti paruoštą automatą ir 
ranka rodydamas į studentus pasakė Forsaitui: 

— Jie rengia kažkokią kiaulystę. 

Kaip tik per tą paskutinį etapą Forsaitas truputį geriau susipažino 
su Korotoru. Tarp amerikiečio karininko, vienos iš seniausių JAV pie- 
tinių valstijų giminės atstovo, ir to juodaodžio valkatos, pratąsiusio 
savo fetrinę skrybėlę ir kelnių dugną per visus Afrikos kalėjimus, 
instinktyviai užsimezgė simpatija tiesiog todėl, kad tam tikra per- 
sekiojimo patirtis suteikė jiems šį tą bendro. Dažnai jie miegodavo 
vienas greta kito, ir vienam draugiškai patapšnojus kitas atsakydavo 
žiauroka, bet žavia šypsena. Šįvakar, kai jie sustojo prie karpažo- 
lių krūmų ir kiaurą naktį aplinkui aidėjo prie vandens traukiančių 
kaimenių baubimas, sklindantis iš dykumos, mėnesienoje Forsaitas 
išvydo sėdintį ant žemės Korotorą, laikantį ant kelių automatą it kokį 
muzikos instrumentą, kuriuo jau ruošiamasi užgroti. Pirmą kartą 
Džoniui Forsaitui parūpo sužinoti, kas pastūmėjo tą netikšą vaikiną 
patraukti paskui Morelį, kodėl jis taip ištikimai jį lydi. 

— Pasakyk man, Koro... 

Korotoro šypsena buvo matyti net naktį. 

— Tu jau visi metai eini su juo visur... Tau taip patinka dram- 
bliai? 

— Man nusispjaut į dramblius. 

— Tuomet kodėl? Tu išvien su anais? Už Afrikos nepriklausomy- 
bę? Tu toks pat partizanas kaip anie trys? 

— Man nusispjaut... 

Jis nusispjovė ir išdidžiai pasakė: | 

— Aš - prancūzų kariuomenės dezertyras, tad tuos dalykus iš- 
manau... 

Buvo nelabai aišku, bet jis pasakė tai iš aukšto ir paniekinamai 
numojo ranka į tuos tris studentus, stovinčius prie mašinos. 

— Gerai. Tai kodėl tu prie jo prisidėjai? 

Korotoras vėl nusispjovė. 

— Aš nieko neturiu, - paaiškino jis trumpai. 

Tai buvo viskas - irjeigu tai buvo draugiškumo Moreliui prisipa- 
žinimas, tai pasaulyje nebuvo rimtesnės priežasties čia būti. Vienaip 
ar kitaip, būtent Korotorui jie liko skolingi už tai, kad tą naktį išven- 
gė blogiausio. Įdėmus žvilgsnis, kuriuo tas Sirijos turgų ir parduo- 
tuvių plėšikas sekė menkiausią trijų sąmokslininkų judesį, matyt, 
sukliudė pastariesiems įvykdyti savo ketinimą anksčiau. Forsaitas 
karčiai priekaištavo sau dėl to, kad nekreipė į juos tiek dėmesio, 
kiek jie nusipelnė, - beje, dėmesio jie primygtinai prašėsi, reikalavo 
beveik visa savo laikysena - būdami labai jauni, jie negalėjo pakęsti, 
kad įjuos žiūrima nerimtai. Įsitikinimas, kad jie buvo išduoti, ir tas 
truputį tėviškas abejingumas, jų manymu, reiškiantis akivaizdžią 
panieką, galiausiai pastūmėjo juos visiškai nutraukti santykius ir gal 
net nueiti toliau, nei buvo sumanę iš pradžių. Forsaitas prisipažino 
Šelšeriui, kad nė akimirkos nenujautė, ką jie rengiasi padaryti. 

— Aš nekreipiau į juos dėmesio. Mačiau, kad jie nepatenkinti, bet 
man tai veikiau kėlė šypseną. Be to, galvojau apie kitką. Sionvily- 
je atsigėriau, jei taip galima pasakyti, iš nuodingo šaltinio: vilties 
šaltinio... Mane visiškai apsvaigino mintis, kad pagaliau galėsiu 
sugrįžti į Jungtines Valstijas pakelta galva, kaip sakoma, kad mano 
tėvynainiai, anksčiau į mane spjaudę, viską suprato ir pasirengę pa- 
sveikinti mane kaip didvyrį, kad jie išgirdo tai, ką aš stengiausi jiems 
išrėkti iš Afrikos gelmių. Pripažinkite, kad yra apie ką pamąstyti 
išnirus iš ten, iš kur išnirau aš, iš savotiškos prarajos. Gulėjau ant 
negu buvo. Dar niekada naktis man neatrodė tokia graži. Regis, 
vienu metu net uždainavau - trumpai tariant, buvau už tūkstančio 
kilometrų nuo rūpesčio dėl mūsų trijų vaikinų. Galiausiai užsnūdau, 
bet staiga išgirdau burzgiant variklį - pakėliau galvą ir išvydau, 

kaip sunkvežimis naktį pajudėjo iš vietos ir pasileido visu greičiu, 

mačiau, kaip Koro puolė jį vytis, paskui pakėlė automatą ir iššovė. 
Iš sunkvežimio irgi pratrūko šūvių papliūpa, ir aš išvydau, kaip 
Koro šokčioja vietoje, mačiau, kaip jis nesiliauja šaudęs į tolstantį 
sunkvežimį, paskui griūva nepaleidęs iš rankų ginklo. Prisimenu, 
kaip žeme nusirito jo fetrinė skrybėlė ir kad pirmiausia, ką Morelis 
padarė, kai mes pamatėme, kad jis jau nebegyvas, - pakėlė skry- 
bėlę ir uždėjo jam ant galvos. Tai buvo rudo fetro skrybėlė, tikras 
miestietiškos civilizacijos simbolis. Jis ją labai brangino, jiedu buvo 
susieti savotiška draugyste. Juk prisiriši prie bet ko:.. Mes jį taip 
ir palaidojome su ta skrybėle ant galvos, rankomis išrausę duobę. 
Paskui susižvalgėme. Iki ežero dar buvo koks dvidešimt kilometrų, 
bet, šiaip ar taip, mes žinojome, kad Koro budrumas tikriausiai 
mus išgelbėjo. Jis taip dėmesingai sekė tuos tris karštakošius, kad 
jie negalėjo įvykdyti savo ketinimo anksčiau. Jeigu jie būtų tai pa- 
darę ankstesniame etape, prieš penkiasdešimt kilometrų, mums 
būtų buvęs galas, be vandens, be maisto, be ginklų. Koro beveik 
visą kelią laikė pirštą ant gaiduko, bet snustelėjo dvi minutes, o jie 
tik to ir laukė. Mes juos išdavėme, suprantate. Mes išdrįsome pa- 
skelbti pasauliui, kad mūsų kova visai nesusijusi su politika... Tad 
jie nutraukė ryšius su mumis ir nulėkė tiesiai prie Sudano sienos 
pasiskųsti savo mylimam vadui. Jie norėjo sukurti naują tautą, o 
tai, ką Morelis stengėsi išsaugoti, jiems tikriausiai atrodė kvaila, 
juokinga, padiktuota dekadentiško jautrumo... Turiu pripažinti, kad 
Morelio veidas ištįso... Žinoma, ne dėl to, kad reikės klampoti dvi- 
dešimt kilometrų pėsčiomis be vandens tuo waterless track. Prisiekiu 
jums, kad apie šitai, apie būsimas pastangas, sunkumus, pavojus 
jis negalvojo. Bet jis labai mėgo Korotorą, jie jau ilgai buvo drauge, 
ir nors vieną dieną tas nenaudėlis pavogė jo laikrodį - Morelis jį 
surado Korotorą apieškojęs, - jiedu savotiškai susidraugavo... Buvo 
dar ir kitas dalykas - tie trys studentai. Manau, jis įsivaizdavo, jog, 
išauklėti prancūzų mokyklose bei universitetuose, baigę „humani- 
tarinius“ mokslus, kaip tai pas jus vadinama, jie privalėjo suprasti, 

ką jis stengiasi apginti, kas iš tikrųjų pastatyta ant kortos. Bet tokių 
dalykų mokyklose nemokoma. Jų išmokstama ant savo kailio. Rei- 
kia gerokai pavargti, kad suprastum, ką reiškia gerbti gamtą. O tie 
vaikiai, nepaisant visų jų mokslų, iš esmės buvo toli nuo to. Koro- 
toras nemokėjo net skaityti, bet jautė tai instinktyviai... Draugystė 
jam buvo svarbiau už visa kita. Jis juk pažino vargą, o tai smarkiai 
sustiprina savisaugos instinktą, poreikį būti apgintam. Beje, Morelis 
galiausiai su tuo sutiko ir pasakė tai gana aiškiai, kai mes skubėdami 
"rinkomės daiktus, kad nueitume kiek įmanoma toliau dar iki di- 
džiojo dienos karščio tarp dramblių, buivolų ir antilopių kaimenių, 
kurios saulei tekant jau buvo matyti prie horizonte kylančių aukštų 
raudonų uolų. „Jeigu tie trys geltonsnapiai dar nepasiryžę prireikus 
atiduoti gyvybę dėl gamtos apsaugos, vadinasi, jie patys dar nepa- 
kankamai kentėjo. Galiausiai patikėsiu, kad kolonializmas nebuvo 
jiems kaip reikiant sunki mokykla, kad šiuo požiūriu jis jų nieko 
neišmokė, kad prancūzų kolonializmas vis dėlto su gamta elgėsi 
gana pagarbiai. Jiems dar lieka daug ko išmokti, o prancūzų tauta 
neduoda tokio pobūdžio pamokų. Tuo pasirūpins jų rasės atstovai. 
Vieną dieną jie turės savo Staliną, savo Hitlerį ir savo Napoleoną, 
"savo fiurerį ir savo dučę, ir tądien jų pačių kraujas šauks jų gyslose, 
reikalaudamas gerbti gyvybę, - tą dieną jie supras.“ 


TREČIA DALIS 

„ Gintaro karoliukų taukšėjimas vieno į kitą pašnekovo rankose ga- 
liausiai pradėjo erzinti Vaitarį labiau nei abejingumas, su kuriuo 
anasjo klausėsi prasmegęs fotelyje. Rožinis buvo ilgesingai nusviręs 
jo rankoje virš sukryžiuotų kelių, ir sausas jo karoliukų barškėjimas 
pabrėždavo viską, ką Vaitaris jam aiškino jau visą valandą. Jo veidas 
buvo pavargęs, inteligentiškas, ryškių ir sykiu subtilių bruožų — 
lūpos beveik pradingdavo, kai jis šypsodavosi; be feso, uždėto ant 
žilstančių plaukų, jis dėvėjo gerai sukirptą europietišką kostiumą. 
Vaitaris jį matė pirmą kartą. Nepaisydamas šį susitikimą surengu- 
sio Habibo patikinimų, jis svarstė, ar iš tikrųjų jo pašnekovas toks 
įtakingas, kaip teigė libanietis. Jis mėgino tai suprasti iš jo žodžių 
bei laikysenos, ir tai nelengvino pašnekesio. Buvo girdėjęs su baime 
tariant jo vardą tam tikruose politiniuose Kairo sluoksniuose iškart 
po to, kai krito Farukas, tuo metu, kai Brolių musulmonų galia 
atrodė tvirtai ir ilgam įsigalėjusi. Tačiau negalėjo pasakyti, kokia 
jo įtaka dabar, sutriuškinus Nasero judėjimą. Habibas užtikrino, 
kad jo autoritetas liko nepakitęs, ypač turint galvoje ginklų ir kapi- 
talo pasiskirstymą, bet reikėjo tuo įsitikinti, ir jau kelias akimirkas 
Vaitaris kabinosi į viltį, kad jo atsisakymas nebuvo įpareigojantis 
Kairo komitetui. Tai, kad jis buvo Sudane, kur turėjo spręstis sąjun- 
gos su Egiptu likimas, tuo metu, kai prasidėjo pirmieji neramumai 
pietuose, buvo ženklas, regis, patvirtinantis Habibo patikinimus. 
Jo bendražygis buvo jaunas, kresnas vyras pliku, tvirtu kaklu po 

chaki spalvos marškiniais; trumpai pakirptais ūsais ir plaukais, 
jis atrodė kaip tipiškas egiptiečių karininkas. Galėjo čia būti kaip 
ekspertas arba tam, kad nenuleistų akių nuo to kito, arba ir viena, 
ir kita, — bet tai, kad jis čia yra, irgi nebuvo padrąsinantis ženklas. 
Per tą susitikimą jis nepratarė nė žodžio, bet buvo akivaizdu, kad 
daug kalbėjo prieš tai. Saulė kepino tentą, dengiantį vidinį „Nilo“ 
viešbučio sodą Chartume, kur vyko susitikimas. Jo vidury minkš- 
ta srove ant žalios ir mėlynos mozaikos tryško fontanas. Iš abiejų 
laiptų pusių nekrusteldami, lyg jų nebūtų, stovėjo po jauną tarną, 
jie vilkėjo bubu ir buvo užsirišę baltus turbanus, po pažastim laikė 
sidabrinius padėklus. Vaitaris jautė, kaip kyla įniršis. Staiga jis pa- 
sibaisėjo ta ilgesinga rytietiška atmosfera, kur bet kokia mintis apie 
veiklą atrodė kaip pasityčiojimas. 

— Manau, tai paskutinis jūsų žodis? - šiurkščiai paklausė jis. 

Jo pašnekovas pakėlė ranką. 

— Brangusis, paskutinio žodžio politikoje nebūna, jūs tai pui- 
kiai Žinote. Tarkime, kad kol kas mums labai sunku palaikyti jus 
aktyviai. Mes pernelyg užsiėmę Tunise, Alžyre, Maroke, siekiame 
ten jums žinomų teigiamų rezultatų. Aš kalbėjau su jumis labai 
atvirai. Išsklaidyti mūsų pastangas dabar būtų gryna beprotybė. 
Žiūrint mūsų akimis, jūsų nuopelnas - didžiulis, juoba kad jūs esate, 
sakykime, visiškai vienas ar beveik vienas. Bet padėtis Čade nepa- 
teisina materialios pagalbos žmonėmis, ginklais ir šaudmenimis, 
kurios jūs prašote. Kraštutiniu atveju mes galime išugdyti kadrus, 
su sąlyga, kad jūs turėsite Žmonių, kuriuos reikia išugdyti. Tačiau 
manau, kad toks reikalas dar nepribrendo. Ateis laikas... Jis dar 
neatėjo. Visa bėda, kad jūs priklausote tam Afrikos regionui, kuris 
dar nevisiškai... pasiruošęs. Kol kas kiekviena apkaba ir kiekvienas 
doleris, kuriais mes disponuojame, gali būti daug veiksmingiau 
panaudoti kitur. Ir mes nė kiek nesame suinteresuoti kelti pavie- 
nių nereikšmingų neramumų Prancūzijos Pusiaujo Afrikoje — tai 

tik pabrėžtų, kad mums stinga pasirengimo. Kur kas geriau būtų, 
jeigu viešoji nuomonė susidarytų įspūdį, jog jėgos kaupiamos, nei 
demonstruoti jėgą, kurios nėra... Mes negalime būti visur vienu 
metu. Tokie tad mūsų atsisakymo - kol kas - motyvai. Laikas ateis, 
aš jus užtikrinu... 

Jo balsas ir veidas virptelėjo. Vaitaris išsaugojo tiek šaltakrau- 
jiškumo, kad deramai įvertintų tą išdidumo plūstelėjimą: kad ir 
kokia būtų jo pašnekovo padėtis Egipte vidinių reikalų atžvilgiu, 
panarabiškos veiklos atžvilgiu jis savo galias išlaikė. Bet jam buvo 
pakankamai gerai žinomas konfliktas, kilęs tarp tradicinių švento- 
jo karo apologetų ir ekonominės bei politinės pažangos šalininkų 
modernistų, kad jis nepamėgintų paliesti jautrios vietos. 

- Jei aš gerai suprantu, jūs pirmiausia tarnaujate savo religiniams 
įsitikinimams, - ištarė jis lėtai. - Kaire man buvo daug kalbama apie 
tautų teisę būti nepriklausomoms... 

Jo pašnekovas palenkė galvą. 

— Islamas - galingos mielės, bet reikia jam duoti laiko, kad imtų 
kilti... Pirmiausia mes privalome apginti jį nuo materialistinės bar- 
barybės, kuri liejasi ant mūsų iš Vakarų... 

Jis įbedė akis į gintarinį rožinį, bet lūpos suplonėjo: šypsena... 

— Beje, mums, kaip žinote, marksizmas yra vakarietiška dok- 
trina... | 

Vaitaris žinojo, kad jo saitai, beje, neseni, su komunistų partija 
nėra paslaptis: jis visada balsavo už ją nuo tada, kai nutraukė 
santykius su centro grupe, kurios kandidatu buvo išrinktas iš 
pradžių. 

— Nematau čia jokio ryšio, - atsakė jis šaltai. - Nesuprantu, kodėl 
turėčiau atsisakyti komunistų paramos vienoje, beje, labai ribotoje 
teritorijoje... Juk jūs neatsisakote liaudies demokratijos šalių gin- 
klų... 

Nuovargio mostas: toji ranka gulėjo priešais Vaitario ranką, be- 
jėgė, labai gležna, pailga, virpanti... 

— Neįsileiskime į tokio pobūdžio ginčus. Aš tik noriu pasakyti, kad 
mums reikia kantrybės. Svarbiausia iš pradžių paruošti dirvą. Vadi- 
namoji juodoji Afrika bus su mumis... Žinote, kad islamas ten daro 
pažangą. Mūsų tikėjimas jaunesnis, karštesnis, jis greitas ir galingas 
kaip dykumos vėjas, kuris matė jį gimstant, - jis nugalės... Suisla- 
minta Afrika bus nenugalima jėga pasaulyje. Tai neišvengiama. 

Ir vėl jo veidu perbėgo kažkoks beveik požeminis virpulys. Vos 
pastebimas... Tačiau Vaitaris pažinojo tuos iki apsinuoginimo sla- 
pius veidus, kur tik oda lieka rami, o kraujas varinėja aistrą: tai buvo 
šaltakraujis fanatikas, be to, religingas fanatikas; jis jau neabejojo 
pagrįstumu to, ką jam sakė Habibas: iš esmės ir nepaisant Brolių 
musulmonų žlugimo, C. L. A. taip ir liko religiniu judėjimu. Karo- 
liukai vėl ėmė tolygiai slinkti tarp plonų pirštų. 

— Kol kas mes turime išmokti apsiriboti. Mūsų tikėjimo pažanga 
net už pusiaujo glumina krikščionis misionierius... Korano moky- 
klos yra kovos avangarde. Visa kita ateis savaime. Norėčiau pridurti: 
jeigu paskutiniai jūsų veiksmai būtų sukėlę nors menką aidą, gal 
mūsų galimybės. 

— Jūs juk skaitote laikraščius? - paklausė Vaitaris iš aukšto, šitaip 
stengdamasis paslėpti savo silpnąją vietą, ir iškart įsitikino, kad 
anas tai suvokė. 

Nauja skysta šypsena, nežymus galvos palenkimas. 

— Skaitau. Ir net nešiojuosi su savimi... Matote. 

Jis stumtelėjo ant stalo krūvą angliškų ir prancūziškų laikraščių. 
Visi jie buvo ir Vaitario kambaryje, bet šis turėjo omeny arabiškus 
laikraščius. Jis supyko ant savęs paties: nereikėjo jam griebtis šito 
argumento. Laikraščiai rašė vien apie Morelį. Jis dėjosi perbėgąs 
akimis antraštes: „Čado ekscentrikas vis dar nepagaunamas...“ 
„Keisčiausias pasaulio nuotykis: mūsų specialusis koresponden- 
tas Prancūzijos Pusiaujo Afrikoje pasakoja jums apie beprotišką 
žygį prancūzo, kuris gina dramblius nuo medžiotojų.“ Jis negalėjo 

nuslėpti savo susierzinimo: spauda, nesidominti didžiais teisėtais 
tautų siekiais ir tik ieškanti pigių sensacijų, pavertė niekais visas jo 
pastangas pasinaudoti Moreliu. Šis tapo dūmų uždanga, slepiančia 
Vaitarį nuo pasaulio, - dūmų uždanga, kurią reikėjo išsklaidyti 
kuo greičiau ir nesvarbu kokiais būdais. Jis su panieka nustūmė 
laikraščius. 

— Nieko keisto, kad kolonialistinė spauda pateikia tą reikalą tokiu 
požiūriu, - pasakė jis. 

— Taip. Nieko keisto ir tai, kad arabų spauda pateikia jį jums 
palankioje šviesoje... Mes niekada neatsisakėme suteikti jums mo- 
ralinę paramą. 

Staiga Vaitaris suprato, kad pasuko klaidingu keliu. Juk vis dėlto 
jam buvo ne tiek svarbu gauti ginklų ir „savanorių“, kiek priversti 
apie jį kalbėti, išgarsinti savo asmenį ir savo vardą tarptautiniu 
mastu. Tai buvo viskas, ko jis galėjo tikėtis šiuo metu, net jeigu 
jam ir pasisekė įvykdyti kelis menkus reidus Prancūzijos Pusiaujo 
Afrikoje. Išgarsinti savo vardą, išlikti atmintyje, tapti pirmojo pla- 
no asmenybe išoriniam pasauliui, būtinu derybų partneriu - toks 
dabar buvo vienintelis įmanomas tikslas. Jam labiau nei kam nors 
kitam buvo aišku, kad artimiausiu metu Čado nepriklausomybė 
neįmanoma, 0 kur kas didesnėje Afrikos federacijoje asmeniškai 
jam vieta buvo anaiptol neužtikrinta. Kol buvo gerbiami genčių 
papročiai, jos dar ilgai galėjo tenkintis joms palikta laisve gyventi 
taip, kaip patinka. Jis ėmė kovoti už nepriklausomybę per Šaltąjį 
karą, kai Raudonoji armija, regis, neišvengiamai turėjo okupuoti 
visą Europą, o konfliktas su Amerika atvėrė visiškai naujas ir, taip 
sakant, neribotas perspektyvas. Pereidamas į disidentus, jis manė 
išliksiąs atmintyje, įsitvirtinsiąs kaip būsimojo nugalėtojo, kad ir kas 
jis būtų, derybų partneris. Matyt, jis apsiriko vertindamas galimy- 
bes - padarė timing' klaidą, kaip sako anglai. Tad dabar galėjo tik 


* Laiko apskaičiavimas. (Angl.) 

viena - įgyti reikšmingumo. Reikėjo įsitvirtinti išoriniame pasaulyje 
kaip ypatingai asmenybei Afrikos politiniame žemėlapyje - pakilti 
iki tarptautinių tribūnų, kur niekas nebesidomi, kam jis atstovauja 
liaudies palaikymo ar praktinių galimybių prasme, o tiktai kokie yra 
jo talentas, jo iškalba ir jo balso skleidžiama įtikinimo galia. Tai buvo 
vienintelis dar įmanomas būdas išbristi iš politinės vienatvės - iš 
vienatvės apskritai. Reikėjo „įsitaisyti“, kalbant krizės laikotarpio 
parlamento koridorių žargonu, - „įsitaisyti“ tarptautiniu mastu... 
Jis pradėjo kalbėti - ir kalbėjo ilgai. Buvo patenkintas, kad pokal- 
bis vyko prancūziškai — tai buvo vienintelė kalba, kuri jam leido 
atsiskleisti iš geriausios pusės. Baigęs kalbėti negavo nei ginklų, 
nei pinigų, nei „savanorių“, bet neturėjo nė menkiausios abejonės 
dėl to pokalbio rezultatų: jo pašnekovai išvyko įsitikinę, kad šitas 
vyras tvirtu balsu, afrikietišką aistrą apvilkęs gerai sukurptu pran- 
cūziškos logikos rūbu, yra nauja žvaigždė, kylanti politinėje Afrikos 
padangėje. Valandėlę jis dar sėdėjo krėsle, šluostydamasis kaktą. 
Neabejojo, kad padarė įspūdį. Visa bėda, kad tiedu vyrai buvo tik 
mažulytė auditorijos, kurią jam reikėjo sujaudinti, dalis. Visą pro- 
blemą dar reikėjo išspręsti. Netrukus Bandunge turėjo susirinkti 
pirmoji kolonijinių tautų atstovų konferencija, o jos organizatoriai 
nemalonėjo jo pakviesti. Jis užsitikrins, kad toks nedovanotinas 
aplaidumas - toks akibrokštas — ateityje nebepasikartotų. Žūtbūt 
reikėjo įgyti reikšmingumo, ir terorizmas, net efemeriškas, net be 
realios svarbos, liko vienintelė veikla, galinti suteikti jam būtiną 
politinį pamatą tarptautiniu mastu. Jam niekaip nebūtų pavykę 
sukurstyti maištauti gentis, kurių vadai ir burtininkai buvo jam 
priešiški ir atskirti nuojo neperžengiamos nemokšiškumo, prietarų. 
ir primityvių apeigų užtvaros. Tačiau pakaktų porą kartų pateikti 
laikraščiams kelias būtinas antraštes, kurios atveria kalėjimo ir sykiu 
ministerijų prieškambarių duris... Taip jis visuomet sugrįždavo į tą 
patį tašką. Reikėjo padaryti, kad tave pastebėtų, žūtbūt apsirūpinti 
ginklais, užverbuoti gerai apmokamų „savanorių“ ir įvykdyti kelis 

reidus į prancūzų teritorijos gilumą. Taigi reikėjo rasti pinigų - ir, 
turint galvoje, kokios įvairios jėgos kovojo Afrikos žemyne ir visame 
pasaulyje, visa tai turėjo susitvarkyti. Jis tuo neabejojo nė trupučio, 
gal todėl, kad neabejojo savo paties likimu. Tą likimą jis jautė savo 
galingame balse, tvirtose rankose, net begalinėje savo vienatvėje, 
kuriai pakankama atsvara galėjo tapti tik absoliuti valdžia. Beribis 
siekis, kartais neleisdavęs jam užmigti kiauras naktis, buvo tarsi 
prisiminimas ir sykiu noras, prisiminimas dešimties ulė genties, iš 
. kurios jis buvo kilęs, vadų kartų ir noras pakylėti visą Afriką iki sa- 
vęs, iškelti ją iš genčių nakties. Nebuvo nė kalbos apie „tikėjimą savo 
žvaigžde“ - iki tokių prietarų jam buvo labai toli, - jis tikėjo savo 
intelekto galia, dvasinėmis ir fizinėmis jėgomis, kurių jautė turįs. Jis 
staigiai pašoko ir leidosi laiptų link, kai jaunas tarnas tyliai sustojo 
ir atkišo jam ant sidabrinio padėklo vizitinę kortelę. Jis negalėjo 
suturėti išdidaus virpulio: „Roberas Dažonas, deputatas.“ Akimirką 
stovėjo sustingęs ir šypsodamasis, su vizitine kortele rankoje. Taip, 
pagalvojo, prancūzų politiniai sluoksniai sujudo. Kad jam į Char- 
tumą buvo diskretiškai atsiųstas toks emisaras, net jeigu jis atvyko 
ir ne iš Ubangio, jau buvo reikšmingas dalykas. Jis nusekė paskui 
vaikinuką į kambarį antrame aukšte, kurį šis jam nurodė. 

Dažonas sutiko jį vilkėdamas pižama. 

- Maniau, tu norėsi, kad niekas nematytų mudviejų kartu. 

Vaitaris nustebo, kad tas tujinimas, būdingas parlamentarams, 
jį taip sujaudino. Staiga jis pajuto be galo pasiilgęs kuluarų bufeto 
ir net tų ilgų naktinių posėdžių, po kurių jie eidavo į Hales valgyti 
svogūnų sriubos. Kad įveiktų staigų prisiminimų antplūdį, Vai- 
tariui reikėjo šaltumo išraišką veide sugriežtinti iki priešiškumo. 
Dažonas buvo kresnas vyras, buvęs gydytojas iš Ubangio, ir ats- 
tovavo jam parlamente nuo karo laikų. Abu jie priklausė tai pačiai 
centro partijai, kartu pietaudavo, balsuodavo ir kartu važiuodavo 
į politines turnė po apylinkes. Parlamente jis buvo gerbiamas už 
tai, kad. puikiai išmanė Afrikos problemas, ir už tai, kad dažnai 
aistringai ir choleriškai gindavo tos teritorijos interesus ir tezes apie 
paspartintą raidą. Vaitaris laikė jį nuoširdžiu, pusėtinai protingu, 
nelanksčiu ir neveiksmingu dėl tos užsispyrėliškos geros valios, 
kuri nepaiso kliūčių. 

- Aš atvykau kaip draugas. 

Vaitaris nežymiai šyptelėjo. 

— Aš tuo neabejoju. 

Jiedu paspaudė vienas kitam ranką. 

- Sėskis... 

Jis pats atsisėdo ant lovos po ventiliatoriumi. Vaitaris apėjo fotelį 
ir pasirinko kėdę. 

— Mačiau tavo Žmoną ir vaikus Paryžiuje... 

— Aš nuolat gaunu gerų žinių, ačiū. 

— Gerai, - nutraukė jį Dažonas. - Aš atvykau čionai, nes suži- 
nojau, kad tu čia. Savo paties iniciatyva. Niekas manęs neragino. 
Neturiu jokio mandato. Nei vyriausybės, nei partijos, nei guberna- 
toriaus, niekieno. Jei manai kitaip, šitas pokalbis beprasmis. 

— Aš nieko nemanau, - atsakė Vaitaris. - Tu čia. Puiku. Na ir 
kas toliau? 

— Prašau tave atsisakyti to sumanymo. Ir vėl darbuotis išvien 
su mumis. 

— Ką tu sakai! Maniau, partija čia niekuo dėta... 

— Ne su partija. Su mumis visais. Su prancūzais ir afrįkiečiais, 
kurie stengiasi drauge ką nors sukurti. 

Vaitaris valandėlę padvejojo. Tiesiog virptelėjo širdis. Niekis. 
Prisiminimų galia... Jis buvo tikras, kad veidas jo neišdavė. 

— Per vėlu, - ištarė. 

— Dėl tos Morelio istorijos? Tai nerimta. Mes tai sutvarkysim... 

Jis nusijuokė. 

— Bus galima net pakeisti didžiųjų medžioklių taisykles... 

Vaitaris susierzinęs gūžtelėjo pečiais. 

— Svarbu ne tai, - pasakė jis. - Morelis - beprotis... Jis visiškai 
bereikšmis. Bet jūs praleidot progą. Traukinys nuvažiavo. Jums 
nebepasiseks jo pavyti. 

Dažonas gunktelėjo. Visus tuos dvidešimt metų, kuriuos) jis pra- 
leido Afrikoje, kiekvienąsyk, kai tik iškildavo politinių reformų 
klausimas, jis girdėdavo tik du balsų chorus: „per anksti“ ir „per 
vėlai“. 

— Visa tai - gryni plepalai, - nutraukė jis šiurkščiai. - Žurnalisti- 
ka... Nuosaikumui ir aukso viduriui niekada nebūna per vėlu. Per 
jį ir įsigauna pažanga: per aukso vidurį... 

— Atsiprašau, būtent per aukso vidurį ji niekad neįsigauna, - 
paprieštaravo Vaitaris. - Čia ji, ko gero, baigiasi - po kelių istorijos 

amžių, - bet tik jau ne prasideda... Aš buvau su jumis trejus metus: 
beveik visą kadenciją... Bet kai reikėjo atiduoti portfelį afrikiečiui, 
jūs pasirinkote Bodangą... 

— Dakaras politiškai ir ekonomiškai svarbesnis už Sionvilį, — 
paaiškino Dažonas. - Ten nebuvo nieko asmeniško, ir tu tai puikiai 
žinai. 

— Man rūpi ne asmeniški dalykai, — išdidžiai atrėžė Vaitaris. — 
Bet ką jūs padarėte Prancūzijos Pusiaujo Afrikos masių politiniam 
išsilavinimui pakelti? 

— Najau, na jau, - pasakė Dažonas. - Tau taip pat puikiai kaip 
man žinomi tos problemos duomenys. Negali iš esmės pagerinti 
masių politinio lavinimo, kaip ir lavinimo apskritai, jei lygia greta 
nevyksta ekonominė, kultūrinė ir socialinė raida. Elitą ir realiza- 
vimo rinkas, profsąjungų judėjimą ir gamyklas reikia kurti sykiu. 
Kurti vieną be kito - tai dirbti liaudies pražūčiai. Politinis išsiva- 
davimas turi žengti išvien su ekonominiu išsivadavimu, kitaip 
padariniai būna katastrofiški. Mes buvome priversti žengti lėtai. 
Anksčiau, ikiatominiame amžiuje, dar nebuvo ir dabar dar nėra 
tautinių ar tarptautinių resursų, gebančių vykdyti tas dvi užduotis 
iš karto... Mes vis tiek pasiekėme gyvybiškai svarbų minimumą. 
Tai jau daugiau, nei gali pasigirti kai kurios „nepriklausomos“ 
šalys... 

— Rusams šitai puikiai pavyko savo šalyje, nelaukiant atomo 
stebuklo, - pakomentavo Vaitaris. 

— Taip, bet kokia kaina? Mes irgi pamėginome: tai buvo gele- 
žinkelis Kongas-vandenynas... Mes sutelkėme visas pastangas į 
higieną, aprūpinimą maistu ir gimstamumą. Pagrindas išjudėti iš 
vietos jau padėtas. Tai jau šis bei tas. 

— Kongas-vandenynas buvo nusikaltimas žmonijai, nes jūs, euro- 
piečiai, jį užsakėte, o mūsų, afrikiečių, tūkstančiai mirė vykdydami 
tą užsakymą, - ramiai atsakė Vaitaris. - Jei tiesti tą geležinkelį būtų 
nusprendę patys afrikiečiai, savo šalies šeimininkai, tada, net jei 

būtų buvę dvigubai daugiau aukų, Kongas-vandenynas būtų visur 
garsinamas kaip civilizacijos ir pažangos kūrinys. 

Dažonas žvelgė į jį išsižiojęs. 

— Svarbu ištraukti Afriką iš jos archajiškos būklės, - pareiškė 
Vaitaris, — ir tiktai patys afrikiečiai turi teisę pareikalauti iš savo 
tautų tokios pastangos ir milijonų Žmonių gyvybių, kuriomis už 
tai teks sumokėti. Kad ištrauktum Afriką iš genčių nakties, reikia 
jėgos, kurios branduolinė energija neatstos, - ir jūs negalite jos įgyti 
garbingai... Taigi einant su jumis gresia stagnacija. Prasimetate, 
kad gerbiate papročius, tradicijas, žmonių gyvenimus... tačiau tai 
stagnacija. O tik duokite man laisvas rankas... 

Jis parodė savo galingas rankas... 

— Ir pamatysite, kaip jie suksis valso ritmu, tie papročiai ir tradi- 
cijos, raganiai, tamtamai ir negrės su padėklais... Aš juos priversiu 
tiesti kelius, statyti gamyklas, kasti šachtas ir tvenkti užtvankas. 
Aš tai sugebu. Nes pats esu afrikietis, nes Žinau, ko reikia, ir žinau 
tų dalykų kainą. Esu pasirengęs ją sumokėti. Rusai ją sumokėjo. Ir 
pažiūrėkite į juos šiandien... 

Dažonas išraudo kaip burokas. 

— Tu juk puikiai Žinai, kad reikėtų pakeisti visą Žmogaus or- 
ganizmą ir mitybą - o ką jau kalbėti apie klimatą - prieš gaunant 
teisę prašyti Afrikos valstiečių tokios pastangos... Jie dvėstų kaip 
musės. | 

— Juodieji vergai sukūrė pietines Jungtines Valstijas, o mano se- 
nelis pasakojo, kad mes jiems parduodavome pačius menkiausius, — 
pasakė Vaitaris. 

— Kurgi ne! Ir vis dėlto tai buvo darbas plantacijose. Nei fabrikų, 
nei užtvankų, nei šachtų... o juolab stachanovizmo. 

— Viskas, ką tu kalbi, truputį atsiduoda maloniu rasizmu, - iro- 
niškai tarė Vaitaris. - Juodaodžiai nesugeba prisitaikyti prie šiuo- 
laikinių statybų sąlygų... Rusai sugeba, o juodaodžiai... Jie, aišku, 

stips. Rusai irgi stipo. Bet kai svarbu visa tautos, žemyno ateitis ir 
būsimoji jo didybė, dvejoti negalima... 

Dažonas tylėjo. Jis mąstė apie psichologinės frustracijos ir vie- 
natvės mastą, kurį suponavo toks galios troškimas. Aišku, nereikėjo 
pamiršti dar ir didžiųjų ulė genties vadų palikuonies atavizmo. Jis 
norėjo pasakyti, kad visa tai svarstant liko pamiršta viena sąvoka — 
Žmogaus orumo, pagarbos Žmogui sąvoka, tačiau pajuto, kad jam 
surakino gerklę... 

- Šiaip ar taip, aš nesuprantu, ko tu tikiesi ir iš ko, - pagaliau 
pasakė. 

Vaitaris atsistojo. 

- Šiaip ar taip, tik jau ne iš jūsų, - atkirto. - Perduok linkėjimų 
saviškiams. 

Jis patraukė prie durų, palikęs Dažoną sunkiai susmukusį po 
ventiliatoriumi. 


Jis grįžo į savo kambarį, nusivilko švarką ir išsitiesė ant lovos. Da- 
žono iniciatyva buvo grynai asmeniška: tai buvo aišku ir, beje, jam 
labai būdinga. Kupinas tos mykiančios geros valios, įsivaizduojan- 
čios, kad viską galima sutvarkyti radus kompromisą. Aukso vidu- 
rį... Susierzinęs jis mostelėjo ranka. Vadinasi, iš tos pusės nevertėjo 
nieko tikėtis. Jis pažvelgė į laikrodį: penktai valandai buvo paskyręs 
pasimatymą su Habibu. Šis pažinojo visus Viduriniųjų Rytų ginklų 
prekeivius ir gal ten būtų galima gauti paskolų. Visa bėda, jis neži- 
nojo, kokių garantijų galėtų jiems pasiūlyti. O „savanorių“ už vek- 
selius, pažadėtus apmokėti ateityje, neužverbuosi... Jis susierzinęs 
apžiūrinėjo kabančias ant sienų raitelių graviūras: netrukus tai bus 
vienintelis pėdsakas to, kad anglai buvo Sudane... Jo veidas nepa- 
tenkintai persikreipė, pakeltos virš pagalvės rankos įsikibo į lovos 

virbus: tai buvo viena iš tų akimirkų, kai jam atrodė, kad numirs 
iš nekantrumo. Jis nebepajėgė pakelti savo galimybių suvokimo ir 
savo politinės izoliacijos kontrasto. Dabar visa jo valia buvo sutelkta 
į pastangas tą nusiminimą įveikti. Jį suprasti ir įvertinti galėtų tik 
Prancūzija: Afrikos raganių ir fetišų tirštynėje jis jautėsi išmuštas iš 
vėžių. Žinojo esąs protingesnis, gabesnis, labiau išsilavinęs nei de- 
vyniasdešimt devyni prancūzai iš šimto: habilituotas teisės daktaras 
ir humanitarinių mokslų daktaras, autorius darbų, į kuriuos buvo 
atkreiptas dėmesys. Bet jis sąmoningai atsiskyrė nuo Prancūzijos, 
pirmiausia dėl klaidingo apskaičiavimo, o labiausiai dėl to, kad 
prancūzų politinė sistema, jų institucijos ir konservatyvios tradici- 
jos negalėjo būti suderintos su jo siekiu, valdžios pomėgiu ir noru 
palikti istorijoje neišdildomą savo vardo įspaudą. Be to, jis buvo 
visiškai atskirtas nuo Afrikos genčių, nes kėlė grėsmę jų protėvių 
tradicijoms ir reiškė revoliuciją. Iš ten jis nieko negalėjo tikėtis: jam 
reikėjo netiesiogiai pasiekti pasaulinę viešąją nuomonę. Bet kai jis 
mėgino pasinaudoti beprotiška Morelio iniciatyva ir suteikti jai 
politinį turinį, liaudies masės Europoje ir Amerikoje pažvelgė rimtai 
į tą juokingą Afrikos faunos apsaugos istoriją, užsidegė aistra ginti 
dramblius ir toliau nepaisė jo ir jo įkūnijamos Afrikos nepriklau- 
somybės bylos. Taigi jam reikėjo žūtbūt susidoroti su Moreliu ir jo 
humanistiniu mitu ir pasirodyti pasauliui kaip tikrajam neramumų 
bei Afrikos maišto kurstytojui... Jam šitaip bemąstant pasigirdo 
beldimas į duris, ir jis buvo patenkintas galėsiąs priimti Habibą, 
kuris visur, kur ėjo, nešiojosi pašaipų įsitikinimą, kad žemė siūlo 
begalę išteklių tiems, kurie moka joje gyventi. Jo pasitikėjimas sa- 
vimi kliovėsi geru Žmonių ir apskritai pasaulio pažinimu ir, kai jis 
žiūrėdavo į tave, jausdavai, kad tu jam — senas įprastas dalykas, 
kad jis, dar prieš susitikdamas su tavimi, jau viską apie tave žinojo. 
Taip, jis jau Žinąs, kad susitikimo su Kairo komiteto atstovu rezul- 
tatas yra neigiamas. Nereikia laikyti tos nesėkmės rimtesne, nei ji 

to verta. Jie pakeis savo nuomonę: pakaktų tik jiems įrodyti, kad 
įmanoma pasiekti apčiuopiamų rezultatų. Tiesą pasakius, tikriausiai 
esama būdo sutvarkyti tą reikalą. Jis atėjęs su šiokiu tokiu planeliu, 
kuris užsimezgė genialioje jo bičiulio de Vrieso smegeninėje, kai 
tas nuobodžiavo ligoninėje, - taip, dabar jis jau visiškai pagijęs ir 
dėkoja už tai Visagaliui, —- tai proga, tikrąja to Žodžio prasme at- 
pūsta jiems palankaus vėjo. Tikras dangaus įsikišimas jų labui - ir 
tai ne vien metafora, nes kalbama apie siaubingą sausrą, kuri dėl 
vėluojančio lietaus užgriuvo visą Rytų Afriką. Jei pasiseks, tas pla- 
nas gali duoti dvidešimties milijonų pelną. Jis pasiruošęs surengti 
ekspediciją - padedamas de Vrieso, puikiai pažįstančio tą sritį. Jis 
visuomet pasirengęs padaryti paslaugą draugui už dvidešimt pro- 
centų komisinių - dešimt procentų daugiau nei įprasta, - bet juk tai 
rizikinga, be to, jis apsiima surasti būtinas transporto priemones ir 
žmones. Tik asmeninis jo autoritetas galėtų paveikti pastaruosius 
taip, kad jie neprašytų sumokėti iš anksto... Jis kalbėjo akivaizdžiai 
džiūgaudamas ir, nors atkakliai reikalavo komisinių, Vaitaris jautė, 
kad jis veikiau turi tikrą nuotykių ieškotojo pašaukimą nei paprastą 
pelno instinktą, o gal beveik šėtonišką pomėgį šiek tiek pamokyti 
idealizmą ir parodyti, kaip čia viskas vyksta... 

— Prie reikalo, prie reikalo, - nepagarbiai nutraukė jį Vaitaris. — 
Apsaugokite mane nuo tų dalykų... Mudu pakankamai seniai pa- 
žįstami. Ką turite omeny? 

Habibas išsitraukė iš kišenės žemėlapį ir išskleidė jį ant lovos. 

— Čia, - pasakė uždėjęs milžinišką pirštą ant mėlynos dėmės. — 
Tai vadinama Kuru... Tai ežeras. Vienintelis visoje srityje, kur dar 
yra vandens. 

Sėdėdamas ant lovos, Vaitaris įdėmiai jo klausėsi ir rūkė. Jis iš- 
kart suabejojo dėl to stulbinančio pelno, kurį libanietis sakėsi gausiąs 
iš tos ekspedicijos, bet iš esmės tai buvo antraeilis dalykas. Juk galų 
gale Habibas jam siūlė reidą į prancūzų teritorijos gilumą: jis jau 

seniai apie tai svajojo. Tai buvo iš tikrųjų unikali proga visiems lai- 
kams susidoroti su Moreliu ir dramblių legenda, taip pasiglemžusia 
iš publikos dėmesio lauko Afrikos maištą, kad kartais jis net savęs 
paklausdavo, ar Morelis nėra prancūzų žvalgybos agentas, specialiai 
įpareigotas paskleisti tų idealistinių ir humanistinių dūmų uždan- 
gą, kad paslėptų jo mėginimą sukurstyti sukilimą ir kolonialistinę 
tikrovę. Sudegintos fermos, ginkluoti užpuolimai - visa tai buvo 
pristatyta visuomenei kaip beprotiškas žygis kažkokio mizantro- 
po, įsimušusio į galvą apginti didžiąją Afrikos fauną. Jeigu Habibo 
pasiūlymo baigtis būtų tik sensacingas tos dviprasmybės išsklaidy- 
mas ir dūmų uždangos, slepiančios jį, Vaitarį, ir jo įkūnijamą bylą, 
nušlavimas pasaulinės viešosios nuomonės akyse, jau vien dėl to 
vertėtų jį priimti. Be to, tai galėjo atnešti kelis milijonus pelno, o jo 
dabartinė padėtis buvo tokia, kad jam reikėjo pinigų. O svarbiausia, 
jei pasiseks, jie galėjo tikėtis susirėmimo su prancūzų pajėgomis 
ir pranešimų laikraščiuose, kaip tas, perduotas iš Oreso, „Sudano 
pasienyje išsibarsčiusių maištininkų“ tema. Tokia reklama - dėl 
jos jis buvo pasiryžęs sėsti į kalėjimą — buvo geriausias būdas pri- 
„minti savo vardą jo nepakvietusiems Bandungo galingiesiems... Jis 
sutrynė cigaretę. 

— Įdomu, - pasakė abejingu balsu. - Tačiau įspėju jus, kad nelabai 
turiu kuo susimokėti už viešbutį. 

Birželio 22-ąją, apie vidurdienį, lėktuvas, iš kurio amerikiečių repor- 
teris Eibas Fildsas fotografavo nepaprastą dramblių susitelkimą prie 
Kuru ežero, skrido vos per kelis metrus nuo vandens, kiek žemėliau 
to uolėto skardžio, kur ežeras prasidėjo vakaruose ir paskui driekėsi 
du šimtus kvadratinių kilometrų per kopas, uolas ir nendrynus. 
Lėktuvas visą rytą sukosi virš tos srities, kartą jau buvo nutūpęs 
al Garanio aikštelėje į pietus nuo al Gazalio, prisipylė degalų ir 
vėl grįžo. Gulėdamas kniūbsčias lėktuvo priekyje, Fildsas kadras 
po kadro fotografavo vieną iš dramatiškiausių reportažų per savo 
karjerą. Visa dykuma į rytus nuo ežero buvo nuklota merdinčiais 
gyvūnais arba tais, kurie dar stengėsi pasiekti Kuru vandenis. Šimtas 
penkiasdešimt waterless track kilometrų - vienintelis kelias, pusiau 
užneštas smėlio, — buvo nusėti griaučių ir, kai lėktuvas leisdavosi 
ant žemės, šimtai grifų pakildavo paskui jį ir vėl vangiai ir sunkiai 
krisdavo žemyn. Glaudžios buivolų bandos ilgai stovėdavo nejudė- 
damos raudonose dulkėse, vos tepakeldamos galvas, kai lėktuvas 
praskrisdavo virš jų, paskui ir vėl pajudėdavo į priekį, kiekvienąsyk 
palikdamos nusilpusius gyvulius, kurie jau nebegalėjo eiti drauge, 
bet vis dar mėgino atsikelti ir spazmiškai trūkčiojo kojomis - tai jau 
panėšėjo į agoniją; visas waterless track buvo nuklotas nejudančių 
pelkių, įprastinio jų prieglobsčio per sausąjį metų laiką; drambliai 
traukė prie Kuru ežero atskiromis bandomis arba staiga sustodavo, 

netikėtai praradę jėgas. Kaimenių sukeltos garsiosios tos srities 
raudonos dulkės, kartais tokios tirštos, kad jose atsispindėdavo 
saulė, reporterio darbą darė ypač sunkų. Fildsas nieko neišmanė 
apie Afrikos fauną ir beveik negebėjo atskirti buivolo nuo tapyro, 
bet jis žinojo, kad publiką visuomet itin jaudina gyvūnų kančios, 
ir buvo tikras, kad turės gražų siužetą, o tai kėlė entuziazmą. Kad 
geriau paaiškintų skaitytojams to nuostabaus kaimenių traukimo 
prie Kuru ežero priežastis, jis vieną po kitos nufotografavo pagrin- 
dinių tų apylinkių upių ir ežerų vagas, sueižėjusius Mamūno, Iro 
ežero ir Salamato pelkių dugnus, per dešimtis kilometrų atiden- 
gusius savo geologinį nuogumą ir primenančius vieną iš tų kitos 
planetos vizijų, kurias publika taip mėgsta. Virš al Dino dugno 
pilotas nusileido taip žemai, kad Fildsui pavyko nufotografuoti kokį 
šimtą išsipleikusių ant pilvo arba aukštielninkų kaimanų: išdžiū- 
vęs al Dino dugnas buvo išartas jų priešmirtinių pasišokčiojimų. 
Pats Kuru ežeras neteko viso savo išorinių meandrų vandens, tik 
pats jo vidurys, kokių dvidešimt kvadratinių kilometrų plotas, dar 
spindėjo aplink raudonas uolas, uždengtas žemės ir nendrių. Keli 
šimtai dramblių stovėjo nejudėdami vandeny ir tarp nendrių, o dar 
"drėgną į šiaurę nusidriekusios pelkės dumblą gyvino stulbinantis 
paukščių sūkurys, bet buvo neįmanoma nufotografuoti to reginio, 
nes vos tik lėktuvas nusileisdavo žemiau, jis iš karto paskęsdavo 
gyvame debesyje ir turėdavo kaipmat iš jo išsigauti, kad neprarastų 
savo sraigtų. Fildsui teko pasitenkinti nuotrauka iš dviejų šimtų 
metrų aukščio, iš kur paukščiai atrodė tik kaip milžiniška spalvinga 
plantacija. Per savo gyvenimą Eibas Fildsas nufotografavo daugybę 
dalykų: iš pradžių apšaudomus Prancūzijos kelius, paskui Norman- 
dijos paplūdimius, minų sprogdinamus prancūzų kareivius Indo- 
kinijoje ir galiausiai Heizel uragano nusiaubtą Karibų pajūrį, o ką 
jau kalbėti apie daugybę kitų siužetų, bet šitokio reginio jis niekada 
nebuvo matęs. Jis neturėjo jokių iliuzijų dėl savo jausmų: jie buvo 
griežtai profesiniai, susiję su unikaliu reportažo, daromo neturint 

jokio varžovo, pobūdžiu. Jis jau seniai buvo pratęs užgniaužti visus 
savo jausmus: buvo matęs pernelyg daug, ir jeigu fotografuodamas 
per visą savo vaizdų medžiotojo karjerą būtų dalyvavęs ne vien tik 
akimis, jau seniai būtų paskendęs alkoholyje. (Fildsas buvo pirmasis, 
pripažinęs, kad jis ir taip per daug geria.) Bet tas viską atlaikantis 
kiautas, kurį jis tikėjo užsiauginęs, dabar garantavo jam vietą pačioje 
profesijos viršūnėje, nors aplink jį nestigo šaltakraujiškų, patyrusių 
rankų ir užgrūdintų akių. | 

Fildsas buvo vikrus žmogeliukas, savo kelią pradėjęs sunkiai - jis 
nuvyko į Ispaniją, ten kilus pilietiniam karui, nuožmiai pasiryžęs 
arba palydėti ten galvą, arba grįžti su tikrai sensacingu reportažų; 
ir jam pavyko iš kelių metrų atstumo nufotografuoti du vėliau pa- 
garsėjusius kadrus - kulkosvaidžio nušienauti respublikonai per 
pirmąjį Gvadalacharos mūšį: jis pateko į pirmųjų reporterių gretas. 
(Jam ir pačiam kulka pataikė į ranką, tačiau, apimtas entuziazmo, 
jis to net nepajuto.) Nuo to laiko vienintelis įvykis, kurio jam nepa- 
vyko nufotografuoti, buvo jo šeimos sunaikinimas Lenkijoje, bet jo 
priešai sakė, kad jis dėl to nekaltas: tuo metu jo ten nebuvo. Jis buvo 
trumparegis, gana liūdnų akių, pasiryžęs visada žiūrėti į pasaulį 
šaltai kaip fotoaparato objektyvas. Jam jau kuris laikas nesisekė: 
jis pražiopsojo pirmąsias Šiaurės Afrikos žudynes ir į Čadą atvyko 
tikėdamasis padaryti reportažą apie Morelį, tačiau jam sekėsi ne 
ką geriau nei kitiems dvidešimčiai vienas kitą For Lami pakeitusių 
Žurnalistų; tada jis nuvyko į Chartumą, patikėjęs slaptomis žiniomis 
apie rengiamą sukilimą, susipriešinus partizanams ir prisijungimo 
prie Egipto priešininkams, bet kai atvyko, maištaujanti kariuomenė 
jau buvo sutvarkyta. Jis, aišku, žinojo, apie vėluojančias liūtis ir apie 
sausrą, bet tai nesukėlė jo sąmonėje jokių konkrečių vaizdinių, ir tik 
Chartume jis išgirdo apie pasiutusių nuo troškulio dramblių kaime- 
nių, atkakusių į Mozambiko paplūdimius, kad supultų į vandenyną, 
agoniją ir apie masinę kaimenių migraciją prie paskutinių vanderis 
telkinių. Tada užuodė šį bei tą įdomaus ir nusprendė vykti į vietą 

pasižiūrėti. Nusisamdė lėktuvą; po pirmo skrydžio iškart suprato 
aptikęs žurnalistinę aukso gyslą. Dabar jau buvo nerte pasinėręs į 
veiklą ir dėkojo dangui už tą netikėtą sėkmę. Vienintelis jo rastas 
lėktuvas buvo senas „Blenheimas“, kurį paliko anglai ir kuriuo jo 
savininkas, buvęs britų Karališkojo oro laivyno kapitonas Deivisas, 
skraidino „savanorius“ į visus jautrius Viduriniųjų Rytų taškus; 
Fildsas nusisamdė abu. Lėktuvas, rodės, buvo skirtas tik pakilimo 
ir nusileidimo takui, bet kaip visuomet reikėjo atsidurti toje vietoje 
pirmam, ir nebuvo kada pagalvoti apie saugumą. (Fildsas nebijojo 
avarijų: jos dažnai suteikdavo jam galimybę padaryti geriausias 
nuotraukas. Be to, jis buvo tvirtai ir keistai įsitikinęs, kad mirs ne 
per avariją, o nuo prostatos ar išangės vėžio. Jis negalėjo paaiškinti, 
iš kur radosi tas tikrumas. Gal taip įsivaizdavo Žmogaus dalią.) Jis 
nufotografavo dar kelis kadrus, paskui vėl atsisėdo prie piloto. 
Užsisegė kaukę, kad galėtų su juo pasikalbėti. 

— Nesuprantu vieno dalyko, - tarė jis, - kuo jie minta? Na, van- 
dens yra. Bet žemė aplinkui visiškai tuščia. 

— Nendrėmis, - paaiškino Deivisas. - Jų netrūksta. Drambliai 
jas dievina... 

Per karą Deivisas pasižymėjo savo elgesiu. Vėliau, jau per senas, 
kad toliau tarnautų kaip skraidantysis pilotas britų Karališkajame 
oro laivyne, negalėdamas gyventi be skraidymo, jis tapo viena iš 
tų skraidančių griuvenų, pasiryžusių viskam, kad tik liktų savo 
stichijoje, bet kur, pradedant tūkstančio pėdų virš žemės aukščiu. 
Nuo 1945 metų jo mažyčių kraujagyslių išraizgyti skruostai, gerokai 
užkeltas balsas, pasenęs lakūnų Žargonas ir ūsai užriestais galais, 
o ypač - didžiulis skrydžio ilgesys, keliavo kartu su juo per visus 
barus nuo Aleksandrijos iki Chartumo. Kol užėjo vokiečiai, jis buvo 
Egipto aviacijos instruktorius, paskui gabeno ginklus į Tripolitaniją 
ir Sudaną, o galiausiai su „Blenheimu“ ir „Beechcraftu“, skirtais 
klientams, atsidūrė greta šito „Gordon's Tree“ aerodromo, kur buvo 
patyręs geresnių dienų. Jis ne tik mokė skraidyti, bet ir aptarnau- 

davo visus neprieinamus užkampius, kur, net purtydamosi, rimtos 
aviacijos bendrovės atsisakydavo nusileisti. 

— Jie minta nendrėmis. Regis, nendrės labai skanios, kai ėdi jas 
nuo pat šaknų... 

Kairysis variklis pradėjo spjaudyti, lėktuvas suvibravo ir tą pa- 
čią akimirką dešinysis variklis sustojo visiškai. Fildsas čiupo savo 
krepšį su negatyvais ir užsikabino jį ant kaklo drauge su dviem 
fotoaparatais. (Fildsas, įpratęs prie lėktuvų gedimų ir priverstinių 
nutūpimų, būdavo jiems visuomet pasiruošęs.) Dabar nuo kaime- 
nių juos skyrė penki metrai. Deivisas ieškojo laisvo smėlio kranto 
ir vieną pamatė tiesiai priešais save - nuo jo ką tik pakilo paukščių 
debesis; už draudimo pinigus jis galės nusipirkti du pakenčiamus 
lėktuvus - lėktuvas praskrido per plauką neužkliudęs vandenyje 
stovinčios dramblių bandos, bet kai beveik lietė pilvu Žemę, du kiti, 
gulėję ant šono ir pusiau įgrimzdę gyvūnai, staiga atsistojo po kai- 
riu sparnu: lėktuvas pasisuko, uodega palietė žemę ir skilo pusiau. 
Fildsas buvo išsviestas iš piloto kabinos ir klestelėjo ant smėlio su 
stebuklingai sveikais fotoaparatais ir negatyvų krepšiu. Kaipmat 
pašoko, užsidėjo akinius, nustatė objektyvą, nufotografavo lėktuvą 
su drambliais fone ir dar kelis kadrus su susmukusiu ant valdymo 
mechanizmo Deivisu perverta krūtine. Paskui apsidairė. 

Žiūrint nuo žemės paviršiaus ežeras atrodė daug didesnis, o 
kaimenių - dar daugiau: drambliai jį supo kone iš visų pusių. Fild- 
sas akimirką išsigando, bet gyvūnai buvo taip išsekę, kad nukritęs 
lėktuvas jiems buvo nė motais, tik pakilo ir nuskrido visi paukščiai — 
tarp jų Fildsas atpažino tik daugybę marabu ir milžiniškų žabiru, 
kuriuos pažinojo todėl, kad kas rytą matydavo pro viešbučio langą 
For Lami. Paukščiai jau vėl leidosi žemėn, tarp jų ir maži kojūkai, 
kartais nutūpdavę drambliams ant nugarų ar šonų. Rytuose, prie- 
šais didelę raudoną uolą, dar buvo matyti tiršta rusva gyva masė: 
orui, vandeniui ir uoloms švytint Fildsas palaikė ją visiškai sustin- 
gusiomis antilopėmis. Pamanė, kad tokiomis sąlygomis jis niekuo 

nerizikuos, jei bris per vandenį: ežeras priešais jį plytėjo kokį šimtą 
metrų iki smėlio kopų, ant kurių jis matė šiaudines trobeles, kai 
kurias pusiau sugriuvusias ir, rodės, apleistas. Jos buvo išsibars- 
čiusios per visą kopos ilgį, maždaug du kilometrus. Šiauriniame 
kopos gale, kur ji baigėsi nendrių siena, jis pastebėjo bėgantį jo pu- 
sėn Žmogaus siluetą. Atsargiai patraukė jo link, iškėlęs virš galvos 
krepšį su juostomis ir fotoaparatus, tačiau netrukus įsitikino, kad 
vanduo niekur netelkšo giliau kaip per metrą. Jis lengvai pasiekė 
kopą ir netrukus šalia jau stovėjo tas jo link bėgęs vyras - tai pasirodė 
besąs baltaodis, aukštas rudaplaukis jaunuolis pliku liemeniu, kaklą 
apsirišęs balta kaklaskare su raudonais žirneliais, mazgas buvo 
nuslinkęs į šoną. Strazdanomis nusėtas jo veidas Fildsui pasirodė 
lyg ir pažįstamas. 

— Ar dar kas nors buvo lėktuve? 

— Taip, jis negyvas, - pasakė Fildsas prasta prancūzų kalba. 

Jis stengėsi prisiminti, kur yra matęs tą veidą. Išsitraukė iš marš- 
kinių kišenės cigarečių ir mašinaliai atkišo pakelį. Strazdanos staiga 
nušvito džiaugsmu, bylojančiu apie tokį norą rūkyti, kokio Fildsas 
dar nebuvo patyręs. 

— Amerikietiškos! Pirmos, kurias matau nuo... 

Fildsas nebesiklausė jo. Jis atpažino tas strazdanas. Jos figūravo, 
galima sakyti pabrėžtinai, amerikiečių laikraščiuose per Korėjos 
karą, puikavosi pirmajame puslapyje kaip begėdiškumo ženklas. 
Ilgą laiką visiškai užtemusios, tos strazdanos vėl pasirodė pirma- 
jame puslapyje, tačiau jų pobūdis pasikeitė: kai Fildsas rengėsi 
skristi iš Paryžiaus į Čadą, jos tapo beveik didvyriškos. Ir tik tuo- 
met reporteris suprato, kur jį atvedė jo laiminga žvaigždė. Tai, 
ką ištisus mėnesius bergždžiai medžiojo dvidešimt žurnalistų, 
banali ir lemtinga lėktuvo katastrofa staiga numetė jam priešais 
objektyvą... 

— Pasilikite tą pakelį. Tikiuosi, jo pavadinimas nekelia jums per- 
nelyg blogų tėvynės prisiminimų... 

Forsaitas nusikvatojo, norėdamas paslėpti savo sutrikimą. Jiedu 
apsikeitė keliais žodžiais apie katastrofos aplinkybes, stovėdami 
ant kopos drauge su tūkstančiais paukščių, buivolų, dramblių, su- 
stingusių aplink juos ir tarsi įklimpusių į tą karštį, į virpantį orą, 
kuriame miražai kaimenes daugino iki begalybės. (Fildso skaičia- 
vimais dramblių Kuru ežere jam atvykus buvo nuo tūkstančio iki 
dviejų tūkstančių. Kai juostos, kurias jis išfotografavo lėktuve, buvo 
išryškintos, dramblių skaičius ežere katastrofos rytą pasirodė be- 
sąs maždaug penki šimtai.) Fildsas žengė kelis žingsnius atgal ir 
nufotografavo Forsaitą. Paskui jiedu patraukė per kopą šiaudinių 
trobelių link. Vėliau Fildsas sakė, kad nuo tos akimirkos jo galvoje 
sukosi tik viena mintis - pagauti Morelį. Jis jau laikė pasiruošęs 
fotoaparatą ir buvo taip apimtas jaudulio, kad jam ėmė drebėti 
keliai. (Mintyse apskaičiavo, kad tas reportažas galėtų jam duoti 
mažiausiai penkiasdešimt tūkstančių dolerių.) O kartu jis rungėsi su 
kitu, daug nuoširdesniu ir tikresniu jausmu, bet gilintis į jo prigimtį 
nenorėjo. Morelio manifestacija palietė jo slaptą stygą: išsilaikęs 
pirmose pasaulio naujienų skiltyse dvidešimt penkerius metus, 
nelieki tiek bergždžias, kad toks pasipiktinimas kaip šio „stovyklą 
pakeitusio žmogaus“ nerastų tavyje jau visiškai paruoštos dirvos. 
Bet dar jis jautė ir tikrą nerimą, neatmesdamas galimybės, kad Mo- 
relis - tiesiog itin gabus politinis agitatorius, tarnaujantis Kairui arba 
SSRS -o galir vieniems, ir kitiems. Fildsas blaškėsi tarp skepticizmo 
ir vilties, ir šitai pasireiškė didžiuliu jauduliu: jis žvalgėsi į visas 
puses, ieškodamas silueto, kurį iš anksto įsivaizdavo milžinišką, 
legendinį, staiga išryškėjantį dangaus fone su karabinu po pažastim, 
tačiau matė tik daugybę dramblių, dominančių jį kur kas mažiau. 
Į Forsaito klausimus atsakinėjo išsiblaškęs. Profesiniu požiūriu tai 
jau buvo keistas nepajėgumas: Jungtinėse Valstijose Forsaitas kėlė 
didžiulį susidomėjimą. Bet dėl Forsaito Fildsui buvo viskas aišku: 
tą reikalą jis žinojo iš pagrindų. O Morelis vėrė jam horizontus, kur 
viską dar reikėjo atskleisti, ir galimas daiktas, kad jo siekis buvo 

labai artimas jo širdžiai. Šiaip ar taip, jis patvirtino Forsaitui tai, 
ką jau žinojo nuo Sionvilio ekspedicijos laikų: amerikiečių publi- 
kai jis tapo to meto didvyriu, tokiu Deivio Kroketo, Lindbergo' ir 
skraidančios lėkštės deriniu su viršuje švytinčia kankinio aureole. 
Tai buvo vienas iš įprastinių radikalių publikos nuomonės pasikei- 
timų, kuriais Fildsas jau seniai nesistebėjo. Taip, Korėjos karo laikų 
istorija būdavo prisimenama tik tam, kad būtų rasta pateisinimų 
Forsaitui: tai, jog jis nesuabejojo priešo sukurptais „įrodymais“, 
kad amerikiečių aviacija Korėjoje naudojo užnuodytas muses, buvo 
aiškinama jo sielos tyrumu. O dėl jo kalbų per radiją, tai jis tik ne- 
galėjęs atsispirti pasipiktinimui, kuris visai suprantamas, kai jaunas 
amerikietis idealistas staiga susiduria su „įrodymais“, kad šalies 
kariuomenė panaudojo bakteriologinį ginklą. O kai jis galiausiai 
suprato tą gėdingą apgaulę, jo pasibjaurėjimas buvo toks didžiulis, 
kad jis išvyko į Afrikos brūzgynus gyventi tarp dramblių ir gynė 
juos su ginklu rankose nuo rūšies, su kuria nebenorėjo turėti nieko 
bendra. Tai buvo labai romantiška, labai jaudinama, ir kilo noras 
kaip nors padėti tam vargšui jaunuoliui: kitaip tariant, užtikrinta 
žurnalistinė sėkmė. 

— Nuo tada „jie“ labai susidomėjo jūsų nuotykiu. Turėtumėte 
padėkoti Ornandui, nors jis tai padarė ir ne dėl jūsų: jam be galo 
patinka Žaisti minios nuomone, tai dar pakursto neapykantą, kurią 
ji jam įkvepia. Šiaip ar taip, „jie“ žavisi jumis besąlygiškai. 

- Fildsas nepasakė, kas tie „jie“: jam tai akivaizdžiai buvo kaž- 
kas, ko aprašyti nereikėjo. Profesinė jo nuojauta galiausiai vis dėlto 
sugrįžo ir priminė, kad jam po ranka visiškai gatavas siužetas; jis 
padarė dar porą Forsaito nuotraukų ir pradėjo jį klausinėti. Forsaitas 
atsakinėjo gana nervingai. 


* David Crockett (1786-1836) - garsus XIX a. JAV istorijos herojus, medžiotojas, ka- 
reivis ir politikas, dalyvavęs Teksaso revoliucijoje ir žuvęs Alamo mūšyje; Charles 
Lindbergh (1902-1974) - amerikiečių lakūnas, rašytojas, išradėjas ir visuomenės 
veikėjas, 1927 m. perskridęs Atlantą vienviečiu viensparniu lėktuvu. 

- Jūs juk Žinote, kad aš atsisakiau pasilikti Kinijoje ir paprašiau 
mane repatrijuoti... Jūs taip pat žinote, kaip buvau sutiktas. Neat- 
sirado nė vieno laikraščio, kuris nebūtų išspausdinęs mano nuo- 
traukos su jums žinomais komentarais. Buvau gėdingai išmestas 
iš kariuomenės ir sprukau į Čadą, kad mane visi pamirštų, - be 
to, nešdintis turėjau slapta per Meksiką, nes tėvynė, atsižadėju- 
si manęs, atsisakė man išduoti pasą, būtiną norint išvykti už jos 
ribų. Didžiąją laiko dalį praleidau gerdamas iki žemės graibymo. 
Na, toks klasikinis nuopuolis, neaplenkiant nė vieno įprastinio 
laiptelio... Toliau nepasakosiu. Tėvas skyrė man šiokią tokią rentą 
su sąlyga, kad apie mane nebesklistų jokių kalbų: mūsų, pietiečių, 
garbės jausmas labai išlavintas. For Lami reikalai irgi klostėsi ne- 
kaip: kartą suskaldžiau marmūzę vienam tipui, kuris pasiūlė man 
išgerti, „kad būtų lengviau užsimiršti“... Paskui atėjo diena, kai tas 
pats tipas vėl man pasiūlė išgerti, teisybė, nieko nepasakęs - tik 
nusišypsojęs, — ir aš sutikau: nebeturėjau pinigų tiekai alkoholio, 
kiek man reikėjo. Malonūs buvo tik juodaodžiai: jie juokdavosi, 
bet ne iš manęs, - jie taip regi pasaulį. Trumpai tariant, viskas 
klojosi prastai. Ir tada mane aplankė Morelis su savo peticija. Na, 
žinoma, kad aš pasirašiau! Niekas pasaulyje nebūtų to supratęs 
geriau už mane. Juk pernelyg paprasta pasakyti, kad mane apgavo 
komunistai ir kad pakaktų atsikratyti komunizmo... et cetera. Ten, 
Korėjoje, buvo pasaulinio garso mokslininkų komisija, koks šimtas 
įvairaus amžiaus ir įvairių šalių žmonių, kurie, pasitelkdami a plius 
b, įrodinėjo man, dvidešimt penkerių metų aviacijos karininkėliui, 
kad jo tėvynė paskleidė marą ir cholerą tarp civilių gyventojų, - ir 
štai, pone, užkrėstos musės tai paliudija... Žmogiški veidai, garbin- 
gi, padorūs, su žmogaus raukšlėmis ir žmogaus akimis, žiūrėjo į 
mane ir prašė, kad atlikčiau savo žmogišką pareigą ir demaskuo- 
čiau tą nusikaltimą... Ak! Komunizmas, fašizmas, demokratija ar 
balažin kas... Tai buvo Žmonės. Aš pasakiau per radiją visa tai, ko 
jie norėjo. Kai sugrįžau į Jungtines Valstijas, vėl, pasitelkus a plius 

b, man buvo įrodyta, kad ta komisija nepasakė nė žodžio tiesos. 
Tai buvusi propaganda, Šaltasis karas... Aš privalėjęs žinoti, kad 
kariuomenė, kuriai priklausau, negali taip žemai smukti. Ir vėl 
griežtų, orių Žmonių, pasaulinio garso mokslininkų, tarptautinių 
areopagų veidai... Bet, keistas dalykas, visa tai man pasidarė ne- 
besvarbu. Kalti ar nekalti amerikiečiai, kalti ar nekalti komunistai, 
kas iš to? Žmogus buvo įklimpęs, susipurvinęs nuo kojų pėdų iki 
kaulų smegenų. Tai atėjo iš toli ir vis dar tęsėsi. Tai buvo nei gražiau, 
nei negražiau kaip Mau Mau ar Hitleris su savo žydais, tai buvo 
tas pats reikalas, nesibaigiantis žmogaus reikalas... Taip, aš labai 
gerai supratau, ką Morelis stengėsi jiems išrėkti. Aš jam padėjau. 
Kai pamatėme, ką davė tajo peticija, kitaip tariant, nieko, tik sukėlė 
visuotinį juoką, surinkome ginklų atsargas... O kas buvo toliau, jūs 
žinote. Ir štai mes čia... 

Fildsas linktelėjo galvą rodydamas, kad supranta. Jis pasikniausė 
visose kišenėse ieškodamas cigarečių, paskui prisiminė, kad atidavė 
jas Forsaitui. Paprašė vienos, niekaip nekomentuodamas jo žodžių, 
ir Forsaitas suabejojo, ar jis jo klausėsi. Buvęs karininkas instinkty- 
viai pajuto žurnalistui pagarbą: tas žmogelis ką tik patyrė siaubingą 
lėktuvo katastrofą, o Forsaitas matė, kaip jis ramiai klampojo tarp 
dramblių su tais akiniais ir fotoaparatais, tarsi eitų per gatvės perėją. 
Tikriausiai jį užgrūdino jo amatas. Jis buvo vėtytas ir mėtytas. Aiš- 
akyse. Staiga nusistebėjo, kad prie Morelio nuo pat pradžių nebuvo 
nė vieno žydo. Jis jam papasakojo, kad jie plūkiasi prie Kuru ežero 
jau dešimt dienų, nuo pat reido į Sionvilį dienos, reido, kurio tikslas 
buvo atkreipti pasaulio dėmesį į Afrikos faunos apsaugos konfe- 
renciją Bukavu, ir kad gyvena apleistose šiaudinėse Žvejų trobelėse 
Kajaus kaimelyje, iš kurio gyventojus išvijo 1947 metų potvynis: 
jiems buvo padėta įsikurti kalvose vakariniame ežero gale. Morelis 
jau dvi dienos išvykęs į Gfatą anapus sienos, kur kryžiuojasi Čado 
ir Sudano kupranugarių keliai. Vienintelis tos vietovės prekijas, 

rodos, turėjo radiją, ir Morelis tikėjosi ką nors sužinosiąs apie ką 
tik pasibaigusios konferencijos rezultatus. 

- Jis įsitikinęs, kad jie imsis būtinų priemonių, ir jeigu taip įvyks, 
jis ketina pasiduoti į teisingumo rankas... Jis neabejoja, kad bus per- 
galingai išteisintas prancūzų teismo. Tikriausiai tai tuščios iliuzijos. 
Nieko nežinau. 

Jis nutilo, paskui su gėdos gaidele balse pridūrė, kad ketina su- 
grįžti į Jungtines Valstijas, kai tik bus įmanoma. Ir vėl Fildsas nieko 
nepasakė. Jiedu atėjo iš anapus kopos, ir Fildsas iš tolo atpažino 
jauną moterį, kuri jų laukė už trobelių prie arklių. Jis sustojo ir prieš 
prieidamas padarė nuotrauką. „Čadietyje“ jis dažnai girdėdavo kal- 
bant apie Miną ir smalsiai žiūrėdavo mėgėjiškas jos nuotraukas, 
darytas tai vienų, tai kitų, - visi jas noriai rodydavo: apskritai ji 
gerokai dirgino jo vaizduotę, tad dabar pasijuto nusivylęs. Ji buvo 
gana daili, bet banaloko grožio, tik lūpos, glotnios ir putlios, turėjo 
kažką jaudinamo, skaudoko; ir vis dėlto buvo neįmanoma įsivaiz- 
duoti tą merginą turint tiek stiprios pagiežos ir mizantropijos, kad 
galėtų nugabenti ginklų ir šaudmenų tam, kurį visi vadino „Žmogaus 
padermės priešu“. Ji pasakė Fildsui, kad nuo kopos matė jo lėktuvo 
katastrofą, bet jai pristigo drąsos prisiartinti. Ji manė, kad visi, kas 
buvo lėktuve, žuvo iš karto, ir žiūrėdama į Fildsą purtė galvą, tarsi 
negalėdama patikėti, jog jis gyvas ir sveikas. Fildsas paaiškino, kad 
jo pilotas žuvo, bet jam pačiam nieko nenutiko. (For Lami ligoninėje 
padaryta rentgenograma parodė, kad buvo įskilę trys šonkauliai.) 
Kalbėjo su ja vokiškai, vis ieškodamas geriausio rakurso nuotraukai, 
paprašė ją nusiimti skrybėlę su raišteliais ir tuomet nufotografavo: 
fone buvo drambliai, sustingę milžiniškame vertikaliame miražų 
veidrodyje, nendrėmis apaugusios uolos ir balti kojūkai... Tiks, nu- 
sprendė tvarkydamas juostą. Kol jis darbavosi, ji gyvai, su nuoširdžia 
užuojauta pasakojo apie kaimenių negandą, ir Fildsas svarstė, ar 
ši mergina bent kiek suvokia, koks keistas tas jųdviejų susitikimas 
šitame pirmykščio pasaulio kraštovaizdyje ir kokį smalsumą jos 

avantiūra kelia daugmaž visur, - vėliau jis aiškins, kad nė akimirkos 
nepasijuto atsidūręs tarp teroristų, veikiau tarp kažkokios taikios 
mokslinės ekspedicijos narių, kuriems rūpėjo tik jų misija. 

— Vis dėlto man vertėtų nueiti pasirūpinti jūsų bičiuliu, — tarė 
Forsaitas. - Toks karštis, kad... 

Fildsas pasižadėjo jam padėti, kai padarys dar kelias nuotraukas. 
Jis degė noru pagaliau nutverti Morelį, tačiau turėjo būti kantrus 
ir maloniai sutiko, kai Mina jo paklausė, ar nenorįs pasimatyti su 
Peru Kvistu; jis pasistengė prisiminti viską, kas jam buvo papasa- 
kota apie danų gamtininką, kuris, kad parodytų savo pagarsėjusį 
prastą būdą ir mizantropiją, dingstimi šįkart pasirinko dramblius. 
Nuomonės šia tema gerokai skyrėsi: vieni manė, kad po patriarcho 
išvaizda jis slepia reklamos ištroškusio pamaivos sielą, kiti manė 
jį esant nuoširdų, tačiau beprotį, dar kiti prisiminė, kad jis buvo 
vienas pagrindinių Stokholmo peticijos dėl branduolinių ginklų 
uždraudimo signatarų, kad įsitraukė į Ispanijos karą ir buvo Hitlerio 
patupdytas į kalėjimą, - pastarieji laikė jį paprasčiausiu pasaulyje 
rezgamų komunistinių intrigų agentu. (Vėliau Fildsas turėjo progos 
užduoti Perui Kvistui kelis klausimus apie jo parašą po Stokholmo 
„peticija. Gamtininkas atsakė, kad vienintelis motyvas, pastūmė- 
jęs jį pasirašyti tą peticiją, buvo siaubingi branduolinės radiacijos 
padariniai faunai ir florai. Svarbu buvo net tik karo ginklai, bet 
ir nuodingos taikiai naudojamų branduolinių reaktorių atliekos, 
neribotą laiką išliekančios ore ir jūrose ir keliančios pavojų jūrų 
gyvūnams ir paukščiams.) 

Koljie klampojo per kopą į dano trobą - Fildsas atkreipė dėmesį, 
kad visi jie pasirinko būstus gana toli vienas nuo kito, ir tai jam pa- 
sirodė keistoka, - Mina jam papasakojo, kad sausra tokia didžiulė, 
jog vandens garavimas įgijo jūros atoslūgio mastą. Kas rytą nendrės, 
kopos ir uolos atrodo per naktį išaugusios. Pakanka pamatyti, kaip 
išvargę gyvūnai, pasiekę Kuru, keletą dienų būna visiškai be jėgų, 
neėdę, kad įsivaizduotum, kas vyksta kitur... 

— Schrecklich! — pasakė ji. - So schrecklich" 

Fildsas ištarė keletą deramų žodžių. Jis negalėjo pasigirti jaučiąs 
itin švelnius jausmus gyvūnams. Kitados norėjo nusipirkti šunį, bet 
judri jo profesija to neleido, o kartą Meksikoje, per koridą, karštai gei- 
dė matadoro mirties: toks šlykštus jam buvo perdurto buliaus vaiz- 
das. Jis retai kada gyvenime visa širdimi pasirinkdavo vieną arba kitą 
žmogų ar dalyką, bet tąkart taip padarė: pasirinko bulių. Tai nebuvo 
profesinis iškrypimas: jis turėjo fotoaparatą, tačiau užsimerkė. „Tik 
pažvelkit, jis užsimerkė! - ištarė kažkas, sėdintis šalia, amerikiečių 
kalba. - Žinote ką, pone, bulius - tai tik vaikščiojanti mėsa!“ Fildsas 
šaltai jį nužvelgė: Bronksas, nusprendė, nepaisant ryškių marškinių 
ir teksasietiškos skrybėlės, kuri jam tiko beveik taip pat puikiai, kaip 
kad pasturgaliui cigaras. „Labai sunku nustatyti, kur prasideda ir 
kur baigiasi vaikštanti mėsa“, - atsakė jam tonu, nepaliekančiu jo- 
kių abejonių dėl nedraugiškų ketinimų. Taigi Eibas Fildsas nejautė 
gyvūnams jokio ypatingo švelnumo ir jautėsi truputį šokiruotas 
girdėdamas tą merginą kalbant apie Afrikos fauną taip, tarytum tik 
ji viena būtų svarbi. Tai žeidė jo moralines pažiūras: pasaulyje, kur 
šešiasdešimt procentų Žmonijos mirė iš bado ir žodis „laisvė“ jiems 
neturėjo jokios prasmės, vis dėlto buvo labiau neatidėliotinų dalykų 
nei gamtos apsaugos kampanija. Tačiau ši mintis staiga atsimušė jo 
sąmonėje tokiu netikėtu aidu, kad jis savęs paklausė, ar toji mergina 
ir Morelis neturi kokios nors stulbinančios slaptos minties ir ar ta 
gamtosauga, kurios jie reikalauja taip karštai, taip atkakliai, neslepia 
kažkokio kilnaus švelnumo kiekvienam, kas kenčia ir miršta, pir- 
miausia mums patiems, ir smarkiai nepranoksta regimo jų siekiamų 
tikslų paprastumo. Ir pajuto tą medžiotojo virpulį, kurį patirdavo. 
kiekvienąsyk, kai pasijusdavo aptikęs kokio nors išskirtinio siužeto 
pėdsakus. Jis pasistengė suvaldyti tą profesinį jaudulį: net jeigu jis 
ir užuodė teisybę, kas iš to, juk šito nenufotografuosi. Šiaip ar taip, 


* Baisu! Kaip baisu! (Vok.) 

tikrai negalėjai įtarti, kad ši vargšė mergina, tikriausiai be jokio išsi- 
lavinimo, toks tipiškas Berlyno naktinių klubų produktas, po savo 
gan banaliu ir net vulgaroku grožiu, po tuo mėlynu, skvarbiu, vi- 
suomet tarsi truputį įžeistu žvilgsniu slepia tokios senos ir vis dėlto 
labai opios neužtikrintai žengiančio Žmogaus problemos supratimą; 
tikrai negalėjai pamanyti, kad ji geba suvokti tuos dalykus; matyt, ji 
naiviai tikėjo, kad prancūzai iš tikrųjų gina dramblius, ir tiek, o gal 
ji net paprasčiausiai jį įsimylėjo. Bet kai Mina akimirką stabtelėjo 
pažvelgti į šimtus ant smėlio krantų stypsančių paukščių ir etiopines 
palmyras jau beveik rausvoje vakaro žaroje, jos veide Fildsas išvydo 
tokią laimės išraišką, kad instinktyviai griebėsi fotoaparato. 

— Kaip atsitiko, kad jūs čionai atvykote? - vis dėlto paklausė 
sąžinei nuraminti, nors beveik šiurkščiai: jam visuomet labiausiai 
patiko momentinės nuotraukos. 

Ji nusuko akis, ir Fildsui pasirodė, kad iš noro paslėpti pašaipoką 
šypseną. 

— Jus tai stebina? Per karą ir... nuo tų laikų aš patyriau daug 
dalykų... 

— Nematau ryšio. 

— Taip, neabejoju, kad nematote. Ką gi, For Lami perskaičiau pe- 
ticijas, kurias Morelis leido per rankas ir taip pat panorau padaryti 
ką nors gamtai apsaugoti... Tikriausiai jus tai stebina dėl to, kad esu 
vokietė ir jūs manote... 

.- Aš visiškai nieko nemanau! Nežinau, kuo čia dėta tai, kad jūs 
vokietė. Tatai nepaaiškina, kodėl jūs surizikavote gabenti ginklus 
ir šaudmenis Žmogui, atsidūrusiam už įstatymo ribų... 

— Aš iš Berlyno, - pasakė ji su savotišku užsispyrimu. - Berlyne 
mes tiek visko matėme... Ak! Nežinau, kaip jums paaiškinti. Šitai 
jauti arba nejauti. Vienu metu pasirodė, kad man tojau gana. Staiga 
prireikė... kažko kito. 

Ji gūžtelėjo pečiais. Aišku, pamanė Fildsas. Jam tai buvo pa- 
žįstama. Kažkas kita... Kažkas skirtinga. Kaip tik to iš jo nuolatos 

reikalaudavo laikraščių redaktoriai. Jie buvo teisūs. Tai būtų velnio- 
niškas fotoreportažas... Jiedu priėjo kopos galą, ir Mina parodė jam 
į paskutinę kaimo trobą, kuri stovėjo kiek atokiau nuo kitų. 

- Štai tenai. 

Daną jie rado užsnūdusį ant grindų, pasiklojusį antklodę, vo- 
kai buvo praviri ir sustingę. Fildsas niekada nebuvo jo susitikęs, 
bet neretai skaitydavo jam skirtus straipsnius, o žurnalai dažnai 
spausdindavo jo nuotrauką. Tai nekėlė nuostabos: jis buvo puiki 
medžiaga. Veidas, kuriame ryškėjo senatvė ir savotiškas asketiškas 
kietumas - bent jau kiek tai įmanoma europietiškam veidui. (Fildsas 
matė tokių pačių, jeigu ne geresnių, tarp kinų ir indų. Vieninteliai 
baltaodžių veidai, kurie būtų galėję jam prilygti, buvo kai kurių 
Azijos misionierių - bet šie buvo praradę bet kokius europietiškus 
ypatumus ir galiausiai jų akys pasidarydavo įkypos.) Fildsas pasi- 
lenkė ir pažvelgė į gulinčią prie miegančiojo knygą: Biblija. Turint 
tokį veidą, pamanė, iš tikrųjų nebereikia vizitinės kortelės. Padarė 
vieną nuotrauką su ryškiai matoma knyga. Danas atsimerkė ir įsispi- 
trijo į juos, bet Fildsas jautė, kad jis vis dar toli, kad jis dar mato tai, 
ką prieš akimirką paliko. Jis jam paaiškino apie lėktuvo katastrofą ir 
pasisakė, kas esąs ir ką darąs šitame krašte. Jiedu užmezgė kalbą, ir 
Mina paliko juodu vienus. Peras Kvistas patvirtino, kad, jo žiniomis, 
tokio liūčių vėlavimo dar nėra buvę ir jo padariniai Afrikos žemei 
bus siaubingi. Jis kalbėjo taip jausmingai ir su tokia beveik fanatiška 
išraiška blyškiuose vyzdžiuose, kad Fildsas pajuto šį bei tą daugiau 
nei vien tik paprastą gamtininko užuojautą. 

— Taip, - tarė danas kiek patylėjęs, - esama valandėlių, kai ga- 
lėtum pasakyti, kad pats dangus staiga nusprendė išrauti iš žemės 
pačias gražiausias savo šaknis... 

Fildsas burbtelėjo kažką neaiškaus. Jis buvo netikintis. Paklausė, 
ar galėtų padaryti kelias nuotraukas, ir tada įvyko keistokas nesusi- 
pratimas. Fildsas, aišku, turėjo omeny leidimą nufotografuoti patį 
senąjį nuotykių ieškotoją, bet tas suprato kitaip. 

- Žinoma, - tarė, palydėdamas savo žodžius plačiu savininko 
mostu, - fotografuokite, kiek tik norite. Čia toks didžiulis paukščių 
susitelkimas, kokį žmogaus akis yra jau seniai mačiusi. Jeigu paskui 
galėtumėte atsiųsdinti savo nuotraukas į Daniją, mano kolekcijai, 
būčiau jums labai dėkingas. 

Fildsas mielai pažadėjo. Prieš jiedviem išeinant danas pakėlė 
Bibliją ir įsikišo į kišenę. Kol jiedu Žžingsniavo per kopą, Fildsas 
paklausė, kokiomis aplinkybėmis jis susiėjo su Moreliu. 

— Galite pasakyti, kad susitikti su juo mane įpareigojo Kopenha- 
gos gamtos muziejus, - tarė danas su humoro kibirkštėle akyse. 

Regis, jis nelabai mėgo oficialias įstaigas. Bet Fildsas buvo 
atkaklus ir galiausiai Peras Kvistas paaiškino, kad buvo vienas 
pirmųjų, kurie gavo Morelio peticiją. Šis paprašė jo mobilizuoti 
viešąją skandinavų nuomonę dramblių labui. Peticiją lydinčiame 
laiške Morelis kalbėjo apie Daniją, Švediją, Norvegiją ir Suomiją, 
„kurios iš dalies išsprendė gamtosaugos problemą pas save ir 
dabar privalo padėti ją išspręsti visame pasaulyje“. Peras Kvistas 
valandėlei nutilo. 

— Tam tikra prasme gal jis ir teisus... Man nė į galvą neateitų 
to pasakyti pernelyg savimi patenkintiems tėvynainiams, - be to, 
man kelia siaubą įsiteikinėjimas, — tačiau, be jokios abejonės, mes 
instinktyviai gerbiame visas gamtos apraiškas... 

Gavęs Morelio peticiją, jis pirmiausia kreipėsi į Ženevos komite- 
tą- atsakymas buvo apdairiai santūrus... Beje, su jais jis buvo susi- 
pykęs. Kiek anksčiau jie atsisakė jį paremti, kai jis pareiškė protestą 
prieš per atstumą valdomų raketų bazių įsikūrimą dviejose Ramiojo 
vandenyno pietų salose, unikalioje į Arktį migruojančių tūkstančių 
retų paukščių tarpinėje stotyje. 

— Jie bijojo būti apkaltinti politikavimu... 

Galiausiai jis nebegalėjo atsispirti ir sėdo į lėktuvą. Morelis dar 
buvo For Lami, vaikštinėjo visur su statistinių duomenų prikimštu 
portfeliu. 

— Jis parodė man savo projektus... Negaliu pasakyti, kad jį nu- 
liūdinau. Man už pečių penkiasdešimt panašios kovos metų, ir aš 
žinau, kad tokiais atvejais svarbiausia - sužadinti masių smalsumą 
ir susidomėjimą... Beje, Morelis ne toks žmogus, kuris leidžiasi nu- 
liūdinamas... Aš vis tiek atkakliai kartojau apie sunkumus. Jis man 
pasakė: „O, žinote, aš pripratęs. Aš jau esu daręs kai ką panašaus... 
Baisiausias mano gyvenimo mūšis buvo mūšis dėl karkvabalių...“ 

Peras Kvistas akivaizdžiai ketino įsileisti į Morelio ir karkvaba- 
lių istoriją, tad Fildsas mandagiai sugrąžino jį prie jųdviejų temos. 
Karkvabaliai ir Ramiojo vandenyno salos jį domino tik pusėtinai. 
Senukas akivaizdžiai buvo linkęs svaičioti. (Po kelerių metų, kai jis 
susitiko su Peru Kvistu Švedijoje, Upsaloje, prieš pat gamtininko 
mirtį, šis, apsėstas prisiminimų, galiausiai papasakojo jam karkva- 
balių istoriją ir Fildsas sužinojo, kaip smarkiai, nepaisant visų pui- 
kių nuotraukų, kurias padarė, jis prašovė su savo reportažu apie 
Morelį.) Kai Fildsas kaip įmanydamas taktiškiau jį nutraukė, Peras 
Kvistas nutilo ir pasižiūrėjo į jį ironiškai. 

- Žinote, - prabilo jis. - Matau, kad gaišinu jums laiką. Jūs čia 
atvykote fotografuoti... O ne klausytis mano aiškinimų. Beje, galėsite 
paklausti paties Morelio. Jis turi netrukus grįžti. 

Už nendrių Fildsas pamatė ilgą virtinę Kajaus žvejų - visi jie 
buvo nuogi, su krepšiais ant nugarų, iki pilvo įbridę į vandenį ir 
eidami kas du žingsnius besdavo priešais savo trumpas ietis. Jie 
dainavo dūstančiais, skanduojančiais balsais, nutraukdami tą ritmą 
šūksniais, lydinčiais kiekvieną rankos mostą. Peras Kvistas jam 
paaiškino, kad kartais jie taip nudobia net tris šamus vienu ieties 
kirčiu. Iš pradžių jie dar atvykdavo perkirsti nuvargusiems dram- 
bliams sausgyslių — tokia Sudano krešų praktikuojama medžioklės 
ant arklio rūšis, kuriai reikia daug drąsos: taip jie su kardokšniais 
puldavo dramblių kaimenes Bonge. Bet, vos tik čia pasirodęs, Mo- 
relis atpratino juos nuo tos aistros. Kai jiedu lenkė nendrių užtvarą, 
Fildsas pamatė kylant ir krintant tirštą paukščių guotą: sakytum, 

kažkoks stebuklingas šuoliavimas svaidė į viršų margaspalvius 
grumstus; paskui penkių vienas prie kito prisispaudusių dramblių 
banda išniro iš raudonų dulkių debesies, kuris pakilo nuo braukian- 
čių jiems per šonus nendrių, - vos atsidūrę vandenyje, jie išsisklaidė, 
du, buvę vidury, sudribo tikrąja to žodžio prasme ir gulėjo ant šono 
nejudėdami, o kiti brido gilyn. 

— Jie prilaikė tuos, kurie sudribo, - paaiškino Peras Kvistas. — 
Vienas Dievas težino, kiek laiko jie jau šitaip traukia. Nuo tada, kai 
mes čia, jų ateina nuo penkiasdešimties iki šimto kasdien... 

Fildsas pražiopsojo dramblių pasirodymo akimirką, tad nuleido 
aparatą ant krūtinės. (Prieš tris mėnesius baigėsi jo išskirtinių teisių 
sutartis su vienu amerikiečių žurnalu. Jis sukūrė savo agentūrą 
Paryžiuje. Reportažas apie Kuru turėjo pelnyti jam daugiau nei 
šimtą tūkstančių dolerių - didžiausią sumą, kada nors mokėtą už 
vieną fotoreportažą.) Kitas dvi valandas jis praleido spalvotoms 
nuotraukoms fotografuodamas paukščius, dešimtimis tūkstančių 
uždengusius visą pelkyno dugną, - toks lėtas baltas, juodas, rau- 
donas, pilkas ir rausvas judėjimas, čia margas, čia taisyklingai su- 
skirstytas didžiulėmis vienodomis į būrius susimetusių paukščių 
dėmėmis, - tikra gyva plantacija, tokia vandens fauna, kuri atrodė 
veikiau išnirusi iš žemės gelmių nei nukritusi iš dangaus. (Fildsas 
visada jautė savotišką priešiškumą grožiui. Jo akivaizdoje jis pa- 
sijusdavo dar labiau izoliuotas. Jis buvo gana švelnaus būdo, jam 
reikėjo harmonijos ir santarvės, jis nemėgo jaustis melaginga gaida 
vidury visuotinės darnos. Kartą jam reikėjo padaryti reportažą 
apie Karpačo freskas ir jis grįžo ligonis. Lygiai taip pat jis reagavo 
ir į didingus peizažus, kur kas mielesnis jam buvo mažas prirū- 
kytas baras, kur galėdavai jaustis kaip namie.) Kol jis dirbo, Peras 
Kvistas išdidžiai, kaip savininkas, vardijo jam rūšių pavadinimus, 
bet Fildsas nesistengė jų įsiminti; jis nenorėjo leistis išblaškomas: 
kur kas paprasčiau vėliau paduoti tas nuotraukas identifikuoti 

specialistui. (Vienas Niujorko gamtos muziejaus ekspertas atpa- 
žino jo kadruose dvidešimt septynias paukščių rūšis, gera pusė jų 
buvo europinės kilmės.) Be to, jis paslapčiomis padarė kelias dano 
nuotraukas. Tas senas sargas, veriamai žvelgiantis iš po didžiulės 
Pietų Afrikos skrybėlės, su karabinu stovintis prie paukščių jūros 
krašto, buvo vienas keisčiausiai jaudinančių vaizdų, kuriuos jam 
teko matyti gyvenime. Įkarštis ir skubrumas, su kuriais Žurna- 
listas kibo į darbą, Perui Kvistui, rodės, padarė palankų įspūdį. 
Grįžtant jis buvo malonesnės nuotaikos, ir Fildsas jautėsi šiek tiek 
pakilęs jo akyse. Jis tuo pasinaudojo, kad paklaustų apie kelias jo 
vykdytas gamtosaugos kampanijas, ir gerokai nustebo, kai danas, 
ilgai vardijęs savo gintas rūšis, kurios, regis, aprėpė visą kūriniją, 
staigokai užbaigė: 

- Ir visur - laisvę! 

Paskui iš karto nugrimzdo į niaurią tylą, regis, susidedančią iš 
visų jo būtųjų kovų prisiminimų. Fildsas pradėjo atpažinti savo 
bendrakeleivio nuotaiką ir saugojosi nutraukti jo svajas; jiedu ty- 
liai žingsniavo iki tos vietos prie kopos pakraščio, kur Mina taisė 
jiems valgį; Forsaitas stovėdamas juokavo su ja, kalbėti liaudavosi 
tik tuomet, kai peilio galu reikėdavo įsidėti amerikietiškų konser- 
vų tiesiai į burną. (Netrukus Fildsas padarė išvadą, kad Morelis 
pasirengė savo žygiui iš tikrųjų kruopščiai ir gerokai iš anksto. 
Be didelių ir įvairių konservų atsargų, šaudmenų dėžių, pirmo- 
sios pagalbos ir stovyklavietės reikmenų, jų ekipuotė, aišku, rodė 
elementarų pasirengimą, bet anaiptol nebuvo tai, „kas šovė į gal- 
vą kažkokiam pasipūtėliui“, kaip vis dar pašaipiai Morelis buvo 
pristatomas beveik visur. O per teismo procesą paaiškėjo, kad ta 
organizuotumo užuomazga iš tikrųjų buvo Vaitario darbas: prieš 
pat įsitraukdamas į disidentinį judėjimą, jis ketino įkurti prie Kuru 
būsimosios Afrikos nepriklausomybės kariuomenės treniruočių 
stovyklą. Kad Prancūzijos Pusiaujo Afrikoje yra tokia stovykla, tais 

laikais buvo nuolat skelbiama laikraščių ir paneigiama valdžios. 
„Makių“ atramos punktus Vaitaris pradėjo kurti nuo 1948 metų, 
tuomet, kai trečiojo pasaulinio konflikto neišvengiamybė nekėlė 
jam jokių abejonių, kai jis, kaip deputatas, važinėjo į paskutines 
turnė po Prancūzijos Pusiaujo Afriką prieš pabėgdamas į Kairą 
ir pasakydamas ten per radiją savo garsiąją kalbą apie santykių 
su Prancūzija nutraukimą. Su Habibo pagalba jis galėjo įsteigti 
tris būsimojo partizaninio judėjimo centrus, dar labai menkus, bet 
vėliau ketino juos išplėsti. Tačiau genčių vadai (išskyrus tik senąjį 
Galitį, vieno kaimo prie Kuru ežero seniūną ir vieną iš labiausiai 
Sudano pakraščiuose gerbiamų kontrabandininkų), klausę jo, kai 
jis buvo oficialiai galingas, išdavė valdžiai jo slaptavietes: Ežeras 
jau niro į pilkumą, pasigirdo pirmieji dramblių, kuriems ankstyva 
vakaro gaiva šiek tiek įkvėpė gyvybės, maurojimai. Fildsas pradėjo 
karščiuoti, jam skaudėjo šonkaulius; jis pajuto, kaip jį slegia per visą 
dieną susikaupusių emocijų nuovargis. Jis vos teprisilietė konservų 
ir žuvies kukulių su sorų miltais, kuriuos Mina jam padavė kareiviš- 
kame katiliuke, atsiprašė ir atsigulė ant smėlio. Nuo miego jį sulaikė 
tik viena mintis: jeigu kartais Morelis parvyktų prieš sutemstant, 
jis turi būti čia, kad galėtų jį nufotografuoti. Vis dėlto jis paklausė 
Pero Kvisto, ar šis daug tikisi iš Bukavu konferencijos. 

— Manau, kadjie galiausiai priims sprendimą, - atsakė gamtinin- 
kas. - Visas pasaulis reikalauja, kad jie pagaliau dėl to susitartų... 
Ir, kaip jūs žinote, mes įspūdingai atkreipėme viešosios nuomonės 
dėmesį į jų diskusijas. 

Kiek vėliau Forsaitas prakalbo apie lėktuvo pilotą. 

— Negalima buvo palikti jo kabinoje... Pamaniau, kad kol kas 
geriausia būtų paimnerkti jį į vandenį... 

Jis grąžino Fildsui cigarečių pakelį, kurį šis buvo jam davęs. 

— Aš pasiėmiau iš jo. 

Fildsas nuliūdo: jis buvo visiškai pamiršęs Deivisą. 

— Nugramzdinau jį tarp dviejų uolų per du metrus nuo dugno, 
kad drambliai nesutryptų. Asmeninius jo daiktus nunešiau į jūsų 
trobą - ana tą, jei kartais norėtumėte nusiųsti juos jo šeimai. 

- Žinote, aš jo beveik nepažinojau, - pasakė Fildsas. 

Nespėjęs baigti sakinio, jis pamatė ant kalvos viršūnės tris rai- 
telius. Vienas jų buvo baltaodis. Fildsas staiga pašoko ir čiupo fo- 
toaparatą. Visas jo nuovargis kaipmat išgaravo, ir pirmąją Morelio 
nuotrauką jis padarė nepraėjus nė trisdešimčiai sekundžių nuo tada, 
kai jį išvydo. Tą akimirką jis suvokė, kad jam liko ne daugiau kaip 
penkios ar dešimt minučių geros šviesos, ir išnaudojo jas kaip ga- 
lima geriau. Tokio didelio profesinio jaudulio jis nebuvo jutęs jau 
seniai - tiksliau pasakius, nuo pirmųjų Paryžiaus išlaisvinimo va- 
landų. (Fildsas nelabai mėgo prancūzus, bet dievino Paryžių.) Tik 
išfotografavęs pusę juostos, jis užmezgė asmeninį kontaktą su More- 
liu. Du jį lydintys afrikiečiai nepatikliai nužvelgė Fildsą, bet Morelis 
atrodė susidomėjęs, kol Forsaitas kažką jam aiškino apie žurnalistą. 
Morelis padavė arklio vadeles jį lydinčiam paaugliui, vilkinčiam 
baltu bubu, atsisėdo ant smėlio ir puolė godžiai valgyti, lyg ir nuo- 
laidžiai leisdamasis fotografuojamas, kaip pasirodė tuos dalykus 
išmanančiam Fildsui. Aukštesnis ir vyresnis afrikietis buvo ryškių 
arabiškų bruožų, kumpa nosimi ir su retų žilų plaukų kuokštais po 
lūpomis ir virš jų. Fildsas prisiminė, kad For Lami buvo aiškinama, 
jog Moreliui lengvai pavyksta išsisukti nuo valdžios, nes greta jo 
yra vienas iš geriausių Prancūzijos Pusiaujo Afrikos medžiotojų, 
kurį visi jau manė seniai mirus. Tikriausiai tai ir buvo jis. Kitas buvo 
paauglys niūroku dėmesingu veidu, suintrigavusiu Fildsą nuo pat 
pradžių. Jame galėjai įžvelgti kažką intensyvaus ir sykiu paslaptingo, 
kažkokį sutramdytą šėlą po sustingusiais bruožais — paslėptą aistrą, 
inteligenciją ir kiek mįslingą norą būti šaltakraujiškam, kurį Fildsas 
iš karto pastebėjo. Bet dramatiškos valandos, stojusios po to, kai jis 
atvyko prie Kuru, ištrynė tą jaunuolį iš Fildso atminties ir tik per 

teismo procesą jis suprato, kokį lemiamą vaidmenį šis suvaidino Mo- 
relio nuotykyje. Netgi tuomet niekas negalėjo užtikrintai pasakyti, ar 
prancūzas išėjo laimėtoju iš to išbandymo, ar tas truputį šypsantis, 
tačiau ramus jo pasitikėjimas Žmogaus orumu nudangino jį baigti 
savo gyvenimo dienų į kokias nors gūdžias pusiaujo miškų tankmes, 
kur vien tik skruzdėlės visuomet yra tikros, kad jų žodis bus pasku- 
tinis. Valgydamas Morelis pasakojo kitiems apie savo ekspedicijos 
į Gfatą rezultatus. Tos vietovės prekijas - keistas, nenuoširdus ti- 
pas - iš tikrųjų turėjo radiją, bet per dvi laidas iš Brazavilio, kurių jis 
galėjo pasiklausyti, nė žodžiu nebuvo užsiminta apie Afrikos faunos 
apsaugos konferencijos darbą. Užtat jam pavyko nusipirkti tabako, 
šiokio tokio maisto, marškinių ir šortų. Geriausia prisidėti prie Vai- 
tario Chartume, kaip buvo sutarta: jeigu konferencijoje dalyvavusios 
valstybės prisiėmė būtinus įsipareigojimus, juo geriau, jeigu ne, žygį 
reikės tęsti. Šiaip ar taip, tūnodamas prie Kuru negali susiorientuoti. 
Iš pradžių reikėtų pamatuoti entuziazmą, su kuriuo viešoji nuomonė 
palaiko jų kampaniją. Tuomet bus galima su išmanymu nuspręsti, ką 
daryti. Įdėmiai jo klausydamasis, Fildsas pasijuto beveik išmuštas 
iš vėžių. Morelis turėjo kažkokio paprastumo, tiesumo, bylojančio 
apie sveiką protą ir nuovoką. Tai buvo tik įspūdis, bet Fildsas buvo 
įpratęs prie momentinių nuotraukų. Morelis atrodė pasitikintis sa- 
vimi kaip žmogus, ramiai atliekantis darbą, kurį reikia atlikti. Savo 
aiškia, truputį priemiesčio tartimi, paprastais veido bruožais jis pri- 
minė Fildsui Paryžiaus liaudies kvartalus, ir buvo keista jį matyti ir 
girdėti čia, tarp Afrikos dramblių. Išskirtinis jo veido bruožas buvo 
užsispyrėliškumas, regimas kaktos, lūpų linijose, nors akių gilumoje 
ir buvo matyti ironiško linksmumo. Fildsas galiausiai ryžosi užduoti 
jam kelis klausimus, kuriuos per dieną paruošė mintyse. (Fildsas 
nebuvo pratęs imti interviu. Kai reportažui reikėdavo teksto, o tai 
pasitaikydavo retai, jam ką nors priskirdavo. Tai buvo darbas, kurio 
niekas nepavydėjo, nes Fildsas turėjo reputaciją reporterio, kurio 
nuotraukos visuomet nurungia tekstą.) Pirmiausia jis papasakojo 

Moreliui, kokį smalsumą jis visur kelia ir kad po jo peticija jau yra 
šimtai tūkstančių parašų... 

— Jums priskiriamos slaptos politinės mintys... Kalbama, kad 
drambliai jums - Afrikos nepriklausomybės simbolis. Nacionalistai 
tai skelbia atvirai ir remia jus... 

Morelis sutiko. 

— Mačiau. Visiems pakanka gudrumo užsigrobti dramblius, bet 
niekas nieko nedaro jų labui. Atkreipkit dėmesį, kad kiekvienas 
dramblius sieja su tuo, kas jo sieloje švariausia, ir man tai tinka. O 
visa kita, ar jie komunistai, ar Tito šalininkai, nacionalistai, arabai 
ar čekoslovakai, man nė motais... Manęs tai nedomina. Jeigu jie su 
tuo sutinka, man gerai. Aš ginu ne ką kita, o paraštę - aš noriu, kad 
tautos, partijos, politinės sistemos truputį pasispaustų ir paliktų 
vietos tam, kam niekada neturi grėsti pavojus... Mes čia atliekame 
konkretų darbą - saugome gamtą, pirmiausia dramblius... Nereikia 
kuistis giliau. 

- Štai jau keli mėnesiai jūs neišeinate iš brūzgynų. Kaip paaiš- 
kintumėte, kad visados taip lengvai išsisukdavote nuo valdžios 
pareigūnų? 

Morelis nusijuokė. 

— Visi nori man gero!.. 

— Jūs sužeidėte kelis medžiotojus, sudeginote kelias fermas. Bet 
nieko nenužudėte. Ar tai atsitiktinumas? 

— Aš taikiau labai kruopščiai. 

— Kad nenušautumėt? 

— Vaikino nieko neišmokai jį nušaudamas... Priešingai, priverti 
viską užmiršti. Argi ne? 

Jis, rodės, labai didžiavosi tuo savo pasakymu. 

— Autoritetai — ir medžiotojai — tvirtina, kad, priešingai, negu 
teigiate jūs, drambliams toli gražu negresia išnykimas. Kad iš tikrųjų 
jiems teikiama visa būtina globa. 

— Vadinasi, juos galima ir toliau žudyti? 

Fildsas nežinojo, ką atsakyti. 

- Jie jau išnyko ištisuose regionuose, - tarė Morelis. - Ir pasauliui 
tie regionai žinomi: jie yra žemėlapyje. Ir netgi užima didžiąją jo 
dalį... Yra dar ir kitų regionų, virš kurių kybo rimta grėsmė... Žinau, 
yra draustinių, tačiau kai giriamasi draustiniais, jau viskas pasakyta 
apie tai, kas vyksta kitur. Galiu parodyti jums regionus, penkis, šešis 
kartus didesnius už Prancūziją, kur jau dvi kartos nebematė dram- 
blių, bet vietos valdžia ramiai tau tvirtina, kad jų yra visur, kad jie 
gyvena laisvi ir klesti, tik tu esi piktavalis ir nenori jų matyti... 

Pirmą kartą jo balse pasigirdo pykčio gaidelė. Fildsui ėmė dau- 
žytis širdis. Jis nesijautė pasirodęs kompetentingas. Taip pat suvo- 
kė, kad jau užčiuopė to reikalo esmę, kad tereikia užduoti deramą 
klausimą. Tačiau tesugebėjo pasakyti: 

— Būčiau labai patenkintas, jeigu dar kartą galėtumėte patikslinti 
savo ryšių su nacionalistais pobūdį... Amerikoje mus ta problema 
labai domina. 

— Aš mielai priimu visus, kas nori man padėti. Nacionalizmas, 
žinote... Tie medžiotojai gali būti baltaodžiai ar juodaodžiai, patyrę 
arjauni. Aš susidėčiau su visais, kas griebtųsi reikalingų priemonių 
gamtai apsaugoti. Rasės, klasės ar tautos, man nuo jų darosi bloga... 
Jeigu, palikdama Afriką, Prancūzija galėtų užtikrinti pagarbą dram- 
bliams, tai reikštų, kad Prancūzija pasiliktų Afrikoje amžinai... Mane 
tas truputį nustebintų, bet labai norėčiau tai pamatyti. 

+ Ir tarsi probėgšmais pridūrė: 

— Okupacijos metais aš dalyvavau pasipriešinimo judėjime... 
Ne tiek gyniau Prancūziją nuo Vokietijos, kiek dramblius nuo me- 
džiotojų... 

Fildsas spaudė rankomis fotoaparatą. Iš susinervinimo. Netu- 
rėjo jokio noro fotografuoti. Beje, buvo jau per tamsu. Jis vargiai 
savo trumpareges akis prie žvaigždžių. Jis irgi sėdėjo ant smėlio, 
išskėtęs kojas. Saugodamasis saulės, ant galvos buvo užsidėjęs no- 

sinę, surišęs keturis jos galus į mazgus, ir užmiršo ją nusiimti. Jis 
beveik nebematė Morelio, tačiau girdėjo jį puikiai. Be to, jau pradėjo 
įžiūrėti Žvaigždes. 

— Politikos aš niekada nemėgau. Net politinio streiko, visada 
buvau prieš jį. Kai „Renault“ darbininkas streikuoja, jis tai daro 
ne dėl politinių priežasčių, o norėdamas gyventi kaip žmogus... Iš 
esmės taip jis irgi gina gamtą. 

Jis valandėlę patylėjo. 

— O dėl nacionalizmo, tai jis jau seniai turėjo likti tik futbolo 
rungtynėse... Tai, ką aš darau čia, galėčiau taip pat sėkmingai daryti 
bet kurioje šalyje... 

Ir pradėjo juoktis. 

— Gal Skandinavijos šalyse negalėčiau. Bet ten dar reikia nusi- 
gauti ir pamatyti viską iš arti. Jie laikosi per daug atskirai... 

Fildsas vis dar suko galvą, kokį klausimą pateikti. Jis jautė, jog 
pakaktų vos kelių žodžių, kad viskas būtų pasakyta. Jie jau buvo 
kone ant liežuvio galo... Tačiau nusprendė, kad jo prancūzų kalba 
per prasta. Jam stigo žodžių. Bent jau taip teisinosi pats sau. O gal 
tai buvo per daug neapibrėžta, per sunku suformuluoti. Jis prakalbo 
apie labiau apčiuopiamus dalykus. 

— Regis, jūs ypač puolate medžiotojus europiečius, plantatorius, 
safarių mėgėjus. Bet iš to, kas man buvo pasakyta For Lami, supra- 
tau, kad labiausiai dramblius žudo vietiniai... 

Morelis palenkė galvą. 

— Iš tikrųjų. Maždaug penki tūkstančiai pernai vien tik Konge. 
Oficialus skaičius, o tai reiškia, kad mažiausiai dvigubai... O dar 
yra visa likusi Afrika... 

— Bet juodaodžiai turi šventą pasiteisinimą: jie neprivalgo. Jiems 
reikia mėsos. Tas poreikis įsigėręs visiems į kraują, ir čia nieko ne- 
padarysi, bent kol kas. Taigi jie žudo dramblius, kad prisikimštų 
pilvą, moksliškai tai vadinama baltymų poreikiu. Koks čia moralas? 

Reikia aprūpinti juos pakankamu baltymų kiekiu, kad jie galėtų 
leisti sau prabangą gerbti dramblius. Padaryti jiems tai, ką darome 
patys sau. Apskritai, matote, ir aš turiu politinę programą: pakelti 
Afrikos juodaodžių gyvenimo lygį. Tai automatiškai yra gamtosau- 
gos dalis... Duokite jiems kaip reikiant pavalgyti ir tuomet galėsite 
paaiškinti visa kita... Kai pilvas bus pilnas, jie supras. Jeigu norima, 
kad drambliai žemėje gyvuotų, kad jie visada būtų su mumis, kol 
tvers pasaulis, iš pradžių reikia neleisti žmonėms mirti iš bado... 
Tiedu dalykai eina sykiu. Tai orumo klausimas. Štai taip, juk visai 
aišku, ar ne? 

Jis atsistojo ir nužingsniavo, apsuptas žvaigždžių. Dabar Fildsas 
suvokė tą reikalą pakankamai aiškiai, bet svarstė, ar jam pavyks visa 
tai išdėstyti raštu. Jis vėl ėmė justi skausmą šonkauliuose, vos tiktai 
pajudėdavo: įtampa, padėjusi jį pamiršti, ką tik nuslūgo. Iškart pra- 
dėjo rūpintis, kaip kuo greičiau ir kuo saugiau perduoti nuotraukas 
ir interviu į savo agentūrą Paryžiuje. Jį labai jaudino komercinė to 
rankose laikomo reportažo vertė, ir kaip visada jis pradėjo baimintis, 
kad juostų ritinėliams ko nors nenutiktų. Geriausias sprendimas 
būtų buvęs pasiekti Chartumą. Morelis ir pats ketino ten vykti, bet 
dar nežinojo kada, o Fildsas jautė, kad jam geriau būtų iškeliauti 
tuojau pat. Juoba kad tie penkiasdešimt kilometrų, kuriuos jam 
reikėjo įveikti, kad pasiektų punktą, vadinamą Gfato šuliniu, — ten, 
anot Forsaito, jis galėjo tikėtis sutikti karavaną ir.būti nugabentas 
bentjau iki al Fašero kelio, - turėjo būti nelengvi, tad vertėjo išvykti 
tuojau pat, nelaukiant, kol skausmas įsismarkaus taip, kad taps ne- 
bepakenčiamas, nes jis aiškiai stiprėjo. (Fildsas dar niekada nebuvo 
sukoręs ilgesnio kelio arkliu.) Ir vis dėlto jis nusprendė pasilikti. Jis 
puikiai suvokė, kad toks sprendimas visiškai neprofesionalus: jam 
tiesiog buvo sunku išsiskirti su Moreliu. 

Sunkvežimiai slinko keliu taip lėtai, kad, rodės, dar labiau pabrėžė 
žygio sunkumus - karštis ir al Gazalio kraštovaizdžio begalybė, 
padengta dygliuotais krūmokšniais sulig akmenimis, išdžiūvusios 
žolės kuokštais, per kurią įstrižai bėgančios hienos sukeltos dulkės 
tapdavo įvykiu. O ir pats kelias Vaitariui atrodė lyg kokia iliuzija: 
kiek mažiau žolės kuokštų, ir tiek. 

— Bus gražu, jeigu pradės lyti, - pasakė jis. 

— Orų prognozė lietaus nepranašavo, - patikino Habibas. - Bet 
pamatysim, in ša Alah'! 

De Vriesas vairavo jau keturiolika valandų. Vaitaris matė švie- 
siaplaukį jo profilį su, rodės, susitraukusiais veido bruožais - savo- 
tiškas raumeningas jų smulkumas, ryškios linijos po sulipusiais 
plaukais ir sustingusios blankiai mėlynos akys, įsmeigtos į kelią, 
pabrėžė jų šiurkštumą. Habibas sėdėjo vidury, įsikandęs užgesusį 
cigarą, kurio šaltas kvapas, rodės, tuoj tuoj pravimdys Vaitarį. Ka- 
bina buvo taip perkaitusi, kad net srūvantis prakaitas tapdavo pa- 
lengvėjimu. Jis buvo sunerimęs, išvargintas lėto sunkvežimio kra- 
tymo ir apakintas dykumos šviesos, nuo kurios jau buvo visiškai 
atpratęs, tad pyko ant savęs, kad nepasiėmė juodų akinių. Kiekvie- 
nąsyk, pažvelgęs į de Vriesą, stebėdavosi, kaipgi tas gali va šitaip 
neatitraukti akių nuo svylančio kelio, kurį jam kiauras valandas 
reikėjo stengtis įžiūrėti tarp akmenų tomis beveik peršviečiamai 


* Dievo valia. (Arab.) 

blyškiomis akimis. Kuo labiau jie artėjo prie tikslo, tuo mažesnė 
Vaitariui atrodė sėkmės galimybė. Garantija buvo tik de Vrieso, 
kuris dėjosi išmanąs tuos reikalus ir, rodės, iš tikrųjų pažinojo tą 
rajoną, patikinimai ir Habibo optimizmas, tačiau pastarojo optimiz- 
mas buvo antroji jo prigimtis. Dabar jau buvo truputį per vėlu apie 
tai galvoti. Ir jei būtų reikėję pradėti viską iš naujo, jis tikriausiai 
nebūtų dvejojęs: tai buvo vienintelis įmanomas būdas gauti didelę 
sumą pinigų. Net jei ekspedicija ir taps materialiniu fiasko, dar liks 
galimybė susitikti prancūzų kareivių būrį: keturiasdešimt ginkluo- 
tų uniformuotų vyrų sunkvežimiuose ir toks pranešimas kaip 
„Mūsų kariuomenė susikovė su maištininkų grupe“ geriausia, kas 
jam galėtų nutikti. Reikėtų tik žūtbūt išvengti kalbų, kad Sudano 
sieną perėjo „plėšikai“, - bet tam jis čia ir yra, kad viską sutvarkytų, 
o likusį darbą atliks Kairo radijas. Visa bėda, kad jis jau buvo atpra- 
tęs nuo tokių fizinių pastangų. Išskyrus tas kelias rinkiminės turnė, 
jis dvidešimt metų praleido miestuose, ir jam jų Žiauriai trūko. La- 
biausiai jis mėgo ilgas diskusijas, viešus susirinkimus, kuriuose 
žmonės išgirsdavo jo galingą (jis tai žinojo) balsą, tribūnas, tuos 
demokratijos sostus. Jis ilgėjosi Paryžiaus, žmonos paruoštų valgių, 
politinių susirinkimų atmosferos, kur juodas jo veidas iškart pa- 
traukdavo dėmesį. Gal jis žengė klaidingą žingsnį. Bet burtas-jau 
mestas. Kai jis tam pasiryžo, naujas pasaulinis konfliktas atrodė esąs 
taip arti, kad net negalėjai pasakyti, jog jis suklydo. Jį paprasčiausiai 
įstūmė į bėdą aplinkybės. Ir, šiaip ar taip, per rinkimus jis buvo 
sutriuškintas ir nugalėtas ta dingstimi, jog pasišalino iš savo parti- 
jos dveji metai prieš kadencijos pabaigą ir suartėjo su kraštutiniais 
kairiaisiais. Taigi apie naują parlamentaro mandatą nebuvo nė kal- 
bos. Beliko tik tarptautiniai areopagai, ir dabar jis pasirinko tą vie- 
nintelį trumpesnį kelią, kuris jį ten nuves. Juolab kad buvo kur kas 
svarbiau pasinaudoti Amerikos, Indijos, Azijos nacionaline sąmone 
negu ulė genties, kuri vis dar kliovėsi vien tik savo raganiais bei 

fetišais. Net ir prancūzų parlamente jis, aišku, atstovavo ne demo- 
kratinėms ulė genties idėjoms, o tiems prancūzų įsitikinimams, 
kuriuos jie susikūrė iš savo pačių demokratinių siekių. Šiaip ar taip, 
kai tik iškildavo pažangos klausimas, tai visada būdavo susiję su 
užsieniu. Taigi jam paprasčiausiai reikėjo kalbėti labai garsiai, visu 
balsu, kad būtų girdimas iš labai toli. Svarbu buvo įžengti tiesiai 
ir abiem kojom į pasaulinę tribūną ir tarptautinius areopagus, kaip 
tai pavyko palestiniečių vadovams. Reikėjo tiesiog peršokti Afrikos 
etapą, kad pasiektum nacionalistinio internacionalo, kurį tvirtai 
vienijo rasistinis ir religinis jo pobūdis, valdžios organus, o paskui 
galėtum nusileisti prie Afrikos masių iš viršaus, su visu iš to gautu 
prestižu. Jeigu reikėtų laukti, kol pabus tautiniai ulė lūkesčiai, tuo- 
met jau turėtum kalbėti apie būsimas kartas, kitaip tariant, atsisa- 
kyti bet kokio asmeninio likimo. Ulė, masų, go kalbose nėra žodžio 
„tauta“, ir gentis skiriančios sienos liko beveik nepakitusios. Kaip 
ir kalbos: didžiąją savo politinės veiklos dalį jis paskyrė prancūzų 
kalbos dėstymo plėtrai bei skatinimui ir dialektų naikinimui, kad 
būtų nutiesti keliai skverbtis į nacionalinę propagandą ir vienybę. 
Tai buvo vienintelis būdas išmokslinti mases ir pažadinti preten- 
zijų dvasią. Ligi šiol vienintelis ulė genties reikalavimas, kuriuo jie 
galėjo bent kiek sėkmingai pasinaudoti, buvo mėsos poreikis - se- 
nas afrikiečio ir apskritai žmogaus mėsos poreikis. Tai buvo dides- 
nis ir labiau neatidėliotinas poreikis negu nacionalinių institucijų 
poreikis. Dar jaunas, jis dažnai matydavo, kaip jo kaimo žmonės 
nudobdavo gyvulį ir čia pat jį suvalgydavo - godžiausi surydavo 
iki penkių kilogramų mėsos vienu kartu. Nuo Čado iki pat Keip- 
tauno mėsos godulys, nuolat skatinamas badavimo, buvo tai, kas 
siejo viso žemyno afrikiečius stipriausiai ir broliškiausiai. Tai buvo 
svajonė, nostalgija, kiekvienos akimirkos siekis - fiziologinis orga- 
nizmo šauksmas, stipresnis ir svaigesnis už seksualinį instinktą. 
Mėsa! Tai seniausias, realiausias ir vieningiausias Žmonijos siekis. 

Jis prisiminė Morelį ir karčiai šyptelėjo. Baltaodžiui dramblys ilgą 
laiką buvo tik dramblio kaulas, o juodaodžiui — vien tik mėsa, di- 
džiausias mėsos kiekis, kurį jis gaudavo taikliai nusviedęs užnuo- 
dytą ietį. Dramblio „grožio“, „taurumo“ idėja kilo persisotinusiam 
žmogui, restoranų lankytojui, žmogui, valgančiam dukart per die- 
ną ir mėgstančiam abstrakčiojo meno muziejus, - tai tipiška idėja 
elitinės visuomenės, kuri bėga nuo baisios socialinės tikrovės, ne- 
gebėdama jai pasipriešinti, į aukštai plaukiančius grožio debesis ir 
svaiginasi neaiškiomis, miglotomis „grožio“, „taurumo“, „brolys- 
tės“ sąvokomis tik todėl, kad tas grynai poetinis požiūris yra vie- 
nintelis, kurį istorija jai davė. Iš savo dekadentiškos visuomenės 
buržuaziniai intelektualai reikalauja, kad ji užsikrautų dramblių 
naštą, vien tik todėl, kad šitaip tikisi patys išvengti sunaikinimo. Jie 
jaučiasi esą tokie pat anachronizmai ir griozdai kaip tie priešistori- 
niai gyvūnai: tai paprasčiausias būdas šauktis pasigailėjimo, pra- 
šyti, kad juos patausotų. Toks tad buvo Morelio atvejis — tipiškas 
atvejis, pavyzdinis. Daug patogiau paversti dramblius laisvės ir 
žmogiško orumo simboliu negu išreikšti tas idėjas politiškai, su- 
teikti joms realų turinį. Taip, tai iš tikrųjų patogu: vardan pažangos 
buvo reikalaujama uždrausti dramblių medžioklę, o paskui galėjai 
meiliai žavėtis jais horizonte, nuraminęs sąžinę, kad taip sugrąžinai 
orumą kiekvienam žmogui. Užuot ėmusis veiklos, apsiribota vien 
šituo gestu. Tokia klasikinė idealisto elgsena, ir Morelis buvo tobu- 
las jos pavyzdys. Bet afrikiečiui visas dramblio grožis - tik jo mėsos 
svoris, o dėl žmogiško orumo, tai tas orumas visų pirma - prikimš- 
tas pilvas. Ar bent jau čia prasideda. Gal tuomet, kai afrikiečio pil- 
vas bus netuščias, jis irgi susidomės estetine dramblio puse ir aps- 
kritai ims maloniai mąstyti apie gamtos grožį. O kol kas gamta jam 
pataria: praskrosk dramblio pilvą, suleisk į jį visus dantis ir kimšk, 
kimšk, iki akys iššoks ant kaktos, nes nežinai, kur gausi kitą mėsos 
gabalą. Bet apie tuos dalykus negalėjai kalbėti atvirai. Kol kas net 
pats marksizmas buvo sunki prabanga. Naujiesiems nacionaliz- 

mams dabar reikėjo laimėti viską, kad išstumtų ne istorinį materi- 
alizmą, taikydami į pačios buržuazijos įsčias, o tą dekadentišką 
buržuazinį sentimentalumą ir užimtų jo kovos lauką, kuriame le- 
miamas argumentas dažniausiai būdavo „idėjų grožis“. Be to, jis 
padarė viską, kad prisiimtų dramblių apsaugą, pagarbą jiems ir visą 
Morelio veiklą. Bet vakarietiškų minių sentimentalumas vis dėlto 
pranoko viską, kas jam apie tai buvo žinoma, ir reikėjo padaryti 
galą tai dviprasmybei, kuri jį, Vaitarį, slėpė nuo pasaulio akių. Be 
to, apsirūpinti lėšomis, būtinomis norint įsteigti rimtą organizaciją. 
Jis turėjo dvidešimt Žmonių trijuose sunkvežimiuose, visi jie buvo 
ginkluoti ir ekipuoti: nė vienas iš jų negavo atlyginimo. Jeigu ta 
ekspedicija baigsis nesėkme, jo padėtis bus be išeities. Vienintelis 
dalykas, kuriuo jis galėjo sumokėti vieno Chartumo prekijo, suti- 
kusio duoti jam avansą, dėka, buvo chaki uniformos iš anglų ka- 
riuomenės atsargų pertekliaus - tos kariuomenės išnaros. Jis visiš- 
kai priklausė nuo Habibo ir de Vrieso. Net keista, kaip visi didieji 
žmonijos istorijos žygiai kartais priklauso nuo eilinių niekšų. Ginklų 
prekijai, šnipai, agentai provokatoriai, įtartini finansuotojai — visi 
jie buvo artimai susiję su kai kuriomis tauriausiomis Žmogaus per- 
galėmis. Bet tai, deja, nereiškė, jog sėkmei užtikrinti pakanka, kad 
jie būtų šalia. 

Vaitaris pasisuko į Habibą ir pagavo pašaipų žvilgsnį, įsmeigtą 
į kepurę ant jo kelių. Tai buvo sena šviesiai mėlyna Prancūzijos 
kariuomenės atsargos leitenanto kepurė, kurią Vaitaris labai rūpes- 
tingai saugojo iš sentimentalių paskatų. Jis tik nuplėšė leitenanto 
galionus ir pakeitė juos penkiomis generolo žvaigždutėmis: juodo- 
mis žvaigždutėmis, kurias liepė išsiuvinėti žydrame fone. Žinoma, 
generolas be kariuomenės, pamanė jis, nužvelgtas to pašaipaus 
žvilgsnio. Bet jo kariuomenė buvo Indijoje, Azijoje, Amerikoje, netgi 
Prancūzijoje. Pakaks tik deramai pakelti balsą, ir ji išgirs. | 

— Man nereikia kariuomenės, - pasiteisino jis. - Idėjoms ka- 
riuomenės nereikia: jos pačios prasiskina kelią. Bet jeigu įvyks 

susirėmimas, reikia vilkėti uniforma, kad turėtum teisę padaryti 
rimtą informacinį pranešimą. 

Habibas pamanė, kad Vaitaris visiškai suklydo dėl jo susižavėji- 
mo kupino žvilgsnio. Jis ir toliau kaip užburtas Žvairavo į tą šviesiai 
mėlyną kepurę su juodomis žvaigždėmis... Ir dar kartą pajuto bega- 
linį dėkingumą gyvenimui už visus tuos brangakmenius, kurių šis 
taip dosniai pažėrė jo kelyje. Tai buvo pati tikriausia prancūziška 
kepurė, ir penkios juodos Žvaigždutės, užsiūtos vietoj leitenanto 
galionų, aiškiai bylojo tai, ką norėjo byloti, - o ypač tai, kaip toli 
žmones nuveda vienatvė. 

— Gera mintis, - pritarė Habibas. 

Pats jis griežtai atsisakė vėl apsivilkti uniformą ir pasiliko tik 
jachtininko kepurę su snapeliu. Jis visada plaukiojo, gal ne su savo 
vėliava, bet visada savo paties sąskaita, ir ketino tai tęsti. Jis buvo 
paprasčiausias nuotykių ieškotojas, netarnavo jokiam reikalui, o 
jeigu ir buvo koks nors jį įkvepiantis idealas, tai tik išnaudoti visas 
nuostabias gyvenimo galimybes. Be to, progai pasitaikius, suteikti 
savo įdomiam jaunam draugui šiokių tokių sportinių pramogų, ku- 
rių poreikis jo amžiuje buvo suprantamas, ir kartu leisti jam suvesti 
asmenines sąskaitas su gamta. 

— Susirėmimo nebus, - užtikrino de Vriesas. - Aš žinau šitas 
vietas. Vienintelis karinis postas yra prie sienos, už dviejų šimtų 
kilometrų į šiaurę: šeši vyrai... 

- Ir lietaus nesulauksime, - pridūrė Habibas. - Galite manimi 
pasikliauti... Mane lydi sėkmė. 


Forsaitas pradėjo nekantrauti. Jis nesuprato, kodėl Morelis taip 
akivaizdžiai nenori palikti Kuru. Jam nebuvo aišku, ką gi jie laimėtų 
pasilikę prie ežero. Kad ir kiek Morelis kartojo, jog kariuomenė iš 
to rajono išvesta, jis pasielgė neapdairiai vykdamas į Gfatą - vie- 
ną iš kontrabandos karavanų punktų, žinomą ir sekamą; tai būtų 
buvę visai nesvarbu, jeigu jie būtų palikę ežerą negaišuodami, bet 

Forsaitas galėjo kirsti lažybų, kad žinia, jog jie čia, visam pasauliui 
nėra naujiena. Jie rizikavo būti kvailai susemti kaip tik tuomet, kai 
jis jau galėtų sugrįžti į Ameriką ir pradėti savo gyvenimą iš naujo. 
Kongo konferencijos rezultatai Chartume tikriausiai buvo žinomi, ir 
pats Morelis sutiko, kad jiems reikia ten vykti prieš nusprendžiant, 
ką daryti toliau. Forsaitas buvo įsitikinęs, kad net tuo atveju, jei- 
gu Bukavu konferencijos delegatai vienu balsu priims reikiamus 
sprendimus, Morelis vis tiek visą likusį gyvenimą bastysis aplink 
kaimenes. Kai užges paskutinis jo trumpos šlovės atšvaitas, jis, be 
skatiko kišenėje, taps dar viena iš tų afrikietiškų griuvenų, kurių 
mes taip daug matome staiga išdygstančių baruose, kurių istorija 
pasakojama su pasigailėjimo šypsena net nepritildžius balso. „Žiū- 
rėkit, Morelis. Maniau, kad jis jau seniai miręs. O juk, dievaž, apie 
jį buvo tiek daug kalbama... Taip, jis patyrė, kaip sakoma, savo 
šlovės valandą.“ Paskui eitų ilga istorija, kelianti klausytojui mi- 
glotus prisiminimus, o vėliau šūksnis: „Ak! Nagi, žinoma, puikiai 
prisimenu... Vyras, kuris gynė dramblius...“, lydimas kito smalsaus 
žvilgsnio į apkalbamąjį, su užuojautos šlakeliu ir pasitenkinimu, 
kad pats visuomet apsiribojo vien tik verslu... Forsaitas karčiai nu- 
sišypsojo: jam visa šitai buvo puikiai pažįstama ir jis neturėjo jokio 
noro lydėti Morelio į pražūtį. Jis, aišku, galėjo juos palikti ir išvykti 
vienas, tačiau patirtis Korėjoje išugdė kone liguistą ištikimybės 
poreikį. Be to, dar buvo Mina. Jis bergždžiai stengėsi suprasti jos 
požiūrį, jos visišką abejingumą tam, ką jis kalbėjo. Ji šypsodavosi, 
ir tiek. Beje, jiedu matydavosi labai retai. Tai buvo irgi nepaprastas 
dalykas: jie visi keturi gyveno atskirose trobose, kiekvienas savo 
kampe, ir beveik nesikalbėdavo, išskyrus valgio, kurį ji paruošda- 
vo, metą. Forsaitas, kuriam, kaip daugumai jo tėvynainių, buvo 
būdingas stiprus bandos instinktas ir reikėjo draugijos, galiausiai 
pasipiktino. Keturios kraupios vienatvės, nelinkusios bendrauti, 
palaikyti viena kitos. Net Idris ir Jusefas laikėsi atokiai: jiedu gyvė- 
no atskirai ir beveik niekada nesikalbėdavo. Morelis leisdavo dienas 

ežere, tarp dramblių. Peras Kvistas pradingdavo pelkėse, tikriausiai 
skaičiuodavo dešimtis tūkstančių paukščių, kad įsitikintų, jog nė 
vieno netrūksta. Mina vienintelė likdavo ant kopos, sėdėdavo prie 
vandens ir su malonumu, beveik laiminga žiūrėdavo į dramblius, o 
tai labai jį erzino, tačiau jis negalėjo to nepaisyti. Tad Forsaitas jau- 
tėsi dar vienišesnis. Anksčiau jam visa tai būtų atrodę visiškai na- 
tūralu. Jį irgi ne itin traukė Žmonių veidai, vyrų kompanija. Tačiau 
dabar nutrūko psichologinis ryšys su kitais trimis. Jam atrodė, kad 
Morelio, Pero Kvisto ir Minos užsispyrimas peržengė Žmogiškas 
ribas, kad jų nepalenkiamumas, reiklumas darosi kažkoks beribis 
ir nepakenčiamas, kad netrukus jie visiškai pasiklys, stengdamiesi 
žūtbūt pasiekti tuos žydrus horizontus, kuriuose nebebuvo nieko 
žemiško. Vieną rytą jis pamėgino įtikinti Miną, kad jie jau nebe- 
gali toliau klaidžioti šitoje 10 man's land", kurioje atsidūrė. Rado 
ją besišnekančią su dviem Kajaus žvejais, kurie, kaip ir kiekvieną 
rytą, atnešė jai žuvies kukulių - jau vien jų vaizdas Forsaitui kėlė 
šleikštulį. Jis nesuprato, apie ką jie taip šnekasi: kiekvienas aiškino 
kažką kalba, kurios kitas nesuprato, - Mina su jais kalbėjo vokiškai, 
„ojie jai atsakydavo savo kalba, linkčiodami galvas ir išraiškingai 
mostaguodami rankomis, - tai trukdavo ketvirtį valandos kiekvieną 
rytą, paskui, regis, labai vienas kitu patenkinti, jie išsiskirdavo pla- 
čiai šypsodamiesi. Jis jai pasakė, kad jiems nebeliko jokios prasmės 
čią būti, kad tai darosi pavojinga, kad jie padarė dėl Morelio ir jo 
dramblių viską, kas tik buvo įmanoma, ir kad jis ketinąs vykti į 
Chartumą. Jo nuostabai, ji iškart pritarė tam ketinimui. 

— Jūs tikriausiai rasite sunkvežimį Gfate, - pasakė ji. - Rodos, jie 
kartais pro ten pravažiuoja. 

- Ojūs? - paklausė jis pasipiktinęs. 

— Ką aš? 


* Niekieno žemėje. (Angl.) 

- Jūs nevyksite? 

— O aš galėčiau vykti? 

— Su manimi... 

- Ir kurgi aš galėčiau su jumis vykti, majore Forsaitai? Gal pa- 
prašysite mano rankos? 

- Žinoma, - atsakė jis, nelabai įtikinamai stengdamasis atgauti 
savo cinišką toną. 

Ir kaipmat pridūrė: 

— Žinote, aš kalbu rimtai. 

Ji jam nusišypsojo, labai maloniai. 

— Ačiū, - atsakė. - Aš netekėsiu už jūsų tik dėl to, kad nežinau, kur 
dėtis... Žinote, majore Forsaitai, yra dar toks dalykas kaip meilė... 

> Morelis? - paklausė jis švelniai. 

Ji papurtė galvą. 

— Ne, ne Morelis. Morelis gal yra daugiau nei tai, bet ne tai... Ne, 
tai ne Morelis... Dabar tai... niekas. 

Ji staigiai nusisuko ir nuėjo. Forsaitas žiūrėjo, kaip ji brenda 
per kopą link žemos dangaus linijos virš nendrių. Galvojo apie tai, 
kas buvo kalbama For Lami, prisiminė istorijas, pasakotas apie jos 
tragišką nuotykį su rusų karininku, kuris buvo sušaudytas. Tikriau- 
siai tai, pamanė žiūrėdamas, kaip ji tolsta ant kopos, - visa širdimi 
geisdamas būti tuo sušaudytu rusų karininku. 


— Prie Kuru? - pakartojo gubernatorius. — Tai jau beveik nebe 
mano teritorija... 

Bet tai buvo dar jo teritorija. Kaip visada jo. Jis vis dar turėjo 
teisę ištverti visokias kiaulystes. Kai kokia nors gentis staiga nu- 
spręsdavo, kad savo magiškose apeigose nebegali nė sekundės 
apsieiti be dramblio sėklidžių ir pradėdavo viską daužyti, nes jai 
buvo uždrausta nusipjauti jų tiek, kiek reikia, tai neišvengiamai 
būdavo jo teritorijos ulė gentis, o ne Čado, kur jų irgi nemaža. Kai 

žmonės-leopardai nuspręsdavo, kad jau per ilgai apie juos nebe- 
užsimenama, ir nagais sudraskydavo į smulkius gabalėlius penkis 
kaimiečius per mėnesį, tai neišvengiamai įvykdavo jo teritorijoje. 
Kai negyvėlis paslaptingai pradingdavo prieš pat tą metą, kai jis 
būna nudažomas žaliai, mėlynai ir geltonai - iš pradžių to ritualo 
tikslas buvo padaryti kūną neliečiamą ir išsaugoti jį dvasioms, - o 
paskui rasdavo tik švariai nugraužtus jo kaulus, tai neišvengiamai 
įvykdavo jo teritorijoje ir neišvengiamai kaip tik ten atsirasdavo 
koks nors važiuojantis pro šalį Žurnalistas ir įkišdavo savo nosį, 
nors toks kanibalizmo atvejis buvo pirmas per penkiolika metų. 
Apskritai, kai tik koks nors Žurnalistas įkišdavo kur nors savo nosį, 
tai visuomet būdavo jo teritorijoje. Kai Afriką imdavo niokoti sausra, 
išspausdintuose pranešimuose neišvengiamai būdavo minimos jo 
plantacijos ir jo nacionaliniai parkai, kad būtų aiškus tos katastrofos 
mastas. Ir kai koks nors pasiutęs mizantropas nuspręsdavo „pa- 
sirinkti dramblius“, tai sensacingiausią savo žygį jis įvykdydavo 
ne kieno nors kito, o jo teritorijoje, jam po nosimi, jo sostinėje. Jis 
galėjo nusibelsti pas Diu Niarką, kur buvo tankiausi ir sunkiausiai 

įžengiami miškai ir kur jis būtų jautęsis kuo puikiausiai, pas Bar- 
| dasjė, kuris savo stora sėdyne turėjo užsėdęs labai patrauklų šimto 
tūkstančių kilometrų plotą - jei pamiršim musę cėcė, filariozę ir 
gražiausias Afrikos barškuolių santalkas, — arba pas Vandaremą, 
kur irgi buvo visa tai, ko reikia Žmogaus laimei. Bet kur tau, jis 
būtinai turėjo atsigrūsti pas jį. Beje, jis laukė to nuo pat pradžios. 
Vos tik išgirdęs kalbant apie pirmuosius Morelio žygius Čade, jis 
pasijuto nejaukiai ir netgi sunerimo: „Na, kaipgi čia atsitiko, kad jis 
ne mano teritorijoje?“ Tai akivaizdžiai buvo nesusipratimas. Morelis 
turėjo susiprasti: Nusprendęs pasireikšti kokio nors miesto centre, 
jis pasirinko Sionvilį, o kai jam prireikė išarti kam nors sėdynę, 
kad geriau pasijustų, jis pasirinko mažąją Šaliu ir, savaime aišku, 
ne be politinės jos vyro paramos... Ilgai laukti nereikėjo. Pasklido 

kalbos, kad jo įpėdinis jau sėdi lėktuve. Ir vis dėlto Ulė krašto gu- 
bernatorius už nieką pasaulyje nebūtų keitęs savo vietos nei savo 
apygardos. Tokia jau ta Afrika: čia visuomet atsiranda kas nors 
nauja, netikėta. Gali iš lėto vesti ją nauja kryptimi, oji ir toliau tave 
stebins priversdama išdygti tau prieš akis kažką nepaprasta, visiškai 
beprotiška, ir jeigu dar esama žemės, kur Žmogus gebėtų sukurti 
legendą, tai ji yra kaip tik čia. Morelis tikriausiai atsieis jam šitą 
postą, bet jam buvo sunku ant jo pykti. Nuo to laiko, kai šis ėmė 
jam lipti per gerklę, jis net pradėjo puoselėti jam tikrai švelnius 
jausmus. Tai buvo Afrikos vertas nuotykių ieškotojas, atitinkantis 
jos prietarų, jos pasakų, jos absurdų mastą. Po jo atsiras ir kitų nuo- 
tykių ieškotojų, baltaodžių, raudonodžių, juodaodžių, geltonodžių, 
nes Afrikoje fantastiški dalykai niekada nesibaigs. Bet šitas žmogus 
atitiko jo širdies polinkius. O dėl įpėdinio... Tikriausiai tą reikalą 
galima sutvarkyti. Jis nusišypsojo. Ulė krašto gubernatorius buvo 
jaunas, linksmo, energingo veido Žmogus ir nesileisdavo lengvai 
apmulkinamas. Jis pasigręžė į Boriu. Tas karininkas iš Čado buvo 
jam priskirtas specialiai tam reikalui — nes dabar visa tai vyko jo 
teritorijoje — ir rūpinosi Morelio byla nuo pat pradžių. O tai įrodo, 
pamanė gubernatorius, ką mes ir taip žinojome: kad kariškių kinkos 
ne tokios striukos kaip valdininkų. 

— Nair kas? 

Boriu skubiai bedė pirštu į žemėlapį. 

— Va šitas mėlynas taškelis, kurį matote čionai, - ir kuris, kaip 
sakote, yra ne jūsų teritorijoje, o Sudane, - Gfato šulinys... Tai ka- 
ravanų kelių susikirtimo vieta, buvusi reikšminga vergų prekybos 
laikais. Ji tebėra reikšminga, nors prekė pasikeitė... Al Fašero kelias 
driekiasi daug šiauriau, bet tiems, kurie stengiasi išvengti sekamų 
kelių, toji kryžkelė - neįkainojama... Taigi ten mes turime žmogų. Jis 
bus tiek, kiek reikės, nes anksčiau ar vėliau anglai išvyks, ir dar tie 
ketinimai susijungti... Todėl jis labai reiklus, bet byla to verta. Morelis 

prieš keturias dienas pasirodė parduotuvėje. Įėjo kaip niekur nieko, 
išniręs iš dykumos su dviem juodukais - atrodo, kad vienas jų Idris, 
bet man reikėtų pamatyti, Idris jau seniai turi būti miręs, - žengė 
tiesiai prie radijo aparato ir penkias valandas klausėsi žinių. Kaip 
ir visi, sergantys didybės manija, jis, matyt, negalėjo atsispirti norui 
sužinoti, kas apie jį kalbama... 

Gubernatorius mąstė. Jis buvo ką tik grįžęs iš kas dvejus metus 
Brazavilyje kviečiamo susirinkimo, kur buvo palydėtas tik ironiškais 
arba užjaučiančiais žvilgsniais. Mažasis Santeksas, tas menamai 
geraširdis storulis su higieninių paketų pavarde, net patapšnojo jam 
per petį ir paklausė: „Nagi, brangusis, o kur jūsų globotinis?“ Net 
kolegos elgėsi su juo kaip su dideliu ligoniu ar trapiu daiktu. Tarp 
jų buvo tokių, kurie ir toliau apsimetinėjo, kad drambliai tėra mitas 
ir kad Morelis - svetimšalių agentas, o kadangi jis palaikė priešingą 
nuomonę, dauguma buvo prieš jį. Jie sutarė: nevalia išsklaidyti tos 
fikcijos, nes visas pasaulis tuo tiki, bet dauguma jų buvo įsitikinę, 
kad čia turima reikalo su užmaskuotu ir, beje, nesulaukusiu jokio 
atgarsio, panafrikanizmo šalininkų bandymu pasireikšti. Ir iš tikrų- 
jų, viešoji nuomonė „įsitraukė į žygį“, kaip buvo sakoma, publika 
tikėjo Moreliu ir jo drambliais. Jį palaikančios telegramos ir petici- 
jos plūsdavo tūkstančiais iš visų pasaulio kampelių. Morelis jiems 
buvo herojus tokios bylos, kuri neturėjo nieko bendra su tautomis 
ir politinėmis ideologijomis, bylos, kuri neturėjo nieko bendra su 
Afrika ir kuri pasiekė pačias jų sielų gelmes, matyt, todėl, kad jie visi 
jautė kažkokį slaptą kartėlį, o ypač todėl, kad visi daugiau ar mažiau 
miglotai svajojo galėsią vieną dieną išeiti laimėtojais iš tos sunkios 
padėties - žmogaus dalios. Jie reikalavo Žmogiškumo paraštės. Jie 
ja tikėjo. Ir pats gubernatorius ja tikėjo. Pirmą kartą Žmogus išvydo 
pasaulį Afrikoje prieš milijonus metų - dar viena visiškai tipiška 
istorija, - ir nenuostabu, kad kaip tik į Afriką jis grįžo įnirtingiausiai 
protestuoti prieš save patį... 

— Gerai, o paskui? 

— Jis nusipirko cigarečių „Gauloises“ ir šimtą pakelių paprasto 
tabako, kuris buvo skirtas mūsiškiams karavanų vedliams. Paskui 
vėl patraukė atgal prie Kuru ežero. Mūsų draugas jį pasekė iki kelio. 
Jokių abejonių būti negali. 

— Čadas ką nors padarė? 

- Jie atsiuntė iš Afnos meharistų būrį. Su jais yra Šelšeris. 

— Meharistai prie Kuru? 

— Suprantu... Bet penkių šimtų kilometrų spinduliu nėra jokios 
kitos kariuomenės... Prastas metas. Dabar nagrinėjama, kaip per- 
tvarkyti sienos su Sudanu kontrolę... Daugiau kaip keturiasdešimt 
metų ten buvo anglai. Tad buvo dvi policijos vietoj vienos. Ir reikėjo 
dorotis tik su dramblio kaulo plėšikais krešais, nuolat darančiais 
išpuolius į pietus nuo Bugos. O dabar... Reikia saugoti maždaug 
trylika šimtų naujos sienos kilometrų. 

Pulkininkas perbraukė pirštu per visą žemėlapį. 

— Svarbiausia sukliudyti jam pabėgti į Sudaną. Tada beliks tik jį 
susemti. Tai bus padaryta per keturiasdešimt aštuonias valandas. 

— Aha, - tarstelėjo gubernatorius. 

Pulkininkas atrodė susierzinęs. 

— Na, aš neslepiu nuo jūsų, kad kai visa tai bus baigta, man pa- 
lengvės, - pridūrė gubernatorius jau draugiškiau. - Jis tapo pernelyg 
populiarus... Galės leisti laiką tardymo izoliatoriuje skaitydamas 
laiškus. Paskui, manau, jis bus paskelbtas nepakaltinamu. Beje, jūs 
juk žinote, kad mano įpėdinis, taip sakant, jau paskirtas. 

Boriu linktelėjo galvą. 

— Sajagas... Kažin, kas jį čia traukia. 

- Jis didis medžiotojas, - paaiškino Boriu. —- Bent jau kartą per 
metus atvyksta į Afriką pamedžioti... 

Gubernatorius, regis, iš tikrųjų susidomėjo. 

— Gražus šūvis? 

— Otaip, garsus visame pasaulyje... Prieš dvidešimt ar trisdešimt 
metų jis buvo vienas didžiųjų dramblio kaulo medžiotojų profesi- 
onalų. 

Gubernatoriaus veidas akivaizdžiai nušvito. Jis labai maloniai 
palydėjo Boriu iki durų. Pulkininkas dar nebuvo matęs, kad pa- 
smerktas Žmogus laikytųsi taip puikiai. Kai jis dingo, gubernatorius 
užėjo į gretimą kabinetą ir išsikvietė skyriaus vadovą. 

— Sakykite... Ar čia dar liko Žurnalistų, ar jie visi jau išvyko? 

— Pora jų dar liko. Mes ką tik kartu pietavome. 

— Gerai. Jūs pažįstate Sajagą? 

— Buvau susitikęs su juo pas jus pereitais metais. Jis buvo atvykęs 
medžioti... 

— Tikrai taip, prisimenu. Taigi, brangusis, atrodo, kad jis mane 
pakeis. Galite pasakyti tai žurnalistams: tai jau nebe paslaptis. Pasa- 
kykite, kad jis didelis ponas ir kad puikiai pažįsta Afriką... Jis kasmet 
čia atvyksta medžioti. Pasistenkite juos sudominti. Atrodo, kad jis 
didžiausias dramblių medžiotojas Prancūzijoje. Jo sąraše mažiausiai 
penki šimtai dramblių... Taip, galite eiti. Paaiškinkite jiems, kad, 
užėmęs gubernatoriaus postą, jis galės geriau negu bet kuris kitas 
suteikti naują impulsą turistinei medžioklei... Suprantate, kuo čia 
kvepia? Pasakykite, kad jo aistra padės mums pranokti Keniją kaip 
safarių šalį... Taip taip, matau, kad mane supratote. Pirmyn... 

Jis grįžo, atsisėdo prie savo rašomojo stalo ir valandėlę pamąstė. 
Paskui nusikvatojo. 


Tai buvo pats geriausias dienos metas. Buvo nekaršta ir paukščiai 
virš kaimenių nusidažė aušros spalvomis. Tūkstančiai kojūkų, ma- 
rabu, žabiru klaidžiojo po kopas ir uolas aplink gyvūnus, ir peli- 
kanams vos beužteko vietos pakilti aukštyn. Kiekvieną rytą buvo 

matyti, kaip iš vandens išnyra truputį daugiau raudonos žemės; 
šiaip jau tos uolos su žolės kuokštais, paukščiais ir nendrėmis bū- 
davo vos vos iš vandens išlindusios salelės: dabar galėjai matyti 
net penkis metrus uolienos ir žemės, nusidriekusios nuo vienos 
uolos prie kitos; galėjai pereiti per ežerą nesušlapęs kojų. Per naktį 
gyvūnų dar padaugėjo. Paskutiniai atvykėliai kartais net dvi paras 
nesitraukdavo nuo vandens ir kiauras dienas leipėdavo. Matyt, tai 
buvo ne vien tik fizinis išsekimas, bet ir nervinė reakcija po ką tik 
išgyventų savaičių: Morelis žinojo, kad drambliams reikia daugiau 
laiko nei kitiems gyvūnams atsigauti nuo patirtų emocijų. Hasas, 
praleidęs tarp Kenijos ir Čado dramblių dvidešimt penkerius metus, 
jiems skirtuose straipsniuose rašė dažnai matydavęs, kaip patelė, iš 
kurios jis atėmė mažylius, po kelių valandų įsiūčio ir nirtaus laksty- 
mojų ieškant staiga prarasdavo visus energijos likučius ir gulėdavo 
nejudėdama, o kiti kaimenės nariai bergždžiai mėgindavo pastumti 
ją kakta, kad atsistotų. Jis teigė galėdavęs prisiartinti prie kurios nors 
iš tų susmukusių motinų, vos tik kiti drambliai palikdavo ją, visiškai 
bejėgę, ir glostyti jai straublį nesulaukdamas jokios reakcijos. Glos- 
tyti straublį — tokius žodžius pavartojo tas ypatingas Žmogus. Bet 
tai jam netrukdė grobti drambliukų ir siųsti jų nelaisvėn. Nelaisvėn. 
Dramblius nelaisvėn... Morelis pajuto, kaip kraujas suplūdo jam 
į veidą, ir spūstelėjo karabiną su bekrašte, nuožmia neapykanta 
visiems pasaulio žvėrių gaudytojams. Kai jam galiausiai pavyko 
įkalti kulką Hasui į sėdynę, jis pajuto, kad gyveno ne veltui. Paskui 
prisiartino prie olando, kad tas žinotų, iš ko ją gavo. Berniukai tarnai 
stovėjo po akacijomis pagarbiu atstumu. „Aš skaičiau jūsų straipsnį 
apie pagautus gyvūnus, - pasakė jis. - Ir tariau sau: eisiu pridursiu 
šį bei tą prie jo autorinių teisių...“ Trumpas juoko pliūpsnis supurtė 
Hasą, ir burna kaipmat išsikreipė nuo skausmo. Paskui jis pasikėlė 
ant alkūnės: „Paspauskite man ranką, jeigu nesu jums per daug 
šlykštus“, - paprašė. 

Dramblys gulėjo ant kairiojo šono, o kitas vis dar buvo apneštas 
raudonomis dykumos dulkėmis, biriomis, nepaliestomis vandens; 
jam tarp kojų stypčiojo du garniai. Iš pradžių Morelis pamanė, kad 
jis negyvas, bet išėjęs iš nendrių pastebėjo virptelint ausį: tokia 
pavojaus reflekso pradžia; paskui pamatė, kaip sujudėjo ir ties juo 
sustojo dramblio akis. Jis palietė dulkes pirštu: gyvūnas nebeturėjo 
jėgų net apsipurkšti. Pelkėje nebuvo nė trisdešimties centimetrų 
vandens, dumblinas paviršius vietomis kunkuliavo, aplink jį kaž- 
kas be paliovos sausai pliaukšėjo ir tratėjo: dumblo žuvys traukėsi 
iš ežero pasišokčiodamos ant uodegos pelekų. Tai buvo pirmas 
kartas, kai Morelis girdėjo jas keliantis į kitą vietą dieną: paprastai 
jos palaukdavo nakties ir tik tada leisdavosi kelionėn. Jam parūpo, 
kurjos tikisi persikelti ir kodėl laukė taip ilgai. Taip pasišokčioda- 
mos jos galėjo nukeliauti dešimtis kilometrų, bet šįkart dešimtys 
buvo per mažai. Ir vis dėlto jis labai retai kada matydavo negyvas 
dumblo žuvis. Jis atsisėdo ant uolos, pasidėjo ant kelių karabiną, 
į šnerves jam tvoskė dumblo ir supuvusių augalų smarvė, prieš 
akis sukosi vabzdžių zigzagai. Jis jau buvo užėjęs kaimiečius iš 
. Kajaus pjaustant tokių vienišų kaip šis gyvulių sausgysles. Juos 
gerai pataršęs, jau nebemanė, kad jie griebsis to iš naujo, bet jam 
nebuvo kas veikti, kaip tik stovėti sargyboje, juk, šiaip ar taip, tojis 
čia ir atvyko... Po pusvalandžio dramblys pakėlė galvą ir vangiai 
apsipurškė. Morelis jam mirktelėjo. | 

- Taip, taip, bičiuli, - prabilo. - Niekad nereikia nusiminti. Prie- 
šingai - reikia būti bepročiu, bet juk pirmasis roplys, ištraukęs pilvą 
iš vandens, kad gyventų žemėje, be plaučių ir vis dėlto pamėginęs 
kvėpuoti, irgi buvo beprotis. Juolab kad galiausiai iš to radosi žmo- 
nės. Visuomet reikia išmėginti viską, ką gali. 

Jis suabejojo, ar taip tik pamąstė, ar ištarė tai balsu, ir pasisuko 
į Jusefą, tačiau jiedu buvo kartu jau visi metai ir, žinoma, ano jau 
niekas nestebino. 

— Nestovėk ten, - įspėjo Morelis. - Fen yra krokodilų. 

Jaunuolis lėtai išėjo iš nendrių. 

— Jusefai! 

— Taip, pone. 

— Kai tu būsi šeimininkas, privalėsi pasirūpinti drambliais... 

— Gerai, pone. 
atrodė, kad jis jas niekina. Ir vis dėlto spontaniškai prisidėjo prie jo 
kampanijos Afrikos faunai apginti. Vieną dieną, pačioje tos kovos 
pradžioje, jis išėjo nieko nesakydamas iš miško ir nuo tada sekiojo 
jam iš paskos su automatu rankoje, lyg koks juodas angelas sargas. 
Kartais Moreliui kildavo įvairiausių minčių dėl Jusefo. Tuomet jis 
nužiūrėdavo jį kaip dabar: įdėmiai, linksmu, draugišku žvilgsniu. 
Tame veide nebuvo nė pėdsako vergiškumo, o akys dvelkė tokia 
aistra ir rimtumu, kad jų negalėjai nepastebėti. Jiedu jau beveik 
metai buvo kartu, valgė ir miegojo šonas prie šono, ir kartą Morelis 
išgirdo tą jaunuolį kalbant pro miegus. Buvo šviesi pusdykumės 
naktis, jis žengė kelis žingsnius per tą mėlyną šviesą ir sustojo prie 
Jusefo, kuris miegojo gulėdamas ant šono, prisispaudęs veidu prie 
žemės. Staiga paauglys ištarė kelis žodžius, ir Morelis jau žinojo, 
ką daryti: tų kelių sekundžių pakako, kad jis atpažintų jėgas, kurios 
rungėsi dėl Afrikos sielos, ir jis nedvejodamas pasikliovė geresniąja 
iš jų. Nuo tada Jusefo buvimas šalia kiekvieną akimirką jam pri- 
mindavo, kokie svarbūs dalykai pastatyti ant kortos - ne vien tik 
jo paties gyvybė. 

— Tau nenusibodo visąlaik slankioti paskui mane? 

— Ne, pone. 

— Tu linki man gero, ar ne? 

Paskubom užgniaužto nerimo pėdsakas. Morelis jau pravėrė 
burną, norėdamas pasakyti tai, ką numanė, ką žinojo, bet sustojo 
pačiu laiku. Tai būtų buvę bergždžia. Trumpesnio kelio nebuvo. 

Reikėjo palikti tam jaunuoliui pačiam išsiugdyti žmogiškumą, pa- 
tirti sėkmę arba nesėkmę. Jis juo pasitikėjo. Kodėl gi jam turėtų 
nepasisekti? Morelis nusišypsojo. 

— Tu bijai, kad man ko nenutiktų? 

Jaunuolis nudelbė akis. Jo veide, kur tik šnervių išlinkis bylo- 
jo apie kilmę iš pirmųjų arabų užkariautojų, atsispindėjo vidinė 
kova. 

— Aš eisiu su tavim visur. 

Peras Kvistas buvo pasakęs: visiškas Afrikos pasitikėjimas. 
Vaitaris tai įvardijo kitaip: paternalizmas. Tarno ištikimybė savo 
šeimininkui... Morelis pasilenkė virš dramblio, palietė nejudantį jo 
straublį, nusišypsojo akiai, kuri Žiūrėjo į jį pro raukšles. 

— Tu nesirūpink, tebūnie, mes sutvarkysim juos visus, - pasa- 
kė. - Sutvarkysim visus iki paskutinio. Baltuosius, juoduosius, pil- 
kuosius, geltonuosius ir rausvuosius. Mes sutvarkysim juos. Dum- 
blas - laikinas dalykas. Iš jo išbrendama. Ir pamatysi, galiausiai jie 
įgis plaučius ir galės kvėpuoti. 

Fildsas praleido trobelėje antrą naktį, susisupęs į Minos jam duotą 
apklotą. Miegojo prastai, jam skaudėjo šonkaulius, du kartus teko at- 
sikelti ir išsivemti. Trečią kartą buvo pažadintas prie šono gulinčios 
moters ir išsigandęs pašoko: bet tai buvo tik Afrikos naktis, panaši į 
šydu apsigaubusią moterį. Jis ilgai sėdėjo stengdamasis atsipeikėti 
nuo jaudulio: ta moters reikmė buvo tokia sena, kad jam niekada 
nepavyks priprasti prie savo vienatvės. Kai labai pavargdavo arba 
susirgdavo, tai tapdavo tikru apsėdimu. Sėdėdamas tamsoje rūkė 
cigaretę ir stengėsi įtikinti save, kad tai tik paprasčiausias repro- 
dukcijos instinktas ir kad nebereikėtų leistis apgaunamam. Tačiau 
visi tokie samprotavimai tiktai pabrėždavo kovos su vienišumu, 
kurią jis taip ilgai kovojo, beviltiškumą. Jis dar savęs paklausė, ar 
moteris galėtų numaldyti tą poreikį. Juokinga manyti, kad rankų 
pora, apsivijusi tavo pečius, galėtų tave iš to ištraukti. Beje, jis buvo 
pergulėjęs su daugeliu moterų. Bet tai nebuvo tas, ko reikia. Tai irgi 
buvo savotiškas nesusipratimas. Jis šyptelėjo, užgesino cigaretę į 
smėlį: reikėjo ne ko kito, o gero šuns, kuris tau retkarčiais paduotų 
leteną. Buvo antra valanda nakties. Dramblių baubimas patamsyje, 
padrikas ir girdimas visai čia pat, stiprėjo - jis pamanė, kad niekas 
nesutrukdytų tiems milžinams ateiti čia, apversti tas šiaudines tro- 
beles ir jį sutraiškyti... Galiausiai jis vėl užmigo, bet kone iškart - o 
iš tikrųjų kietai miegojo tris valandas - buvo vėl pažadintas garsių 
šūvių. Valandėlę klausėsi, vis dar manydamas esąs tų įprastinių 


356 


naktinių obsesijų auka: tai buvo tasai retas ir sykiu smarkus šau- 
dymas nuo Ancijaus placdarmo penktą dieną po išsilaipinimo, o 
gal nuo Normandijos paplūdimių - Fildsas nebepasitikėjo savo 
prisiminimais. Tačiau jis nesapnavo. Vienintelis įmanomas paaiš- 
kinimas — Morelis buvo užkluptas policijos ir gynėsi. Tačiau tuo 
nepaaiškinsi tokios tirštos ugnies. Jis čiupo fotoaparatus, krepšį su 
juostomis ir nurūko per kopą. Jam buvo likęs vienas nepradėtas 
ritinėlis ir pusė kito, įdėto į „Rolleiflexą“. Atsarginio ritinėlio jis ne- 
skaičiavo: laikėsi taisyklės, kad ir kaip spaustų įvykiai, visada vieną 
ritinėlį pasilikti atsargai. Tai jam leisdavo išsaugoti dvasios ramybę 
visomis aplinkybėmis. (Fildsą įkyriai persekiojo mintis, kad kai jo 
fotoaparate nebeliks juostos, atsitiks koks nors sensacingas ir beveik 
stebuklingas negirdėtas įvykis, neturintis jokio ryšio su jo daromu 
reportažu.) Jo akys buvo apsiblaususios nuo nemigos, sumišusios 
su miegu, bet jis, dar nespėjęs suprasti, kas čia dedasi, padarė pirmą 
nuotrauką. Ryto ore, dvelkiančiame kažkokiu giedru aiškumu, visas 
tasai kraštovaizdis atrodė priartėjęs, ir nuo kiekvieno raudonos 
žemės kupsto, žolės kuokšto ar uolas dengiančių nendrių kniūbsti 
vyrai šaudė į dramblius. Šūviai sklido iš visų pusių, per visą ežerą, 
ir dar Fildsas ant visų uolų matė stačius siluetus, kurie be perstojo 
taikėsi, saulei mirgant arabiškuose jų galvos apdangaluose (Fildsui 
jie priminė britų tvarkos palaikymo pajėgų kareivių galvos apdan- 
galus dykumoje per karą). Pašėlusių gyvulių baubimas miešėsi su 
tuo siaubingu triukšmu, vis labiau nustelbdamas šautuvų tratėjimą. 
Pilka glaudi kokio šimto dramblių banda stovėjo ežero vidury; jie 
spaudėsi vienas prie kito tarp sprogimų skeveldrų: ant uolų sugulę 
medžiotojai mėtė jiems į kojas dinamito tūtas. Fildsui pakako vieno 
žvilgsnio, kad pamatytų, jog ta pati scena driekiasi per visą Kuru 
ilgį, iki pat šiaurinių pelkių, kur, regis, dangų staiga užkimšo viso 
pasaulio paukščiai, o kelios kaimenės susitelkė ties didžiule galine 
uola vakaruose, giliausioje vietoje, per tris šimtus metrų nutolu- 
sioje nuo pirmųjų uolingų viršūnių. (Vėliau Fildsas pasakojo, kad 

jo pirmasis įspūdis buvo toks: per naktį batalionas ginkluotų vyrų 
užėmė pozicijas prie Kuru.) Jis padarė pustuzinį nuotraukų iš ten, 
kur stovėjo, paskui pamėgino nusileisti į vandenį ir nufotografuoti 
stambiu planu septynių sustingusių dramblių būrį, kuris iš lėto 
grimzdo po nesiliaujančia automatinių ginklų papliūpa, leidžiama 
iš mažiau kaip penkių metrų atstumo nuo uolos, tačiau išgirdo, 
kaip kulka švilptelėjo pro ausį, tad nusprendė nerizikuoti, nes visos 
tos brangios ant kaklo kabančios juostos galėjo nuskęsti vandeny- 
je. Taigi pasitraukė ant kopos viršūnės ir pamėgino susigaudyti, 
kas gi čia dedasi, ir pažiūrėti, ką geriausia fotografuoti. Fildsui tai 
buvo labai būdinga - jis negaišo laiko kvaršindamas sau galvą, kas 
kaltas dėl tų metodiškų išsekusių dramblių žudynių, ir apsiribojo 
tuo, kad šaltai įamžino visa tai juostoje. (Vėliau Fildsas išspausdino 
vieną iš tų nuotraukų su Vaitario paaiškinimu kabutėse: „Mes taip 
pasielgėme, kad padarytume galą dramblių legendai. Mūsų kovą 
dėl nepriklausomybės stengiamasi užmaskuoti menamos gamto- 
saugos kampanijos dūmų uždanga. Tai klasikinis Vakarų manevras 
norint po skambiais žodžiais ir didžiais humanistiniais principais 
paslėpti savo šlykščią tikrovę. Reikėjo padaryti galą tai taktikai. Ir, 
tai jau atlikta.) Paskui Fildsas nuleido fotoaparatą ant krūtinės ir 
puolė bėgti prie Morelio trobelės. Ir tuomet pražiopsojo unikalią 
nuotrauką. Bėgdamas jis pamatė nuostabų dramblį su milžiniškomis 
į dangų iškeltomis iltimis, kuriam, nepaisant kulkų, leidžiamų į jį iš 
labai arti, pavyko užkopti iki uolos vidurio; kol Fildsas stengėsi nu- 
statyti objektyvą, drambliui pavyko straubliu sugriebti medžiotoją 
ir šis drauge su juo nugarmėjo į vandenį. Tai scenai nufotografuoti 
Fildsui pritrūko vos pusės sekundės ir nepavyko tik todėl, kad 
jiems griūvant medžiotojo kūną uždengė dramblio kūnas. Net per 
triukšmą jis aiškiai girdėjo to Žmogaus klyksmą. 

Fildsas gerokai apsiriko dėl prie Kuru ežero nužudytų gyvūnų 
skaičiaus. Grįžęs į For Lami, jis paminėjo apytikrį skaičių: keturi 
šimtai dramblių, nukautų per dvi dienas, kurias truko tas šaudymas. 

Oficialus Čado valdžios skaičius, pateiktas britų valdžiai Medžio- 
klių inspekcijos pranešime, o paskui atkartotas spaudoje, buvo du 
šimtai septyniasdešimt nužudytų gyvūnų, iš kurių du šimtai turėjo 
iltis — dramblio kaulo. Fildso klaidą buvo galima paaiškinti per 
dideliu profesiniu jauduliu ir tuo, kad jis skaičiavo viso Kuru ploto 
nuostolius pagal tai, kas vyko ežero vidurio duburyje. Jo pateiktais 
ir netgi paminėtais oficialiame pranešime skaičiais nepatikėjo nė 
vienas didžiųjų medžioklių specialistas. Profesionalams neįtikėtina 
atrodė ir tai, kad buvo panaudoti automatiniai ginklai. Net jeigu 
sutiktum su tuo, kad per naktį de Vriesas galėjo ramiai išskirstyti 
savo trisdešimt penkis vyrus ant Kuru uolų, vienas šaulys, pasi- 
naudojęs kaimenių išsekimu, būtų įstengęs vidutiniškai nudėti ne 
daugiau kaip septynis gyvūnus, kaip liudijo medžioklės praktika. 
Didžiausios dramblių skerdynės, užregistruotos 1910 metais Uban- 
gyje, buvo septyniasdešimt gyvūnų, nužudytų dvidešimties vyrų, 
ir tai buvo kaimenė, beveik įklimpusi Bandu pelkynėje, judėjusi itin 
lėtai ir davusi medžiotojams tiek laiko, kiek jiems reikėjo. Žinovai 
taip pat suabejojo Fildso teigimu, kad per tas dvi dienas, kol truko 
operacija, labai daug gyvūnų, kuriems šaudymo pradžioje pavyko 
pabėgti, vėl sugrįžo prie vandens. Tie skaičiai buvo ginčijami net po 
to, kai grįžo Šelšeris ir atsivežė nepaneigiamų įrodymų. Arabų radi- 
jai citavo europiečių laikraščiuose išspausdintas žudynių ataskaitas 
kaip tipišką propagandos kampaniją prieš Afrikos nacionalinius 
judėjimus. Iš pradžių Fildsas suabejojo Šelšerio skaičiais, kurie buvo 
pagrįsti nupjautų ilčių kiekiu ir į kuriuos nebuvo įtraukti sužeisti 
gyvūnai, pasitraukę dvėsti toliau nuo ežero. Tas skaičius turėjo būti 
didelis - juolab kad šaudytojams labiau rūpėjo šūvių gausa, o ne 
taiklumas. Gero kareivio savybės ne visada atitinka gero medžiotojo 
savybes, o didžiumą savo žmonių Habibas užverbavo iš dezertyrų 
tų Sudano dalinių, kurie balandį sukėlė maištą, o vėliau buvo su- 
burti į rūpestingai užmaskuotas grupeles ir laikomi miestuose kaip 
rezervas, jei kartais jų prireiktų ateityje, per nepriklausomybės ar 

sąjungos referendumą. Buvo dar keletas dezertyrų iš Svetimšalių le- 
giono, iš tų šimtų, kurie iššoko iš laivo, kai tas plaukė Sueco kanalu: 
kai kurie iš jų mirė iš nuobodulio Chartume, laukdami kokių nors 
įvykių ir pažadėtų pinigų. Beje, visa ta ekspedicija buvo vykdoma 
kaip karinė: jau nekalbant apie uniformas, daug gyvūnų buvo pa- 
klota automatų papliūpomis ir daugelio galvos buvo suskaldytos 
sprogmenų. Trūko tik pikiruojančių lėktuvų, raketų ir napalmo. 
Morelį Fildsas rado jo troboje, kruvinu veidu, sėdintį ant žemės 
su savo bendražygiais. Vėliau jis sužinojo, kad, vos prasidėjus šau- 
dymui, jis čiupo karabiną ir išrūko prie ežero, stabtelėjęs tik paleisti 
šūvio nuo kalvos, o paskui puolė į vandenį ir šaudė toliau, iki kelių 
stovėdamas vandenyje tarp dramblių, kurie lingavo iš visų pusių. Į 
vyrą, kurio ieškojo, jis pataikė iš trečio šūvio ir jau taikėsi šauti dar 
kartą, bet buvo partrenktas šautuvo buožės smūgio į pakaušį. Kiek 
anksčiau Forsaitas ir Mina buvo užklupti miegantys, bet užpuolikai 
nerado Morelio, kuris miegojo kopos gale prie dramblių, susisupęs 
į antklodę. Habibas veltui jo ieškojo, paskui staiga pamatė šaudantį 
kaimenės vidury. Išskyrus Miną, visiems jiems buvo surištos rankos 
už nugaros, 0 du sudaniečiai laikė nukreiptus į jų pusę automatus. 
Tarp jų stovėjo vyras, kurio Fildsas anksčiau niekad nebuvo matęs, 
bet iškart atpažino. Jo veidas buvo beveik toks juodas kaip anglis ir 
tai teikė jo bruožams, subtiliems ir sykiu beveik klasikinio griežtu- 
mo, sunkiai pamirštamo vyriško grožio. (Pirmoji Fildso reakcija jį 
išvydus buvo nevisavertiškumo jausmas.) Ir vis dėlto tas veidas jo 
nesužavėjo. Fildsas nepajėgė atitraukti akių nuo kepurės, užvožtos 
ant tojuodaodžio Cezario galvos. Tai buvo šviesiai mėlyna prancūzų 
kavalerijos karininko kepurė - su penkiomis generolo Žžvaigždutė- 
mis vidury. Bet tos žvaigždutės buvo ne auksinės: jos buvo juodos. 
kaip vienas gražiausių jo kada nors matytų paranojos atvejų. Jo 
rankos instinktyviai čiupo fotoaparatą, ir jis, šaukdamas: „Žurna- 
listas, Žurnalistas!..“ —- padarė nuotrauką įsitikinęs, kad ji paskutinė 

jo gyvenime. (Prieš metus Fildsas Niujorke buvo susitikęs juodaodį 
rašytoją Džordžą Peną, grįžusį iš Akros. Tas jam pasakė: „Juodojoje 
Afrikoje yra nemažai politinių veikėjų su polėkiu. Akroje yra Nkru- 
ma, Nigerijoje - Azikyvė, jambai turi Avoluvą, Kenija —- Kenjatą, 
sėdintį Tanganikos kalėjime. Bet ten yra ir nuostabiausias iš visų 
mano sutiktų žmonių ir tarp baltaodžių, ir tarp juodaodžių - Vaitaris 
iš Prancūzijos Pusiaujo Afrikos. Kai iš tikrųjų pasigirs kalbos apie 
Afriką, jūs išgirsite būtent tą vardą. Nebent dar prieš tai prancūzai 
paskirtų jį savo ministru pirmininku: jeigu jie turės pakankamai 
proto.“) Už Vaitario stovėjo vyras, kuris, atrodė, mėgavosi ta scena 
bentjau tiek pat kiek ir sukąstu tarp dantų užgesusiu cigaru. Jis buvo 
užsivožęs jūrininko kepurę su snapeliu, vilkėjo mėlynos drobės 
marškiniais ir kelnėmis, avėjo juodais ir baltais batais, ir šaunios 
niekšybės išraiška jo veide piršo mintį veikiau apie kokį nors mažą 
Viduržemio jūros uostą, kur su bičiuliais tvarkomas malonus kon- 
trabandos reikaliukas, nei apie pačią Afrikos gilumą ir seniausią 
visų laikų konfliktą. Peras Kvistas sėdėjo trobos kampe šalia Idrio, 
nuleidęs smakrą ant krūtinės. Forsaitas, matyt, smarkiai priešinosi, 
nes spjaudė kraujais. Iš pradžių jis apsiriko dėl spyriu į pašonę jį 
pažadinusių vyrų karinės uniformos. Pamanė, kad juos sulaikė Su- 
dano reguliariosios policijos būrys, veikiantis išvien su Prancūzijos 
Pusiaujo Afrikos valdžia. Jis nesuprato, kas čia dedasi, kol nepamatė 
Vaitario ir Habibo - ir net tuomet turėjo sulaukti pirmųjų šūvių virš 
ežero, kad jam viskas pasidarytų aišku. Tuomet jis puolė jį vedančius 
kareivius ir tie su juo pasielgė šiurkščiai. Jusefo ten nebuvo, o Mina 
suplėšyta chaki palaidine, virpančiu, beveik isterišku veidu verkda- 
ma blaškėsi vieno sudaniečio rankose, o tas tvirtai ją laikė už pečių, 
iššiepęs dantis iš susižavėjimo. Įėjęs į trobą, Fildsas buvo sutiktas 
jaudinamai darniai pasigręžusių į jį automatų, tačiau, nepasidavęs 
varginančiam laukimui, po akimirkos čiupo fotoaparatą, atsisakyda- 
mas savo, kaip neliečiamo amerikiečių žurnalisto, statuso. (Fildsas 
neturėjo abejonių dėl savo likimo. Įsitikinimas, kad jam vieną dieną 

lemta numirti nuo prostatos ar išangės vėžio, gerokai prisidėjo prie 
drąsaus žmogaus reputacijos, kurią jis susikūrė net savo varžovų 
akyse.) Dabar jis nerimavo tik dėl fotoaparato ir juostų: bijojo, kad 
jie nebūtų konfiskuoti. Tačiau Vaitaris, priešingai, jį išvydęs apsi- 
džiaugė. Visa jo laikysena rodė pasitenkinimą ir paslaugumą, kurių 
jis beveik nesistengė slėpti. Fildsas, senas vilkas, lengvai perkąsdavo 
politikų požiūrį į jį, tad iš karto nurimo. Jis puikiai suprato, kokios 
naudos Ulė krašto deputatas gali gauti iš to, kad apie jį bus kalbama, 
ypač Jungtinėse Valstijose. Šiaip ar taip, Vaitaris, regis, visai pamiršo 
Morelį ir kalbėjo su Fildsu taip mandagiai ir taip stengdamasis jį 
suvilioti, kad buvo labai aišku, kiek daug reikšmės jis teikė jam, 
kaip žurnalistui. (Vėliau Fildsas aiškino, kad jam visą laiką atrodė, 
jog jis kalba su intelektualu prancūzu.) 

— Tikiuosi, jūs būsite teisingas mūsų atžvilgiu savo rašiniuose, — 
pasakė jis. (Fildsas atkreipė dėmesį, kad iš pradžių Vaitaris kalbėjo 
su patosu, bet netrukus tas patosas išnyko, užleidęs vietą nebyliam 
įniršiui, įsitikinimo įniršiui. Fildsas nuo pat pradžių neabejojo, kad 
Vaitaris visiškai nuoširdus ir tiki savimi. Jis mokėjo patraukti dė- 
mesį taip nenusakomai, kaip geba tik didieji demagogai ir tikri 
tribūnai. Fildsas nesileido apgaunamas grynai retorinės pusės - jis 
dar nebuvo sutikęs politiko, kuris būtų galėjęs pamiršti publiką, kai 
kreipdavosi į žurnalistą, tačiau jis buvo jautrus polėkiui, gal dėl to, 
kad suvokė pats jo nė kiek neturįs, o Vaitario polėkis, be viso kito, 
buvo pagrįstas oria išvaizda, ir tai Fildsą truputį erzino, bet sykiu 
kėlė šiokį tokį pavydą.) 

— Būdamas čia, jūs padėsite man išsklaidyti nesusipratimą. Net 
negalėčiau apsakyti, su kokiu įsiūčiu ir pasipiktinimu kovotojai 
dėl nepriklausomybės stebėjo kolonialistinės spaudos pastangas 
užmaskuoti tikrąjį mūsų kovos tikslą —- Afrikos laisvę - ir pakeis- 
ti jį ta skandalinga, juokinga ir užgaulia versija, kurią paskleisti 
Morelis buvo specialiai įpareigotas. Mes žinome, kas jam moka ir 
kodėl jis taip ilgai sugebėjo išsisukti nuo valdžios. Jo „kampanija“ 

buvo dūmų uždanga, už kurios norima paslėpti teisėtus siekius. 
Mes pasipiktinę dėl to ir įžeisti, juolab kad mums jau nusibodo būti 
pasaulio zoologijos sodu, atvanga vakariečių akims, atbukintoms 
dangoraižių ir automobilių, vakariečių, atvykstančių čionai, kad 
vėl pasinertų į pirmykštę palaimą ir pasigraudintų regėdami mūsų 
nuogumą ir mūsų kaimenės. Mums to jau gana - per akis - ir pra- 
šau atkreipti į šitai dėmesį: mes norime, kad Afrika išsivaduotų iš 
laukinio būvio, ir galiu prisiekti, jog mūsų akims fabrikų kaminai 
tūkstantį kartų gražesni už žirafų kaklus, kuriais taip Žavisi jūsų 
dykaduoniai turistai. Mes čia esame tam, kad tam nesusipratimui 
padarytume galą. Ir dar - nors, įsidėmėkite, tai jau ne taip svarbu — 
kad apsirūpintume kiek tik įmanoma didesniu kiekiu dramblio 
kaulo, nes jį pardavę pirksime naujų ginklų - mums visados jų 
trūksta. Aš asmeniškai niekada nemėgau medžioti. Net norėčiau, 
kad mūsų liaudis pamirštų buvusi medžiotojų tauta. Tai dar vie- 
nas saitas, siejantis ją su pirmykščiais laikais, su archajine epocha, 
iš kurios mes trūks plyš ją ištrauksime. Bet mūsų judėjimui reikia 
pinigų. Tai, kad mes čia, įrodo, kad niekas mūsų nenupirko. Man 
siūlė pagalbą Kaire: aš atsisakiau. Tačiau ginklų prekeiviai savo 
prekių dykai neatiduoda. Už jas reikia sumokėti. Jūsų viešoji nuo- 
monė seilėjasi dėl dramblių, o Afrikos tautų daliai ji abejinga arba 
nieko apie ją nežino. Aš siūlausi pažadinti jos dėmesį ir, siekdamas 
pasakyti teisybę apie mūsų judėjimą, pasikliauju jūsų profesine są- 
žine. Jeigu reikėtų paaukoti visus Afrikos dramblius mūsų tikslams 
įgyvendinti, mes smogtume nedvejodami... 

Fildsas jau daug metų gyveno Paryžiuje, bet niekada nebuvo 
girdėjęs, kad kas nors taip lengvai improvizuotų prancūziškai. Jam 
buvo įdomu, kokia kalba Vaitaris kreipėsi į Prancūzijos Pusiaujo 
Afrikos gentis per savo propagandines turnė. (Vėliau jis pamėgi- 
no tai išsiaiškinti. Gerai Vaitaris mokėjo tik ulė kalbą. Maždaug 
dvidešimt septynios kitos tos teritorijos kalbos jam buvo visiškai 
nepažįstamos. Jis buvo iš tų, kurie nuo 1945 metų įnirtingai kovojo, 

kad gentys būtų mokomos prancūzų kalbos tolydžio išstumiant vie- 
tines kalbas. Nesunku buvo nuspėti to priežastį. Raganiai ir genčių 
vadai savo galią išsaugojo remdamiesi kalbos barjeru. Prancūzų 
kalba Vaitariui buvo pagrindinis išsivadavimo, suvienijimo ir pro- 
pagandos ginklas, vienintelis būdas įveikti tradicijas. Ulė kalboje 
nėra žodžio „tauta“, nėra žodžio „tėvynė“, nėra žodžio „politika“, 
nėra žodžių „darbininkas, darbuotojas, proletariatas“, o pasakymas 
„tautų teisė būti nepriklausomoms“ virsta „ulė genties pergalė prieš 
jos priešus“. Taigi tariamas paradoksas, padaręs Vaitarį atkakliu 
prancūzų kalbos šalininku, buvo lengvai paaiškinamas.) Kol Vaitaris 
kalbėjo, virš ežero tratėjo šautuvai - savotiškas praktinis jo žodžių 
demonstravimas. Kaip ir daugelis jo tėvynainių, Fildsas nebuvo itin 
linkęs į filosofinę meditaciją ir ypač nuo tada, kai gavo pilietybę, 
vengė abstrakcijų. Jis buvo jautresnis panaudotoms priemonėms, 
apčiuopiamiems dalykams, kuriuos galėjai nufotografuoti, - o prie 
ežerojų nestigo, - nei siekiamų tikslų didybei. Kol juodaodis tribū- 
nas virpančiu balsu piešė jam būsimąją pramoninę, elektrifikuotą, 
savo brūzgynų ir primityvių tradicijų atsikračiusią Afriką, Fildsas 
visąlaik galvojo apie šaudymą lauke ir negalėjo atsikratyti porei- 
kio mintyse skaičiuoti nušautus dramblius (pasidavęs emocijoms, 
jis smarkiai padidino tą skaičių). Jis padarė dar vieną nuotrauką: 
Morelis, Forsaitas, Peras Kvistas ir Idris sukryžiuotomis kojomis, 
surištomis už nugarų rankomis sėdi tankiai suaugusių nendrių šešė- 
lyje - šita nugalėtųjų poza kažkaip nenusakomai dvelkė amžinybe. 
O Mina suplėšyta palaidine greta jų dabar jau tyliai verkšleno, ret- 
karčiais perbraukdama ranka per veidą. (Vėliau, sėdėdamas vienoje 
Paryžiaus kavinukėje, kur mėgdavo susitikti su tėvynainiais, Fildsas 
pasakė: „Vienintelė revoliucija, kuria aš dar tikiu, — tai biologinė 
revoliucija. Vieną dieną Žmogus taps įmanomu dalyku. Pažanga vis 
labiau traukiasi į biologijos laboratorijas.“) Morelis buvo ramiausias 
išjų visų, nei nustebęs, nei pasipiktinęs. Akivaizdu, kad visa tai jau 
buvo pasitaikę jo kelyje, kad jis žinojo, kaip elgtis, ir kad neleido sau 

pulti į neviltį. Vėliau, Fildso gana pagiežingai paklaustas, apie ką 
galvojo visą tą laiką, kol truko dramblių žudynės, jis atsakė ramiai, 
su ironijos kibirkštėle akyse: 

- Apie Jusefą. Šitai priklauso nuo jo. Jam reikia suprasti... Jis 
pasirinks. 

ET via tą Žujimo pirmyn atgal Fildsas ne 4 matė Jusetą 
sukryžiavęs kojas. Matyt, buvo E slėps savo ginklą, o gal Habi- 
bo Žmonės atėmė jį iš jo, bet tikriausiai dėl to, kad jis dar buvo 
toks jaunas, paliko laisvą. Kai Žurnalistas kreipėsi į paauglį, tas 
pakėlė akis ir tylomis pažvelgė į jį - gal net jo nematydamas, - ir 
Fildsą pritrenkė nepaprastos kančios išraiška jo veide, kuris šiaip 
jau būdavo pasislėpęs po abejingumo kauke. Lūpos drebėjo, akys 
skaudžiai žvilgėjo, bruožai prarado tvirtumą ir atidengė sielvartą, 
dvejonę, vidinį konfliktą, kurio priežastis žurnalistas bergždžiai 
stengėsi suprasti. Jis iš lėto nuleido galvą, nesureagavęs, neatsakęs 
į draugišką Fildso kreipimąsi.) 

Kol Vaitaris sakė savo kalbą - sunku buvo įžvelgti ką nors kita 
toje aistringoje tiradoje, - Morelis tik kartą atitoko iš savo akivaiz- 
daus abejingumo. Jis karčiai šyptelėjo ir pritariamai linktelėjo galvą, 
kai buvęs Ulė krašto deputatas sviedė jiems su įnirčiu: 

- Žinoma, mane kaltina, kad prijaučiu komunizmui. Taip pato- 
giau. Bet juk ne komunistai, o kraštutinės dešinės prancūzų rašytojas 
Šarlis Morasas teigė, kad iš visų žmogaus laisvių brangiausia yra 
tėvynės nepriklausomybė... 

Vienintelis personažas, bent kiek paguodęs Fildsą per tą susiprie- 
šinimą, buvo vyriškis su jūrininko kepure, kurio cigaras, kyšantis 
per vidurį aiškiai dažytos jųodos kaip derva barzdos, atrodė kaž- 
kaip nepadoriai, 0 jis pats, rodės, mėgavosi ta scena su begaliniu 
pasitenkinimu, su džiaugsmu, kuris kartais išsiliedavo tyliu juoku. 
Forsaitas klausėsi, nutaisęs cinišką šypseną, kurios paslaptį, rodės, 
vėl ta proga atgavo. Vienintelis Peras Kvistas pamėgino įsiterpti. Jis 

ne kartą mestelėjo į Vaitarį nekantrų žvilgsnį ir galiausiai iš įsiūčio 
trūkinėjančiu balsu, ta tęsiama skandinaviška tartimi jį nutraukė: 

— Dešimtys tūkstančių negrų, gavusių galą tiesiant Kongo-van- 
denyno geležinkelį, - niekis, palyginti su tuo, ką Afrikai siūlote 
jūs... Jūs būsite vienas iš Žiauriausių jos kolonizatorių, vienas iš 
svetimiausių, jūsų odos spalva čia niekuo dėta: jūs - tipiškas Vakarų 
produktas, vienas gražiausių mūsų produktų. Juodaodžiai patyrė 
vergų pirklius, kanibalizmą, kolonizaciją ir Mau Mau, bet visa tai — 
niekis, palyginti su tuo, ką jie patirs, kai jūs tapsite naujais Afrikos 
tironais, - ir man gniaužia širdį dėl tų, kurie tai išgyvens... 

Vaitaris nusišypsojo ir tarė beveik maloniu balsu: 

— Gaila, kad Afrikoje beveik nebeliko tokių baltaodžių kaip jūs, 
Perai Kvistai. Mūsų užduotis būtų lengvesnė. Patys pavojingiausi 
mums tie europiečiai, kurie stengiasi ką nors sukurti, o ne tie, kurie 
tenkinasi naiviu dorumu ir baltu linu... O jūs pats esate anachro- 
nizmas, netgi Europoje, ir nebūtų jokios prasmės jus įtikinėti. Jūs — 
praeitis, jūs jau nieko nebereiškiate. Elegantiška Morelio mizan- 
tropija, jo neapykanta Žmogaus rankoms, nepakankamai švarioms 
jo skoniui, — tipiška buržuazinė nervų liga, ir mes patys būtume 
bepročiai, jeigu kreiptume į ją dėmesį: aš jau seniai nebemanau, kaip 
kad mano mūsų raganiai, kad psichikos ligos - piktų antgamtinių 
jėgų apraiškos... Mūsų bičiulis Forsaitas čia atsidūrė dėl asmeninių 
priežasčių... Idris gina juodžiausią Afrikos praeitį, tuos laikus, kai 
laisvėje gyveno laukinės kaimenės: liūtai, leopardai, drambliai ir 
buivolai iki pat horizonto... Šita jauna moteris, kuriai jaučiu draugiš- 
kiausius jausmus, čia atsidūrė dėl pasibjaurėjimo vyrais: jai reikėtų 
pasitenkinti šuns draugija. Jūs - tipiški pakrikusios visuomenės pro- 
duktai. Aš kalbu nejums, o Amerikos viešosios nuomonės atstovui, 
kuris galėtų daug padėti mūsų judėjimui... O dėljūsų, Perai Kvistai, 
kartoju, jūs man labai patinkate, ir aš žinau, kokia slapta svajonė 
jus graužia... Aš pats buvau baltųjų tėvų mokinys. Leiskite jums 
pasakyti, kad Žemės rojaus laikai suvis baigėsi. Juodaodžių tautos 

per daug kentėjo dėl savo prietarų, dėl stebuklų poreikio, kad jūs 
būtumėt maloniai sutikti, kai atvykote čia su savaisiais. Kaip tėvas 
Fargas ir kai kurie garsūs čionykščiai misionieriai, jūs vis dar sva- 
jojate apie mistiškus piemenis - naktį ieškote Betliejaus Žvaigždės 
ir kiekvienąsyk, kai dykumoje ant asilo prajoja moteris, klausiate 
savęs, ar tik ji neslepia po savo šydais naujagimio glėbyje. Tad ne- 
nuostabu, kad paskui, susidūrę su sunkia mašinų, proletariato ir 
jo gyvenimo sąlygų tikrove, pašėlstate iš įsiūčio ir sprunkate kaip 
jūsų bičiulis Sen Deni į „magiškosios“ Afrikos gilumą, į religinių 
apeigų ir raganių Afriką arba ieškote dramblių kaimenių, kurios 
jums padeda svajoti apie biblinius laikus. Jūs niekada nedovanosite 
šitos apleistos žemės jaunimui, kad jis panoro atimti iš jūsų tą opijų... 
Bet ar žinote, kokia yra viso to kaina, senasis žmogau? Tamsumas, 
raupsai, frambezija, dramblialigė, filariozė - visa tai yra to „stebuk- 
lingumo“ dalis, - kūdikių mirtingumas, chroniškas šimto milijonų 
individų neprivalgymas. Štai kokią kainą mūsų liaudis sumoka 
už jūsų poreikį pabėgti ir tas dramblių kaimenes, iš kurių pučiate 
tokį burbulą. Mes su džiaugsmu žiūrėsime, kaip jos išnyksta, visos 
iki vienos. Nojaus laivo nebus. Patariu jums, Perai Kvistai, grįžti į 
savo brangųjį Kopenhagos gamtos muziejų... Ten jūs būsite visiškai 
savo vietoje. 

Jis pasisuko į Fildsą. 

— Mudu netrukus pasimatysime. Man svarbu išsklaidyti visus 
nesusipratimus pasaulio viešosios nuomonės akyse, kurios dabar 
atgręžtos į Afriką. Prašau jus sąžiningai man padėti - prašau jus 
garbingai atlikti savo profesinę pareigą. 

Jo balse nebuvo nė šlakelio cinizmo, jis skambėjo kone tauriai 
ir jausmingai. Fildsas nebuvo išmuštas iš vėžių. Jis turėjo puikią 
profesinę tokių dalykų patirtį. Šis juodaodis nesiskyrė nuo visų 
kitų revoliucijos tribūnų, rašančių žodžius „laisvė“, „teisingumas“, 
„pažanga“ ant savo vėliavų, o kartu kišančių milijonus Žmonių į 
priverstinio darbo stovyklas, kad jie patrūktų. Negalėjai už tai antjo 

pykti: uždavinys buvo triuškinantis. Susikaupęs pamažėle per ilgus 
amžius, visąlaik atidėliojamas, jis galiausiai įgavo kataklizmo dydį. 
Taip, Fildsui visa tai buvo ne naujiena. Svarbiausia buvo padaryti 
gerų nuotraukų ir nesirūpinti dėl viso kito. Jis dar kartą nufotogra- 
favo Vaitarį, bet reikėjo taupyti juostą, ir jis pradėjo panikuoti, kad 
jos nepritrūktų. Kai buvęs Sionvilio deputatas išėjo iš trobos, vyras 
su jūrininko kepure priėjo prie Morelio, išėmė jam iš kišenės pakelį 
tabako, susuko suktinę, įbruko jam į dantis ir pasiūlė ugnies. Morelis 
nesipriešino ir įtraukė dūmo. Rodės, jis jautė kažkokią simpatiją tam 
žmogui, gal dėl to, kad jis, regis, buvo tiesiog niekingas prekijas, be 
jokios ideologijos arba nesavanaudiškų motyvų. Du kareiviai Žvil- 
gančiais veidais po geltonų plaukų kupetomis, nutaikę automatus 
į belaisvius, buvo kur kas labiau sunerimę nei grėsmingi, ir tai juos 
darė tik pavojingesnius. Fildsui buvo gėda dėl savo privilegijuoto 
statuso, ir jis svarstė, ar nepasišnekėjus su Vaitariu, kad Moreliui ir 
jo bendražygiams atrištų rankas. Tasai vyriškis su jūrininko kepu- 
re (Fildsas vėliau sužinojo, kad jis - nuotykių ieškotojas, pavarde 
Habibas) draugiškai patapšnojo Moreliui per petį. 

— Deja, tau išaušo ne šventiška diena, bičiuli, - kalbėjo jis More- 
liui gana švelniai. - Gal tu jau ir Žinai, bet konferencija dėl Afrikos 
faunos apsaugos buvo prieš tris dienas nukelta, taip nieko ir nenu- 
sprendus dėl dramblių... Dabartinės medžioklės taisyklės buvo šiek 
tiek pataisytos, bet iš esmės niekas nepasikeitė... 

Jis vėl prisidegė užgesusį cigarą. Morelį, regis, ši žinia pavei- 
kė labiau nei tai, kas vyko prie Kuru. Jo veidas staiga sukrito, jis 
nunarino galvą. Fildsas pajuto, kaip smarkiai šitas vyras, kurį tiek 
žmonių laikė pasipūtėliu ir bepročiu, kliovėsi sveiku protu ir kil- 
niaširdiškumu tų, su kuriais kovojo ir kuriems metė iššūkį. (Vėliau 
Fildsas turėjo progos pasikalbėti su kai kuriais iš Bukavu konferen- 
cijos delegatų. Vienas jų šitaip pateikė tą reikalą: „Mūsų misija buvo 
peržiūrėti Afrikos faunos apsaugos statutą, ypač dėl rūšių, kuriomš 
gresia išnykimas. Mes buvome sukviesti ne pareikšti nuomonės apie 

moralinę didžiųjų medžioklių pusę, jų padorumą ar nepadorumą, ir 
ne aptarinėti Morelio ir jo aistros. Kai kuriuose Afrikos regionuose 
dramblių tikrai mažėja, bet tai vyksta traukiantis miškams ir plin- 
tant dirbamai žemei. Apskritai, turint omeny visą Afriką, visiškai 
melaginga tvirtinti, kad drambliai nyksta. Jų mažėja - o tai nėra 
tas pats. Visada atsiras laiko pakeisti statutą ir apsaugoti individų 
kiekį, būtiną rūšiai išsaugoti. O kol kas jų dar tiek daug, kad jie kelia 
rimtą grėsmę žemės ūkio kultūroms. Neišvengiamai ateis laikas, 
kai tų gremėzdiškų gyvūnų, kuriems reikia beribių atvirų erdvių, 
skaičius turės būti smarkiai sumažintas. Tas laikas dar neatėjo. Bet 
jis ateis. Pakanka pasitelkti vaizduotę, kad suprastum, ką tai reikštų: 
milžiniškos dramblių kaimenės laisvėje pramoninėse mūsų šalyse, 
pavyzdžiui, Belgijoje. Vienas Dievas težino, kiek Neru būtų lin- 
kęs sumokėti, kad išlaisvintų Indiją nuo šventųjų karvių. Mes juk 
nepadarysime Afrikos dramblių neliečiamų vien tik dėl kažkokio 
maniako...“) Jo bendražygiai, rodės, buvo sukrėsti, išskyrus Forsaitą, 
kuris vėliau prisipažino Fildsui niekada neturėjęs daug iliuzijų dėl 
Bukavu konferencijos rezultatų. (Po viso to Forsaitas vėl patyrė šiokį 
tokį cinizmo priepuolį. Jis ne kartą tvirtino Fildsui su nusivylusio 
žmogaus šypsena: „Man tai vis vien. Aš jau numojau ranka. Noriu 
tik vieno - grįžti namo. Iš esmės ramiai tūnoti savo kampe - geriau- 
sias būdas atsukti jiems visiems nugarą.“ Bet tai truko vos kelias 
valandas, ir jis netrukus vėl atgavo tą įtūžio kupiną veidą - sveikatos 
požymį.) Habibas stebėjo Morelio reakciją su didžiausiu pasitenki- 
nimu: atrodė, kad skaičiuoja taškus. Bet gal jis tik mėgavosi savo 
cigaru. Staiga Morelis žvilgtelėjo į Forsaitą. 

— Džoni, tas tipas ant uolos... Pirmasis, į kurį šoviau... Gal Žinai, 
ar aš pataikiau? 

— Mačiau, kaip jis įkrito į ežerą. Neatsikėlė. Beje, drambliai per- 
ėjo per jį. 

- Gerai. 

Jis kreipėsi į Habibą. 

— Man nuo pat pradžių buvo aišku, kad ta mintis šovė jūsų bi- 
čiuliui de Vriesui, - pasakė. - Tik jis vienas pakankamai gerai žinojo 
šitas vietas, kad galėtų suplanuoti išpuolį... Aš jį įspėjau. Jus irgi 
įspėjau. Aš jam sakiau: jeigu dar aptiksiu prie kaimenės, nudirsiu 
kailį. Ir nudyriau. 

Akimirką Habibas atrodė sutrikęs. Jo veidas papilkėjo, dantys 
kiečiau sukando cigarą. Paskui bruožai atsileido ir veidas vėl nu- 
švito pašaipia šypsena. Jis papurtė galvą ir sučiupo cigarą storais 
pirštais. 

- Jei gerai suprantu, jis vis tiek galiausiai paspruko nuo manęs, - 
pasakė beveik linksmai. - Man pavyko jį porą kartų sulaikyti, bet 
taip ir turėjo atsitikti. In ša Alah! Gausiu susirasti kitą nelaimės 
draugą... 

Jis išspjovė ant žemės cigaro galiuką, atrodė užsisvajojęs. Paskui 
garsiai nusikvatojo, be jokio dirbtinumo. 

— Ką gi! Tik jau ne šitai sutrukdys man išplaukt į jūrą! 

Kai vėliau Fildsas išsiaiškino ryšių, siejusių Habibą su jaunuoju 
globotiniu, pobūdį, negalėjo susiturėti nepasigėrėjęs balso rezonan- 
su ir ištverme to niekšo su galingomis blauzdomis, dėl kurio polėkio 
taip smarkiai apsiriko iš pirmo žvilgsnio. 

(Po kelerių metų Fildsas vėl susitiko su Habibu Stambule, „Hil- 
tono“ viešbučio, kur buvo apsistojęs, bare. Jis raukėsi priešais stiklą 
su martiniu, kai staiga išgirdo smagų juoką ir jam ant peties nusi- 
leido didžiulė letena. Tai buvo Habibas, ką tik nusidažęs barzdą, su 
vieno Centrinės Amerikos prekybos laivyno tolimojo plaukiojimo 
kapitono uniforma, su kuria jautėsi kaip Žuvis vandeny, - „apelsi- 
nų krovinys, pone, ar patikėsite? Šįkart tikri apelsinai, prisiekiu!“ 
Fildsas į Stambulą atvyko prasidėjus įtampai tarp turkų ir graikų; 
buvo laukiama įvykių, ir Habibas galėjo suteikti jam šiokios tokios 
įdomios šalutinės informacijos. (Anglijos karo laivų surengta Kipro 
blokada ginklų kontrabandai nesukliudė.) Jis atrodė puikiai infor- 
muotas. Paskui jiedu vėl šnektelėjo apie Morelio bylą ir jųdviejų 

susitikimą prie Kuru. „Ar atsimenate tą akimirką, kai pasisukote 
į Morelį ir paklausėte, kuo galėtumėte jam padėti? Gražiai mane 
prajuokinote. Kodėl? Nagi todėl, kad jau buvote išgelbėjęs jam gy- 
vybę, tad jūsų klausimas man pasirodė tikrai juokingas. Žinoma, 
galiu jums paaiškinti kaip: tie trys jaunieji Vaitario mokiniai, Ma- 
džumba, Ndolas ir... tas trečiasis, nebeprisimenu jo vardo, bet jis 
buvo stulbinamai gražus, - na, jie juk buvo nutarę jį nugalabyti 
kaip išdaviką. Netgi buvo sudarę savotišką trijų Žmonių karinį tri- 
bunolą Chartume, nuteisė jį ir pasmerkė myriop kaip išdaviką dar 
prieš atvykdami į Kuru. Regis, Morelis juos apgavo per Sionvilio 
ekspediciją ir nė nepaminėjo ideologinių motyvų, dėl kurių jie jį 
rėmė. Jis nekalbėjo apie Afrikos nepriklausomybę. Savo manifeste 
jis pareiškė - prisimenate, tame, kurį išspausdino vietiniame laikraš- 
tyje, - jis pareiškė, kad jo veikla neturi jokio politinio pobūdžio, ir 
tai juos įsiutino, nes jie prie jo prisidėjo tik dėl politikos. Į Chartumą 
jie atvyko nesitverdami pykčiu, iškilmingai jį nuteisė ir pasmerkė 
myriop. Vos atsidūrę prie Kuru ežero, pareikalavo Vaitario, kad šis 
jiems leistų tą nuosprendį įvykdyti. Jeigu ne jūs, Morelis būtų buvęs 
pribaigtas kaip žiurkė - bet kadangi ten buvo garsus amerikiečių 
žurnalistas, Vaitariui buvo nesunku paaiškinti, kad apie tai negali 
būti nė kalbos. Prisimenate, kaip jis skubiai išėjo iš tos trobelės? 
Kad rimtai patvarkytų tuos jauniklius... O jūs paklausėte Morelio, 
kuo galėtumėte jam padėti... Tai buvo pernelyg juokinga. Ak, turiu 
pripažinti, tai išties buvo geri laikai! Visa bėda, kad tokių Žmonių 
kaip Morelis, kurie duoda progų pasijuokti, sutinki ne kasdien... — 
Kurį laiką jis tylėdamas krapštėsi dantis. - Ką padarysi, toks jau 
gyvenimas, in ša Alah!“ — baigė kalbą su apgailestavimo gaidele.) 
Fildsas dar valandėlę pabuvo troboje, kur niekas nepratarė nė 
žodžio, sukdamas galvą, ką čia tokio padrąsinamo pasakius. Sugal- 
vojo tik kelias menkai įtikinamas pastabas apie amerikiečių viešąją 
nuomonę, girdi, ji „paėmė tą reikalą į širdį ir pareikalaus dramblių 
apsaugos“, tuos jo žodžius palydėjo ironiškas Forsaito Žvilgsnis. 

Morelis nekreipė į jį nė menkiausio dėmesio. Mina giliai atsiduso 
ir nusišluostė akis. 

— Tęsime kampaniją tol, kol reikės, - pasakė Peras Kvistas. 

— Su kokiais ginklais? - paklausė Morelis. 

Ir pasisuko į Fildsą. 

— Jūs ką tik manęs paklausėte, kuo galėtumėte mums padėti. 
Galėtumėte pamėginti įtikinti Vaitarį, kad jis paliktų mums ginklų 
ir šaudmenų. Šiaip ar taip, kadangi jį domina tik tai, kas kalbama 
apie maištus Afrikoje, nematau, kodėl jis turėtų nesutikti... 

Fildsas staiga suprato, kad nuo to laiko, kai sužinojo apie Bu- 
kavu konferencijos nesėkmę, Morelis nė akimirkos nesiliovė kūręs 
būsimųjų kampanijų planų. Žurnalistui palengvėjo nuo to, kad jis 
galės pamėginti padaryti ką nors Morelio labui, tad jis tuojau pat 
pasižadėjo ir žengė iš trobos tvirtai pasiryžęs gauti Moreliui ginklų 
ir šaudmenų, net jeigu turėtų papiktnaudžiauti Žurnalisto statusu ir 
naktį jų pavogti. Vaitarį rado kiek žemėliau ant kopos gyvai besigin- 
čijantį su dviem juodaodžiais jaunuoliais, kurie atrodė nepatenkinti. 
Trečiasis laikėsi kiek atokiau ir atrodė susijaudinęs ir sutrikęs. Vai- 
tario balse buvo girdėti pykčio gaidelės. Fildsui prisiartinus, ginčas 
kaipmat nutrūko ir abu jaunuoliai įsmeigė į jį priešiškus žvilgsnius. 
Vaitaris atrodė nustebęs ir supykęs dėl žurnalisto prašymo, bet 
valandėlę pasvarstęs sutiko jį patenkinti. Paskui jis, rodės, visiškai 
liovėsi domėjęsis Moreliu, bet jam labai rūpėjo sužinoti, kokį įspū- 
dį Fildsui padarė jo žodžiai ir tie įvykiai. Pasijutęs brangiu daiktu 
buvusio Ulė krašto deputato rankose, Fildsas buvo gan santūrus ir 
tik pasakė dar neturėjęs laiko apie visa tai pamąstyti; paskui nuėjo 
pafotografuoti prie ežero, kur šaudymas, nors jau daug retesnis, 
vis dar tęsėsi išoriniuose vingiuose ir nendrėse. Be to, jis pasistengė 
suvokti, kokius žmones Vaitaris užverbavo. Suprato, kad beveik 
visi jie pietų sudaniečiai, visi šiek tiek kalbėjo angliškai ir beveik 
karišku tonu kreipėsi į jį „sere“. Tačiau į visus jo klausimus jie tik 
plačiai išsišiepdavo, parodydami dantis, bet nieko neatsakydavo. 

Jis gana nustebo, sutikęs tarp jų keturis baltaodžius: du vokiečius, 
vieną baltą ir vieną slovaką, visi jie buvo Svetimšalių legiono de- 
zertyrai ir jau seniai buvo tokie abejingi klausimui „prieš ką arba 
su kuo“, jog jiems rūpėjo tik kad profesionalios jų paslaugos būtų 
gerai atlygintos — ko, regis, legione nesulaukė, - tai buvo, kaip ir 
sutarties trukmė, vienas iš tų dalykų, kuriuos jie galėjo jam prikišti. 
Jie lengvai leidosi fotografuojami, kol valgė, kaip Žmonės, su nie- 
kuo neturintys jokio ryšio, kuris keltų norą saugoti anonimiškumą. 
Jie skundėsi sudaniečiais, kurie šaudė taip, „kaip šaudo Žmonės, 
atliekantys karo tarnybą“, o šviesiaplaukio kresno slovako lūpose 
tai buvo didžiausias įžeidimas; jie buvo paskaičiavę, kad su gerai 
ištreniruotais šauliais, kadangi drambliai iš pat pradžių nereagavo, 
jie būtų galėję pasiekti septynių-dešimties dramblių vidurkį vienam 
šautuvui. Kur kas santūresni jie buvo, kai Fildsas pasistengė išsiaiš- 
kinti, ko jie atvyko į Chartumą; galiausiai vokietis paaiškino, kad jie 
ten paprasčiausiai „laukė“ ir buvo „dispozicijoje“. Fildsas pastebėjo, 
kad visa ekspedicija organizuota kariškai, turi virėją ir maisto at- 
sargų, - taigi jie nerimastavo tik dėl to, kad grįžtant jų nesučiuptų 
sudaniečių policija, „nors ji turėjo ką veikti ir be to“. 

Stojo pats karščiausias dienos metas, iš visų pusių suskridę gri- 
fai suko ratus aplinkui ežerą. Be to, Fildsas nustebo pamatęs, kaip 
nežinia iš kur subėgusių juodaodžių minia su peiliais puolė mėsą, 
mirkstančią vandenyje. 

Fildsas stengėsi suskaičiuoti pirmąją dieną nudėtus dramblius, 
tačiau kiekvieną kartą jo skaičiavimai smarkiai skyrėsi. Jį tas ypač 
domino, nes jis mėgino bent apytikriai nustatyti, kokio pelno Vaita- 
ris galėtų tikėtis iš tos ekspedicijos ir kiek ginklų įsigyti. Pirmosios 
dienos vakare jis gavo maždaug tokius skaičius: šimtas penkiasde- 
šimt nudėtų gyvūnų, iš kurių aštuoniasdešimt aštuoni turėjo iltis; 
skaičiuojant vidutiniškai po keturiasdešimt svarų už ilčių porą, 
galėjo susidaryti daugiausia trys tūkstančiai penki šimtai egiptie- 
tiškų svarų. „Thompsono“ automatas tuo metu Viduriniuosiuose 

Rytuose kainavo penkiasdešimt svarų. Dvidešimt keturių granatų 
dėžė — šimtą svarų, rankinis ginklas — nuo dešimties iki penkioli- 
kos svarų, nelygu būklė, „Berettos“ šautuvas - dvidešimt svarų; be 
to, tie skaičiai dažnai svyruodavo nuo penkiasdešimties iki šimto, 
priklausomai nuo rinkos pokyčių ir politinės situacijos. Vienas Sve- 
timšalių legiono dezertyras buvo samdomas už penkiasdešimt svarų 
per mėnesį. Fildsas apskaičiavo, kad su savo ekspedicijos laimikiu 
Vaitaris galėjo aprūpinti ir tris mėnesius išlaikyti kokius dvidešimt 
„savanorių“. Aišku, jo ambicijų tai nepatenkino ir to nepakako su- 
jaukti tvarkai vienoje iš pačių ramiausių ir geriausiai valdomų Af- 
rikos teritorijų. Bet, matyt, Vaitariui svarbiausia buvo padaryti galą 
dramblių mitui ir įsitvirtinti pasaulio akyse kaip tikrajam Afrikos 
maišto vadui. Galiausiai Fildsas to šiurkštokai paklausė paties Vai- 
tario, Afrikos ateities šauklio. Šis ramiai sutiko, norėdamas parodyti, 
kad, aišku, jis tai apsvarstęs. 

— Neturiu nė mažiausios vilties, kad labai sudrumsiu dabartinę 
padėtį. Dar mažiau, kad sukelsiu gentis: jos, deja, dar toli nuo to, kad 
sektų paskui mane, mėginantį veikti, - jų vadai, karaliai ir raganiai, 
neleidžia jiems išsivaduoti iš primityvumo pritariant valdžiai, kuriai 
juk svarbu išsaugoti „papročius“. Dėl vietinio rezultato, tai aš kol 
kas apsiriboju tuo, kad siekiu pasigarsinti. Reikia, kad būtų žinoma, 
jog judėjimas egzistuoja - jeigu dar ne tarp masių, tai bent jau tarp 
gebančio save išreikšti elito. O dėl viso kito, sakau jums atvirai, man 
svarbiausia pasiekti užsienio viešąją nuomonę, tą, kuri pasirengusi 
mus išgirsti. Ir reikia padaryti galą tam dramblių mitui - skambių 
žodžių laikas jau praėjo. Aš siekiu, kad mano balsas prasimuštų pro 
visas vingrybes, kuriomis mėginama jį nuslopinti. Visa kita rasis vė- 
liau. Be to... Kenjata sėdi kalėjime, Nkruma iš jo išėjo tik paimti val- 
džios... Tad ko stebėtis, kad tos kolonijinių tautų konferencijos, kuri 
susirinks dar nežinia kada Bandunge, organizatoriai nematė reikalo 
manęs pakviesti? Šiandien kalėjimai — ministerijų prieškambariai. 
Tam, ką noriu daryti, per akis pakaks dvidešimties žmonių... 

Fildsas ženklu parodė jį suprantąs, bet veikiausiai jautėsi labai 
nejaukiai tokio atvirumo akivaizdoje ir gal buvo net truputį šoki- 
ruotas, nors visai nebuvo pratęs rodyti jausmų, kai dirbdavo savo 
darbą. Vaitario veide įsibrėžė kone skausmas, ir Fildsas pirmą kartą 
pajuto galiausiai užčiuopęs problemos esmę. 

— Tikriausiai aš jus šokiruoju, - ištarė Vaitaris beveik liūdnai, - ir, 
galimas daiktas, jūs manote, kad bandau vaidinti juodą Makiavelį, 
bet pamėginkite būti visiškai išsivysčiusiu juodaodžiu ir - kodėl to 
nepasakius? - suvokti savo vidines jėgas bei galimybes šalyje, kuri 
vis dar yra tokia... 

Negyva rankajis parodė dramblį vandenyje, už kokių dvidešimt 
metrų nuo tos vietos, kur jie buvo: du visiškai pliki juodaodžiai 
sėdėjo prapjautame ir krauju srūvančiame dramblio pilve ir godžiai 
rijo jo Žarnas... 

— Taip, mačiau, kaip čiupote savo fotoaparatą... Bet mums tai — 
kasdienis reginys... 

Jis kurį laiką stovėjo taip, ištiesęs ranką jų pusėn, paskui atsuko 
Fildsui nugarą ir pasišalino kupinas orumo, kurį tas veide atsiradęs 
liūdesys darė beveik jaudinamą. 

Kiek vėliau Vaitaris dar kartą sugrįžo prie tos temos. Habibas 
įsakė savo Žmonėms liautis šaudžius, kad padrąsintų kaimenes su- 
grįžti po ramios nakties. Fildsas, visiškai išsekęs, sėdėjo ant smėlio 
prie vandens ir kvėpavo tik puse plaučių, kad mažiau skaudėtų 
šonkauliai. Jis buvo gana gležno sudėjimo ir iš prigimties neatspa- 
rus fiziškai. Dirbdamas savo darbą, jis kartais parodydavo atleto 
ištvermę, bet ji būdavo grindžiama vien perdėtu nerviniu jauduliu, 
savotišku „stresu“, kuris jį apnikdavo užčiuopus gerą siužetą. Šis 
paslaptingas energijos šaltinis, visiškai išsenkantis kasdienybė- 
je - jis uždusdavo kopdamas į savo butą penktame aukšte Dofino 
aikštėje, - leido jam būti veikliam dieną ir naktį. Jis kiaurą dieną 
nesiliovė lakstęs po kopas ir po vandenį su fotoaparatu ir juostų 
krepšiu, su kuriuo ypač bijojo išsiskirti. Jam buvo likę tik pusė 

juostos. Jis jautė artinantis tą žiaurią nervų krizės akimirką, kuri jį 
parvers ant menčių. Tai buvo akimirka, kai jam reikėjo alkoholio 
ir naujo pakelio cigarečių. Be to, tai buvo akimirka, kai jis pradėjo 
justi būtinybę, kad šalia atsirastų moteris. (Ir dar reikėjo, kad ji 
būtų graži.) Pasidarė vėsu, beveik šalta, ir taip Žiauriai pasikeitus 
temperatūrai po svilinančio karščio jis visiškai apdujo. Taigi sėdėjo 
tose sutemose ant smėlio nukabinęs nosį ir kiekvienąsyk, kai tik 
pakeldavo akis, dangus jau būdavo pakeitęs spalvą, iš blyškiai 
mėlyno tapo geltonas, paskui violetinis, o vėliau išvis paskendo 
tamsoje, kuri jam priminė Meksikos įlanką su fosforescuojančiu 
balzganu planktonu vandenyje, supančiame jo valtį. Pamėgino 
miglotai prisiminti, ką veikė toje valtyje vidury Meksikos įlankos, 
prisiminė, kad nuvyko ten padaryti spalvotų jūros gyvenimo nuo- 
traukų ekologijos žurnalui, kuris nenuilstamai leido specialiuosius 
numerius, skirtus žemei, dangui, jūrai, gyvūnams ir žmonėms, ir 
apie kurį buvo kalbama, kad vieną dieną jis išleis specialųjį nu- 
merį su spalvotomis nuotraukomis, skirtą Dievui. Jis pasistengė 
negirdėti sužeistų ir stimpančių gyvūnų maurojimo, kurio naktis 
buvo tvinkte pritvinkusi. Paskutinė jo nuotrauka prieš sutemstant 
buvo krūva dramblio ilčių, kurias kaimiečiai nešė vieną po kitos į 
sunkvežimį, stovintį ant kelio maždaug už septynių kilometrų. Jų 
šaknys vis dar kraujavo. Beje, čia nebuvo nieko, kas labai skirtųsi 
nuo vaizdų visose pasaulio skerdyklose. Gal todėl, kad Fildsas 
buvo labai pavargęs, jo mintys pakrypo linkme, kurią jis įvardijo 
kaip „bergždžią“. Vienas iš jo pirmųjų vaikystės prisiminimų buvo 
motinos šypsena, ir toji šypsena švytėjo auksu nuo daugybės vaiką 
žavinčių dantų vainikėlių. Kiekvienąsyk, kai Fildsas pasijusda- 
vo prislėgtas, tasai prisiminimas išplaukdavo drauge su tuo kitu: 
krūvos auksinių vainikėlių ir dantų, kuriuos naciai „atsiėmė“ iš 
dujų kamerų ir krematoriumų krosnių aukų. Jis valandų valandas 
įdėmiai stebeilydavo į tos krūvos nuotraukas, išspausdintas to meto 
laikraščiuose: ieškodavo jose savo motinos šypsenos. 

Jis buvo nugrimzdęs į apmąstymus, kai mėlynoje šviesoje išvydo 
žengiant prie jo kažkokį siluetą. Tai buvo Vaitaris. Jiedu apsikeitė 
keliais žodžiais. Fildsas atkreipė dėmesį į nepaprastą nuo ežero 
sklindančią šauksmų ir visokiausių garsų įvairovę, ypač į duslų, 
beveik nepaliaujamą traškesį, sklindantį nuo perdžiūvusių pelkių. 
Vaitaris jam paaiškino, kad tai žuvys, mėginančios išsigauti iš iš- 
džiūvusių vietų prie vandens. Kartais išvysdavai jas už dešimties 
kilometrų nuo vandens telkinio, vis dar šokčiojančias ant uodegos 
pelekų. 

— Kokia nuostabi žemė, - pasakė Fildsas. 

Vaitaris valandėlę patylėjo. 

— Taip. Vis dėlto ateis laikas visam tam padaryti galą: Padaryti 
galą priešistorei... Ar žinote, ką aš jaučiu, kai mūsų retų kelių pa- 
kraščiuose pamatau tas kaimenes, kuriomis jūs, turistai, atvykstate 
čionai žavėtis? Gėdą. Gėdą, nes žinau, kad šitas „grožis“ eina išvien 
su nuogu mūsų negrų užpakaliu, su sifiliu, su gyvenimu medžiuose, 
su prietarais ir visišku nemokšiškumu. Kiekvienas liūtas, kiekvie- 
nas raganosis, kiekvienas dramblys laisvėje reiškia, kad reikia dar 
palaukti, dar pabūti laukiniams, primityviems, ir primena pasipū- 
tėlišką baltaodžių „specialistų“ šypseną, kai jie sako, tapšnodami 
per petį: „Juk matote, bičiuli, kad dar negalite apsieiti be mūsų...“ 
Bet mes norime būti į priekį žengiantis žemynas, o ne žemynas, 
klūpantis fetišų naktyje, žemynas, besilygiuojantis į priešistorės 
dramblį ir liūtą, vis dar ateinantį į mūsų kaimus suėsti mūsų vaikų. 
Brūzgynai mums - parazitas, kurio mes privalome atsikratyti. Aš 
be jokių skrupulų išskersčiau tuos gyvūnus, kuriuos jūs vadinate 
nuostabiais, nes jie per daug primena, kas mes dar esame. Didi 
diena Afrikoje išauš, kai ji švęs paskutinių didžiųjų kaimenių išny- 
kimą. Mes išsaugosime narvuose kelis jų egzempliorius, kad mūsų 
vaikaičiai žinotų, kokia buvo praeitis, ir galėtų su pasididžiavimu 
įvertinti nueitą kelią. Reikia, kad mes nebūtume laikomi kažkokiu 
kampeliu, kur stebuklingi dalykai užsibuvo kiek ilgėliau negu kitur 

ir kurio gyventojų laimei pakanka banano, lyties organo ir kokoso 
riešuto... Aš gavau išsimokslinimą Prancūzijoje, labiausiai civilizuo- 
tame pasaulio krašte, ir daug metų sėdėjau Prancūzijos parlamento 
suoluose... Ar galite įsivaizduoti, kokia vienatvė mane čia slegia? 

Jo balsas virptelėjo, ir jis mostelėjo į nakties prošvaistes. 

— Mane ir keletą kitų? Afrika nubus ir priims savo lemtį tik tuo- 
met, kai liausis buvusi pasaulio zoologijos sodu... Kai žmonės va- 
žiuos čionai ne paspoksoti į negres su padėklais, o į mūsų miestus 
ir mūsų gamtos turtus, galiausiai eksploatuojamus tik mūsų pačių 
labui. Kol bus kalbama apie mūsų „beribes erdves“ ir „medžiotojų, 
žemdirbių ir karių“ tautą, mes vis dar priklausysime nuo jūsų ma- 
lonės arba dar blogiau - vilksimės kieno nors uodegoje. Amerika 
iš neapibrėžtos būsenos išsigavo išnykus bizonams ir buivolams; 
kol vilkai bėgdavo paskui roges Rusijos stepėse, mužikai mirda- 
vo nuo nešvaros ir neišmanymo, ir tądien, kai Afrikoje nebeliks 
nei liūtų, nei dramblių, joje atsiras liaudis savo likimo šeimininkė. 
Mūsų jaunimui, mūsų elitui — kurio tik katino ašaros — didžiulės 
kaimenės laisvėje tėra tik matas to atsilikimo, kurį jiems privalu 
įveikti... Mes pasiruošę įveikti tą atsilikimą, ne tik dramblių, bet ir 
savo gyvybės kaina... 

Nors pavargęs, kamuojamas skausmo kairiajame šone ir apskri- 
tai atbukęs, Fildsas puikiai suprato tą nerimą, kurio apimtas buvęs 
Sionvilio deputatas stengėsi jį palenkti savo pusėn. Jį dažnai būdavo 
mėginama šitaip įtikinti, bet niekad taip karštai, su tokiu nebyliu 
įniršiu, niekad tokiu stulbinančiu balsu, pribloškiančiu savo vyriš- 
ku grožiu. Be to, jis jautėsi varžomas nesusipratimo, tad pabandė 
jį išsklaidyti. 

— Suprantate, - prabilo jis, - aš esu reporteris fotografas ir nieka- 
da nesu nieko išspausdinęs, turiu omeny, jokio teksto... Aš leidžiu 
byloti savo fotoaparatui. Puikiai suprantu jūsų akstinus, bet man 
niekaip nepavyks išdėstyti jų taip aiškiai, kaip tai padarėte jūs... ' 

Jis padvejojo... 

— Tam reikia profesionalo. 

Vaitaris tylėjo. Kai prabilo, jo balse pasigirdo su pykčiu besiri- 
bojančio nepasitikėjimo gaidelė. 

— Norite pasakyti, kad viso labo išspausdinsite nudėtų dramblių 
nuotraukas ir nieko... nepaaiškinsite? 

— Rašyti - ne mano profesija... 

— Tuomet jūsų reportažas bus visiškai tendencingas. Nuotraukos 
nušvies tik vieną, šalutinę to reikalo pusę... Aš galėčiau jas sunai- 
kinti, suprantate. 

— Suprantu. 

— Klausykite, man reikia, kad mane išgirstų Amerikoje. Jūsų 
negrai — labiausiai išsivystę visame pasaulyje. Labiausiai asimi- 
liuoti... 

Jo lūpose „asimiliuoti“ skambėjo kaip komplimentas. Fildsas tarė 
sau, kad dar nebuvo matęs nuostabesnio už šį prancūzo. 

— Jūs net neįtariate, kokia konspiracinė tyla mane supa... Ara- 
bų radijas ir spauda apie mane kalba tiktai tuomet, kai nebeturi 
pasakyti nieko kito. Jūsų, kaip Žurnalisto, pareiga yra padėti man, 
pasistengti, kad būčiau išgirstas... 

— Duokit man savo deklaraciją raštu. Tuomet padarysiu, ką ga- 
lėsiu. Aš neturiu jokio talento. Turiu tik gebėjimą matyti, ir daugiau 
nieko. Reikia būti labai talentingam... 

Jis norėjo pasakyti „kad visa tai pateisintum“, bet nutilo. 

“ - Prieš jums išvykstant duosiu visą būtiną dokumentaciją. Gal 
norėtumėte palydėti mane į Chartumą? Tada galėtumėte išsiųsti 
savo reportažą pirmuoju lėktuvu. 

— Ne, aš ketinu pasilikti su Moreliu. 

- Iš užuojautos? Įtariu, kad jis jus domina labiau nei Afrikos 
tautų likimas... Tikriausiai manote, kad tas siužetas bus malonesnis 
persisotinusiems jūsų skaitytojams... 

— Ne todėl. 

— Kitos priežasties nematau. 

— O aš nematau, ką galėčiau fotografuoti Chartume. Man dar 
liko gera pusė juostos... Norėčiau... 

Jis ištarė šiurkščiai, stengdamasis įtikinti save patį: 

— Norėčiau baigti Morelio siužetą. 

Vaitarį, rodės, tai pralinksmino. 

— Suprantu. Jums ilgai laukti nereikės... Be manęs jis toli nenu- 
eis. 

— Iš tikrųjų. Norėčiau būti ten. 

Vaitaris atsistojo. Nakty su jos šviesomis — pečiais jis uždengė 
žvaigždes - Eibui Fildsui, likusiam sėdėti, jis pasirodė beveik mil- 
žiniško ūgio. 

- Jūs, pone Fildsai, kietaširdis profesionalas. 

— Taip, profesionalas. 

— Iš ryto duosiu jums savo curriculum vitae, deklaraciją ir visą 
su manim susijusią dokumentaciją. Nepamirškite, kad su ja gausite 
aukso vertės siužetą tokiai šaliai kaip jūsiškė, kuri siekia Afrikoje 
išsivaduoti iš savo pačios juodojo komplekso... 

Jis pasišalino tuo minkštu žingsniu, kuris, ko gero, buvo tai, 
kas jam liko labiausiai afrikietiška. Fildsas tarė sau, kad net pats 
paskutinis jo ištartas sakinys irgi prancūziškas: jis buvo jį tūkstantį 
kartų girdėjęs iš savo kolegų prancūzų žurnalistų, kuriuos erzino 
kai kurios Jungtinių Valstijų spaudos kampanijos, nukreiptos prieš 
„prancūzų kolonializmą“. Staiga jis pamanė, kad Vaitaris ne tiek 
Afrikos nacionalistas, kiek naujas prancūzų susiskaidymo pavyz- 
dys. Net ir tas curriculum vitae, kurį Vaitaris įteikė rytojaus dieną, 
su visais jame išdėstytais tikslais ir veiklos „prasme“ buvo didžiai 
prancūziškas: licėjai, išdidžiai paminėtos studijų stipendijos, teisės 
daktaro disertacija, išspausdinti straipsniai, įvairios grupuotės ir 
politinės partijos, kurioms jis priklausė, paskui išstojo, parlamen- 
taro užduotys - ten nieko netrūko. Amerikoje nebuvo nė vieno 
juodaodžio, kuris būtų galėjęs nueiti tokį kelią savo šalyje ar pasi- 
girti tokiu integracijos laipsniu. Vaitaris buvo prancūzų šedevras, 

ir vienintelis to šedevro trūkumas - tai, kad jis buvo perdėm vy- 
kęs ir liko izoliuotas: ambicijų mastas atitiko vienatvės mastą. Ulė 
krašte nei visoje Prancūzijos Pusiaujo Afrikoje nebuvo vietos, kuri 
būtų galėjusi atliepti tokį didybės poreikį: išsimokslinimas padarė 
Vaitarį viršūnėms pasmerktu žmogumi. Fildsas ir vėl prisiminė, 
ką jo draugas juodaodis rašytojas Džordžas Penas, grįžęs iš Akros, 
pasakojo apie buvusį Sionvilio deputatą: „Kai iš tikrųjų pasigirs 
kalbų apie Afriką, jūs išgirsite būtent tą vardą... Nebent dar prieš tai 
prancūzai paskirtų jį savo ministru pirmininku: jeigu jie turės pa- 
kankamai proto...“ (Fildsas savo žodį ištesėjo ir Vaitario deklaraciją 
bei pranešimus paskleidė taip plačiai, kaip tik galėjo. Bet rezultatai 
buvo gana menki. Amerikos viešoji nuomonė aistringai domėjosi 
Forsaitu ir Moreliu ir nenorėjo įžvelgti politinių jų veiklos motyvų. 
Kita vertus, amerikiečių publika, paprastai reaguodavo daugiau į 
tai, kas paliesdavo jautrią stygą, o ne į tai, kas skatino ideologinius 
svarstymus, o Fildso reportažas apie Kuru, fotografijos dramblių, 
išžudytų tokiomis sąlygomis, kurių baisumą dar labiau pabrėžė 
ankstesnės nuotraukos apie sausrą ir kaimenių kančias, jautrią stygą 
užgavo daug smarkiau nei politiniai motyvai, kuriais kraštutiniu 
atveju net buvo galima tokią ekspediciją pateisinti. Užuojauta ir 
tiesioginis susidomėjimas, kurį publikai keldavo visa tai, kas susiję 
su gyvūnais, buvo gerai žinomas dalykas laikraščių redaktoriams, ir 
jie drąsiai tuo kliaudavosi tuščiu laikotarpiu. Šiuo klausimu Fildsas 
mėgdavo pasakoti tokią istoriją: prieš karą viename didelio tiražo 
žurnale jis išspausdino fotoreportažą apie milžiniškus vėžlius, kurie 
gulėjo aukštielninki prieš sumetami gyvi į dubenius su verdančiu 
vandeniu ir paverčiami konservuota sriuba. Po tos publikacijos 
žurnalo pardavimas padidėjo penkiais procentais. Fildsas taip ir 
nesužinojo, kokį poveikį jo reportažas turėjo konservuotų vėžlių 
pardavimui, bet spėjo, kad jis liko toks, koks buvo anksčiau.) 

Visą tą laiką, kol buvo prie Kuru, Fildsas darė viską, ką tik galėjo, 
kad įtikintų Vaitarį geriau elgtis su Moreliu ir jo bendražygiais. Nuo 
pat pradžių jis karštai, su tokiu nuoširdžiu jausmu ir pasipiktinimu 
protestavo prieš „kankinimus“, kuriems šie buvo pasmerkti, kad 
Vaitaris šiek tiek niekinamai jam pasakė, jog amerikiečiai labai linkę 
vadinti kankinimais visa tai, kas tėra tik patogumų stygius. 

— Kai jūsų kareiviai grįžo iš Korėjos, komunistiniais kankinimais 
jie vadino tokias gyvenimo sąlygas, kuriomis dauguma Azijos tautų 
gyveno šimtmečiais, o jiems jas teko kęsti vos kelis mėnesius... 

— Gal ir taip, - atsakė Eibas Fildsas, - bet svarbu, ar jūs norite, 
kad jūsų judėjimas pelnytų amerikiečių simpatijas, ar jų reakcija 
jums visiškai nerūpi... Kol kas ta auditorija apie jus nieko nežino, 
bet aistringai seka Morelio nuotykį. O ką darote jūs? Vardan laisvės 
ir tautų teisės būti nepriklausomoms pradedate žudyti dramblius 
dingstimi, kuri, tarkime, būtų per daug teoriška ir ideologiška Ame- 
rikos laikraščių skaitytojams, — o Morelį, kurį spauda, pagrįstai ar 
nepagrįstai, pavertė beveik legendiniu liaudies didvyriu, drauge su 
jo bendražygiais laikote surištomis rankomis ir kojomis dvidešimt 
keturias valandas nepakeliamame karštyje... Sakau jums tai, nes, re- 
gis, jūs nuoširdžiai norite paveikti viešąją nuomonę Jungtinėse Vals- 
tijose. Žinau, kad tai kvaila, bet mūsuose daug labiau reaguojama, 
kai ideologijos užgauna jautrią stygą... O mano profesija - parodyti 
visa tai, ką mačiau, taip, kaip mačiau. Aš esu fotografas. 

Vaitaris jį nutraukė, netekęs kantrybės ir beveik supykęs. 

— Mano galva, bus geriau, jei iš karto užduosiu jums vieną kitą 
klausimą. 

— Prašom. 

— Ar jūs už, ar prieš Afrikos tautų laisvę? Ar jūs už, ar prieš 
kolonializmą? Jūs čia vienintelis žurnalistas, ir jums bus labai jau 
lengva tendencingai pateikti tai, ką mes darome. 

Eibo Fildso nosis iš suirzimo pradėjo šnirpščioti. 

— Pone, prašom mane išklausyti, - prakalbo jis šiek tiek pakeltu 
balsu. - Aš tikrai esu prieš kolonializmą. Aš esu už viso pasaulio lais- 
vę. Net prancūzų, nors jų nedievinu, kaip nedievinu nieko kito. Tik 
štai jau ketvirtis amžiaus aš fotografuoju Istoriją didžiąja raide, ir, 
kad ir kaip būtų keista, galiausiai tai priverčia užjausti dramblius... 
Manau, neapsiriksiu jums pasakęs, kad milijonai žmonių visame 
pasaulyje simpatizuoja Moreliui kur kas labiau, nei įsivaizduojate... 
Jums reikėtų su tuo skaitytis. Tai būtų gera taktika... 

- Jūs - tikras Vakarų įgaliotinis, pone, - atsakė Vaitaris. 

Pasityčiojimo gaidelė, bet Fildsas buvo pripratęs prie prancūzų 
intelektualų. 

— Nežinau. Nežinau, kiek, pavyzdžiui, sovietinė visuomenė yra 
girdėjusi apie Morelį. Jeigu girdėjo, tai, manau, kad koks nors rusų 
darbininkas, aštuonias valandas per dieną sriegiantis varžtus, o 
likusį laiką besiklausantis kalbų, kaip reikia įsriegti dar daugiau 
varžtų, dar greičiau, su dar didesniu entuziazmu, manau, kad tas 
sovietų darbininkas jaučia didžiulę simpatiją Moreliui ir tam, ką jis 
stengiasi išgelbėti... | 

Pokalbis vyko vienoje iš šiaudinių trobų, kurias Vaitaris pavertė 
generaliniu štabu. Jis sėdėjo priešais šaudmenų dėžę, kuria naudo- 
josi kaip stalu. Jam po ranka gulėjo išskleistas rajono žemėlapis, 
šalia jo — cigarečių pakelis, žiebtuvėlis ir šviesiai mėlyna kepurė su 
penkiomis juodomis žvaigždutėmis. Prie trobos stovėjo sudanietis 
su geltonu galvos apdangalu. Buvusio Ulė krašto deputato dešinėje 

kariška poza, nejudėdamas, ranką uždėjęs ant revolverio, prisegto 
prie odinės perpetės, stypsojo vienas iš tų jaunuolių, kurie nuolat 
sekė jam iš paskos. Fildsas retkarčiais pažvairuodavo į tą rūpestingai 
išblizgintą perpetę. Perpetės ir apskritai oda jį šiurpino: oda jam 
asmeniškai asocijavosi su žiaurumu, siekiančiu amžių glūdumą. Tas 
jaunas afrikietis buvo stačių pečių, įdiržusio veido - beje, gražaus 
dėl to įdiržimo, Žiūrint grynai fotografo akimis. Toji mizanscena 
juolab jaudino, kad buvo ne surežisuota, o aiškiai atliepė kažkokį 
didelį psichologinį poreikį: tai Fildsui kėlė skaudžius prisiminimus. 
Eibas Fildsas, be abejo, buvo labiausiai nusistatęs prieš odą žmogus 
pasaulyje: tai tapo jam tikra fobija. Vos tik įkėlęs koją į tą šiaudinę 
trobą, jis beregint pradėjo kovoti su tuo priešiškumo jausmu. Pa- 
mėgino įteigti sau, kad ta „Partijos nuolatinio budėjimo“ ar „Gene- 
ralinio štabo“ atmosfera veikiau yra ne tuoj prasidėsiančio naujo 
odos sezono ženklas, o byloja apie vienatvę Žmogaus, kuris štai 
šitaip stengiasi susikurti iliuziją, kad bent kam nors priklauso, kad 
sukūrė organizaciją, apsupo save broliška veikla. Be to, tas afrikietis 
buvo per daug persiėmęs prancūzų karinės didybės tradicijomis, 
kad nesvajotų į ją lygiuotis. Šviesiai mėlyna kepurė su juodomis 
žvaigždutėmis buvo paskutinė tragiška pagarba Prancūzijai. Vis 
dėlto keista, kaip prancūzams pavyko įvesti savo tvarką visur, kur 
jie perėjo, pamanė Fildsas. Šis juodaodis netrukus pasiskelbs Joana 
Arkiete arba La Fajetu, Pasipriešinimo judėjimu, Šarliu de Goliu ir 
Revoliucija. Galimas daiktas, Fildsui būtų pavykę paversti visiška 
abstrakcija tą skaudžią „istorinę“ atmosferą, jeigu lauke būtų nesi- 
girdėję šūvių ir stimpančių dramblių maurojimo. 

— Jūs visiškai nieko nesuprantate, - pasakė Vaitaris. 

Jis išsiėmė iš pakelio cigaretę. Ant riešo segėjo labai įmantrų 
auksinį laikrodį su trimis ciferblatais viduje. Tai akivaizdžiai buvo 
paskutinis modernaus tikslumo žodis. Fildsas buvo jautrus ir rankų 
grožiui. Net graudu matyti, kokios gražios, nieko nepaisant, dar gali 
būti žmogaus rankos, pagalvojo. 

— Žinote, aš labai norėčiau suprasti. 

— Į sunkią padėtį patekusi prancūzų buržuazija naudojasi tokiais 
žmonėmis kaip Morelis, kad po tomis idealistinėmis bei huma- 
nistinėmis dūmų uždangomis paslėptų nemaža šlykščių tikrovės 
reiškinių. Tie dūmai - tai skambūs žodžiai, didieji retoriniai šūkiai: 
laisvė, lygybė, brolybė, taurus noras visų pirma apginti Afrikos 
fauną ir ypač ją... Morelio drambliai ir yra būtent tai. O šlykštūs 
tikrovės reiškiniai — tai kolonializmas, skurdas, dviejų šimtų mi- 
lijonų žmonių laikymas visiškoje tamsoje, šitaip siekiant nutolinti 
jų politinį išsivadavimą. Dabar aš triuškinamai sklaidau tą dūmų 
uždangą. Visomis savo turimomis priemonėmis... Kaip kad jūs 
matote. Labai gudru, labai patogu sviesti mums po kojų, anot jūsų, 
„liaudies didvyrį“, apsimesti, kad šitie neramumai susiję vien tik 
su kažkokiu ekscentriku, kuriam rūpi apginti dramblius nuo me- 
džiotojų. Iš tikrųjų graži legenda, gudriai sufabrikuota viešajai nuo- 
monei užmigdyti... Bet, matote, tikrovė nesiduoda užmaskuojama. 
Mes atsisakome ir toliau likti paslėpti legendos debesų ir pasakų... 
Mums reikia, kad mus matytų, mums reikia, kad žmonės pama- 
tytų Afrikos tikrovę su visomis jos žaizdomis. Beje, labai galimas 
dalykas, kad kolonialistai gerai sumokėjo jūsų „liaudies didvyriui“ 
už tą pasėtą sumaištį... 

— Jūs nuoširdžiai tuo tikite? 

— O kaip paaiškintumėte mažų mažiausiai keistą valdžios nuo- 
laidžiavimą jo atžvilgiu? Gerai, leiskime, kad jis - svajoklis, kuris 
iš tikrųjų tiki tuo, ką daro. Mano pareiga - išsklaidyti bet kokį ne- 
susipratimą šiuo klausimu. Svarbu tik Afrikos nepriklausomybė. 
O ne drambliai... 

Jis staiga mostelėjo ranka. 

— Kalbėkime rimtai. Afrikos tautų likimas mums brangesnis už 
tas gražias legendas. Aš nesakau, kad Morelis - prancūzų žvalgybos 
agentas, aš sakau, kad jis nusipelnė juo būti. Mes tuoj išsklaidysime 
tą dūmų uždangą. Mūsų matyti nenorima, bet mus pamatys. 

Fildsas pasvarstė, kiek „aš“ yra tame „mus“. 

— Po tokios įžangos iš pagarbos jūsų skrupulams esu pasirengęs 
atrišti jūsų „liaudies didvyrį“, jei jis pažadės ramiai laikytis ir nie- 
ko nemėgins griebtis, kol mes čionai. Negaliu leisti sau prabangos 
pastatyti tris vyrus jam saugoti, man jų reikia kitur. 

Fildsas nė akimirkos nemanė, kad Morelis sutiks su ta sąlyga, 
tačiau, jo nuostabai, prancūzas lengvai sutiko. Tą pralaimėtą mūšį jis 
aiškiai laikė viena iš peripetijų kovos, kurios aukštumas ir nuopuo- 
lius numatė iš pat pradžių, kai tik ją pradėjo. Jis neatrodė prislėgtas, 
juolab nuliūdęs. Neįtikėtinai purvinas, skruostai apaugę juodais 
šeriais, rankos surištos už nugaros, tvoskiantis arklide, su atgręžtu į 
jį automato vamzdžiu, kurį nutaikęs laikė toks neramus sudanietis, — 
bet jautei, kad jį palaiko kažkoks neįtikėtinas, tvirtas pasitikėjimas 
savimi, kažkoks nenugalimas užsispyrimas. Tikriausiai tai ir buvo jo 
beprotybė - tas nemokėjimas nusiminti. Bukagalvis, pamanė Eibas 
Fildsas prancūziškai: tai buvo vienintelis tam įvardyti tinkamas 
žodis. Patenkintas kvailys, nepripažįstantis to, kas akivaizdu. Ojuk 
įrodymų netrūko: ne tik tas ežere stimpančių dramblių maurojimas, 
bet ir konferencijos, skirtos Afrikos faunai apsaugoti, nesėkmė: ji 
išsiskirstė, nepakeitusi didžiųjų medžioklių taisyklių. Drambliai ir 
toliau bus šaudomi: vardan pažangos, sparčios industrializacijos, 
mėsos poreikio ar gražaus šūvio. Tačiau Morelis elgėsi taip, lyg 
nebūtų pakankamai informuotas. Jis akivaizdžiai taip ir nebuvo 
išmokytas gyventi. Žinoma, jo balse buvo girdėti liūdna gaidelė, 
bet tik vos vos. 

— Reikės išrasti specialius skiepus, - suniurnėjo jis. - Arba tab- 
letes. Vieną gražią dieną tai tikrai bus išrasta. Aš visados buvau 
pasitikintis vaikinas. Tikiu pažanga. Be jokios abejonės, vieną die- 
ną rinkoje atsiras žmogiškumo tablečių. Prieš eidamas susitikti su 
žmonėmis iš ryto prieš valgį turėsi ją nugurkti ir užsigerti stikline 
vandens. Tuomet iš karto tai taps įdomu ir net galėsi užsiimti poli- 
tika... Jis nori mano garbės žodžio, kad nekišiu nosies iš trobos, jei 

jis mus atriš? Aš duodu jį. Su sąlyga, kad jis išeidamas paliks mums 
ginklų ir visus mūsų arklius. 

— Jis pažadėjo. 

— Gerai. Ką, jo nuomone, galėtume padaryti? Beje, mes beginkliai. 
Žinoma, galima spjauti jiems į veidą, bet tai būtų neveiksminga. Man 
mieliau veiksmingumas. Aš už konkrečias, apibrėžtas, įmanomas 
užduotis... Aš - ne svajotojas. Todėl čia ir esu... 

Jis beveik juokavo. Fildsas pirmą kartą pamatė, kad prie marški- 
nių jis prisisegęs mažytį Lotaringijos kryželį. Tai buvo simbolis, kurį 
per pastarąjį karą pasirinko saujelė prancūzų, atsisakiusių pripažinti 
1940 metų pralaimėjimą ir susibūrusių aplink šiandien nustumtą į 
šalį generolą, Šarlį de Golį, dar vieną žmogų, kuris tikėjo drambliais. 
Tasai mažytis simbolis paaiškino daug dalykų ar bent jau tą Moreliui 
būdingą pasitikėjimą. Jo bendražygiai, regis, irgi tuo užsikrėtė. Juk 
jis buvo užkrečiantis, Eibas Fildsas tuo nė trupučio neabejojo. Jis ir 
pats pasijuto užkrėstas: jo širdis ėmė daužytis beveik nepadoriai, o 
lūpos išsiviepė, kaip pats suvokė, nuo ypač kvailos šypsenos. Peras 
Kvistas - vienas žilas antakis buvo užkritęs jam ant akies voko, kitas 
pakeltas virš gudraus leduko - susidomėjęs stebėjo reporterį, bet 
sklido kalbos, kad savo patriarchiškoje galvoje tas senas gamtos 
bičiulis slepia itin nuožmų humorą, kaip ir ryškų norą, kad apie jį 
būtų kalbama. Visai natūralu, kad jis buvo čia, pačioje kovos tirš- 
tynėje, nes jau penkiasdešimt metų jo vardas buvo artimai susijęs 
su' visomis faunos ir floros apsaugos kampanijomis. Jis dirbo savo 
darbą, puoselėjo savo reputaciją - daugių daugiausia galėjai savęs 
paklausti, ar ta reputacija nėra jam tokia pat brangi kaip jo ginamos 
rūšys, kaip atvirai teigė kai kurie jo kolegos. Bet ką gi pasakyti apie 
tą merginą, apie tą vokietę, kuri glaudėsi prie Morelio su išdidžiu, 
džiugesio kupinu, beveik laimingu veidu, tarytum jai pagaliau pa- 
vyko bent kas, ko iš jos niekas niekada nebegalės atimti? Bet juk ji 
buvo vargšė trečiarūšio kabareto šokėja, ir iš tikrųjų atrodė sunku 
įsivaizduoti, jog ir ji įsipainiojo į šitą avantiūrą tam, kad paliudytų 

kažin kokį tvirtą pasitikėjimą, kažkokį atsisakymą nusilenkti ir nusi- 
vilti, paliudytų, kad buvo galima išeiti iš nacių Vokietijos, iš Berlyno 
griuvėsių ir kareivių nugalėtojų rankų su visomis iliuzijomis, taip ir 
nesudaužytomis, ir atkakliu tikėjimu gamtos grožybėmis. Kur kas 
paprasčiau ir įtikinamiau buvo įsivaizduoti ją čia tiesiog atsekus 
paskui vyrą - beje, Morelis buvo gan „išvaizdus vaikinas“, kad ir 
vulgaroko grožio, su tomis nepaklusniomis garbanomis, rudomis 
akimis, dailiu smakru, nors ir turėjo apgailėtiną įprotį atsikrenkšti, 
ir tipiškomis prancūziškomis lūpomis, kurių sarkazmas vis dėlto 
kartais padvelkdavo amžinybe. 

(Fildsas po laiko turėdavo gintis nuo simpatijos antplūdžių, kai 
jam tekdavo kalbėti apie Morelį savo tėvynainiams mažyčiame ame- 
rikiečių bare Paryžiuje, kur jis lankydavosi. „Kažkas, nebepamenu 
kas, For Lami sugalvojo Moreliui pravardę, kuri labai jam pritiko: 
jis - esperado, pasakė tas žmogus. Naujas Žmogaus tipas, pergalingai 
išniręs iš niekšybės gelmių. Nereikia nė sakyti, kad aš juo neseku. 
Tačiau prisipažįstu - malonu žinoti, kad kažkur yra žmogus, kuris 
daro tai, ką reikia, nepaisydamas nieko, stodamas prieš visus: tai 
leidžia tau ramiai miegoti.“) 

Net pats Forsaitas buvo ne mažiau už kitus paveiktas to links- 
mumo užkrato, to vilties ekstremizmo, kurio, regis, nebūtų pakirtęs 
joks priešingas įrodymas. Strazdanos ant ištinusio jo veido dar rado 
vietos tarp mėlynių, kad nutaisytų smagią grimasą. 

— Pamatysite, viskas susitvarkys, - mestelėjo jis Fildsui. — Va- 
karai mums jau ploja, kaip pats sakėte. Belieka palaukti liaudies 
demokratijos šalių. Sakau jums, aplink mus susikurs sąjunga. Vis 
laukiu, kada gausiu telegramą iš savo „klausėjų“ Kinijoje ir Korėjoje, 
surašytą maždaug šitaip: „Nuoširdžiai apgailestaujame dėl įvyku- 
sio nesusipratimo tšk imamės neatidėliotinų priemonių dramblių 
apsaugai užtikrinti tšk mokslininkų komisija, klaidingai paliudijusi, 
kad mūsų broliai amerikiečiai panaudojo bakteriologinį ginklą, ką 
tik prisipažino, kad vykdė sabotažą ir provokacijas pasitarnaudami 

antipartinei grupei tšk jos nariai nuteisti priverstiniams darbams iki 
gyvos galvos tšk tegyvuoja draugystė tarp broliškų tautų, susijun- 
gusių gamtai apginti.“ Patikėkit, nusiminti nėra ko. 

Eibas Fildsas patikrino savo fotoaparatą ir padarė gerą Forsaito 
nuotrauką: rusvi plaukai tarp šviesos pluoštų, įsprūstančių pro tro- 
bos šiaudus, ant kaklo - kaklaskarė su raudonais žirneliais, veidas 
it boksininko tarp dviejų raundų ir plikas liemuo - nufotografavo 
veikiau norėdamas apsiginti nuo tos jį užliejusios malonaus užkrato 
bangos nei kokiu kitu tikslu. 

- Taigi galite perduoti jam mano garbės žodį, - pakartojo More- 
lis, - su sąlyga, kad jis paliks mums ginklų ir mūsų arklius tęsti... 

Jis nulydėjo Eibą Fildsą draugišku žvilgsniu. Šaunuolis tas mažas 
fotografas. Drąsus ir norintis padėti, po abejinga išore kunkuliuo- 
jantis gera valia. Nereikėtų labai jo skubinti paimti į rankas auto- 
matą vietoj fotoaparato ir ryžtingai pulti gelbėti milžinų, kuriems 
gresia pavojus išnykti. Negražus, perkaręs, trumparegis, su savo 
žydiškais plaukais ir nosimi, tikriausiai labiau nukentėjęs per tą 
katastrofą, negu norėjo pripažinti, jis, kaip jautei, pasiruošęs lėk- 
ti gelbėti nemirtingumo. Beje, didelė sėkmė, kad jis čia atsirado, 
ir labai svarbu, kad padarė gerų nuotraukų: jos sujudins viešąją 
nuomonę, 0 kaip tik to ir reikėjo. Viešoji nuomonė turėjo sužinoti, 
jog šitame nepasitikėjimo savimi ir susitaikymo su viskuo amžiuje 
žmonės toliau kovoja dėl garbingo Žmogaus vardo; kovoja siekdami 
sūteikti naują polėkį savo miglotoms viltims. Anksčiau ar vėliau tas 
juose glūdintis neapibrėžtas siekis prasiskins kelią į atvirą erdvę, 
materializuosis, išsiskleis paviršiuje pergalingais žiedais. Nuo Bai- 
kalo iki Grenados, nuo Pitsburgo iki Čado tas požeminis pavasaris, 
gyvenantis slaptą gyvenimą šaknų gelmėje, ištrykš į žemės paviršių 
visa nenugalima savo milijardų silpnų, neryžtingų daigų jėga. Jis 
beveik girdėjo tą lėtą stiebimąsi į gryną orą ir šviesą, tą drovų slaptą 
šiugždesį. Buvo labai sunku išgirsti tuos silpnučius trakštelėjimus, 
vos girdimus ir nedarnius, tuos ūglius, besistengiančius prasimušti 

pro visą tūkstantmečio susitaikymo storį. Bet jo klausa buvo labai 
jautri ir išlavinta sekti lėtą to seno ir sunkaus pavasario veržimąsi 
milimetras po milimetro visame žemės rutulyje... 


SOVIETINIS KINAS? | 
KUO TURI TAPTI MŪSŲ SOVIETINIS KINAS. 
ŠTAI KO SOVIETINĖ PUBLIKA 
LAUKIA IŠ SAVO KINO 


Du vyriškiai išėjo iš Pravdos pastato Maskvoje ir smulkiais žings- 
neliais nutipeno į gatvę, kuria važiavo tramvajus. Vienas jų buvo 
aukštas, liesas, sukumpusia nuo pernelyg didelio ūgio ir kontoros 
valandų nugara; jis pėdino susidėjęs už nugaros rankas, su akiniais 
ant nosies, su nusususia juoda barzdike ir buvo vardu Ivanas Ni- 
kitičius Tuškinas. Kitas buvo mažesnis ir ne toks prakaulus, beveik 
apvalaus ir gan malonaus veido; jis buvo vardu Nikolajus Nikolaje- 
vičius Riabčikovas ir į kiekvieną savo draugo žingsnį turėjo atsakyti 
dviem, kad neatsiliktų, todėl atrodė, kad jis risnoja ir skuba. Tiedu 
vyrai nesiskyrė jau dvidešimt metų, sėdėjo priešingose to paties 
rašomojo stalo pusėse tame pačiame laikraščio dokumentacijos salės 
kampe, kur dirbo vertėjais, vienas iš anglų, kitas iš prancūzų kalbos; 
drauge su dviem kitais vyriškiais jie dalijosi trijų kambarių butu 
Komsomolskajos prospekte. 

— Ddaa, - ištarė Ivanas Nikitičius Tuškinas, visada pradėdavęs 
pokalbį tuo pritarimą reiškiančiu žodeliu: tai buvo įprotis, į kurį. 
jo bičiulis nebekreipė dėmesio. - Ddaa... Volstrito milijonieriai aki- 
vaizdžiai nebežino, ką sugalvoti, kad nukreiptų Amerikos liaudies 
dėmesį nuo ekonomikos krizės, kuri jai gresia, ir nuo pasiruošimo 
karui... Jau kelios savaitės pirmuosius laikraščių puslapius jie skiria 
tikriausiai nuo pradžios iki pabaigos išgalvotiems nuotykiams to 

prancūzo, kuris, girdi, nuvyko į Centrinę Afriką ginti dramblių 
nuo medžiotojų... Tokiu tad dvasiniu penu jie kas rytą maitina savo 
skaitytojus. Ir aš esu priverstas ryti tai su visomis smulkmenomis... 
Tai jau pradeda varginti. Kartais net susapnuoju. Pereitą naktį, Ni- 
kolajau Nikolajevičiau, įsivaizduokit, sapnavau ištisas dramblių 
kaimenes laisvėje, traukiančias pirmyn per brūzgynus, viską lau- 
žančias, viską trypiančias, drebinančias žemę... 

— Taip, girdėjau, kaip jūs dūsavote per miegus, Ivanai Nikiti- 
čiau, - patikino jo bičiulis. - Girdėjau, kaip dūsavote, ir tariau sau: 
„Ak ak! mūsų Ivanas Nikitičius sapnuoja gražius sapnus.“ 

— Tai vyksta ir jūsų kalbos sektoriuje, Nikolajau Nikolajevičiau, 
ką apie tai rašo prancūzų laikraščiai? 

— Labai sunku susidaryti nuomonę. Progresyvūs Paryžiaus 
laikraščiai iš pradžių palankiai nušviesdavo tą reikalą. Pirmiausia 
buvo manoma, kad tai antikolonialistinė manifestacija, nes dram- 
blių medžioklė - tipiškas pavyzdys, kaip Vakarų monopolininkai 
eksploatuoja Afrikos gamtos turtus. Bet dabar atrodo, kad tas Mo- 
relis - prancūzų žvalgybos agentas, pasiųstas į Afriką, kad gudriai 
atitrauktų dėmesį: norima nukreipti pasaulio viešosios nuomonės 
žvilgsnį nuo Afrikos tautų maišto ir teisėtų jų siekių... Visa tai aiškiai 
liudija sumaištį Vakarų stovykloje. 

— Ddaa, - tarstelėjo Ivanas Nikitičius Tuškinas. 

Kurį laiką abu draugai žingsniavo tylėdami. Netrukus jie pasi- 
stengs įsibrauti į prisigrūdusį tramvajų, atstovės eilę prie parduo- 
tuvės, kad nusipirktų maisto, grįš į savo kambarį ir palauks, kol 
ateis jų eilė kuistis virtuvėje jiems skirtą pusvalandį. Bet jie buvo 
prie to pripratę. Ir vienam, ir kitam buvo ne daugiau kaip keturias- 
dešimt, tačiau jų tėvai dar buvo prastai mokami raštininkai caro 
administracijoje. Sekmadieniais jiedu vykdavo pailsėti į kaimą ir 
mankštindavo nugaras abudu irkluodami baidarę. Ivanas Nikitičius 
Tuškinas nusiimdavo akinius, Nikolajus Nikolajevičius Riabčikovas 
pasiraitodavo rankoves, ir jiedu šypsodamiesi susižvalgydavo. 

— Pasiruošęs? 

— Pasiruošęs! 

Pačiupę irklus, jie, įnirtingai irkluodami, sukandę dantis, įsiutu- 
siomis akimis, kartais nusikeikdami, skrosdavo vandenį įraudusiais 
veidais, kol jų jėgos visiškai išsekdavo. Rytojaus dieną aštuntą ryto 
jau būdavo savo kabinete. 

— Ddaa... - atsiduso Ivanas Nikitičius. Atkreipkite dėmesį, Niko- 
lajau Nikolajevičiau, drambliai - įdomūs gyvūnai. Apgailestauju, 
kad mūsų sovietinis kinas nesuteikia mums daugiau progų žavėtis 
jais įprastoje jų aplinkoje, laisvėje. Dramblį, Nikolajau Nikolajevi- 
čiau, verta dėmesingai ištyrinėti. Du dramblius turime zoologijos 
sode, kartais ten nueinu su sūnėnais, kad jie apsišviestų ir pamatytų, 
kaip jie atrodo, bet... 

Nebaigęs sakinio, jis atsiduso. 

— O dar buvo puikus dresuotų dramblių numeris cirke praėjusią 
žiemą, - tarė Nikolajus Nikolajevičius. - Nežinau, ar jį prisime- 
nate. 

— Ddaa, - suniurnėjo Ivanas Nikitičius. 

— Net keista pagalvojus, ką miklus dresuotojas gali padaryti su 
tokiais dideliais ir tokiais galingais gyvūnais... Tarytum jie būtų 
avinai. Vieni šoko, kiti stojosi ant užpakalinių kojų arba gulėsi ant 
šono ir galėjai jais vaikščioti... Nuostabu. Regis, mūsų dresuotojai — 
geriausi pasaulyje. 

Maskva aplink juos ūžė nuo veržlaus gyvenimo: nauji pastatai, 
higienos, pramonės objektai dygte dygo iš po žemių, automobilių 
skaičius ir eismas didėjo sulig kiekviena minute, visai liaudžiai 
pagaliau buvo prieinama materialinė gerovė, bet Ivanas Nikitičius. 
Tuškinas ir toliau balsu svajojo apie gamtos grožybes. 

— Ddaa... Anądien aš stebėjau tuos du dramblius už grotų ir ga- 
liausiai man jų pagailo. Tariau sau: apmaudu, kad jie ten. Drambliai 
sukurti ne tokiam gyvenimui. Jiems reikia erdvės. Jie sukurti gyventi 
laisvėje. Tokie prašmatnūs gyvūnai, juos reikia gerbti... 

- Sutinku su jūsų nuomone. Aš irgi daug kartų patyriau tą jaus- 
mą... 

— Aišku, jie ten laikomi jaunimo savišvietai. Mūsų mokyklų 
jaunimas turi žinoti, kaip jie atrodo, kaip yra sudaryti, kaip gyve- 
na, - tai, žinoma, būtina. Tai leidžia jiems pagilinti gamtos mokslų 
žinias... Kitaip jie net nežinotų, kad yra dramblių... 

Nikolajų Nikolajevičių nustebino liūdesio gaidelė draugo balse. 
Jis įprastiniu žingsniu ėjo prie tramvajaus stotelės, kad atsistotų į 
eilę, tačiau jo žvilgsnis buvo apsimiglojęs ir, sukryžiavęs už nugaros 
rankas, jis toliau balsu svajojo apie gamtos grožybes. 

— Atkreipkite dėmesį, jie turi vietos už tų grotų, tai, žinoma, ne 
narvas... Bet vis dėlto reikėtų ne to. Juolab kai išeini iš įstaigos ir nori 
prasiblaškyti stebėdamas gamtą. Kaip tik čia sovietinis kinas man ir 
atrodo visiškai silpnas... Ir net netoleruotinas! Draugai kinematogra- 
fininkai, duokite mums tai, ko reikia! Draugai, parodykite didžiules 
dramblių kaimenes laisvėje... Šimtą dramblių, šimtą penkiasdešimt 
dramblių... Tūkstantį dramblių, velniai griebtų! 

— Prašom nerėkti, Ivanai Nikitičiau... Viskas taip ir yra, kaip jūs 
sakote... Bet tik ne gatvėje... 

Sustojęs vidury šaligatvio, Ivanas Nikitičius pasisuko į jį. Praei- 
viai smalsiai į juos žvilgčiojo. | 

— Jūs man pasakysite: atsiprašau, Ivanai Nikitičiau, mūsuose tai 
neįmanoma, Rusijos žemėje niekada nebuvo laisvėje gyvenančių 
dramblių... Bet aš atsakysiu štai ką: o kinas, draugai? O mūsų so- 
vietinis kinas, kam jis reikalingas? Ko gi jis laukia, klausiu, užuot 
davęs mums tai, ko reikia? Ak, ko gi jis laukia? 

— Prašom nešaukti, Ivanai Nikitičiau... 

- Aš nešaukiu. Aš tik išsakau savo mintis, ir tiek. Aš kreipiuosi į 
tuos, kurie atsakingi už sovietinį kiną, aš jiems sakau: gana! Reikia 
pokyčių, draugai kinematografininkai! Kodėl mūsų studijos ne- 
pasiunčia keleto komandų nufilmuoti Afrikos vaizdų ten, kur dar 
yra laisvėje gyvenančių dramblių? Te jie mums bus parodyti, te jie 

atsiranda mūsų ekranuose, kad nors kartą galėtume juos išvysti 
prieš pakratydami kojas... 

Jis smarkiai mostagavo rankomis. Aplink juos susibūrė Žmo- 
nių būrelis ir įdėmiai klausėsi, Nikolajus Nikolajevičius nervingai 
trūkčiojo jam už rankovės. Tačiau Ivanas Nikitičius buvo visiškai 
atsidavęs savo nenumaldomam polėkiui. 

— Parodykite mums, draugai kinematografininkai, tas didžiules 
atviras erdves, dangų su milijonais paukščių, savaną su žirafomis, 
antilopėmis, liūtais... Parodykite mums liūtus, draugai kinema- 
tografininkai, liūtus laisvėje! Parodykite mums galingą raganosį, 
laukinį orangutaną, tą neapsakomą paukščių įvairovę, kuri tenai 
matyti visur, kiekvienas jų skirtingai apsitaisęs, skirtingai gieda, 
yra skirtingų spalvų, skirtingų plunksnų, suka skirtingus lizdus, 
turi skirtingus įpročius, skirtingas fantazijas danguje! O pirmiau- 
sia, sovietiniai draugai, parodykite mums dramblius! Puolančius 
dramblius, kurie pereina kiaurai viską, apverčia viską, pralaužia 
viską, viską išsviedžia į' orą, kurių niekas! niekas! negali sustabdyti: 
žemė dreba, miškai prasiskiria - štai ko mes laukiame iš sovietinio 
kino, draugai! Sovietų liaudis juk turi teisę reikalauti, kad jos kinas 
duotų jai tai, ko reikia! Mūsų sovietinis kinas privalo būti tikslus 
nenumaldomų sovietinio žmogaus reikmių ir siekių atspindys... 

Kažkas uždėjo jam ant peties ranką. Ivanas Nikitičius Tuški- 
nas pasitaisė akinius ant nosies. Aplink jį spietėsi kokie dvidešimt 
žmonių ir smalsiai jį apžiūrinėjo. Kai kurie juokėsi. Kiti nesijuokė. 
Žmogus, uždėjęs jam ranką ant peties, kreipėsi į jį neginčijamai 
valdingu tonu. 

— Malonėkit pajudėti į priekį, drauge, užuot provokavęs susi- 
būrimus... 

— Bet... 

— Jokių „bet“. O gal norėtumėte eiti su manimi į postą? 

— Aš tik aiškinau savo draugui, koks, mano nuomone, turi būti 
naujas sovietinis kinas... 

Jis neviltingai ieškojo minioje Nikolajaus Nikolajevičiaus veido, 
bet tas jau buvo dingęs. Ivanas Nikitičius Tuškinas perbraukė kaktą 
drebančia ranka. 

— Atsiprašau, - sumikčiojo jis. - Aš turbūt peršalau... 

Jis dar labiau susikūprino ir liūdnai nužingsniavo atsistoti į 
eilę. 


Prancūzų deputatas Žanas Diuboras sėdėjo ant aukštos taburetės 
prie kavinės prekystalio Sen Žermeno bulvare, prasisegęs paltą, 
su šaliku aplink kaklą ir išsiblaškęs klausėsi barmeno, kuris jam 
dėstė savo požiūrį į tą ekscentriką, išvykusį į Afriką ginti dram- 
blių. Laikraščiai tik apie tai ir rašė. Deputatas buvo užsiėmęs. Jis 
stengėsi prisiminti, kuriai politinei grupuotei priklauso. Jo partija 
skilo pusiau. Kraštiniai abiejų pusių elementai pynėsi tarpusavyje, 
iš dalies užklodami vienas kitą ir sudarydami tris skirtingas gru- 
puotes, kurios sukosi apie centrą, siekdamos išstumti viena kitą, o 
pats centras savo įcentriniais elementais slystelėjo kairėn, o išcen- 
triniais - dešinėn. Deputatas Žanas Diuboras buvo taip išmuštas iš 
vėžių, jog svarstė, ar tik jo patriotinė pareiga nereikalauja, kad jis 
paakintų sudaryti naują grupuotę, savotišką centro-kairės-dešinės 
branduolį su periferiniais blokais, kuri galėtų būti stabili ašis besi- 
sukančioms daugumoms, nepriklausoma nuo lankstų, jungiančių 
šias iš vidaus, ir kurios politinė programa galėtų padėti sėkmingai 
pereiti nuo lankstų vaidmens prie ašies vaidmens. Šiaip ar taip, 
vienintelis būdas ten atšidurti buvo turėti savo grupę. Staiga jis 
sutrikęs pažvelgė į barmeną. 

— Na, ašjums pasakysiu, ką reiškia ta jūsų dramblių istorija, - tarė 
jis. - Tai dar vienas antiparlamentinis judėjimas... 

Barmenas atrodė labai nustebęs. 

— Kaip? 

— Gelmių banga, liaudies įniršis, neįveikiama jėga, masė... Visa 
tai gerai žinoma. Keršijantys drambliai, kurie nuverčia viską savo 


395 


kelyje, - tik kvailys nesuprastų, ką tai reiškia. Režimą norima nu- 
versti jėga. 

— Bet atsiprašau, atsiprašau, pone deputate, - tarė barmenas. — 
Vienas žmogus Afrikoje vyksta gyventi su drambliais, reikalauja 
juos globoti, gina nuo medžiotojų. Ką bendra tai turi su režimu? 

— Tai tik triukas siekiant pradėti naują visuotinį judėjimą, štai 
kas yra tas jūsų Morelis. Iš pradžių kalbama, kad drambliams iš- 
kilo grėsmė, o paskui jie kviečiami sutrypti parlamento... Jau visas 
mėnuo, kai visa reakcinė spauda kalba vien tik apie Morelį ir jo 
kaimenes... Visa tai siūta baltais siūlais. Norima sukelti prieš mus 
liaudį. Dar vienas „gelbėtojas“, „gynėjas“... Norima sukelti prieš 
mus liaudies mases... 

Jis nuslydo nuo savo kėdės, įmetė į lėkštelę penkis frankus 
ir pasišalino, susikišęs rankas į kišenes, prigrūstas laikraščių, su 
liūdnai nukarusiu šaliku ant kaklo... Buvo nesunku nusipirkti 
lėktuvo bilietą ir nuskristi į Čadą, bet ką jis veiktų ten atsidūręs? 
Labai maža tikimybė, kad galėtų užmegzti tiesioginį ryšį su Mo- 
reliu, o juolab prie jo prisidėti. Jis bus apjuostas uolių pareigūnų 
užtvara ir tokiomis aplinkybėmis negalės prieiti prie Morelio net 
vien norėdamas paspausti jam ranką. Tad nužingsniavo gatve 
nunarinęs galvą, kramtydamas nuorūką ir svarstydamas, ar vis 
dėlto jam nevertėtų pasiteirauti gubernatoriaus apie Afrikos fau- 
nos apsaugą. 


Privačioje Neji klinikoje vyriškis išėjo į koridorių ir sustojo, už- 
simetęs ant pečių pilką paltą. Prie jo kaipmat priėjo gydytojas ir 
pasakė kelis drąsinamus žodžius, bet tas neišgirdo. Jis buvo jaunas 
vyras, 0 jo žmona ką tik numirė nuo staigiai įsimetusio gimdos 
vėžio. Jie buvo vedę vienus metus, ir savo žmoną jis dievino. Keis- 
čiausia buvo tai, kad jis nesijautė kokios nors ypatingos neteisybės 
auka. Jį ką tik ištikusi neteisybė buvo tiesiog pasireiškęs dėsnis, 
biologinis dėsnis, toks pat niekšiškas, bjaurus ir ciniškas kaip kai 

kurie žmonių įstatymai, pavyzdžiui, Niurnbergo. Tai buvo dėsnis, 
kurio atšaukti nebuvo galima, galėjai tik jį apeiti, ir laboratorijose 
žmonės išradingai stengėsi jį geriau pažinti, kad pamėgintų prie jo 
prisitaikyti. Visame pasaulyje mokslininkai įnirtingai dirbo ieško- 
dami kompromiso. Gydytojas uždėjo ranką vyriškiui ant peties ir 
toliau ragino nenusiminti. Iš vyriškio liūdesio gelmių staiga išplaukė 
prisiminimas, kad bent jau kažkur yra Žmogus, nesutinkantis eiti į 
kompromisą, atsisakantis prisitaikyti, nenuolaidžiaujantis neteisy- 
bei. Jis pažvelgė į gydytoją. 

— Ar neturite šios dienos laikraščio? 

Gydytojas nesuprato. Ką tiktai numirė jauna moteris, ir dvi pas- 
tarąsias paras jos vyras, rodės, kentėjo tiek pat, kiek irji. O štai dabar 
jis prašo laikraščio... 

— Turiu. 

Jis pasikniausė savo balto chalato kišenėje ir padavė jam vakarinį 
laikraštį. Vyras godžiai jį čiupo ir išskleidė. Jo akys skubiai lakstė 
nuo vieno puslapio prie kito, paskui sustojo... 

— Jis vis dar priešinasi, - ištarė su pasitenkinimu. - Galą prieini 
ne taip lengvai, kaip jiems atrodo... Nors prieš kelias dienas aš jau 
pradėjau nerimauti... Bet jis vis dar laikosi, tas mūsų bičiulis. 

Jis atidavė laikraštį nustebusiam gydytojui ir nužingsniavo ko- 
ridoriumi tvirtu žingsniu, iškėlęs galvą, paraudusiais ir patinusiais 
akių vokais, tačiau šypsodamasis. 


Gandas, kad Morelis neišvengiamai bus areštuotas, pasklido po 
For Lami, ir netrukus jį pasigavo viso pasaulio laikraščiai. Ir visi 
tie, kurie kartais pagalvodavo apie jį su slaptu pasitenkinimu, lyg 
būtų be žodžių įpareigoję jį atstovauti jiems dėl viso to, kas jiems 
nepavyko, sužlugo, su kuo jie susitaikė, ką ištvėrė, dėl to nesuval- 
domo ir sykiu migloto poreikio „vieną dieną jiems pasakyti, ką 
apie juos manau“, „išsigauti iš viso šito“, „jiems parodyti“, „pa- 
daryti tam galą“, visi tie, kuriems „to“ buvo jau gana, nors patys 

nesuvokė, kokia neaprėpiama didybe tas menkas parodomasis 
įvardis pasipuošė ta proga, visi tie, kurie pasijuto atsigriebę dėl 
to atsisakymo, pareikšto jų vardu, susitaikyti ir kęsti ir paslapčia 
pamaloninti to, ką manė esant jų tiesiogiai neliečiančią pasibjau- 
rėjimo ir paniekos manifestaciją, - beje, tai buvo tie patys, kurie 
jautėsi asmeniškai pamaloninti, kai kapitonas Karlsenas išbuvo 
tris dienas atviroje jūroje, prisirišęs prie laivo nuolaužos, - visi 
tie, kurių planai prasisiekti jau buvo seniai žlugę ir kurie tenki- 
nosi tuo, kad ištvermingai sėdėdavo savo krautuvėlėje, laukdami, 
kada baigsis darbo diena; visi tie, kurie dėl savo pagiežos kaltino 
menkus materialinius rūpesčius, nors iš tikrųjų ji tryško iš labai 
toli ir tekėjo jų gyslomis drauge su rūšies krauju, taigi visi jie jau- 
tėsi suirzę ir apvilti vien nuo minties, kad tas, kuris taip puikiai 
išreiškė neįmanomą jų siekį išsigauti iš viso to, įveikti savo likimą, 
tapti kuo nors kitu - bent jau žmonėmis! - bus nuvestas žandarų 
su antrankiais ant riešų kaip bet kuris įsilaužėlis į banką. Žinoma, 
buvo ir tokių, irgi nemažai, kurie šaipydamiesi sugrįždavo prie 
aperityvo jaukiame savo namų kampelyje ir su palengvėjimu atsi- 
dusdavo pagalvoję, jog gerai darė, kad nė nemėgino, juk akivaiz- 
džiai „nieko negalėjai padaryti“, kaip jie ir sakė iš pat pradžių, ir 
„gyvenime reikia mokėti susitaikyti su savo dalia“, - tie, aišku, 
išduodavo sau išmintingumo ir santūrumo sertifikatus ir vėl pa- 
tirdavo dvasios ramybę, o dirbant savo darbą tai juk labai svarbu. 
Tačiau visus tuos, kurie siekė kitokio gyvenimo, nesitenkindami 
žetonais už darbą akcininkų taryboje, naujiena, kad dramblius 
pasirinkęs Žmogus bus areštuotas, sukrėtė. Niekas to neprisipa- 
žino: juk negalėjai prisipažinti, kad esi nepatenkintas tuo, kas esi; 
tik aiškiai bankrutavusieji, nebeturintys ko slėpti, kurių nesėkmė 
badė akis kaip ir jų girtavimas, nešvarūs marškiniai ar iškleipti 
batai, galėjo leisti sau prabangą rodytis susikrimtę ar pasipiktinę 
nuo minties, kad viskas vėl sugrįš į senas vėžes ir vėl užsitrauks 
nuolankumo šydu. 

Vienoje iš Aukštutinės Savojos sanatorijų naujienos, išspausdin- 
tos laikraščiuose ar paskelbtos per radiją apie žmogų, kuris reikalavo 
paprasčiausios pagarbos gamtai, buvo skelbiamos juodoje vestibiu- 
lio lentoje. Kai Žinia, atėjusi iš Prancūzijos Pusiaujo Afrikos, kad 
kiekvieną minutę tas įstatymą pažeidęs Žmogus gali būti suimtas, 
pasirodė lentoje, ligoniai taip susikrimto ir nuliūdo, kad vyriau- 
siasis gydytojas uždraudė skelbti spaudos pranešimus. Dauguma 
džiovininkų buvo jaunimas, pakirstas pačiame gyvenimo ir vilčių 
žydėjime. Viena jauna mergina su dirbtiniu pneumotoraksu ir ne- 
sveiku antru plaučiu žiūrėdama į tą lentą graudžiai pravirko. Tai 
buvo pirmas kartas, kai ji verkė, nuo tada, kai atsidūrė sanatorijoje. 
Skelbti žinias apie Morelio protestų kryžiaus Žygius nusprendė 
ligonių komitetas, ir vyriausiajam gydytojui buvo sunku priversti 
juos to atsisakyti. Vienas studentas sviedė jam frazę, kurios ryšys su 
Morelio byla gydytojui pasirodė gana mįslingas. Jis pasakė: „Nėra 
jokio pagrindo susitaikyti be protesto.“ 

Maždaug tuo pat metu vienam keturiolikmečiam juodaodžiam 
paaugliui baltieji sutraiškė galvą dėl to, kad jis susižavėjęs švilpte- 
lėjo, kai pro šalį praėjo baltaodė, balandžių mylėtojai rusai susprog- 
"dino vandenilinę bombą ir kūrė tarpžemyninę raketą, kuri galėtų 
ją nunešti ir negyvenama paversti teritoriją, didesnę už Didžiąją 
Britaniją, Mau Mau įmaišė naujagimio smegenų į gėralą, kurį jie 
siurbė prisiekdami ištikimybę tautų teisei būti nepriklausomoms, 
o rekonstrukcijos ministras, paskatintas tų pačių idėjų, dalyvavo 
laidotuvėse ir spaudė ranką tėvams, netekusiems vaiko - jis mirė 
nuo šalčio vienoje prancūzų lūšnoje. Vardan laisvės Šiaurės Afrikos 
gentys Žžagino šešiamečius vaikus ir peiliu prapjaudavo prancūzių 
moterims gimdas, kai nebesugebėdavo kitaip parodyti savo vyriš- 
kumo, mokslininkai rimtai ginčijosi, ar radioaktyviosios dulkės, 
sugertos Žmonijos po tų vienas kitą lydėjusių branduolinio ginklo 
bandymų, sukurs genijų, ar idiotų kartas, o tuo tarpu Prancūzijoje 
vyriausybė nesiliovė oficialiai raginusi gaminti alkoholį, ir, aišku, tai 

buvo išeitis. Visi tie, kurie kas rytą rasdavo tokią informaciją laikraš- 
čiuose ir su palengvėjimu atsidusti gaudavo progą tik skaitydami 
naujienas apie žmogų, atkakliai tęsiantį savo gamtos apsaugos kam- 
paniją, nuliūdo ir beveik įsiuto, perskaitę Žinią apie neišvengiamą 
jo suėmimą, nors tuo, beje, patikėti atsisakė. 


Birželio 22-ąją, tuo metu, kai paskutiniai For Lami dar likę 
žurnalistai galiausiai skynė savo kantrybės vaisius - jiems buvo 
konfidencialiai pranešta apie „greitą to reikalo atomazgą“ - ir ne- 
sitraukė iš „Čadiečio“ terasos laukdami, kada bus sukviesti, būrelis 
raitelių, du afrikiečiai ir trys baltieji, palengva traukė per neaukš- 
tus šiurkščius brūzgynus Golos pietryčiuose, kur pilkas mimozų 
šešėlis, užklojęs Žemę, rodėsi, tuoj ištirps, o pats kraštovaizdis su 
išdžiūvusiais krūmokšniais, termitynais po plokščiais medžiais ir 
išdegusia žole, rodės, tuoj pat išgaruos toje šviesoje. Jau visas mėnuo 
sportinė medžioklė buvo uždrausta Prancūzijos Pusiaujo Afrikoje, 
Sudane, Ugandoje, kai kuriuose Kongo, Kenijos, Tanganikos ra- 
jonuose; buvo manoma, kad sausra taip sumažins kaimenes, jog, 
prireiks dešimties-penkiolikos metų joms atkurti; gyvulininkystės 
ir žemdirbystės nuostoliai visur buvo tokie, kad reikėjo valdžios įsi- 
kišimo; pietuose raganiai grasino priversią sausrą tęstis tol, kol jiems 
bus sugrąžinta buvusi vieta genčių tarybose; juodaodžiai valstiečiai 
masiškai palikdavo sausros nusiaubtus rajonus; medvilnės derliaus 
spraga sužlugdė daugumą sezoninių prekijų. Ore buvo justi nebe 
pusdykumė, o dykuma, ir, dingus paskutiniams drėgmės pėdsa- 
kams atmosferoje, Hasas pajuto išdžiūvus šnervių gleivinę beveik 
taip pat kaip pučiant chamsinui. Tas reginys padarė jam didžiulį 
įspūdį; jis nebuvo regėjęs nieko panašaus net ties Tibesčio pakraščiu, 
kur viskas sukurta dykumos sausrai ir draugiškai su ja sugyvena; 
pripratęs prie dvokiančios Čado drėgmės, iš pradžių jis patenkin- 
tas kramsnojo cigarą tokiame sveikame, miazmomis neužkrėstamė 
ore, bet pamažėle, priblokštas to beveik visiško gyvybės išnykimo, 

retai matomų perkarusių gyvūnų kančios ir liūdnų Žmonių žvilgs- 
nių kaimuose, kuriuos jis kirto, galiausiai paniuro, košė pro dantis 
keiksmus, kaskart išvydęs zirziančių musių apipultą maitą, su nuo- 
širdžiu ilgesiu ėmė prisiminti uodus, o netrukus ir Čado ežerą, kurį 
lig šiolei laikė sena ir dumblina purvyne, bet kurio vandenys dar 
tvirtai laikėsi ir visus girdė, pripažino turint gero šelmio bruožų, 
už kuriuos galima jam daug ką atleisti. 

Jobendražygis Žanas de Fonsalberas, vieno stambaus Paryžiaus 
savaitraščio specialusis korespondentas, buvo ne toks jautrus tam 
tragiškam kraštovaizdžiui: tai buvo jo pirmas apsilankymas Centri- 
nėje Afrikoje, ir jis neturėjo su kuo palyginti. Jam rūpėjo tik viena: 
būti pirmu žurnalistu, kuris susitiks su Moreliu. 

Hasas jau dvidešimt penkerius metus gyveno tarp Čado dram- 
blių, gaudydamas juos zoologijos sodams: tiksliau pasakius, nuo 
14-ųjų metų karo, per kurį buvo apnuodytas dujomis; akinamas 
sąžinės graužaties, jis surengė ekspediciją, tikėdamasis rasti Morelį 
ir nulydėti jį į saugią vietą. Jį erzino tai, kad yra kvailių, manančių, 
jog Morelis veikia ne vien iš meilės taip negailestingai persekioja- 
miems milžinams, o turi dar ir slaptą politinį tikslą. Senam Čado 
vienišiui toks skepticizmas iškart sukėlė pyktį, nes jis irgi žinojo, 
ką reiškia mylėti dramblius ir ką reiškia būti mizantropu, ypač nuo 
tada, kai buvo apnuodytas dujomis. Ir vis dėlto jis buvo pasiryžęs 
viską išsiaiškinti. Jeigu tas nuotykių ieškotojas yra nuoširdus, jei- 
gu jis nieko neslepia, jeigu jis paprasčiausiai myli tuos nuostabius 
gyvūnus, Hasas buvo pasiryžęs nuvesti jį į tokią vietą, kur jis bus 
saugus. O jei ne, jei tai tik dar viena Žmonių kiaulystė, politinė ar 
kitokia, ar koks nors propagandos triukas, jis sudaužys jam snukį 
ir grįš į savo nendrynus. 

O dėljuos lydinčio Verdjė, tai Hasas jį užverbavo, nes šis visiems, 
kas tik norėjo klausytis, skelbė savo simpatiją Moreliui, o ypač dėl 
to, kad Kamerūne jis turėjo apleistą plantaciją - idealią prieglobs- 
čio vietą, jeigu iki jos nusikasi. Į Verdjė plepalus jie nekreipė jokio 

dėmesio. Jis jau seniai buvo visuotinės pajuokos objektas Prancū- 
zijos Pusiaujo Afrikoje. Laisvųjų prancūzų sąjungos Čade kūrėjas, 
dalyvavęs prijungiant tą teritoriją prie Sąjungininkų per karą, jis 
buvo aistringas generolo de Golio šalininkas: jautė jam tokį patį 
prieraišumą, kokį Hasas jautė drambliams. Tas storas pilvotas vyras 
buvo susikūręs komišką ir sykiu paviršutinišką Morelio įvaizdį — 
savo paties obsesijų atspindį. | 

— Aš pasakysiu jums, - postringavo jis, atlaidžiai kreipdamasis 
į Žurnalistą. - Jeigu malonėsit pasivarginti ir paskaitysite generolo 
de Golio raštus, rasite mūsų nuotykio ieškotojo paaiškinimą. Tą pas- 
traipą moku atmintinai: „Visą gyvenimą aš kūriau Prancūzijos idėją. 
Veikiamas ir jausmų, ir proto. Emocinis pradas, aišku, įsivaizduoja 
Prancūziją kaip pasakų princesę arba sieninių freskų Madoną, kuriai 
skirta garsi ir išskirtinė lemtis. Instinktas kužda man, kad Apvaizda 
sukūrė ją tobuloms sėkmėms arba pavyzdinėms nelaimėms. Kai 
vis dėlto atsitinka taip, kad jos darbus ir poelgius paženklina men- 
kumas, juntu, jog tai absurdiška anomalija, dėl kurios kaltos pran- 
cūzų klaidos, o ne tėvynės genijus...“ Taigi, pone! Pakeiskite Žodį 
„Prancūzija“ žodžiu „Žmonių padermė“ ir gausite savo Morelį. Jis 
regi Žmogų kaip tokią pasakų princesę arba freskų Madoną, skirtą 
ypatingai lemčiai... Kai žmogus jį nuvilia, jis junta, jog tai absurdiška 
anomalija, dėl kurios kaltos žmonių klaidos, o ne padermės dvasia... 
Ir tada jis supykęs stengias išplėšti iš žmonių nežinia kokį kilnumo 
bei orumo aidą, nežinia kokią pagarbą gamtai... Štai koks tas jūsų 
žmogus. Atsilikęs golistas. Man tai atrodo akivaizdu. 

Hasas klausėsi jo su tokia panieka veide, kokią tik leido jam pa- 
rodyti barzda. Na jau tikrai, žmonės tiek persisunkę savimi pačiais, 
kad visiškai nesugeba suprasti, jog kai kam jau per akis jų, jų vaizdo, 
jų kvapo, ir jis nusprendžia gyventi su drambliais, nes gražesnės 
draugijos pasaulyje nėra. 

Išėjęs iš tos šiaudinės trobos, Fildsas pamatė, kad rytuose susitelkė 
didžiuliai juodi debesys, ir jį apstulbino tas juodas sunkumas ho- 
rizonte, regis, pranašaujantis neišvengiamai, stebuklingai plyšiant 
dangų: net pats Habibas, vaikščiojantis pirmyn atgal ant tos kopos 
kaip kapitonas ant laivo, kuriam gresia audra, tiltelio, buvo aki- 
vaizdžiai sukrėstas to išbrinkusio horizonto, į kurį žvelgė su seno 
jūreivio pagarba gamtos stichijoms. 

— Dabar tai jau ilgai netruks, - pareiškė jis Fildsui. - Tai pasku- 
tinis kartas, kai aš tikiu kuo nors, net jeigu tai tik orų prognozė... 
Vis dėlto viliuosi, kad aplenksime audrą. 

Jis garsiai užriko ant juodukų, nešančių iltis į sunkvežimius, 
kuriuos jis privertė privažiuoti prie pat ežero, ties išdžiūvusios 
pelkės riba, ir palydėjo tą riksmą niuksais. Jei užeis liūtys, sunk- 
vežimiai čia liks iki kitų metų - Fildsas buvo pasirengęs labai 
brangiai sumokėti, kad nufotografuotų tą reginį. Bet libaniečio 
optimizmas buvo nepalaužiamas. Jis vis mynė pirmyn atgal savo 
tvirtomis kojomis, nusismaukęs kepurę ant ausies ir atidengęs dalį 
pliko pakaušio, įsikandęs užgesusio cigaro galą, kurį ištraukdavo 
tik tam, kad iškeiktų nešikus: šie atsakydavo jam garsiu juoku. 
Matydamas, kad Fildsas Žiūri į jį susidomėjęs, Habibas jam mes- 
telėjo: 

— Matot, aš moku vadovauti ir sausumos operacijoms, kai to 
reikia... 

Jis draugiškai pliaukštelėjo amerikiečiui per petį ir, lydimas 
aukšto šviesiaplaukio legionieriaus, su kuriuo, regis, susidraugavo, 
nupėdino organizuoti sunkvežimių išvykimo. (Be savo globotinio de 
Vrieso, per tas operacijas Habibas neteko dar dviejų Žmonių: vieną 
jų dramblys pakėlė nuo uolos ir sutraiškė, kitą nudėjo pasiklydusi 
kulka per pakriką šaudymą pačioje pradžioje.) 

Fildsas atsisėdo ant smėlio atsipūsti. Šonkauliai jam skaudėjo 
vis labiau, ir jis pradėjo abejoti, ar pajėgs lydėti Morelį. Ežere mai- 
tėdos, stypsantys ant nužudytų gyvūnų šonų, skubinai keliskart 
kaptelėdavo snapais, paskui pakeldavo galvas, apsidairydavo ir vėl 
šokdavo puotauti. Fildsas nežinojo, kas jam bjauriau: apvalios jų 
nugaros ar tai, kaip jie linguoja galvomis ir dairosi aplinkui. Negyvi 
drambliai buvo išsisklaidę po visą ežerą gedulingomis kalvelėmis, 
kiekvienas su savo pilku kuprotu sargybiniu. Nuo vandens sklido 
juokas ir šauksmai: kaimo moterys ir vaikai pjaustė mėsą ir mėtė ją 
į krepšius, prisirištus prie nugarų; kiekvienąsyk, kai tik jie prisiar- 
tindavo, maitėdos suplasnodavo snapais, pasitraukdavo į kitą galą 
ir tik paskutinę akimirką užleisdavo jiems vietą, sunkiai pakilda- 
mi aukštyn ir kaipmat nusileisdami ant artimiausios kalvelės. Keli 
drambliai jau buvo grįžę atgal prie vandens, oras buvo pritvinkęs 
tolimo mMaurojimo, kuriame Fildsas stengėsi išskirti sužeistų gyvūnų 
dejones. 

Paskutiniuose saulės spinduliuose tarsi laivų stiebai virš nendrių 
iš vienos vietos į kitą judėjo ragų flotilė: antilopės sugrįžo atsigerti. 
Labai toli vakarų pusėje saulės paliestas dulkių debesis jau skelbė 
ateinant naujas kaimenes... 

Išaušus pirmai dienai Fildsas išvydo, kaip glaudi buivolų banda 
iškėlė aštrių ragų mišką ten, kur išvakarėse buvo vien tik paukščiai. 
(Kai Žurnalistas For Lami pasakojo apie buivolus prie Kuru, pasi- 
girdo vieningas nepritarimo šūksnis: to dar niekas nebuvo matęs. 
Bet jų ten buvo, net ir šimtai. Jis parėmė savo pasakojimą nuotrau- 
komis.) 

Apie ketvirtą valandą Vaitaris jau buvo pasiruošęs palikti ežerą 
ir liepė pasakyti Fildsui, kad nori su juo pasikalbėti. Šis iš tolo pa- 
matė ant kopos viršūnės jo siluetą po audrotu dangumi, virš pilnos 
paukščių pelkės, toje pačioje vietoje, kur pirmąsyk kalbėjosi su Peru 
Kvistu; jį supo tie trys jaunuoliai, kurie nepratarė žurnalistui nė vie- 
no žodžio per visą prie ežero drauge praleistą laiką. Jis vožėjo savo 
šviesiai mėlyną kepurę su juodomis žvaigždutėmis ir stovėdamas 
tarp tų kariška uniforma vilkinčių adjutantų su perpetėmis ir revol- 
veriais prie šonų padarė Eibui Fildsui labai stiprų dėja vu įspūdį. 

Tai buvo viena iš labiausiai nuvalkiotų Žmonijos banalybių. Vis 
dėlto jis padarė vieną nuotrauką - iš mandagumo. (Fildsui visada 
atrodė, kad didžiausia Cezario gyvenimo drama buvo ne Bruto dur- 
klo kirtis, o tai, kad tuomet nebuvo fotografų. Jis, aišku, atsigriebė 
skulptūromis, bet tai buvo kas kita, ir iš esmės Cezario karjera buvo 
per anksti paleista vėjais.) Trys jaunuoliai buvo sustingę priešiška 
poza, bet Vaitaris jam ištiesė ranką. 

— Norėjau su jumis atsisveikinti. 

— Aišku, tik iki pasimatymo, - mandagiai atsakė Fildsas. - Nea- 
bejoju, kad dar išgirsiu apie jus daug kalbant. 

Buvęs Ulė krašto deputatas negalėjo suturėti patenkintos šyp- 
senos. : 

— Pamatysim... Labai tikiuosi, kad grįžtant įvyks susirėmimas su 
represinėmis jėgomis. Jei ne, mūsų misija čionai bus iš dalies nenusi- 
sekusi... Man būtina patekti į kalėjimą. Arba leistis nužudomam... 

— Tikiuosi, mudu dar pasimatysime, - pakartojo Fildsas. 

— Galimas daiktas. Šiaip ar taip, aš pasikliauju jumis ir Amerikos 
spauda. | 

Fildsas ištarė kelis tai progai tinkamus žodžius. Savo nuostabai, 
jis pasijuto susijaudinęs labiau, nei galėjo tikėtis. Kad ir kokios di- 
delės buvo to vyro ambicijos, jo vienatvė joms nė kiek nenusileido. 
Kai dar buvo kalvos papėdėje, jis nufotografavo jį iš apačios, ir 

nuotrauka, padaryta tokiu rakursu, su beribiu dangumi fone, kaip 
visada bus iškalbingesnė, nei būtų ją lydintis tekstas. Tai ir buvo 
Fildso amatas: padaryti tekstą nereikalingą. 

— Afriką panešti sunku, - pasakė Vaitaris, - ir mūsų dar taip 
maža, kad galėtume užsikrauti sau tą naštą... 

Tai, ką tu nešiesi ant kupros, pamanė Fildsas, daug sunkiau už 
Afriką. 

— Kenjata sėdi kalėjime... Nkruma išjo išėjo tik paimti valdžios... 
Matote, visas mano kelias aiškiai nubrėžtas. Bet kol kas mane supa 
tik keturi jaunuoliai, dėl kurių esu visiškai tikras... Aš pasikliauju 
jūsų profesiniu sąžiningumu: jūs deramai paaiškinsite, kas mes ir 
ko norime... 

Šluba prancūzų kalba Fildsas leidosi į ilgą sakinį, norėdamas 
garantuoti jam tai, kas būtina, ir vildamasis, kad tartis ir skurdus 
žodynas paslėps įsitikinimo stoką. Negalėjai pasakyti, kad jis ne- 
norėjo padėti Vaitariui. Jis iš tikrųjų nelabai mėgo prancūzus dėl jų 
vaidų, bet dievino Prancūziją, neįstengdavo pagyventi ilgiau kur 
nors kitur, be to, kai kuriais prancūzais net žavėjosi, pavyzdžiui, 
Viktoru Hugo, Joana Arkiete, Morisu Ševaljė ir La Fajetu. Beje, Vai- 
taris buvo išimtis, negalėjai teigti, kad jis toks pats prancūzas kaip 
kiti. Prancūzija buvo per daug tobula šalis, per daug apribota savo 
tradicijų ir įstatymų, savo institucijų ir savo viešosios nuomonės 
tokioms ambicijoms ir tokiai valiai kaip jo. Jam reikėjo plėšinių, 
dirvonuojančių populiacijų ir gigantiškų uždavinių. Jam reikėjo 
veikimo laisvės ir galios, atitinkančių jėgas, kurių jautėsi pertekęs. 
Matyt, kaip tik todėl jis vieną dieną ir paliko savo suolą prancūzų 
parlamente ir išvyko užkariauti Afrikos. Tikriausiai jam pavyks 
kolonizuoti Afriką, sukurti naują pasaulį; intensyvios eksploata- 
cijos ir užkariavimų era dar tiktai prasidėjo, ir vidinė kolonizacija 
nebus pati švelniausia ir nesavanaudiškiausia. Atsakymo į visa tai 
dar nebuvo; Morelis buvo teisus, trūko tabletės, taigi būsimajam 

juodaodžiam diktatoriui reikėjo tik palinkėti sėkmės. Fildsas tai 
padarė, kaip mokėjo. Vis dėlto jam palengvėjo, kai Vaitaris paga- 
liau patraukė sunkvežimių link, lydimas tų trijų jaunuolių, kurie 
jam net nelinktelėjo galvos. Visuomet nelengva padėti įsikibti žmo- 
liūdnokai ir su tam tikra užuojauta, kaip Vaitaris tolsta. Tai buvo 
ne tik vadas be kariuomenės po beribiu Afrikos dangumi, ne tik 
prancūzų intelektualo, grįžusio į Ulė kraštą, ir afrikiečio, sukilusio 
prieš pirmykščius miškus, galios troškimas be vilties jį patenkin- 
ti, - pirmiausia tai buvo vienišas Žmogus, o visa kita buvo niekai. 
Ir vis dėlto jis nepamiršo nufotografuoti tos tolstančios grupės. 

Kai sugrįžo prie šiaudinių trobų, Morelį rado ant kopos gyvai 
diskutuojantį su Peru Kvistu ir Forsaitu, kuriuos jis mėgino įtikinti 
vykti į Chartumą, o iš ten - kiekvienam į savo šalį ir, pasinaudojus 
publikos dėmesiu jiems, suteikti naują postūmį dramblių apsaugos 
kampanijai. Mina sėdėjo ant smėlio, smakrą nunarinusi ant rankų, 
pasisukusi į ežerą, ir, rodės, nesiklausė. 

- Šiaip ar taip, užėjus liūtims negalėsime nė pakrutėti. Jūs būsit 
daug naudingesni keldami triukšmą užsienyje. Kvieskite konfe- 
rencijas, susirinkimus, kalbėkite per radiją. Rėkite... Po visos šitos 
reklamos Žmonės jūsų klausysis... O aš pusei metų pasislėpsiu kal- 
vose. Pasakykite jiems, kad aš tebesu ten, kad viską įdėmiai seku... 
Reikia juos priversti sukviesti naują konferenciją, šįkart ne Konge, 
o kur nors kitur, kur jie bus geriau matomi, pavyzdžiui, Ženevoje, 
ir baiminsis nesėkmės... 

Likusias dienos valandas, dalį nakties ir kitą rytą jie praleido 
ieškodami sužeistų gyvūnų, kurie merdėjo nendrėse, ir juos pri- 
baigdami. Aiškiai nuliūdo Morelis tik vieną kartą, kai su einančiu 
iš paskos Fildsu klampojo per dvasnos tvaiką ir musių zvimbesį 
tarp grifų, kurie nuskrisdavo nuo tų gedulingų kalvelių tik pačią 
paskutinę akimirką, kai jiedu jau visai priartėdavo. 

- Viešpatie Švenčiausias, negi jie taip ir nepasikeis? Tai trunka jau 
šitiek laiko... Iš tikrųjų reikia išrasti ypatingą tabletę... Žmogiškumo, 
orumo tabletę. Ir dar reikėtų jėga priversti ją nuryti. Šitai kelia norą 
viską mesti ir išvažiuoti gyventi į Vokietiją. 

— Oką gi tu darysi Vokietijoje? - užriaumojo Peras Kvistas, klam- 
pojantis greta jų, pasiraitojęs kelnių klešnes iki prakaulių kelių, 
karabiną iškėlęs virš vandens. 

- Pasinersiu į prisiminimus. Gal pasveiksiu nuo to... Naciai vei- 
kiausiai pasakė teisybę apie mus, labai atvirai... Nevalia to pamiršti. 
Ko gero, teisybė - tai jie... Visa kita - tik gražūs melai. Gal tai, ką aš 
stengiuosi čia padaryti, - tik dar vienas būdas pameluoti... 

— Pfu! - nusispjovė pasipiktinęs danas. 

Išgirdęs tuos Morelio žodžius, Eibas Fildsas pasijuto labai ne- 
kaip. Jam patiko matyti savo prancūzą su įtūžiu akyse, su delne 
suspaustu karabinu, nelaukiantį, kada prekyboje pasirodys orumo 
tablečių. (Beje, galimas daiktas, žmogaus organizmas jas atmestų.) 
Bet, kad ir kokia būtų šio nuotaika, patenkintas jis jausdavosi tik 
tada, kai žengdavo su savo fotoaparatu greta to bepročio prancūzo, 
kuris gynė dramblius. Tada jis pamiršdavo savo sulaužytus šonkau- 
lius, savo nuovargį, viską, ką buvo nuo seno patyręs bendrauda- 
mas su žmonėmis, ir visa tai, ką jau žinojo esant pralaimėta. Jis net 
galiausiai pradėdavo tikėti, kad dar įmanoma ką nors nuveikti. Iš 
drovumo jis pamėgino sau paaiškinti, kad čia - vien tik profesinis 
entuziazmas: jam dar buvo likusi gera pusė juostos. Žinoma, jos ne- 
užteks, jeigu jam teks praleisti su tuo prancūzu pusę metų kokiame 
nors Ulė krašto urve. Ir vis dėlto jis jausdavosi patenkintas tiktai 
tuomet, kai girdėjo savo Morelį planuojant būsimas kampanijas ir 
kuriant Afrikos faunos apsaugos projektus. : 

— Manau, kad truputis atkaklumo ir gerai apgalvota spaudos 
kampanija padės mums pasiekti rezultatų... Todėl ir svarbu, kad 
judu ten būtumėte ir įpūstumėte ugnį... Ji įsiliepsnos. Tai jau tik 
spaudimo vyriausybėms klausimas. 


408 


Galiausiai jis paprašė, kad Morelis jam leistų palydėti jį iki Čado: 
jis ketino nuvykti į For Lami ir iš ten išsiųsti nuotraukas; taigi dalį 
kelio jie keliautų drauge. 

(Fildsas visada įnirtingai gynėsi nesekęs paskui Morelį kitais 
nei profesiniai sumetimais. Kai turėjo keblumų su Čado valdžia, 
kuri iš pradžių nenorėjo tikėti lėktuvo katastrofos versija ir kaltino 
jį bendrininkavus su nusikaltėliais ir jiems padėjus, už savo laisvę 
jis galėjo padėkoti tik For Lami dar likusių Žurnalistų pasipiktini- 
mo kupiniems protestams. Jo kolegas pralinksmino tas prancūzų 
valdžios kaltinimas, ir Fildsas dar ilgai buvo pašaipų objektas, 
juoba kad reikėjo priversti jį atmokėti už sensacingą reportažą. 
Eibas Fildsas, tapęs partizanu, Eibas Fildsas, pavirtęs amoku ir su 
ginklu rankoje ginantis dramblius nuo visų ir visko, Eibas Fildsas, 
idealistas ir nesavanaudis, buvo vienas geriausių tų metų pokštų, 
ir kiekvienąsyk, kai tik jis per apklausą pasirodydavo „Čadiečio“ 
terasoje, iš visų pusių būdavo sutinkamas plojimais. Fildsas į tai 
reaguodavo gana prastai — aišku, tai tik padidindavo jam skirtų 
plojimų dozę. Kol policijoje truko jo tardymas, jis išvardijo visus 
garsius precedentus, kurie tik išnirdavo iš atminties: Tomsoną pas 
Sapatą, Štrausą pas Pančą Vilją ir visus žurnalistus, aplankiusius 
Džuljaną tais laikais, kai jis terorizavo Siciliją. Grįžus Šelšeriui, 
kuris matė lėktuvo katastrofą prie Kuru, jis buvo visiškai išteisin- 
tas. Beje, tik tada, kai turėjo išdėstyti policijai avarijos aplinkybes, 
Fildsas prisiminė vieną smulkmeną, kuri buvo visiškai iškritusi 
jam iš galvos. Ji buvo susijusi su eskadrono vadu Deivisu, pilotu. 
Jis pirmą kartą prisiminė, kad Forsaitas, stengdamasis išvengti 
greito karščio poveikio Deiviso kūnui, įbruko jį tarp dviejų uolų 
po vandeniu, manydamas, kad bus galima jį palaidoti krikščioniš- 
kiau. Paskui, užgriuvus visiems tiems įvykiams, visi jį pamiršo. 
Vargšelis tikriausiai tebetūnojo ten tarp dramblių. Fildsas pasi- 
guodė, kad Anglijos mūšio didvyriui tokia kompanija neturėtų 
būti nemaloni.) 

Kai jis priėjo prie Morelio paprašyti leidimo keliauti drauge, šis 
nusišypsojo. 

— Norite ten būti, kad galėtumėt pafotografuoti? 

Ir Fildsui dar nespėjus atsakyti pridūrė: 

— Sklinda gandas, kad jūs, didieji reporteriai, galiausiai įgy- 
jate ypatingą uoslę ir visada atsiduriate ten, kur reikia, tinkamu 
metu... 

Fildsą apstulbino liūdna gaidelė jo balse. Pamanė, ar tik tas pran- 
cūzas nepriskiria jam nuojautos, kuri kankina jį patį. 

(Fildsas nuojauta netikėjo ir šiuo metu nieko nenujautė. Netikėjo 
jis ir ypatinga Žurnalistų uosle „atsidurti ten, kur reikia, tinkamu 
metu“. Geriausi jo fotografijų reportažai dažniausiai būdavo atsi- 
tiktinumo rezultatas. Tądien, kai buvo nužudytas Gandhis, jis ten 
tūnojo tarp dviejų skrydžių, laukdamas, kada galės išvykti fotogra- 
fuoti tigrų medžioklės pas vieną maharadžą; trys nuotraukos, kurias 
pavyko padaryti po pat atentato, davė jam penkiolika tūkstančių 
dolerių. Toje vietoje jis atsistojo tik todėl, kad neturėjo daugiau ko 
veikti. Kai uraganas sugriovė Žeremi, jis Haityje atostogavo, ir tai 
ne tik apsčiai padengė jo atostogų išlaidas, bet dar liko ir už ką su- 
simokėti visų metų buto nuomą Paryžiuje. O dėl Morelio, tai Fildsas 
tiesiog nujautė, kad beveik vienas ir beginklis jis toli nenueis, ir 
paprasčiausiai norėjo būti ten, kur baigsis nuotykis, taip dominantis 
amerikiečių publiką.) 

Morelis nusprendė išvykti saulei leidžiantis, kad didžiumą kelio 
sukartų naktį. Idris ir Jusefas atvedė arklius ant kopos. Morelis įdė- 
miai tyrinėjo sustingusį dangų, kur debesys telkėsi virš dykumos it 
juodų uolų sankaupa. Jis pasisuko į Idrį. 

— Ei, ką pasakysi? Lis ar nelis? 

Idris papurtė galvą. Vilkintis savo mėlynu bubu, apsivyniojęs 
galvą baltu turbanu, su dviem giliom raukšlėm nuo šnervių iki 
lūpų ir reta Žžila barzda ant smakro, jis įkvėpė Fildsui tiek pat pa- 
sitikėjimo savo prognoze, kiek ir Niujorko meteorologijos biuras. 

(Fildsas praleido daug bemiegių naktų su fotoaparatu rankose pa- 
skelbtų uraganų kelyje, o tie ramiai nusiaubė sritis, kuriose niekas 
jų nelaukė.) 

— Turėkime vilčių. Mums reikia mažiausiai dviejų dienų persi- 
kelti per... 

Paskutines akimirkas prieš kelionę Fildsas praleido su Peru Kvis- 
tu, kuris norėjo atsisveikindamas apeiti pelkynę ir pabūti paukščių 
draugijoje. 

— Aš tojau niekad nebepamatysiu, - pasakė jis. 

Eibas Fildsas niekada nebuvo itin linkęs grožėtis gamta, bet šįkart 
ja nesižavėti išties buvo sunku. Kiek tik akis užmato, ežerą dengė 
nepaprasta, už širdies griebianti plunksnų augalija, ir po sustin- 
gusiais, slegiančiais debesimis nusidriekė antras dangus, artesnis, 
gyvas ir nesuskaičiuojamas, rodės, visu kuo nustelbęs ano tuštumą. 
Taip paukščiai prie pat žemės sukūrė ranka pasiekiamą ir pagaliau 
prieinamą dangų. Kai kurios rūšys Fildsui buvo taip pažįstamos, kad 
jų atsiradimas Afrikos dykumos pakraštyje sukėlė jam nerimą kaip 
kokia tragiška klaida. Kregždės, gandrai, garniai, žuvėdros - visa 
"senoji sparnuotoji pirkių ir žvejybos uostų Europa, rodės, prisiglaudė 
čionai, tarp milžiniškų žabiru, marabu, pelikanų, al Gazalio klum- 
piasnapių ir visų tų rūšių, kurių vardai jam buvo nežinomi. Peras 
Kvistas jam paaiškino, kad šitas beveik šimtą kvadratinių kilometrų 
užklojęs gyvas kilimas, keičiantis spalvas, kylantis aukštyn ir ne- 
riantis žemyn, išskystantis ir vėl susitraukiantis it koks tviskantis 
gobelenas, akyse audžiamas ir audžiamas vis per nauja, tėra maža 
dalelė, nusileidusi pakeliui, iš tų milijardų migruojančių paukščių, 
kurie traukia į Nilo slėnį ir al Gazalio pelkynes Sudane. Danas kalbėjo 
apie juos kone su maldos įkarščiu, o kai galiausiai atsigręžė, Fildsas 
pamatė, kad gamtininko akys sudrėkusios. Jis taktiškai apsimetė 
fotografuojąs pelkę, kurios turėjo jau visą spalvų gamą, ir Peras 
Kvistas priminė pažadą atsiųsti jam nuotraukas. 

(Fildsas savo pažadą ištesėjo. Išsiuntė visą kolekciją gamtininko 
vardu per Kopenhagos gamtos muziejaus malonę. Siuntinys grįžo 
su paprastu užrašu: „Adresatas nežinomas.“ Fildsas pajuto tame 
atsakyme didingumą. Jis perrašė adresą: per Tarptautinio faunos 
ir floros apsaugos komiteto malonę, Ženeva. Siuntinys grįžo vėl, 
šįkart su užrašu: „Nebe mūsų tarnautojas.“ Tada Fildsui šovė geniali 
mintis. Savo paketą jis adresavo tiesiog: „Perui Kvistui. Danija.“ Po 
kelių dienų adresatas jam padėkojo.) 

Kai jiedu sugrįžo ant kopos, kiti jau buvo pasiruošę išvykti. 
Fildsas su baime prisiartino prie savo arklio: svarstė, ar ištvers tą 
kelionę. Ežeras nurimo, moterys ir vaikai parėjo į savo kaimus dar 
prieš sutemstant, nešini brangiomis pintinėmis ant pečių ir galvų; 
dabar su dumblo kvapais vis labiau maišėsi kitas kvapas, kurio Fild- 
sas bergždžiai stengėsi dėtis nepaisąs. Drambliai traukė atgal prie 
vandens, kiti klaidžiojo po nendres, jų maurojimas sklido iš visur, 
ir Fildso ausis, rodės, vis dar išskirdavo sužeistų gyvūnų aimanas. 
Morelis, prisirišęs prie balno odinį portfelį, nuo pinties užsidegė 
cigaretę. Buvo nusiskutęs ir ką tik išskalbta turbano juosta apsi- 
muturiavęs kaklą, prisisegęs prie krūtinės Lotaringijos kryžiuką. 
Atrodė ramus ir pasiruošęs tęsti žygį tiek, kiek reikės. 

(Kokia slapta jėga jame glūdi, Fildsas iš tikrųjų suprato tik po 
daugelio metų, kai susitiko su Peru Kvistu Upsalos universitete 
Švedijoje, kur senasis gamtininkas skaitė, matyt, paskutinį savo 
paskaitų apie rūšių apsaugą kursą. Vėl pasinėręs į prisiminimus, 
senukas pusę nakties narstė savo praeitį - ir tada galiausiai papasa- 
kojo Žurnalistui Morelio ir karkvabalių istoriją. Taip Eibas Fildsas ir 
sužinojo tikrąją to reikalo esmę. Jis klausėsi tylėdamas, o kai išėjo į 
tylią snieguotą naktį, kurioje net žvaigždės virpėjo nuo šalčio, ėmė 
žingsniuoti, užplūstas naujo lengvumo ir pasitikėjimo savimi, ir 
būtų davęs daug, kad galėtų vėl susitikti su Moreliu ir pasakyti, 
kad ir jis, Eibas Fildsas, tiki tuo visa širdimi.) 

O kol kas jautėsi gan nelaimingas, sėdėdamas ant savo arklio, 
paraudusiomis akimis ir veidu, galvą nuo saulės apsirišęs nosine 
su keturiais išverstais lyg ragai kampais, svarstydamas, kokio galo 
jis taip užsispyrė sekti paskui tą už įstatymo ribų atsidūrusį Žmogų 
šimtą kilometrų per dykumą, rizikuodamas atsidurti kalėjime arba 
padžiauti kojas nuo saulės smūgio, nors jam beveik nebeliko juostos. 
Kitame kopos gale Forsaitas jau laikė arklį už pavadžio, tikriausiai 
norėdamas išvengti atsisveikinimų. Jis padarė viską, ką tik galėjo, 
kad atkalbėtų Miną sekti paskui Morelį. 

- Jūs niekaip neįveiksite to kelio... 

— Aš vienąsyk jį jau įveikiau. 

— Kitokiomis sąlygomis. Arkliai vos bepastovi... Net jeigu ir pa- 
sieksite Čadą, būsite sulaikyta. Vienas vyras gal dar ir išsisuktų, 
bet moteris... 

— Jums vertėtų išsiaiškinti, ką pajėgia ištverti moterys, majore 
Forsaitai... Galėčiau nemažai jums ta tema papasakoti. 

— Gerai pamąstykite. Mes norėjome surengti manifestaciją, savaip 
apskelbti pasibjaurėjimą, kurį jaučia šitiek Žmonių, ir jų protestą... 
Mums pavyko kur kas daugiau, nei tikėjomės. Visas pasaulis įdūręs 
į mus akis. O dabar atėjo metas tęsti kampaniją kitokiais būdais, 
naudojantis mus supančiu dėmesiu ir simpatija. Negalima prarasti 
šitaip įgytų klausytojų. Moreliui tai — ne tas pats: net jeigu jis ir bus 
suimtas, jo procesas turės didžiulį atgarsį ir suteiks naują postūmį 
žmonių simpatijai. Jis, be jokios abejonės, bus sutiktas pergalingai. 
Bet kol tai įvyks, jis rizikuoja gyvybe, jūs taip pat... Tai beprotybė... 

— Ir kas gi jus staiga paprotino, majore Forsaitai? Gal žinia, kad 
pagaliau galėsite grįžti namo, kad tapote net savotišku didvyriu 
savo šalyje ir, galimas daiktas, ką gali žinoti, amerikiečių kariuome- 
nė pavadins Forsaito vardu kurį nors Vest Pointo apdovanojimą? 

Jis negalėjo suturėti juoko. 

— Toji diena bus bent jau didi diena drambliams... Ojūs iš tikrųjų 
nuostabiai informuota apie mūsų karines tradicijas! 

— Miegojau su ne vienu amerikiečiu karininku... 

— Jeigu nenorite vykti su manimi, važiuokite su Peru Kvistu į 
Daniją. 

Ji papurtė galvą. 

— Aš privalau likti su juo. 

— Turite suprasti, kad dabar yra kitų būdų jam padėti, daug 
veiksmingesnių ir skubesnių... Kaip tik tai mes ir pabandysime 
daryti. Gal manote, kad mes jį paliekame? | 

— Man nesvarbu, ką darote jūs. Aš noriu būti čia, ir tiek. 

— Kodėl? 

Ji nusišypsojo. 

— Juk reikia, kad su juo būtų kas nors iš Berlyno, ar jums taip 
neatrodo, majore Forsaitai? 

Ji atsuko jam nugarą ir nužingsniavo per kopą ta eigastim, kurią 
vyriškos kelnės darė negrakščią, bet dar moteriškesnę. Forsaitas 
nulydėjo ją akimis su cinizmo šlakeliu lūpose. Jis buvo tikras, kad 
susitiks su ja vėl. Reikia tik palaukti. Vieną dieną jam pasiseks: ben- 
drų prisiminimų saito, jei ir nebus nieko kito, pakaks jai susigrąžinti. 
Nebent tik, žinoma, Morelis galiausiai nusileis, matydamas tokį 
pasiaukojimą, ves ją, kai abu išeis iš kalėjimo, jiedu susilauks vaikų, 
įsikurs kuriame nors Afrikos mieste ir ims prekiauti dramblio kaulu 
turistams. „Galite dar pasimatyti su Moreliu, jis - vietos įžymybė, 
suprantate, vienu metu buvo labai garsus, vadinamas „žmogumi, 
kuris gina dramblius...“ Dabar turi dramblio kaulo suvenyrų krau- 
tuvėlę turistams. Ką gi! Gyventi juk reikia, viskas visuomet taip ir 
baigiasi... Jis noriai leidžiasi fotografuojamas, ypač kai iš jo ką nors 
nuperki.“ | 

Jis pakėlė ranką ir pamojo jai atsisveikindamas. Ji pamojo jam 
atsakydama. Tada jis palaukė, kol danas jį prisivijo, ir jiedu pava- 
rė arklius Gfato kelio link. Jiems reikėjo persikelti per pelkę, ir jų 
pabaidyti paukščiai pakilo į dangų: balti marabu sparnai, gandrai 
ir garniai pleveno prietemoje kaip atsisveikinimai. Peras Kvistas 

užlenkė ant veido skrybėlės kraštą ir nė karto neatsigręžė į penkis 
dangaus fone tolstančius siluetus. Jis jau ėmė sau priekaištauti dėl 
to, kas, nepaisant visko, atrodė jam kaip išsižadėjimas, nors ir žino- 
jo, kad geriausias būdas padėti tam prancūzui - ne pasilikti prie jo 
Afrikoje, o pasinaudoti jo sukelta žmonių simpatija ir pasistengti, 
kad galiausiai būtų imtasi konkrečių priemonių gamtai apsaugoti 
ir parodyta pagarba tai Žmogaus paraštei, kurią jis gynė. O jeigu 
Morelis bus sulaikytas ir teisiamas, kas atrodė beveik neišvengiama, 
juo labiau reikėjo būti tenai, sukelti visuotinį protestą ir pasiekti, 
kad spaudžiant viešajai nuomonei jis būtų išteisintas. Tačiau Peras 
Kvistas jautėsi išsekęs ir nelaimingas, tad, norėdamas apmaldyti 
savo apgailestavimus ir pamiršti nuovargį, pradėjo balsiai kurti 
būsimų kampanijų planus. 

— Reikės iš naujo steigti komitetus, rašyti atsišaukimus, sutelkti 
garsius vardus. Gaila, kad numirė senasis Švedijos karalius Gus- 
tavas. Jis buvo mano draugas, jis būtų mums padėjęs... Ir pastorių 
Kajų Munką... sušaudė vokiečiai. Jis buvo didis rašytojas... Ir Ber- 
nadotas... ir Akselis Muntė... Kai gyveni per ilgai, galiausiai nieko 
nebepažįsti. 

Forsaitas nieko neatsakė. Buvo sunku kurti ateities planus, pa- 
liekant ateitį už nugaros. 

Kelias pirmąsias valandas Fildsas manė nė minutės nebepakelsiąs 
arklio judesių poveikio savo skaudantiems šonkauliams; vėliau jam 
pasirodė, kad bus neįmanoma atlaikyti tą karštį, tą saulės atspindį 
ant raudonos žemės, tuos akmenis ir arklių sukeltas dulkes - net 
žolės kuokštai pavirto spygliuota viela, draskančia jam akis, - bet 
iš tikrųjų iškentė visa tai su dešimteriopa ir net baisoka įkyrios 
minties užvaldytų Žmonių energija; o jo įkyri mintis buvo sekti 
paskui Morelį iki pat jo nuotykio atomazgos, kad padarytų nuo- 
trauką. Tai buvo viskas, ir jis nė nemanė įžiūrėti čia ko nors kita: 
joks čia prisidėjimas, joks įsitraukimas, jokia asmeninė simpatija, 
jis tik dirba savo darbą. Jam pasisekė rasti išskirtinį siužetą, ir jis 
jo neatsisakys, kol turės bent truputį juostos; visi jį pažįstantys 
suvokė, kad jis nebeturi iliuzijų dėl nieko, nejaučia jokio kilnaus 
pasipiktinimo, jokio humanistinio polėkio, kad jam nerūpi niekas, 
išskyrus juostą ir visuomet paruoštą objektyvą, ir kad jam visiškai 
vis vien, koks taps pasaulis po to, kai jis jį nufotografuos. Jis sėdėjo 
pritvirtintas prie savo arabiško balno gugos, apsirišęs galvą nosine 
su keturiais išverstais lyg ragai mazgais, kuria naudojosi dar ir nu- 
sivalyti dulkėms nuo kaklo, veido, akių, fotoaparato objektyvo, taip 
pat nosiai išsišnirpšti ir pasivėdinti; jis vilkosi paskui Morelį ant 
savo arklio, uždengto taip, kaip būna uždengti fulbių arkliai, per 
dykumų stepę, per stačius šlaitus ir uolas, nuo kurių kilo raudonų 
dulkių debesys, ištroškęs, įtūžęs, sukandęs dantis, su kabančiu ant 

kaklo fotoaparatu, toks užsispyręs, kad privertė prancūzą nusišyp- 
soti ir netgi, rodos, savotiškai jį sužavėjo. 

— Na, fotografe, manai, kad atlaikysi iššūkį? 

- Žinoma, - karingai atsakė Fildsas. - O ką jūs manote? Esu buvęs 
Libijoje, Ancijuje, Leitėje, Normandijos ir Koregidoro paplūdimiuose 
ir gavau karinį Garbės legiono ordiną už Paryžiaus išlaisvinimą, 
jeigu jums tai ką nors sako. 

— Gerai, gerai. Ir visa tai darei tik tam, kad pafotografuotum? 

— Tik tam. 

— Oį visa kita tau nusispjaut? 

— Nusispjaut. 

— Kad ir visi nusibaigtume? 

— Tikrai taip. 

Morelio akys juokėsi. Maža saulės išblukinta fetro skrybėlė, 
linksmas rudų akių žvilgsnis, Lotaringijos kryžius, chaki spalvos 
turbano juosta aplink kaklą, apnešta raudonomis dulkėmis, teikian- 
čiomis jam kažkokią karišką, spahišką,, tipišką kolonijinę išvaizdą, — 
„labai jau prancūziška fizionomija“, piktai pamanė Fildsas, - lūpos 
kupinos pašaipos net tuomet, kai jis nesišypsodavo ir tylėdavo, o tik 
žiūrėdavo į tave kažkaip maloniai, ir, aišku, tas portfelis, prigrūstas 
peticijų, manifestų, proklamacijų, atsišaukimų, kurį jis tampėsi visur 
su savimi, pritvirtintą prie balno. Jis neturėjo nieko bendra su visu 
tuo, kas.apie jį buvo pasakojama laikraščiuose, ir Eibas Fildsas iš 
tikrųjų jautė, kad jo būtiniausia pareiga — bent jau parvežti gerų 
to prancūzo nuotraukų ir parodyti jį publikai tokį, koks jis yra, 
nuotraukų be teksto, be paaiškinimo, be komentarų, tokį, koks jis 
yra: visiškai šaltakraujis, ramiai pasitikintis savimi, be menkiau- 
sios neapykantos ar pagiežos žymės, pasišaipantis iš tavęs visiškai 
rimtai, atliekantis konkretų, aiškiai apibrėžtą, žemišką darbą - ginti 


* Spahis - prancūzų raitosios kariuomenės ar tankų divizijos kareivis Afrikoje. 


417 


dramblius, Afrikos fauną, kaip tik tai, ko reikia, nei daugiau, nei 
mažiau, tai, ką jau seniai reikėjo daryti. Fildsas negalėjo atsispirti ir 
nufotografavo jį dar kartą, nors dabar jau turėjo rimtai susirūpinti 
ir taupyti juostą, jeigu jiems tektų ilgai būti kartu. 

- Fotografe... 

— Klausau. 

— Tu atrodai tvirtai apsisprendęs. Ar kartais ir tavęs netraukia 
drambliai? | 

— Man visiškai nė motais jūsų drambliai. Aš dirbu savo darbą, 
ir tiek. 

— Nepyk... Niekad nereikia pykti! Na, argi aš kada nors pykstu? 

— Ne, ne, žinoma, kad ne. Visi žino, kad jūs niekada nepyks- 
tate. 

— Sakai, dalyvavai ir vaduojant Paryžių? 

— Taip. 

— Manęs ten nebuvo. Man sukliudė. Ar buvo gražu? 

— Parodysiu jums nuotraukas. 

— Sakeisi pradėjęs Ispanijos kare? 

- Taip. 

— Aš irgi. Ar kartais nebuvome ten susitikę? 

— Galimas daiktas. 

— Ten buvo labai gražių dramblių. Ispanija garsėja savo dram- 
bliais. 

— Taip. 

— O Rusijoje esi buvęs? 

— Dar ne. 

— Kaipgi taip? 

— Neturėjau vizos. 

— Gausi ją. Kai tik jie turės fotografuoti tinkamų dramblių, gausi 
vizą. Jie pasiųs karietą tavęs atvežti. Kurti naują pasaulį, kai po 
kojomis painiojasi drambliai, atrodo neįmanoma. Atrodo, kad jie 

varžo, kad jie anachronizmai. Tai ne mano nuomonė, bet atrodo, kad 
taip ir yra. Štai kodėl taip svarbu, ką mudu darome... 

— Ne mudu, o tik jūs. Aš fotografuoju. 

— Ar tau nerūpi dramblių likimas? 

- Jūs niekada negalvojate apie nieką kita? 

— Galvoju. Bet tai liūdnokos mintys. 

— Vis tiek reikėtų pamėginti. 

— Be to, aš beprotis, ar negirdėjai? 

- Žinoma, kad jūs beprotis, visi jie buvo bepročiai: Gandhis su 
savo pasyviuoju pasipriešinimu ir badavimu, jūsų de Golis su savo 
Prancūzija, jūs su savo drambliais... 

Ir jis kalbėjo toliau, paklaikęs, sukandęs dantis, apsvilusiais 
akių vokais, raudonoms dulkėms lendant į šnerves, gerklę, ausis ir 
net jis tuo neabejojo - į prostatą, išdavikiškai dildant jį iš pagrindų. 
Retkarčiais Fildsas suglumusiu žvilgsniu apsidairydavo, išvysdavo 
šimtus sugulusių raudonų antilopių sustingusiais ragais - šimtai 
lyrų — su pilkų maitėdų sargyba prie šonų, būrį buivolų, kurių 
stambumas, rodės, taip nederėjo prie tokios negandos - kai kurie 
"jų dar iš paskutiniųjų mėgino atsistoti jiems artėjant; toli rytuose 
horizontą užgriozdinusius visai sustingusius, sukrešėjusius juodus 
debesis, pastipusius drambliukus, žalių musių zigzagus, šmaižan- 
čias hienas, vėl dulkes, vėl uolas, po dygliakrūmiais - termitynus, 
1940 metais į mikrofoną rėkiančio, kad nori tęsti, ką pradėjęs, Čer- 
čilio veidą, kai Fildsas laukė su fotoaparatu gretimame kambary- 
je, —- o kartą jo arklys net užkliuvo už Žiojinčių liūto griaučių su 
zvimbiančiais viduriais, ir Idris, ta rami mėlyna šmėkla, sustojo 
prie jų netikėdamas savo akimis, apimtas tos nebylios pagarbos, 
kurią jautė tik patiems seniausiems savo priešams, - to negyvo liūto 
vaizdas vos nepravirkdė Eibo Fildso, susigraudinusio dėl savęs 
paties. Beje, Idris, rodės, pradėjo nemėgti jo ir jo fotoaparato, šnai- 
ravo įjį, ir kiekvienąsyk, kai reporteris nukreipdavo savo objektyvą 
į Morelį, senasis medžiotojas atvirai nusispjaudavo. Ne vienąsyk 

jis pavadino jį oudjana ga ir oudjana baga, o tai reiškė, kaip More- 
lis paslaugiai išvertė: „paukštis pranašas“ ir „nelaimės paukštis“. 
Morelis juokėsi. Tačiau, kamuojamas nervinio nuovargio, Fildsas 
pasijuto nežmoniškai įžeistas, užgautas, pažemintas ir papiktintas. 
Nukabinęs nosį, jis ilgai mąstė apie tai ir galiausiai nusprendė, kad 
Idris antisemitas. Kartą, stebėdamas, kaip grifas iš lėto, išskėtęs 
sparnus, tupia ant jau pusiau supuvusio gyvūno, tarė sau, kad jis 
kaip tik toks ir yra - maitėda, visuomet pasiruošęs pulti su savo 
fotoaparatu kaskart vis naują auką, ir jam net pasirodė, kad jis šiek 
tiek panašus į tą paukštį, ypač nosimi ir trumparegėmis akimis. 
Jis pamėgino tai paaiškinti Idriui amerikiečių kalba, rodydamas į 
dangų, kur ratus suko jo kolegos: kiekvienas stengėsi nurungti jį 
greičiu, ištraukti kąsnį jam iš burnos; tai ne jo kaltė, aiškino, reikė- 
jo pirmam atvykti į vietą, to reikalavo profesija. Idris nusispjovė, 
atrodė pasipiktinęs ir nuėjo pranešti apie tai Moreliui. Jie padėjo 
jam atsigulti ant dygliakrūmių ištemptos antklodės pavėsyje, ir 
Mina pasiliko prie jo - sėdėjo šalia ir sudrėkinta nosine šluostė jam 
kaktą. Jis mažumėlę atsigavo ir įdūrė akis į išsekusį tos vokietės 
veidą, į tą nelauktą moters siluetą, neįtikėtiną šiame visuotinio 
persekiojimo kraštovaizdyje, į veidą, sulysusį taip, kad jis jau tapo 
beveik neatpažįstamas — tik šviesūs plaukai po didžiule fetrine 
skrybėle, nusmaukta ant pakaušio, prilaikoma raištelių, vis dar 
spindėjo, o akys, tokios šviesios, kad atrodė nekaltos, tebebuvo 
tokios pat meilios. 

— Kodėl neišvykote į Sudaną drauge su kitais? Jūs jį įsimylė- 
jusi? 

— Pasistenkite bent kiek numigti, pone Fildsai... 

- Jūs taip labai jį mylite? 

— Mudu pakalbėsime apie tai kitą kartą, kai abu jausimės geriau... 
Aš irgi jau nebeturiu jėgų, ir dar mane užpuolė dizenterija. 

Šešėliai jos veide buvo ryškesni už bruožus. Tai štai kaip at“ 
rodo meilė, pamanė Fildsas, išmanantis apie meilę taip puikiai 

kaip žmogus, kuris niekad nebuvo mylimas. Po teisybei, ji tiktai į 
valias šaiposi iš tų dramblių. Moteris neiškęstų viso šito dėl idėjų, 
aš juk pažįstu moteris, moteris gali turėti tiek drąsos, atkaklumo 
ir būti tokia abejinga bet kam, kas galėtų jai nutikti, tik tada, kai 
myli vyrą... Aš pažįstu moteris, tarė sau Fildsas triumfuodamas, 
aš jas gerai pažįstu: aš visą laiką apie jas galvoju. Vaizduotėje jis 
nesiliovė su jomis bendravęs. Vaizduotėje jis tikriausiai išgyveno 
kelis pačius gražiausius tų laikų meilės nuotykius, sensacingus ir 
nuostabius užkariavimus. Mintyse jis paskaičiavo, kiek dramblių 
ryžtųsi paaukoti, kad įkvėptų moteriai tokią meilę, tokį pasiauko- 
„jimą: netrukus jau paaukojo visą jų padermę. Ji palinko ties juo su 
lengva šypsena, kuri nugalėjo viską: ligą, degantį orą, nuovargį. 
Išsipleikęs po tuo greitosiomis pastatytu tentu, dusdamas nuo karš- 
čio, apmaudu spindinčiomis akimis, kraujuojančia nosimi, Fildsas 
pasakė sau, kad jis, Aušvico dujų kameroje nužudytų tėvų sūnus, 
ypač norėtų įkvėpti tokią meilę ir tokį pasiaukojimą vokietei: tai 
bent jau įrodytų, kad Žmogus - įmanomas daiktas... Bet gal jis buvo 
tiesiog ištvirkęs. 

— Jūs jį mylite... Tai visiškai akivaizdu. Neneikite to. Neverta 
manęs įtikinėti, kad darote visa tai dėl dramblių... 

- Aš nieko jums nesakau, pone Fildsai. Jūs pats per daug kalbate, 
nors turite pailsėti... 

— Pasakykite man teisybę... 

- Teisybė yra ta, kad reikia juos kaip nors apginti, pone Fildsai... 
Visi tai jau suprato, net aš... jei jau esu čia. Nors ir nesu labai protin- 
ga. Tik mačiau šitai iš labai arti... per karą, Berlyne... ir vėliau. Bet 
visa tai paaiškinsiu jums kitą kartą. 

Eibas Fildsas tikrąja to žodžio prasme švilptelėjo iš susierzinimo 
ir paniekos. 

— Jūs tyčiojatės iš manęs! 

— Pasistenkite bent truputį numigti, uždėsiu jums ant akių jūsų 
nosinę... 

Nihilistai, štai kas jie yra, nihilistai ir anarchistai, kurie, ko gero, 
norėtų jėga nuversti Jungtinių Valstijų vyriausybę. Niekada o nie- 
kada Eibas Fildsas neduotų jiems amerikietiškos vizos. Tos vizos, 
kurią pats kitados gavo taip sunkiai. Visas šitas reikalas buvo tipiška 
europietiško dekadanso, anarchijos apraiška, ardomoji veikla, ne- 
įmanoma Jungtinėse Valstijose, kur Žmogaus orumas buvo apsau- 
gotas visais frontais, ir priekyje, ir užpakalyje, ir iš šonų, tad tokia 
problema net nekildavo; jis norėjo tik vieno — sugrįžti į Ameriką, 
išspausdinti savo nuotraukas, iškelti aikštėn prancūzų ir vokiečių 
intelektualų nihilizmą, tačiau kol kas buvo įstrigęs po tuo laikinu 
tentu tarp kaktuso ir dygliakrūmio, apėjęs dulkėmis, ir pro skaudan- 
čių vokų plyšius regėjo tik natiurmortą iš akmenų, dyglių, smėlio ir 
pėdų, priklausančių Eibui Fildsui, keliauninkui per pasaulį, kuris 
grįžęs šitą dramblių apsaugos kampaniją padarys savo gyvenimo 
tikslu. Beje, tai bus jo paskutinis reportažas. Jis mes tą darbą, ir 
niekam nepavyks priversti jį apsigalvoti. (Vėliau Fildsas dažnai 
primindavo tą neatšaukiamą pasiryžimą, kaip tuomet jį apėmusios 
fizinės ir dvasinės prostracijos būdingą bruožą.) 

Paskutines dvylika dykumos valandų Fildsas praleido apimtas 
beveik palaimingo stingulio, atsidavęs erotinėms vizijoms, iš da- 
lies sukeltoms trynimosi į arklį, iš dalies - noro įsikibti į gyvenimą, 
suradus jame, nepaisant nieko, ką nors apčiuopiamai patrauklaus. 
Tačiau jis niekad nepamiršdavo fotografuoti. Kartą, kai Mina sėdėjo 
ant smėlio, atsirėmusi į uolą, prisimerkusi - jos veidas atrodė taip 
susitraukęs, kad liko tik ta didelė burna, glotni, visuomet sielvartin- 
ga, o dabar beveik tragiška, - jis pamatė, kaip ji tiestelėjo ranką prie 
savo krepšio, atidarė jį, išsitraukė lūpdažį ir pasidažė lūpas. Fildsas 
kol pasisiekė fotoaparatą, ji savo darbą buvo jau atlikusi. Tačiau nuo 
tos akimirkos jis nuolatos tykojo. Štai žmogiškojo lengvapėdiškumo 
įvaizdis, kurį jis norėjo perduoti ateities kartoms. Laikė fotoaparatą 
paruoštą, karštligiškai valydamas nuo objektyvo smėlį. Įsikalė sau 

į galvą, kad padarys tą nuotrauką. Galiausiai padarė. Pamatęs ją 
sustojus vidury kelio, atidarius savo krepšį, šluostantis veidą, kurį 
dulkės, kančia ir prakaitas padengė beveik vientisu mišiniu, ir dažan- 
tis lūpas, jis spėjo pagauti tą momentą. Matyt, dėl to, kad karščiavo, 
tada jam šovė į galvą dar viena iš keistų minčių. Jis pagalvojo apie 
savo motiną, einančią į dujų kamerą Aušvice, apie visas ten Žuvusias 
jaunas moteris ir pasišaipė pagalvojęs, kad Žmonija visuomet suras- 
davo būdų kelyje retkarčiais pasigražinti. Buvo net Žmonių, didžių 
žmonių, atsidėjusių tam darbui. Makiažo specialistų. Paprastai jie 
gaudavo už tai Nobelio premiją. 

Trečią dieną po to, kai pasitraukė nuo Kuru ežero, jie įžengė į 
smulkius Čado brūzgynus, užklojusius žemę savo skurdžiu nu- 
ogumu be jokio pavėsio, kur dulkėmis pažirdavo net termitynai, 
vos paspirti kanopos. Morelis nė kiek nesistengė slėptis ir per Go- 
los kaimus eidavo arba juose sustodavo visiškai nesirūpindamas, 
kad bus pamatytas. Moterys, džiovinančios maniokus ant didžiulių 
palmyros lapų tiesiog ant žemės, pakeldavo galvas ir stebėdavo jį 
praeinant, šimtametis bejėgis sultonas, prilaikomas dviejų vyrų, 
išlindo prie savo plūktinės trobos durų - jo veidas buvo vos įžiūri- 
mas baltų klosčių krūvoje - ir ilgai sekė juos žvilgsniu, pliki vaikai 
bėgdavo jam iš paskos, puodžiai pasitraukdavo nuo savo raudonų 
amforų ir nuskubėdavo į jį pasižiūrėti, o klostėmis apsiausti raiteliai 
traukdavosi iš kelio jį praleisdami; būtent čia Fildsas pirmą kartą 
ir išgirdo tą pravardę, kuria Morelis buvo žinomas visame Čade: 
Ubaba-Giva, kas reiškė, kaip išdidžiai išvertė pats Morelis, „dramblių 
protėvis“. Buvo aišku, kad žmonės jam priskiria savotišką šventu- 
mą, kažkokių antgamtinių savybių ir kad jis kelia jiems pagarbią 
baimę, gal tiesiog baimę užsikrėsti: jį apsėdęs demonas, matyt, buvo 
iš tų, kurie kartais iššoka iš ausies ir įlenda į tave pro šnerves, kai 
prieini per daug arti. 

- Jūs nebijote būti sulaikytas? 

— Valdžia ne taip jau ir siekia mane sulaikyti. Jeigu ji mane sulai- 
kys, privalės teisti, o kaip bus gražu, jei prancūzų teisingumas ims 
teisti žmogų dėl to, kad jis gina dramblius... Kaip tai atrodytų? 

Jis iš tikrųjų manė esąs apsuptas visuotinės globos. Fildsas nu- 
sprendė, kad jo tikroji beprotybė glūdi būtent čia: jis manė esąs 
palaikomas, populiarus. Gal čia buvo ir šiek tiek neviltingos ironi- 
jos, bet Fildsas tuo netikėjo. Morelis atrodė nuoširdžiai pasitikin- 
tis savimi, nerūpestingas, ir tada reporteris padarė jo nuotrauką, 
kuri jam pačiam patiko labiausiai, - besijuokiančio ir pokštaujančio 
su kalviu, kuris tvarkė jų arklius. (Kiek Fildsas vėliau prisiminė, 
iš septynių arklių, kuriuos jie turėjo iš pradžių, du teko pribaigti 
jiems traukiant per dykumų stepę, o kai jie pasiekė pirmąjį Golos 
kaimą, gyvuliai buvo tokios būklės, kad reikėdavo sustoti kas dvi 
valandas. Idris kiaurą dieną praleido derėdamasis dėl naujų ar- 
klių kainos.) Fildsui knietėjo suprasti, iš kur tas prancūzas semiasi 
jėgų, bet tereikėjo prisiminti visa tai, kas nuo amžių buvo kalbama 
apie tikėjimo įkvėptus Žmones. Jis ir pats žinojo, kam galėtų ryžtis, 
kad padarytų nuotrauką. Tai buvo pašaukimo klausimas. Bet toji 
mergina jau buvo visiškai išsekusi. Po ta didžiule fetro skrybėle jos 
veidas kasdien atrodė vis mažesnis, sukritęs, išbalęs ir sykiu lyg 
nudirtas saulės, bruožai pasikeitė, paaštrėjo. Vieną naktį, kai skaus- 
mas šonuose nebeleido reporteriui gulėti išsitiesus, išėjęs iš trobos 
įkvėpti gryno oro, nors sulig kiekvienu kvėpsniu pajusdavo, kaip 
šonkaulių galai sminga į kairį plautį, jis pamatė Miną atsirėmusią 
į medį ir vemiančią. 

— Nieko jam nesakykit, pone Fildsai. 

— Reikėtų šitai baigti. Jūs nebepajėgi tęsti kelionės... Kaip ir aš. 
Mudu abu tinkami tik ligoninei. Aš gal dar ir ištversiu dieną kitą, 
bet jūs... 

— Dar pamėginsiu rytoj. Negaliu palikti jo vieno, pone Fildsai. 
Žinote... 

Ji šyptelėjo kažkaip iššaukiamai. 

— Noriu, kad kas nors iš Berlyno būtų su juo iki pat galo... 

— Nesuprantu, kuo čia dėtas Berlynas. 

— Toks Žmogus kaip aš, pone Fildsai, išėjęs iš Berlyno griuvėsių, 
patyręs daug dalykų... 

- Mes visi patyrėme daug dalykų. Šešiasdešimt procentų žmonių 
pasaulyje miršta nuo bado. 

— Kurią nors dieną galėčiau jums papasakoti... 

- Žinau. For Lami apie jus daug kalbama. Tai anaiptol ne prie- 
žastis... 

— Aš būsiu su juo tol, kol galėsiu pastovėti, - pasakė ji. 

— Galima mylėti Žmogų ir be to, kad leistum sau numirti dėl jo 
nuo dizenterijos. 

Ji staiga pasipiktino. 

- Jūs nieko nesuprantate. Juk aš naktinio klubo šokėja, neišsila- 
vinusi mergina... Esu čia dėl savęs pačios, pone Fildsai. Aš buvau 
išprievartauta kareivių ir... 

— Tai buvo rusų kareiviai. Ir karas. Tai ne priežastis leisti sau 
numirti dėl dramblių. 

— Tai buvo ne rusų kareiviai, pone Fildsai. Uniforma čia niekuo 
dėta. Turėtumėte tai Žinoti. Turėtumėte pirmas suprasti, kodėl žmo- 
gus taip karštai puola ginti gamtos... Anądien man sakėte, kad jūsų 
šeima žuvo dujų kamerose Aušvice... | 

— Taip. Ir kas iš to? Man tai netrukdo apsiriboti fotografavimu. 
Reikia surinkti gerą dokumentaciją apie visa tai, nieko daugiau 
nepadarysi. Su kuo jūs norite bylinėtis? 

Ji nesiklausė jo. Jos balse skambėjo beveik isteriškos gaidos, bet 
buvo sunku suprasti, ar jos atsirado dėl išsekimo ir ligos, ar ji taip 
kalbėdavo ir anksčiau ir ar ši stulbinanti mergina, taip išoriškai 
pasikeitusi, su visais apvalumais ten, kur reikia, šviesiais plaukais 
ir išpūstomis akimis, vieną dieną ramiai palikusi savo naktinį klubą 

Čade, kad įsėstų į ginklų ir šaudmenų prikrautą džipą ir prisidėtų 
prie vyro, ginančio dramblius, iš tikrųjų taip darė „dėl savęs pačios“, 
kaip sakėsi, norėdama irgi dalyvauti manifestacijoje, norėdama ir 
pati pulti gelbėti visiškai neįmanomos, perdėtos, juokingos ir netgi 
nepriimtinos Žmogaus orumo sąvokos. Be abejo, jai nepakako tam 
proto, ir tokia jau buvo jos dalia, kad ji turėjo kūną ir veidą, veikiau 
skatinančius vyrus ją išrengti, o ne suprasti. Tikriausiai ji priešinosi 
ir tam. O dėl proto, tai Eibas Fildsas suprato jį savaip: išskirtinis 
moteriškumas drauge su jam būdinga intuicija ir užuojauta, jo ma- 
nymu, labiausiai prilygo tikram genialumui. Beje, jis taip ir nesutiko 
moters, turinčios šias savybes. Kartais jam pasirodydavo, kad jomis 
apdovanotas jis pats, tokios siaubingos reikmės pavidalu. Atsirė- 
musi į akaciją, blizgančiu, prakaitu bei ašaromis srūvančiu veidu, 
ji atrodė visiškai išsekusi - jai nebuvo likę ničnieko, išskyrus norą 
atsilaikyti. Labai rimta, visiškai be humoro jausmo, kaip vokiečiams 
būdinga, ji nė per nago juodymą neturėjo Morelio pašaipaus sar- 
kazmo, tačiau, ko gero, nebuvo Žmogaus, kuris suprastų jį geriau 
užją. 

— Pamėginsiu dar rytoj. Visai nežinau, ko gi jis tikisi, bet ne- 
svarbu... Urvas, kur buvome apsistoję anksčiau, su medikamen- 
tais, maistu, šaudmenimis, buvo aptiktas kariuomenės. Jei rytoj 
pamatysiu, kad esu jam našta, liausiuos. Pasakysiu, kad toliau eitų 
pats vienas; jau dabar dėl manęs jis renkasi lengviausią kelią... Eina 
praskintu keliu. Vakar Idris norėjo priversti jį apeiti kaimą, kur buvo 
apygardos sanitarai, bet jis nenorėjo nieko girdėti, ir tik todėl, kad 
duotų man vieną naktį pailsėti... 

— Tai visai ne dėl jūsų, - paaiškino Fildsas. - Jis nuoširdžiai įsi- 
tikinęs, kad jam negali nieko nutikti. Įsikalė į galvą esąs apsuptas 
simpatijos. Ne tiktai Afrikoje, bet ir visame pasaulyje. Nenusteb- 
čiau, jeigu jis patikėtų, kad rusų darbininkai meldžiasi už jį savo 
fabrikuose... Tai ir yra beprotybė. Jei norite žinoti mano nuomonę, 

tai jis įsivaizduoja, kad prancūzų valdžia slaptai jį gina... kad ji juo 
didžiuojasi. Mat jis, be kita ko, tiki Prancūzija. Jeigu jį spūstelsite, 
jis pasakys, kad „dvasinė Prancūzijos misija“ - apginti dramblius... 
Toksjau jis yra, ir čia nieko nepadarysi. Tai ir yra tikroji jo beprotybė. 
Indijoje dėl jos jis gal būtų pripažintas savotišku šventuoju... O aš 
manau -jei ir toliau tęs šią kampaniją, gaus kulką į pakaušį. Kai tai 
nutiks, - o aš sakau jums, ilgai laukti nereikės, - noriu ten būti... kad 
galėčiau nufotografuoti. Tokie dalykai visuomet baigiasi šitaip... 

Ir iš tikrųjų Morelio pasitikėjimas savimi trikdė, kėlė nerimą ir 
netgi buvo užkrečiamas: Fildsas prieš savo valią ėmė jaustis tikras, 
kad jam negali nieko nutikti... 

— Na, fotografe, pavargai? 

— Pavargau. 

- Per daug nesiardyk. Mes dar nebaigėm. Šis darbas neturi pabai- 
gos. Turėtum šį bei tą apie tai Žinoti nuo tada, kai sukinėjiesi visur, 
kur tai vyksta... Dar pridarysi velnioniškų nuotraukų. 

— Tikiuosi. 

— Patausok savo juostą... 

Juoko raukšlelės nusėjo jo veidą tarsi mažyčiai draugiški vabz- 
džiai, lakstantys aplink akis, rudas, jaunas, šiltas, tačiau jis stengėsi 
išlikti rimtas. 

— Tačiau Žinok, pagauti tą momentą labai sunku... Dar niekam 
nepavyko padaryti gero kadro. 

Fildsas vos neprasitarė, kad jam porą kartų pavyko. Momenti- 
nės nuotraukos, dešimtatūkstantoji sekundės dalis, pagautas žaibo 
blyksnis, pribėgimas, šoktelėjimas - o kartais ir žmogiško orumo 
prošvaistė, akimirką dar tvyranti veide, gyvybei ką tik išnykus. Buvo 
netgi veidų, kurie išliko amžinai sustingę tokia išraiška, lyg ketintų 
ją nusinešti kartu po žeme. Tačiau jis neketino pakliūti į žabangus. 
Jis pažvelgė į Morelį šaltu ir abejingu fotografo žvilgsniu, stebėjo 
ji grynai profesiniu požiūriu - tipiškas prancūzo veidas, „mes su- 

tvarkysim juos“ ir mėlynųjų „Gauloises“ cigarečių stiliaus, tęsiamas 
sodrus balsas ir darbo vietoje streikuojančiųjų su reikalavimų sąrašu 
karingumas. Jis pamėgino suvokti, kodėl Morelis pasirodė jam toks 
prancūziškas ir nusprendė, kad čia dėtas tam tikras linksmas rim- 
tumas ir burnos išlinkis - kažkas tarp sarkazmo ir pykčio. 

— Pasakyk man... Ar pas jus Amerikoje išliko dar daug dram- 
blių? | 

— Amerikoje drambliai išnyko mioceno epochoje. 

— Vadinasi, jų nebėra? 

Fildsas sukando dantis. 

— Dar yra. 

— Gyvų? Ar popieriuje? 

- Gyvų. 

- Kaip jums pavyko? 

— Turime prezidentą, kuris jais domisi. 

- Jis kaip nors jiems padeda? 

— Taip. Pavyzdžiui, panaikino segreg.... 

Jis nutilo. Nesileis vedžiojamas už nosies. Jis ne iš tų naivuo- 
lių. Morelis juokėsi, atkraginęs galvą, visa Afrikos saulė žvilgėjo 
jo veide. 

— Gerai. Prancūzijoje dramblių labui buvo nuveikta nemažai. 
Tiek, kad net pati Prancūzija galiausiai virto drambliu, ir dabar 
jai, kaip ir jiems, gresia išnykimas... Pasakyk, fotografe, ar vis dar 
manai, kad aš beprotis? 

— Taip. 

— Tu teisus. Reikia būti bepročiu... Ar tu baigęs mokslus? 

— Taip. 

— Ar prisimeni priešistorės roplį, kuris pirmąsyk išropojo iš dum- 
blo paleozojaus pradžioje ir pradėjo gyventi atvirame ore, kvėpuo- 
damas, nors neturėjo plaučių, laukdamas, kol jie atsiras? 

— Neatsimenu, bet kažkur skaičiau. 

— Puiku. Ką gi! Tas padaras irgi buvo beprotis. Visiškai trenktas. 
Todėl ir pamėgino. Jis - visų mūsų protėvis, vis dėlto nevalia to pa- 
miršti. Be jo mūsų čia nebūtų. Jis buvo įžūlus, be jokios abejonės. Mes 
irgi privalome mėginti. Tai ir yra pažanga. Galbūt, mėgindami kaip 
jis, galiausiai įsitaisysime būtinus organus, pavyzdžiui, orumo arba 
brolystės organą... Tokį organą tikrai vertėtų nufotografuoti. Todėl 
ir sakau tau, kad patausotum juostą... Niekada negali Žinoti. 

— Aš visuomet jos pasilieku, dėl viso pikto, - tarė Fildsas. 

Jis pamėgino šnektelėti su Jusefu, bet buvo sutiktas beveik prie- 
šiška tyla. Nuo tada, kai jie pasitraukė nuo Kuru ežero, paauglį, 
rodės, kankino kažkoks slaptas sielvartas. Jis keistai nervingai nea- 
titraukdavo akių nuo Morelio, neišleisdavo iš rankų ginklo, o naktį 
ilgai sėdėdavo prie užsnūdusio prancūzo, atsirėmęs į automatą, ir 
žiūrėdavo į jį žvaigždžių šviesoje. Rodės, jis kovojo su didžiuliu 
nerimu, kurio priežastį žurnalistas bergždžiai stengėsi atskleisti; 
galiausiai priėjo išvadą, kad paauglys nujaučia, jog gražus jų nuoty- 
kis jau artėja prie atomazgos. Fildsas pamėgino paklausinėti ir Idrį, 
kuris buvo laikomas geriausiu Afrikos medžiotoju, - ir jį tikrai buvo 
sunku įtarti kokia nors slapta ideologine paskata. Jis padarė puikių 
jo nuotraukų: laukinio galva, kumpa nosis, dvi gilios raukšlės, it 
ploni peilio pjūviai einančios iki retų žilų smakro plaukų, budrios 
šnervės ir įdėmios akys, nežvalgiusios jokio kito kelio, išskyrus Af- 
rikos žemės kelius. Išgavo iš jo tik kelis vienskiemenius žodžius, bet 
staiga, kai jau buvo išnaudojęs visas mėginimo suartėti gudrybes, 
tasai Žmogus, visą gyvenimą nugyvenęs brūzgynuose, tarp kaime- 
nių, beveik šiurkščiai riūktelėjo jam savo gerkliniu balsu: 

— Ten, kur drambliai, yra laisvė... 

Be abejonės, jis tik norėjo pamaloninti jį nusamdžiusį baltaodį, ir 
Fildsas ryžtingai atsisakė tikėti, kad tas taurus ir primityvus Žmogus 
irgi galėtų būti užsikrėtęs idėjomis. Tačiau vertėjo nepamiršti, kad 
jie buvo prancūziškoje Afrikoje ir kad prancūzai galėjo prikimšti jo 

galvą savo idėjų. Kolonialistai negerbia nieko. Jie priimdavo kara- 
liškas būtybes su visu jų primityviu grožiu, giedru naivumu, tauriu 
paprastumu ir jas savaip deformuodavo, įspraudę į ideologijų bei 
politikos gniaužtuvą. Reikėjo padaryti galą kolonializmui visiems 
laikams ir sugrąžinti Afrikai jos tikrąjį veidą. Buvo tik vienas pran- 
cūzas, užsidegęs ta kvaila mintimi —- noru žengti į priekį ir sykiu 
ginti šventą dramblių būdą. Kaipgi gali pergalingai Žengti į priekį 
pažangos keliu, jei nori apsigriozdinti drambliais? Čia esama aki- 
vaizdaus nesuderinamumo. Eibas Fildsas svirdinėjo ant savo arklio, 
mostagavo rankomis ir kartais balsu išsakydavo pastabas, links- 
mindamas Morelį. Vienu metu jis visiškai neteko galvos, sustojo ir 
pareikalavo dramblių pasirodyti priešais jį, kad galėtų juos nufoto- 
grafuoti, paskui apkaltino dramblius, kad jų nėra, kad jie esą mitas, 
liberalų ir intelektualų pramanas, paprasčiausia dingstis priversti 
Eibą Fildsą pakratyti kojas didžiuliam jo konkurentų džiaugsmui. 
Jis buvo nukeltas nuo arklio, paguldytas po medžiais kelio pakrašty, 
ir Mina pasistengė sugirdyti jam tabletę. „Ak, ak! — prabilo Eibas 
Fildsas. - Orumo tabletės!“ Jis sukilo prieš šitą bjaurų pasikėsinimą. 
Pasakė jiems esąs amerikietis, išlipęs iš dumblo jau prieš dvidešimt 
metų, kai gavo pilietybę ir taip įgijo plaučius, kad galėtų laisvai kvė- 
puoti. Jis valandą numigo ir atsipeikėjo balne, karčiai klausdamas 
savęs, kaipgi tai vokietei pavyksta ištverti tai, ko jis, Eibas Fildsas, 
didžiausias reporteris tarp gyvųjų, ištverti nebegalėjo. Kiekvieną- 
syk, kai atsipeikėdavo iš sustingimo, matydavo ją greta Morelio, 
palaikomą kažkokios paikos, bet stebuklingos meilės gamtai. Vis 
dėlto sustojimo vietose, kai Eibas Fildsas, Idrio ir Jusefo atsargiai 
nukeltas nuo arklio, žengdavo kelis žingsnius išskėtęs kojas, tarsi 
vietoj prostatos neštų šimto kilogramų svarmenį, priėjęs prie tos 
merginos, jis pamatydavo, kad ir ji jau visiškai išsekusi. Jos veidas 
buvo pilkas nuo prakaito, o akys švietė fizine kančia, vienintele 
tikrai nepakenčiama, nusprendė Fildsas, kad ir kas apie tai būtų 

kalbama. Ji atsisakė bet kokių pretenzijų į moteriškumą, pamiršo 
net elementariausią drovumą ir, kai sustodavo, dvidešimt kartų 
per dieną, ir Idrio padedama nulipdavo nuo arklio, turėdavai nu- 
sisukti, kad jos nematytum: ji jau nebeturėjo jėgų net paėjėti toliau. 
Ta vargšė roplė drąsiai atropojo iš Berlyno dumblo ir griuvėsių iki 
čionai, tačiau jos kūnas, jau kitados suteikęs jai šitiek nemalonumų, 
ir vėl tarė paskutinį Žodį. 

(Fildsas visuomet buvo tos nuomonės, kad vyriausybės nepa- 
kankamai daro biologijos laboratorijų labui, pernelyg daug dėmesio 
skiria politikai ir pernelyg mažai biochemijos pažangai. Dvidešimt 
biologijos einšteinų vienas paskui kitą lengvai galėtų mus ištraukti 
iš šitos padėties, manė jis. Jis pasijuto kupinas vilčių ir pradėjo niū- 
niuoti. Aiškiai regėjo aplink save roplius, pritariamai linkčiojančius 
galvą. Vėliau Fildsas aiškino, kad tą akimirką jam pasireiškė visi 
delirium tremens požymiai, atsiradę dėl sausros ir alkoholio stokos, 
ir jis matė save apsuptą broliškų roplių didumo sulig juo pačiu: tie 
žvynuoti padarai plačiai išžiotais nasrais darė kvėpavimo pratimus. 
Jis ir pats mėgino kiek įmanydamas tai daryti, tačiau sulaužyti šon- 
kauliai kiekvienąsyk įsmigdavo į plaučius, ir jis tesvajojo vėl sugrįžti 
į gimtąjį dumblą, šliaužioti šviežio purvo baloje, susivyti į kamuolį 
ir ten tūnoti, visiems laikams atsižadėjęs svajonių apie Žmogaus oru- 
mą. Ir vis dėlto... Eibas Fildsas - pirmtakas, Eibas Fildsas - pirmasis 
žmogus, Eibas Fildsas — pirmasis roplys, išlindęs iš dumblo, kad: 
pergalingai išsikovotų orumą... tai bent nuotrauka! Jo konkurentai 
gali nesitikėti, kad jiems tai kada nors pavyks... Pulicerio premija, 
Pulicerio premija... Užplūstas vilties ir jausmų, jis pravirko.) 

Tačiau karščiui nuslūgus jis negalėdavo nesigraudinti, kai žiūrė- 
davo į Minos veidą ir matydavo pastangas, kurias ta mergina dėjo, 
kad galėtų eiti paskui Morelį ten, kur ėjo jis, išsprogusiomis nuo 
kančios, nuo noro ištverti akimis. 

— O, kad galėčiau gauti vioformo... 

— Tokios būklės jūs negalite keliauti toliau, - pasakė Eibas Fildsas, 
kuris pats tuo metu stovėjo prie kelio, apsikabinęs medį, išskėtęs 
kojas taip, kaip buvo nukeltas nuo arklio, ir įsitikinęs, kad jo prostata 
sprogs, jei tik jis krustels. - Reikia jam leisti tęsti kelionę vienam... 
Tai beprotybė... Tai beprasmiška. 

— Norėčiau ištverti bent iki tų kalvų... 

— O paskui? 

— Paskui man vis vien. Jeigu man lemta mirti, noriu, kad tai 
įvyktų ten... 

— O paskui? - lėtai pakartojo Fildsas. 

Iš pradžių ji nustebo, tada pasvarstė, ieškodama atsakymo, ir, 
žinoma, pamanė Fildsas su pasitenkinimu, nerado nieko, išskyrus 
tą keistą kietakaktišką drąsą, kuri jos niekad neapleisdavo, tokį 
grynai vokišką užsispyrimą. 

— Iš tikrųjų, - atsakė ji. — Bet tai niekis. Vis tiek reikia pamė- 
ginti. 

— Ką pamėginti? — užriko Fildsas, labai susierzinęs dėl tokio 
kvailo užsispyrimo ir nenoro matyti to, kas yra iš tikrųjų. - Vardan 
ko? Kuriam galui? Viešpatie tu mano, ką gi galima padaryti tokiomis 
sąlygomis? Į ką gi jūs, po galais, kreipiatės? 

Ji sėdėjo ant šlaito, beveik pilkas jos veidas sruvo prakaitu, skry- 
bėlę laikė ant kelių, uždėjusi ant jos leisgyves rankas. Bet pakėlė 
akis į jį, ir jose Fildsas išvydo tai, kas jį kiekvienąsyk išvesdavo iš 
kantrybės, - iššūkio ir net linksmumo blyksnį, kurį tikriausiai pasi- 
gavo iš to šunsnukio Morelio. Veide, kuriame nebeliko nieko, kurio 
liesumą dar labiau paryškino išsišovę skruostai, veide, iš kurio liko 
tik paprasčiausia išraiška, tai atrodė taip nepakenčiama, kad Fildsas 
iškart pajuto užsikrėtęs: jis išgirdo save juokiantis. 

— Gerai, gerai, - pasakė jis. - Girdėjau tą dainelę. Bet juk galima 
mylėti dramblius ir neleisti sau dėl jų kvailai nusibaigti nuo dizen- 
terijos... 

Ji papurtė galvą. 

— Žinote, aš tuo tikiu. 

— Kuo? - užgriaudėjo Fildsas. 

Ji užsimerkė ir šypsodamasi papurtė galvą. 


Vykstant teismo procesui Fildsas paskutinėmis apklausos aki- 
mirkomis prisiminė tą negebėjimą ar nenorą rasti tinkamus žodžius. 
Ji ką tik prisipažino, kad atsisakė bėgti į Sudaną ir sąmoningai nu- 
sprendė likti su Moreliu, ketinančiu tęsti savo kampaniją po liūčių 
sezono, kurį tikėjosi praleisti Ulė kalvose. Pirmininkas atrodė be 
galo patenkintas. 

- Šitaip jūs nusprendėte jam padėti? 

— Taip. 

Per publiką nuvilnijo šurmulys. Jos advokatas nesusilaikęs pa- 
kėlė rankas. Tėvas Fargas, sėdintis salės gale, kriuktelėjo - ketino 
tai padaryti tylomis, bet garsas nuaidėjo per visą salę, gal net lauke. 
Du juodaodžiai tarėjai nustėro po savo raudonomis kepuraitėmis: 
dabar jau bus labai sunku ją išteisinti. Spaudos atstovų suole Mars- 
talas, garsus Čikagos kraštutinės dešinės žurnalistas, pasilenkė prie 
savo kaimynės, ne mažiau garsios specialiosios korespondentės, tik 
užimančios vietą kiek arčiau centro, ir pasakė: 

— Ši mergina priėjo neapykantos ribą... Taip atsitiko dėl tų rusų: 
ji buvo nežinau kiek kartų išprievartauta per Berlyno užėmimą. 

Pirmoje kaltinamųjų eilėje Vaitaris taip ir liko pašaipus ir ne- 
prieinamas, Peras Kvistas rimtai pritarė galvos linkčiojimu, For- 
saitas padrąsino ją rankos mostu. Už jų - Madžumba, Ndolas ir 
Ingėlė — pastarasis pusę kardomojo laiko praleido ligoninėje ir 
atrodė praradęs viltį - nekantravo ir buvo suirzę, o Habibas, vienas 
paskutiniame kaltinamųjų suole, virš visų kitų, nuolat ištempdavo 
kaklą, kad nieko nepraleistų iš to spektaklio, ir rodydavo visus 
nuoširdaus džiugesio ženklus -jautei, kad jis patenkintas būdamas 

čia. Fildsas sėdėjo ant kėdės susigūžęs, labai nepatogia tokiame 
karštyje poza, kuri jam leido nervinę įtampą paversti fizine. Jis čia 
buvo kaip liudytojas ir tai jam darė rimtą žalą, nes privalėjo padėti 
į šalį fotoaparatą ir bejėgis, kupinas pasibjaurėjimo stebėti džiū- 
gaujančių savo konkurentų darbą. Jis būtų brangiai sumokėjęs už 
galimybę nufotografuoti Miną tokią, kokią matė dabar, stovinčią 
prie užtvaros su ta balta palaidine ir drobiniu sijonu, tokiomis 
iškalbingomis, skvarbiomis akimis, nelyginant žuvėdrų, norinčių, 
kad jas suprastų, ir tais baltais plaukais, kurie jau beveik siekė pe- 
čius ir tiko jai daug labiau negu trumpi. Sunkią ir beveik nerangią 
dėl moteriškumo pertekliaus. Jis būtų norėjęs nufotografuoti ir 
publikos žvilgsnius, nukreiptus į ją: jie neapsiribodavo jos veidu 
ir buvo skirti ne vien tiesai išsiaiškinti. Tuomet jis suprato, kodėl 
taip lengva dėl jos apsirikti, kodėl jis pats iš pradžių apsiriko: 
šitos merginos lemtis buvo žadinti vyrų dėmesį, kurio devynios 
dešimtosios būdavo grynai fizinio pobūdžio. Kitkam liko labai 
nedaug vietos. 

— Vadinasi, jūs anaiptol neturėjote jokių ketinimų įtikinti Morelį 
pasiduoti, kaip tvirtinote iš pradžių, o priešingai, norėjote padėti 
jam toliau vykdyti teroristinę kampaniją? 

— Aš norėjau pasilikti su juo. 

— Kodėl? 

Ji pasistengė paaiškinti. Iš pradžių žvilgsniu, bet greit suprato, 
kad tai bergždžia. 

— Nežinau, gal todėl, kad esu vokietė... Turiu omeny, dėl viso to, 
ko apie mus pripasakota — ak! ten yra daug tiesos... Aš maniau... 
aš sakiau sau... 

— Mes jūsų klausome. 

— Aš pasakiau sau: reikia, kad su juo būtų kas nors iš mūsų 
krašto... Kas nors iš Berlyno. 

— Tiesą sakant, nematau čia ryšio. Paaiškinkite. 

— Ką gi! Aš noriu pasakyti, kad ir mes tuo tikėjome... 

— Kuo? 

— Tuo, ką Morelis mėgino padaryti... Tuo, ką jis gynė. 

— Drambliais? 

— Taip. Gamtos apsauga... 

- Ir tai viskas? Ir jūs buvote pasiryžusi rizikuoti savo laisve ir net, 
galimas daiktas, gyvybe, nes susirgote, kad apgintumėte gyvūnus? 
Tuo jūs norite mus įtikinti? 

— Ne tik tuo. 

— Tai kuo gi? Gal pagaliau malonėtumėte pasakyti šitam teismui, 
ką, jūsų nuomone, Morelis „gynė“ iš tikrųjų? 

Ji stovėjo tylėdama, dar kartą beveik neviltingai mėgindama 
viską paaiškinti žvilgsniu. 

- Afrikiečių nacionalizmą? Afrikos nepriklausomybę? 

— Ne... 

— Tai ką gi? 

— Nežinau... Nemoku to pasakyti. 

— Ar norėtumėte tai pasakyti vokiškai? Mes turime vertėją. 

— Negalėčiau to pasakyti ir vokiškai. 

— Aš taip ir maniau, - su pasitenkinimu ištarė pirmininkas. 


Įsikibęs į balno gugą, kad ne taip smarkiai spaustų prostatą, 
Eildsas piktai sau tvirtino, kad humanistai aiškiai yra paskutiniai 
ir labiausiai nepakenčiami aristokratai, kad jie niekada nieko ne- 
išmoksta ir visuomet viską užmiršta. Jie ir toliau džiūgauja dėl 
gamtos grožybių, nepasiduodami nevilčiai reikalauja gerbti gamtą, 
žmogiškumo paraštę, kad ir kaip sunkiai mes žengtume į priekį, 
lygiai taip, kaip ilgus amžius džiūgavo dėl laisvės ir brolybės, nė 
trupučio nesikankindami dėl priverstinio darbo stovyklų ir naciona- 
lizmo; jie reikalauja saugoti dramblius, nekreipdami nė menkiausio 
dėmesio į tolydžio aplink juos didėjančią dramblio kaulo krūvą. O 

juk tų storaodžių išnykimas įtrauktas į naujo pasaulio, naujosios 
Afrikos kūrimą, kaip kad bizonų ir buivolų išnykimas kitados buvo 
Jungtinių Amerikos valstijų kūrimo dalis. Tai negrįžtamas procesas, 
ir vienodai absurdiška priekaištauti dėl to ir komunizmui, ir ame- 
rikiečių kapitalizmui, o jeigu pats kolonializmas jau beišnykstąs, 
juolab neįtikėtina, kad jį pakeistų dar didesnė vergovė. Morelio 
manifestacija neturi prasmės, nes nėra kam atsakyti į jo rodomus 
nelaimės signalus. Šito žmogaus tragedija ta, kad jis neturi jokio 
derybų partnerio, išskyrus save patį. Vienintelis dalykas, kuris ga- 
lėtų mus iš to ištraukti, mąstė Fildsas, tai biologinė revoliucija, bet 
čia moksliniai tyrimai dar krypsta kitomis kryptimis... O gaila. Juk 
netrūksta nei drąsos, nei išskirtinės valios... Kad tuo įsitikintum, 
pakako pasižiūrėti į tą merginą, nesutinkančią pasiduoti fizinei 
negalei ir per kiekvieną sustojimą besišliejančią prie to vyro, kuris 
tikėjo, kad šis amžius dar gali apsisunkinti drambliais. Gaubiama 
auksinių dulkių, su tais šviesiais plaukais ir kūno linijomis, kurių 
švelnumo negalėjo atimti joks išsekimas, ji buvo reginys, kurį jis 
būtų norėjęs visuomet matyti prieš akis. Fildsas kartais išvysdavo, 
kaip jie pasigręžia vienas į kitą pasikalbėti ar apsikeisti ta ironiška 
bendrininkų šypsena, kuri kaskart sukeldavo jam beprotišką pasi- 
piktinimą. Tai buvo jau netgi ne užsispyrimas, o veikiau kažkokio 
įgimto ir užkrečiamo kvailumo ženklas. Sakytum, jie iš tikrųjų buvo 
įsitikinę Žengią į spindintį rytojų. O pakeliui dar turėjo įžūlumo 
gėrėtis kraštovaizdžiu. 

— Pažvelk, fotografe, į Ogo lygumą ir pirmąsias kalvas už jos... 
Kokios jos gražios! Turėtum padaryti spalvotų nuotraukų. 

— Neketinu eikvoti savo paskutinės juostos, - suniurnėjo Fild- 
sas. - Beje, spalvotos jau nebeturiu. 

— Gaila. O kam gi saugai tą juostos galiuką? Mano suėmimui? 

Jis nusijuokė. 

— Bergždžios viltys... Man nieko nenutiks. 

Jie sustojo kaime vos už kelių kilometrų nuo pirmųjų Ulė kalvų 
atšakų, kur prasidėjo bambukų miškas. Visas kaimas nenuleido 
nuojų akių, kai jie traukė pro šalį. Idris ilgai šnabždėjosi su mažu 
raukšlėtu vyriškiu randų išvagotomis rankomis, kurį pažinojo 
jau trisdešimt metų, nuo tų garsiųjų profesionalios medžioklės 
laikų. Jo pirštai buvo nebegyvi, o randai ant plaštakų ir rankų 
buvo palikti liūto, 1936 metais Udajo krašte sudraskiusio Briuno 
de Laborė, nagų. Iš vyriškio jie sužinojo, kad, aptikus urvą Ulė 
krašte su jų ginklais, maisto ir šaudmenų atsargomis, į tą vietą 
buvo pasiųstas penkiasdešimties karių būrys, du sunkvežimiai 
ir džipas, ir kad jie tebėra tame rajone. Idris dar kartą pamėgino 
įtikinti Morelį atsitolinti nuo kelio, kad nesusitiktų su jais, kol kas 
atsisakyti minties traukti tiesiai į kalvas ir prisiglausti kelioms 
dienoms brūzgynuose. Fildsas matė, kaip gyvai jis ginčijosi, kartais 
rodydamas pirštu į kelią. Jie stovėjo po dideliu medžiu aikštėje, 
kur jau visą amžių buvo rengiami genties senolių susirinkimai, 
juos apspitę gauruoti geltoni nuskurę šunėkai, amžini visų Afri- 
kos kaimų parijai, lakstė aplink ir kiauksėjo, o išėję iš savo trobų 
gyventojai laikė vaikus ir žvelgė į juos iš tolo. Jusefas tylėjo nieko 
nesakančiu veidu, sustingęs ant arklio, spausdamas rankose au- 
tomatą. Nuo medžių krintantys šešėliai ir šviesos mirgėjo ant jų 
nuo menkiausio judesio. | 

Idris, nenorėdamas nusileisti, energingai mostagavo rankomis, 
greitai kalbėjo, mėlynos jo klostės sukrisdavo ant rankos kiekvie- 
nąsyk, kai tik jis ją pakeldavo. Morelis įdėmiai jo klausėsi, bet purtė 
galvą. Porą kartų, kol Idris jį įtikinėjo, jis žvilgtelėjo į Miną. Ji sėdėjo 
ant žemės, prispaudusi kelius prie smakro. Taip stengėsi paslėpti 
tai, ko nematyti buvo neįmanoma: jėgų ji jau visiškai nebeturėjo. 
Prakaito lašai, susirinkę aplink lūpas, jau buvo ne nuo karščio, onuo 
išsekimo. Fildsas ir pats jautėsi beveik kaip šlapias skuduras, bet 
žinojo, kad dar įstengtų laikytis, kol baigsis juosta. Tačiau negalėjai 

reikalauti, kad toji mergina tokios būklės ropštųsi į bambukų miško 
uolas. Galiausiai Idris nutilo, dar kartą ryžtingai parodęs smiliumi 
į kelio galą. Morelis pritariamai mostelėjo ranka. 

— Žinau, kad einame tiesiai į juos, - patvirtino. - Bet ir jie ti- 
kriausiai jau žino, kad mes čia. Arba aš smarkiai apsirinku, arba 
jie patyliukais pasitrauks iš kelio, kad mūsų neužkluptų. Jie mus 
praleis. Jie tikriausiai gavo įsakymus... Ir net jeigu negavo, jiems 
susuks pilvus, jei mus sustabdys. Po velnių, jie juk prancūzų karei- 
viai. Jie juk Žino, kas yra drambliai... Jie visada juos gynė ir būtent 
jų ginti atvyko į Afriką... 

Nuo jo dvelkė toks pasitikėjimas savimi ir toks tikrumas, kad 
atsispirti buvo neįmanoma. Jauteisi užkrėstas, tartum užlietas po- 
tvynio. Rudose jo akyse blyksėjo linksmumo kibirkštėlė, bet ji nie- 
kad neišnykdavo ir, ko gero, tai buvo tik šviesesnės spalvos dėmelė 
vyzdžiuose. Fildsas nusprendė atidėti vėlesniam laikui pastangas 
susigaudyti. Kol kas jis buvo pernelyg pavargęs, kad ryžtųsi kam 
nors daugiau nei sekti jam iš paskos. Pamatė, kaip Mina stojasi, ir 
jie abu vėl užėmė savo vietą už Jusefo. Paauglys nesitraukė nuo 
Morelio nė per pirštą, net jų arklių šonai kartais susiliesdavo, o 
paprastai: bejausmiame veide, žvilgančiame nuo prakaito, dabar 
kartkartėmis plykstelėdavo nerimastis: jis įdėmiai žvalgė kelią, ku- 
ris driekėsi priešais juos tarp medžių tiesus ir tuščias, laikydamas 
ginklą paruoštą, prispaustą prie alkūnės. 

Jusefas jautė širdyje kylant maištą, bet tas maištas tik labai iš 
tolo panėšėjo į maištą, kuris kitados pastūmėjo jį prisidėti prie Vai- 
tario. 

Kažkur priešais, tame kelyje, nusidriekusiame tarp pirmųjų miš- 
ko medžių, netrukus turi pasirodyti būrys kareivių, kuriam duotas 
įsakymas, - jis tai žinojo, kad ir ką sakė Morelis, - suimti tą prancūzą 
ir suimti jį gyvą, kad jis galėtų ramiai paskelbti visam pasauliui 
teisybę apie savo juokingus dramblius. Tačiau Jusefo maištas kilo 

ne iš baimės. Vaitaris jį paskyrė būti prie Morelio nuo pat pradžių, 
kad sektų jo menkiausius judesius, ir ypač tam, kad sukliudytų jam 
gyvam pakliūti į valdžios rankas. Reikėjo trūks plyš sukliudyti jam 
pareikšti per teismo procesą, kai į jį bus įsmeigtos viso pasaulio 
akys, jog neramumus jis kėlė, iš tikrųjų neturėdamas jokio kito 
tikslo, kaip tik Afrikos faunos apsaugą, ir kovojo šitą beprotišką 
kovą tik tam, kad apgintų dramblius, kad pareikalautų gerbti žmo- 
giškumo paraštę net per pačias žiauriausias mūsų kovas, nors ir 
kokį spaudimą darytų Istorija, nors ir koks būtų siekiamas tikslas. 
Jei jis pateks į policijos rankas gyvas, niekas negalės jo sulaikyti ir 
jis šauks pasauliui tą savo esminę tiesą, tvirtins, kad Afrikos ne- 
priklausomybė jį domina tik tiek, kiek garantuoja pagarbą tam, ką 
jis nori apsaugoti, kad jis neturi jokio politinio tikslo, o tik grynai 
humanistinį, kad paprasčiausiai gina tam tikrą Žmonijos sampratą. 
Reikėjo sukliudyti jam taip pakenkti Afrikos nacionalizmo bylai, 
juoba kad jis tikriausiai palydės tą kalbą bet kokio nacionalizmo 
neigimu, nes tai darydavo kiekviena proga. Reikėjo jį laiku pašalinti, 
o vėliau pristatyti kaip nacionalizmo didvyrį, nužudytą kolonialistų 
žudikų kokioje nors gūdžioje miško vietoje. Jusefo gautos instrukci- 
jos buvo kategoriškos, bet žurnalisto buvimas greta sukomplikavo 
tuos reikalus nuo pat pradžių. Užuot vykęs į For Lami, kaip buvo 
pareiškęs, reporteris užsispyrė sekti paskui Morelį, sakytum, ne- 
ketino jo palikti. Bet šita komplikacija buvo tik niekis, palyginti su 
rūpesčiu, kamuojančiu Jusefą. Tai, kas jame augo, labai jau panėšėjo 
į paprastą nenorą paklusti. Jis, teisės studentas, atsidavęs naciona- 
lizmo reikalui, paklusdamas Vaitariui turėjo persirengti paprastu 
tarnu ir taip gyveno greta Morelio jau daugiau kaip metus. Būdavo 
akimirkų, kai jis persiimdavo pasitikėjimu ir viltimi, sklindančiais 
iš to prancūzo; Žmogui, gavusiam išsimokslinimą Prancūzijos uni- 
versitetuose, buvo sunku nesuprasti svarbos to, ką Morelis gynė, ir 
kad tai neatidėliotina. Juk su tuo siejosi ne viena licėjuje, universitete 

įgyta sena idėja, atmintinai išmokti ir deklamuoti tekstai, žodžiai, 
aišku, tik žodžiai, nieko daugiau, bet šis prancūzas pirmąsyk suteikė 
jiems tiesos skambesį. Jam net neberūpėjo, ar tikslas pateisina prie- 
mones, ar ne, -jis iš tikrųjų taip niekados ir nemanė; ar tarp žmonių 
gali būti įmanoma brolybė, ar Žmogus taip ir turi likti nepataisoma 
klastote. Nebuvo nė kalbos apie Afrikos nepriklausomybės išsiža- 
dėjimą, bet dabar ta nepriklausomybė jam atrodė nebeatskiriama 
nuo to, kas buvo daug svarbiau ir kam grėsė dar didesnis pavojus. 
Tačiau jam duoti įsakymai buvo aiškūs: reikėjo žūtbūt sutrukdyti 
Moreliui gyvam pakliūti į valdžios rankas. Jo ištikimybė Judėjimui 
liko tvirta, bet jis klausė savęs, ar ji suderinama su tuo, kojis tikėjosi. 
Tas miglotas viltis iš tiesų buvo gana sunku suderinti su automato 
papliūpa į nugarą. Ir vis dėlto būtent šito iš jo reikalavo Judėjimas 
vardan neginčijamos logikos ir neatidėliotinų reikmių. Ir kokią teisę 
jis turėjo rūpintis kuo nors kitu, o ne afrikiečių tautos valia įeiti į 
Istoriją? Pasiteisinti jis galėjo tik tuo, kad čia yra žurnalistas, labiau 
nei varžantis liudininkas, bet jeigu kelio gale pasirodys tas karinis 
būrys, jis nebeturės pasirinkimo. Taigi jis laikė ginklą paruoštą, bet 
galutinai pasiryžęs nebuvo - šaltu veidu ir sudrumsta širdimi, jis 
iš visų jėgų priešinosi karštai simpatijai, jaučiamai tam prancūzui, 
paskui kurį jis sekė taip ilgai, kuris atrodė amžinai pasmerktas būti 
tarp dviejų ugnių, kuris ir toliau su tokiu užkrečiamu optimizmu ir 
pasitikėjimu gynė tai, dėl ko mūsų dienų pasaulis visiškai nenorėjo 
vargintis. 

Kelias driekėsi priešais juos tiesus kaip styga, kilo šiek tiek aukš- 
tyn ir, regis, baigėsi danguje. 

Jie išsigavo iš neaukštų brūzgynų, ir čia, abipus šlaito, jau ri- 
kiavosi pirmieji medžiai, kuo toliau, tuo tankesni. Fildsas, gal dėl 
buvusios patirties bendraujant su patruliais Korėjoje ir Malaizijoje, 
kovojo su įsitikinimu, kad juos supančioje tyloje ir tuštumoje esama 
pasislėpusių Žmonių - niekas negalėjo geriau nutildyti brūzgynų. 

Jis buvo pasirengęs lažintis iš bet ko, kad jie netrukus paklius į 
pasalą. Bet tyla tebetvyrojo, o kelias ir toliau buvo tuščias. Tik babui- 
nų gaujos kartais išnirdavo iš tankmės ir puldavo bėgti priešais juos. 
Ištisas jų kekes Žmonės rasdavo nuskendusias šulinių dugnuose, 
kur jie nusileisdavo ieškodami vandens, arba uždususius po sorų 
ąsočių, kuriuos mėgindavo nusiaubti, dangčiais, užsivožusiais virš 
koregavo diafragmą ir išlaikymą. Be to, pastebėjo, kad ne jis vienas 
rungiasi su baime. Jis ne kartą pagavo Jusefo žvilgsnius, svaidomus 
aplinkui, o kartais ir į Morelį, kurį jis kone lietė automato galu. 
Fildsas atkreipė dėmesį, kad gaidukas atlaužtas. 


Leitenanto Sandjeno būrys, traukiantis keliu jiems priešpriešiais, 
tuo metu buvo už trisdešimties kilometrų nuo jų. Leitenantas va- 
žiavo priekyje savo džipe, lydimas dviejų sunkvežimių su šauliais 
iš Ubangio. Jis greitai riedėjo po pilku dangumi, kuris, rodės, ga- 
liausiai prasivers. Leitenantas grįžo iš Ulė krašto, kur vyko neramu- 
mai, kaip atsitikdavo beveik kasmet per iniciacijos šventes, - jos jau 
baigėsi ir gentis įteikė Sandjenui šešis ožio odos maišus šilto jaučio 
kraujo — paklusnumo ir atgailos ženklą. (Vos keletas metų prieš 
Pirmąjį pasaulinį karą ta ceremonija dar būdavo atliekama su Žmo- 
nių krauju.) Leitenantas Sandjenas nežinojo, kad Morelis sukiojasi 
šiame rajone, ir paskutiniuose įsakymuose dėl Morelio, gautuose * 
dar prieš Sionvilio įvykius, buvo nurodyta, kaip ir visiems kitiems 
tos teritorijos kariniams komendantams išsiųstuose įsakymuose, 
trūks plyš surasti ir sulaikyti tą „pasipūtėlį“. Bet leitenantas buvo 
įsitikinęs, kad tas avantiūristas pabėgo į Sudaną. Jis buvo aukštas, 
šviesiaplaukis, sportinės išvaizdos jaunuolis, vienas pirmųjų pa- 
aukštintų Sen Siro karo akademijos auklėtinių, sužeistas Korėjoje. 
Vėliau jis sakė Fildsui su apgailestavimo ir netgi gėdos gaidele balse, 
tarsi norėtų pasiteisinti: 

— Aš nė iš tolo nenutuokiau, kad Morelis yra beveik man po 
nosimi tame kelyje, nebuvau davęs jokio pavojaus signalo, nieko. 
Mūsų ginklai buvo neužtaisyti, turėjau tik savo tarnybinį revolverį, o 
seržantas, sėdintis džipe už manęs, vienintelis turėjo paruoštą šauti 
ginklą. Kai jus užklupome, tai buvo visiškai netikėta, ir netgi tuomet 
iš pradžių pamaniau, kad tai išėję pasivaikščioti plantatoriai. Šituo 
galima paaiškint mano nuostabą ir prarastą laiką. Gaila... Buvau 
rimtai aprėktas. Bet, šiaip ar taip, nemanau, kad tai būtų ką nors 
pakeitę... Žodžiu, vis tiek gaila, jis, matyt, tikrai stulbinantis žmogus. 
Juk nuostabu, kad mūsų laikais, kai susiduri su šitieka sunkumų, 
žmogus dar gali taip aistringai rūpintis drambliais... 


Jusefas buvo vos už metro nuo Morelio, uždėjęs pirštą ant gai- 
duko, ir Fildsas iki savo dienų galo prisiminė tą juodą veidą, gau- 
biamą baltų klosčių, veidą, kuriuo stambiais lašais tekėjo prakaitas, 
mušantis jį dėl baimės ir dvejonių, ir kurio kiekvienas bruožas buvo 
paženklintas beveik fizine kančia. 

O kelias tarp medžių vis dar buvo tylus ir tuščias, ir Fildsas te- 
girdėjo tvinksint ausyse kraują. Bet senas profesionalo instinktas vis 
dar šaukė jam apie čia pat esantį pavojų, apie tragiškos atomazgos 
neišvengiamybę, ir jis kas keletą sekundžių nervingai patikrindavo 
fotoaparato objektyvą, kaskart vis aiškiau jausdamas, kad to nuo- 
tykio pabaiga yra čia pat, už kelių žingsnių priešais. 


Šelšeris palaukė Vaitario sunkvežimių už penkiasdešimties ki- 
lometrų nuo Sudano sienos, tarp granito luitų al Garažato perėjoje, 
kaip tik ten, kur maždaug prieš pusę amžiaus nubų raiteliai išžudė 
topografinę kapitono Žanti misiją. Jau traukdamas į Kuru suimti 
Morelio, iš pranešimo, perduoto į Gfatą iš For Lami, jis sužinojo, 
kad sudaniečiai disidentai kirto sieną. Su juo buvo tik dvidešimt 
vyrų, ir jis nusprendė sučiupti tuos kontrabandininkus, kai jie grįš, 

toje vienintelėje vietoje, kur žemės reljefas leido jam paslėpti me- 
haristus ir kitus savo Žmones. Jis palaikė radijo ryšį su leitenantu 
Diuliu, kuris su dvylika vyrų pasiliko Gfato kelyje, nors ir buvo 
mažai tikėtina, kad Morelis surizikuos pasirodyti toje kryžkelėje, 
kuri, kaip visiems buvo žinoma, sekama. Jis svarstė, ką gi tie suki- 
lusių sudaniečių pulkų dezertyrai gali veikti prie Kuru. Dauguma 
jų pasislėpė pietų džiunglėse arba pasidavė, ir santykių su Egiptu 
pagerėjimas, kaip ir nepriklausomybės artėjimas, visus paskutinių 
sąjungos šalininkų manevrus padarė bergždžius. Tikriausiai tai 
buvo keli ginklų kontrabandininkai, pasukę piečiau nei paprastai, 
kad sutrikdytų įprastinių sienos perėjimo vietų priežiūrą. Birže- 
lio 23-iąją, trečią valandą po pietų, toli vakaruose Šelšeris pamatė 
kylant smėlio stulpus tokiame vaiskiame ore, jog nustebo, kad 
gavo pusvalandį palaukti, kol pamatė tris sunkvežimius, ir dar 
penkiolika minučių, kol davė įsakymą šauti į padangas. Sunkveži- 
miai iškart sustojo, išskyrus paskutinį — tas nėrė į kairę, pasileido 
per pokšinčius ir šokčiojančius akmenis, o paskui apsivertė nuo 
dramblio kaulo krovinio svorio: iltys išbyrėjo ant Žemės priešais 
„nustėrusias Šelšerio akis. Iš antrojo sunkvežimio kabinos pratrūko 
automato papliūpa, vyrai iššoko lauk ir puolė kniūbsti už akme- 
nų, veikiau norėdami pasislėpti nei pasipriešinti, bet papliūpos iš 
sunkvežimio nesiliovė, bergždžiai žiro į uolą. Paskui stojo mirti- 
nos tylos akimirka, o dar vėliau trys chaki uniformomis vilkintys 
jaunuoliai su automatais rankose iššoko ant žemės ir puolė bėgti 
šaudydami į uolas. Vienas jų, lėkdamas kiek kojos įkabina, staiga 
išleido ilgą spigų šūksnį - Šelšeris atpažino seną ulė genties karo 
šūksnį: jį išrėkęs jaunasis teisės studentas spontaniškai atgavo se- 
niausią savo genties kario refleksą. Buvo akivaizdu, kad tie trys 
jauni nacionalistai nori numirti ir kad tai dar vienas garbės mūšis 
žvaigždėtame žmonijos kelyje, gestas, pamanė Šelšeris, įkvėptas 
seniausių mūsų tradicijų, istorijos vadovėlių ir viso to, ko mes juos 

išmokėme. Jis nuliūdo, kaip galima nuliūsti, kai, nieko nepaisant, 
vis dar tikima žmonių brolybe. Tačiau už akmenų senieji Šelšerio 
meharistai tik juokėsi ir nešaudė. Jaunuoliai, ištuštinę apkabas, 
nuleido rankas, atsiduodami savo išgelbėtų gyvenimų banalumui 
ir vilties vienatvei. Pirmojo sunkvežimio durelės staiga atsivėrė, 
kažkokia ranka pamojavo jachtininko kepure, kurios nešvarus 
pamušalas iš bėdos galėjo atstoti baltą vėliavą. Habibas nulipo 
žemyn pakeltomis rankomis, vis dar nervingai sukandęs dantimis 
cigarą, sutrintą atsimušus į priekinį stiklą. Už jo lėtai išniro graži 
afrikiečio galva po šviesiai mėlyna kariška kepure. Šelšeris suvarė 
krūvon sudaniečius, numetusius ginklus, pakėlusius rankas į viršų 
ir besijuokiančius. Tarp jų buvo trys baltaodžiai, bet jis nusprendė 
tvarkytis su jais vėliau ir priėjo prie Vaitario ir Habibo: libanietis, 
nors ir pablyškęs, tyliai kikeno. 

— Aš čia niekuo dėtas, aš tik vykau pro šalį. Garbės Žodis! - pa- 
reiškė jis. 

Vaitaris paniekinamai jį nužvelgė, paskui tarė: 

— Mes uniformuoti kareiviai ir reikalaujame, kad su mumis būtų 
elgiamasi kaip su tokiais. 

Šelšeriui reikėjo padėti pastangų, kad atplėštų akis nuo šviesiai 
mėlynos kepurės su juodomis žvaigždutėmis. Tikriausiai visame 
dangaus skliaute nebuvo labiau pasiklydusių ir vienišesnių Žvaigž- 
džių už tas. 

— Laba diena, pone deputate, - pasisveikino jis. 

— Tai jau sena praeitis, ir jūs tai puikiai žinote, - atsakė Vaita- 
ris. - Aš čia —- Afrikos nepriklausomybės kariuomenės kovotojas, 
darykite, ką privalote. 

Šelšeris žvilgtelėjo į tris jaunuolius, stovinčius už savo vado, - 
vienojų veido išraiška buvo tikra prancūzo intelektualo, kitas laikė 
suspaudęs kumščius, trečio veidas buvo toks švelnus ir liūdnas, 
kad Šelšeris gavo nusisukti su pykčiu ir apgailestavimu. Ko gero, 

iš pradžių reikėtų sukurti mases ir tik paskui elitą, pamanė jis, 
priešingu atveju išeina nusivylėliai. 

— Kiek tokių jaunuolių kaip šie jūs galite tikėtis pasitelkti iš ulė 
genties? Kiek jų pasiruošę sekti paskui jus? 

— Aš kreipiuosi į pasaulio viešąją nuomonę, - atsakė Vaitaris. - Aš 
dar nesikreipiu į ulė gentį... Pasaulio viešoji nuomonė - štai mano 
kariuomenė. Darykite, ką privalote, pone Šelšeri, ir malonėkite ne- 
skaityti man pamokslų. Manau, galiu pasakyti, kad turiu kiek tur- 
tingesnę politinę patirtį nei meharistų karininkiūkščio, praleidusio 
visą gyvenimą tarp dykumos kupranugarių. Aš Žinau, ką darau. Aš 
pasiduodu į nelaisvę. Rytoj jūsų pačių spauda bus priversta paskelbti 
pasauliui, kad Afrikos nepriklausomybės.kariuomenė stojo į pirmąjį 
mūšį ir kad jos vadas pateko į kalėjimą. To man pakanka - kol kas. 

- Bijau, kad čia įvyko nesusipratimas, - pasakė Šelšeris, - ko 
gero, jūs nežinote, kad jūsų sunkvežimiai tikrąja tų žodžių prasme 
kimšte prikimšti dramblio kaulo... 

Ir negalėjo susiturėti nenusišypsojęs. 

— Taigi mano pranešime bus paminėti tik dramblio kaulo plėši- 
kai, užklupti grįžtantys iš reido, - menkas skirtumas nuo to, ką seni 
mūsų bičiuliai krešai daro kiek piečiau, tik, aišku, naudodami daug 
tobulesnius būdus. Gaila, kad jūsų vardas bus į tai įpainiotas... ' 

— Tas dramblio kaulas skirtas iš dalies padengti ginklų pirkimo 
išlaidoms, - paaiškino Vaitaris. - Tai tik įrodo, kad, priešingai, nei 
tvirtinate jūs, aš nesu niekam parsidavęs ir neturiu į ką atsigręžti, 
išskyrus pasaulio viešąją nuomonę. Šiaip ar taip, jūs nebegalėsite 
apsimesti, kad pastarieji neramumai Afrikoje yra sukelti tik įsiau- 
drinusio žmogaus, kuris reikalauja apsaugoti dramblius... Niekas 
nebeužkibs ant to kabliuko. Pagaliau tiesa iškils aikštėn... Aš dar 
geriau ir aiškiau pasakysiu tai teisme. 

- Prisipažįstu, neturiu tokios. patirties politikoje kaip jūs, - pa- 
sakė Šelšeris, - bet siūlau jums dar pasakyti, kad tie sunkvežimiai 

su dramblio kaulu buvo pastatyti jūsų kelyje prancūzų valdžios, 
siekiant jus diskredituoti... Juk viskas leidžiama. 

Vaitaris gūžtelėjo pečiais ir atsuko jam nugarą. O Habibas atgavo 
visą pasitikėjimą savimi. 

— Garbės žodis, - prabilo jis, - aš tik stabdžiau pakeleivingas 
mašinas... 

Šelšeris išpešė iš jo visą pageidaujamą informaciją apie Morelį ir 
jo ketinimus. Radijo ryšiu susisiekė su leitenantu Diuliu, ir šis jam 
pranešė, kad prieš trisdešimt šešias valandas, kai mėgino pereiti 
Sudano sieną, buvo areštuoti Forsaitas ir Peras Kvistas. Jis perdavė 
klės sunkvežimį, susirinko likusį benziną ir iškart leidosi į kelionę. 
Prie Kuru pabuvo vos kelias valandas ir pasistengė pasivyti Morelį, 
kurio pėdsakus be vargo rado Goloje: trūko tik pusvalandžio, kad 
atvyktų laiku. 


Kai Morelis ėjo pro aptvarą, už kurio vyko Korano mokyklos 
pamokos, mula Abduras, vilkintis švarutėliu burnusu ir sėdintis 
akacijos šešėlyje, mestelėjo į jį apdairų žvilgsnį. Jis pabrėžtinai aiš- 
kino klasei Žodį, tačiau tuos aiškinimus pagražindavo viena kita 
šventojo karo žinia, kurią parsinešė iš šiaurės. Koks dvidešimt dvy- 
likos-penkiolikos metų amžiaus mokinių sėdėjo priešais jį, sutelkę 
dėmesį į tą, kuris, regis, paveldėjo visą arabų pasakotojų meną. 
Vištos kudakavo aptvare, du geltoni šunys buvo įkibę vienas kitam 
į gerklę, bet mokiniai, sėdėdami sukryžiuotomis kojomis po pačia 
gražiausia kaimo akacija, išsižioję klausėsi to, kuris pargrįžo iš toli, 
kupinas svaiginančių pasakojimų. Bedieviai bėgo nuo Visagalio 
pykčio - bet nuo Vienintelio ir Visur Esančiojo nepabėgsi. Didingojo, 
Aukščiausiojo, Havy Lel Oayyoun, Vienintelio Gyvojo, egzistuojan- 
čio iš savęs, pyktis reiškėsi visur kaip deramas metų laikas. Buvo 
matyti, kaip dykumos smėlio smiltelės virsta ginkluotais raiteliais, 


446 


užplūstančiais bedievių miestus nenumaldomomis bangomis, — 
todėl neapsišvietę varguoliai taip ir nesuprato, kodėl dykumoje 
taip maža vandens ir taip daug smilčių... Tą kalbą Abdo Abduras 
kartojo jau daugiau kaip šimtą kartų nuo tada, kai paliko Musoro 
universitetą, kur atvykdavo kiekvienais metais tuo pat metu kaip 
ir kiti dešimt Žodžio skelbėjų tarp genčių; tad jis svajingai dairėsi 
aplinkui, nesiliaudamas kalbėti, stengdamasis nežiovauti, kartais 
pasikasydamas žilą barzdą, sudrėkusiomis nuo Tiesos aukštinimo 
akimis, tačiau ieškodamas tame kraštovaizdyje kokio nors objekto 
prasiblaškyti. Taip jis ir pastebėjo pro šalį žengiantį Morelį, apdul- 
kėjusį, lydimą moters ir trijų vyrų, kurių vienas buvo baltaodis. Jis 
atpažino jį iškart - ne sykį buvo teikęs apie jį žinių. Atpažino ir pa- 
auglį, neatsiliekantį nuo jo nė per žingsnį, su automatu po alkūne. Jį 
pritrenkė prancūzo veido išraiška, bet jis tiesiog padarė išvadą, kad 
Ubaba-Giva, dramblių protėvis, mirs. Antrą kartą mestas žvilgsnis į 
uždarą, ryžtingą paskui jį sekančio paauglio veidą tą įspūdį tik su- 
stiprino. Tai, kas buvo parašyta jau seniai, pagaliau buvo beįvykstą... 
Abdo Abduras buvo labai gerai informuotas agentas. 


For Lami gubernatorius pasimuistė savo krėsle, norėdamas bent 
ką pasakyti. Jis jau dvylika valandų laukė radijo pranešimo. 

— Nesuprantu... Šelšeris turėtų būti prie Kuru nuo šio ryto... Šiaip 
ar taip, tai ilgai netruks. Tikiuosi, jie atgabens mums jį gyvą, kad jis 
galėtų pasiaiškinti. 

— Nelabai tuo tikiu, - pasakė Erbjė. 

Jis atvyko paaiškinti padėties savo apygardoje, bet gubernatorius 
jo nepaleido jau tris dienas, rasdamas čia vieną, čia kitą dingstį. 
Jiedu buvo draugai jau trisdešimt metų, bet juos išskyrė sėkmė ir 
paaukštinimas: vienas pasiekė viršūnę, kitas sustojo, veikiausiai 
visiems laikams, hierarchijos laiptų vidury. 

— Netiki? 

Erbjė išsitraukė iš burnos pypkę. Be reikalo jis visur nešiojasi tą 
daiktą, pamanė gubernatorius: didžiulė geltona užriesta jūrų putų 
pypkė, su kuriajis pasirodydavo oficialiuose priėmimuose ir susirin- 
kimuose, pabrėždavo būtent tai, ką reikėjo, kad jis atrodytų truputį 
originalus bei ekscentriškas, toks „senas brūzgynų gyventojas“, o tai 
jam nieko nepridėjo akyse tų, kurie kalbėjo, kad reikia kuo greičiau 
pasirūpinti šiuolaikiška Afrikos infrastruktūra ar naujai mąstančiais 
kadrais. Gubernatorius jau seniai ketino pasikalbėti su juo apie tai, 
tačiau nedrįso, bijodamas atsimušti į jo humorą, kuris jam buvo 
gerai žinomas. Tas juokingas pypkės formos daiktas, matyt, tapo 
tikru Erbjė bendražygiu, ir buvo jau pernelyg vėlu ir sykiu pernelyg 
anksti šitaip pradėti jo karjeros post mortem: jiems abiem buvo likę 
vos keli metai iki pensijos. 

— Netikiu, kad jis leistųsi suimamas gyvas... Nemanau, kad Mo- 
relis norėtų gyventi mūsų sąlygomis... Turiu galvoje - mūsų biolo- 
ginėmis sąlygomis... 

Gubernatorius gūžtelėjo pečiais. Atrodė pasenęs ir liūdnas. 

- Šitai sunkoka surašyti oficialioje ataskaitoje, - pasakė jis. - Mi- 
nisterijoje mes dar neturime metafizinio poskyrio, kur būtų galima 
pasislėpti nuo rimtų problemų. Bet turėsime. O kol kas norėčiau, 
kad jį man atvestų čionai ir kad jis pasiaiškintų. Tie, kurie sėdi Pa- 
ryžiuje, vis mažiau ir mažiau tiki drambliais. Jiems aišku: tai politinė 
provokacija. Bet pamatysime. Jis mums pasakys... 

„Jis šyptelėjo. 

— Tave tai gali nustebinti, bet aš kažkaip juo pasitikiu. Visa tai 
atrodo kaip niekšybė, bet manau, kad jis iš tų švariųjų... Pasiutė- 
lis, aišku, kuoktelėjęs, bet nuoširdus, toks tipas, kuriam jau viso 
to gana. Gana mūsų, mūsų rankų, mūsų širdžių, mūsų varganos 
smegeninės... Gana žmogaus dalios. Aišku, iš to neišbrisi ant arklio 
ir su ginklu rankoje. Bet tai ne kvailas triukas. Jis tapo amoku... 
Ir, telieka tai tik tarp mūsų, būna akimirkų, kai aš jį suprantu... 

Trumpai tariant, noriu, kad jis ateitų čionai, atsisėstų į šitą kėdę 
ir pasiaiškintų. O visa kita... Mano karjera, supranti, užimamas 
postas... 

Jis pakėlė rankas. Erbjė nusišypsojo: vienas išeis į pensiją kaip 
gubernatorius, kitas kaip pirmosios kategorijos administratorius. 
Tačiau Erbjė per daug mylėjo Afriką ir jos žmones, kad apgailestau- 
tų niekad negalėjęs Žiūrėti į ją iš aukštumų: gal ir gražus vaizdas, 
bet vaizdas iš toli. Intymūs peizažai jam buvo mielesni už panora- 
mų didingumą. Jis jau seniai pasirinko apačią, žemę, juodaodžius 
valstiečius ir liko tvirtai į juos įsikibęs. Jis niekada nesvajojo apie 
viršūnes. Jis tyliai ištarė: 

— Tas tipas susikūrė pernelyg taurią Žmogaus sampratą... Tokio 
reiklumo niekas neatleidžia... Negali gyventi šitaip jausdamasis. Čia 
net ne politikos, ne ideologijos klausimas... Žiūrint jo akimis, mums 
stinga kažko svarbesnio, beveik kažkokio organo... Mes neturime to, 
ko reikia. Labai nustebčiau, jeigu jis leistųsi suimamas gyvas. 


„Čadiečio“ terasoje sėdėjo vienas Žuberas. Išsiuntęs paskutinį 
bylos dokumentą, jis atėjo čionai pasėdėti, gal todėl, kad jam rei- 
kėjo vėl panirti į peizažą, kuris taip puikiai bylojo, kas čia dedasi. 
Pakako apsižvalgyti aplinkui, ir viskas darėsi aišku. Už turėklo — 
upės su šviesos žvynais vangumas tarp išdegusios žolės kuokštų, 
rodės, lėtino patį laiką, o vieniša For Furo palmė tame peizaže at- 
rodė praradusi daug saviškių. Morelio maištas jį žavėjo tuo, kad 
jis buvo ne pirmas. Būta dar ir kitokių protestų. Pavyzdžiui, egip- 
tiečių vėlyvosios imperijos laikais minia išėjo į gatves ir užplūdo 
šventyklas, grasindama išgąsdintiems žyniams. Ta egiptiečių minia 
prieš keturis tūkstančius metų nereikalavo nei duonos, nei taikos, 
nei laisvės. Ji reikalavo nemirtingumo. Svaidė akmenis ir reikala- 
vo nemirtingumo. Morelio manifestacija turėjo maždaug tiek pat 
šansų pasiekti tikslą. Stovėdamas ant Afrikos kalvų, jis mostagavo 

rankomis, šaukė, protestavo ir rodė ženklus, pasmerktus likti be 
atsako. Iš esmės Žmogaus dalios negalėjo pakeisti joks politinis 
sprendimas, neteisybė buvo tokia, kad jokia žmogiška revoliucija 
nebūtų pajėgusi jos atitaisyti. 


Biologijos institute Pjero Kiuri gatvėje Vaseris paskutinį kartą 
perskaitė dienos rezultatus. Jis jau visas mėnuo įsivaizdavo pasiekęs 
tikslą. Visi sukaupti duomenys pradėjo aiškiai krypti į vienintelę 
galimą pusę. Jis nuo pat pradžių nujautė, kad vėžys - ne kažkokia 
viruso sukeliama liga, o paties viruso liga, jo veiklos sutrikimas, 
kai organizmas nebeužtikrina normalių egzistavimo sąlygų. Kitaip 
tariant, užuot stojus su juo į kovą, reikėjo, priešingai, apsvarstyti, 
apibrėžti normalias fiziologinio sutarimo su tuo virusu sąlygas. Jo 
mintys buvo taip nukreiptos į tą darbą, kad jis miegodavo vos ke- 
turias valandas per parą ir valgydavo tik tuomet, kai kas nors jam 
tai primindavo. Valgydavo studentų valgyklose, vilkėdavo draugų 
pasiūlytais drabužiais, nuolat atsisakydavo darbuotis privatiems 
pramonininkams. Jis iš tikrųjų nebuvo tam abejingas ir tai žinojo. Tai 
buvo savimeilės, orumo klausimas. Dabartinės biologinės Žmogaus 
būties sąlygos jam atrodė kaip skandalinga neteisybė. Ir jo žmo- 
gaus orumo samprata nesiderino su pažeminimu, jaučiamu regint 
milijonus Žmonių mirštant pačiame žydėjime dėl paprasčiausio 
nesusipratimo. Jis kovėsi kiek įmanydamas. Nebuvo jokio pagrin- 
do tenkintis fiziologinėmis sąlygomis, kurias gamta sukūrė mums 
prieš kokius penkis šimtus tūkstančių metų. Buvo neleistina, kad po 
šitiek laiko Žmogus iš esmės taip ir liktų akivaizdžiu luošiu. Vaseris 
tikėjo pažanga ir žengė kovojančiųjų priekyje. Išėjęs iš instituto, jis 
nusipirko laikraštį ir paieškojo jame naujienų apie žmogų, kuris aiš- 
kiai buvo jo bendramintis, reiškiantis pasipiktinimą ir atsisakantis 
kapituliuoti prieš mums primestas gyvenimo sąlygas. Jis puikiai 
suprato tą mizantropija apkaltintą maištininką. Labiausiai jį jaudino 

tai, kadjis taip didingai atsisako paklusti dabartinei žmogaus daliai, 
jam primestam luošumui. Jis norėjo padėti jam, bet moksliniams 
tyrimams reikėjo daug kantrybės, ir žmonijos juk nepakeisi burtų 
lazdelės mostu laboratorijoje: o tas šelmis labai skubėjo. Reikėjo 
didžiulės kantrybės, vienas po kito einančių atradimų, sintezės ir ti- 
riamojo darbo, tiksliau pasakius, tokios smegenų masės, kurios trys 
ketvirtadaliai dar buvo neišnaudoti, paslaptingi, palikti kažkokiai 
būsimai funkcijai - ir buvo svarbu pagaliau pradėti ją eksploatuoti, 
mobilizuoti. Ateitis, matyt, slypėjo ten, tose dar anonimiškose ir 
slaptose ląstelėse. Laikraštyje jis perskaitė žinią apie neišvengiamą 
Morelio suėmimą, tačiau įtikintas nebuvo: galėjai įsivaizduoti, kad 
tą vyruką supa daugybė bendrininkų. Jis įsikišo laikraštį į kišenę ir 
ramiai nusileįdo į metro. 


Arklys Biutoras stengėsi kaip niekada gyvenime. 

Jo šeimininkas paliko jį ramybėje Ngelės baltųjų tėvų misijoje, 
ir jis mėgavosi tikrai pelnytu poilsiu, bet štai pranciškonas vėl pa- 
sirodė, įtūžęs ir susijaudinęs, ir jo svoris tapo dar labiau jaučiamas, 
gal dėl to, kad jis be paliovos nekantriai muistėsi ant balno. Tėvo 
Fargo veidas buvo prislėgtas, įraudęs, ir kaip visuomet, kai susi- 
jaudindavo, jis šnopavo, kriuksėjo, dūsavo ir prakaitavo, tarytum 
tuoj pat turėtų stoti priešais Tą, kuris, be abejonės, vis dėlto turėjo 
jam paruošęs kelis klausimus. Jis buvo ne vienas. Du baltieji tėvai, 
kuriuos jis atitraukė nuo ramios maldos, jojo paskui jį ant savo mulų, 
laibi, išdžiūvę, baimingai įsitempę, tačiau kupini ryžto, pažadinto 
anaiptol ne tų nemalonių žodžių krušos, kurią raupsuotųjų misio- 
nierius iš ryto pažėrė ant jų. 

— Juk per karąjūs slėpėte kolaborantus! - šaukė Fargas, energin- 
gai stumdamas juos prie misijos durų. - Tad galite paslėpti ir tikrą 
maištininką, sukilusį prieš mūsų varganą dalią! Gerai jau, gerai, 
nutilkite, ne jums mokyti mane katekizmo. Žinoma, jis apimtas 

puikybės, jis burnotojas, jis turėtų pulti ant kelių ir melstis, užuot 
rodęs kumštį. Bet tai ne vien jo kaltė. Jis dar kaip reikiant neįsibė- 
gėjo, ir tiek. Jo širdį užgulė tiek skausmo, kad jam nepavyko kaip 
reikiant įsibėgėti, buvo per sunku. Tad jis sustojo prie dramblių. Bet 
gal koks geras spyris į sėdynę padės jam įsibėgėti. O kol tatai įvyks, 
nenoriu, kad jis leistųsi nudedamas kur nors pakelėje kaip koks 
pasiutęs šuo, negavęs laiko suprasti ir kreiptis su savo peticijomis 
ten, kur reikia. Tad jūs saugosite jį paslėpę misijoje tiek, kiek reikės, 
o aš įsipareigoju padėti jam įsibėgėti, būkite ramūs. Aš jį pamokysiu 
išeiti iš rikiuotės, sustoti prie dramblių. Jam reikia pagelbėti, ir aš 
tuo užsiimsiu, aš moku tai daryti, pirmyn. 

— Iki šiol misija neturėjo nemalonumų su valdžia, - suraukęs 
nosį tarė jauniausias iš tėvų. 

— Neturėjo, - su pasitenkinimu patvirtino tėvas Fargas. - Tačiau 
dabar pats laikas pradėti. 


Ji nežinojo, ar tai tik laikinas silpnumas, atsiradęs dėl karščia- 
vimo ir išsekimo, ar kažkas rimtesnio, tiesa, kuri piršte piršosi, nes 
ji nebeturėjo ryžto ir jėgų tam priešintis, tačiau kai kuriomis aki- 
mirkomis svarbu būdavo tik viena - kad jis apkabintų jos pečius, 
kad paglostytų veidą, kad priglaustų ją prie savęs. Tuomet visa kita 
liaudavosi egzistavę. Tai tik nuovargis, nieko kito, tai praeis, nea- 
bejojo ji, tik toks švelnumo poreikis, atsiradęs dėl jos fizinės būklės, 
paprasčiausias poreikis pailsėti. Ji ir toliau energingai, jaudinamai 
neigė tai per teismo posėdį, nors visi jie nenorėjo suprasti, kad ji 
galėjo ten būti dėl savęs pačios, kad ir ji galėjo kuo nors tikėti, kad 
ji galėjo būti tokia užsispyrusi ir ištikimai ginti tokią žmogiškumo 
paraštę, kurioje būtų vietos net drambliams. Tatai juos juokino, ir 
pats pirmininkas su pensnė ant nosies, niūriai rūstus, atrodė pa- 
šaipus ir susidomėjęs. Nors jo veido oda ir panėšėjo į pergamentą, 
jam vis tiek pavyko nutaisyti miną oraus vyro, kuris nugyveno 

pakankamai, kad pažintų moteris, net merginas, ir jų akstinus, vi- 
suomet tuos pačius. 

— Nagi, dabar pasistenkite pasakyti mums teisybę... Iš pradžių 
teigėte, kad, prisidėjusi prie jo - nepamirškime, su ginklais ir šaud- 
menimis, - galvojote tik apie viena: įtikinti jį pasiduoti į teisingumo 
rankas. Dabar pati prisipažįstate, kad pasilikote su juo, norėdama 
padėti jam toliau vykdyti teroristinę veiklą... Jeigu mums melavote, 
prisipažinkite tai dabar, teismas bus už tai dėkingas... 

— Aš nemelavau. For Lami visi sakė, kad jis nekenčia žmonių, kad 
jis nusivylėlis, mizantropas... Maniau, kad tai tiesa... Kad jis labai 
nelaimingas... Labai... Labai vienišas... Ir kad gal aš galėčiau... 

— Pakeisti jo nuomonę? 

- Taip. 

- Jūs buvote jį įsimylėjusi? 

- Tai visiškai ne tai... Čia nėra nieko bendra... 

- Jis pasirodė jums... tarkime, labai simpatiškas? 

- Taip. 

- Ir jūs nebesistengėte pakeisti jo nuomonės? 

— Tai, kas apie jį kalbama, neteisybė. Jis buvo ne toks... 

— Ne toks? 

- Jis nebuvo nusivylėlis. Jis anaiptol nejautė neapykantos ŽmMo- 
nėms... Priešingai, jis jais pasitikėjo, jis dažnai juokėsi, buvo links- 
mas... Jis.mylėjo gyvenimą, gamtą ir... | 

— Tikriausiai dramblius? 

Ji neatsakė, bet jos šyptelėjimas ir buvo atsakymas. 

— Vadinasi, jūs paprasčiausiai likote su juo? 

Rodės, ji nenugirdo. Jos akys, jos šypsena krypo kažkur kitur, ji 
kalbėjo paskubomis. 

- Jis nenusiminė net nepavykus tai konferencijai. Iškart pasakė, 
kad bus dar kita ir kad bus imtasi būtinų apsaugos priemonių. Bet 
reikėjo manifestuoti ir toliau, nes tokie dalykai savaime nesidaro, 

juos visuomet privalai išsikovoti, dėl visuotinės inercijos, o ypač 
todėl, kad žmonėms reikia padrąsinimo ir informacijos. Todėl jam 
ir buvo taip svarbu tęsti tą reikalą, kad parodytų, jog tai įmano- 
ma, kad pažadintų žmones, kad neleistų jiems visada galvoti apie 
blogiausia, manyti, jog nieko negalima padaryti, nors pakanka tik 
nepasiduoti nevilčiai... 

Salėje įvyko menkas incidentas: Hasui, specialiai šia proga 
palikusiam Čado nendrynus, taip palengvėjo ir tapo džiugu nuo 
minties, jog Morelis anaiptol neatsisakė ginti dramblių ir buvo 
pasiryžęs tęsti kovą iki galo, kad jis atsistojo ir iš visų jėgų pradėjo 
daužyti dešiniu kumščiu kairį delną ir šaukti: „Bravo!“ - dėl to 
buvo kaipmat išprašytas iš salės. (O vis dėlto prieš savaitę Hasas 
pagavo tris drambliukus Tadensės zoologijos sodui.) Prie durų 
stovintis Sandras, sunkvežimio vairuotojas, negalėjo patikėti, kad 
tai toji pati mergina, su kuria jis miegojo prieš aštuoniolika mė- 
nesių. Jį tai suerzino ir pažemino savo paties akyse, nors jis ir 
nesuprato kodėl. Jam kažkaip keistai pasirodė, kad per tą bylą 
jis kažką prarado. O dar nesmagiau buvo dėl to, kad ta proga jis 
tyčia pasipuošė, nes visi žinojo juodu miegojus, ir jis tikėjosi, jog 
visų žvilgsniai nukryps į jį, bet nuo pat teismo posėdžio pradžios 
niekas nekreipė į jį nė menkiausio dėmesio - jam atrodė, kad jo 
išvis niekada nebuvo. 

— Vadinasi, jūs apsigalvojote ir nutarėte jam padėti? 

— Aš negalėjau jam padėti, priešingai, aš jam trukdžiau... Buvau 
našta... Norėjau pasilikti su juo iki pat galo. 

— Ar žinojote, kad jis bet kurią akimirką gali būti suimtas? 

— Taip... Goloje mums pasakė, kad keliu priešais mus iš Ulė krašto 
važiuoja kareivių būrys. 

- Ir jūs vis dėlto sekėte paskui jį? 

- Taip. 

- Jūs buvote jį įsimylėjusi? 

- Čia nėra nieko bendra. 

— Jūs buvote jo meilužė? 

- Jau sakiau, kad čia nėra nieko bendra! - užriko ji. 

— Apskritai jūs buvote jam atsidavusi... kūnu ir siela? 

— Taip. 

Pirmininkas valandėlę palaukė. 

— Ar laikraščiai neklysta skelbdami apie jūsų ketinimą pasibaigus 
teismo procesui... kaip jie rašo... ištekėti už „majoro“ Forsaito? 

Forsaitas kilstelėjo galvą. 

— Neklysta. 

- Ir vis dėlto prie Morelio jūs buvote... prisirišusi taip stipriai, kad 
nedvejodama pasilikote su juo, nors jam aiškiai grėsė suėmimas? 

— Taip. 

Fildsas labai gerai žinojo, kur garbus pareigūnas lenkia. Kokia 
gaida jis nori užbaigti apklausą. Jis nuo pat pradžių siekė sukurti 
tokią bylos atmosferą. Įrodyti, kad jie - grupė nihilistų, anarchistų, 
neturinčių jokio užsibrėžto tikslo, jokių principų, jokios moralės, 
jokio tikėjimo, kad ji - mergina, kokių visuomet rasi prisiplakusių 
prie avantiūristų gaujos, mieganti čia su vienu, čia su kitu, einanti 
nuo vado prie leitenanto, priklausomai nuo aplinkybių ir pasitai- 
kančių progų. Fildsas ir pats iš pradžių vos šitaip neapsiriko, tad 
jam buvo sunku piktintis. Ir vis dėlto jam kilo velnioniškas noras 
atsistoti ir gerai vožti tam teisėjui į fizionomiją. Šiaip jau jis būtų 
apsiribojęs jo nuotrauka. Bet kadangi neturėjo fotoaparato, jam buvo 
labai sunku susilaikyti. 

— Jums tai atrodo visiškai natūralu? 

Ji smalsokai pažvelgė į teisėją, valandėlę pagalvojo, paskui ma- 
loniai, kaip aiškinama į keblią padėtį patekusiam žmogui, pasakė: 

— Mudu su majoru Forsaitu sieja... drauge išgyventi prisimini- 
mai... 

Ji tikriausiai norėjo pavartoti žodį „bendri“. 

— Labai stiprūs prisiminimai... ir mudu tęsime, ką pradėję, drau- 
ge. Mes tai pažadėjome ponui Moreliui, ir mudu drauge toliau... 
toliau... 

Ji nutilo. 

— Ginsite dramblius, ar ne taip? - sardoniškai paklausė pirmi- 
ninkas. 

„Jinai vėl regėjo jį su ta truputį savimi patenkinto Žmogaus 
mina, kurią jis kartais nutaisydavo, tvirtai stovintį ant savo trum- 
pokų kojų, sukantį suktinę, su ta gudria išraiška, kuri išties galėjo 
erzinti, vėl girdėjo jo balsą, tariantį: 

— Matai, dar mokykloje mus vis dėlto išmokė... yra tokių gyvūnų, 
kurie vadinami „Žmogaus draugais“... juos reikia ginti... jie mums 
reikalingi. Žmogaus draugai... Visuose zoologijos vadovėliuose... 
Taip bent jau buvo mano laikais. Būtent šitai tie žodžiai ir reiškė... 

Publika stebėjosi, kodėl gi ji šypsosi. 

— Ką gi! - toliau kalbėjo pirmininkas. Man nedera spėti, kokį 
nuosprendį priims šis teismas, bet tikiuosi, kad kurį laiką jūs nebe- 
turėsite progos trikdyti viešosios tvarkos... 


Bet gal ištverti, tęsti kelionę, kai medžių šakos virš galvos imdavo 
suktis ir ji gaudavo užsimerkti, kad pergalėtų svaigulį, jai labiausiai 
padėjo baimė jam nepatikti, pasirodyti ne tokiai, kokią jis manė ją 
esant. Kiekvieną sykį, kai jis truputį sunerimęs jos paklausdavo, jų- 
dviejų arkliams žengiant šonas į šoną tuo pačiu lėtu žingsniu kalvų 
link, ji visuomet rasdavo jėgų atsakyti jam iš pažiūros linksmai. 

— Kaip laikaisi? 

— Nesirūpinkit dėl manęs, pone Moreli... Aš tvirta vokietė, iš 
valstiečių... 

— Po dviejų valandų jau būsime kalvose. Ten yra pora urvų, ku- 

nieko. Bet galiausiai kaip nors jų gausime. 

— Dėl manęs nesijaudinkite. 

Jis stengėsi įtikinti save, kad jam reikia jos vien tik kaip vokietės, 
kurios dalyvavimas šitoje istorijoje įrodo, jog nereikia nusiminti dėl 
tos tautos. Atėjo jų eilė ką nors nuveikti dramblių labui. Po Aušvico 
atėjo laikas ir jiems parodyti savo meilę gamtai, stoti ginti Žmogiš- 
kumo paraštės, apsaugoti tą paraštę, kurią pažanga turi išplėsti vis 
labiau ir kuri turi sutalpinti mus visus, nepaisant rasės, tautos ir 
ideologijos. Jis visada mylėjo visas gyvybės formas su neblėstančia 
aistra - Peras Kvistas supažindino jį su žodžiu „ekologija“, kurio 
jis nežinojo, - ir jos priešai visada susitikdavo jį savo kelyje. Tai kas 
gi galėjo būti paprasčiau nei tapti gynėju paties didžiausio gyvo 
jos įsikūnijimo, kuriam ypač grėsė pavojus? Ojeigu anachroniški ir 
griozdiški drambliai sunkino naujo pasaulio statybą, tai tik įrodė, 
kad ta statyba yra Žmogaus kūrinys. Ir jis jautėsi artėjąs prie tikslo, 
netrukus pasieksiantis bent jau dalinių rezultatų. Dar truputėlis 
triukšmo, ir nebus jokio pagrindo kokiai nors naujai konferen- 
cijai, susirinkusiai spaudžiant viešajai nuomonei, nesusitarti dėl 
priemonių, kurių reikia griebtis. O paskui... Jis negalėjo susiturėti 
neatsigręžęs į ją dar kartą... 

— Žiūrėk, jau matyti kalvos. 

— Matau. 

— Dar trupučiukas, ir būsime tenai. Galėsime pagaliau pail- 
sėti... 


Jusefas pakėlė laisvos rankos rankovę ir nusišluostė nuo kak- 
tos prakaitą. Kelio gale vis dar niekas nepasirodė, bet laukdamas 
paskutinės akimirkos jis labai rizikavo. Tačiau turėjo gerą pasiaiš- 
kinimą: su jais buvo amerikiečių Žurnalistas. Juk negalėjai nudėti 
Morelio jo akivaizdoje. Tai padarytų daug žalos Partijai. Jam buvo 
nurodyta palaukti, kada Morelis pasiliks vienas. Bet reporteris 
vos besilaikė ant arklio ir Idris turėjo jį prilaikyti, kad nenukristų. 


457 


Netrukus jis sustos ir liks sėdėti vienas palei kelią. Jeigu tuomet 
Jusefas neįvykdys jam duotų įsakymų, draugai jį palaikys Organi- 
zacijos išdaviku. Svarbiausia - nesakyti sau, kad tikslas nepateisina 
priemonių: taip gali suskystėti. Doktrinos požiūriu ši problema jau 
seniai buvo išspręsta ir bent jau čia nebuvo ko dvejoti. Jeigu jis ne- 
paspaus gaiduko, kad ir paskutinę akimirką, nutrauks vienintelius 
savo patirtus brolystės ryšius - ryšius su nacionaline revoliucija. Jis 
jautė, kaip šautuvo buožė degina jam delną, kurį buvo priverstas 
šluostytis be paliovos. Net jeigu tas Žurnalistas ir bus su jais, jam 
vis tiek liks galimybė prisiekti, kad jis tik įvykdė paties Morelio, 
kuris nenorėjo pasiduoti gyvas, įsakymą. Jis taip įdėmiai spitrijo į 
kelio galą, kad pradėjo matyti prieš akis dėmes ir kiekvienąsyk jas 
palaikydavo savo tykomais sunkvežimiais. 

Tuo metu leitenanto Sandjeno būrys tame kelyje buvo dar 
maždaug už dešimties kilometrų, maždaug ketvirčio valandos 
atstumu. 


Vos gavęs pirmą žinią iš savo viršininko čiabuvio Golos apygar- 
doje, kad Morelis yra kelyje iš Golos į Ulė, Ulė krašto gubernatorius 
skubiai išvažiavo iš Sionvilio savo automobiliu. Karinis dalinys, 
matyt, turėjo apsupti rajoną tą patį rytą, ir jeigu gubernatorius ir 
buvo kam tvirtai pasiryžęs, tai sukliudyti Morelio žūčiai susidūrus 
su prancūzų kareiviais. Tai būtų buvę nenatūralu, taip pat nenatū- 
ralu kaip tai, jeigu Morelis būtų buvęs sutryptas dramblių. Jie amžių 
amžius drauge kovojo su bendru priešu, ir niekas negalėjo jų išskirti. 
Išvakarėse gubernatorius gavo telegramą, patvirtinančią jo pareigas, 
tad buvo pasiruošęs įsikišti su visu atgautu autoritetu, kad išgelbėtų 
tą prancūzą, kuris atsisakė išsižadėti savo siekių. 


Vienintelis baltaodis, matęs juos einant pro šalį už dvidešimt 
penkių kilometrų į pietus nuo Golos, toje vietoje, kur kelias kerta 

medvilnės plantacijas, o paskui nusidriekia tiesiai per Ulė kalnyno 
atšakas, buvo urano ieškotojas, vardu Žonkė, atvykęs iš Europos 
prieš šešias savaites; jis važiavo atgal džipu iš vienos tų apylinkių 
plantacijos, kurios savininkus bergždžiai mėgino sudominti savo 
žvalgymo darbais - pats tai pavadino „šiokios tokios finansinės 
paramos poreikiu“. Vos išniręs iš keliuko, vedančio iš plantacijos į 
pagrindinį kelią, jis turėjo spūstelti stabdžius, kad neužšoktų ant tų 
jį nė menkiausio dėmesio. Išvada, kurią Žonkė padarė iš to netikėto 
susitikimo, buvo iškalbinga savo paprastumu. 

— Maniau, kad desperados laikai pasibaigė, netgi Afrikoje. Beje, 
Morelis nebuvo ginkluotas. Bet paskui jį jojo jaunas juodaodis, kuris 
buvo ginkluotas už du, jei taip galima pasakyti. Aš ką tik atvykau 
į Afriką ir dar nespėjau atbukti: mane pašiurpino tas vaikinukas 
su automatu, įdėmiai mane nužiūrėjęs, o ypač tas kitas juodukas, 
daug vyresnis, su mėlynu burnusu ir turbanu, su tikro laukinio, 
nieko gero tau nelinkinčio žmogaus išraiška. Be to, paskui juos 
pagarbiu atstumu bėgo kaimo vaikigaliai. Morelis jojo pirmas, plika 
galva, visas dulkinas, kaklą apsivyniojęs kažkokiu nešvariu chaki 
spalvos šaliku, ir, priešingai, nei maniau, visiškai neatrodė beprotis 
ir netgi nebuvo įsijaudrinęs. Nors turėjo toks būti: kitaip nebūtų 
atsidūręs tame kelyje vidury dienos, pačiame plantacijų tirštyje, kur 
sunkvežimiai važinėja net tokiu metų laiku. Jam arba viskas buvo 
nė motais, arba, reikia manyti, jis buvo globojamas iš aukščiau. 
Aš to netvirtinu, tik klausiu, ir tiek. O labiausiai mane pribloškė 
ta mergina. Ji iš tikrųjų atrodė prastai, nors ir galėjai nuspėti, kad 
kitados buvo graži, bet jos akys buvo įkritusios, su juodais ratilais, 
iš veido liko vien ištempta oda ir prakaitas, ir būčiau prisiekęs, 
kad ji nenusikas daugiau nei metro... O dar buvo tas amerikiečių 
žurnalistas su fotoaparatais ant kaklo ir per petį permestu odiniu 
krepšiu -jis atrodė visiškai trenktas, apsirišęs tą nosinę su keturiais 

ragučiais ant galvos... paklaikęs, lipančiomis jam ant kaktos akimis. 
Ir visa tai dėl dramblių! Tikrai jau turėtum niekuo nebetikėti. Aš 
jau esu jų prisižiūrėjęs, tų visokiausių anarchistų, bet šitie tai jau 
pranoko viską! Turėtum iš tikrųjų nekęsti žmonių, norėti į juos 
nusispjauti... Negaliu atsipeikėti nuo to vaizdo. Bet, žinote... aš 
juos truputį suprantu. Visi mes truputį šito turime. Tik vis dėlto 
ne šitiek. Aš bent jau turiu vilties surasti urano ir tuo pasiguosti... 
Juk, šiaip ar taip, reikia kuo nors tikėti, ar ne?.. Aš iškart grįžau į 
plantaciją jų įspėti. Susiradau Rubo ir viską papasakojau. Nežinau, 
ko, tiesą sakant, iš jo laukiau, bet norėjau su kuo nors pasidalyti 
tuo, ką mačiau. Jis ramiai manęs klausėsi. Jūs jį pažįstate: toks liū- 
dnokas storulis. „Na, gerai, - pasakė jis, - Morelis praėjo pro čia. 
Gerai. Ir kas iš to? Man nusispjaut: aš prieš jį nieko neturiu. Patariu 
jums užsičiaupti.“ Štai prie ko mes priėjome, pone. Aš šitai vadinu 
mizantropija. Nenuostabu, kad tas Rubo nenorėjo prisidėti prie 
mano paieškų, - tai dar vienas vyrukas, kuris niekuo netiki, nei 
uranu, nei kuo kitu... Jei rasčiau Morelį pasislėpusį jo plantacijoje, 
nelabai tenustebčiau... 


Žonkė apsiriko tvirtindamas, kad Mina nebenusikas daugiau nei 
metro. Ji dar sukorė penkis kilometrus, nors ir ne kartą gavo sustoti. 
Morelį ji paliko tik visiškai nualpusi - kai atsimerkė, pamatė ties ja 
palinkusį jo veidą, susirūpinusį ir draugišką. Ji pamėgino nusišyp- 
soti, nes būtent šitai juos labiausiai ir siejo. Jis atsakė jai tuo pačiu. 

— Mano vargšiuk, - prabilo jis. - Šį kartą tu laimėjai. 

— Ich kann ja nicht mehr... 

Jis laikė ją savo glėbyje. Ji kėlė į jį ašaromis paplūdusį veidą, 
kuriame tarp dulkių ir prakaito vis dar virpėjo šypsena, bet kuriame 
jis matė išsekimo požymį, puikiai jam pažįstamą jau nuo stovyklos 


* Ašjau nebegaliu. (Vok.) 

laikų: musė ropojo jai per kaktą ir skruostą, oji neturėjo jėgų jos nu- 
vyti, tikriausiai jos nė nejuto. Jam tai buvo puikiai pažįstama: musė, 
kuri jaučiasi kaip namie. Jis kilstelėjo raištelį, nuėmė fetrinę skry- 
bėlę ir suėmė jos galvą rankomis. Net lūpos buvo praradusios savo 
linijas, beveik pilkos ir be jokios gyvybės. Nors jis, nepaisydamas 
jokio pavojaus, mėgino sutrumpinti kelią, pasirinko patį judriausią, 
jojo nosies tiesumu, nors kareiviai tikriausiai važiavo jiems priešais, 
aišku, tikėdamasis vienų užuojautos, kitų supratimo ir prancūzų 
ištikimybės savo tradicijoms, bet nieko nepadarysi - ji nebepaėjo. 
O jis pats gerai nebežinojo, kur link sukti. Jų urvas Ulė krašte jau 
buvo aptiktas. Buvo dar ir kitų, tačiau be vaistų atsargų, be ginklų 
ir šaudmenų - tų, kuriuos jiems paliko Vaitaris, galėjo pakakti vos 
kelioms dienoms. Tačiau reikėjo tęsti pradėtą žygį. Žmonės turėjo 
žinoti, kad jis vis dar čia, gyvas, kažkur Afrikoje - juk kaip tik apie 
tai, apie šitą prancūzą Afrikoje tiek daug kalbama. 

— Gal, jei pailsėtum po valandą ar dvi?.. Galėtume truputį su- 
stoti. 

Ji nieko neatsakė, bet jis net ir nesistengė jos įtikinti. 

— Gerai. Nuvesiu tave į kaimą... Ten tikriausiai yra sanitarinis 
postas. Šiaip ar taip, čia yra tokia plantacija... Nueisiu paieškoti. 

— Aš eisiu pati. 

— Apie tai negali būti nė kalbos. 

— Juk jūs nesustosite dėl manęs... Palikite mane... Tęskite žygį. 
Padarykite tai dėl manęs. 

— Palikti tave čia, ant kelio? 

— Nenoriu, kad jums per mane kas nors atsitiktų... 

Jis akimirką padvejojo, bet buvo sunku atsispirti tam maldau- 
jamam ir sykiu valingam žvilgsniui. Jis galėjo padaryti dėl jos tik 
viena - tęsti, ką pradėjęs. Dėljos ir dėl milijonų kitų Žmonių, kuriems 
taip reikėjo draugystės, jis turėjo tęsti tą manifestaciją, nesileisti 
sučiumpamas, gudrauti, slėptis, be atvangos ginti tą Žmogišką- 
ją paraštę didžiausių mūsų sunkumų metu, likti nesugaunamas 

kažkur brūzgynų gilumoje, tarp paskutinių dramblių, tarsi paguo- 
da, pažadas, nepalenkiamas pasitikėjimas mumis pačiais ir mūsų 
ateitimi! O svarbiausia, reikėjo išlikti, ir, jei kulka pataikys į tave, 
nuklupiniuoti mirti į kokią tamsią brūzgynų vietą, kad tavęs nie- 
kad nesurastų —- ir kad tie, kuriems tu reikalingas, vis dar galėtų 
manyti, esi gyvas. Jeigu būtų lemta žūti nuo kulkos į nugarą pagal 
klasikinę tokio pobūdžio Žygių tradiciją, niekas neturi to sužinoti, 
kad pavirstum legenda ir kad ji visur skelbtų tave esant nenugalėtą, 
ir kad Žmonės tikėtų, jog; tu tiktai pasislėpei ir esi pasiruošęs išnirti 
pačią netikėčiausią valandėlę - kai jie jau beveik nebedrįstų kliautis 
tavimi - ir stoti ginti tų milžinų, kuriems iškilo grėsmė. 

— Gerai. 

— Reikia, kad jums nieko nenutiktų... 

— Man nieko nenutiks, - pažadėjo jis rimtai. - Aš turiu daugybę 
draugų. Aš tau ne viską pasakiau, bet jie man padės, būk rami. 

Jis nežinojo, ar ji juo tiki, ar ne, bet reikėjo pasistengti ją nura- 
minti, nuraminti visus juos. Buvo labai svarbu, kad būtų manoma, 
jog jis tebėra gyvas. 

- Jeigu išgirsi pesimistinių gandų, netikėk jais. Esą aš nušautas 
arba tą ar aną... Pasakyk žmonėms, kad jie tuo netikėtų, aš niekad 
nebūsiu pagautas. 

O keisčiausia buvo tai, kad jis ir pats tuo beveik tikėjo. Jis ne- 
žinojo, ką darys nei kur eis, beveik be ginklų ir be šaudmenų, bet 
buvo tikras, kad ras draugų. 

— Gal kurį laiką nebeišgirsi apie mane kalbant, bet aš būsiu ten 
pasislėpęs... | 

Jis mostelėjo ranka miško link. 

— Ir sugrįšiu. 

Jo akys vėl nušvito ironiška bendrininkyste. 

- Mes juos priversime sušaukti naują konferenciją... Gal jie pa- 
kvies net ir mane. Aš tau sakau, galiausiai jie paliks tą būtiną mums 
paraštę... O tuos, kurie eina prieš... mes juos sutvarkysime. 

Eibas Fildsas paniekinamai kiauktelėjo. „Mes juos sutvarky- 
sime...“ Jis labai bjaurėjosi tuo pasakymu, kurį tūkstančius kartų 
girdėjo iš prancūzų kareivių lūpų, kareivių, vėliau taip ir negrįžusių. 
Kad ir karščiuodamas, Eibas Fildsas didžiavosi, kad yra realistas 
amerikietis su pasaulyje didžiausiomis nacionalinėmis pajamomis 
vienam gyventojui, aukščiausiu gyvenimo lygiu nuo pat evoliucijos 
pradžios; pirmapradžio vandenyno ropliai galėjo didžiuotis Ameri- 
ka, ir tasai protėvis, kuris pirmą kartą iššliaužė iš gimtojo dumblo 
ant savo Žvynų, galėjo ramiai miegoti: jam pavyko. Jo vardas turėjo 
būti garbinamas visose mokyklose, nes jis buvo tikras pionierius, 
tėvas laisvosios verslininkystės, iniciatyvumo, rizikos - viso to, kas 
dar ir šiandieną lemia stebuklingą Jungtinių Valstijų materialinį 
klestėjimą. Jis pergalingai apsidairė, ir visi aplink jį susėdę driežai 
pradėjo ploti; Eibas Fildsas norėjo juos pasveikinti ir nenukrito nuo 
arklio tik skubiai įsikišus Idriui. 

— Manai, kad pajėgsi nueiti iki plantacijos? Iki jos dar dešimt 
kilometrų. 

— Ponas Fildsas man padės. 

— Kurgi ne. Tik pažvelk į jį, jam akys jau virsta ant kaktos. Jis jau 
nebe čia. Ei, fotografe!.. 

Fildsas čiupo fotoaparatą. 

— Ar galėsi ją palydėti? 

„- Aš noriu eiti su jumis. 

— Še tai tau! O aš maniau, kad nebeturi juostos: 

— Nesvarbu. Aš susitvarkysiu. 

— Tai kaip tu fotografuosi? Užpakaliu? 

— Aš noriu jums padėti. 

— Žiūrėk tu man, 0 aš maniau, kad drambliai tau nė motais. 

— Visa mano šeima žuvo dujų kameroje Aušvice. 

— Ak štai kaip! Reikėjo pasakyti. Tik aš negaliu tavęs pasiimti. 

— Kodėl? 

— Tai būtų neteisinga. Tu pats nebežinai, ką darai. Tokios būklės 
tu net sutiktum jėga nuversti Jungtinių Valstijų vyriausybę, jei bū- 
tum gražiai paprašytas. 

— Aš esu Amerikos pilietis ir turiu teisę ginti dramblius visur, 
kur jiems gresia pavojus! - užriaumojo Eibas Fildsas. - Džefersonas, 
Linkolnas, Eizen... 

— Taip, taip, Žinau... | 

— Aš turiu teisę ginti dramblius kaip ir visi kiti. 

— Gerai, eik jų ginti kaip visi. 

— Aš noriu numirti už dramblius!.. - suriaumojo Eibas Fildsas. 

— Dar vienas, kuris bus nuvilktas stoti prieš apklausos komisi- 
ją... 

— Amerikiečių kareiviai atvyko į Europą ginti jūsų prakeiktų 
dramblių! - riaumojo Eibas Fildsas. - Be mūsų... 

Ypač stiprus dieglys kairiajame šone truputį jį apramino. Jis 
susiėmė šoną abiem rankom ir iš skausmo išsiviepė. 

— Judu abu apsisuksite ir trauksite atgal. Už kelių kilometrų yra 
plantacija. Ar tu mane girdi? 

— Nežinau, ar nusigausiu iki ten. Šonkauliai man lįste lenda į 
plaučius. . 

— Pamėginsi... Kas nutiko? 

— Džipas ir sunkvežimiai! - sušuko Jusefas. 

Studentas pajuto, kaip jo veidu ir kaklu žliaugia karštas pra- 
kaitas: jam atrodė, kad jis kraujuoja. Jis taip suspaudė ginklą po 
alkūne, kad jam sutraukė ranką. Giliai įkvėpė oro, nenuleisdamas 
akių nuo horizonte didėjančių juodų taškų: po dvidešimties minučių 
ar po pusvalandžio, išsukę iš kelio, jie pasieks Ulė kalnų atšakas ir 
bambukų miško raizgyną tarp uolų. Ten jis liks vienas su Moreliu 
ir Idriu, be nepatogaus liudininko. Jis rankove nusišluostė prakaitą 
nuo veido, beveik per jėgą prisivertęs patikėti, kad pasiryžo, kad 
visa tai bus labai paprasta: automato papliūpa, ir Morelis visiems 

laikams įžengs į legendą. Taps afrikietiško nacionalizmo didvyriu, 
kuriuo visuomet bus galima pergalingai remtis, nesibijant, kad būsi 
demaskuotas. Bus galima eksploatuoti jo vardą susirinkimuose, 
konferencijose, susibūrimuose, žadinti entuziazmą bei emocijas 
susirinkusiems Žmonėms, kurie sustoję sveikins jį, o jis negalės 
ateiti ir blokšti tau po kojomis savo juokingų dramblių. Jis amžinai 
liks pirmuoju baltaodžiu, atidavusiu savo gyvybę už juodaodžių 
nacionalizmą. Jis nebegalės protestuoti, staiga išstoti prieš viešąją 
nuomonę ir labai garsiai šaukti apie savo užsispyrėlišką įsitikini- 
mą, skelbti, kad iš tikrųjų jis pirmiausia ir labiausiai gina tam tikrą 
žmogaus orumo sampratą. Pagaliau iš esmės ir niekuo nerizikuojant 
bus galima pasinaudoti juo praktiniais tikslais, siekiant konkre- 
taus rezultato, suteikti jo vardui visą norimą spindesį, nebijant, 
kad tas patenkintas kvailys, kur nors netikėtai išdygęs, įsiutęs ir 
nemiklus, daužys kumščiu ir rėks savo užsispyrėlišką tiesą. Jau 
niekad nebekils grėsmė pamatyti jį netikėtai atsiradus kokiame 
nors susirinkime - su peticijų ir atsišaukimų prikimštu portfeliu, 
ta sutaršyta amžino kovotojo galva, trankantį kumščiu į stalą ir pa- 
„ verčiantį nieku bet kokias pastangas juo pasinaudoti, griaudėjantį: 
„Mano reikalavimai labai paprasti, aš ginu tik gamtą... Pavadinkite 
tai, kaip norite. Laisve, orumu, žmogiškumu, ekologija... Tai tas pats. 
Aš visa tai darau Žmogaus draugų labui. Mes buvome išmokyti 
mokykloje, ką tai reiškia. O į visa kita man nusispjaut.“ Kol bus 
gyvas, tas netikša visuomet bus pagalys ratuose. Dabar, kai jiedu 
buvo kartu jau beveik metai, jis suprato jį taip puikiai, taip puikiai 
pažino tą jo nuostabią aistrą, jog iš tikrųjų nebuvo jokio kito būdo, 
tik jį nudėti, kad galėtum įveikti tą jo skleidžiamą užkratą, tą ramų 
jo pasitikėjimą tavim. Juoba kad nepraleidi be pėdsako penkiolikos 
gyvenimo metų priešų mokyklose ir universitetuose - galiausiai 
įsiurbi kai ko iš tų nuodų, kuriuos jie distiliuoja tau taip išmonin- 
gai. Tikslas, nepateisinantis priemonių... Ta žmogiškumo paraštė, 

kurią reikia gerbti, nepaisant jokių ideologijų ir žiaurios kovos. 
Nors žinai, jog tai tik žodžiai, ano amžiaus atgyvenos, nesuderina- 
mos su istorine pažanga ir klasių kova, viena automato papliūpa 
sunku atsikratyti viso gauto išsilavinimo. O labiausiai jį erzino tai, 
kad kartais, kai Morelis atsigręždavo ir pamatydavo į jį nukreiptą 
automato vamzdį, studentas būdavo įsitikinęs, kad Žmogus, kurį 
jis lydėjo ketindamas nudėti, yra nekvailas, kad jis žino. Tuomet jo 
žvilgsnyje blykstelėdavo pašaipa, beveik iššūkis, išduodantis giliai 
užsislėpusią jo beprotybę, ir, regis, jis tau sakydavo: „Kertu lažybų, 
kad tu to nepadarysi 
slaptą kovą su tavimi ir buvo tikras, kad ją laimės, nes tavimi tikėjo. 


11 

Tai buvo nepakenčiama: rodės, jisai pradėjo 


Jusefui kildavo noras sušukti, kas jis esąs, jį įžeisti, netgi sušerti, 
visiems laikams išplėšti tą absurdišką pasitikėjimą žmonėmis, kurį 
jis nešiojosi širdyje, išrėkti, kad jam nėra nieko svarbiau už Afrikos 
nepriklausomybę, kad niekas daugiau jam nerūpi, jokia pagarba, 
joks orumas, ir kad tam tikslui pasiekti tinka visos priemonės. Bet 
jeigu privalai nužudyti žmogų, kuris taip tavimi pasitiki, geriau, 
kad jis nieko nesužinotų, kad bent galėtų numirti su tuo nepakirstu 
pasitikėjimu. Kova, kurią Jusefas kovojo su pačiu savim, buvo tokia 
skausminga, kad kartais jam kildavo noras pasileisti šuoliais tos 
karinės vilkstinės link, šauti ir leistis nušaunamam. Arklys jautė jo 
nervingumą ir stojo piestu, keldamas dulkių debesį, kuris jau turėjo 
būti matomas iš tų sunkvežimių. Idris piktai prabilo ir energingai 
-sumostagavo rankomis, smiliumi rodydamas vilkstinės link. Mo- 
relis galiausiai pasiryžo. 

— Na, ką gi - dabar arba niekada. 

— Kurjūs ketinate keliauti? —- sušuko Fildsas. 

- Visada randi draugų. 

Eibas Fildsas pažvelgė į jį paskutinį kartą. Plika galva, garbanoti 
plaukai ir jaunatviška išvaizda, Lotaringijos kryželis ant krūtinės ir. 
pašaipi kibirkštėlė rudų akių gelmėj, ironiškas lūpų, kurioms, rodės, 

nuolat trūko cigaretės, išlinkis ir tas absurdiškas prie balno pririštas 
amžinojo kovotojo portfelis, prikimštas brošiūrėlių, manifestų ir 
peticijų. Eibą Fildsą staiga pagavo įkvėpimas. 

— Palaukit! - šūktelėjo jis. - Ką gi jūs darysite su visais tais po- 
piergaliais brūzgynuose? Smeigsite juos prie medžių? Palikite tą 
portfelį man. Aš juo pasirūpinsiu. 

- Iš tikrųjų, - atsakė Morelis. - Prašom, mano širdies fotografe, 
aš patikiu jį tau... 

Nurišo portfelį ir nusviedė į kelio vidurį. 

— Pasaugok jį... Padaryk, ką reikia. Kurią nors dieną ateisiu pa- 
prašyti ataskaitos. Viso gero, bičiuli! 

Jis nukreipė arklį atšlaitės link, lydimas Idrio ir Jusefo. Visi 
trys išsuko iš kelio ir dingo tarp medžių. Dar dešimt kilometrų, ir 
bambukus pakeis medžiai iki pat pirmųjų pilkų Ulė krašto uolų 
toje akmeningoje žemėje su vešliais, bet retai pasitaikančiais žolės 
kuokštais, su prisiglaudusiais tarp žvirgždo krūvų kaimais tep- 
tuką primenančiais stogais, paskui vėl bambukai ir kalvų savana, 
dramblių žolė šimte tūkstančių kvadratinių kilometrų, kur jie būtų 
apsaugoti nuo bet kokių gaudynių. Kiek piečiau buvo prisiglaudęs 
tėvas Tasenas, vadovaujantis paleontologijos kasinėjimams, ir nors 
liūčių metu jis tą vietą palikdavo, tikrai neatsakys jiems pastogės 
savo tuščiose trobelėse. Gal netgi sutiks aktyviau jiems padėti... 
Jis - mokslininkas, besidomintis viskuo, kas susiję su Žmogaus 
kilme, kaip buvo pasakojama. O dar jie galėtų nukakti iki Kame- 
rūno ir Čado ežero ir pasiprašyti prieglobsčio pas Hasą - jis taip 
pat buvo palankus senai rūšiai, kuriai grėsė pavojus. Bet artėjant 
liūčių sezonui nevertėjo ieškoti Čado uodų. Šiaip ar taip, jis dar 
turėjo laiko pagalvoti ir apsispręsti: gerų norų, bendrininkystės 
ir net globos netrūko. O kol kas reikėjo pasitraukti kuo toliau 
nuo kelio - tai buvo kelias, kur jis prieš dešimt mėnesių akis į akį 
susidūrė su administratoriumi Erbjė ir dabar gan maloniai pri- 

siminė tą taurų įsižeidusį veidą, veidą žmogaus, kuris visuomet 
viską atlikdavo kuo geriausiai. Nuvargęs Morelio kūnas apsunko 
it akmuo, ir kaip visuomet, kai jis pajusdavo nebeturįs jėgų, pri- 
siminimai darydavosi tirštesni, įkyresni. Jis galvojo apie visa tai, 
ką apie jį rašė laikraščiai. Kiekvienas jam priskirdavo savo viltis, 
savo maištus, savo slaptą pagiežą ar savo paties mizantropiją: kad 
ir kiek jis aiškino, nieko negalėjo padaryti - jie ir toliau priskirdavo 
jam sudėtingus akstinus. Nors teisybė buvo labai paprasta ir jis 
niekada nesivaržė jos pasakyti. Jis mylėjo gamtą, ir tiek. Jis mylėjo 
gamtą ir visados nėrėsi iš kailio ją gindamas. O pats sunkiausias 
jo gyvenimo mūšis buvo siekiant apginti karkvabalius. Šypsena, 
toji šypsena, kuri sukeldavo Eibui Fildsui didžiulį nepasitikėjimą, 
išsiskleidė jo lūpose ir ilgai jose pleveno. Jis prisiminė tą mūšį su 
stulbinamu tikslumu, kaip būdavo visuomet, kai jam skaudėdavo 
kūną ir atrodydavo, kad jis jau visai nebeturi jėgų, - koks nors 
prisiminimas kiekvienąsyk padėdavo jam ištverti ir tęsti tai, ką 
pradėjo. 

Tai buvo pats sunkiausias jo gyvenimo mūšis. 

Ta karkvabalių istorija įvyko gegužės mėnesį, praėjus pirmie- 
siems stovyklos metams, ir jis buvo jos iniciatorius, jis buvo pirma- 
sis, puolęs jų gelbėti ir taip pradėjęs tą judėjimą. 

Tuomet jie dirbo Epeno karjere prie Baltijos, nešiojo cemento 
maišus gigantiškam naujųjų faraonų kūriniui, statomam tūkstan- 
"čiui metų. Jie žengė lėtai, vorele, stengdamiesi išvengti netikslaus 
judesio, kad nesugriūtų po našta. Ten plušėjo ir politiniai deportuo- 
tieji, ir kriminaliniai kaliniai, visi pavaldūs tam pačiam perauklėji- 
mo priverstiniu darbu režimui, atitinkančiam dvidešimto amžiaus 
papročius, o esesininkai jau įdegusiomis nuo pirmosios saulės fizio- 
nomijomis ilsėjosi žolėje, įsikandę po gėlę. Tarp jų buvo Rotšteinas, 
lenkų pianistas, Revelis, prancūzų pogrindžio leidėjas, kurio barz- 
da augo taip greitai, kad jis atrodė prikimštas plaukų kaip čiužinys 

ašutų; kovodamas su smarve, kai reikėdavo valyti išvietes, jis balsu 
deklamuodavo Malarmė eiles; Švabekas, dar vienas lenkas, nešiojo- 
si savo paršavedės, gavusios pirmąją premiją žemės ūkio konkurse, 
nuotrauką ir rodydavo ją su pasididžiavimu: ir jis mat šį tą nuvei- 
kęs... Prevo, pramintas Emiliu, Prancūzijos geležinkelių tarnautojas, 
kuris vieną kartą, išgirdęs švilpiant garvežį, apsiverkė... Buvo ten 
netgi toks Diuranas, amžinasis visų švenčių Diuranas, nuolat jiems 
aiškindavęs, ką reikės padaryti pirmajam po išlaisvinimo sutiktam 
Šmitui... Po išlaisvinimo jie prisistatys Epene pas daktarą Šmitą su 
revolveriu kišenėje, valandėlę padvejos, paskui paspaus jam ranką 
ir išeis... Buvo ir kapelionas Žiuljenas, beveik nesublogęs per tuos 
dvejus metus stovykloje, tad apkaltintas paslapčia gaunąs peno iš 
savo Dievulio... Ir dar kitų, daug kitų, pakeliui nuvirtusių, kurių 
vardai jau nieko nebereiškė. Taigi jie žengė, sulinkę po našta, o 
sargybiniai ant žolės tuo tarpu mėgavosi pirmąja pavasario šiluma, 
pasiraitoję prieš saulę kelnių klešnes. 

Staiga Morelis pajuto, kaip kažkas atsitrenkė jam į skruostą ir 
nukrito prie kojų; jis atsargiai pažvelgė žemyn, stengdamasis ne- 
prarasti pusiausvyros, - tai buvo karkvabalis. 

Jis nukrito aukštielninkas ir krutino kojeles, bergždžiai mėgin- 
damas apsiversti. Morelis sustojęs įdėmiai apžiūrinėjo prie jo kojų 
gulintį vabzdį. Toje stovykloje jis išbuvo jau metus ir štai jau trys 
savaitės tampė ant kupros cemento maišus po aštuonias valandas 
per dieną, tuščiu pilvu. 

Bet šito praleisti pro akis nebuvo galima. Jis sulenkė kelį, kad 
maišas ant peties neprarastų pusiausvyros, ir smiliumi apvertė 
vabzdį. 

Kol nuėjo iki pat galo, taip padarė dar du kartus. Tasai, kuris 
žingsniavo priešais jį, leidėjas Revelis, pirmasis suprato, kas čia 
dedasi. Jis pritariamai suniurnėjo ir kaipmat šoko gelbėti pirmo nu- 
kritusio jam prie kojų karkvabalio. Paskui šitaip pasielgė Rotšteinas, 
pianistas, toks laibas, jog atrodė, kad laibumu jo kūnas stengėsi su- 

silyginti su pirštais. Nuo tos akimirkos beveik visi politiniai kaliniai 
šoko gelbėti karkvabalių, o kriminaliniai nusikaltėliai keikdamiesi 
praeidavo pro šalį. Per dvidešimt jiems skirtos pertraukos minučių 
nė vienas iš politinių kalinių nepasidavė nuovargiui. Nors paprastai 
per tą valandėlę jie griūdavo ant žemės ir gulėdavo nejudėdami 
iki pat kito švilpuko. Bet šįkart jie, regis, surado naujų jėgų. Įbedę 
akis į Žemę, jie slampinėjo ieškodami karkvabalio, kuriam galėtų 
padėti. Beje, tai truko neilgai. Pakako, kad atvyktų seržantas Griu- 
beris. Jis nebuvo paprastas galvijas. Jis buvo išsilavinęs. Prieš karą 
dirbo mokytoju Šlėzvige-Holšteine. Jis akimoju suprato, kas čia 
dedasi. Atpažino priešą. Tai buvo skandalinga provokacija, tikėjimo 
išpažinimas, orumo paskelbimas, neleistinas nieku paverstiems 
žmonėms. Taip, jam pakako akimirkos suvokti, kas nutiko, ir įver- 
tinti visą iššūkio, mesto naujojo pasaulio statytojams, rimtumą. Jis 
puolė į mūšį. Pirmiausia metėsi prie kalinių, lydimas sargybinių, 
kurie nelabai suprato, kas darosi, tačiau visuomet buvo pasirengę 
smogti. Taigi jie talžė kalinius šautuvų buožėmis ir spardė auliniais, 
bet seržantas Griuberis labai greitai sumojo, kad, norint paveikti 
manifestuotojus taip, kaip dera, reikia ne šito. Taigi, siekdamas savo 
tikslo, jis padarė tai, kas, galimas daiktas, buvo šlykštu, bet sykiu ir 
jaudino dėl jo bejėgiškumo: jis pradėjo bėginėti po žolę, įbedęs akis 
į žemę, ir kiekvienąsyk, kai išvysdavo karkvabalį, sutrindavo jį bato 
kulnu. Lakstė į visas puses, sukosi ratu, kartais pašokdavo aukštyn, 

pakėlęs koją trenkdavo kulnu į žemę, lyg šoktų kokį juokingą šokį, 
"beveik graudų dėl savo beprasmiškumo. Mat jis galėjo užmušti 
kalinius, jis galėjo sutraiškyti karkvabalius, tačiau tai, į ką jis taikė, 
buvo visiškai nepasiekiama, neprieinama ir negalėjo būti nužudyta. 
Jis griebėsi užduoties, kurios negalėjo įvykdyti jokia kariuomenė, 
jokia policija, jokia milicija, jokia partija, jokia organizacija. Tam 
būtų reikėję išžudyti visus žmones iki paskutinio visoje žemėje, ir 
vis tiek, galimas daiktas, jų pėdsakas būtų išlikęs kaip kokia nenu- 
galima gamtos šypsena. Aišku, už savo pralaimėjimą jis privertė 

juos labai brangiai sumokėti. Tądien jis privertė juos plušėti dviem 
valandom ilgiau, o tos dvi valandos skyrė kraštutinę žmogiškųjų 
jėgų ribą nuo to, kas jas pranoko. Vakare jie vienas kito klausė, ar 
toks išsekimas išvis pakeliamas, ar jiems dar liko bent kiek jėgų 
rytojui. Rotšteinas buvo ypač nugaluotas. Jis tysojo skersai gulto ta 
pačia poza, kuria nukrito. Jautei norą pasilenkti prie jo ir atversti 
kaip karkvabalį. Padėti jam pakilti ir nuskristi. Bet jam padėti ne- 
buvo reikalo. Jis kas vakarą pakildavo ir nuskrisdavo pats vienas. 

— Ei, Rotšteinai! Rotšteinai! 

— Ką? 

- Tu dar gyvas? 

— Taip. Nenutraukinėkit manęs. Aš koncertuoju. 

— Ką skambini? 

— Johaną Sebastianą Bachą. 

— Tu išprotėjai! Vokietį? 

— Na taip. Tyčia. Kad atkurčiau pusiausvyrą. Juk negali amžinai 
palikti Vokietijos aukštielninkos. Reikia padėti jai apsiversti. 

— Mes čia visi aukštielninki, — suniurnėjo Revelis. - Nuo pat 
gimimo. 

— Nutilkite. Aš nebegirdžiu, ką skambinu. 

— Ar gera publika susirinko šįvakar? 

— Nebloga. 

— Gražios moterys? 

"- Ne. Šįvakar aš skambinu seržantui Griuberiui. 

Otas, silezietis, sudejavo savo kampe. Jis sapnavo. Jie žinojo ką, 
jo sapnas visada būdavo tas pats: jis nužudė tokią našlę, norėda- 
mas ją apiplėšti, ir kasnakt sapnuodavo, kad ji jam rodo liežuvį. Jis 
pašoko iš miegų. 

— Immer die alte Schickse', - sumurmėjo. 


* Vis ta sena bjaurybė. (Vok.) 

— Keista, kad ji tau visąlaik rodo liežuvį, - pasakė Emilis. 

— Nieko nuostabaus, aš ją pasmaugiau. 

— Ak štai kaip! - tarė Emilis. - Vadinasi, kai ji parodys tau užpa- 
kalį, tai reikš, kad ji tau atleido. 

Pro vėdinimo plyšį buvo matyti stebėjimo bokštas su palenktu 
kulkosvaidžiu. 

— Klausykit, vaikinai, ką darysime rytoj, jeigu jie vėl ims kristi? 

- Reikia tikėtis, kad nebekris, - pasakė tėvas Žiuljenas. 

— Ak ne! - tarė Revelis. - Tikiuosi, kad kris. - Taip bent jau gali 
pasakyti, ką manai. Ir nuo to darosi geriau. 

— Kurgi ne! - įsiterpė Emilis. - Pažvelk į Rotšteiną. 

— Ei, kunige! 

— Klausau. 

— O ką veikia Dievulis? 

— Po velnių, - neišlaikė tėvas Žiuljenas. — Duok Dievuliui ramybę. 
Ką jis čia padarys? 

— Nieko, kaip visada. 

— O galjis nukrito aukštielninkas... judina letenėles, tačiau negali 
atsikelti. 

— Po velnių, po velnių, po velnių, - iš visos širdies plūdosi ka- 
pelionas. 

— Kunigui nedera taip kalbėti. 

— Mes čionai ne kunigų draugijoje. 

- Emili! 

- Ką? 

— Tu komunistas? 

— Taip. 

— Tai ko varginiesi dėl karkvabalių? Tai nemarksistiška. Neside- 
rina su partijos linija. 

— Vis dėlto turi teisę retkarčiais atsipalaiduoti, —- paaiškino 
Emilis. 

— Emili! 

— Ką? 

— Tu komunistas? 

— Gerai jau. Gana. 

— Tada pasakyk, ar manai, kad sovietinės Rusijos darbo stovy- 
kloje tau leistų gaišti laiką vartaliojant karkvabalius? 

— Tikrai ne. 

— Tai kaip tuomet? 

— Rusijoje nėra priverstinio darbo stovyklų. 

— Ak šit kaip! 

— Vargšeliai mes... 

— Nesuprantu tik vieno dalyko, kodėl jie visuomet.nukrinta 
aukštielninki. 

— Gamta pasistengia. O mes kodėl čia? 

— Na, tai dar vienas triukas, kurį reikia išsiaiškinti. 

— Ką? Koks triukas? 

— Gamta. 

— Tau bus paaiškinta, nesijaudink. 

— Emili! 

— Ko dar? 

— Kodėl tu padedi karkvabaliams? 

- Iš krikščioniško gailestingumo, štai kodėl. 

— Bravo, puikiai atsakyta, - tarė tėvas Žiuljenas. 

.- Ei tu, kunige, užsičiaupk. Tu diskredituotas. Tu susimovei. Tu 

nebeturi ką pasakyti. | | 

— Iš tikrųjų, - pasakė kažkas. - Ar jis galėtų mums padėti, tas 
tavo Dievas? Jis iš tikrųjų nepaslaugus. 

— Klausykite, vyručiai, aš iš tiesų darau viską, ką galiu, - tarė 
tėvas Žiuljenas. 

— Žinoma, žinoma. 

- Jūs manimi netikite? 

— Kurgi ne, kurgi ne. 

- Bet jis vis dėlto galėtų mums padėti. Mes gulime aukštielninki, 
negi jis to nemato? 

— Aš stengiuosi kaip įmanydamas, prisiekiu jums, - pasakė tėvas 
Žiuljenas. 

— Netgi mes sugebame padėti karkvabaliams. 

— Apsiraminkite, jums nusispjaut į karkvabalius, - pasakė tėvas 
Žiuljenas. - Jūs tai darote iš puikybės. Jei būtumėte ne koncentracijos 
stovykloje, mindytumėte tuos karkvabalius, jų net nepastebėdami. 
Tai daroma galva, tai daroma ne širdimi. Jūs sprogstate iš puikybės, 
ir tiek... 

— Tai ne puikybė, - silpnai užprotestavo kažkas. - Tai kažkas 
kita. 


- Jusefai. 

— Klausau, pone. 

— Palik ramybėje tą „poną“. Neverta vargintis. Aš viską Žinau. 

Jie laikė arklius už pavadžių, patys vieni, dviese brūzgynų gi- 
lumoje, po dygliakrūmiais, kurie dengė juos savo skarmalais, jiems 
virš galvų stūksojo geltonas bambukų miškas, vienas stovėjo tiesus 
kaip styga, laikydamas paruoštą ginklą, kitas sėdėjo ant akmens, 
paniręs į savo prisiminimus, ir šypsojosi - negalėjai suprasti, arogan- 
tiškai ar be galo pasitikėdamas savimi... Sunkvežimių jau nebesigir- 
dėjo, tik šėlo vabzdžiai. Jusefas matė nugarą Žmogaus, kuris, rodės, 
laukė šūvių papliūpos, ir kartais, kai tas pakreipdavo galvą, - jo 
truputį pašaipų profilį po parudavusia ir suplyšusia fetro skrybėle. 
Idris nuėjo ieškoti tako per brūzgynus, ir jie liko vieni, abudu, po 
geltona bambukų šviesa. 

— Na, ko gi tu lauki? Varyk. 

Studento veidas buvo tuščias ir beveik sukritęs, pasruvęs pra- 
kaitu. Jam reikėjo padėti daug pastangų, kad atlaisvintų surakintą 
gerklę. 

— Kaip jūs sužinojote? 

„„„Dykumos naktyje baltas pavidalas sujudėjo smėlyje, ir Morelis 
stabtelėjo priešais užsnūdusį jaunuolį. Veidas buvo rimtas ir beveik 
liūdnas po mėlyna šviesa. Paskui lūpos suvirpėjo, ištarė kelis žo- 
džius, ir Morelis ilgai stovėjo sustingęs, palinkęs ties ta maištinga 
galva - net sapnuose jai nedavė ramybės tas vienintelis tikras da- 
lykas, kuriuo Žmogus gali pasikliauti. 

— Tu kalbėjai prancūziškai per sapną... 

— Ką aš sakiau? 

Morelis žvelgė kitur. Į tolį: tokio žvilgsnio lengvai nesustab- 
dysi. 

— Kažką murmėjai apie žmogišką orumą... 

Jis pasisuko į paauglį su rimta šypsena, kurioje buvo daug dau- 
giau akių gerumo nei lūpų ironijos. 

— Tai kas gi tu esi iš tikrųjų? 

— Aš Jusefas Lanoto ir trejus metus studijavau Paryžiuje, teisės 
fakultete... 

— O paskui? 

— Vaitaris pristatė mane prie jūsų, kad sekčiau. 

— Gražiai pasielgė. 

— Negalima buvo leisti, kad jūs gyvas patektumėte į valdžios 
rankas. Nes būtumėte iki pat galo teigęs, kad vienintelis jūsų veiklos 
tikslas - dramblių apsauga... | 

— Nieko nepadarysi, tai teisybė. 

.- Po Sionvilio jūs buvote nuteistas mirti. Jūs piktnaudžiavote mūsų 
pagalba, nuslėpėte tikruosius politinius mūsų judėjimo tikslus... To 
nuosprendžio nebuvo galima įvykdyti dėl amerikiečių Žurnalisto. 

— Suprantu. 

— Aš privalėjau jus nudėti, kai jis mus paliks. Kai liksime vie- 
ni... | 

— Kitaip tariant, dabar, - patikslino Morelis. 

— Taip, dabar... 

Kartėlio gaidelė balse. 

— Vėliau jūs, aišku, būtumėte pristatomas pasauliui kaip didvy- 
ris, atidavęs gyvybę už Afrikos nepriklausomybę... 

Morelis palenkė kaktą. Lūpos dar labiau susitraukė, žandikauliai 
išsišovė, veidas vėl įgavo užsispyrėlišką išraišką... 

— Malonu girdėti. Tik štai kas: man tai netinka. Tuo niekas nebeti- 
ki. Man žinomas vemti verčiantis nacionalistų alibi: nuo Hitlerio iki 
Nasero puikiai matėme, kas už jo slepiasi... Gražiausios dramblių 
kapinės - būtent jų. Bet jeigu norite patys atlikti tą darbą, aš už. 
Šitai man tinka. Tik imkitės jo. Man visiškai vis vien, ar tai būsite 
jūs ar mes, geltonodžiai ar juodaodžiai, mėlynodžiai, raudonodžiai 
ar baltaodžiai. Aš visuomet būsiu už. Bet su viena sąlyga. Nes man 
svarbu tik vienas dalykas... 

Balsas staiga atgavo visą pyktį. 

— Aš noriu, kad drambliai būtų gerbiami. 

— Žinau, - švelniai pasakė Jusefas. 

Morelis dar kartą pažvelgė į ginklo vamzdį. Beveik su viltimi: jis 
norėjo truputį pailsėti prieš toliau vykdydamas užduotį. Tai buvo 
nuovargio akimirka, nieko daugiau, ir jis jos nesigėdijo. 

— Trumpai tariant, privalėjai mane nukepti, - pasakė jis su ap- 
gailestavimo gaidele. - Kažin, kas tau sukliudė? Beje, dar gali tai 
padaryti... Dabar netgi pats geriausias laikas. 

— Neketinu to daryti. 

- Žiūrėk tu man, kas gi atsitiko? 

Jusefas žvelgė į jį draugiškai. Tai buvo Žmogus, kurį reikėjo ginti 
ir saugoti, reikėjo pateisinti nenugalimą jo pasitikėjimą ir budėti prie 
jo kaip prie paskutinio žemės druskos krislo. 

— Manau, kad dar galime paėjėti galiuką kelio drauge, - pasakė 
jis. 


Eibas Fildsas stovėjo tako vidury įsmeigęs akis į odinį portfelį. 
Jis gulėjo kelio dulkėse, prikimštas proklamacijų, manifestų, atsišau- 
kimų; apsunkęs nuo nepateisintų vilčių... Eibas Fildsas pasilenkė ir 

jį pakėlė. To dar betrūko, pamanė jis, stengdamasis paleisti keletą 
ciniškų pastabų, kad įveiktų savo jaudulį. Dabar jau reikia ne ma- 
nifestų ir peticijų, o ypatingos biologinės pastangos, ir, jei remsimės 
autoritetinga nuomone, ko gero, einama teisingu keliu. Neseniai 
paskelbtas britų vyriausybės patarėjo mokslo reikalams, be abejo, 
oficialaus asmens pareiškimas buvo tuo požiūriu teikiantis vilčių. 
Iš tikrųjų tas Žymus Žmogus pareiškė, kad lėtas radioaktyviųjų 
medžiagų kaupimasis dėl branduolinių atliekų per ilgą laiką pa- 
veiks genus ir tikriausiai lems tai, kad būsimose kartose rasis koks 
devyniasdešimt procentų kretinų, bet gal ir dešimt procentų genijų, 
O šie savo ruožtu atvers Žmonijai dar didesnės pažangos ir gerovės 
erą. Eibas Fildsas pasijuto įkvėptas begalės vilčių ir net pradėjo 
juoktis. Tad tvirtai suspaudė rankoje portfelį ir pasisuko į vokietę. 
Ji kūkčiojo žiūrėdama ten, kur tarp medžių dingo Morelis ir du jo 
bendražygiai. Eibas Fildsas paėmė ją už rankos. 

— Wein nicht, - kreipėsi į ją jidiš kalba, manydamas, kad kalba 
vokiškai. - Jam nieko o nieko negali nutikti. 


Palengvėjusia širdimi, jėzuitas nuo pat ryto traukė namo taku, 
nusidriekusiu per kalvos šlaitą, pasirengęs praleisti naują sezoną 
kasinėjimų teritorijoje su savo mintimis ir rankraščiais: jo ordi- 
nas meilijo žinoti, kad jis tūno Afrikos miškų glūdumoje, o ne 
darbuojasi Europoje. Jis nė kiek nekentėjo dėl tokios tremties, 
nes reguliariai susirašinėjo su kokiu pustuziniu Žmonių, kurių 
vardai buvo epochos gairės ir kurių mintys, kartais smarkiai be- 
siskiriančios nuo jo minčių, būdavo jam svarbios kaip medžiaga 
prieštaravimui. Prie bemiegės nakties nuovargio prisidėjo dar 
vienas, senesnis, nepataisomas dalykas, kuris jį mažumą liūdino. 
Jam buvo labai smalsu ir sykiu apmaudu pagalvojus, kad netru- 
kus turės atsisveikinti su žmogaus nuotykiu, negalėdamas bent 
kiek aiškiau nujausti naujų jo peripetijų, tokių pačių neramių ir 

vienišų kaip kalvos, kuriomis jis traukė nuo pat ryto. Jam užteko 
žmogiškumo apgailestauti, kad pasitraukė iš žaidimo ir negalėjo 
dalyvauti pačiuose įdomiausiuose jo etapuose. Stengėsi per daug 
nepasiduoti tam truputį autoritariniam smalsumui, kurio perdėtą 
pobūdį ir nuolankumo stoką pats smerkė, tačiau metams bėgant 
šis tik augo, gal dėl to, kad artėjant galui kiekvienas stebėjimo 
elementas įgaudavo vis didesnę svarbą. Jis apgailestavo dėl to, 
kad neparsiveža iš savo ekspedicijos viltingesnių naujienų, bet 
buvo pratęs neprarasti kantrybės, o skubėti nereikėjo. Jis mąstė 
apie paskutinius Sen Deni žodžius, pasakytus jiems skiriantis, kai 
tas stovėjo prie savo arklio ir pakėlė į jį akis, kur, rodės, dar švietė 
paskutinė nakties šviesa. „Tėve, manoma, kad jūs paslėpėte mūsų 
draugą vienoje iš savo kasinėjimų vietų ir kad jis tik atsikvėps 
prieš toliau tęsdamas savo darbą, bet nelabai suprantu, kodėl 
jaučiate tokią simpatiją žmogui, kuris nori dėtis didžiausiu gam- 
tos globėju. Man atrodo, kad tai prieštarauja tam, ką mes žinome 
apie jūsų ordiną, ir netgi tam, ką jūs rašote. Jeigu gerai supratau 
jūsų veikalus, jūs, regis, nedaug ko tikitės iš mūsų pastangų ir, 
atrodo, net pačią malonę laikote biologine mutacija, kuri pagaliau 
suteiks. Žmogui organinių būdų realizuoti save taip, kaip jis nori. 
Jeigu tai tiesa, tada Morelio kova, jo mėginimas sukelti maištą 
jums tikriausiai atrodo komiški ir lengvapėdiški ir, galimas daik- 
tas, pas mane ir mūsų bendruose prisiminimuose jūs ieškojote 
tik vienos nakties pramogos. Su tomis peticijomis, manifestais, 
brošiūrėlėmis, gynimo komitetais ir galiausiai su tuo ginkluotu ir 
organizuotu makių judėjimu jis jums turėtų atrodyti reikalaująs iš 
mūsų pokyčio, kuris dar ilgai bus įsivaizduojamas tik kaip vilties 
giesmė. Bet aš negaliu pasiduoti tokiam skepticizmui ir norėčiau 
manyti, kad vis dėlto jaučiate šiokį tokį slaptą prielankumą tam 
maištininkui, kuriam šovė į galvą net iš paties dangaus išplėšti 
nežinia kokią pagarbą mūsų daliai. Šiaip ar taip, mūsų padermė 

atsirado iš dumblo prieš keletą milijonų metų ir vieną dieną ji 
galiausiai triumfuos prieš tą sunkų mums primestą įstatymą, nes 
mūsų draugas teisus: nėra jokios abejonės, kad būtent šį įstatymą 
jau seniai laikas pakeisti. Tuomet iš luošumo ir iššūkio būti Žmo- 
gumi teliks dar viena išnara mūsų kelyje.“ 

Jėzuitas krestelėjo galvą - gal nuo staigaus arklio judesio, gal 
reikšdamas pritarimą. Dėl tų siaurų, bet ne sausų lūpų, visuomet su- 
švelnintų ties kampučiais dviejų ironijos raukšlelių, dėl tų skvarbių 
siaurų akių ir stambios kaulėtos nosies jo profilis panėšėjo į bretonų 
jūreivio, įpratusio tyrinėti žvilgsniu horizontą. Jo priešai mėgdavo 
priminti, kad tarp jo protėvių būta garsių piratų, bet jam nebuvo 
nemalonios užuominos, kad jis turįs nuotykių ieškotojo kraujo. 
Jis ir pats išgyveno vieną gražiausių ir aistringiausių nuotykių, 
kokį tik Dievo kūrinys gali patirti žemėje, nevarginamas abejonių 
ir būdamas tikras, kad pilnatvė įmanoma. Jis lėtai siūbavo arklio 
žingsnio ritmu, kartais guviai pasukdamas galvą į kalvas ar į kokio 
nors medžio siluetą ir akimis glostydamas jo begalę šakų ir šake- 
lių - jau seniai medis jam buvo mėgstamesnis ženklas už kryžių. 
Jis šypsojosi. 

